
TIL ARKITEKT L. FENGER ^ 

Nykøbing paa FaUter, 27. Juli 1858. 
Kære Fenger! Adr. Prof. Paludan-Mailer. 

Dette Brev skriver jeg kun for at have skrevet først 
til dig, og for at du, uden at træde dine 25 Aar for nær, 
kan skrive et smukt Brev til den unge og ærbødige Rus, 
der brænder efter at inddrikke den Mælk og Honning, 
som flyder af din Mund, naar jeg er hos dig, og af din 
Pen, naar jeg er langt fra dig . . . 

Af Hjerteudgydelser har jeg ingen at forrette; vel har 
jeg opholdt mig 8 Dage paa Iselinge, 2 Dage paa Møen 
og 3 her, og vel har jeg sét megen Skønhed i Himmel 
og paa Jord, som ikke har undladt at sætte Hjerte og 
Hoved i visse sommerferieagtige Svingninger. Men da 
det netop i Sommerferier gaar saa flot til med slige For- 
nemmelser, har man saa travlt med, hvad det næste Øje- 
blik vil skænke, at man ikke faar Tid til at dvæle ved 
sin nuværende Tilstand og end mindre kalde sine Minder 
til Live. 

Jeg er nu kommet paa det rene med, at jeg vil studere 
Filologi, jeg tror endogsaa med specielt Hensyn paa Ar- 
kæologien. Det sidste agter jeg dog ikke at lade mig 
mærke med, da det forekommer mig at være altfor for- 
dringsfuldt. At studere Medicin eller at blive Skarpretter 
vilde være for meget af en Falliterklæring, til at jeg nu, 
da jeg er kommet nogenlunde til Hægterne efter det for- 
bandede Examensvæsen, vil tænke derpaa. Jeg har tænkt, 
om du ikke vilde kunne vejlede mig noget, hvad angaar 
Arkitektur osv., naar jeg skal have fat paa den; det 
bliver i hvert Fald ikke saa snart, da det rent fllologiske 
og Madvigs Grammatiker ville give mig nok at bestille . . . 
Skriv om alt, hvad du i din fattige københavnske Tilvæ- 
relse har tænkt, følt og oplevet — du Stakkel, der faar 

^ Nu Professor, Stadsarkitekt i København, 
Breve fra Jul. Lange. 1 

tørre Jyder i Stedet for Karper, Landbohøjskoler i Stedet 
for Kornmarker og Køer og Faar, Langebro for Møens 
Klint, Frelsers Taarn i Stedet for Valdemars, skident Vand 
i Københavns og Kristianshavns Kanaler i Stedet for rent 
i Ulf-, Grøn- og Guldborgsund, Stenkulsrøg for Blomster- 
duft og, naar det kommer højt, Kunst i Stedet for Natur. 
Skriv snart, saa skal jeg ogsaa skrive baade episk og 
lyrisk, ja maaske det endog kan blive dramatisk. Skriv 
snart, og skriv mere indholdsrigt end dette Smøreri! 

Skriv snart! 

Din 

Julius Lange. 
TIL SAMME. 

KcBre Ven f Nykøbing pcux Falster, 7. Aug. 1858. 

Du skal have megen Tak for dit sidste lange og gode 
Brev samt for alt dets Indhold, baade den kritiserende, 
opmuntrende og reflekterende Del .... 

Hvorfor jeg ikke tager Magisterkonferensen? Hvori? 
i Historie? — Jeg bliver aldrig Historiker, det ligger ikke 
for mig. Det, jeg søger i Filologien, er heller ikke 
Grammatik; det er Litteratur, det er Homer og Herodot 
og Sofokles osv., men ikke Madvig. Jeg ser ellers ikke 
rettere, end at jeg maa belave mig paa at gaa rejekt hos 
Rasmus Nielsen; thi hvis jeg giver mig synderlig af med 
Filosofien, bliver jeg nok hængende ved den. Man siger, 
at naar man lærer nogle Hundrede Brandere og flotte 
Vitser, kan man nok slippe igennem. 

Jeg har ikke skrevet dette Brev før, quia in nihilo 
agendo occupatissimus eram. Jeg kan ikke fragaa, at 
jeg har nedladt mig til at give Mads's Rolle i »Kærlighed 
uden Strømper« for Eliten af Lolland-Falsters Stifis Be- 
folkning. Det var noget ganske overordentligt. Jeg fik 
Skolens gamle grundmurede Bygning til at ryste, da jeg 
med Tordenrøst raabte: 

Jeg ser en Djævlehær opstillet i Geledder, 
Som af Forbitrelse i egne Tunger bider. 

Hvis du ønsker at høre mere derom, skal jeg gerne 
fortælle dig det, naar jeg kommer til København. Hvad 
der har holdt mig tilbage her, kan jeg paa en vis Maade 



sige, er dels »Kærlighed uden Strømper«, dels »Kærlighed« 
og dels »Mangel paa Strømper«. Nu da jeg har skilt 
mig ved det første Punkt og faaet det sidste vasket og 
stoppet, mangler der blot, at jeg skal kvæle det mellemste 
i Fødselen, eller rettere i Opvæxten. Saa river jeg mig 
løs, og jeg tror, Gud forlade mig, at jeg rejser nok en 
Gang til Møen og repeterer det store dejlige Digt, der 
overgaar alle Illader og Odysseer paa Jorden, og som 
kaldes: Møens Klint. 

Diii 

Julius Lange. 
TIL REDAKTØR C. PLOUG. 

Kbhon., 4. Maj 1860. 

De maa undskylde, at jeg nu ulejliger Dem med et 
Par Linier, da jeg ligesaa godt kunde have givet Dem et 
bestemt Svar igaar i Klareboderne. At jeg dengang ikke 
gjorde det, kom dels af Overraskelsen og dels af en, som 
jeg haaber, undskyldelig Svaghed ligeoverfor den Tillid, 
De viste mig. Altsaa: jeg kan i Aar ikke paatage mig 
at skrive noget om Udstillingen. Og det af mange Grunde, 
som dels ligge i mine personlige Forhold og dels i den 
»blandede« Modtagelse, som mit forrige Forsøg mødte 
hos den eneste virkelig kompetente Dommer, der har 
sagt mig sin Mening derom ^. Desuden vilde det være 
mig umuligt at holde Trop med de gamle Folk i »Ber- 
lingske« og »Flyveposten« i den rørende Velvillie, som de 
udvise lige meget mod det sletteste og mod det bedste, 
mod alle Bestræbelser og alle Retninger; og naar man 
opponerede derimod, saa stod man som den, der heldte 
Malurt i alt det søde Mælkevand, som hidtil er kommet 
til Torvs, hvilket vilde være en unaturlig og utaknemlig 
Rolle for et Menneske i min Alder. 

Idet jeg takker Dem for Deres Tillid og Velvillie imod 
mig, beder jeg Dem sluttelig om at overføre den paa en 
Person med mere Kundskab og mere Myndighed end 
den, hvoraf jeg er i Besiddelse. 

Deres ærbødige 

Julius Lange. 

* N. L. Høyen. 



TIL LANGES HUSTRU (i Forlovelsestiden). 

»^ j , ' [Kbhvn., Decbr. 1863. 1 

Kære Louise! Torsdag Morgen. 

— — Jeg har været meget tidlig oppe i denne 

Morgen og gaaet ved Maanens og Stjerners Skin omkring 
paa Volden. Der var koldt, og der var glat, men yndigt 
og ganske stille og ensomt. Gid du havde været med 
mig, virkeligt, og ikke alene i mine Tanker! 

Idag for 2 Aar siden var jeg i Koln og gik ganske 
tidlig oni Morgenen ved Maanens og Stjerners Skin hen 
i Domkirken. Der var Tusmørke inde i den store Kirke- 
hal med de mange høje Piller, men oppe i Koret var der 
glimrende af Lys; der blev holdt Messe med Røgelse og 
Sang, den første katholske Messe, jeg hørte. Jeg husker 
det tydelig endnu, hvorledes Tonerne ligesom flød op 
langs med de ranke Piller, hvorledes Lyset tabte sig og 
forvildede sig i matte Straaler ud i Tusmørket, hvorledes 
den fine Duft af Røgelse henflyttede mig i en fortryllet 

Verden — — 

Din 

Julius, 
TIL PROF. J. L. USSING! 

Højnel ved Odense, 26. Aug. 186i. 
Adr. 1ste Infanteriregiments 3dje 
Højtærede Hr. Professor! Kompagni: Offlcersaspirant L. 

Den Velvillie, som De i sidste Vinter beviste mod 
mig og mine Studier, giver mig Mod til at henvende mig 
skriftlig til Dem fra denne Afkrog af Verden, hvor jeg 
ifølge mine foresattes uransagelige Beslutning er fordømt 
til foreløbig at leve, og til at haabe, at De, naar vigtigere 
Beskæftigelser maatte levne Dem Tid, vil beære mig med 
et Svar. Jeg søger Deres Raad og Bistand for, inden 
endnu mere Tid gaar til Spilde for mig, at redde de 
faa Kundskaber, jeg allerede har erhvervet mig i mit 
Fag, fra Forglemmelse og om muligt at erhverve mig 
flere. Efter al Sandsynlighed vil mit Regiment en af de 
første Dage i næste Maaned blive forlagt til Odense By, 
hvor jeg da maaske kan komme til at tilbringe Efteraaret 
og maaske Vinteren med. Jeg haaber, at jeg vil kunne 
frelse nogle Timer om Dagen fra Exercits, Vagttjeneste, 



theoretiske Foredrag over Garnisons- og Feltljeneste, og 
skønt Odense næppe tilbyder megen Lejlighed til kunst- 
historiske Studier — navnlig naar de gælde den antike 
Kunst — , er dens lærde Skoles Bibliothek og de øvrige Bi- 
bliotheker dog formodentlig saa vel forsynede, at man 
ogsaa kan faa noget bestilt i mit Fag. I ethvert Fald 
maa Kathed ralskolen vel have de antike Forfattere, jeg 
skal bruge, og de vigtigste Haand bøger. Naar jeg saa i 
Forvejen giver Afkald paa at høste den Nydelse af mine 
Beskæftigelser, som de københavnske Samlinger og Biblio- 
theker kunne skaffe, saa tænker jeg, at denne Tid ikke 
behøver at være spildt for mig. De vilde nu, Hr. Pro- 
fessor, bevise mig en stor Tjeneste ved at give mig en 
kort Anvisning til Læsningen af hine Forfattere, navnlig 
de græske: i hvilken Orden? — hvad og hvor meget? — 
hvilke Udgaver? osv. Jeg er overbevist om. De vil und- 
skylde, at jeg gaar den sikreste Vej til at undgaa den 
Tidsspilde, som en unyttig Famlen vilde medføre. Ethvert 
Raad, som De vil give mig for mine Studier, skal sikkert 
blive fulgt. Foreløbig har jeg naturligvis Examen for 
Øje og bliver nødt til at indskrænke mig til, hvad der 
kræves, skønt maaske en bredere Læsning vilde inter- 
essere mere . . . 

I det Haab, at Hr. Professoren ikke vil finde mine 
Spørgsmaal og min Anmodning om et Svar paatrængende, 

forbliver jeg 

Deres meget ærbødige 



Julius Lange. 



TIL HUSTRUEN (i Forlovelsestiden). 



[Odense, Eftersommeren 1864.] 
Min elskede Louise! søndag Eftermiddag. 

Endnu har den famøse Aspirantskole ved Gud 

ikke gjort mig megen Skade. Dels er det ikke saa brøsigt 
som j København, og dels hænder det nu saa vidunder- 
ligt, at vi hver anden Dag af en eller anden gyldig Grund 
maa lade Skolen høre op. Jeg faar saaledes dog Gud 
ske Lov noget bestilt ved den antike Kunst og kunde 
faa mere bestilt, hvis jeg var en rigtig flink Arbejder og 
ikke for utaalmodig. Men det skal nok gaa; det smager 
naturligvis herligt at faa noget rørt op i sine Tankers 



stillestaaende Vande. Aa, de have dog aldrig været saa 
ganske stillestaaende — og det kan jeg da i Grunden 
takke dig for. Men én Ting har været mig saa meget 
paafaldende. Jeg havde troet, at jeg dog tidligere i min 
Hukommelseskiste havde samlet saa mange Brudstykker 
af Viden og f. Ex. havde saa mange gode Billeder i den, 
at min Tanke aldrig skulde komme til at lide Hungers- 
nød, saa længe den havde dette Forraadskamraer at tage 
til. Men dengang jeg kom fra Aspirantskolen i Juni 
Maaned over til Regimentet i Vendsyssel, havde jeg en 
underlig Fornemmelse af, at jeg havde forlagt Nøglen til 
dette Forraadskammer og ikke kunde finde den. Jeg 
havde Tid nok til at tænke og, om det skulde være, 
til at skrive et og andet; men det var mig, som om 
jeg ingen Ting vidste, som om alt stod mig saa underlig 
Qernt (jeg taler om det, der kun hører Hovedet til). 
Om det var de mange Geværgreb og den megen Puds- 
ning, der var Skyld deri, véd jeg ikke; men vist er det, 
at jeg under hele min Kampagne aldeles ingen Hjælpe- 
kilder havde i min Hukommelse. Det er først, el^er at 
jeg har faaet fat paa en lille Finger af Videnskaben 
igen, at jeg ligesom begynder at vide det, jeg véd. Herre- 
gud! det er jo ikke saa meget, men lidt er det dog 
til at more og fornøje sig ved. — Det glæder mig, du 
holder af »Werthers Leiden«, som jeg kalder en fortryl- 
lende Bog. Den er ikke tom. Og hvor den er liden- 
skabelig og dog saa fin, saa fin og saa klog. Det eneste 
Sted, hvor jeg synes, den er bleven lidt gammel, er, hvor 
Lotte ikke kan udtrykke sin Begejstring over Torden- 
vejret paa anden Maade end ved at sige: »Klopstock!« 
— hvis jeg husker rigtig. Ogsaa holder jeg ikke af det 
Ossianske i Slutningen — Ossian keder mig nu skrække- 
ligt; J6g kan aldrig faa fat paa en Tanke eller et Billede 
i al denne Taagedans — — 

Din 

Julius. 
TIL CAND. THEOL. A. C. LARSEN. 

Kære Ven f Odense, 28. Okt. I1864J. 

Du vil ved lidt Eftertanke let kunne sætte dig ind i 
mine glade Følelser, da jeg forleden Dag i »Læseforeningen« 



ved Læsning af » Fædrelandet t stødte paa dit Navn i For- 
bindelse med en Artikel om Dødsstraffen. Jeg blev i 
Tankerne henflyttet til hine aandssprudlende Aftener paa 
Borchs Kollegium og til den betydelige intellektuelle Frik- 
tion, som der fandt Sted. Jeg betragter egentlig din Ar- 
tikel nærmest som en Rundskrivelse til dine Venner og 
Kammerater; thi med Hensyn til den Virkning, den skulde 
gøre paa Hs. Exe. Justitsminister Heltzen, samt paa den 
danske Rigsdag, hvor daarekistegale Mænd som Tseher- 
ning endnu kunne optræde som Ledere, antager jeg ikke, 
at du selv nærer altfor sangvinske Forhaabninger. Og 
hvad det store Publikum angaar, tror jeg, at din Artikel 
har et for stort Dybtgaaende til, at den skulde gøre 
nogen Virkning, skønt vel mange ville læse den med In- 
teresse. Det, som glæder mig særlig ved den — da jeg 
ingen egen Indsigt har i Dødsstraffens Theori, og da dens 
Udøvelse forhaabentlig vil holde sig Qern fra min Per- 
son — , er det, at jeg ser i en saadan offentlig Menings- 
ytring et dygtigt og alvorligt Forsøg i »Fritænkningent, 
hvorom vi i sin Tid have talt adskilligt, og som vi begge 
nære megen Sympathi for. 

Forresten har jeg et og andet at bemærke, hvad jeg 
haaber, du vil tage velvilligt imod, for at jeg ikke skal 
føle Fjernheden fra den københavnske og særlig mine 
nærmeste Venners intellektuelle Friktion for stærkt. Fordi 
man lever i Odense og gaar i Uniform, behøver man jo 
ikke at være nogen ren Idiot. 

Mig synes for det første ikke, at du kan affeje den 
almindelige Bibeholdelse af Dødsstraffen og den særlige i 
den nye Kriminallov saa hurtigt, som du gør ved at rejse 
en Beskyldning for Mangel paa Mod til at bryde med 
gamle Fordomme. Der er visse Ting, der for Tænk- 
ningen altid ville have noget absolut frastødende, men 
dog maa betragtes som Kendsgerninger, og som man kun 
risikerer at støde sig en Bule i Panden paa, hvis man 
vil rende dem over Ende. Dertil hører Krig, Dødsstraf, 
Latin i Undervisningen osv. Jeg synes ogsaa, du under- 
vurderer Kendsgerningernes Størrelse og Ælde. — Er 
Dødsstraf desuden afskaffet i noget eneste Land i Verden? 
— Jeg tror ganske vist, at du har Ret, hvis du tager 
dit Udgangspunkt fra Begrebet om den normale Stat — 
og især naar du fremhæver, at Religionsfrihedens Princip 

maa føre til Dødsstraffens Ophævelse, ligesom jeg ogsaa 
indser, at Spørgsmaalet har sin Betydning for dig, der 
dog vanskelig vilde komme i det Tilfælde at føle Strikken 
kildre dig om Halsen, ved at angive et skarpt markeret 
Grænsepunkt imellem Religionens og Statens Gebeter; thi 
denne Grænse er jo din Hovedinteresse — men kan man 
ikke ogsaa forstaa Statslivet som en kun mangelfuldt ledet 
permanent Revolution, der aldrig kommer til Ro, og op- 
fatte Retfærdighedens Udøvelse som en stadig Krig for 
Retfærdigheden (den endelig og til Dels vilkaarlig bestemte) 
imod Uretfærdigheden (ligesaa endelig bestemt) ? Mig synes 
i alt Fald, at om denne Anskuelse end ikke er smukkere 
og værdigere, saa passer den bedre til vore Tider, saa- 
ledes som de i det sidste Aar have udviklet sig i Ret- 
ning af grænseløs Uretfærdighed og Lovløshed. 

Det, som egentlig har ramt mig som urigtigt i din 
Artikel, er din Paastand (og sammes Følger) paa, at »intet 
Menneske kan have nogen Vished om et andet Menneskes 
Indre« — jeg citerer ukorrekt, fordi jeg ikke har »Fædre- 
landet«, men ikke falsk. Nego! Jeg paastaar, at den 
højeste Vished, som her paa Jorden kan haves, er den, 
et Menneske kan have om et andets Indre. Men den 
haves ganske vist ikke i Forhold til det Maal. hvori man 
har psykologisk Forfarenhed, men til, hvorvidt man har 
menneskelig Sympathi, hvor meget man har beholdt sin 
Barnlighed. Jeg antager da ogsaa, at Juryinstitutionen 
beror paa Anerkendelsen af Muligheden af en saadan 
Vished. En Jury skulde egentlig altid bestaa af Børn, 
naar man bare kunde faa dem til at være rolige og lade 
være at lege Tagfat under Forhandlingerne og udruste 
dem med en voxens Forstand til at formulere en Ken- 
delse. Du kan have Ret, naar du kalder en saadan Dom 
af det ene Menneske om det andet »en Hypothese«, »en 
digterisk Viden«, fordi den virkelig ikke sker ad logisk 
Vej, men ved et logisk Spring, eller rettere ved, at Lo- 
giken opgiver sig selv og kaster sig i Armene paa det, 
som er aldeles inkommensurabelt med den. Men ved at 
fastholde din Sætning kommer du til at ophæve Begrebet 
af menneskeligt Samfund o: i dets inderligste og egent- 
ligste Betj'dning, fordi alle Mennesker efter din Betragt- 
ning kom til at gaa udenom hinanden. Du gør ogsaa, 
forekommer det mig, en aabenbar Fejl — som du vist 



selv vil indrømme •— ved at blande Begreberne Hypo- 
these, Sandsynlighedsberegning og Approximation sammen; 
thi det er dog klart, at de netop i denne Sag, hvorom her 
tales, forholde sig til hinanden som Kontraster. Medens 
Hypothesen er et dristigt Spring, bærer sig ad som Laxen, 
der, naar den er kommet til en Forhindring, bider sig 
selv i Halen og hopper ud af sit egentlige Element og 
op i Luften, saa er Approximation og Sandsynligheds- 
beregning snarere at ligne ved en Snegl, der som bekendt 
ingen dristige Spring gør, men kryber frem uden at springe 
en Hundrededel Tomme over, stadig godt logisk forskanset 
i sit Skilderhus. Medens alt med Hensyn til psykologiske 
Domme kommer an paa Hypothesen og den digteriske 
Fremgangsmaade, ere Approximation og Sandsynligheds- 
beregning paa Grund af Tilfældenes uendelige Uendelighed 
højst ubrugelige. Digtere pleje ogsaa daarlig at forstaa 
sig paa Sandsynlighedsberegning. Hvis du vil indrømme, 
at dette er rigtigt, men saa udraabe: »Hvad kommer det 
Staten ved; har Staten Lov til at basere en Institution 
paa noget saa inderligt og sart?« — saa har du maaske 
Ret; men du maa blot indrømme mig, at det er en re- 
lativ Sag. Du har ogsaa i alt Fald selv forskyldt Ind- 
vendingen ved at ville bevise Statens Inkompetence til 
psykologiske Domme ved Individets Inkompetence. Jeg 
kan ikke se andet, end at der finder en Overgang Sted: 
at du ikke paa noget Punkt kan rejse nogen uoverstigelig 
Skranke af Umulighed, hvorimod du naturligvis er i din 
fulde Ret ved at fordre Varsomhed. Men i det hele synes 
du at have gjort en lille Kortkunst ved udelukkende at 
vende den objektive Side op af Staten og udelukkende 
den subjektive Side af Forbrydelsen og saa vise de for- 
bavsede Tilhørere, hvor lidt disse to Ting (der dog virkelig 
begge kun ere Sider af Ting) passe til hinanden — hvor- 
ved da Beviset bliver let for, at noget ensidigt objektivt 
ikke kan faa Lov til at skrive en Dødsdom over noget 
ensidigt subjektivt. I Virkeligheden kan du ikke let komme 
fra at have bevist altfor meget (paa dette Punkt), nemlig 
Urimeligheden af, at Staten, den objektive Institution, 
overhovedet straffer nogen subjektiv Attraa, Hensigt osv. 
— Du siger rigtignok, beraabende dig paa det praktiske 
Livs Erfaring, at straffes maa og skal der; men i Vir- 
keligheden bliver denne praktiske Erfaring staaende som 

noget ganske fremmed og theoretisk uforstaaeligt i din 
Betragtning, hvorimod den burde have mindet dig om 

— ved den Tvesidighed og Dialektik, som ligger i alt 
praktisk, konkret og virkeligt — , at du opfattede baade 
Statens og Forbrydelsens Karakter altfor ensidigt, til mod- 
satte Sider. Til Statens objektive, institutionsmæssige, 
mekaniske Side svarer Forbrydelsens objektive Side: den 
Forstyrrelse, Skade, som den forvolder; til Statens indivi- 
duelle, subjektive Side svarer Forbrydelsens subjektive 
Side: den onde Hensigt at forstyrre det menneskelige 
Samfund, den usande Unddragelse fra den almen-menne- 
skelige (Kærligheds- og) Samfundspligt. Men for at Staten 
overhovedet skal kunne udføre en Bevægelse, maa den jo 
bruge Individernes Mellemkomst; den Gerning at undersøge 
Forbrydelsen udøves jo af Individerne. 

Ja, her vil jeg holde op, fordi jeg ligesaa gerne kunde 
blive ved. Tag nu ikke dette ilde op, og naar du har 
Tid, saa skriv lidt igen! Jeg fører et jammerfuldt Liv 
herovre og sukker efter at komme herfra, men pyt! Ja, 
jeg skal dog se, om det ikke lykkes. Naar du engang 

— jeg véd nok, at jeg ikke har fortjent det, — skriver, 
saa adressér dine Breve ikke til Regiment og Kompagni, 
men til Prof. Henrichsen! Hils gode Venner! 

Din 

Jul Lange. 

TIL HUSTRUEN (i Forlovelsestiden). 

Min Elskede! [Kbhvn., Aprii mej 

Jeg har ikke villet skrive til dig, før jeg fik min Op- 
gave, og det høje Fakultet har som sædvanlig taget sig 
Sagen mageligt. I denne Morgen har jeg været ude at 
hente den. Den lyder, som følger: »En historisk Frem- 
stilling af Relieffets Anvendelse i græsk-romersk Kunst 
fra dens ældste Tid til Slutningen af det 2det Aarh. e. 
Kr. F. Denne Fremstilling maa støtte sig til et skøn- 
somt Udvalg af de mærkeligste Kunstværker, som endnu 
ere bevarede. Herved gives Lejlighed til at forfølge Relief- 
stilen i hele dens Udvikling og til at vise Relieffets An- 
vendelse paa de forskellige Stoffer; tillige oplyses dets 



11 



Forhold saavel til de fuldstændigt runde Skulpturarbejder 
som til Maleriet. — N. Høyen. R. Nielsen. L. Ussing.« 

Hvad mener du, min Pige, om saadan en ildspyende 
Drage af en Opgave? Jeg finder den rigtignok stor, thi 
der stikker lumsk meget mellem Linierne, som du ikke kan 
se (Mønter, skaarne Stene osv.); men jeg maa indrømme, 
at det forøvrigt er en smuk og skønsom og ret taknemlig 
Opgave, — heller ikke altfor kedsommelig. Naa, hier 
hilft kein Maulspitzen! Man maa jo i Kast med den, 
enten den er stor eller lille, morsom eller kedelig . . . 

Jeg har i Anledning af Examen gjort Bekendtskab 
med Prof. Rasmus Nielsen, som er en meget interessant 
Mand. men dog ikke en saa interessant og saa virkelig 
(som Videnskabsmand) som Høyen. Han er umaadelig 
meddelsom og altid tre kvart i den syvende filosofiske 
Himmel; jeg tror ikke, at man egentlig vilde kunne lære 
noget særdeles af ham med Hensyn paa Kunst .... 

Idag er det Flyttedag, saa forlade vi Dronningens 
Tværgade. Dér har Faklen ogsaa straalet over mig. 

Din 

Julius. 
TIL SAMME. 

Min Skat! [Kbhvn., Apr.-MaJ 1866.] 

Jeg er nu færdig og har faaet Admissus cum laude. 
Dette betragtes somme Tider som Udmærkelse, men i 
dette Tilfælde ikke som mere end almindeligt Laud, hvilket 
jo ogsaa er meget ordentligt. Jeg er i det hele fornøjet 
dermed og glad ved at være færdig . . . 

Jeg fik i Morges paa fastende Hjerte min sidste Op- 
gave: »det pompejanske Vægmaleri og dets Betydning for 
Kunsthistorien«. Det var jo en temmelig jævn Opgave. 
Jeg havde naturligvis nok at gøre til Kl. 2, da jeg gik op 
paa Universitetet. Det gøs i mig, da jeg i en Krog blandt 
mine Tilhørere opdagede den gamle Madvig. Men jeg 
begyndte og fortsatte lykkelig, og midt i Foredraget kom 
vor gode Ven Chr. Richardt ind og forstyrrede mig, dog 
ikke videre. Endelig blev jeg færdig og gik ud paa 
Gangen for at vente efter mine Censorers Dom. Dér 
talte jeg med Brandes, Broder Frits og Richardt. Saa 

kom de tre Mænd ud og fortalte mig Udfaldet. Rasmus 
Nielsen havde, før jeg gik ind til Foredraget, havt fat 
paa mig og ~ i al mulig Velvillie — revet mit forrige 
Foredrag voldsomt ned for mig. Men det er jo ikke saa 
godt i Forvejen at vide, hvad det er, som en Mand ønsker 
og attraar; man bliver nødt til at gaa efter sit eget Hoved. 
At jeg har faaet Examen, glæder mig først og frem- 
mest, fordi det er et Skridt paa den Stige, som vi skulle 
gaa sammen. Dernæst fordi jeg er bleven en ganske 
enestaaende Mand i hele Landet — det er en meget til- 
talende Fornemmelse; og endelig fordi jeg kan haane 
Høyen forskrækkelig, da jeg er examineret Kunsthisto- 
riker, hvad han ikke er. Man kan ogsaa studere friere 
og sandfærdigere, naar man ikke skal tage Examen. Jeg 
vil i Hemmelighed betro dig, at jeg egentlig aldrig direkte 
og ligefrem har læst til Examen, jeg var bleven for 
gammel til at læse Lektier; men somme Tider maatte 
man jo for dens Skyld ind paa Opgaver, man hellere 

havde ladet ligge. 

Din 

Julius, 

Vilde du ikke godhedsfuldt behage at skrive udenpaa 
dine Breve til mig »Cand. mag.« i Stedet for »Cand. phil.«. 
Det er nu foreløbig den eneste Fordel, jeg har opnaaet 
ved Magisterkonferensen, saa det er dog i Sandhed meget, 
at Ens egen Kæreste ikke vil give En den En tilkom- 
mende Ære. Ønsker du maaske, jeg skal tage Examen 
om igen? 



TIL SAMME. 

[Kbhvn , 1866. Efter Hjemkomsten 
fra en Stockholmsrejae.] 

(Brudstykke af et Brev) . . , Det, der er det bedste ved 
Stockholm, er Byen selv, som den er beliggende, og den 
gamle Sergeis Arbejder. 

Idag har jeg været hos [Orla] Lehmann og takket ham 
for Rejsen. Jeg havde forresten en svær Kamp at bestaa 
med ham; han vilde have mig til at holde et Foredrag 
i »Dansk Folkeforening«. Men jeg skal ikke have noget 
af at paradere for det første. Naar man i en Alder af 

28 Aar af en Fejltagelse kommer op paa de mest distin- 
guerede Pladser, bliver der ingen fornuftig Fremgang i 
ens Liv. Men Fornuft er Manden ikke meget modtagelig 
for, egenraadig og stridig er han derimod .... 

TIL HUSTRUEN (i Zurich, paa deres Rejse som nygifte). 
Min Elskede! B<uei, u.Junimi, 

Turen paa Banen var meget smuk, især det sidste 
Stykke Vej imellem dejlige, skovvoxede Bjerge til begge 
Sider. Højt, højt oppe paa en skovvoxet Klippelinde laa 
der en herlig gammel Borg — Weidseck eller Waldseck 
eller saadan noget — , en af dem, du saa gerne vil bo 
paa .... 

Min første Vandring i Morges var naturligvis til Mu- 
seet, hvor jeg tilbragte adskillige Timer. Bare du havde 
været der, Louise! Mageløse Holbein'er foruden andre 
nyere og ældre Mestre, men naturligvis Holbein først og 
sidst — et legemsstort Portræt af hans Kone og deres 
to smaa Børn!! Man kunde faa fortræffelige Fotografier, 
Opsynsmanden kom med det ene efter det andet for at 
friste mig; men Julius modstod Fristelsen, hvilket han 
maaske dog ikke havde gjort, hvis han havde havt flere 
Penge at rutte med og bedre Plads i Sækken .... Byen 
har jeg endnu ikke faaet rigtig set; naar Regnen hører 
op, vil jeg gaa mig en Runde i den. Foreløbig maa jeg 
tage til Takke med et smukt gammelt gothisk Vandspring 
paa Torvet udenfor mit Vindue med en forgyldt Engel 
paa Toppen og smukke Figurer af Jomfru Maria o. s. v. 
nedenfor. 

Jeg længes, længes efter dig og beder dig inderligt 
om at leve godt og frit og lykkeligt, min søde Hustru! 

Din 

Julius L. 
TIL HUSTRUEN (i Zurich). 

Min elskede Louise ! ^""'*' ^^"^«» ^•'"" ^*^^^ 

Imorges vaagnede jeg ved, at min Ven Jean, der af 
en »gargon« at være er temmelig skaldet, kom ind i Kam- 

meret med min Kaffe og med sit sædvanlige Spørgsmaal: 
»Monsieur å bien dormi?« og da jeg trøstede ham med, 
at jeg havde sovet meget godt, svarede han filosofisk: 
»Ah, la jeunesse dort toujours bien!« 

Derpaa gav han mig to Breve, som jeg — til min 
Forfærdelse, havde jeg nær sagt — saa', vare begge fra 
dig. Ét Brev havde jeg ventet, helst saa langt som mu- 
ligt; men to er blot til at gøre Folk bange for, at der 
er hændt noget overordentligt. Jeg lukkede det tyndeste 
op først, som jeg rigtig sluttede, maatte være det seneste, 
og saa', at der ikke var noget i Vejen . . . 

Igaar var jeg i 8 Timer ude i den store Udstilling. 
Tiden smelter paa en foruroligende og forbavsende, men 
meget behagelig Maade bort for En, naar man er derude. 
Jeg saa' egentlig blot paa de franske Malerier og gjorde 
en Spaseretur gennem den østerlandske Afdeling (Kina, 
Japan, Siam, Persien, Ægypten osv.) ; det var overordentlig 
interessant. Den franske Malerkunst interesserede mig 
ikke mindre; ingen i Verden vil kunne nægte, at den 
glimrer og funkler af Talent og Dygtighed, og at den, 
netop hvor den er allerbedst, virkelig er fransk. Figur- 
malerne bryder jeg mig endda mindre om, eller rettere 
sagt, jeg har ikke saa megen rigtig Sympathi med deres 
Figurmaleri, der forresten indbefatter ganske udmærkede 
Kunstnere; men du skulde se deres Landskaber! Jeg for- 
sikrer dig til, at der er en Følelse, et Sværmeri for Naturen, 
den simple, upyntede Natur, tidt i meget beskedne Motiver, 
som ganske kan fortrylle En. Der er en af dem, en 
yngre Kunstner, Daubigny, jeg har ikke engang kendt 
hans Navn før, som helt indtog mig, især ved et Land- 
skab: en Eftermiddag i Forsommeren, en aaben Mark 
med et Hegn til venstre og nogle blomstrende Kirsebær- 
træer paa Marken. Deres mest fejrede Figurmaler, M. Ga- 
banel, derimod gør en lignende Virkning paa mig, som 
om jeg fik en stor Skefuld Syltetøj i Munden. Men nu 
er du vel ked af den Snak om Ting, som du ikke kender. 

Idag i Louvre, da jeg stod foran Venus fra Milo, traf 
jeg et Menneske, jeg gerne vilde træffe, en ung Nord- 
mand, Bætzmann, ansat ved Universitetsbibliotheket i Kri- 
stiania. Da han var hensunken i Beskuelse og ikke 
mærkede mig, gik jeg hen og tiltalte ham ved Navn. Vi 
talte lidt sammen og besluttede at gøre noget Følgeskab 

med hinanden; saa du kan dog trøste dig med, at jeg 
ikke er ganske mutters ene. Forøvrigt hænder det ikke 
saa sjælden, at jeg i Forbigaaende hører mit Modersmaal 
tale af Mennesker, jeg ikke kender, især paa den store 
Udstilling. Forleden hørte jeg de gode danske Ord, der 
rørte mig saaledes, at jeg nær havde aabenbaret mig: 
»Død og Pine, det er mageløst«. Ellers hører man alle 
mulige Sprog og ser alle mulige og umulige Slags Ting . . . 

Din 

Julius. 
TIL SAMME. 

Min Elskede ' ParU, Mandag Aften [Juli 1867J. 

Idag har jeg holdt helt Driverdag, fordi alle Samlinger 
ere lukkede, og Paris var desuden paa sit mest festlige, da 
Kejseren, ledsaget af to andre Kejsere, et Par Konger osv. 
skulde uddele Medaillerne i Udstillingsbygningen. Jeg var 
Kl. 12 henne paa Place de la Concorde, hvor Napoleon 
med sin Suite skulde mødes med Sultanen, der kom andet 
Steds fra. Jeg fik en god Plads ved Siden af en ung Fyr, 
der vidste Besked om alting og pralede af, at han havde 
en Onkel, der var Oberst ved et eller andet Korps og 
nok skulde skaffe os en bedre Plads, naar han blot kunde 
faa fat paa ham, hvilket dog ikke lykkedes. Vi saa' nu 
en græsselig Mængde Glimmer og Stads, bl. a. Londons 
Lordmayor, der kom kørende som en Potentat. Endelig 
mødte Kejseren med en glimrende Suite, i en Vogn med 
8 Heste for og 4 Tjenere bagpaa. Han sad der med 
Kejserinden, Prins Napoleon og den lille Prins — der 
maa have været varmt i Karossen! Jeg saa' dem, ikke 
langt fra, men naturligvis kun et Glimt. Saa kom Hest- 
gardere og Lansenerer bagved. Og næppe vare de over 
Pladsen, før et ligesaa stort Tog kom fra den anden Side 
med Sultanen — — — 

(Slutningen mangler.) 

TIL PROF. J. L. USSING. 

Kære Hr. Professor! ^«'"' ^ •'"" ^««7 

Min yngste Broder skriver til mig, at han har besøgt 
Dem, og at De har begæret Brev fra mig. Jeg burde 

vistnok ikke have ventet med at skrive, da De ogsaa for ) 

denne Rejses Vedkommende har gjort saa meget for at ;< 

aabne mig Veje. Men paa Rejser tager det ene Øjeblik i 

det andet; det Øjeblik, da man kan aflægge en ordentlig r 

Beretning, er ikke saa let at vælge, at man ikke kan \ 

trænge til et Stød udenfra for at skrive. Saa meget til i 

en daarlig Undskj^ldning. 

Jeg skal først give Dem et Skema, kortfattet og tørt, i 

over vor Rejserute. Den 2den April over Kiel til Altona, | 

Hannover (}/2 Dag — Byen fortjener virkelig ^/2 Dag) til i 

Koln (1^/2 Dag), Antwerpen (2^/2 Dag); derfra direkte til 
London (7 Uger). Fra London over Ostende, Brugge 
(nogle Timer), Gent (1 Dag, vel anvendt til at se van Eyck), 
Brussel (nogle Timer), Mainz (^/2 Dag), til Zurich. Der 
havde jeg med min Hustru i min Broders og Svigerindes 
Selskab et idyllisk Alpeliv i 14 Dage og tog saa efter 
2 Dages Ophold i Basel — et Ophold, som jeg er glad 
ved — alene til Paris, hvor jeg nu har været i 14 Dage. 
Min Hustru fulgte mig ikke til Paris, men blev i Zurich; 
selv havde jeg faaet for meget Blod paa Tanden til at 
slaa mig længere til Ro der og holde Sommerferie. Jeg 
trængte til at faa meget at se og vilde ogsaa nødig gaa 
helt udenom Paris. Nu fortryder jeg heller ikke^ min 
Beslutning. 

De vil af selve Rejseruten omtrent kunne slutte Dem 
til, hvad det er, jeg har set, og vide, at jeg med Hensyn 
paa at se Kunst har ført et sandt Herreliv. I Koln var 
det naturligvis Kirkerne, i Antwerpen Malerierne i Museet 
og Kirkerne, som jeg saa' paa. Man kan dér lære Rubens 
at kende paa en storartet — skønt forresten noget en- 
sidig — Maade; man ser ham næsten kun som kirkelig 
Maler. Skønne v. Dyck'er, v. Eyck'er osv. og en Tizian 
faar man i Tilgift. — I London begrænsede jeg mig tem- 
melig stærkt til Antikerne. Jeg fik mig ved Goseh's — 
middelbart altsaa ved Deres — Hjælp en »students'ticket« 
til Skulptursamlingen og til >the reading room«. Denne 
herlige Adgang til Museet har, tror jeg, havt stor og varig 
Betydning for mig. De véd, at jeg ser langsomt; men 
jeg bestræber mig for at se grundigt, og jeg haaber ogsaa, 
at jeg ved dette mit Ophold i London har faaet Karak- 
teren af de forskellige arkitektoniske Skulpturer fra Græ- 
kenland — de atheniensiske, figaliske, halikarnassiske. 

lykiske osv. — saaledes ind i Hovedet og i Øjnene, at 
jeg ikke skal glemme dem. Jeg er ogsaa meget glad 
over at have set grundig de ægyptiske og især de assy- 
riske Ting. Jeg kom rigtignok daglig paa tusinde for- 
skellige Maader til at føle, at min Konferens-Afhandling 
om Relieffet vilde være kommet til at se noget ander- 
ledes ud, hvis den var skrevet efter i Stedet for før 
mit Besøg i British Museum; men jeg kom ogsaa til at 
føle, at baade den og mit Forfatterskab til Katalogen 
over Akademiets Afstøbninger hjalp mig meget til at sætte 
Tanker i Bevægelse og til at fæstne og klare Indtrykkene. 
Naar man har skrevet om en Ting — det være nok saa 
ufuldkomment — , føler man sig meget mere interesseret 
i at opfatte rigtigt. Imidlertid var min Interesse ogsaa 
dér, skønt jeg fik det altsammen ret godt set, temmelig 
ulige fordelt; Parthenonstingene, især Østgavlen og Frisen, 
maatte jeg atter og alter tilbage til. De fortræffelige Sager 
i 2den Etage, Bronzer, Terrakotter, Vaser, Malerier osv., 
fik jeg set — enkelte Ting med Opmærksomhed; men af 
meget fik jeg kun et Indtryk af den umaadelige Rigdom. 
Det lille gehejme Kabinet med Kostbarhederne (Portlands- 
Vasen, prægtige skaarne Stene fra Blaeas's Samling) fik 
jeg aflagt et opmærksomt Besøg. De udstoppede Dyr lod 
jeg ganske i Fred. Af Mønter saa jeg ikke en eneste; 
Prof. Muller sagde mig, inden jeg rejste, at Kabinettet i 
København havde i Original eller Afstøbning alt af In- 
teresse. Jeg glæder mig til engang at se dem, men glæder 
mig ogsaa ved, at jeg ikke fordybede mig i dem ved mit 
Ophold i London : der var nok at gøre alligevel. — Gosch 
præsenterede mig for Dr. Birch ^, som var særdeles fore- 
kommende og indladende imod mig, hver Gang jeg traf 
ham i Museet. Vi rørte ikke ved Politiken, der jo (efter 
hvad De fortalte mig) skal være et farligt Æmne, naar 
man taler med ham, men jeg blues ved at tilstaa, at jeg 
for det meste talte Tysk med ham ; det er uheldigvis det 
eneste fremmede Sprog, som jeg taler med Sikkerhed og 
Frejdighed. Han forestillede mig for Mr. Newton, Mauso- 
leets Opgraver og nu »keeper« af Museets arkæologiske 
Afdeling. Det førte imidlertid ikke til noget videre; 

^ Ægyptologen Samuel Birch. 
Breve fra Jul. Lange. 2 

Mr. Newton er en smuk Mand og slet ikke uhøflig, men 
paa ingen Maade indladende. 

Det forstaar sig af sig selv, at jeg aflagde adskillige 
Besøg i Kensington-Museet, der jo nu — foreløbig — 
gemmer Rafaels Kartoner. Den bedste Glæde af Bekendt- 
skabet med Kartonerne havde jeg dog allerede taget forud 
ved at se saa godt, jeg kunde, paa Fotografierne, der ere 
i København, og der jo give alt, hvad det sjælelige Udtryk 
angaar. Derimod lærte jeg rigtignok adskilligt nyt med 
Hensyn paa deres maleriske og dekorative Virkning ved 
at se den milde, simple, lette Kolorit og ved at se dem 
i stor Maalestok. Jeg saa' naturligvis ogsaa de nyere 
engelske Malere, dog ikke saa grundig, som jeg nu kunde 
ønske at have sét dem. Hvilket besynderligt Sammen- 
surium er ellers ikke dette Kensington-Museum ! Man 
kommer hvert Øjeblik til at tro, at man gaar i en Butik. 
Saadanne Ting som Rafaels Kartoner faa i disse Om- 
givelser næsten Karakter af gamle Sjældenheder, i Stedet 
for af mægtige Værker af Ide og Følelse, som de ere. 

Nationalgalleriet, som — jeg havde nær sagt Gudske- 
lov! — er temmelig lille, fik jeg ret godt og endogsaa 
temmelig fuldstændig set. Det egner sig ogsaa netop til 
at ses fuldstændig, fordi det er et saa instruktivt Galleri 
i kunsthistorisk Henseende, foruden at det ejer saadanne 
Vidundere som Tizians Portræt af Ariost, Rembrandts 
Selvportræt, v. Eycks Mand og Kone osv. osv. Her saa' 
jeg mange Kunstnere repræsenterede, som jeg før kun 
havde kendt af Navn eller af en tarvelig Afbildning; det 
er netop et godt Galleri at begynde med. — I Krystal- 
paladset var jeg 3 Gange og havde god Gavn af at lade 
saa meget af den antike og moderne Skulptur passere 
Revue. — Til Slutningen var jeg ude i Hampton Gourt; 
især for Mantegnas Skyld; man kender ham vist ikke, 
uden at man har været der. Han overraskede i alt Fald 
mig ved at være en i mange Maader helt anden Man- 
tegna end den, jeg hidtil havde havt Forestilling om ; men 
det maa have været en meget kompliceret og mangfoldig 
Kunstnernatur, det kan man ogsaa lære i Louvre. — I 
Mr. Thomas Barings fortræffelige Samling bleve min 
Hustru og jeg førte ind af en fortræffelig Gentleman, som 
vi havde Adresse til; men som Fører var han for meget 
Selskabsmand og for lidt Kunstelsker, til at der blev Tid 

og Ro til at se Tingene, som vi gerne vilde. Jeg saa' 
ogsaa den aarlige Udstilling — eller rettere, jeg kunde 
ikke faa den at se for lutter Trængsel, og samme Ud- 
stilling forhindrede mig til min Sorg, uagtet jeg havde 
de bedste Anbefalinger, i at faa Kunstakademiets Samling 
at se; det bedrøvede mig især for Leonardos berømte 
Kartons Skyld. — Forøvrigt kan De forstaa, at jeg havde 
den største Glæde af Westminster og Temple og megen 
Morskab af at se Wellingtons Rytterstatue paa tværs af 
Triumfbuen ved Hyde Park — og af meget andet. 

Fra Rejsen fra London til Zurich priser jeg især min 
Lykke ved at have set v. Eycks (halve) Alter i Gent. Ved 
gode Drikkepenge til Kirkebetjenten fik min Hustru og 
jeg Lov til at blive halvanden rolig Time i Kirken ved 
Billedet og kappedes om at gøre Opdagelser i den uendelige 
Mangfoldighed i dette fortræffelige Billede. I Zurich havde 
jeg i ledige Timer en meget god lille Afstøbningssamling 
i Polj'^technicum at ty til, hvor jeg lærte adskillige nye 
Ting at kende. 

Ja, nu er jeg i Paris, en By, som vel til dagligdags 
kunde give en kunstelskende rejsende nok at bestille, og 
hvor meget mere da nu, hvor man faar den store Expo- 
sition med og endda kan blive forstyrret i sin Ro ved 
Kejsere og Sultaner! Jeg skammer mig egentlig, da jeg 
med altfor megen Filosofi erklærede til Dem — saa vidt 
jeg mindes — , i alt Fald til Prof. Høy en, at jeg brød mig 
ikke synderlig om at komme der, især i denne Tid. Det 
er jo ganske vist, at hvad antik Kunst angaar, er her i 
Sammenligning med London ikke saa meget bety- 
deligt, og hvad det asiatiske og ægyptiske angaar, faar 
jeg her vel næppe noget nyt Syn paa Tingene, naar jeg 
hverken vil være ægyptisk eller asiatisk Arkæolog. Tilmed 
forekommer Louvres Skulptursamling mig at være saa 
skammelig slet indrettet, hvad Belysning og Opstilling 
angaar, at Nydelsen ledsages af stadige Ærgrelser; det 
er næsten kun Venus fra Milo, der er betænkt med et 
godt Lys og en god Plads. Her er man dog ikke desto 
mindre bedre forsynet med Terrakotter og Bronzer end 
i British Museum. Men det, som aldeles har overvældet 
mig her og bragt mig foreløbig ud af det antike Spor, 
er den uforlignelige Malerisamling. Jeg tilstaar, at jeg 
ikke har moralsk Kraft til at modstaa de Snarer og 

2* 

Fristelser, som stilles mig af Paul Veronese, Tizian, Rafael, 
Leonardo, Rubens, v. Dyek, Rembrandt osv. i det uende- 
lige — lad mig da ikke glemme Correggio ! Foreløbig har 
jeg ikke set meget andet end det, og jeg bestræber mig 
i det hele ved en fornuftig Inddeling af min Tid for ikke 
at blive altfor overvældet. Jeg har tilbragt en Dag i den 
store Udstilling og moret mig saa godt derude, at jeg 
skammer mig endnu mere over, at jeg saa villig søber 
den Kaal, jeg før spyttede i. Men der hører en solid 
Konstitution, stærke Ben og navnlig en god Hukommelse 
til at komme godt fra et Pariser-Ophold i denne Tid — 
foruden nogle Penge; thi billigt er her ikke, hvad nogle 
Folk saa sige. 

For en 6 Ugers Tid siden blev jeg behagelig over- 
rasket ved at erfare, at Universitetet havde givet mig 
Rejseunderstøttelse, og af et Par Breve fra København 
synes det, som om Ministeriet har fulgt dette prisværdige 
Exempel. Jeg er lidt spændt paa at erfare, om Rygtet 
vil bekræfte sig, og har skrevet til min Broder, at han 
skal lade mig det vide. 

Jeg trænger hyppig stærkt til at tale med en kyndig Mand 
om alt det, jeg ser; det kan vel være sundt nok at være 
anvist til en tvungen Ensomhed (i videnskabelig Hen- 
seende); men meget vilde dog blive friskere og livligere 
ved en Tankeudvexling, foruden at man tidt kan trænge 
til en Oplysning. Jeg har nu f. Ex. set i Afstøbning (i 
Stockholm og Zurich) en Torso, Overkrop og Hoved af 
en ung mandlig Figur, skægløs, fyldig uden at være fed; 
og nu finder jeg i Louvre Originalen, angivet som en 
Flodgud, fundet paa Delos. Det er i mine Tanker et af 
de allerfortræffeligste antike Skulpturværker, saa bredt og 
livfuldt og mesterligt som noget. Der er adskillige andre 
enkelte Værker, som jeg gerne vilde udgyde mit Hjerte 
angaaende, og der er en hel Del Sammenhænge, som jeg 
særdeles gerne vilde have klarede. De maa i det hele 
ikke tro, at jeg, fortryllet af det moderne Maleris Herlig- 
heder, skal glemme at passe paa Traadene i den antike 
Skulptur. 

Ja, jeg frygter næsten for, kære Prof. Ussing, at De 
vil finde. De har faaet mere, end De har begæret. Vil 
De hilse Deres Frue mange Gange fra mig; ligeledes 
Prof. Høyen og hans Familie, naar De ser dem. Hvis 

De træffer Ploug, vil De da hilse ham. Jeg havde egentlig 
megen Lyst til at skrive til Prof. Høyen; men jeg vil 
helst vente, til jeg er kommet fra Paris. 

Deres 

Jul. Lange. 
TIL HUSTRUEN (i Zurich). 

Min Elskede ! Paris, onsdag Aften [Aug. 1867] . 

Tak for dit Brev, som jeg fik i Morges! Hvad du 
kræver med Hensyn paa en Bolig i Rom, tror jeg, ikke 
vil være saa vanskeligt at opfylde, og jeg skal gøre mig 
Umage for at opfylde det. Forresten gør du dig aaben- 
bart fejle Forestillinger om Rom. Vel ligger Fremmed- 
kvarteret paa Monte Pincio, men en smuk lille Spaseretur 
fra Promenaden, hvor der er meget stille og yndigt før 
Kl. 3—4. Det ligger i Byens Udkant nær ved meget en- 
somme Strækninger. I det hele har Rom en rent anden 
Karakter end andre store Byer. Den er lille i Forhold 
til sit uhyre Terrain og derfor henad Udkanterne mange 
Steder næsten øde. Man kan indenfor Roms Mure have 
det meget, meget fredeligere og ensommere end paa Fre- 
deriksberg. Og saa er der de gamle, dejlige Villahaver 
at gaa i, og hele det naive, uskyldige, morsomme italienske 
Liv. Nu ler du naturligvis og siger: »dér sætter han 
Mad paa Krogen«; men det er sandt, som jeg siger dig. 
Midt inde i Rom er der umaadelig tæt og livligt og 
skraalende — allevegne forresten meget morsommere end 
i London. Men Udkanterne, som vende ud imod Cam- 
pagnen, den mest stille og øde Egn paa Jordens Over- 
flade — saa stille som et Hav — , dér har man det virkelig 
meget frit. Forresten kan det gerne være, at dette Pa- 
radis bliver lukket for os; thi »den berygtede Garibaldi«, 
som Paven kalder ham, begynder at spøge paa Kirke- 
statens Grænser, og i dette Øjeblik ser det ud, som om 
man lavede til Krig dernede. Og Gud véd, hvordan det 
bliver hjemme i Danmark; vore Forhold begynde at 
interessere de franske Blade i en paafaldende Grad. Nu 
kunne vi jo foreløbig lægge os i Sehweitz eller Tyrol og 
saa se Tiden an. Jeg kan ogsaa trænge til at pausere 
lidt efter al den Masse, som her bydes 

Vi have ganske vist brugt flere Penge, end vi have 
beregnet. Imidlertid har jo jeg, som aldrig sikkert havde 
ventet nogen Understøttelse, ingen Skuffelse oplevet i den 
Henseende, og efter min Beregning vilde vi, selv om vi 
brugte Penge i samme Forhold som hidtil — hvad vi 
dog næppe kunde gøre, naar vi levede i Rom — have 
rigeligt til et Aar endnu og endda have de aftalte 2000 Rdl. 
i Beholdning hjemme. 

Skulle vi ikke, naar jeg kommer tilbage til Sehweitz, 
kravle lidt om paa nogle billige Bjerge? Aa, du véd ikke, 
hvilket Spektakel der er i Rue Bonaparte ! Det er bestemt 
den mest tumlende Gade i Paris, og naar jeg nu kommer 
hjem fra mine Kunstudflugter ved Dagslyset, sidder jeg 
for det meste hjemme om Aftenen. Boulevarderne og 
Gaderne have ikke længer Nyhedens Interesse for mig; 
og naar man har gaaet sine 8 Timer ude i Udstillingen, 
kan man ogsaa nok trænge til Hvile. Varme have vi 
Gudskelov! Her er som i en kølig Sommer hjemme, og 
grumme megen Torden. Igaar Nat buldrede den saadan 
i ét væk, at mine Ruder klirrede. 

Vær nu ikke vred over dette tørre og kedelige Brev, 

min søde Hustru! 

Din 

Julius. 
TIL HUSTRUEN (i Florents). 

Parma, Tirsdag Aften. 

Min elskede Louise! i.jan. [ms]. 

Fra Rejsen selv er der intet, som er synderlig værdt 
at fortælle. I Begyndelsen var det Taage, saa jeg allerede 
begyndte at fortryde, at jeg havde tage Billet til Parma, 
eftersom Correggio jo kun taaler klart Vejr. Men det 
blev da snart Solskin igen. Man kører Vejen til Bologna 
ligesaa meget under som over Jorden, hvertandet Minut 
kommer der en Tunnel; jeg vil ikke sige, at Afvexlingen 
af Bælmørke og Udsigten over et solbeskinnet Snelandskab 
just i Længden er behagelig for Øjnene. Til Rejseselskab 
havde jeg bl. a. en skikkelig gammel Milaneser med en 
Leonardosk Profil, som fortalte mig om Stederne, vi kom 
forbi, og om sine Børn, og som hjalp mig med at drikke 
den Marsala, du havde givet mig med. Her i Parma 

tog j^g efter Bådekers Raad ind paa Albergo della Posta, 
en meget god Gaard, der i store Stæder vilde være af 
anden Rang, men her er af første. Jeg vil ikke fortælle 
dig, hvor tomt og ensomt jeg følte det igaar Eftermiddags, 
da jeg havde faaet noget Middagsmad; thi saa vilde du 
hovere og sige : saaledes skal du have det, fordi du rejser 
fra din Kone! Da jeg var gaaet i Seng, laa jeg vaagen 
den halve Nat. Naar jeg er ene nemlig og ikke netop 
læser eller beskæftiger mig med andre Ting, melder der 
sig altid af sig selv en eller anden Tankerække, som jeg 
engang tidligere i mit Liv er begyndt paa, og som nu 
begærer at fortsættes. Saaledes kom jeg igaar til at tænke 
paa, hvad der skulde males hjemme i København i Uni- 
versitetets Festsal. Jeg havde slet ikke Lyst til at tænke 
derpaa og ønskede blot at sove; men jeg blev nødt til 
at gøre det, enten jeg vilde eller ikke, til jeg havde faaet 
hele Salen færdig. Saa faldt jeg i Søvn og drømte noget 
— jeg kan ikke nøjere huske hvad — om, at vi vare 
hjemme i Danmark; du var hele Tiden med mig. 

I Morges var jeg ude Kl. halv Ni og gik strax hen 
til Pladsen med Baptisteriet, Domkirken og S. Giovanni 
(den Kirke, hvor Correggios anden — eller rettere første 
Kuppel er). Det gør langtfra den Virkning som det til- 
svarende Stykke af Pisa, det er mindre i Forholdene og 
ligger meget indeklemt Men Domkirken er forresten en 
meget smuk Kirke, især indvendig, i ægte romansk Stil 
(som du jo godt kan lide), simplere, klarere og forstaae- 
ligere end den i Pisa. Saa saa' jeg da Correggios be- 
rømmelige Kuppel, skønt jeg har gemt til i Morgen at 
gaa op i den og se den nærmere. Der var ganske godt 
Lys, og jeg maa sige, at den ikke har sit Ry for intet. 
Det nederste Parti af den, der er ret godt bevaret, gør 
endnu en formelig skuffende Virkning og tillige en meget 
storartet Virkning paa sin Maade. Men jeg vil ellers 
ikke tale om den, før jeg har set den nøjere. S. Giovanni 
er en yndig lille Renæssancekirke; Correggios Kuppel dér 
kan man næsten ikke se, saa mørkt er der deroppe. For- 
saavidt jeg kunde se den, behagede den mig mere end 
Domkirkens; Figurerne ere større. Grupperne simplere. 
Saa gik jeg til Galleriet og fik det godt sét første Gang 
(O: Correggio, naturligvis), men det vilde blive altfor vidt- 
løftigt at fortælle om. I Galleriet traf jeg til min Over- 

raskelse Originalen til vort blide Hoved af Leonardo. 
Det er strængt taget ikke nogen Tegning, men et Maleri 
(Oliemaleri, graat i graat). Jeg kom efter, at vor Foto- 
grafi egentlig er Snyderi; den er eftergaaet, og der er 
kommet en lidt anden Mening ud deraf, end der staar i 
Texten. Originalen, som — i Parenthes — omtrent er det 
skønneste, jeg har set, er ikke slet saa blid og blød og 
sød, den har et let Udtryk af Sorg. Det morsomste, jeg 
har set idag, er dog »la camera di S. Paolo«, det lille 
Spiseværelse, hvis Loft Correggio malede for Abbedissen 
i et Kloster, det med Diana og »Putterne«. Det er yndigt, 
muntert, naivt, elskværdigt og malet over al Beskrivelse 
fortræffeligt. — Faar jeg ikke godt sét imorgen, bliver jeg 
her til Overmorgen ; jeg kan ikke forlade noget, naar det 
staar som et Kaos for min Tanke. Jeg er lidt overvældet 
idag af alt det og har Hovedpine. Men vær ganske 
rolig; jeg skal nok komme paa Mandag efter Aftalen! 

Vær nu ikke ked af dette tørre, kedelige Hovedpine- 
brev! Nu vil jeg i Seng og se at sove den bort. 

Din 

Julius. 

TIL SAMME. 

Min Elskede ! ^«™«' « •^«"- Z^'*^*/- 

I Morges var jeg saa fornuftig at begynde med at 
gaa mig en Tur lidt uden om Byen, som ligner lidt Kø- 
benhavn, og da alt laa bedækket med Sne, kunde man 
for Indtrykkets Skyld ligesaa gerne tænke sig, at man 
var et Par Hundrede Mile Nord som Syd for København. 
Kl. 10^/2 gik jeg til Domkirken og kom op i dens Kuppel 
— der er ikke nogen hel indre Omgang om Kuplen, men 
fire smaa Døre med Jernrækværk, hvorfra man ser saa 
meget af Kuplen, som man bedst kan. Jeg vil ikke rose 
mig af at have faaet alle disse Hundreder af Hoveder og 
Par Hundreder af Arme og især Ben, hvoraf den egent- 
lige himmelske Herlighed ved denne Kuppel bestaar, redt 
nøiagtig fra hverandre — Gud véd, om Correggio selv 
nøjagtig har vidst, hvilke Hoveder der hørte til hvilke 
Ben! — men jeg har faaet et klart Billede af den hele 

Sammenhæng og Mening med denne famose Komposition 
og naturligvis sét nøje paa mange Enkeltheder som Exem- 
pler. Jeg véd ikke, hvordan jeg har det med Correggio; 
jeg maa først paa nogen Distance fra ham. Vist er det, 
at der er Ting ved denne Kuppel — og ved alle hans 
Malerier — , som ere saa grænseløst forbavsende, i rent 
kunstnerisk Henseende, at det intet Under er, der er 
Folk, som have forskrevet sig til ham. Man véd — i ganske 
bogstavelig Forstand — ikke, hvad der er malet og hvad 
der er virkeligt, naar man staar nedenunder: virkeligt 
Lys og malet Lys, virkelige Skygger og malede Skygger 
se ud, som om begge Dele vare lige virkelige. Det aller- 
mest uforskammede er, at han imellem selve Kuplens 
Vinduer, hvorfra Vorherres eget Dagslys strømmer ind, 
maler Ting og Figurer i et paradisisk Lys ovenfra og 
endda faar dem til at staa saa rundt og frit og virkeligt, 
som om man kunde spasere oppe imellem dem. Det 
havde jeg ikke troet, at nogen kunde være faldet paa; 
man skulde i alt Fald tro, at sligt Vovestykke maatte 
glippe. I Grunden holder jeg meget mere af det lille 
Camera S. Paolo (Abbedissens Spisestue); det forbavsende 
er dér ikke sat saaledes paa Spidsen, men alt er forresten 
skønnere, sundere og yndigere. Af Billederne i Galleriet, 
som man ser i den herligste Ro og i udmærket Lys, 
lærer jeg meget, hvad Farve angaar. Der er et af dem, 
som forestiller to Helgeners Henrettelse: den hellige Pla- 
cidus har allerede faaet et drabeligt Hug i Siden af sin 
Hals; men Bøddelen, som maa være en Stymper i sit 
Fag, staar og svinger Sabelen til et nyt. Imidlertid be- 
nytter den hellige Mand det sidste Øjeblik, medens hans 
Hoved dingler ved en Stump Hals, til at kaste et Par 
gruelig smægtende Øjne og et allerkæreste Smil op til 
Vorherre. Det er græsselig umenneskeligt. Der er mig 
saa meget gaadefuldt ved Correggios Sjæl. Jeg kender 
ham nok, forsaavidt jeg har en tydelig Følelse af Slægt- 
skab mellem alt, hvad jeg har set af ham, enten det saa 
gaar i den ene eller den anden Retning; men det skulde 
være mig meget vanskeligt at faa fat paa Traadene i 
ham. Her i Parma dyrkes han som en Gud. Jeg har 
gjort et Slags Bekendtskab med en ung Kunstner fra 
Turin, der rigtignok kopierer, men ellers er ganske skik- 
kelig; for ham kan intet i denne eller den anden Verden 

lignes ved Gorreggio. Det kan nok være, at jeg engang 
kommer til at afsky denne store Mand; men her i Parma 
kan jeg endnu ikke, og der maa maaske gaa nogle Aar 
først. 

I Eftermiddags var jeg atter lidt forset, skønt jeg ikke 
havde begyndt saa tidlig som igaar, og i Aften har jeg 
for at forslaa Ensomheden været henne til de 3 første 
Akter af »I Vespri Siciliani«, der bliver opført med stort 
Halløj og Spektakel i et ellers stort og smukt Theater. 
Der var en Primadonna, som var højere end alle Skue- 
spillerne, sikkert sine gode 3 Alen, og med en, om jeg 
saa maa sige, 4 Alen høj Stemme. Prægtige Dekora- 
tioner, Dans osv. Jeg kedede mig alligevel og gad ikke 
se det færdigt. 

Jeg var inde paa Postkontoret idag og spurgte om 
Brev, men der var intet. Jeg haaber, at dette i alt Fald 
er Tegn paa, at du ikke er syg, da du vel véd, det er 
din Pligt at lade mig vide, hvis du fejler nogetsomhelst. 
Det er egentlig en Skam, at jeg har taget Rejsetæppet 
fra dig. Jeg haaber, du tager et Tæppe fra min Seng. 

Din 

Julius. 

TIL SAMME. 

(Brudstykke.) 

[Bologna, c. 10. Jan. 1868.] 

[Skønnere] Figur af Sta. Cæcilia [end Rafaels] 

kan der rigtignok ikke tænkes. Det gør mig virkelig 
ondt, at du ikke har set denne Figur — men det kan 
maaske ganske naturligt ske endnu. Correggios Figurer 
have allesammen mere af Følelse, end de kunne bære; 
de lide, smægte, daane, ere rent borte og opløste i Følelse, 
de hænge daarlig sammen; der er et saa glødende Liv 
i dem lige ud i Næsetippen og Fingerspidserne, at de 
falde fra hinanden. Rafaels Cæcilia har Karakter og 
sund Styrke nok til at rumme den mægtige Strøm af 
Følelse, som gaar igennem hende, da hun hører Engle- 
sangen fra Himlen; der er noget sikkert, sluttet, helt og 
sammenhængende ved denne unge Pigefigur, som gør, at 
man bliver ganske imponeret over hende, skønt hun 
næsten ikke er mere end et Barn, og skønt hun tænker 

paa alt andet end at imponere den, der ser hende. Rafael 
giver hellere et Undermaal end et Overmaal af Følelse, 
som det kan ses af den Magdalena, der staar ved Siden 
af Cæcilia; men man er hos ham sikker paa en bred 
Basis af Kraft og Karakter, hvorfra Følelsen hæver sig 
til Himlen. Correggio begynder strax i Henrykkelsens 
syvende Himmel; men de Former og Figurer, han faar 
fat paa deroppe, ere i Virkeligheden af en meget lavere 
Art end Rafaels. Jeg vil ellers ikke nu bagvaske Cor- 
reggio, fordi jeg er kommet nogle Mil fra Parma; han 
er dog en stor Kunstner, der altid giver sit eget, noget, 
som ingen anden giver, noget vidunderlig ildfuldt og 
aandrigt. Men jeg kan bedre aande Rafaels Luft; der er 
noget i Correggios, som man hurtig faar for meget af, 
— skønt han ellers maler Luft, i fysisk Forstand, meget 
skønnere end Rafael. Overhovedet svirer man hos Cor- 
reggio rigtignok anderledes I Skønhed end hos Rafael, 
der har en vis værdig Tilbageholdenhed. Correggio er 
en Maler, Rafael en Billedhugger — basta cosi! — Francia 
har jeg idag ikke rigtig kunnet skønne paa; bedre Lykke 
i Morgen maaske! Det skønneste, jeg har set af ham, 
er dog endnu det Portræt oppe i »Tribunen« og le jeune 
homme i Paris — hvis den er af ham. 

Hilledød! det er blevet et langt Brev. Vær nu ikke 
ked af al denne lange Snak om Rafael og Correggio; og 
husk paa, jeg er et Menneske, der nylig har tilbagelagt 
Vejen mellem Parma og Bologna — saa kommer saadan 

en Snak af sig selv! 

Din 

Julius. 

TIL ARKITEKT L. FENGER (i Siena). 

Kære Ven ! ^°'"' ^^- *'^ ^*^*- 

Tak for dit Brev fra Siena, som det glædede mig meget 
at modtage og interesserede mig meget at læse! Det 
maa jo være en højst mærkelig og lærerig Tur, du har 
gjort nordpaa, og jeg frygter næsten for, at naar jeg en- 
gang imellem har opponeret mod din Methode at se 
saa mange Ting, saa har der været (ubevidst) en Slags 
Smag af den Syrlighed, som Rønnebærrene havde for 

Ræven. Især vilde jeg give meget til at se Signorelli i 
Orvieto, og det vil jo maaske ogsaa lykkes. I Florents 
kan man nok faa et Billede af en ligeoverfor hans sam- 
tidige meget udpræget Ejendommelighed, men ikke noget 
Indtryk af hans egentlige, store Betydning; og i det Six- 
tinske Kapel ser man ham jo — i fysisk Henseende — 
ikke synderlig godt; eller ogsaa drages Øjet altfor stærkt 
hen imod Michelangelos Loft. — Det, som du fremsætler 
om den etruriske Kunst, kan jeg jo kun i meget ringe 
Grad have selvstændig Mening om; dog forekommer det 
mig — i det, du meddeler her i Brevet, — ikke at være 
tilstrækkelig støttet. Det skal jo netop være de ældre 
(silhouetagtige) Malerier i etruriske Grave, som ikke alene 
i Stil (thi forsaavidt kunde man jo maaske tale om 
indbyrdes uafhængig, men analog Udvikling paa de to 
forskellige Steder), men ogsaa i Indhold forraade mest 
græsk Indflydelse, og denne Indflydelse kan da vel næppe 
være udgaaet fra Grækenland efter Aar 450 eller saa om- 
trent; thi kort efter denne Tid kan man vel antage, at 
den græske Malerkunst antog et fuldkommen reformeret 
Præg. Lignende Bevisligheder kunde vel hentes fra Skulp- 
turerne. Men have de fra en tidlig Tid hentet én Art af 
Kunstindtryk, foruden meget mythisk Indhold og adskillig 
Sæd og Skik, fra Grækenland (eller om du hellere vil, fra 
græske Kolonier paa Sicilien f. Ex.), hvorfor da ikke ogsaa 
den doriske Bygningskunst? At de doriske Former, som 
findes i Etrurien, stemme overens med de yngre doriske 
paa Sicilien (og i Storgrækenland?), at de ere blandede 
med udoriske Elementer — kan man af denne Omstæn- 
dighed slutte mere, end at de etrurisk-doriske Former 
have gennemgaaet samme Faser i Udviklingen som de 
øvrige italisk-doriske? At der ikke er fundet andre end 
saadanne doriske Former, kan dette ifølge en rimelig 
Sandsynlighedsberegning bevise, at slige ikke have været 
til? — Forøvrigt disputerer jeg ingenlunde imod dig for 
at faa Ret, men blot fordi Spørgsmaalet interesserer mig. 
Om du erindrer det, findes der ellers ogsaa i det etru- 
riske Museum i Vatikanet Malerier, helt modellerede med 
Lys og Skygge. Jeg har været der engang senere og 
skal nok komme der nogle flere Gange, skønt jeg altid 
faar et ubehageligt Indtryk af de egentlig Skønhedssans 
manglende, paa Kunst tungnemme Etrusker. Jeg véd ikke, 

om det er noget rent individuelt hos mig, at den etruskiske 
Kunst liar et underlig hykkelsk Præg. Lune er den da 
aldeles blottet for; og det, som skal forestille Glæde ved 
Livet, Dans, Leg osv., forekommer mig at være saa un- 
derlig løjet. Og saa denne modbydelige Tilbøjelighed til 
at fremstille det rigtig rædselsfuldt-] iglugtende, som i disse 
Dæmoner! Lærer man egentlig mere Kunst af dem, end 
man lærer Filosofi og Latin af en middelalderlig Munks 
slette Grammatik og Misforstaaelser af Cicero eller Ari- 
stoteles? Er der nogetsteds Spor af nogen kunstnerisk 
Primitivitet eller selvstændigt Initiativ? Og er ikke deres 
Kunst som Oversættelse fra Grækerne haandværksmæssig 
og aandløs i højeste Grad? — Dine Erfaringer om Burck- 
hardt stemme forsaavidt med mine, som Burckhardt fore- 
kommer mig højst mangelfuld og ofte skammelig vil- 
kaarlig, dér hvor jeg selv kan føle ham paa Tænderne. 
Han lader sig exi. gratia tydelig forstaa med, at han antager 
»Sliberen« i Uffizierne for et moderne Værk, og nævner 
Michelangelo som rimelig Fader til Barnet (! ! !) Det kan 
man kalde at gaa paa sin egen Haand. Men der staar 
dog — synes mig — gode Ting i ham, og naar man tager 
hans Bog som æsthetisk Konversation om Tingene, kan 
man have adskillig Fornøjelse af ham ved Siden af Ær- 
grelsen .... 

Siden vi skiltes, have vi levet ganske godt. Jeg har 
været meget i Vatikanet og begynder at føle mig godt 
hjemme dér, endog blandt Stumperne i Museo Chiara- 
monti. Jeg er begyndt at foretage en større Revision 
af alle Satyrfremstillingerne i Rom. Jeg har nu ogsaa 
begyndt at give mig i Lag med Preusserne paa Capito- 
lium og har Fornøjelse af deres Bibliothek. En gammel 
Karl, som hedder Odelli, har jeg været oppe hos; han 
har Svovltryk af saa godt som alle antike Mønter (og 
sælger dem for 4 Bajoc Stk. !) og af en stor Mængde 
Gemmer. 

Vi blive hernede i Sommer. Midt i Juni gaa vi ud 
i Bjergene og midt i Sept., tænker jeg, til Neapel. 

Hvis du træffer Ibsen i Florents, saa hils ham meget! 
Jeg var til et Afskedsgilde for ham paa en Knejpe, hvor 
han var meget aandrig og elskværdig. Hvis ikke Fanden 
stak i den Mand et eller andet Sted, vilde han være meget 
bedre, end han er. Hvis jeg maatte kurere ham, vilde 

jeg ordinere græsk Litteratur eller Kunst, først i smaa 
Doser, for at han ikke skulde spytte dem ud, senere i 
større og større, indtil hans Sans for Maal og Form var 
kommet i Lave. — Louise beder dig meget hilse. 

Din 

Jul. Lange, 

TIL PROF. J. L. USSING. 

Neapel, 24. Juni 1868. 

De maa ikke tro, kære Hr. Professor, at jeg i saa lang 
Tid har rent glemt Deres kærkomne og venlige Brev eller 
ikke havt i Tankerne at svare derpaa. Men kort efter, 
at jeg havde faaet det, begyndte jeg at faa Lyst til at 
nedskrive en Mening om nogle antike Ting, der havde 
dannet sig i min Hjerne ved mine Museumsbesøg i Rom, 
for saaledes i alt Fald for mig selv nøjere at prøve 
denne Mening, dette Indtryk. Og med det samme fik 
jeg Lyst til at sende Dem det nedskrevne^ for at høre 
Deres og Høyens Dom derom; derfor har jeg ventet, til 
det var fixt og færdigt, med at skrive Dem til. Den 
lille Notits, eller hvad jeg skal kalde det, svulmede efter- 
haanden op til et betydelig større Omfang, end jeg fra 
Begyndelsen af havde ventet; og for at faa det hjem paa 
en nem Maade har jeg betroet det til O. Bache, Maleren, 
som har lovet mig at sende Dem det, naar han engang 
i Juli Maaned kommer hjem. For det Tilfælde, at det 
hele, naar De læser det, skulde forekomme Dem noget 
vovet, vil jeg ikke alene anføre min egen, bestandig stærkere 
Overbevisning om, at jeg har sét rigtigt, men jeg kan 
ogsaa nævne en saa besindig Mand som L. Fenger, Arki- 
tekten, som én, der følte, at min Anskuelse traf det rigtige. 

^ »Om en Række antike Figurer og Hoveder«, 1869. Om dette 
lille Skrift udtaler Prof, A. Furtwftngler (11899): »Erstaunlich ist schon 
seine Erstlingsschrift, die freilich ganz unbeachtet gebliebeii ist. Schon 
hier entwickelt er prinzipielle Forderungen an die alte Kunstwissen- 
schaft, die erst in neuester Zeit zum Siege gelangt sind. Auch finden 
sich schon hier in Andeutungen zahlreiche richtige kunsthistorische 
Erkenntnisse, die damals sonst noch ganz unbekannt waren und die 
Unterzeichneter z. B. sich erst viele Jahre spåter wieder mtihsam 
selbst erringen musste. Langes Bedeutung wird erst in spfiteren Be- 
trachtungen der Geschichte der ArchAologie recht zur Geltung kommen.« 

Jeg har forøvrigt kun talt mundtlig med ham derom og 
vil naturligvis ikke paabyrde ham noget Ansvar. Jeg beder 
Dem nu om at ofre nogle Timer, som De kan faa fri 
for Forretninger og Studier, paa denne lille Sag og tillige 
at bede Høyen om at gennemlæse, hvad jeg har skrevet. 

Jeg var længe nok i Rom til at stifte et virkeligt Be- 
kendtskab med alt det bedste, som er dér af antik Kunst, 
navnlig Plastik. For mig har dette Ophold været af stor 
Betydning. Det er jo nok sandt, at der næppe er en 
eneste Stump, der kan maale sig med det bedste, man 
ser i London; men det er dog paa den anden Side kun 
i Rom, at man faar en Oversigt over og bliver ret for- 
trolig med den antike Kunsts hele Idekreds, at man lærer 
at kende dens hele Mangfoldighed af Karakterer og faar 
Øjet op for den Maade, hvorpaa den karakteriserer. Hvis 
jeg havde et Ophold af nogle Aar for mig hernede, saa 
vilde jeg give mig til at katalogisere det hele Forraad af 
Monumenter, saa langt jeg kunde komme, fra et kunst- 
nerisk Synspunkt. Jeg tror, at Mængden af Monumenter 
af sig selv vilde gruppere sig paa mangfoldige Maader, og 
at det var den rette Begyndelse til at indvinde hele det 
uhyre Stof for Kunsthistorien, selv om man aldrig naaede 
til at kunne henføre hvert enkelt Monument til bestemt 
Tid og Sted — thi herpaa kan vel intet fornuftigt Men- 
neske tænke. 

Tak for Deres velvillige Dom om mit lille Arbejde 
om de franske Kunstnere! Det var ikke og vilde ikke 
være mere end Meddelelsen af et Rejseindtryk, som jeg 
tænkte, kunde interessere paa Grund af den store Opsigt, 
Udstillingen vakte. 

Deres meget hengivne 

Julius Lange, 



TIL ARKITEKT L. FENGER (i Bologna). 

Kære Fenger! Neapel, 12. Juums. 

Nej, der var ikke gaaet noget Brev fejl. Men jeg kan 
sværge paa, at jeg har været ligesaa nær ved at skrive til 
dig som Trop ved at tage dansk-juridisk Examen med 
Karakteren »Bekvem«. Den væsentligste Grund, hvorfor det 

ikke er blevet til noget, turde være en vis Utilbøjelighed 
til at udbrede mig over alle de tagne og faldne Beslut- 
ninger med Hensyn paa min Rejses Fremtid, kort sagt: 
det, man med et godt lille dansk Ord kunde kalde Vrcpvl. 
Eftersom det fremdeles er en langt mere kompliceret Sag 
at tage Beslutninger om ude og hjemme, Rejse eller 
Ikkerejse, naar man er en gift Mand, end naar man er 
en ensom Junggesell, saa vil du indse, at jeg kan være 
en lille Brøk undskyldt for, at jeg har været saa længe 
om at faa Ende paa Vrævlet, og at jeg nu paa ingen 
Maade kan tage Anvisninger paa »Fornuftighed« — nej 
vil man høre! — fra en saadan Springfyr som dig. Nej, 
min Ven, bliv du først saa gammel, som din Oldefader 
var, da han var ung, saa kan du begynde at lære Folk 
Mores ! 

I den sidste Tid i Rom var jeg ret flittig. Jeg gav 
mig til at opsætte en liden Notits om en kunsthistorisk 
Forbindelse mellem nogle antike Statuer og Hoveder til 
Høyens og Ussings Judicium (Skraberen, den Ludovisiske 
Mars, Merkurstatuerne, (Antinous fra Belvedere), Meleager). 
Nu husker jeg, at jeg jo talte med dig derom, og at du 
var enig med mig, i alt Fald nogenlunde. Hos mig selv 
udviklede denne Forestilling om et virkelig fælles kunst- 
nerisk Ophav for disse Værker sig til en sand fix Idé 
— den er endnu stadig lige fix. Noget er der i alt Fald 
i den, og jeg tror ikke, det er af Vejen, at Opmærksom- 
heden henledes paa dette Punkt. Den lille Afhandling 
blev endda paa 40 Kvartsider. 

Jeg saa paa det franske Akademi en Udstilling af 
Akademisternes Arbejder . . . Der var et kolossalt Billede 
af en ung Mand, Regnault, som forekom mig langt at 
overflyve alt det andet i Talent, skønt man vistnok kunde 
slaa store Kors og Spørgsmaalstegn for sig, naar man 
tænkte paa dets kunstneriske Retning. Det forestillede 
en ung Kraftkarl, som ude paa nogle øde Klinter — ved 
et oprørt Hav med en mørk, skyet Himmel over — tumler 
et Par overmenneskelig store og vilde Heste. Karlen 
er nøgen, kun flagrer der et rødt Silkegevandt om hans 
Lænder. Dette Motiv er naturligvis ikke grebet fra Virke- 
ligheden paa noget Sted eller til nogen Tid, vistnok heller 
ikke fra nogen almen mythisk eller digterisk Forestilling; 
det er vistnok intet andet end en Drøm, en Stemning 

en rent subjektiv Sjælsbevægelse omsat i et Figurbillede. 
Dette kunde man nu som sagt sætte et stort Spørgsmaals- 
tegn ved med Hensyn til Berettigelsen ; i ethvert Tilfælde 
vilde der være megen Fare for, at om Kunsten saaledes 
vilde give sig til at tumle to vilde Heste ude ved en vild 
Strand til dagligdags, saa vilde Bæsterne snart faa 
Magt over den, og den vilde gaa ad undas. Kunsten maa 
have sin Rod og sit Udgangspunkt i de store Ideer. Man 
kunde ogsaa angribe Billedet fra andre Sider; thi der 
var sikkert slaaet meget for stort paa med Hestenes — 
især den enes — Fyrighed. Billedet var nu heller ikke 
helt færdigt. Men der var ellers et saa overvældende 
Talent baade for Form og Farve, men især for Farve, 
en saadan frisk skabende Magt i det, at man slog Cha- 
made og overgav sig paa Naade og Unaade. Jeg vilde 
ønske, at jeg maatte laane dette Billede til København 
og udstille det i Antiksalen; det vilde falde ned som en 
Bombe, men være ganske tjenligt til at røre op i de 
stillesta aende Vande hjemme hos os. Jeg tror, det gjorde 
nogen Opsigt i Rom; blandt vore Folk var det meget 
paa Tale; en Ven af mig var umaadelig forfærdet over det 
og spaaede Kunstens Ruin inden Paaske, men indrømmede 
det store Talent deri. 

Det skal have været Piero di Gosimo, som var Andrea 
del Sartos Lærer; jeg kan forresten kun meget svagt se en 
Kontinuitet imellem dem. Der kan dog næppe være nogen 
Tvivl om, at den, som mest har paavirket ham, er Fra 
Bartolommeo. Gud véd, hvorledes det forholder sig med 
en Mand ved Navn Domenico Puligo, som skal være født 
i 1470'erne, saa vidt jeg husker, men alligevel udgives 
for en Elev af Andrea del Sarto? Jeg synes ikke, der 
er saa farligt ved ham, men gad nok kende nøjere til 
hans Forhold til Andrea. — Jeg kan ikke forstaa, at du 
ikke sværmer voldsomt for Fiesole, han er og bliver dog 
en af Italiens allerstørste Kunstnere; du maa endelig faa 
en af hans Korbøger at se i S. Marco hos en Munk. Min 
Kærlighed til Masaccio knytter sig først og fremmest til 
hans Portræt af »den gamle Mand« i Uffizierne; det er 
maaske det af alle moderne Portrætter, der har mest af en 
udmærket antik • Buste. Dernæst til hans store Billede 
i Carmine, Miraklet med Fisken. — Ja det har du nok 
Ret i, at man kommer til at bryde sig mere om det 

Breve fra Jul. Lange. 3 

15. Aarhundredes Mænd end om Giotto og Giotteskerne. 
Naar jeg undtager nogle enkelte Billeder i Pisa, hvor- 
iblandt Orcagnas, og et og andet i Florents, saa regner 
jeg det sandelig for Dyd og Opofrelse at se paa alle 
disse Billeder, hvori der dog af velvillige Betragtere under- 
skydes en Mængde Ting, som ikke staar i Texten. Som 
nu f. Ex. Giottos Hvælving her i Incoronata i Neapel. Jeg 
tilstaar, at kun ét af Billederne, Skriftemaalet, kunde jeg 
afvinde mer end rent kunsthistorisk Interesse. 

Vil du ikke tjene mig i at skrive mig til, hvor længe 
du bliver i Bologna, samt om du véd noget meget billigt 
Logis i London (Hovedstaden i England). Saa er du god. 
Min Kone sover, ellers vilde hun hilse. 

Din 

Jul. Lange. 

TIL HUSTRUEN (i København). 

Min elskede Hustru ! Amsterdam, lo. sept. ms. 

Idag slog mit Haab da ikke fejl, da jeg kom hen til 
Poste-restante-Kontoret; dér fandt jeg dit kærlige Brev . . . 

Jeg tilstaar, jeg havde troet, at jeg skulde blive mere 
overvældet i Amsterdam af Massen og Betydningen af 
Billederne her. Ak ja, her er jo en uhyre Mængde gode, 
udmærkede Billeder; men jeg havde ventet mere i en 
stor Stil. Naar man har Italien, og Venedig især, i saa 
frisk Minde, som jeg har, saa kan Hollænderne — jeg mener 
de Hollændere, som male store Billeder, ikke faa En 
rigtig med. Jeg undtager naturligvis Rembrandt, af hvem 
her findes faa, men højst mærkværdige, store Billeder; 
han er den eneste iblandt dem, som dog rigtig tager de 
borgerlige hollandske Sujetter paa en stor og poetisk 
Maade. Du skulde se et stort Portrætbillede af ham, sex 
værdige Formænd for Klædefabrikanterne i Amsterdam ; 
det er rigtignok uhyre fortræffeligt. Og saa er her en 
Masse smaa Billeder af samme Slags som de paa Moltkes 
Galleri og Kristiansborg; og den Slags Billeder kan man 
jo egentlig aldrig blive ked af, de ere for det meste saa 
grundig fortræffelige. Du vilde ikke have moret dig daarligt 
ved at gaa med mig i Formiddags i den van der Hoopske 

Samling. Stor Stilhed, ingen Mennesker, én stor Sal med 
en Mængde af de reneste Perler af smaa Hollændere. Den 
mest romantiske Vindmølle af Ruysdael, de dejligste stille 
og oprørte Søer af van der Velde; smaa Koner og idyl- 
liske Scener i solbeskinnede Stuer af Pieter de Hooghe 
(du husker nok hans læsende Pige fra Munchen). Stille 
Kanaler og Træer med kølige Skygger af Hobbema osv. osv. 

— Bj'en selv er virkelig meget ejendommelig, skønt jeg 
just ikke vilde kalde den skøn. Den er naturligvis, hvad 
Færdslen paa Gader og Stræder angaar, som alle store 
europæiske Byer er det; men den er bygget temmelig 
kuriøst, med høje, smalle Rød-Murstens Huse (der have 
det mærkværdige, at de næsten alle have en Hældning 
ud over Gaden, som om de skulde falde paa Næsen), 
med hvide, meget hvide og pæne Indfatninger af Vinduer 
og Døre; en Mængde store Kanaler med Træer paa Siderne 

— Vandet gaar ikke som i Venedig helt op til Murene. 
Hvis du kan huske Nyhavn eller Kanalen paa Kristians- 
havn, saa har du en svag Forestilling om Karakteren af 
Amsterdam . . . 

Hils alle saa mange gode Gange! Jeg beder Gud at 
beskytte og bevare dig, min elskede Hustru. 



Din 



Julius. 



TH. SAMME. 



Min elskede Louise! 



London. Torsdag Morgen [Slutn. 
af Septbr. 1868]. 34 Jewrg Street. 



Jeg kan slet ikke forstaa, at der ikke laa Brev til 
mig, da jeg i denne Morgenstund kom hertil. Du maa 
endelig ikke gaa og lade mig længes for meget, men 
smukt skrive meget hyppigt til mig. 

Nu er jeg da atter her i denne store Myretue, og 
den ser ud, som da jeg sidst var her, akkurat. Underlig 
mørkt i Luften, fortvivlet brændevinsagtigt, kulforrøget, 
og nu, da jeg er kommet til at bo i Hjertet af City, 
tænker jeg at faa det anderledes med Spektakel end i 
det stille Bernard Street. Forresten tror jeg næppe, jeg 
bliver mer end et Par Dage her; her er altfor dyrt, 7 sh. 
O: næsten 9 frcs. om Dagen, det er mig for stivt. Jeg 

3* 

blev ellers modtaget med al den Godmodighed og hjerte- 
lige Forekommenhed, som er ejendommelig for Familien 
Meyer. 

I Brugge blev jeg en Dag længere end bestemt. Jeg 
saa' den første Dag saa meget fortræffeligt i den smukke, 
stille, karakteristiske By og følte, at jeg kun vilde bringe 
svage og forvirrede Minder med derfra, hvis jeg ikke 
næste Dag repeterede den; jeg trængte overhovedet til at 
faa lidt mere end det forbifarende, som jeg havde levet 
af, siden jeg tog fra Amsterdam, — og saa blev jeg. Jeg 
gik dog den Dag og kedede mig lidt, endskønt den ingen- 
lunde gik til Spilde, og ønskede, jeg havde været i London ; 
saadanne ere vi Mennesker! Jeg saa i Brugge et Par 
nye Billeder af van Eyck; nu mangler jeg, saavidt jeg 
véd, kun ét Billede af ham for at kende ham helt. Han 
er altid udmærket, altid indholdsrigere og betydeligere 
end alle de andre fra hans Periode. Memling derimod 
(du husker nok det skønne Portræt i Uffizierne og St. Chri- 
stopher i Munchen, der jo rigtignok er dejlig) han sank 
og dalede i min Mening; jeg blev paa to Dage helt ked 
af ham, skønt Brugge har meget af ham, deriblandt det, 
som gælder for hans Hovedværker. Han kan være god 
draabevis, men ikke for meget ad Gangen. Forresten 
er dog Brugge den smukkeste og elskværdigste By i hele 
Holland og Belgien — af dem, jeg har sét, i alt Fald: 
udmærket skønne Kirker, det allermeste af Byen dybtinde 
i Middelalderen. Endelig var der saa urimelig billigt, at 
det var en sand Fornøjelse. I Aftes gik jeg derfra til 
Ostende, sejlede mellem Kl. 9 og Kl. 2 i Nat fra Ostende 
til Dover og gjorde saa en lignende Jernbanefart gennem 
det dejlige Sydengland, som vi gjorde iflor sammen. 

Din 

Julius. 



TIL FRU C. IBSEN (i Sorø). 

Falkoneralleen 13; 

Kære Tante Charlotte ! ^ ^'^^ ^^^^^ 

. . . Ellers mange Tak for dit venlige Brev, som viste 
mig, at der ingen ny Tingenes Orden er indført i gamle 
Venskaber fra det gamle Iselinge. Jeg kom i Tirsdags til 

mit Hjem, hvor Louise allerede havde faaet flyttet ind 
til at sidde og ligge paa. Vi have nu tilbragt det meste 
af en Uge i alskens l^'stig Kommers med at lave dette 
vort nye og ganske landlige lille Hjem i Stand paa det 
pæneste. Det er — uden at rose os — ogsaa blevet 
rigtig godt og kønt, og der er slet intet i Vejen for, at 
vi kunne modtage Besøg af gamle Venner, som komme 
til København. Falkoneralleen minder ganske vist ved 
Vintertid lidt om Tilstanden lige kort efter Syndfloden, 
dengang Noah udsendte Duen og inden den var vendt 
tilbage; men saa er det paa den anden Side ogsaa saa 
heldigt, at den besejles paa Kryds og tværs af disse mo- 
derne Noahs Arker, som kaldes Omnibusser, og som give 
Plads baade til rene og urene Dyr. 

Hils din Mand mange Gange baade fra mig og fra 
hans londonske Familie! 

Din hengivne 

Jul. Lange, 



TIL PROF. J. L. USSING. 

Kbhvn. Fredag Aften [Slutn. 

Kære Professor Ussing ! "^ ^'»"' ^««^/ 

Jeg har til næstkommende Torsdag Aften anmeldt et 
lidet Foredrag til »Filologisk Forening«, — »om Statue- 
formens Udvikling i den ældre antike Kunst«. De maa 
ikke regne det for Vigtigmageri eller Plageri af mig, naar 
jeg anmoder Dem om at være nærværende, hvis De finder 
Tid og Lejlighed. Det er nemlig min Hensigt at sammen- 
knytte et lidet filologisk Textspørgsmaal med en kunsthisto- 
risk Betragtning, og da jeg i mit ærede Auditorium ikke 
tør vente at finde nogen Tilhører med nogen Autoritet i 
begge disse Spørgsmaal, saa vilde jeg sætte megen 
Pris paa, at netop De var tilstede som en Dommer over, 
om jeg talte Sandhed eller Vaas. De vil allerede heraf 
se, at jeg selv mener at være temmelig sikker i min Sag 
— og ellers vilde jeg jo heller ikke vove at foredrage 
Sagen for Filologerne — , men for Sagens Troværdigheds 
Skyld er det ikke ligeg>^ldigt, om den faar en sagkyndig 
Dom over sig. Hvis De ikke kan give Møde, saa vilde 

jeg sætte Pris paa forud at have en længere Samtale 
med Dem, hvis De kan skænke mig en saadan og hvis 
De vil underrette mig om en for Dem belejlig Tid dertil. 

Deres 

Jul. Lange. 

TIL ADJUNKT L. KLEISDORFF (i Aarhus). 

Falkoneralleen 13, Fredag Aften. 

Kære Kleisdorff! [siutn. af msj. 

Det gør mig ondt, at jeg ikke skulde være hjemme 
igaar. Jeg har tænkt paa i de allerførste Dage at holde 
mig hjemme og slet ikke gaa til Byen, da jeg har en Del 
Arbejde, som gaar raskere fra Haanden, naar det ikke 
skal afbrydes ved disse vidtløftige Rejser til Hovedstaden. 
Vil De ikke se herud en Aften, medens De er her endnu, 
og drikke en Kop The og ryge en Cigar i al Tarvelighed? 
De er vel ikke saa sikker at træffe i »Tre Hjorter«, da 
rejsende Herrer for det meste ere ude om Dagen. For 
ikke at forsinke Svaret paa Deres Forespørgsler skal jeg 
hidsætte følgende, som ikke er meget. 

Lubkes »Grundriss« er i hvert Fald en ganske prak- 
tisk Bog og vil kunne gøre Dem en eller anden Tjeneste. 
Der findes forøvrigt, hvis De søger et praktikabelt Lomme- 
kompendium, et saadant af Forster. Jeg husker ikke 
Titlen, men den vil være let at opspørge, i hvert Fald 
paa Gennemrejsen gennem Tyskland. Jeg vil betinget an- 
befale Dem Burckhardt: Der Cicerone (gælder kun for 
Italien), som er godt, livfuldt skrevet og indeholder en 
hel Del gode kritiske Bemærkninger, men rigtignok en 
hel Del, som er altfor flot og ubetænksomt. Den vil 
læses i Italien. For Opholdet i Rom vil jeg indstændig 
anbefale Dem den saakaldte »lille Bunsen« o: Platner & 
Urlichs: Beschreibung Roms (udmærket godt Udtog af 
det store Værk Beschr. der Stadt Rom, hvis Hovedredaktør 
Bunsen var). En lille Kende forældet hist og her, tør 
og kompendiøs, men fuld af reelle og solide Oplysninger 
(maa læses i Rom selv). Overbecks »Pompeji«, som maaske 
bedst læses herhjemme, kender De muligt; man skal 
ikke foragte den Bog, hvor stor en Laps vist ellers 
Hr. Overbeck er. Braun: »Museen und Ruinen Roms« 

har jeg ingen Respekt for <^ har ingen Gavn havt at 
F5rster har begyndt at udgiTC Geschichte der itaL Ma- 
ierei; jeg har kiget i den 1ste Del, som først er kommen 
for nylig; den er vist lærerig. Ellers HoTedværkeme: 
Lemon niers Udgave af Vasari — Crowe å, CaTalcaseile: 
Hi story of Painting in Italy, de ville maaske være Dem 
for vidtløftige før Rejsen. 

Hvad specielt den antike Kunst angaar, saa er jeg i 
Forlegenhed med at anbefale Dem nc^L Overbecks 
> Geschichte der griech. Plastik« forekommer mig at være 
en alifor løs og snakkesalig Bog til at tilfredsstille Men- 
nesker, som viUe anvende deres Tid godt Den inde- 
holder en stor Mængde, som efter min Mening er fejL 
men derfor kan det jo maaske gerne være rigtigt Bmnn : 
»Greschichte der griech. Ranstier« vil ikke have stor Be^ 
tydning paa en Rejse til Italien. Den behandler alene 
de litterære Kilder, er sprænglærd og propfuld af Hjpo- 
theser. Efter min Mening er det bedste Grundlag endnu 
den Dag idag Mullers Arkæologi (den historiske DeV og 
1ste Del af hans Denkmåler. Paa visse Punkter forældet, 
men aandfuld, bevidst og behersket. I Italien er der 
heller ikke kommet meget vigtigt til, som ikke findes 
hos Muller. Efter min Mening er det forøvrigt det 
uheldige ved hele denne Videnskab, at den véd altfor 
meget, at den for tidlig har afgjort en Mængde Spørgs- 
maal, som i Virkeligheden ere og skulle holdes aabne. 
En Mand med Deres latinske og græske Dannelse vil 
upaatvivlelig have Frihed og Ret til at betragte Tingene 
meget mere efter sit eget Hoved, end han i Begj'ndelsen 
selv er tilbøjelig til at tro, fordi der findes trykte Me- 
ninger om det altsammen. Jeg taler naturligvis her om 
den kunsthistoriske Side af Sagen ; den rent arkæologiske 
tør jeg ikke ytre nogen Mening om, undtagen forsaavidt 
som de to Ting hænge temmelig meget sammen. 

Glem ikke i Rom hyppigt at besøge det franske Aka- 
demis Gibssamling; De vil der træffe mange Ting, som 
ere udmærkede Supplementer til Originalerne i de ro- 
merske Samlinger. Mourier (Bravos Sekretær og Biblio- 
thekar i skandinavisk Forening, forøvrigt min gode Ven) 
vil der kunne give Dem adskillig Oplysning om, hvorfra 
Tingene stamme og hvad de ere. Hvis De ikke paa 
Rejsen gennem Tyskland kommer gennem Berlin eller 

Dresden, hvor der findes gode Samlinger af Afstøbninger 
over de atheniensiske Marmore i British Museum, saa 
tjener til Underretning, at der ogsaa findes Afstøbninger 
over dem i Rom (i en Kunst- og Haandværksskole i Ripetta 
— hvis De kan skaffe Dem Adgang dertil ; det kan næppe 
blive vanskeligt). Ran saamange Permessoer til Dem, som 
De kan overkomme, til Villa Albani og Villa Ludovisi; 
skaan endelig ikke Bravo ^ i den Henseende, og gem ikke 
disse Ting tilsidst ! Glem ikke Palazzo Massimi for Diskus- 
kasterens Skyld, heller ikke Gravene paa Via Latina! 

Den af Holm foreslaaede Fordeling af Deres Tid finder 
jeg fuldkommen rigtig; naturligvis vilde det være endnu 
bedre at være længere Tid paa ét Sted. Neapel maa 
have en god Tid, da der er saa mange Udflugter, for- 
uden Museet, som jo grænser til det mageløse. De kan 
ikke være bekendt at komme hjem uden at have gjort 
en Udflugt til Pæstum. Pompeji vil tage en Ugestid. Bryd 
Dem ikke for meget om de moderne Malerier i Museet 
i Neapel; alt det bedste er samlet i to smaa Værelser 
(til venstre for Trappen) ; det andet er Mellemgods. Men 
de antike Malerier, Bronzer og alle Utensilierne o. s. v. 
fra Herculanum og Pompeji ere jo af højeste Interesse 
(de skaarne Stene ej at forglemme). Glem hverken Capo 
di Monte eller botanisk Have (et Akacietræ henne ved en 
Mur til højre)! Spild ellers ikke Tiden med Neapels Kirker 
(undtagen Incoronata og S. Martino)! Hils Sorrent hun- 
drede Millioner Gange fra mig og min Kone (la Cocu- 
mella, gut, aber nicht billig). Drukn ikke i Roms og 
Florents's Gallerier! Sæt Dem for Himlens Skyld ikke 
det afsindige Formaal at se alt! Vær hver anden eller 
hver tredie Dag hele den lange Formiddag i Vatikanet 
(og forkøl Dem ikke); se de store *Antiker, •Etrurerne, 
Ægypterne, Vaserne, *Loggiaerne, ** Stanzerne, •Nico- 
laus V's Kapel, ** Malerisamlingen, ***det Sixtinske Gapel, 
Bibliotheket o. s. v. o. s. v. ! De faar nok at gøre der. 
Lær Michelangelos Loft i det Sixtinske Kapel og de to 
midterste Stanzer udenad; De vil ikke fortryde det! 
Den uhyre Antiksamling er jo af noget blandet Værd. 
Gaa en 5 å 6 Gange i det kapitolinske Museum, lær Stuen 
med den døende Fægter godt udenad, det er næsten alt- 
sammen af Rang i den Stue ! Gaa mindst 4 Gange i Villa 

^ den danke Konsul. 

Ludovisi ; der findes glimrende Ting i den inderste Stue ; 
mindst 3 Gange i Villa Albani (især øverste Etage), mindst 
3 Gange i Villa Borghese ! — Forsøm ikke at samle Foto- 
grafier; foruden at man faar gode Ting, er selve det at 
købe dem og gennemgaa dem en udmærket Øvelse i Me- 
morering. Lad Dem af Malerisamlinger nøje med Palazzo 
Borghese og Pal. Doria (navnlig de inderste lange Galle- 
rier); tag det andet med, hvis De gider — De glemmer 
det dog et Par Dage efler! Simplificer det hele noget 
for ikke at blive tosset i Hovedet! Driv noget om i Co- 
losseum og s . . . i Arkaderne, det er en af Livets bedste 
Nydelser! 

Hvis De ellers ikke har paatænkt at opholde Dem i 
Bologna, saa tjener til Underretning, at, hvis De pas- 
serer Byen med Banetog fra Florents midt paa Dagen, 
gør det der en Standsning paa omtrent en Time (saa- 
ledes var det i det mindste iQor). Gaa hurtig ud af 
Waggonen, lad Dem ikke friste af Middagsmaden, men 
gaa lige til Droskerne, slaa en Klo i en af dem og sig 
til Kusken: »all' Academia delle belle Årti, sbrigatevi!!!« 
Køreturen er ikke saa kort, men der er Tid nok. Naar 
De saa kommer til Porten, saa lad Kusken vente og 
betal ham ikke; lad Portneren vise Dem op i Galleriet 
og lige hen til Rafaels Cæcilie, se i Ro og Mag et Kvarter 
paa Billedet, gaa ned igen til Drosken og kør til Bane- 
gaarden! De faar maaske endda en 5 Minutter til at 
fouragere og kan være glad ved at have plukket den 
bedste Blomst af Bolognas Herligheder. Min Hustru og 
jeg have selv gjort Turen, saa jeg véd, at den kan gøres. 

Venedig maa ses. 

Kender De Passavants »Rafael«? De vil læse 1ste Bind 
med Interesse; men vogt Dem for hans Fortolkning af 
»Skolen i Athen«! 

Grimm: Michelangelos Leben er en affekteret, men 
underholdende Bog. 

Burckhardt: Geschichte der Renaissance in Italien 
kender jeg ikke; jeg har set den rose meget. 

Vogt Dem for den store Taines: Philosophie de FArt 
en Italie! 

Dette var nu et og andet i en skøn Uorden. De har 
selv forlangt Raad af mig og kan ikke optage, hvad jeg 
her har skrevet, som Vigtighed. 

Hils Mourier meget fra mig og se at faa ham noget 

med Dem! Han kender Tingene godt og har et øvet og 

godt Blik; han er især inde i Renæssancens Arkitektur 

og Maleri. 

Deres hengivne 

Jul. Lange. 

Under Opholdet i Florents maa De tage Dem en Dag 
til Pisa. 



TIL PROF. M. HAMMERICH (paa IseUnge). 

(Af Breve særligt om dennes Folkeskrift: Ttiorvaldsen.) 

Kære Professor Hammerich! ^h 70. 

Jeg glæder mig i det hele til at læse, hvad du har 
skrevet om Thorvaldsen. Jeg har selv somme Tider om- 
gaaedes med den Tanke at gøre Thorvaldsen begribelig 
for dem, som ganske manglede Forudsætninger. Hoved- 
vanskeligheden har forekommet mig at bestaa i at gøre 
begribeligt, hvad Plastik overhovedet skulde nytte til i 
denne Verden, og navnlig — hvad man dog næppe kan 
sejle udenom — at gøre begribeligt, hvad Antiken var. 
Hans Relieffer, især de fortællende og dramatiske, ere 
vistnok lettest at faa med; men hvad skal man gøre med 
Statuerne (Jason, Gratierne, Adonis, Hyrdedrengen, Gany- 
med) — og overhovedet med hans Behandling af den 
enkelte Figur? Men jeg tvivler ikke om, at du har et 
klarere Blik paa Opgaven . . . 

Ve 70, 

. . . Jeg har læst den første Del af dit Manuskript og 
takker dig for Læsningen. Jeg vurderer den store Skøn- 
somhed, hvormed du har ordnet Stoffet og udtrykt meget, 
som det maatte være vanskeligt at finde fattelige, jævne 
og danske Udtryk for. Mine Bemærkninger, som ikke 
ere mange, vil jeg fremsætte saa korte som muligt for 
at undgaa ufornødne Baslemaner, hvorover du ikke kan 
stødes . . . Om Høyen havde mere tilovers for Bissen end 
for Thorvaldsen? Det har jeg egentlig ingen Grund til at 

tro, endskønt jeg vel tror, at han overvurderede Bissen 
noget. Han værnede om ham som en Løvinde om sine 
Unger; det har jeg engang maattet bekende, saa at det endnu 
værker i mig, naar jeg tænker derpaa 

.... Jeg véd i Sandhed ingen Indvendinger af nogen 
Vægt at gøre mod din smukke lille Bog om Thorvaldsen, 
som er kommet meget å propos. Ingen vil nu kunne 
undskylde sig med, at det er et trælsomt Arbejde at komme 
gennem Thieles Kvarter og især hans Oktaver, og at Thor- 
valdsens Saga var kedelig og belemret med mange unyttige 
Ting 

Jeg henstiller til dig, om du ikke vil tage dig af føl- 
gende Tanke, som ligger nær, og som jeg vilde ønske, 
at jeg havde udtalt for nogle Uger siden, da jeg havde 
sendt en lille Artikel til »Fædrelandet«; nu skulde ellers 
Lejligheden til at udtale den kunstig opsøges. Thorvaldsen 
nød i sit Liv en ganske sjælden Hæder: Konger bejlede 
til Kunstnerens Gunst. Naar han nu har testamenteret 
hele sit kunstneriske Efterladenskab og den store Formue 
til sin Fødeby, saa har det ganske sikkert været i fuld 
og god Tro til, at Kunsten herefter vilde indtage en fast 
og hædret Plads i Livet herhjemme; naar han tænkte 
paa sit eget Liv, maatte han være berettiget til at nære 
denne Tro, Den, der har overtaget Arven, har derved 
overtaget en Forpligtelse til at gøre Fyldest for den Forud- 
sætning, hvorunder Arven blev skænket og modtaget, 
nemlig at den Kunst, som er noget værd, skal nyde Be- 
skyttelse og Værn; thi det er og bliver dog en falsk 
Mening, at Kunsten trives ved at skulle skubbe sig frem. 
Kommunen — og Staten — have sandelig som Thorvaldsens 
Arvinger Forpligtelser; han havde aldrig givet dem en 
Døjt, hvis han havde forestillet sig den Mulighed, at de 
vilde lade Kunsten gaa for Lud og koldt Vand. . . . 

Hvad jeg sagde ved Kunstnerfeslen^? Mit Hovedmotiv 
var, hvor meget der hørte til, for at en Kunstner kunde 
bære den Hæder at faa et Museum for alle sine Værker 
udenom sin Grav — saaledes, at vi tilfredsstilledes dybt 
og grundig i et saadant Museum: paa én Gang følte os 

^ Hundredaarsdagen efter Thorvaldsens Fødsel. 

Ansigt til Ansigt med et bestemt og plastisk udviklet 
Menneske og tillige lette og frie, som om vi gik i Naturen. 
Det syntes mig at ligge nær. 

Din 

Jul. Lange. 

TIL PASTOR J. HELMS (i Janderup). 

Kære Hr. Pastor Helms ! ^^^""^ ^^ ^^ ^^'^^ 

Jeg takker Dem oprigtig for Deres venlige Brevl Det 
var vel en fælles Sorg, der førte os sammen; men det 
har dog været mig en Glæde at gøre Deres personlige 
Bekendtskab, om end foreløbig kun pr. Post, og det har 
ogsaa været mig en Glæde, at De, som var Høyens Ven 
og i en vis Retning hans nærmeste Medarbejder, har ved- 
kendt Dem min Skildring af ham. Det har været mig 
en Tilfredsstillelse, at overhovedet de, som stod ham 
nærmest, have fundet den rigtig. Jeg selv føler meget 
godt, hvor uendelig meget mere der kunde siges om 
denne Mand, der har indtaget en uhyre stor Plads i mit 
Liv. Jeg har allerede i den korte Tid, som er hengaaet 
efter hans Død, grebet mig flere Gange i uvilkaarlig at 
betragte ham som endnu levende og ikke rigtig at ville 
tro paa hans Død. Der er saa uhyre meget, jeg skulde 
have lært af ham og talt med ham om. Det vil sagtens 
vare længe, inden Danmark igen faar en Mand af hans 
aandelige Styrke og Omfang. 

Jeg var endnu næsten en Dreng, mellem 15 og 16 Aar, 
da jeg første Gang hørte Forelæsninger af Høyen; de 
handlede om antik Plastik og bleve holdte paa Charlotten- 
borg. Jeg tvivler ikke om, at overmaade meget af, hvad 
han sagde, laa over min Forstand; men jeg har dog 
indtil Datum beholdt en Mængde deraf i min Erindring. 
Undertiden har jeg gjort Forsøg paa at skrive ned; men 
jeg har aldrig rigtig kunnet komme ud af det og kan 
knap sige, jeg fortryder, at jeg har ladet det være. Siden 
den Tid har jeg hørt til hans jævnlige Tilhørere, naar 
ikke Rejser eller andre nødvendige Forhindringer holdt 
mig borte fra Byen. Jeg har hørt to Rækker Forelæs- 
ninger over antik Kunst, det meste af den italienske 
Kunst (fortsat gennem flere Aar); en Række over Kunsten 

England, en anden (i Selskabet for nordisk Runst^ OTer 
Verdensudstillingen 1862 i London, over nederlandsk 
Malerkunst (i de to sidste Aar paa Charlottenborg, des- 
uden en hel Del spredte Foredrag, især i Studenterfor- 
eningen. Derimod er jeg meget ked over aldrig nogen- 
sinde at have hørt nogen Forelæsning af ham om vor 
egen Middelalder; i det hele taget har jeg kun hørt ham 
tale lidet om Bygningskunsten, saa at jeg kender ham 
som Videnskabsmand mindst fra den Side, hvorfra De 
vel kender ham bedst 

Der gik imidlertid en hel Del Aar, inden jeg gjorde 
personligt Bekendtskab med Høven. Jeg traf ham vel 
et Par Gange hos fælles bekendte, endog hos mine ^ne 
Forældre (han var Klassekammerat med min Fader og 
kendte ogsaa min Moder fra Ungdommen af); jeg Ij^ede 
naturligvis stærkt til, hvad han sagde, tilmed da han i 
Reglen var Livet i den Kreds, hvor han kom; men det 
kunde ikke falde mig ind at gøre Krav paa hans Op- 
mærksomhed. Jeg var desuden kommet skævt ind paa 
det med Kunsten; inden jeg endnu havde været et Aar 
Student, var jeg begyndt som Udstillingsrecensent i »Fædre- 
landet« — der grasserede jo dengang en Slags Recen- 
sionssyge i København. Jeg følte imidlertid snart, at jeg 
skulde have ventet adskillige Aar endnu og lært noget 
først, og jeg havde derfor en Slags ond Samvittighed for 
Høyen. Jeg vovede heller ikke endnu at give mig ud- 
trykkelig af med Kunsten; det var først en Rejse til Ita- 
lien, som jeg gjorde i 1862, der gav mig Mod dertil. 
Imidlertid kom der andre Ting i Vejen; jeg besøgte vel 
Høyen et Par Gange og blev ret venligt, dog lidt køligt 
behandlet af ham; men det var egentlig først efter min 
Hjemkomst fra Soldaterlivet i 1864, at jeg begyndte stadig 
at komme til ham. Fra den Tid tror jeg, at han interes- 
serede sig for mig; han talte gerne med mig og saa' 
gerne, at jeg kom til ham. Jeg har tilbragt mangen 
Eftermiddag hos ham til sent ud paa Aftenen, og jeg 
regner disse Eftermiddage til de bedste Timer, jeg har 
havt i mit Liv. Et Par Gange har der vanket Skænd, 
allermest da jeg engang i Foraaret 1865 havde skrevet 
en Anmeldelse af Blochs Prometheus; men da Vreden 
var kommet til sit Kulminationspunkt, slog den hastig og 
pludselig om til Venlighed og Godmodighed, saa at han 

til SIutningeD takkede mig, fordi jeg var kommet derop: 
hvad han havde paa Hjertet, maatte ud af ham, om det 
saa var af hans Sideben, men saa var det ogsaa helt 
ude, »det var saa godt at faa talt ud«. Fra den senere 
Tid er jeg ham ogsaa taknemlig for mangen personlig 
Venlighed foruden for hans Undervisning; først og frem- 
mest skylder jeg for en stor Del ham, at jeg blev brugt 
ved Kunstakademiet. Og jeg vil hele mit Liv komme til 
at skylde ham meget ^. 

De udtaler venlig og opmærksom Deres Tak for min 
Oversættelse af Lubke og Deres Forventninger om de 
deri kommende Afsnit om vor egen Kunst. Jeg takker 
igen — men med blandede Følelser. Et lille Regnestykke 
vil vise Dem, at Pladsen er overordentlig begrænset, stor 
nok til et lille Kompendium, men meget for lille til en 
egentlig Udvikling, der skal sige noget. Dertil kommer, 
at jeg med Hensyn paa hele vor middelalderlige Kunst 
ikke er i Stand til at levere andet end en Bearbejdelse 
— Kompilation er nu engang et stygt Ord — af andres, 
f. Ex. Deres egne Studier, og om der end findes adskil- 
lige, paa hvem et saadant Oversigtsarbejde ikke behøver 
at være spildt, saa vil D e dog næppe høste noget Udbytte 
deraf. De Kildestudier, som jeg har gjort, falde ikke paa 
dette Omraade. Det er først, naar vi komme over Midten 
af forrige Aarhundrede, at jeg af Selvsyn har en mere 
sammenhængende Kundskab om vor Kunst. De ser alt- 
saa, at jeg har en meget reellere Tak at aflægge Dem 
for Deres Arbejder om vor ældre Kunst og særlig Deres 
Værk om Ribe Domkirke, der giver en saa fyldig, nøj- 
agtig og udmærket Besked, som man sjælden faar om et 
Monument. Jeg hører unægtelig til dem, som allermest 
længes efter, at dette Værk skal blive fuldført. — Jeg har 
ellers tænkt mig, at jeg engang vil levere en Samling af 
enkelte Studier over dansk Kunst; det er en taknemligere 
og i Grunden frugtbarere Gerning end disse samlede 
Oversigter. — Det er vel ikke Deres Mening, at Deres 
videnskabelige Virksomhed skal være afsluttet med Deres 
Forflyttelse fra Ribe. 

Jeg vil sige som De, at der endnu er meget, som jeg 

^ Disciplens stærke Begejstring for Læreren varede til del sidste. 
Udg. mindes, at Lange engang kort før sin Død halvt spøgende ytrede 
til Karl Madsen: »Naar man lægger os to sammen, naa vi ikkeHøyen.c 

kunde ønske at tale med Dem om; men mit Brev er 
allerede blevet saa langt. De maa tage det som et Vidnes- 
byrd om, hvor megen Pris jeg sætter paa at slaa i For- 
bindelse med Dem. Det vilde være mig meget kært om 
jeg her paa Pladsen kunde være Dem til nogen Hjælp 
og Haandsrækning ved Deres Studier.— Høyens Optegnelser 
ville naturligvis blive en Genstand for stor Opmærksom- 
hed; jeg kan endnu ikke sige, hvorledes. 

Deres meget ærbødige 

Jul. Lange, 



TIL HUSTRUEN. 

(Brudstykke.) 



[Dretden. Juli 1870.J 



.... Jeg maa sige, at hvor daarligt jeg end har havt 
det i Berlin, i den Tid, jeg ikke var i Museet, saa har 
jeg alligevel lært fortræffeligt dér, og jeg haaber, jeg 
skal lære endnu bedre her. Og saa i Morges, da jeg 
stod og ventede udenfor Galleriet, at det skulde blive lukket 
op, hvem kommer saa spaserende — G. Brandes! Det var 
et glædeligt Møde: han er sund og rask og mere sprut- 
tende fuld af Superlativer og Kraftudtryk end nogensinde. 
Han er aldeles som en ladt Kanon, der, naar den kommer 
til København, vil gaa af med et forskrækkeligt Knald. 
Det var ganske godt, at han gik bort før Galleritiden for 
at træffe Henrik Ibsen, som bor her i Dresden; saa fik 
jeg en 2—3 Timer i Galleriet i Fred. Han kom igen for 
at hente mig Kl. 1, og vi gik sammen dér en Timestid 
eller halvanden; men der blev naturligvis ikke set paa 
Malerierne: vi begyndte efterhaanden at snakke om saa 
mange andre Ting, at vi bleve enige om, at vi ligesaa 
godt kunde gaa ud paa Gaden. En Timestid fortsatte 
vi Samtalen paa mit Kammer og gik saa sammen ud til 
Ibsen, eller rettere: jeg fulgte ham paa Vejen. Jeg vil 
nok besøge Ibsen, men vilde ikke idag, da Brandes var 
inviteret, og jeg naturligvis ikke vilde trænge mig paa . . . 

TIL SAMME. 

[Dresden, Juli 1870.J 

Det er virkelig paa Tide, min Skat, at du kommer 
ned til mig for at staa mig bi mod Rejselivets Fristelser, 

ligervis som man ser de brave Bønderkoner paa Teniers's 
og Ostades Billeder komme og tage deres Mænd i Kraven 
for at slæbe dem bort fra Kroen. Henrik Ibsen er min 
Ulykke hernede. Jeg fortalte dig sidst, at vi i Onsdags 
havde siddet og soldet ude paa et Ølsted i Nærheden af 
Byen; nu igaar (Lørdag) Eftermiddag, da jeg just vilde 
gaa ud for at besøge ham, mødte jeg ham paa Gaden. 
Jeg sagde, hvad min Hensigt var ; men han forklarede, at det 
var unyttigt, da der ikke var nogen hjemme. Han talte med 
nogen Højtidelighed om, at han havde saa meget at be- 
stille, saa jeg tænkte, det var bedst at lade Manden have 
Ro. Men da jeg vilde skilles fra ham, foreslog han dog, 
at vi skulde gaa en lille Tur langs den ene Bred af Elben; 
der var saa smukt, og det havde jeg vist ikke set. Med 
Fornøjelse, jeg havde ikke bedre at tage mig for. Saa 
gik vi da langs Floden, og der var virkelig meget smukt. 
1 nogen Frastand hen ad Bjergene ligger der en stor 
Bygning, og jeg spørger ham, hvad det monne være. Det 
var »Waldschlosschen« ; det havde før været et Slot, nu 
var det købt af et Aktieselskab, som havde anlagt et stort 
Bryggeri dér; og saa begyndte han med en vis Viden- 
skabelighed — thi i Ølvæsen er Ibsen virkelig viden- 
skabelig — at udvikle mig denne Fabriks store Betydning, 
dens uhyre Afsætning og de fortrinlige Egenskaber ved 
"Waldschlosschens 01, som han foretrak for ethvert andet. 
Der var ogsaa et storartet Beværtningslokale deroppe. 
»Men saa spise vi naturligvis til Aften der,« sagde jeg. 

— Ja, nej, han skulde egentlig hjem. Klokken var saa 
mange osv. — Men vi gik da imidlertid hen ad Vejen, og 
det var let at se, at det var Ibsens faste Beslutning at 
søge derind. Forrige Gang havde han betalt hele Gildet; 
jeg fandt, at det nu var en Gentlemans Pligt for mig at 
være Vært. Det var ikke synderlig dyrt, men det paadrog 
mig svære Forpligtelser i Retning af at spise og drikke, 
som jeg, der ikke er stærk i Aftensmad og svag i 01, 
havde noget vanskeligt ved at indfri. Jeg tror virkelig 

— med Skam at tale om — , at vi hver tømte vore 5 Seidler 
01; saa du ser, jeg udvikler mine Evner i den Retning 
med en saadan Hastighed, at jeg selv begynder at frygte 
for, hvor det skal føre hen. Forøvrigt vare vi uhyre 
konversable, jeg har aldrig oplevet Ibsen saa elskværdig, 
og Tiden gled omkap med Øllet og Maden. Henad 11 

gik vi hjemad og vare meget begejstrede og i Perlehumør, 
i en saadan Grad, at jeg idag har en svag Fornemmelse 
af Hovedpine. Dog befinder jeg mig ellers meget godt og 
skal nok røgte mit Kald paa Galleriet ordentlig i de 
stakkels 3 Timer, som en karrig Bestyrelse indrømmer 
Publikum om Søndagen. Jeg maatte love Ibsen igaar at 
gaa med ham engang gennem Galleriet, da han, der har 
levet her i 2 Aar, er saa uvidende i det, saa det er en 
Skam. I det hele taget, hvor megen Interesse han end 
har for Kunst i Almindelighed og for Kunsttheorier, som 
han altid gerne taler om, er det lidt forbavsende, hvor 
uudviklet hans Organ er for rigtig at forstaa et Kunst- 
værk, og hvor ringe Drift han har til at se noget saa- 
dant. Det var egentlig min Begejstring for enkelte Ting 
deroppe, som vakte hans Lyst til at gøre nøjere Bekendt- 
skab dermed; de vare ham i Grunden rent fremmede. 
Men jeg kan skam godt lide ham! — Førresten har jeg 
været paa Galleriet saa meget som muligt. Levvel, min 

elskede ! 

Din 

Julius. 

TIL PROF. J. L. USSING. 

Kære Professor Ussing! ^'''**'"' ^^oktbr. uio. 

Jeg har efterset Afstøbningen af »den døende Galler« 
og Fotografier, som jeg selv ejer af den — baade forfra 
og bagfra —, desuden Claracs Afbildning (PI. 869, Nr. 2214), 
hvor den moderne Tilføjning er angivet med en punkteret 
Linie. Sagen er temmelig tydelig. Hele højre Arm er 
ny (den, han støtter mod Jorden) og tillige den Del 
af Plinthen, som er til højre for Figuren. En 
gammel Tradition siger, at det er Michelangelo, hvem 
Restaurationen skyldes; dette vil Gerhard (Besehr. Roms 
III. 1. S. 249) ikke tro, og han har maaske Grunde, skønt 
han ikke angiver dem; mig forekommer Armen ikke at 
være Michelangelo uværdig. Endestykket af det lange 
krumme Horn til højre for Figurens højre Laar er altsaa 
nyt, og det har faaet en bred og aaben Munding, derfor 
bærer Restauratoren Ansvaret. Det forekommer mig rime- 
ligt at opfatte Tingen som en sønderbrudt Lur, der 

4 

til højre har havt et smallere Mundstykke i Stedet for 
den bredere Munding. Gerhard benævner ogsaa Tingen 
»ein Biashorn«; han taler rigtignok om to saadanne, men 
dette turde vel bero paa, at han uden videre er gaaet 
ud fra, at Restaurationen har Ret. Hornet ligner jo 
unægtelig ikke meget vore store, prægtige, snoede Lurer 
fra Bronzealderen; men selv om Gallernes have lignet 
disse, saa har en Marmorbilledhugger jo baade af tekniske 
og æsthetiske Grunde været nødt til at forandre deres 
Form. At den gamle Kunstner forøvrigt ikke har været 
fuldkommen tro i sin Gengivelse af Barbarernes Va a b e n, 
tør man vist slutte af Skjoldrandens Ornament, der fuld- 
komment har den græske Bølgelinieform. Den moderne 
Restaurator — hvem det nu har været — har vel i slige 
Ting fuldkomment handlet i sit Hjertes Uskyldighed. »Gal- 
leren med den døende Hustru« fra Villa Ludovisi har 
ingen Lur; hans Skjold ligner i Formen og Ornamentet 
det capitolinske. 

Saaledes stiller denne lille Sag sig for mig efter Af- 
støbning og Fotografier. Men for at faa fuld Sikkerhed 
i sligt trænger man jo altid til at se Originalen. 

Deres ærbødige og hengivne 

Jul. Lange. 

TIL HUSTRUEN. 

Berlin [Sommeren 1871J, 

Min elskede Louise! Tondag Aften. 

Blot i en Fart nogle Ord for at melde dig min Skæbne, 
siden jeg sidst saa' dig paa Toldboden. Jeg blev skammelig 
snydt for en Museumsdag; Dampskibet kom førsti Morges 
Kl. 1 1 til Stettin. Ellers gik Rejsen meget behageligt ; 
Søen var jævn som et Stuegulv, Vejret mildt og dejligt, 
Maanen skinnede om Aftenen. Ned ad Stettinerhaff og 
Oder ganske kønt til Siderne; Landet ligner Danmark, 
men er somme Steder noget højere og større i Formerne. 
Indsejlingen til Stettin ganske betydelig og storartet, naar 
man ikke netop husker f. Ex. paa London; et gammelt 
Slot, der lignede Kronborg lidt; en gammel Domkirke, 
der ragede højt op over Byen; meget Liv og Spektakel; 
ret imponerende store Fabriker. Kaptajnen paa »Stolp« 

var en meget indladende Mand, ikke fri for Pral. Han 
havde været med ved Indtoget d. 16.; det var »jrossartig«, 
der havde været over en Million Fremmede. Og Indtoget 
for et Par Dage siden i Stettin — »janz Stettin eine 
Blume!« Det maa have været yndigt. Vi saa' mange 
Soldater og endnu enkelte franske Fanger. Saa med Jern- 
banen til Berlin, 4—5 Timer. Lumsk Hede! Søvnighed. 
Jeg skiltes ude i Thiergarten fra mit Rejseselskab; jeg 
længtes efter at være ene med dig og med de smaa. 

Hils dem! 

Din 

Julius. 

TIL ADJUNKT L. KLEISDORFF (i Aarhus). 

Kære Kleisdorff! ^'"»''" ' ^* ^p^^' ^«"' 

Jeg takker Dem strax for Deres venlige Brev, som 
ligefrem er mig til Nytte foruden til Fornøjelse. De 
enkelte Rettelser og Udsættelser til min Udgave af Lubke 
skulle være Genstand for en omhyggelig Overvejelse. 
Skade, at det 1ste Hæfte jo kom til at lide af Bommerter; 
jeg havde maaske lige i Begyndelsen ikke den rette Ru- 
tine i Arbejdet, og Korrekturen blev endog til Dels læst 
i et Telt i Lejren ved Hald. Hvis jeg ikke for tidlig var 
løbet ud af Filologiens og Madvigs Skole, vilde jeg maaske 
ogsaa i det hele have et skarpere Blik for en ren Text. 
Arkitektoniske Kunstudtryk, som høre hjemme i vort 
eget Haandværkersprog, f Ex. »Hulkehle«, er det ikke 
min Sag at forandre; dertil har jeg ikke den fornødne 
Indflydelse. 

Tak for Deres Ros over min Artikel om »den hellige 
Cæcilia«; jeg er selv tilbøjelig til at tro, at min Opfat- 
telse er den rette, og er ikke engang i Stand til at til- 
træde Hr. Pastor F. Helwegs velvillige Mæglingsforslag. 
Man skulde tro, at han ved at forstaa et Kunstværk 
omtrent mente at spinde det over med et saa tykt Lag 
Tankespindelvæv som muligt, i Stedet for saavidt muligt 
at rense det for det Smuds og Støv og Spindelvæv, som 
Tiden kan have overtrukket det med. Hans »Forklaring« 
bør snarere kaldes en »Fordunkling«; den har i alt Fald 

voldt mig et forskrækkeligt Hovedbrud. Men hvad kan 

4* 

man vente sig af en Mand, der begynder som Hegelianer 
og ender som Grundtvigianer? det er vist ikke to gode 
Skoler at gaa i, naar man ønsker at forstaa Tingene i 
Verden, som de ere mente. Saa forekommer Ljunggren 
mig dog virkelig at have meget mere Fremstillingsgave 
og sund Sans, selv om han — som jeg tror — har fejlet. 
Jeg har forresten ogsaa fra andre Sider faaet paa Ho- 
vedet, fordi jeg har været saa artig mod hans Bog. Jeg 
vil hviske til Dem i den dybeste Hemmelighed, at mit 
Kendskab til den, med Undtagelse af Afhandlingerne om 
Rafael, er yderlig begrænset, og at jeg mest har brugt 
det angrebne Ord »aandrig«, ligesom f. Ex. man i Rigs- 
dagen altid omtaler hinanden med Formen: »den ærede 
Taler«, »den ærede Rigsdagsmand«. En Æsthetikers 
Hæder er det jo at være aandrig. Han besøgte mig for- 
leden Dag og takkede mig ogsaa for Artiklen. Desværre 
blev der paa Grund af samtidigt Familiebesøg ikke Tid 
og Ro til nærmere Samtale med ham. Jeg har i Almin- 
delighed ikke megen Tro til de Folks Kunstopfattelse, 
som have gaaet den spekulativ-æsthetiske Vej. De ere 
altfor kunstige og altfor litterære. Men hvor træffer man 
overhovedet nogen, til hvis Kunstopfattelse man, som De 
siger, kan have »ubetinget Tillid«? Det er virkelig for 
meget forlangt. Jeg læste netop i de Dage, da jeg skrev 
om »den hellige Cæcilia«, oppe paa Kunstakademiets Bi- 
bliothek alt igennem, hvad jeg kunde faa fat paa om 
Billedet, og kom uvilkaarlig til at gyse ved at se, hvor 
forskelligt det faldt ud, endskønt jeg nok tror, at det 
meste af Forskelligheden skulde kunne reduceres dels til 
enkelte rigtige Iagttagelser, dels til enkelte staaende Mis- 
forstaaelser. Jeg holder mig derfor saa nær som muligt 
til Texten og er ikke meget tilbøjelig til at opgive det 
Indtryk og de Iagttagelser, som jeg har gjort paa lovlig 
Maade ved en omhyggelig Betragtning af Originalen; 
skønt jeg naturligvis kan overbevises om at have set fejl. 
Jeg skal bringe Vilh. Thomsen Deres Hilsen. Han begyndte 
igaar; jeg ved ikke, hvordan det gik. Jeg begyndte ogsaa 
igaar med en halvhundrede Tilhørere. 

Deres 

JuL Lange. 

TIL PASTOR J. HELMS (i Janderup). 

Kære Pastor Helmst Kbhvn, i.ocebr.mu 

Jeg takker Dem for Deres sidste venlige Brev og den 
deri indeholdte Paapegen af en Fejltagelse i min Be- 
arbejdelse af Lubke. Inden jeg bliver færdig med den 
Lubke, vil mit Haar være graat og mit Ansigt furet. Naar 
man i hans Omtale af et af Kunstens berømteste Værker, 
Michelangelos Arbejder i det Sixtinske Kapel, alene finder 
8 Fejltagelser paa c. 2 Sider, saa vil De begribe, at man 
kan befinde sig lidt uhyggeligt til Mode ved at skulle ud- 
give ham. Og naar saa oven i Købet den danske Viden- 
skabeligheds Fejltagelser skulle være baserede paa denne 
stakkels Bog, saa bliver man irritabel, furet, graahærdet, 
maaske skallet. Alligevel finder jeg, at De har omtalt 
ham en lille Smule for affejende i Deres Libellus^. Han 
er selv i Grunden bedre end hans Haandbøger og er til 
syvende og sidst en Mand med Øjne i Hovedet, hvilket 
mail/ ikke kan sige om mange Forfattere, der ellers ere 
meget omhyggeligere og paalideligere end han. Naar man 
faar en Iagttagelse paa første Haand fra Lubke, er den 
ofte frisk og sund; men man maa rigtignok for det meste 
søge den udenfor hans Haandbøger. Det er overhovedet 
uhyre vanskeligt i Kunsthistorien at bestemme det rette 
Forhold mellem Specialisme og Universalisme. Forholdet 
er aabenbart et ganske andet end i Naturhistorien; thi 
medens f Ex. Fiskene ingen Manerer og Vaner og Organer 
og Led optage fra Insekterne eller Krebsene, ja ikke 
engang Aborrerne optage noget fra Torskene, saa bestaar 
Kunsthistorien netop deri, at f. Ex. det 15. Aarhundrede 
efter Kristus optager meget fra det 1ste Aarh, før Kr., 
og det 19. Aarh. efter Kr. optager meget fra det 5. Aarh. 
før Kr.; eller deri, at Danmark optager fra Tyskland og 
Frankrig og Holland, Norge fra England osv. Paa den 
anden Side er det jo indlysende, at en vis Grad af Spe- 
cialisme er nødvendig her som allevegne for et grundigt 
og udtømmende Kildestudium paa Grund af de menne- 
skelige Evners evige Grænser. Hvorledes indretter man 
sig da bedst? Man skal være circumspektiv; thi ellers er 
man ikke paa selvstændig Maade i Stand til at se Ind- 

^ »N. L. Høyen for Dr. theol. Vilh. Rothes Domstol.« 

flydelsen, som maaske kommer fra det Sted, hvor man 
mindst ventede den, og man skal tillige begrænse sig 
fast og tappert til det, man netop undersøger; thi den 
Lov gælder for al Undersøgelse. — Forøvrigt er det langtfra, 
at jeg vil opstille Lubke som Type for kunsthistorisk 
Universalitet. Snarere Schnaase eller Høyen. Men blandt 
de Grunde, som hindrede Høyen i at blive Forfatter, 
havde ogsaa hans universelle Drift stor Betydning^ og 
Schnaase har med alt sit store Arbejde dog ikke kunnet 
undgaa den tragiske Skæbne hvert Øjeblik at komme 
bagefter med noget fejlt og mangelfuldt, hvor andre, som 
mere havde begrænset sig, allerede vare forud med det 
rette og fuldstændige. 

Tilgiv min Snaksomhed! 

Deres ærbødige og hengivne 

Jul. Lange. 

TIL ARKITEKT L. FENGER. 

Kære Ven ! Kbhon., 25. Juni mt. 

Jeg beder dig bringe dine Forældre min hjerteligste 
Tak for Indbydelsen til dit Bryllup, som jeg glæder mig 
meget til at overvære . . . Hvis jeg paa en Tid som denne 
kunde tale med dig om fælles Forretningssager, saa vilde 
jeg egentlig gerne; men jeg indrømmer Sandheden af, 
hvad der staar i Figaro, at af alle alvorlige Ting er et 
Bryllup den lystigste, og derfor vil jeg ikke plage dig. 

Din Ven 

Jul. Lange. 

TIL ADJUNKT L. KLEISDORFF (i Aarhus). 

Kbhon., 3. Maj 1872. 

Kære Kleisdorff! Ædle Samtidige! 

Jeg ser af Deres Brev, at De betragter det som en 
Ulykke at modtage et langt Brev, og derfor skal mit 
ogsaa blive kort. Modtag et rørt Hjertes Tak for Deres 
lille Liste ^ — jeg er ganske stolt af, at den ikke er større; 
jeg udbeder mig paa det allerindstændigste Fortsættelsen. 

^ Kritiske Bemærkninger Ul Ltibke-Oversættelsen. 

Jeg holder ogsaa af Stillings Bog^, eftersom den smager 
saa meget af Stilling selv, der er en ualmindelig rar og 
fin Mand. Methoden forekommer mig ogsaa i sin Slags 
meget god for de Kunstnere, som der overhovedet vides 
noget nogenlunde sikkert biografisk om, men den gaar 
ikke f. Ex. med Jan van Eyck, hvilken Artikel hos Stilling 
er rent forfejlet. Han kunde nu i det hele nok have 
været noget mere kritisk med sine Kilder. Det er dog 
ogsaa lidt underligt at fortælle Vasaris Historie om Rafaels 
Barndom og saa strax maatte tilføje, at den er Løgn. 
Høy en har man unægtelig mere solidt Udbytte af. Jeg 
vilde ønske, at jeg havde læst 2det Hæfte, før jeg skrev 
en Anmeldelse af Værket i Dagbladet. Skønt jeg havde 
læst næsten det altsammen spredt i Forvejen, fik jeg af 
dette Hæfte et stærkere Indtryk af, hvilken Skribent 
Høyen kunde være bleven, end jeg havde havt i Forvejen. 
Jeg har egentlig aldrig betvivlet hans Mulighed dertil; 
men her er dog meget, som ligefrem er fortræffelig 
skrevet. — Kunsthistoriske Værker? Ja det er nemmere 
spurgt end svaret. Hvorfor gaar en Mand som De ikke 
til Kilderne og læser Vasari? Han lader sig fortræffelig 
læse, naturligvis med den fornødne kritiske Kommentar 
(i Lemonniers Udgave eller i Schorn & Forsters tyske 
Oversættelse, eller til Dels med Crowe & Gavalcaselles 
italienske Malerkunsts Historie). En sjælden god og godt 
skreven Bog er Vosmaer: Rembrandt (fransk) — men De 
kender maaske ikke Rembrandt synderlig. Guhl: Kunstler- 
briefe, med ganske instruktive Exempler, er læseværdig. 
VioUet-le-Duc : Entretiens sur l'Architecture. — Men mine 
Forelæsninger!! Ha! Hum! Vær overbevist om, at de 
overgaa det altsammen, og græd Deres modige Taarer 
over, at den Svir er Dem nægtet! Levvel, til vi ses! 

Deres 

Jul. Lange. 
TIL SAMME. 

Kære Kleisdorffl ^^^""^ ' ^*- -^^p' ^*^^ 

Da jeg nu er lige i Færd med at afslutte min Lubke, 
anmoder jeg Dem om at meddele mig Deres »Anteignelser« 

^ »Smaa Fortællinger om store Kunstnere«. 

— hvis De har saadanne — til det sidst udkomne Hæfte. 
De gør mig en sand Tjeneste med dem. 

Jeg er begyndt paa Universitetet at holde »skriftlige 
og mundtlige Øvelser med de enkelte studerende, som 
maatte ønske Vejledning til en kritisk og historisk Be- 
tragtning af Kunstværkerne.« Er det ikke et tappert 
Foretagendet Jeg har 8 Deltagere og gaar ud paa at 
faa dem til at spile Øjnene op, saa meget de kunne, 
hvilket er en naturlig Indledning til den Idræt at se. 
Jeg giver dem hver en Væg paa Kristiansborg — eller 
nøjagtigere en halv Væg — at skrive om, ganske fordrings- 
løst og beskedent beskrivende; have de noget kritisk at 
bemærke, saa komme de frem med det; have de intet at 
bemærke, saa holde de sig til Beskrivelsen, der er den 
positive Basis, hvorpaa de skulle staa. Er det ikke meget 
fornuftigt? Naar man saa i nogen Tid har følt sig for 
med saadanne tilfældige Grupper som en Væg, gaas der 
over til Behandlingen af det enkelte Billede og derfra 
til en eller anden naturlig Gruppe. De sige allerede, at 
de kunne mærke, at det hjælper, nu skulle vi se at føre 
et planmæssigt Kursus til Ende. Undskyld, at jeg vrøvler 
for Dem om dette, men det morer mig selv og kan 
maaske gøre lidt Nytte! 

Forresten kan jeg ikke underholde Dem med nyt, da 
jeg antager, at De véd, at Grundtvig er død. Slige Efter- 
retninger naa vel endogsaa til Aarhus. 

Deres hengivne 

Jul. Lange. 

TIL PASTOR J. HELMS (i Janderup). 

Kære Hr. Pastor Helms ! ^''^''" ' » ^*' ^«^^ 

Jeg har et, som sædvanlig, venligt og indholdsrigt 
Brev at takke Dem for. Særlig maa jeg være Dem tak- 
nemlig for Deres kritiske Antegnelser til min Lubke. 
Og da jeg i dette Øjeblik er ifærd med at lægge sidste 
Haand paa dette epokegørende Værk, ere Deres Vink 
ogsaa komne mig til gode ved Listen over Trykfejl og 
Rettelser. 

Derimod maa De tillade mig nogle Modbemærkninger 

angaaende et Punkt, som De berørte i et tidligere Brev, 
nemlig Étienne de Bonneuil og Upsala Domkirke. Deres 
Bemærkning interesserede mig meget og har bestandig 
været nærværende for mig; men først nu, da jeg skulde 
opgøre mit Regnskab med Lubke, har jeg efterset Sagen. 
Det forekommer mig muligt, men ikke afgjort, at De har 
Ret; og saaledes som Sagen stiller sig for mig, synes det 
ikke tilladeligt at vige bort fra det traditionelle Stand- 
punkt^, som jeg endog tror, er det rette. Det er ganske 
vist, at der i den franske Kontrakt, der findes aftrykt 
hos Peringskold, ikke tales om Nétre Dame eller noget 
andet Forbillede; men denne Kontrakt, i hvilken Bon- 
neuil benævnes »tailleur en pierre, maistre de faire Téglise 
de Upsal«, er aabenbart ikke Hovedkontrakten, men forud- 
sætter et andet Dokument, i Kraft af hvilket han er 
bleven »maistre de faire Téglise de Upsal«. Peringskolds 
Dokument indeholder kun underordnede Stipulationer om 
de Medhjælpere, som Bonneuil skal føre med sig til Sverige 
osv. — Men hvor er da Hovedkontrakten henne? — Ja 
derom siger Peringskold selv — jeg citerer for Tydeligheds 
Skyld paa Dansk — : »For samme franske Arkitekt at 
bygge Kirken efler den anlagte Form som Notre Dame 
i Paris skulle nogle Fyrster, saasom Kurfyrsten af Koln 
og Abbeden af Corvey i Westphalen have været Garanter 
og Løftesmænd, hvilket Dokument, som nu er fore- 
kommet, har fordum været bevaret udi Sturernes Kor 
i Upsala, som Hs. Exe. sal. Grev Bengt Oxenstierna mig 
berettede at have sét og læst«. Peringskold støtter saaledes 
ikke alene denne Mening paa den Lighed, han har fundet 
mellem Upsala Domkirke og Martin Zeillers Afbildning 
af Notre Dame, men paa en Beretning paa første Haand 
— oven i Købet fra en Excellence og Greve! — om et 
originalt Dokument. En saadan Beretning forekommer 
det mig ikke, at man tør forkaste, saa meget mere, som 
den vel ikke har noget urimeligt ved sig. Kan ikke 
»Notre Dame« have været brugt som Repræsentant for 
»den gothiske Stil«, som man jo dengang ikke havde 
nogen begrebsmæssig Betegnelse for, men maatte betegne 
ved et bestemt Exempel, og da rimeligst ved det, som 
alle Svenskere, der studerede i Paris, bedst kendte? Har 

^ at Upsalakirken er bygget efter > Notre Dame« som Forbillede. 

man ikke i Sverige tænkt: >So ein Ding muss ich auch 
haben«? Den nyere (»gothiske«) Retning var jo dengang 
ny i Norden; og med det Udtryk, der har staaet i det 
forsvundne Dokument, har maaske ingen af Kontrahen- 
terne ment en egentlig nøjagtig Efterligning af denne 
Kirke (Notre Dame), men blot en Kirke af den Art. Jeg 
haaber, at De, som er saa meget mere forfaren end jeg 
i den Slags Sager, engang vil meddele mig Deres Tanker 
herom. Imidlertid indrømmer jeg, at jeg, hvis jeg i Tide 
havde set Brunium paa Fingrene og i Tide var kommet til 
det nævnte Resultat, næppe havde anset det for Umagen 
værd at anføre i en Bog som Lubke, at Bonneuil skal 
være gaaet ind paa at bygge efter Notre Dame i Paris, 
da det saaledes kan forstaas fejl. 

Det er kedeligt, De ikke har kunnet komme herover 
i denne Sommer. Her har været ganske morsomt med 
Udstilling og alle Slags Ting. Bl. a. har her ogsaa været 
svenske Kunst- ja, hvad skal jeg kalde dem? — Kunst- 
historikere? Kunstæsthetikere? (»Kunstberidere« vilde 
gamle Prof C. A. Jensen have benævnt dem; han ind- 
befattede ogsaa Høyen, som var hans Livs Afsky og 
Rædsel, under Kategorien: »Kunstberidere og Grinebidere«). 
— Ja. nu sidde d'Hrr. maaske netop og meddele en eller 
anden æret Korrespondent, hvor meget der er i Vejen 
med de danske Kunstberidere af den Høyenske Skole. 

Deres hengivne 

Jul. Lange. 

TIL ADJUNKT L. KLEISDORFF (i Aarhus). 

Kære Kleisdorff! ^^^^''' ^*- •'«" ^^^ 

Tak for Deres venlige Brev ! Jeg finder, at det er en 
udmærket god Idé af Dem at ville lære Aarhusianerne 
noget om Rafael, og at De fortjener Tak derfor. Man 
tør vel ogsaa forudsætte, at der findes saa mange dannede 
Folk i Aarhus, at Æmnet forud har nogen Tiltræknings- 
kraft. 

Maa jeg — som skal være den erfarne — gøre en 
Bemærkning om Brugen af Afbildninger til Forelæsninger. 

Efter min Erfaring have de fleste af Tilhørerne slet ikke 
gjort sig klart, at det kun er Afbildninger, hvis Trovær- 
dighed i det hele og i det enkelte man kan stole paa 
— navnlig Fotografier — , som skulle og kunne være 
Genstand for Kunstnydelse, og at det andet kun har 
Værdi som Signalement, som Illustration. Folk give sig 
undertiden af med at finde smaa Træsnit i trykte Bøger 
o. desl. skønne, fordi det skal være »af Rafael«, og blive 
mistænksomme enten mod deres egne Øjne — hvis de 
ere beskedne — eller mod Rafael — hvis de ere ube- 
skedne — , naar de ikke kunne finde den lovede Skønbed. 
Viste man dem Rafaels Originaler, vilde Forlegen- 
heden være forbi, og de vilde selv sé, hvad den Slags 
Gengivelser ere værd; men naar de ikke have set dem, 
løbe de let sur. Hvis denne Betragtning er faldet Dem 
selv ind, saa undskyld dens Overflødighed her i Brevet! 

Det er dog ellers forskrækkeligt, som De er beskeden ! 
Jeg tænkte. Bjørnbak havde havt en heldigere Indflydelse 
paa Dannelsen af Deres Aand. Der er noget provinsia- 
listisk ved en saadan Beskedenhed; her i Kongens Kø- 
benhavn gøre vi ikke i den Vare, men gøre og leve i og 
af Ubeskedenhed. Det er mig ikke muligt at se Deres 
Mangel paa Berettigelse til at tale om Rafael. Det fore- 
kommer mig snarere, at De har en Slags Forpligtelse til 
at udbrede Kulturen der, hvor De er. 

At de gamle Kunstnere ere større end de nye Kunst- 
nere, er jo noget, som man har lært udenad lige siden 
sin tidligste Ungdom. Jo mere jeg lærer at kende af 
gammelt og nyt, des tiere griber jeg mig i Forbavselse 
over ligesom at opleve og selv gøre den Erfaring, at det 
i det hele og store er sandt og forholder sig rigtigt, selv 
om vor Tid ikke er blottet for et og andet fortrinligt. Har 
De set nogen Kvinde, hun være saa fin og fornem og 
dannet hun være vil, som ikke ligefrem ser simpel ud i 
Sammenligning med Mona Lisa paa Leonardos Portræt 
i Louvre? Hvis en florentisk Borgerkone virkelig har set 
saaledes ud Aar 1500, saa er det en fatal Omstændighed, 
at Verden er saaledes i Dekadence. Eller stikker Sagen 
i Leonardos Øjne, saa er det en meget slem Omstæn- 
dighed, at vi ikke have en Leonardo til at vise os, at 
vore Borgerkoner se ligesaa godt ud. I hvert Fald maa 
der være en forbandet Dekadence paa en eller anden 

Maade! Men det er jo i Grunden noget, man ikke kan 
tage saa roligt, men som man kunde rive sig i Haaret 
over. Bare ikke Bjørnbak tager os tilsidst! 

Deres hengivne 

JuL Lange. 
TIL SAMME. 

Kære Kleisdorff! ^*'"'" ' *• ^p'^ '^^^ 

Det har glædet mig meget at høre fra Dem, som det 
altid gør — men Fanden tage Dem med Deres kaptiøse 
Spørgsmaal! Det forekommer mig, at det havde været 
meget rimeligere, om jeg havde givet saadan en durkdreven 
Franskmand den Nød at knække, end at De sender en 
stakkels Kunsthistoriker den. Alligevel Tak — endogsaa 
oprigtig Tak! Thi Spørgsmaal — hvad enten man nu 
kan besvare dem eller ej — henlede altid Opmærksom- 
heden paa Punkter, som kunne være Opmærksomhed 
værd . . . ^. 

Derimod vil jeg paatage mig at føre Beviset for, at 
Madonnafiguren paa Foligno-Billedet * er — jeg havde 
nær sagt: et Plagiat efter Leonardo. Der findes i hele 
dens Motiv altfor paafaldende Lighed mellem den og en 
meget berømt — men just ikke tilstrækkelig bekendt 
— Madonnafigur paa en Karton af Leonardo i Kunstaka- 
demiet i London, som man ikke faar at se uden meget 
udtrykkelige Anstrængelser, men jeg dog har faaet at se. 

Venlig Hilsen ! Det har ærgret mig, at jeg ikke honoris 
causa fik Dem sendt et Exemplar af min »Nutids-Kunst« 
til Tak for Deres opofrende Anstrængelser for at rede 
og kæmme min Lubke. Men de Exemplarer, jeg havde, 
benyttede jeg mest til Presenter til Nordmænd og Sven- 
skere — det er det, man kalder »Skandinavismen prak- 
tisk«. Ganske overflødigt har det maaske heller ikke 

været. 

Deres hengivne 

Jul. Lange. 

^ Her følger en længere Udvikling om den sproglige Betydning af 
»viergc au donataire«. 
» af Rafael. 

TIL FRU G. IBSEN (i Sorø). 

FrederOcMberg Alle 36. Oiudag 

Kære Tante Charlotte! Aften [m<u wsj. 

Tak for dit Brev! Jeg kan ikke andet end beundre 
dit Mod, at du gaar i denne Tid som Mellemmand imellem 
to stridende Medlemmer af Kunstakademiet. Det vil komme 
til at gaa dig paa lignende Maade, som det gik mig, den- 
gang jeg var Lærer ude paa Borgerdydskolen paa Kri- 
stianshavn. Min Fader lod dengang noget trykke om 
Skolevæsen, som irriterede Hammerich frygtelig. Hver 
Morgen, naar jeg kom paa Skolen, overfaldt Hammerich 
mig i Porten og bearbejdede mig saaledes paa langs og 
paa tværs for alle de Synder, min Fader havde gjort, at 
Inspektøren fo'r ud for at straffe os i den Tro, at vi 
vare to oprørske Drenge, som vare slupne ud af Klassen. 
Naar jeg saa kom hjem til Fader og klagede min Nød 
over alt det, som Hammerich havde sagt, fik jeg det fra 
den anden Kant og maatte være Offerlam for alle Ham- 
merichs Synder. Jeg bliver brun og blaa ved at tænke 
paa hine Tider. Men jeg kan alligevel ikke skaane dig. 

Først og fremmest maa jeg sige, at jeg hverken giver 
Const. Hansen eller Bloch min Stemme, men derimod 
Vermehren. Jeg har stor Respekt for dem alle tre og 
falder naturligvis ikke paa at nægte, at de alle tre har 
Adkomster. Jeg holder desuden meget af dem alle per- 
sonlig — hvis det kom Sagen ved ; i den Henseende staar 
jeg vel nærmest ved Bloch, Qernest fra Vermehren. Frem- 
deles mener jeg, at ingen af dem, heller ikke Vermehren, 
paa nogen Maade vil blive et Ideal af en Professor i 
Malerkunsten. 

Hvorfor stemmer jeg da for Vermehren? Fordi jeg 
tror, at han er den iblandt dem, som den yngre Slægt 
vil have bedst af som Lærer. Han er den, der i alle en 
Lærervirksomheds Enkeltheder, og det er jo dem, det 
kommer saa meget an paa her i Livet, vil være bedst i 
Stand til at holde den sande kunstneriske Religion ved 
Live og i Ære. Han er vel den mindst naturbegavede 
af de tre; men man maa paa ingen Maade gøre ham til 
en Ubetydelighed. Han er en virkelig moralsk Magt i 
vor Kunst; han har holdt ud med en umaadelig Sejghed 
og er endnu den Dag idag i Besiddelse af hele sin Sjæls 

og sit Bliks Finhed. Han bliver forstaaet af de yngre 
og nyder en meget stor Respekt iblandt dem. Han har 
endelig i en længere Række af Aar været en udmærket 
dygtig og nidkær Lærer ved Akademiet, som ingen 
tænker paa at undvære. »Men saa kan han jo blive 
ved som Lærer, medens man gør en af de andre til 
Professor, c Det vilde i mine Tanker være en skrigende 
Uretfærdighed at behandle ham saaledes. Det var ak- 
kurat det samme, man sagde, dengang vi skulde vælge 
Direktør, og man ømmede sig ved at stemme paa Mel- 
dahl. Meldahl skulde gøre Arbejdet, og en anden skulde 
være Direktør. Men saaledes maa man ikke lege med 
Folk. Meldahl stod nu i den Stilling, at han kunde lade 
mærke, at han enten vilde være Direktør eller ogsaa 
lade være at gøre Arbejdet, og det hjalp. Det er meget 
muligt, at Vermehren baade paa Grund af sin Karakter 
og sine Vilkaar vilde blive ved som Lærer, selv om han 
ikke blev Professor, og han kunde jo ogsaa uden Skade 
tjene under Const. Hansen. Men man skal i mine Tanker 
ikke kræve det af ham; lad den faa Æren og Fordelen, 
hvem man ikke kan undvære, og af hvem man kræver 
Størsteparten af Arbejdet! Det synes mig, at Sandheden 
i Forholdene kræver dette. Const. Hansens nærmeste 
Venner forsikre, at Const. Hansen ikke vil leve mange 
Aar endnu, og saa kan jo Vermehren blive Professor. Men 
man skal bruge ham, før han er paa Retur, naar han 
endnu kan gøre sin fulde Gavn. 

Hvad Const. Hansen angaar, saa tror jeg, at hvis han 
var bleven Professor, da han var c. 40 Aar, saa vilde han 
være bleven den ypperligste Professor, vi nogensinde 
have havt. Men jeg tror ogsaa, at de, der holde saa ivrig 
paa ham til Professor, tale om ham som en Art Idé, som 
den Const. Hansen, han har været eller har havt Mulighed 
for at blive. Mig synes, at man ikke har Ret i at lukke 
Øjet for det klare Faktum, at han i sine senere Aar har 
været stærkt i Tilbagegang; deri er der jo heller ikke 
den mindste Skam for en Mand, som er 68 Aar gammel. 
Akademiet har gjort ham Uret, og Livet har gjort ham 
Uret, og jeg for min Del behøver ingen Ansporelse eller 
Opfordring til at give ham Oprejsning eller Æreserklæ- 
ring. Jeg vilde gerne forgylde ham, om jeg kunde. Men 
der handles her slet ikke om Æreserklæringer eller Æres- 

bevisninger ; det er jo hverken for vor Skyld eller for 
ConsL Hansens Skyld, at vi skuUe vælge en Professor. Intet 
er behageligere end at uddele Ære og Penge til dem, 
som man mener, have fortjent dem; men jeg tror, at vi 
maa nægte os denne Situations Behageligheder ved denne 
Lejlighed: vi have slet ikke faaet denne Ret; vi have 
faaet en Ret til at give et Votum om, hvem der bedst 
vil kunne gøre Fyldest i et Embede. Nu véd jeg vel, at 
der er dem, som mene, at ConsL Hansen vil kunne blive 
den dygtigste Professor, og jeg indser ogsaa meget godt, at 
han har en bredere og alsidigere kunstnerisk Dannelse 
og mere Bevidsthed om Stil end sine to Rivaler. Men 
jeg tror ikke, at disse Egenskaber og Fortrin kunne 
komme unge Mennesker (paa 17— 20 Aar) til gode nu, saa 
gammel Const Hansen er, og ifølge den Udvikling, han 
har gennemgaaet Jeg tvivler meget paa, at de ville for- 
staa ham; men jeg vil naturligvis ikke blande mig i 
nogens Mening desangaaende. Jeg finder det ikke rigtigt 
af ham selv, at han stiller sig saaledes til Sagen, som 
han gør: at han ifølge sin Alder kræver Embedet som 
en Ret og fordrer Oprejsning. Det vilde være en skønnere 
Filosofi af ham at tænke, at netop hans Alder gav ham 
Uret, og ikke at betragte Sagen, som om den blot handlede 
om Oprejsning eller Ikke-Oprejsning for ham. Det er 
trist, at han ikke kan se andet i Sagen end noget, der 
angaar ham personlig. Og jeg vilde virkelig ønske, at de 
af hans Venner, som han stoler mest paa, vilde forberede 
ham i Tide paa, at han ikke bliver valgt; thi der er 
ingen Sandsynlighed derfor. Det vilde dog være altfor 
sørgeligt, om den Mand vilde tage det som et Knæk for 
sin Existens, at han ikke blev valgt til et Embede, der 
ligesom alle andre Embeder kræver fuld Kraft; og at 
man ikke for at stille ham som Nr. 1 stiller Hensynet 
til den yngre Slægt, som han jo skulde arbejde for, som 
Nr. 2. Bed endelig Dalsgaard om i Tide at være betænkt 
paa, hvad han vil gøre, hvis det — som rimeligt er — 
gaar saaledes, at Const. Hansen ved det første Valg falder 
fra, og der skal foretages bundet Valg mellem Vermehren 
og Bloch 

Om Bloch behøver jeg jo ikke her at tale videre, da 
Dalsgaard og jeg ere enige om ikke at stemme paa ham, 
i alt Fald ved den første Styrkeprøve. I mine Tanker 

har han ogsaa sine Fortrin fremfor enhver af de andre 
— bl. a. det, at han er den yngste og kraftigste og mo- 
digste. 

Hils Ibsen mange Gange ! Bed endelig Dalsgaard skrive 
mig et langt Brev til om det, jeg har skrevet om ham! 
Der er intet, man lærer mere af. 

Din 



Jul. Lange, 



TIL DOCENT VILH. THOMSEN. 



[Kbhvn., 19. Maj 1813]. 
Kære 7. Th, ! Mandag Form. 

Barnedaaben maa ifølge Hierarkiets Herredømme over 
vore Beslutninger foretages i Morgen Kl. ll'A i Frede- 
riksberg Kirke. Jeg haaber, at det ikke skal volde dig 
nogen Forstyrrelse. Du maa blot ikke komme saa sent, 
at du af en Fejltagelse staar Fadder til et andet Barn. 

Sagde jeg ikke nok, at der stod ^'Hq^aiarov 8s x^'Q* I 
Det forekommer mig ogsaa som et stort Spørgsmaal, om 
Æschylos ikke havde gjort vel i at følge min Bedaktion 
af Versets Begyndelse. — Æov som Adjektiv kan betegnes 
som en Affektation. 

Din 

Julius Lange. 
TIL HUSTBUEN. 

Berlin [Juni 1873]. 

Min elskede Louise! ^^''»''^ff ^^'fl'*'"- 

.... Jeg bor ligeoverfor hans stormægtigste Majestæt, 
Solens Søn, Shahen af Persien, der f. T. er i Besøg hos 
Kejser Wilhelm og indlogeret i det gamle Slot paa den 
anden Side af Spree. Igaar Eftermiddags saa' jeg hele 
Tysklands og Persiens forenede Herlighed. Der havde 
været Gaiataffel, og Gæsterne kørte derfra hen til Theatret. 
Først Shahen selv i en umaadelig skrammereret Vogn 
med 4 Heste. Han og alle hans Persere ere meget smukke 
Folk med noble, store, orientalske Ansigtstræk, smukkere 
end andre Østerlændere, jeg har set. Shahen selv har 
et mildt Udtryk og et Par store Hornbriller; han er 
umaadelig broderet og besat med Stjerner o. desl. Det 
samme er ogsaa hans Persere; det følger af sig selv, naar 

man rejser omkring til de europæiske Hoffer. Kun en 
af dem saa' besynderlig sjofel ud med sin simple sorte 
Dragt uden nogetsomhelst hvidt eller Stads, man følte 
sig fristet til at bede ham gaa hjem og klæde sig paa; 
men han maa dog have været meget fornem, han kørte 
lige bagefter Shahen selv. Saa saa' jeg den preussiske 
Kronprins og hele hans Familie med en Mængde fine 
Folk; deriblandt Moltke, der kørte i aaben Vogn lige 
forbi mig: en gammel tør, fin Mand; Folket hilste ham 
ligesom de kongelige, og det er jo ikke mere end billigt. 
Bismarck sad i en lukket Vogn med lukkede Vinduer, 
lænet tilbage til en Krog i Vognen, saa ham kan jeg knap 
sige, jeg saa. Kejseren var der ikke. 

Forresten tilbragte jeg naturligvis min Tid igaar i 
Museet og fik set en forfærdelig Mængde. 

Farvel, min Skat! Nu skal jeg ud i Livet. 

Din 

Julius. 

TIL PASTOR J. HELMS (i Janderup). 

Kære Pastor Helms! [Kbhvn., sommeren msj. 

Egentlig burde jeg jo være meget stødt paa Dem for 
Deres »Mangel paa Ordholdenhed«^; men herovre i det 
københavnske Sodoma trives denne Last i en saadan 
Frodighed i den litterære Verden, at jeg snarere er bleven 
rørt over den Samvittighedsfuldhed, De viser ved at give 
saa betimelig Underretning om, at De ikke kan holde 
Deres Tilsagn saa snart, som vi havde haabet. En saa- 
dan Samvittighedsfuldhed forekommer os Københavnere 
ganske landlig, og vi ere ligesaa afvante med den som 
med uforfalsket Fløde eller nylagte Æg. Men vær over- 
bevist om, at vi skønne paa den! Bedre havde det jo 
unægtelig været at faa et Manuskript; men jeg haaber 
da, at det ikke kan være mere end et Tidsspørgsmaal. 

Deres Rejse, til hvilken jeg med fuld Oprigtighed næsten 
kan sige, at jeg glæder mig, vil forhaa bentlig give Dem 
yderligere Tilskyndelse og Lyst til at udtale og meddele 

^ m. H. t. Bidrag til den forberedte Suite »Fra Videnskabens 
Verden«. 

Breve fra Jul. Lange. o 

Dem ; det er dog vel ikke Deres Mening at slaa os 
ganske af Deres Tanker. Hvor mange Æmner vil ikke 
en Rejse til Italien byde Dem! — Nu begynde vi snart 
vort Foretagende med en Afhandling af Worsaae. Er 
det ikke stolt at begynde med en Etatsraad? 

De maa ikke opfatte det som en Indblanding fra min 
Side, at jeg med Hensyn til Deres Rejseplaner raader 
Dem til at klemme dygtig paa vort høje Ministerium og 
ikke tro paa Snak, før De har Pengene. Fortæl endelig 
ikke mine formastelige Ord til nogen! Men min God- 
troenhed i Sommer — og jeg havde i Sandhed Grund 
til at være godtroende — kostede mig rene 200 Rdl. af 
min egen Lomme. Man er ubegrænset elskværdig over- 
for Ansøgere deroppe, lige indtil Pengene skulle fordeles. 
Naar jeg nu blot ikke med disse Ord nedslaar Deres 
Lyst i mindste Maade! I min Tanke vilde det være den 
største Skam, om Deres Planer ikke bleve fremmede. 
Det er jo paa en Maade godt for mig, at De saa længe 
har betragtet en Rejse som en Umulighed; ellers var 
maaske Deres og min Løbebane her i Livet bleven meget 
forskellig fra nu, hvis De selv havde villet. 

... De St. Knud'ske^ Spørgsmaal er jeg ikke tils'træk- 
kelig inde i, endskønt jeg baade har læst Fengers og 
Deres Indlæg (i »Berlingske«). Jeg bliver mere og mere 
nødt til at drive mine Specialiteter med et vist udeluk- 
kende Eftertryk, hvis ikke min Stilling som Docent i 
Kunsthistorie formelig skal forhindre mig i virkelig at 
være Kunsthistoriker. 

Det er sandt: maa jeg anbefale Dem som italiensk 

Rejsebog: Gsell-Fels i Stedet for Bædeker. God og fyldig 

— lidt for fj^ldig — men temmelig dyr; i hvert Fald 

byder den meget mere end Bædeker. Lad mig inden 

Deres Rejse vide Deres Plan, saa vil jeg kunne give Dem 

af egen og andres Erfaring nogle Anvisninger m. H. t. det 

praktiske. 

Deres hengivne 

Jul. Lange, 



^ Kirken i Odense. 

TIL REDAKTØR V. TOPSØE. 

Kære Hr. Redaktør! ^*'»''«' *okt.im. 

Det har været mig en Overraskelse at modtage Deres 
Linier; men det glæder mig naturligvis, at min lille Ar- 
tikel har »smagt efter mere«. Imidlertid overvurderer De 
ganske sikkert mine politiske Evner. Naar en bestemt 
Tanke ligger mig paa Sinde, kan jeg vel udtrykke den 
saa godt som nogen anden. Men jeg har hverken Kund- 
skaber eller Talent til en stadigere politisk Virksomhed 
— for ikke at tale om, at en saadan vilde drage mig 
bort fra det, som ligger mig mere paa Hjerte. — Hvad 
Honorarspørgsmaalet angaar, er jeg altid bleven og bliver 
stadig særdeles net behandlet fra »Dagbladets« Side og 
har altid været villig til at indrømme og paaskønne det. 
Fuldkomment i Almindelighed vil jeg dog forøvrigt 
tillade mig at bemærke, at der næppe er noget Slags 
Arbejde, som lønnes slettere her i Landet end Forfatter- 
arbejde. Som Bebrejdelse skal det slet ikke være sagt 
til »Dagbladet«, som lønner godt i Forhold til den al- 
mindelige Skala. Jeg tror virkelig, at vor hele Litteratur 
lider derunder. Jeg havde forleden Dag den Fornøjelse 
at bringe en af vore første Malere et foreløbigt Budskab 
om, at man agtede at gøre en Bestilling hos ham paa 
et Arbejde, der skulde betales med 8000 Rdl. og vilde 
kunne fuldføres i 2 Aar, og som vel vilde foranledige 
en rimelig Extraindtægt af et Par Tusind til. Det er 
god Betaling, der menneskelig talt kan give Lyst til at 
føre sin Pensel godt. En Forfattervirksomhed, som egentlig 
betaler sig her i Danmark, véd jeg ikke noget om — 
allermindst, naar den skal bygges paa videnskabelig 

Grundvold. 

Deres hengivne 

Jul. Lange. 

TIL ADJUNKT L. KLEISDORFF (i Aarhus). 

Kære Kleisdorff! ^''''»^" ' *• ^p"' ^«^*- 

I Morges har jeg sendt en Pakke store og smaa Foto- 
grafier efter Rafael over til Dem, alt, hvad jeg havde; 
og det var heller ikke saa lidt .... 

5* 

Jeg glæder mig virkelig over, at De vil lære Aarhu- 
sianerne noget af den Slags. Ikke alene det kunsthisto- 
riske vil vel være Deres Publikum nyt, men ogsaa den 
hele Forestillingsverden, hele den katholske Kirkes My- 
thologi; og maaske den antike med. Forraad bare ikke 
vor Videnskabs altfor mange Differenser og Usikkerheder 
for Deres Folk ; de kunde tabe Respekten for den ! Lev vel ! 

Deres hengivne 

Jul. Lange. 

TIL SAMME. 

Kære Kleisdorff! ^^'"'"' ^^ ^aj isia. 

Efter Deres Brev at dømme er det faldet mig ind, at 
De muligvis har forholdt Dem lidt ængstelig til Stoffet, 
muligvis stræbt efter en vis Ligelighed i Behandlingen, 
som det efter min Mening ikke kommer saa meget an 
paa ved det frie og populære Foredrag. Jeg tror, at 
man gør vel i — navnlig naar man har at gøre med et 
saa overvættes rigt Stof — at tage meget paa en yderst 
resumeret Maade for ret at vinde Tid til at exploitere og 
grundig og alsidig oplyse det vigtigste. Jeg for mit Ved- 
kommende har aldrig kunnet gøre noget ordentligt, naar 
jeg ikke fik den behørige Ro og Plads med Hensyn til 
det enkelte. Men derfor er det unægtelig ogsaa hændet 
mig paa hver eneste Forelæsningsrække, jeg har holdt 
~- og jeg h^r jo allerede nu holdt temmelig mange — , 
at Indholdet har sprængt Rammen, og at jeg aldrig er 
kommet mer end halvt saa langt, som jeg havde beregnet. 
Det fortryder jeg alligevel ikke. En Ting endnu. Jeg 
lægger altid megen Vægt paa at udvikle Forestillingen, 
Æmnet, som man tidt finder skammelig negligeret i de 
kunsthistoriske Bøger (endog i den Grad, at man i en 
hel Række solide Bøger kan finde det andet af Tapeterne 
forklaret som Kristus, der giver Peter Nøglerne). Grimm 
omtaler stadig — rigtignok en passant — Transfigurationen 
som »Himmelfarten« (!). Jeg har engang ved Akademiet 
holdt en Forelæsning, som jeg véd, blev modtaget med 
en næsten begejstret Taknemlighed, og som ikke bestod 
i andet, end at jeg foreviste Fotografierne til Loftet i 

Farnesina og som Text meddelte Apulejus's Fortælling, 
idet jeg fortalte det meste i Uddrag og læste de af Rafael 
benyttede Steder op efter Nutzhorns Oversættelse. Det 
var meget simpelt og nemt for mig som Docent; men 
det var det fornuftigste , som jeg kunde gøre. De ka- 
tholske Æmner kræve for det meste i langt højere Grad 
en Forklaring, fordi de ligge den almindelige Dannelse 
langt Qernere end de antike. Det gale er, at vore fleste 
Romafarere komme uden Spor af kirkelig-arkæologisk 
Fordannelse derned, hvor alt handler derom. De vide 
slet ikke, hvad de se, hvilket dog er det første fornødne, 
forinden de søge at bringe historisk Orden deri. Tilgiv 
nu disse vise Bemærkninger! De gør mig selv vigtig og 
gammelklog med Deres forskrækkelige Beskedenhed. For- 
resten er jeg i højeste Grad enig med Dem i Deres Be- 
mærkninger om det for En selv gavnlige i at holde 
Forelæsninger. Det giver en højst gavnlig Konsistens og 
Klarhed i Ens egen Viden og en udmærket Spore til at 

udvide den. 

Deres hengivne 

JuL Lange. 

TIL PROF. L. DIETRICHSON (i Stockholm). 

Kære Dietrichson ! '^^^"'^ > ^« •'"" ^^*- 

Dit Program og dit Brev har jeg modtaget med megen 
Interesse. — Jeg gaar ud fra, at et Tidsskrift som det 
bebudede^ har en stærk Forpligtelse til at være skandi- 
navisk i sin Aand og i sin Retning. Ethvert af de tre 
nordiske Lande har i mine Tanker en Forpligtelse til at 
arbejde hen til, at de tre nordiske Nationer komme til 
at udgøre en aandelig Enhed. At jeg i denne Henseende 
er enig. med dig, derpaa finder jeg Beviser ikke alene i 
din Person og din Fortid, men ogsaa i dit Program og 
dit Brev, bl. a. deri, at du vil optage mine Bidrag paa 
Dansk. Men da det dog er vitterligt, at der inden Skan- 
dinaviens Grænser findes meget stærke Modsætninger 
mellem de kunstneriske Anskuelser og i Henseende til 
Kunstens Udøvelse, saa antager jeg, du maa være belavet 

^ »Tidskrift fSr bildande konst och konstindustri«. Stockholm. 

paa, at Tidsskriftet forvandles til en Arena, paa hvilken 
Modsætningerne udfægte deres Kamp, og at du selv kan 
komme til at overtage en lignende Rolle som Formandens 
i den franske Nationalforsamling. Jeg for mit Vedkom- 
mende vilde endogsaa betragte det som en Fordel, om 
Striden engang blev udfægtet, og helst saaledes, at begge 
Parter kom til Orde i et og samme Tidsskrift — hvilket 
altid. er en Borgen for god Tone; forresten føler jeg mig 
aldeles ikke oplagt til at være den udæskende Part. Den, 
som har en Overbevisning, kan naturligvis intet stødende 
finde i, at denne Overbevisning sættes under Debat eller 
at der drages til Felts imod den, ikke engang i, at den 
bliver misforstaaet; men han maa da hos den, under 
hvis Opsyn Arenaen er sat, (in casu hos dig som Redaktør) 
finde en Garanti for, at Kampen føres med sømmelige 
og ridderlige Vaaben. Men jeg tror — uden at smigre — , 
at du er ganske særlig egnet til i Stridstilfælde at dirigere 
Arenaen; og jeg finder gode Garantier deri, at du for 
din egen Person har gennemført »Skandinavismen prak- 
tisk« i saa høj Grad som næsten ingen anden Forfatter 
i Norden. 

Din hengivne 

Jul. Lange. 
TIL ADJUNKT L. KLEISDORFF (i Aarhus). 

Kære Kleisdorff! ^^^^''■' ^^- ^*'- ^«74. 

Jeg tror, at jeg tidligere har talt til Dem om Brunn, 
hvis personlige Bekendtskab jeg havde den Ære at gøre 
iQor Sommer. Hans »Geschichte der griech. Kunstler« 
er — uanset ganske enkelte Detailfortjenester — ganske 
sikkert en grundforkert Bog, et godt og tydeligt Exempel 
paa, hvad et videnskabeligt Misgreb vil sige, gennemført 
med den huleste Spidsfindighed og det utaaleligste Haar- 
kløveri og ikke varigere eller holdbarere end et Spindel- 
væv. Men den er dog i alt Fald lærd og selvstændig. 
Overbecks »Gesch. der gr. Plastik« er den snakkesaligste 
Bog, som nogensinde er skrevet. Jeg havde nogen Gavn 
af den, lige da jeg begyndte at studere, fordi den paa 
sin brede, ordrige og magelige Maade satte mig ind i en 
hel Del mig dengang nyt Stof. Den ene Halvdel bestaar 

mestendels i et Opkog paa Brunns Bog og kan derfor 
ikke fra mit Standpunkt anbefales, og den anden Halvdel 
i en Monumentbetragtning, som lader overmaade meget 
tilbage at ønske. I den Henseende forekommer Lubke, 
der jo ikke saaledes som Brunn og Overbeck er Filolog 
af Opdragelse, og som derfor ikke har megen Stemme i 
Behandlingen af de litterære Kilder, mig at være langt 
sundere og mere klarsynet. En Bog, der fortjener Op- 
mærksomhed, er Overbecks »Die antiken Schriftquellen 
der gr. Kunstgeschichte«. Det er ganske simpelt et Op- 
tryk af Notitserne fra de græske og latinske Forfattere 
med enkelte for mig meget brugbare Noter og Henvis- 
ninger; det er Brunns »Kunstlergeschichte« reduceret til 
sit Materiale, hvilket er en stor Fordel. Men forøvrigt 
svarer denne store Citatsamling ikke til sin Titel; thi 
det er egentlig kun die Schriftquellen der Kunstler- 
geschichte. Der er i den antike Litteratur uhyre meget 
Stof til Kunsthistorien, som her ikke er taget med (her 
er næsten kun det, som nævnes med Kunstnernavne; 
det øvrige i alt Fald kun ganske spredt og planløst). 
Imidlertid maatte det vel indrømmes næsten at være 
umuligt at levere en virkelig fyldestgørende Samling af 
Kilder til Kunsthistorien. — En Bog, som giver en 
ganske dygtig Monumentbehandling ~ mere i lærd end 
i æsthetisk Retning — er Friederichs: »Bausteine zur 
Geschichte der griechisch-romischen Plastik«; Friederichs' 
Udgave af 2det Bind af Schnaases »Geschichte der griech. 
Kunstler« kender jeg kun ufuldstændig; men det maa vel 
altid betragtes som noget af det fornuftigere, der haves. 
— Forresten — til hvilken Ende alt det tyske Lærdoms- 
kram, der smager saa forbandet lidt græsk? Jeg er fuld- 
kommen enig med Dem i Deres Hensigt, som De engang 
udtalte, at lade den antike Litteratur og den antike Kunst 
illustrere hinanden, hvilket er en simpel, redelig og i 
hvert Fald frugtbar Fremgangsmaade, medens det er og 
bliver et stort Spørgsmaal, hvad der kommer ud af de 
mange Forsøg paa at opbygge en antik Kunsthistorie. 
Nu for Tiden har man kun en saadan i dens groveste 
Træk; men Kunsten har man Gud ske Lov! De maa 
ikke anse mig for videnskabelig fortvivlet med Hensyn 
paa den antike Kunst: jeg tror, at der kan vindes uendelig 
meget videnskabeligt Udbytte af den, men allermindst 

ved at danne Billeder af dens Runstnerindividualiteter ; 
de ere tabte og komme ikke igen. 

De tror, at en kunsthistorisk Bestillingsmand med ét 
faar 1200 Kr. Tillæg! Ha! Ha! Ha! Og De er dog 
Nabo til Bjømbak. O saneta simplicitas! Spørgsmaalet 
er blot om fast Ansættelse. Da jeg spurgte Hall, der 
havde lovet at tage sig af Sagen, om det slet ikke vilde 
medføre nogen »jordisk Fordel«, greb han Sagen an med 
en Witz og bad mig foreløbig betragte det som en »rent 
himmelsk Glæde«. Ja, kunde man leve af Witzer! 

Deres hengivne 

Jul. Lange. 

TIL PROF. L. DIETRICHSON (i Stockholm). 

Kære Dietrichson ! ^^^'"'■' * '''"^'' ^*'^- 

Tak for dit Brev! Iligemaade Tak for dit Tilbud om 
Exemplarer af min Afhandling^. Det er mig virkelig en 
Glæde, at der endelig engang kan komme en skandina- 
visk Diskussion om vore Sager (o: de kunstneriske). Jeg 
antager, at Stenersens Afhandling om Venus fra Melos er 
Svar paa Rydbergs; ogsaa mig har dette Æmne fristet 
noget. Hvis I til Afhandlingen skulde bruge en Profil- 
Fotografi af Figuren, har jeg en saadan paa Lager, ud- 
ført efter vor Afstøbning; jeg fik den taget, da jeg altid 
har ment, at hun har været bestemt til at ses i Profil. 
Jeg tror, at Fotografien giver mig Ret. — At min egen 
Thesis* bliver gjort til Diskussionsæmne, glæder mig op- 
rigtig; og det skal være mig en Fornøjelse at bryde en 
Lanse i al Agtelse og Venlighed med den gamle Hæders- 
mand Professor Monrad Det nye Tidsskrift burde 

levere en Drøftelse af de store Restaurations-Arbejder i 
Lund. Og dér bør de danske Forfattere ogsaa have et 
Ord med i Laget; de have maaske ogsaa flere Midler til 
Bedømmelse end Svenskerne, eftersom Kirken jo mere 
tilhører Danmarks Historie end Sveriges. Men de ville 
maaske ikke billige alt, hvad Zettervall gør. 

^ »En antik Nævefægter«. 
' »Om Kunstværdi«. 

Til dit nye Hus ønsker jeg af Hjertet til Lykke. 
Quod felix faustumque sit ! Gid jeg selv havde et lille Hus ! 

Din hengivDe 

Jul. Lange. 

At Lange i øvrigt var lidet ivrig som Bidragyder eller 
efterrettelig som Korrespondent, ses af adskillige af hans 
Breve til Redaktøren af Tidsskriftet; et (af '/s 74) be- 
gynder: »Jeg er et Asen! Denne lidet gyldne Sandhed, 
som ikke er ubekendt for mig selv eller mine nærmeste 
Venner — skønt de ikke lade mig den høre — er det 
bedst, at jeg hidsætter strax til fornøden Orientering, og 
for at den kan være in confesso ved vort Samarbejde.« 
— et andet Brev (^Vs 75): 

»Tilgivelse! Tilgivelse! Anger og Fortrydelse! Sæk og 
Aske! Haarskjorter ! Du kan foreskrive mig, hvilken Bod 
det skal være; dog frabeder jeg mig at staa i den blotte 
Skjorte og paa bare Ben i fri Luft, da jeg er meget for- 
kølet«; — et tredje Brev (Vii 75): 

»Jeg føler vel, at jeg ikke har fortjent din mageløse 
Overbærenhed og Langmodighed, saa upaalidelig og uor- 
dentlig som jeg har baaret mig ad. Men Herregud — 
»saadan er jeg jo mod alle Mennesker«, som gamle Mol- 
bech peb og sang, da Skuespiller Nielsen løftede Stokken 
mod ham, fordi han havde været grov. Mine udestaaende 
litterære Forpligtelser begynde snart at gøre mig det 
for broget.« 



TIL MØLLER A. WEIS (i Aarhus). 

Hr. Møller A. Weis! *'"»''«' ^^ •'«« ^*^^- 

At jeg først nu tager fat paa at besvare Deres ærede 
Brev, beror i Sandhed ikke i Mangel paa Interesse for 
Deres Foretagende i Aarhus^. Jeg har siden Nytaar 
næsten ikke en eneste Dag været ordentlig rask og al- 
ligevel havt temmelig anstrængende Beskæftigelser. De 
maa ikke vente for meget af mine Raad ; de Opgaver, De 

^ Museets Ordning og Indkøbene dertil. 

bringer paa Bane, skulle jo snarere løses ved Kendskab 
til Personer og stedlige Forhold end ved Kunsthistorie. 

Der er én Ting, jeg ikke forstå ar. De skriver, at 
man muligvis kunde anskaffe Thorvaldsenske Afstøbninger 
og nyere Skulpturer for de aarlige Indtægter. Er det da 
umuligt ogsaa at anskaffe Afstøbninger over Antiker for 
disse aarlige Indtægter? Hvis jeg skulde tilvejebringe en 
Samling af den Slags Ting, vilde jeg, selv om jeg havde 
et nok saa glimrende Budget til min Raadighed , ikke 
fylde hele mit Lokale strax, saa at der ikke var en Plads 
tilovers for, hvad Fremtiden kunde bringe. I Rom kommer 
der jo stadig de mærkeligste Ting op af Jorden. Preus- 
serne have længe omgaaedes med den Plan at grave i 
Olympia — og hvad kan dér ikke komme for Dagen! De 
har henvist til Oldsagsamlingens Erobringslyst, som især 
truer Værelset C. Jeg kan godt forstaa, at der kan være 
Grænsestridigheder ved Ordningen af en saadan Sag; 
men jeg kan ikke forstaa, at disse Grænsestridigheder 
ikke skulde kunne bringes til Afslutning ved en én Gang 
for alle bindende Overenskomst, selv om ikke alle Pladser 
kunne besættes ved et Trylleslag. De Mænd, som hos 
Dem repræsentere Oldsagsamlingens Interesse, maa jo 
være videnskabelig dannede Mænd og kunne vel umuligt 
fralægge sig al Sympathi med en Afstøbningsamling, lige- 
saa lidt som vi fra vort Standpunkt føre Krig mod en 
Oldsagsamling. Enhver maa tillige indrømme, at Afstøb- 
ninger over Skulpturværker ifølge Sagens Natur maa 
kræve Plads og Lys; Genstandene ere store, bundne til 
deres Plads og skulle ses, ja gøre et kunstnerisk Indtryk 
paa denne Plads. Desuden kan en Samling af et ganske 
ringe Antal Stykker ikke gøre sin fulde Nytte. Endog 
en mindre Samling som den, vi have paatænkt, kan skabe 
store Resultater — tænk paa Carstens og Thorvaldsen! 
— men der kræves selv indenfor den noget forskellig- 
artet og fyldigt, for at et saa alvorligt Læremiddel for 
Kunsten og Kulturen kan gøre sin fulde Virkning. 

Jeg er ogsaa enig med Dem i Betydningen af at samle 
et eller andet Stykke af nyere dansk Skulptur, ligesom 
De samler Malerier; jeg anser det for uheldigt — skønt 
Staten gør det samme ^ — at samle Malerier uden at 
samle Skulptur. 

^ O: i 1875. 

I Deres Sted vilde jeg samnientræage mine Kræfter 
paa den Opgave at faa alle vedkommende til at indse: 
1) at der maa fastslaas en definitiv gyldig Plan for An- 
ordningen af Samlingerne i det givne Lokale, og 2) at 
der ved Arbejdet efter denne Plan maa overlades noget 
til Fremtiden — ogsaa for Afstøbningsamlingens Vedkom- 
mende. Hvorledes De vil modtage dette Raad, kan jeg 
ikke vide; husk paa, at De har forlangt mit Raad! 

Deres ærbødige 

Jul. Lange, 

TIL FRU C. IBSEN (i Sorø). 

Kære Tante Charlotte! [Kbhvn., Apr. ms.] søndag. 

Jeg er i Grundeii i temmelig stor Forlegenhed med 
at besvare dit Brev^. Ikke at jeg er bange for, at du 
skal sætte mig i Berlingske, Fædrelandet, Dagbladet osv. 
— jeg maa forresten bemærke, at du glemte det, der laa 
dig nærmest: Sorø Amtstidende, og da Frigga tog [alt i 
Ed] for Balders Skyld, havde det [slemme Følger, at] hun 
glemte Mistelten ... — Din Begæring om Attest for. [hvad 
jeg mener:] om du er en Idiot eller [ej, kalder jeg] or- 
dentlig til Hjerte gaaende og angribende for mine Følelser, 
især for den Højagtelse for din Intelligens, der lig et Frø- 
korn nedlagdes i min Sjæl i min spæde Barndom, og som 
desuden hører til de Frøkorn, der siden den Tid ere 
spirede og voxede, saa at den nu næsten er en Ceder paa 
Libanon — undskyld mit lange Punktum! 

Jeg giver mig naturligvis ikke af med at skælde ud 
som Dalsgaard, det lade vi Københavnere med de finere 
Sæder Provinsialisterne om; tilmed er Pietro Krohn min 
elskede Ven. Men mig forekommer Billedet ~ jeg brød 
allerede en lille Lanse med Hammerich om det for en 
Ugestid siden — temmelig søgt og kunstigt med Hensyn 
til Motivet. Naar dertil svares, at Motivet er set i det 
virkelige Liv, saa har det ikke megen Betydning: somme 
Tider ser man det malet, som hverken er set eller kan 

/ ^ der ønskede Langes Skøn over Krohns Maleri: Italienske Børn, 
der lege Begravelse. 

være set, med den mest himmelske Naturlighed, og somme 
Tider ser man det malet, som er set, saaledes at man 
alligevel ikke tror paa det. Det kommer jo alene ^ an 
paa, hvordan det giver sig i Maleriet, hvorledes Op- 
trinet er set; Maleriet forlanger jo ikke den Slags Tro- 
værdighed, som en Fotografi har. Det forekommer mig 
vel ikke, at Figurerne ere udtryksløse, men nok, at der 
er noget falsk og forkludret i Udtrykkene, noget, som paa 
mig gør en frastødende, uhyggelig Virkning. Hvis jeg 
ser mine Børn lege Begravelse, vil jeg maaske sige til 
dem: Aa, leg hellere Bryllup! Men hvis jeg saa' dem 
lege Begravelse med saa meget Eftertryk, at de paatog 
sig den virkelige, dybe Sorgs Miner og Lader indtil 
Skuffelse, vilde jeg forpurre deres Leg. Det uhyggelige 
for mig i Krohns Billede er, at jeg i adskillige af Fi- 
gurerne ikke kan se Stregen mellem Leg og Alvor, og 
det er saa meget værre, som Alvoren er af den alvor- 
ligste Slags Men jeg udstrækker ikke min Kritik til 

Kunstneren, han har altid hørt til de meget søgende, til 
de ærligt søgende, og han finder det vel nok engang . . . 
Hils Mand og Børn! Det kunde være meget morsomt at 

besøge eder. 

Din 



Jul. Lange. 



TIL MØLLER A. WEIS (i Aarhus). 



Hr. Møller A. Weis ! ^'''»''" ' ^^ ^^* ^«75- 

Det er jo et smukt Brev fra Hr. Delcomyn i London. 
Jeg haaber. De ikke vil være altfor beskeden i at be- 
nytte det. 

Hr. Delcomyns Ytringer om Flodguden (»Ilissos«) 
smage ikke af en Kunstkender. Om der alligevel ikke 
skulde være en praktisk Tanke i dem, maa De vide bedre 
end jeg. Aarhus's Publikum bestaar jo foreløbig heller 
ikke af Kendere, og det »uanselige« og »hovedløse« vil 
maaske skuffe dets Forventninger. Jeg henleder Deres 
Opmærksomhed paa Gruppen af de to siddende Skæbne- 
gudinder fra Parthenons Østgavl. Den er anseligere, maaske 
lettere at gaa ind paa; den svarer i Hovedmassen til en 

liggende Figur, og Aarhus vilde ved at eje den være 
forud for København (vilde det ikke stemme adskillige 
Aarhusianere til Fordel for Antiken?). Den er ogsaa i 
og for sig et højherligt Stykke Arbejde, men unægtelig 
mangler ogsaa den Hovederne. 

Hr. Delcomyns Bemærkninger om Frisens Længde 
og mangelfulde Bevaring ere meget begrundede. Men 
nogle Stykker af den maa De have. Da den egentlig 
plastiske Udførelse — om der end er nogen Forskel — 
dog gennemgaaende er saa fortrinlig, tror jeg meget 
godt, at man kan bede Hr. Delcomyn selv at se sig om 
efter de bedst bevarede Stykker. Dog tror jeg, der bør 
tilføjes en Begæring om, at han ved sit Udvalg vil have 
Opmærksomheden henvendt paa Afvexlingen i Æm- 
nerne (de siddende Gudefigurer i Østfrisen; Jomfru- 
Processionen; Figurerne med Offerkvæget; Vognstyrerne; 
Ryttertoget). Hvis De ogsaa kan faa nogle af Pladerne 
fra Athen, der gennemgaaende ere bedre bevarede, navnlig 
enkelte Stykker fra Vestfrisen og det pragtfulde Stykke 
med siddende Guder fra Østfrisen og Stykket med Offer- 
dyrene, vil De virkelig have en smuk og interessant Re- 
præsentation af dette enestaaende Kunstværk. 

Kan De ikke henlede Hr. Delcomyns Opmærksomhed 
paa enkelte af Metoperne fra Parthenon, en velkonser- 
veret ' Plade fra Nike-Apteros Templets Frise og en do. 
fra Mausoleums frisen? De sidste Stykker ere i saa 
beskedne Dimensioner, at hverken Pengene eller Pladsen 
kan komme synderlig i Betragtning. De ere meget skønne 
og interessante som Sidestykker til Parthenonsfrisen. Fi- 
galiafrisen vil bedre kunne undværes. 

Det Farnesiske Apollohoved, en maniereret Gentagelse 
af Typen fra den belvederiske Apollo, har aldeles ikke 
nogen Beundrer i mig, som i det hele kun sympathiserer 
lidet med den gængse Londoner-Smag. Derimod anbefaler 
jeg Dem stærkt at bede om det Heroshoved, vi have 
talt om, det, som Thorvaldsen beundrede saa meget; frem- 
deles et fortrinligt Hercules-Hoved uden Skæg, og om 
muligt Hovedet af den store Mausolos-Figur fra Mausoleet. 
Det have vi ikke i København; men det er ypperligt og 
interessant. 

Jeg beder Dem hilse Deres Hustru paa det forbindt- 

ligste og Kleisdorff, naar De ser ham. Jeg skal nok 

skrive et sønderknust Brev til ham — men hvad kan 

det hjælpe? 

Deres ærbødigst hengivne 

Jul. Lange. 

TIL PROF. L. DIETRICHSON (i Stockholm). 

Kære Dietrichson ! ^^^'"'' ^ ^«» '*''^' 

Hjertelig Tak for dit sidste Brev, i hvilket der ogsaa 
fandtes en Opfordring til at besøge dig i Stockholm i 
denne Sommer! Den var meget fristende, og naar den 
ikke blev fulgt, var det sandelig ikke af Mangel paa Lyst. 
Men man synes at opfatte min Stilling som »secrétaire 
perpétuel« her ved Akademiet paa den Maade, at man 
aldeles ikke kan afse mig, men holder mig bunden til 
Pulten ved en meget kort Lænke. Det har i denne Sommer 
næsten ikke været mig muligt at være 2 Dage borte fra 
Byen i Træk; og nu er jo Tiden trukket saa langt ud, 
at Ferien snart er forbi. 

Jeg er dig fremdeles virkelig taknemlig for dit Tids- 
skrift og haaber, der skal komme noget godt ud af det 
ad Aare for den praktiske Kunst selv. 

Lev nu vel og hils din Hustru! 

Din hengivne 

Jul. Lange. 

TIL HUSTRUEN. 

Kæreste Louise! ^"^^'''' ^^^^p^- ^*^^- 

Kun et Par Ord fra denne elskværdige By, hvis Til- 
værelse formodentlig er dig fuldstændig ukendt. Jeg selv 
var ogsaa kun lidet kyndig om den indtil for ganske 
nylig. I Fredags Morges rejste jeg fra Florents med 
Krohn og en finsk Arkitekt Ahrenberg paa denne prægtige 
Udflugt sydpaa, en rigtig Rejse, hvor man faar mange 
smukke Ting at se. Gubbio, hvor jeg nu er, er dejlig; 
den ligger op ad en Bjergside i mange Terrasser med 
morsomme Haver i Etager over hinanden. Efteraars- 

farverne begynde at indfinde sig, Luften er kølig nok; 
igaar Aftes frøs vi endog, da vi kørte hertil, saa Finlæn- 
deren maatte sætte sig paa Skødet af os andre, for at vi 
kunde holde den animalske Varme i Kroppen. Øverst 
oppe her i Gubbio ligge et Par prægtige og højst roman- 
tiske Paladser, ganske øde og forladte; det ene af dem 
er fra den allerbedste Renæssancetid og af saa fin og 
gennemført Kunst, at der ikke i hele Italien findes noget, 
som overgaar det ; — det er ikke øjeblikkelig Begejstring, 
men Kendsgerning. Men saadan gruelig Vanrøgt, som 
den stakkels Bygning har været udsat for! Hele Byen 
her er ganske brun af Ælde; der findes kun ganske lidt 
modernt i den. Jeg kan ikke noksom rose mine Rejse- 
kammerater. Turen maa altsaa betragtes som meget vel- 
lykket, og jeg er glad over engang at lære Italien at 
kende lidt udenfor de store Ruter. Dejligt Land ! . . . 
Farvel! Du vilde synes godt om Gubbio. 

Din 

Julius. 

TIL P. KROHN ^ (i Italien). 

Kære Krohn ! MOnchen, 12. okt. ms. 

Tak for alt Venskab og Kammeratskab i Italien denne- 
gang! Foruden andet Krav paa Taknemlighed har du nu 
ogsaa erhvervet dig det, at du har flasket mig op med 
mellemitaliensk Kunst 

Jeg tilbragte igaar 5 herlige Timer i Pinakotheket. 
Idag har det været lukket hele Dagen, eftersom Munch 
nerne idag ikke have kunnet afholde sig fra at give efter 
for derejs Yndlingslidenskab, at afsløre en Statue (jeg tror, 
af Maximilian II eller deslige). Nu har de da én til. Jeg 
har ikke set den, men nærer ingen Tvivl om, at den er 
rædsom. 

I Eftermiddag har jeg været i den Schackske Maleri- 
samling for at beundre en ny Storhed hernede: Arnold 
Bocklin, som maler Landskaber og Djævelskaber. »Herren 
velsigne dine 5 Sanser!« sagde jeg uvilkaarlig til mig selv. 
»Thomas er isnende kold!« »Das ist wahre Phantasie, 

* da Figurmaler, nu Direktør for Kunslindustri-Museet. 

hochpoetisch, wundervolle Technik«, osv. osv. — Et Mord, 
et Snigmord ude mellem Sivene, en isnende Vind hvisler 
gennem Piletræer og Siv, den unge Mand har dræbt sin 
Ven. Men bag en gammel Mur derude staa paa et 
Bræt (for ikke at have vaade Fødder?) Furierne, stivt 
op og ned som Spøgelser, klædte i græsselig grelle Farver 
og beredende sig til at fare løs paa deres Bytte. Bly- 
graa Himmel med hvide uhyggelige Lysglimt. Hu, Ha! 
— Et andet Billede : en Triton farende ude paa det vilde 
Hav, blæsende paa et Sneglehus. Bag hans Hale ligger 
paa tværs med Maven i Vejret et Fruentimmer — en >Ne- 
reide« (det stakkels græske Navn skal ogsaa der holde 
for, til Trods for hvad Grækerne vilde have sagt!), som 
kærlig, djævelsk kærlig, lokker til sig »den store Søslange«, 
der bugter sig hen med fæle Bugter, grønlig spraglet, og 
rækker sit elskværdige Hoved op imod den søde Pige. 
Den var godt malet, var Søslangen. — Nok et Billede: 
Døden, ridende paa en kulsort Hest -- sort Plamase mod 
en bleg, hvid, uhyggelig Himmel — gennem et dæmonisk 
Efteraarslandskab med Ruiner, Stormen hyler gennem 
Trætoppene. — Jeg tror, at jeg vil foreslaa den geniale 
Mand et Æmne, som vil passe for ham: Den moderne 
Malerkunst, siddende ved Bredden af Vanvidets Pøl og 
anglende efter Orme i den, med overhængende Fare for 
at dumpe paa Næsen ud i den. Afsindigt — afsindigt! 
Gud véd saa, hvordan Hr. Prof. Bocklin er i sin Daglig- 
stue? Formodentlig en gemytlig Bayrer, god Familiefader, 
der ved en Pibe Tobak spekulerer paa, hvorledes han 
ved nye Djævelskunster skal fortjene sine Penge paa en 
lovlig Maade. Jeg haaber, at han holder sin Galskab i 
et aparte aflukket Rum til udelukkende Brug for sin 
Kunst og for at tilfredsstille et taknemligt Publikums 
Efterspørgsel; hvis han ikke har det saaledes, maa han 
være slem at møde. Forresten var der ogsaa enkelte 
ret smukke og nogenlunde fornuftige Ting af ham. Men 
det er dog en slem Ting at begynde at destillere giftig- 
berusende Drikke af den frie Natur, som ellers har givet 
Menneskene Fred og Hvile i Sindet, hvad enten man nu 
tog den lyrisk-festlig, som Claude, eller elegisk og tragisk, 
som Ruysdael . . . lykkeligvis har Hr. Bocklin sin lidt latter- 
lige Side. 

Det er her et nederdrægtigt Vejr, Regn og Kulde — 

den mest skærende Modsætning til Italien, hvor jeg fulgtes 

lige til Døren af Himlens mest venlige og blide og straalende 

Ansigt. Eflerat jeg havde forladt Florents, var jeg l^A Dag 

i Bologna, hvor jeg studerøde Guido Reni — udtrykkelig 

for at ærgre dig! Saa tog jeg til Modena, hvor jeg niorede 

mig kostelig i det meste af en lys Dag med Domkirken, 

Galleriet (Dosso Dossi!) og min kulørte Ven, Billedhuggeren 

Guido Mazzoni, hvis Ære jeg engang vil bestræbe mig 

for at frelse. Han er et fuldkommen enestaaende Fænomen, 

unægtelig ganske stilløs, men saa alvorlig, inderlig, sand 

og betydelig som nogen; desuden paa den mest snurrige 

Maade Demokrat af Tænkemaade, baade som Menneske 

og som Kunstner. Se ham engang! Desuden Begarelli. 

Saa tog jeg til Verona, som aabenbarede alle sine Skatte 

for mig i Løbet af en Dag. 

God Nat! Hils Ahrenberg meget, hvis du ser ham! 

Desuden Runeberg, og hvem der ellers hændelsesvis maatte 

kende mig i Rom. 

Din 

Jul. Lange. 



TIL PROF. L. DIETRICHSON (i Slockkolm). 

Kære Dietrichson I ^*^''" ' ^^ ^^' ^^^^ 

Du skal virkelig ikke gaa og græmme dig over, 

at du d. 12. Febr. d. A., da du var i København, ikke kom 
op og hørte mit Foredrag i Studenterforeningen. Jeg 
talte 2^/4 Time i Træk og blev alligevel ikke færdig. Jeg 
beklager mig ikke for min egen Skyld, men jeg skammede 
mig for mine stakkels Tilhørere. Og hvis der oven i 
Købet havde været en rejsetræt Hædersmand imellem 
dem, frygter jeg virkelig for, at Naturen havde gjort sin 
Ret gældende. Du gjorde bedre i at sidde hjemme og 
»Sture«. 

Jeg er meget glad over, at du ogsaa vil komme frem 
med din Anskuelse om »Kunstværdi«. Jeg begynder at 
regne mig lidt til Fortjeneste, at jeg giver Anledning til, 
at Folk begynde at tale om en saa vigtig Sag. Jeg tror 
ikke, du vil være ond imod mig, og Sagen interesserer 
mig i Sandhed meget for Sagens Skyld, selv om jeg 

Breve fra Jul. Lange. g 

skulde faa Høvl. Vi komme vel til syvende og sidst 
nok efter, hvad det er, denne Kunstværdi. 

Hvorledes gaar det oppe hos eder med Grundlæg- 
gelsen af eders Kunstskole? ^Den burde jo i Grunden 
blive mageløs og normal, eftersom I kunne skumme Fløden 
af alle de Erfaringer, som andre have gjort i Forvejen, 
og staa uden gamle paryk-agtige Traditioner friske og 
unge overfor Opgaven. Vi have unægtelig nogle Lokker 
af Parykken tilbage i Skikkelse af Guldmedaille-Konkurser. 

Jeg har holdt Forelæsninger over Antiken i Vinter og 
driver med et vist Eftertryk nogle sammenlignende kunst- 
mythologiske Studier, som jeg tidligere havde maattet 
slippe. Om halvthundrede Aar haaber jeg at faa noget 
godt ud af dem, men næppe før. Det er et Pokkers van- 
skeligt Omraade at bevæge sig paa. 

Din 

Jul. Lange. 

TIL SAMME. 

Kære Dietrichson ! '^^^'"'' ^« ^''p* ^*^«- 

Du er dog et Afskum, at du ikke skriver din Adresse 
i Munchen! Hvad om nu dette kostbare Brev (poste re- 
stante) gaar tabt for dig — ja, saa kan du have det saa 
godt. Det klogeste vilde maaske være at sende det ogsaa 
til Kristiania. 

Jeg finder din Artikel om Kunstværdi »fortræffelig 
skreven« — tydeligere kan jeg ikke skrive — , men ikke 
din Anskuelse ganske holdbar. Dog derom senere. 

. . . Det lader til at være et rask Liv, du fører der- 
nede med Baller, Operaer, Banketter o. desl. ! — Dietrich- 
son, Dietrichson ! Dine . Hovedhaar ere forholdsvis lette 
at tælle, og hvis du forvandler dig selv fuldstændig til 
Natteravn, vil du bedrøve dine Venner og din Familie. 
Lyt til et Alvorsord i Tide! 

Jeg vilde hjertelig gerne have set Munchen i Sommer, 
men vilde ogsaa gerne have været til St. Petersborg, Paris 
og flere andre Steder. Saa blev jeg i Danmark. — Hils paa 
det venligste Hustru og Datter! Hils ogsaa Henrik Ibsen, 
naar du ser ham; faar man ikke snart noget fra ham? 

— Du skylder din Nation, dit Tidsskrift, dig selv og alle 
os andre at skrive et udførligt Stykke om afdøde Tide- 
niand. Du mener naturligvis, jeg siger dette paa Skrømt; 
men det gør jeg ikke. Jeg er oprigtig taknemlig for 
alvorlige Arbejder, selv om jeg ikke kan følge med Ten- 
densen i dem. Jeg véd overhovedet ikke, om der efter 
mine egne Bestræbelser i Anledning af den nordiske Ud- 
stilling 1872 er fremkommet noget alvorligt ment om 
Tidemand og overhovedet eders Forhold til Tyskland. 
Bliv nu ikke altfor tysk dernede! 

Din hengivne Ven 

Jill. Lange. 

TIL CAND. JUR. A. P. WEIS^ 

Kære Hassan ! ^^^^"■' « ^'«^ '«7«. 

Da det er bekendt, at Hovedet i længere Tid har været 
forstyrret paa de troendes forhenværende Behersker, saa 
vil det ikke undre Dem, at han i sit Hoveds Forstyrrethed 
sagde noget Vrøvl til Dem igaar. Han huskede ikke paa, 
at han skulde opbygge de unge Moslemim paa Kunst- 
akademiet med sin Tale mellem 8 og 9, og at han paa 
sin Kamels Ryg først vilde kunne ankomme til sine Pau- 
luner Kl. halv ti, til hvilken Tid det vilde være noget 
sent at modtage en hædret Gæst, der allerede i en ung 
Alder smykkes af et ærværdigt Skæg, som Profeten selv 
maatte have misundt ham. 

Islams Pryd! Morbærtræets Smykke! Kom paa Man- 
dag Aften i Stedet! Saa er De rar! — I Haabet om, at 
Profeten vil lade sin Maane skinne over Dem, saa at De 
kan forstaa dette Brev, forbliver jeg 

Mil rad V. 

(f. T. østersøgade 104*). 

^ nu Kontorchef i Kultusministeriet; det spøgende østerlandske Navn 
paa Grund af Adressatens mørke Haar og Skæg. — Underskriflsnavnet 
efter den tyrkiske Sultan Murad d. 5te, der havde besteget Tronen ved 
en Paladsrevolution i Maj 1876, men faa Maaneder efter blev afsat 
som sindssyg. 

6* 

TIL MØLLER A. WEIS (i Aarhus). 

Kære Hr. Weis ! *""''"' *■ ^'^' ^«' ' 

Tak, fordi De engang imellem holder mig å jour med 
Familien og Museet! Museet kan jeg ikke længere følge 
med; det bliver mig alifor stort. 

De har ganske Ret i, at de to Relieffer^: 1) Juno, 
Bruden og Manden og 2) Herakles med Oxen osv. høre 
sammen. Bruden er nemlig Thelis, Brudgommen Peleus, 
og Herakles kommer og bringer Brudegaver; Kvinden, 
som følger ham med Svinet, anses for at være en af 
Horaerne (Vinteren), som vil drage Omsorg for, at der 
ikke skal mangle sorte Pølser til Husholdningen. Det 
sidste er dog kun en Konjektur af mig. — De hercula- 
nensiske Kvindefigurer lykønsker jeg Dem højlig til ; kunne 
de ikke faa deres Plads i Nærheden af Grevinde Oster- 
mann? Jeg haaber ikke, at De lader den døende Galler 
være død og opgiver ham ; der er dog kun faa Antiker, 
som baade i det legemlige og det sjælelige frembyde saa 
stor Interesse som han. 

De har Ret i, at vort Gibservæsen her i Byen er i 

den allerynkeligste Forfatning; jeg har set skrækindjagende 

Beviser derpaa. 

Deres hengivne 

Jul. Lange. 
TIL P. KROHN (i Italien). 

Kære Pietro ! ^'''»'^" • *■ ^'^^ ^*'' 

Fra Fru Ingerslev fik jeg for nogle Dage siden sendt 
4 Fotografier, der vare fra dig, og som hun skrev: en 
Foræring. Dette er jeg nu meget rørt over, men da min 
Pen ikke egner sig saa godt for det rørende, saa modtag 
en tør Tak ! Far fort paa den skønne Bane, som du har 
betraadt, men lad mig dog en anden Gang helst betale 
for disse smaa Sendelser! De ere »yderst velkomne« lige- 
som de »Vidnesbyrd«, som »personlige Beundrere« ned- 
lagde i den ældre Mr. Dorrits Haand. Dog ere mine 

^ Fortegnelse over Akademiets Afstøbninger af Jul. Lange S. 79, 
Nr. 277 — 78. 

Pengeaffærer endnu lidt mere oven Vande end hans — 
medens jeg paa den anden Side ikke har en saa stor 
udestaaende Formue — desværre! og lad mig derfor 
helst bøde for min Fotografi-Lidenskab. Herhjemme lever 
man i den sædvanlige Suppedas. Folkethinget har for at 
undgaa Beskyldningen for ligefremt Mord paa Finansloven 
indskrænket sig til at skamfere dens skønne Ansigtstræk, 
skære nogle af dens Lemmer af den, sprætte dens Mave 
op o. s. V. og har saa — efter at have rost sig selv for 
sit Maadehold — sendt den over til Landsthinget, hvis 
Doktorer og kloge Koner nu opbyde alle Kunstens Midler, 
deriblandt den Bandage, som kaldes et Udvalg, for at 
bringe Patienten paa Fode igen. Naar dette lykkelig er 
sket, saa vil Spillet begynde forfra igen. Henimod 31. Marts 
vil Patienten enten blive udskrevet af Hospitalet i en 
yderst svag og lidende Tilstand eller være afgaaet ved 
Døden, i hvilket Tilfælde den dog atter strax vil opstaa 
i en yderst straalende og forherliget, om end kun pro- 
visorisk Skikkelse. Dens Liv vil blive efterstræbt paa 
det hæftigste; eller rettere sagt: man vil benægte, at den 
overhovedet lever. En ny Rigsdag vil blive indkaldt; 
den provisoriske vil blive indstævnet for den, for at der 
kan komme en Kendelse, om den er levende eller død. 
Den vil blive erklæret for død. Meget vel. Men da det 
er fuldkommen nødvendigt at have et levende Væsen af 
denne Art, maa Regeringen, ligesom Zeus fødte Pallas 
Athene af sit Hoved uden Kvindes Hjælp, ogsaa finde 
en ny Finanslov, som atter er provisorisk. Er det ikke 
et herligt konstitutionelt Spøgeri? — Lykkelige, tifold 
lykkelige Menneske, hvem slige Ting ere paa lang Afstand! 
Jeg har skrevet hele Historien op for dig, for at du 
kan gaa op til Capitolium og takke Guderne for, at de 
ikke komme dig noget ved. Vi her hjemme har for det 
første ikke saa let ved at aflægge Guderne vor Visit paa 
Capitolium, og vi har heller ikke saa let ved at føle os 
taknemlige imod dem, selv om vi — hvad der heldigvis er 
Tilfældet med mig — ikke har taget Aktier i Finansloven. 
Lugten af Berg og J. A. Hansen (Bergfisk og fersk Tran) 
forenet med Holstein-Ledreborgsk Patchouli gennemtrænger 
hele Landet, saa at man ikke kan trække Vejret. Nu be- 
gynder Orangerne snart at dufte i Roms Haver. 

Jeg véd ikke, om du har læst et lille Skrift: »Dansk Kunst 

i Forhold til Udlandets«, som er udkommet herhjemme. 
Det er i Grunden meget godt skrevet, uhyre betænksomt 
og moderat; — hvad Indholdet angaar, er jeg aldeles 
ikke af Forfatterens Mening. Det betegner i Virkeligheden 
kun en modløs Tendens til at lade Livet suge bort fra 
vore lave Sletter og gaa op i de udenlandske Bølger, 
hvilket selvfølgelig vilde være et rent Værditab for Verdens 
Arbejde i det hele taget; hvor stort eller hvor lille Tabet 
vil være, kan være meget vanskeligt at sige forud. Medens 
Erik Bøgh'erne skælde Venstre ud baade paa Vers og 
Prosa, fordi det vil lade vort Forsvarsvæsen forfalde, 
juble de deres Bifald til ethvert Forslag til at lade alt 
det forfalde, som skulde forsvares. Føre vi ikke vort 
eget Liv og have vi ikke ejendommelige Formaal, hvorfor 
skulle vi da forsvare os? Selv om vi politisk gik op i 
større Stater, vilde jo ingen forbyde os hverken at æde 
eller drikke eller tage til Ægte eller male; vi bleve blot 
nødte til mere og mere at opgive Tanken om at have 
selvstændige Formaal. Vi leve som i en belejret By; og 
i en saadan er der altid to Partier: de gale, som ikke 
ville udlevere Fæstningens Nøgler, men hellere holde 
Krigen ud, og de »besindige«, som idelig ville parlamentere 
og tilsidst kapitulere. Jeg gør mig en Ære af i det hele 
at høre til de gale. — Forresten staar der adskillige 
bifaldsværdige Ting i Bogen. 

Jeg omgaas lumskelig med den Tanke at komme en 
Svip til London og Paris i Sommer. Spørgsmaal, om 
det lykkes; det er Forsøg værd. 

Hils paa det hjerteligste i Rom: Ole og Ek^ først og 

fremmest — ja dem ser man vel igen om ikke altfor 

lang Tid; Carl Thomsen og Zahrtmann, og hvem der 

ellers er af gode Venner. 

Din 

Jul. Lange. 
TIL SAMME. 

Kære Pietro ! ^'"»'"»•' ^^ ^^^^ ^^'^''^ 

Naar du næste Gang — gid snart! — sender mig Foto- 
grafier — som jeg betaler, saa send mig — ædle Mand! 
-— noget af Bernini. Nedlad dig til at sende mig noget 

* Otto Haslund og Hustru. 



87 



af Bernini! Nøgne Figurer af forskellig Slags (David, 
Plato, Æneas el. desL). Gives der ikke Fotografier at 
de — tilgiv mig! — godt gjorte Figurer af Hieronymus 
og Magdalena i Sidekapellet til højre af Domkirken i 
Siena — højlovlig Ihukommelse? Du husker maaske, at 
jeg driver Menneskeligurens Kunsthistorie med en vis 
' Enthusiasme, og du maa indrømme mig, at Bernini har 
sin Plads i den Historie. Jeg vil ogsaa gerne have andre 
Ting den samme Historie vedkommende; især beder jeg 
dig henvende din ærede Opmærksomhed paa Renæs- 
sancens Kunst — Ordet taget i videste Omfang — , efter- 
som jeg, naar du sender mig Antiker, er altfor udsat 
for, at jeg har det i Forvejen. Ser du noget mærkeligt 
af Berninis nederdrægtige samtidige, saa vær ikke bange 
for at sende mig det! Du forstaar nok: virkelig oplysende 
Fotografier (godt Lys, tydelige Former o. desl.). — — 

Vi have meget Vrøvl i Akademiet med »den danske 
Kunsts Deltagelse i Pariser-Udstillingen 1878«. Vermehren 
og Roed sværge sig ned i det sorteste Helvede paa, at 
det er rent galt af os at give os af med den Udstilling. 
Vi andre holde paa, at vi skulle være med og gøre vore 
Sager saa godt, vi kunne. Galleridirektøren — Rosenørn 
ved Navn — erklærer, at han finder det »aldeles utilstede- 
ligt« at sende Galleriets Billeder bort; nu skyde vi en 
voldsom Bresche i ham og liaabe, at Fæstningen over- 
giver sig. 

Hils Ole og Ek mangfoldige Gange! Jeg gad vidst, 
hvad Ole bestiller .... Jeg vilde ogsaa gerne vide, hvad 
du bestiller, og om dine Planer. Ek skriver, at I have 
havt et morsomt Karneval — saadant noget have vi ikke. 

Hils ogsaa Carl Thomsen og Zahrtmann! Nu faa vi 
vel snart eders store og gode Gerninger at se. Vi har 
saa længe maattet nøjes med Mallings. 

Din 

Jul. Lange, 
TIL MØLLER A. WEIS (i Aarhus). 

Kære Br. Weis ! '^'"""'' ^* *'"'"'• ^^^^ 

Der er en Ting, som for os ulykkelige, der paa Embeds 
Vegne skulle vide Besked, er forskrækkelig vanskelig at 
komme over, nemlig at sige: det véd jeg ikke. Aanden 

krymper sig derved; thi selv om Aanden er nok saa 
redebon, saa har den dog sine Skrøbeligheder: 1) Uviden- 
hed; 2) Ulyst til at vedgaa samme. Jeg kunde maligvis 
ved Hjælp af en meget skarp Efterforskning skaffe noget 
Lys i Spørgsmaalet om de to Skjolde eller Tallerkener; 
men for Tiden er det mig rigtignok en Umulighed at 
præstere en saadan Undersøgelse; jeg har slaaet efter et 
Par Steder, men uden at høste nogen Trøst. At den ene 
er af Flaxman, er for mig hævet over al Tvivl; men jeg 
har rigtignok ikke andet end min Erindring at støtte mig 
tii (jeg mener min Erindring om Flaxmans Stil og Mo- 
tiver). At det forestiller græske Gudefigurer — hist og 
her i Skikkelser, som de gamle Grækere vanskelig vilde 
vedkende sig — , er vel ogsaa utvivlsomt. At det andet 
skulde være af Cellini, har jeg egentlig intet at indvende 
imod; men i Mangel af noget bestemt positivt Støttepunkt 
vilde jeg dog ikke vove at gaa videre end at kalde det 
Renæssance-Kunst fra det 16. Aarh.; endog Ordet »ita- 
liensk« staar for mig kun i Betydning af noget rimeligt, 
ikke noget sikkert, da andre Nationer, navnlig Fransk- 
mændene, jo gjorde Italienerne tæt efter. 

Glimrende Udbytte af at henvende sig til Landets 
eneste Docent i Kunsthistorie! 

Jeg haaber, at De og Deres Hustru og Børn leve 
godt ovre i Deres skønne Landlighed, og beder Dem at 
bringe de venligste Hilsener. Hils ogsaa Ridderen \ naar 
De ser ham! 

Deres hengivne 

Jul. Lange. 

TIL DOCENT VILH. THOMSEN. 

(Lukket Anbefalingsbrev til denne for en ung polsk 
Student, der havde udbedt sig et saadant af Lange.) 

Kære Ven ! /^ '«77.7 

Kan du bruge denne Polak til noget? 

Din 

Jul. Lange. 

^ Kleisdorff. 

TIL PROF. L. DIETRICHSON (i Kristiania). 

Kære Ven ! Kbhon., n. Apru mi. 

Jeg beder aldrig saadanne Stadsfolk som dig om at 
gaa Pokker i Vold; men jeg kan alligevel ikke andet end 
bede dig gaa et andet Sted hen for at faa Gibsafstøb- 
ninger. Blandt de Former, som Akademiet ejer, findes 
de nævnte 3 Stykker ikke. Hvis de havde været der, 
havde der været Mulighed for at skaffe dig gode og 
ganske billige Afstøbninger. Qvæ quum ita non sint, skulde 
man henvende sig til vore Handels-Gibsere ; men jeg har 
for ganske nj^lig gjort saa sørgelige Erfaringer om det 
grænseløse Svineri, hvori vort Gibseri befinder sig, at jeg 
med Blusel over, at »Nordens Athen« end ikke kan præ- 
stere anstændige Afstøbninger over, hvad Oldtidens Athen 
har udført, kun kan raade Kunstelskere til at henvende 
sig ethvert andet Sted. 

Hjertelig Tak for dit Besøg. Jeg glædede mig saa 

meget over engang at tale rigtig med dig om vore fælles 

Interesser, at jeg kun har havt Sorg over, at jeg, saa 

indskrænket jeg maa leve, ikke har havt et Gæsteværelse 

at byde dig. 

Din hengivne 

Jul. Lange, 
TIL P. KROHN (i Italien). 

Kære Pietro ! ^^^'"'■' ^ •^""' ^*'^ 

Først og fremmest Tak for Fotografierne ; der er Ting 
deriblandt, som forekomme mig meget vigtige for det, 
som jeg studerer. Jeg havde troet, at Bernini i Grunden 
havde været bedre og interessantere som Plastik. Mén 
det er i hvert Fald godt at faa rigtig at vide, hvordan 
han er, og det véd man ikke, naar man bor paa Afstand, 
uden at have Fotografier ved Haanden. Det bedste af 
ham synes mig at være Gruppen af Sta. Theresa, der er 
ligesaa modbydelig i sin Aand, som Ny-Katholicismen 
overhovedet er, og ligesaa modbydelig i sin Form som 
overhovedet det 1 7de Aarhundredes Plastik ; men alligevel 
fuld af Aand og Stemning og Mystik. Jeg fik for nylig 

af en Hændelse en kirkehistorisk Afhandling i Haanden, 
som handlede om Quietisterne i Italien i det 17de Aarh. 
og var én lang Kommentar til Berninis Gruppe. — For- 
øvrigt forekommer det mig, at du for meget er gaaet 
ud fra, at jeg ønskede allehaande plastiske Galskaber i 
Almindelighed, saa at du endog tilsidst har forhaanet 
mig ved at sende mig en Opsats af en kongelig Familie. 
Ellers Tak for den; den er ganske køn. Det, som jeg 
ønsker, er alene Fremstillingen af Menneske- 
figuren, nøgen eller væsentlig nøgen — ligesaa vel i Maleri 
som i Plastik. Jeg ønsker alt, hvad der i denne Hen- 
seende har Interesse, Dygtighed, Betydning, selv om det 
hverken maatte falde i din eller i min Smag; Historien 
er jo ikke lavet for vor Smags Skyld. Antiken har jeg 
foreløbig saa meget af, af jeg er bange for at faa Du- 
bletter. Er der ingen virkelig god Fotografi af Tizians 
»Pigen ved Brønden« (Borghese^? Michelangelo og Rafael 
skal du ikke sende mig, da jeg har dem saa temmelig 
fuldstændig — i hvert Fald paa Akademiet. Jeg beder dig 
blot være stadig opmærksom i denne Retning; læg i Ny 
og Næ en halv Franc ud for mig, naar du ser noget, 
som forekommer dig interessant i den Retning; men det 
haster jo ikke. Det er en vidunderlig billig Pris! 

Tak for dine Bemærkninger om den franske Maler- 
kunst og om vor tilkommende Fiasco paa Pariserudstil- 
lingen! Jeg tror, at du har fuldkommen Ret i alle Dele. 
Men saa lad dem gøre Fiasco, de gode Mennesker; det 
er dog ligesaa godt og ligesaa sandt som at sidde her 
og være store Herrer udi egen Indbildning. Det vil na- 
turligvis ikke være retfærdigt, om der ikke bliver sagt 
andet end ondt om os, men det er nok muligt; eller dog 
at vi betragtes som liggende temmelig under og udenfor 
Kritik. Hvis der saa er noget i dem, saa ville de natur- 
ligvis sige : Det bryder jeg mig Fanden om, jeg véd bedre, 
at der er noget i mig, der duer; og et saadant Slag af 
Hammeren virker til at smedde Selvstændigheden og Karak- 
teren. Vi kunne jo i hvert Fald aldrig have det paa den 
Maade, at vi skulle have en Overdomstol boende i Paris; 
det vilde jo være latterligt for et saa Qernt og med Fransk- 
mændene lidet beslægtet Folk. For mig er Kunst paa 
første Haand og det at være sin egen Samvittighed ét og 
alt; ellers giver jeg ikke en Pibe Tobak for Resten. Men 

det virker n Ideles ikke til nogen sund Selvfølelse at sidde 
hjemme i en Krog og kukkelure, naar alle andre for- 
samles til Turnering og Væddekamp. Saa meget hellere 
gøre en grundig Fiasco. Det er jo forresten ikke alene 
hine Egenskaber ved Franskmændenes Kolorit, men ogsaa 
alle deres øvrige kunstneriske Egenskaber, der staa saa 
Qernl som muligt fra vort' Væsen. Vor Kunst befinder 
sig efter min Mening overhovedet paa et temmelig lavt 
Standpunkt .... 

Du maa endelig skrive noget; jeg mener: noget, som 
kan blive trykt. Det er ved Gud ikke saa vanskeligt at 
vinde et vist Navn her hjemme i vor Andedam, og du 
kunde gøre det uden stor Besvær, saaledes at du vilde 
have meget godt deraf for Fremtiden og stille langt større 
Krav paa dine ærede Landsmænds Opmærksomhed. Tænk 
alvorlig derover; eller rettere sagt: lad kun være at 
tænke, men gør det bare! Jeg er ikke enig med dig om 
Illustrationer til kunsthistoriske Skrifter. De maa helst 
saa meget som muligt undvære Illustrationer, ellers 
blive de aldrig godt skrevne. Desuden har naturligvis 
ingen Lov til at gaa ud fra, at det at læse Kunsthistorie 
er det samme som eller kan træde i Stedet for det at 
se Kunst. Men der er naturligvis kunsthistoriske Under- 
søgelser og Udviklinger, som ikke kunne undvære Afbild- 
ninger. 

Jeg er ogsaa meget begejstret for Brandes's Bog om 
Kierkegaard, o: især den første Del deraf. Hils ham 
meget fra mig, hvis du skulde se ham! — Jeg har læst 
Bjørnsons > Kongen«. Det er Demokratiets Fortvivlelses- 
hyl over sin egen Umulighed; den indeholder omtrent i 
lige Maal geniale og insipide Ting. Alt vel, ogsaa Ole 
og Ek. Hilsener fra min Hustru. 

Din 

Jul. Lange. 

TIL ADJUNKT L. KLEISDORFF (i Aarhus). 

Kære Kleisdorff! ^^*""'' '^ •^»"^ ^^'^ 

Det er sørgeligt, at man, naar man engang imellem 
gør en dydig Handling, som er Balsam for gode Borgeres 

Hjerter, selv skal sætte sine bramfri Dyders Skilderi i 
Glas og Ramme i Stedet for at lade andre gøre det. Hvor 
kan du være saa enfoldig at tro, at »Dagbladet« skulde 
ulejlige sig med at ænse et Museum i Aarhus eller kunde 
opdrive de fornødne Kundskaber til en Sammenligning 
mellem Aarhus's og Københavns Museer? Dagbladet var 
saa uskyldigt som et nyfødt Barn i den Henseende, da 
jeg afleverede min Artikel, som jeg Dagen efter saa' til 
min Overraskelse sat som »Leder« i Spidsen af Bladet. 
Jeg vilde ikke sætte Navn paa, fordi en Embedsmand 
nødig skal blande sig i Polemiken mellem Statsmagterne, 
naar han ellers ikke vil have med Politik at gøre; og 
uigennemskuelige Mærker holder jeg egentlig ikke af. Nu 
haaber jeg, at I oprejse et ganske lille Monument for 
mig i Aarhus, med Indskrift: »Han gød Balsam i vore 
Hjerter«. Jeg kaldte jer ogsaa »en opvakt, livlig og in- 
telligent By«; og jeg frabeder mig, at »Bøsten« faar Top- 
søes Ansigtstræk i Stedet for mine. Jo, I ere rigtignok 
nogle kløgtige Fyre! 

Rejse ! Pyt! Jeg søgte Ministeriet om Penge; jeg 

vilde meget alvorlig rejse, skrev en Ansøgning, i hvilken 
de fortræffeligste Grunde marscherede frem i sluttede 
Kolonner; herlige Soldater, vel indexercerede, og pudsede, 
skarpladte Geværer! Imponerede af et saadant Syn svor 
Schwartzkopf og Linde, at jeg skulde naturligvis have 
Pengene. Ministeren talte jeg med, før han havde læst 
min Ansøgning, og da var han sød. Da han har læst 
den, har han aabenbart fundet mine Grunde altfor gode, 
til at de ret kunde stemme med hans Natur; og saa gaar 
han hen og giver Pengene til — Forf. af »en Op- 
vækkelse«!!! Rudolf Schmidt! Jeg vilde have været til 
London og Paris og slige gode Byer; nu maa jeg nok 
lade mig nøje med Stockholm. 

Du vil more dig fortrinlig i Harzbyerne; glem ikke 
Braunschweig (3^pperligt Galleri! og morsom By!) I Stendal 
er der mange Lopper; men det bør ikke skræmme Van- 
dringsmanden fra den ypperlige Murstensarkitektur. 

Din 

Jul. Lange. 

TIL PROF. J. L. USSING. 

Kære Professor Ussing ! '^**"' ' ' •'«" ^"^■ 

Hermed tillader jeg mig at sende Dem min lille Memoire 
om det ioniske Kapitæl, dels Text, dels Afbildninger, blandt 
hvilke sidste der findes adskillige flere, end jeg anser det 
for nødvendigt at meddele i Forbindelse med Texten, 
medens de dog alle kunne tjene til Oplysning af Sammen- 
hængen. Det skulde nu være mig meget kært, om De 
som Kunsthistoriker kunde afse et Par Timer til at gøre 
Dem bekendt med den og ved Lejlighed sige mig Deres 
Mening. Jeg har gennemgå aet den for Fenger, som er- 
klærede, at han tiltraadte min Mening, uagtet den fra 
Begyndelsen af stred mod hans Opfattelse af Sagen. 
Hovedtrækket har jeg ogsaa meddelt paa Forelæsninger 
i Vinter. 

Jeg vilde tillige gerne, at De skulde betragte Sagen i 
Deres Egenskab af Videnskabernes Selskabs Redaktør. Jeg 
for min Del vilde naturligvis gerne have den frem snart, 
da noget saadant ikke vinder ved at ligge; thi om end 
ikke det sande gaar af det, kan dog det nye gøre det. 

Deres meget hengivne 

Jul. Lange. 

TIL FILOLOGEN S. TUXENS 

Kære Tuxen ! *''"«'"». ^7. okt. nii. 

Vilde ikke De, kære Homeriker! engang, naar De en 
Timestid ikke har noget bedre at gøre, give mig et lille 
Excerpt eller præcist Referat af det Sted i Christ's Bog, 
som nærmest berører min Dem bekendte Tankegang an- 
gaaende Guder og Mennesker hos Homer? Jeg tør aldeles 
ikke selv i den første Tid tage fat paa de Ting — ellers 
skulde jeg i Sandhed ikke besvære Dem — ; men da jeg 
dog tænker paa engang at komme frem med mine Me- 
ninger, vilde jeg nødig tabe Deres Anvisning af Syne og 
slaar derfor strax en Klo i Dem. Lad en ældre Vens 
Skæbne tjene Dem til Advarsel! Faa Dem engang ét rigtig 

* nu Dr. phil. , Skolebestyrer. 

godt og fedt Embede, som passer for Dem, og vogt Dem 
for i Deres Person at sammenfatte 4—5 magre Smaa- 
bestillinger! Den menneskelige Sjæl lider ved at være et 
Additions-Stykke. 

Husk stadig paa, at det ikke har mindste Hast- 
værk med Opfyldelsen af min Begæring; jeg beder Dem 
blot ikke at glemme den helt. 

Deres Ven 

Jul. Lange. 

TIL CAND. JUR, A. P. WEIS (i Italien). 

Kære Hassan ! ^^^^''' ^'^' ^^'- ^«77. 

Jeg mindes kun engang tidligere at have hørt om en 
Tyrk i Rom, det var i Slutningen af det 15de Aarhun- 
drede, da en elskværdig Fætter til Stortyrken holdtes i 
Vatikanet, saa vidt jeg husker: som Gissel, og gjorde stor 
Opsigt dernede. Jeg vil ønske, at du ogsaa maa blive 
indlogeret i Vatikanet og gøre nogen Opsigt, dog ikke 
altfor megen, da det kan være generende. Desuden var 
Stortyrken dengang en mere anset Person, end han er nu. 
Du skal ikke tale for højt om, at du i Grunden er Musel- 
mand. Du er i det hele i en farlig Stilling. Da Italienerne 
nu engang ikke kunne lære, hvad Danmark er for noget, 
og i Grunden ikke nære nogen rigtig urokkelig Over- 
bevisning om, at det overhovedet er noget, er det heller 
ikke uden Fare for dig at udgive dig for Dansk, selv 
om et saa fortvivlet Vovestykke skulde lykkes. Jeg mindes, 
at da jeg rigtig tydelig vilde forklare min Lærer i Ita- 
liensk i Florents (en Præst, Don Antonio Berretti, et stort 
Asen), hvor Danmark laa, opnaaede jeg intet andet ved 
mine vidtløftige Forklaringer, end at han tilsidst sagde 
i en Tone som en Mand, der endelig er kommet paa det 
klare med Tingen: »Ah, vicino al mare nero«! — Hvis 
der derfor skulde være udflydt en Fordom i Italien om, 
at Danmark ligger ved det sorte Hav, vil du intet have 
opnaaet ved at gøre dig fra Tyrk til Dansk. En Hør- 
eller Messingparyk er den eneste Udvej. — Dog, bort med 
al Melankoli! Og dog! Hvorledes kan man vise Melanko- 
lien bort, naar Verdensordenens Fornuft staar i et tvivl- 

somt Lys? Og kan det kaldes en ordentlig Verdensorden, 
at Tilhørerne i Kunsthistorien rejse til Rom, medens 
Docenterne (eller lad mig kun sige ærligt og lige ud: 
Docenten — du véd, hvem jeg sigter til) blive hjemme. 
Kan det ikke — mildest talt -- kaldes et Brud paa Au- 
toritetens Princip? Er det ikke i Verdensordenens og 
Statens velforstaaede Interesse, at Tilhørerne holdes saa 
dumme som muligt, for at Docentens Lys kan skinne 
desto klarere. Det er hans og ikke Tilhørernes Lys, som 
skal snydes ved en Romerrejse. Ellers kommer man kun 
ind paa vor Tids aldeles fordærvelige nivellerende Princip, 
der stræber efter at gøre alle lige kloge. Jeg haaber, at 
du vil indrømme mig, at jeg paa mine Forelæsninger 
har holdt mig Qern fra ethvert samfundsopløsende Forsøg 
paa at gøre mine Tilhørere klogere, end de var i For- 
vejen. Jeg vilde foragte ethvert Forsøg i den Retning. 

Ellers Tak for dit Brev fra Verona. Den Plads i 
Brevet, som optages af en forfejlet fanatisk Udvikling af, 
hvorledes jeg udtaler Lyden xmyzl (eller hvad det var), 
kunde være bedre anvendt ved Forsøg paa at udtale 
dine Indtryk af Verona. Der var nok at tale om! Du 
svæver maaske i den Vildfarelse, at jeg føler mig hævet 
over, hvad du mener om Herlighederne i ftalien. Vær 
overbevist om, at der er intet kærere for en rigtig Gour- 
mand, end naar man taler til ham om Trøfler og Østers! 
Selv om jeg mener at være mere gourmet end du, saa er 
vi vel lige gode gourmands. Jeg haaber, at dit næste 
Brev gaar lidt mere ind paa det konkrete i Italiens Herlig- 
heder; jeg holder nok af at nyde mine Minder. Naar du 
gaar din Morgentur ud til Maria-Maggiore eller hvor det 
kan falde, saa smid dig plat ned paa Jorden og kys den; 
fortryd dine Synder og hils fra mig! 

Venligst Hilsen til Jul og Nytaar fra min Hustru, mine 
Børn og mig. Jeg har været inde i Butikerne i Efter- 
middag med min lille Pige. hendes vidt aabne Øjne om- 
favnede alle Dukkerne med ubegrænset Kærlighed; des- 
værre faar hun kun én af dem. 

Din Ven 
Miirad. 

TIL P. KROHN (i Italien). 

Kære Pietro ! ^^^'"'' ^^ ^'"'- ^^'^' 

Først og fremmest hjertelig Tak for Fotografierne, 
baade dem, der skal betales — meget billigt i Sandhed — -, 
og dem, som ere Foræring. Jeg burde jo sende dig For- 
æringer; men Landet frembringer ikke noget synderligt 
godt undtagen Fedegæs. Og en saadan vilde maaske falde 
i Tanker, medens den kørte ned til Rom, og komme til 
dig med et altfor eftertænksomt Præg. Fotografierne passe 
ypperlig i mit Kram. Pas engang ved Lejlighed paa, om 
der ikke findes enkelte Figurer, om muligt i større Maale- 
stok, af Signorellis Fresker i Orvieto! Forresten hvad 
Åanden indgiver dig! Det er uendelig velkomment og 
ikke trykkende i pekuniær Henseende .... 

Jeg har store Planer for. Du véd vel, at der er noget, 
som hedder Carlsberg-Fondet (Brygger Jacobsen) ; samme 
Carlsberg-Fond har bevilget mig 1200 Kr. til Studier i 
Malerisamlingerne i Madrid. Jeg har i Aften skrevet min 
Ansøgning om Rejsetilladelse fra Begyndelsen af Februar 
til Midten a^ Juli for at studere i Paris og Madrid. Om 
jeg faar ordentlige Penge til at studere for i Paris, kan 
vel være tvivlsomt; endnu har jeg Haab. Til Paris kommer 
jeg vel i hvert Fald og træffer vel dig der i April. Quod 
felix faustumque sit! Jeg haaber temmelig vist at faa 
Følgeskab med Frants Schwartz til Madrid; jeg haaber 
ogsåa, at Frants Henningsen og Krøyer følge med til Madrid 
fra Paris. Det var Aftalen; men jeg har senere maattet 
flytte Madrid-Rejsen længere frem i Tiden, end vi havde 
aftalt. Det skulde gøre mig ondt, om de af den Grund 
ikke vilde eller kunde. 

Jeg haaber, at vor Jul herhjemme bliver fornøjelig 

Forresten have vi det nu meget godt, Louise og Børnene 
ere alle raske. Børnene have øvet sig i baglæns Tælling 
af Dagenes Afstand til Juleaften. 

Der er kommet en god Ven af mig til Rom, Andreas 
Weis, et elskværdigt og fint Menneske, som herved an- 
befales til dit Venskab. Jeg har forbudt ham at blive 
syg dernede, dels fordi det ikke stemmer med hans Rejse- 

planer, dels for at du ikke skal spilde din Tid med at 
pleje ham. Lev vel, kære Ven! Hils fælles Venner der- 
nede! Louise hilser meget 

Din 

Jul. Lange, 

TIL FILOLOGEN S. TUXEN. 

Kære Tuxen ! Kthpn., U. Januar 1878. 

Der er alligevel noget ved den Maade, hvorpaa De 
paatænkte at hringe mit Manuskript frem i filologisk 
Forening, som ikke ret vil tiltale mig. Jeg kan ikke være 
tjent med, at min Mening sættes frem som Exempel blandt 
andre paa de nyeste Homeriske Galskaber. Det er natur- 
ligvis ikke min Mening at opfordre Dem til at undertrykke 
eller tilbageholde Deres Mening om min Mening; men jeg 
maa dog ønske, at min Mening fremsættes saaledes, som 
den nu engang er, uden forudskikket Kritik. Jeg vil 
derfor bede Dem om at anmelde, at De paa et fraværende 
Medlems Vegne vil gøre en Meddelelse om Æmnet : »Guder 
og Mennesker hos Homer« (den Titel, som jeg har 
tænkt mig for mit Arbejde), og at De strax vil give mig 
Ordet om Sagen, idet De forbeholder Dem at udtale 
Deres egen Dom om mine og om Christs Anskuelser til 
efter Oplæsningen. 

De maa heri ikke se andet end en vis Ængstelse for, 
at min Anskuelse, som jeg selv er meget nidkær over, 
skal komme paa en trekantet Maade ind i Verden og 
ikke komme til at staa oprejst paa begge sine Ben. Jeg 
tror og haaber, at De gerne vil gøre mig en Tjeneste i 
denne Sag; men jeg kan ikke være tjent med at faa 
Sagen fra første Færd af meddelt anderledes, end jeg 
selv vilde meddele den. 

Hvis det skulde hændes, at jeg ikke faar Dem at se 
inden min Afrejse, saa vær hjerteligst hilset og takket 
for Venskab og indbyrdes Undervisning fra 

Deres Ven 

Jul. Lange. 

Breve fra Jul. Lange. ' 

TIL REDAKTØR V. TOPSØE. 

Hr, Redaktør V. Topsøe! ^«^"^' ^^ ^'^'- '«7« 

i 

Da jeg allerede var afrejst fra København d. 8de, fik 
jeg først Deres Brev d. Ilte her i Madrid. Naar jeg 
ikke uden videre kan give Dem Løfte om Korrespon- 
dancer fra min Rejse, beder jeg Dem ikke opfatte dette 
som Tværhed eller Mangel paa Paaskøn nelse af mit mange- 
aarige gode Forhold til »Dagbladet«. Hvad lettere Korre- 
spondancer angaar, har jeg allerede lovet mig ud til 
Redaktionen af »Ude og Hjemme«, som jeg gerne vil gøre 
mit for at holde Livet i, hvilket der ikke er særlig Op- 
fordring til med Hensyn til et saa livskraftigt journalistisk 
Væsen som »Dagbladet«. Desuden har vor fælles Ven 
P. Hansen allerede havt fat paa mig angaaende Korre- 
spondancer til »Nær og Fjern«. Verdensudstillingen i 
Paris har jeg paataget mig at behandle fra et skandina- 
visk Synspunkt i det Letterstedtske »Nordisk Tidskrift«, 
af hvilket jeg selv er Medredaktør. Endelig fik jeg, 
samme Dag jeg afrejste, Engagement fra »Fra alle Lande«. 
De vil under disse Omstændigheder kunne begribe, at jeg 
begynder at føle mig ligesaa vigtig som en Baldame, hvem 
»det gør meget ondt, at hun er engageret«. Dertil kommer 
endnu, at jeg paa Rejser er meget doven — eller, som 
det fra et andet Synspunkt kunde opfattes, meget flittig: 
at jeg er meget ivrig for at bruge Tiden med at se, hvad 
der skal ses, og kun har liden Lyst til at korrespondere. 

Imidlertid er jeg Dem taknemlig for Deres Opfordring 
og vil meget gerne give Gæsteroller i Deres Blad, som 
jeg egentlig hellere skriver i end i de andre, fordi jeg 
nu engang er fortrolig med dets Toneart. Jeg opgiver 
ikke Haabet om at benytte Deres Gæstfrihed; kun kan 
jeg ikke nu binde mig til et bestemt Løfte. 

Hvis »Dagbladet« har indeholdt nogen Meddelelse om, 
at Madrid var illumineret i Anledning af Enden paa Krigen 
paa Cuba, saa kan jeg og mine danske Rejsekammerater 
supplere denne Efterretning med Forsikringen om, at 
Illuminationen ikke duede noget, og at der ikke var mere 
Jubel den Aften end den foregaaende og den efterfølgende, 
da der slet ingen var. Da der gjordes Forberedelser til 
Illuminationen, tænkte jeg, at der nu strax kunde blive 

Stof til en lille Korrespondance; men da jeg havde sét 

den, opgav jeg aldeles dette Æmne. Kunstneriske Æmner 

ere mig foreløbig for svære, da Stoffet er saa stort og 

mangfoldigt. 

Deres ærbødigste 

Jul. Lange. 
TIL PROF. L. DIETRICHSON (i Kristiania). 

Kære Ven ! ^"*''"' ** ^''"•- '«7«. 

Dit Brev modtog jeg her i Spaniens Hovedstad for 
4 Dage siden, netop som jeg ankom; det laa indesluttet 
i et Brev fra min Hustru. Nu danne vi her en lille 
dansk Koloni paa 4 Mand. Det er min Hensigt at blive 
her omtrent i 7 Uger, saa at gaa tilbage til Paris og blive 
der omtrent 2 Maaneder, hvis Pengene slaa til saa længe, 
og saa at vende Næsen hjem. Det er mit Haab at komme 
lidt klogere hjem, end jeg drog ud. Jeg har havt 5 Dage 
paa Galleriet her — det er jo det eneste, som er at se i 
Byen — ; men jeg er endnu overvældet. Her er saa 
mange Herreblade i dette Spil Kort, at jeg næppe har set 
Magen dertil i noget andet enkelt Galleri. Min Specialitet 
er her »Menneskefigurens Kunsthistorie«, som jeg for Kort- 
heds Skyld vil kalde det; du forstaar mig naturligvis nok, 
selv om jeg ikke tidligere har talt om dette Æmne, som 
jeg nu i nogle Aar har dyrket med de Midler, jeg kunde 
finde, og en Vinter endog holdt Forelæsninger om. Jeg 
naar naturligvis aldrig længere end til en Skizze af den 
Sag; men Skizzen kan blive temmelig vidtløftig og — som 
jeg endnu haaber — ikke ganske overflødig. Du vil 
derfor kunne forstaa, at jeg følte mig noget fremmed for 
mine gamle Venner Jakin og Boas ^, som dit Brev begyndte 
med at omtale. 

. . . Jeg har hørt noget om din Strid med dine glubske 
Landsmænd. Jeg véd nu heller ikke, hvorfor I Nordmænd 
altid skulle æde hinanden som Hajfiske. Forøvrigt tør 
jeg ikke fragaa, at jeg principielt holder paa Konkur- 

^ nemlig Forholdet mellem Kapitælerne paa disse to Søjler, af 

hvilke del gamle Testamente giver en uklar Skildring, og de Over- 

gangsformer fra ægyptiske Kapitæler til ioniske, som Lange omtaler i 
sit Skrift: »Det ioniske Kapitæl«. 

rencer — selvfølgelig hvor det ikke er givet, at Konkur- 
rencen bliver et uvirkeligt Spilleværk. Den specielle Kasus ^ 
kan jeg naturligvis ikke dømme om, undtagen forsaavidt 
jeg har megen Agtelse for Bergslien i Almindelighed. 
Saadan som Kunstnerfolket er indrettet, vilde du imid- 
lertid sikkert have faaet akkurat de samme Ubehagelig- 
heder med Konkurrence som uden; efter min Erfaring 
giver en Konkurrence rigtig Spil til allehaande daarlige 

Lidenskaber. Hvis det kan være dig en Trøst! 

Nu ringer Madklokken, og Papiret er fuldt. Venligst 

Hilsen til din Hustru og Datter. 

Din 

Jul. Lange. 
TIL GAND. THEOL. A. C. LARSEN. 

Kære Ven f Madrid, 12. Marta 1878. 

Jeg lever roligt og muntert her, saa lunt i Jordklodens 
anden Ende, og jeg lever i den Grad udenfor alle køben- 
havnske, ja fast udenfor alle Verdensforhold, at jeg først 
for nylig har opdaget, at Leo XIII har besteget St. Peters 
Stol, og først en Ugestid efter, lige i disse Dage, har er- 
faret, at hans Pigenavn var Joachim Pecci. Jeg hører na- 
turligvis ogsaa engang imellem noget om mine allernær- 
meste gennem min Hustru; men da hun aldeles ikke er 
Politiker eller deltager i det større Samfundsliv, strækker 
hun ikke sine Meddelelser ud over det allermest familiære. 
Nu er det vel sandt, at man ikke rejser udenlands for 
at have det akkurat ligesaa københavnsk, som naar man 
er hjemme, og gennem mine Rejsekammerater, der faa 
fyldigere Efterretninger, erfarer jeg ogsaa et og andet om 
H. Drachmann og København; men jeg synes, at du en- 
gang imellem skulde forbarme dig over mig og skrive 
mig et Ord til. Allerhelst vilde jeg egentlig, at du vilde 
afslutte en Gensidighedskontrakt med mig: at vi ganske 
regelmæssig, hver 14de Dag, skulde sende hinanden et 
Brev. Er der Stof, saa skrive vi Stof; er der intet Stof, 
saa skrive vi Sludder. 

Jeg har nu været en god Maaned borte og har allerede 

^ m. H. t. Henrik Wergelands Statue, paa hvilken Bergslien havde 
modtaget Bestilling. 

havt godt og rigt Udbytte af min Rejse. Jeg har været 

1 Dag i Lowen, 2 Dage i Brussel, 2 i Paris, 1 i Burgos, 

2 i Valladolid, c. 3 Uger i Madrid og derfra en Afstikker 
paa 3 Dage i Toledo, som, hvad det skønne og morsomme 
og underholdende angaar, ubetinget er det bedste paa 
denne Rejse. Men Madrider-Galleriet er jo foreløbig mit 
egentlige Æmne og giver mig nok at tænke paa og nok 
at bestille. Jeg tilbringer der regelmæssig 6 Timer om 
Dagen ; de smelte hen som Dug for Solen, og naar Døren 
lukkes KL 4 og jeg staar udenfor, længes jeg efter at 
komme derind igen. For den, som arbejder med nogen 
Fornuft og Sandhedskærlighed, er der Svar paa mange 
Spørgsmaal, om hvilke jeg gaar og bilder mig ind, at 
det endda ikke er saa ligegyldigt at faa dem besvarede. 
Det er min Plan at blive her en Maanedstid endnu. 

Spanien er et uhyre tørt Land; den kastilianske Høj- 
slette maa antages at kunne tage det op med hvilket- 
somhelst andet Land, Sahara ikke undtaget, i Tørhed. 
Den har lidt tørt Græs og enkelte tørre Træer, hvilket 
Sahara ikke engang har. Men naar man ser ud over 
den fra en Højde, saa at den omtrent ligner et stort Hav, 
kan den tage sig storartet og skøn ud, især i Morgen- 
og Aftenbelysning. Og da baade Madrid og Toledo ligge 
meget højt i Terrainet, kan man se mange store og 
prægtige Udsigter. Her er et sydlandsk blændende Lys, 
her er skarpt koldt Aften og Morgen og somme Tider 
julivarmt ved Middagstid. Træerne begynde at springe 
ud, forsaavidt her er nogle, og forsaavidt de ikke ere 
immergrønne. Madrid er en tør By med Tilbøjelighed 
til det fine og stadselige; Spanierne ere et tørt og smukt 
og tækkeligt Folkefærd med en svag Tilbøjelighed til 
Optrækkeri. Men Provinsbyerne og Galleriet ere brillante. 
Tyrefægtning har jeg endnu ikke set. Forleden Dag spurgte 
jeg en skikkelig Opvarter, vi have, en ung Italiener fra 
Turin, om der dog ikke snart kom en Tyrefægtning. Han 
sagde, at der ventedes nogle i April; han havde set én 
før, men skulde aldrig komme der mere. Han havde set 
et Menneske blive flænget op af Tyrens Horn; »men 
man kan jo se det som et Exempel paa det spanske 
Barbari«. 

Kunsten giver adskillig Lejlighed til at blive lidt for- 
trolig med den ejendommelig spanske Katholicisme fra 

det 17de Aarhundrede. Det er interessant, men ikke op- 
byggeligt. 

Jeg er meget glad over mit Rejseselskab. Det vilde 
have været lidt surt at undvære Landsmænds Selskab 
her. Henningsen beder mig venligst at hilse. Ser du 
aldrig noget til mit Hjem? 



Farvel, skriv en Smule! 



Din 

Jul. Lange. 



TIL SAMME. 

Kære Ven ! Madrid, 27. Marts 1878. 

Jeg er dig meget taknemlig for dit Kursus i den nyere 
Verdens- samt Fædrelandshistorie, der kom et saa uvidende 
Menneske som mig meget tilpas.. Jeg glæder mig ogsaa 
over dit Løfte om at fortsætte Belæringen i denne og 
andre nyttige Videnskaber til regelmæssige Tider. Til 
Tak sender jeg det vedlagte »verdadero retrato de Papa 
Leon Xni«, som jeg har købt til dig her i Madrid. Du 
skal hænge det paa din Væg og lade Stjernen paa hans 
Bryst være din Ledestjerne. Jeg læste for nogen Tid 
siden et Hyrdebrev, han havde udstedt som Ærkebiskop 
af Perugia for et Aar siden. Det meddeltes af Journal 
des Debats og viste sig at bestaa væsentlig af Citater af 
Bastiat og andre agtbare økonomiske Forfattere. En saadan 
Kombination af økonomiske Studier med en frisindet 
Theologi forekom det mig dunkelt, at jeg havde gjort 
Bekendtskab med før; og efter nogen Tid dukkede din 
Person og vore Samtaler lyslevende frem for min Erin- 
dring. Hvis du nogensinde skulde komme i det Tilfælde 
at sidde paa St. Peters Stol, udbeder jeg mig blot at 
blive General-Intendant over alle Kunstskattene i Vatikanet 
med en klækkelig Andel af Peterspengene i Gage. Jeg gik 
endnu videre i mine Fantasier og tænkte mig Muligheden 
af at faa vor Ven G. B. paa Pavestolen. Hvorfor ikke? 
Et Hyrdebrev i den rationelle Økonomis Aand ligger 
aldeles ikke udenfor hans Program. Forøvrigt handlede 
Konklavet i mine Tanker fejl ved ikke strax og resolut 
at vælge den for Øjeblikket temmelig ledige Sultan til 
Pave. Enkelte Formaliteter, f. Ex. Differensen mellem 

Harem og Cølibat, lod sig let arrangere, i Kraft af Sæt- 
ningen: les extrénies se touchent. Maaske vilde den ratio- 
nelle Økonomi i Virkeligheden være den værste Anstøds- 
sten for denne Kombination. 

Siden jeg skrev til dig sidst, har jeg foruden fortsatte 
Galleristudier her i , Madrid $et to mærkelige spanske 
Specialiteter. Det første var Escorial, det andet en Tyre- 
fægtning. Escorial var det meget morsomt at se, eftersom 
det er meget morsomt at se alt, som er meget berømt; 
men dets inderste Væsen kan aabenbart defineres som 
Kedsommelighed. En kold, blæsende Martsdag, der paa 
et Haar lignede en kold, blæsende Martsdag i Danmark, 
med en trist, blygraa Himmel, som lignede Kong Philip 
den andens triste, blygraa Øjne. Egnen lignede omtrent 
de Egne af Skaane, hvor man ikke ser andet end store 
Stenblokke spredte over et øde Terrain med enkelte for- 
krøblede Træer; her var det Stencg, i Skaane er det Birk, 
men det gør ikke saa meget til Sagen. For Slottet selv 
kan jeg ikke finde andet Tilknytningspunkt i vor fælles 
Erfaring end Sølvgadens Kaserne, som i alt Fald er det 
kedsommeligste af Bygning, jeg kender derhjemme. Mul- 
tiplicér denne Hædersbygning adskillige Gange i Længde 
og Bredde, sæt en Kuppel op paa Midten af den, og læg 
den aldeles trøstesløst ud i et Terrain som det ovenfor 
beskrevne, saa har du omtrent Indtrykket af det ydre; 
for Retfærdigheds Skj'ld kan du jo føje Kuppelen og en 
Smule anden Stads til hist og her. Kong Philips Smag 
for landlige Glæder maa have været lidt særegen; han 
har naturligvis fundet, at spirende Liv i Vegetationen, en 
munter og lykkelig Befolkning, som havde noget at bestille 
og sang til sit Arbejde, ikke var noget værdigt Syn for 
hans allerkatholskeste Majestæt. Inden i Slottet er der 
naturligvis adskillige morsomme Ting, f. Ex. store Malerier 
af Tizian og Velazquez; men slige Ting høre til de nagel- 
faste Appertinentier, ellers ere Vægge og Hvælvinger, 
endog flade Lofter, af pyntelig tilhugne Graasten, der 
»slets ikke ere muntre«, som den gamle Dame siger i 
»Abekatten«. Man ser derinde Philips Arbejdsværelser, 
smaa Rum med nøgne Vægge, og hans Badekammer, hvor 
han ogsaa døde. Der staar derinde et ret smukt Vers, 
som blandt andre Ting viser det foros andre Europæere 
mærkelige, at han af Spanierne anses for en meget stor 

og ædel Mand. Verset er nemlig temmelig nyt. Det lader 
ikke til, at de skamme sig over ham. 

Jeg skal ikke beskrive dig en Tyrefægtning, da du jo 
ligesaa godt kan hente en hel Mængde Bøger op fra 
Bibliotheket, hvor der findes meget bedre og mere sag- 
kyndige Beskrivelser af den Sport, end jeg kan levere. 
Jeg har desuden for to Dage siden sendt en lang Beskri- 
velse hjem til Kone og Børn. Jeg vil blot skrifte for dig 
og tilstaa, at jeg ikke alene, ligesom alle mine Rejsekam- 
merater, i Løbet af 3 Timer fængsledes fuldstændig af 
Synet; men at jeg ogsaa, ligesom de andre, er farlig nær 
ved at finde noget virkelig skønt og seværdigt derved. 
Det vilde naturligvis være til stor Forargelse for Kam- 
merraad Lembcke og hele Foreningen til Dyrenes Beskyt- 
telse; thi Tyrene dræbes ikke med Buterole. Der var 
enkelte væmmelige og modbydelige Enkeltheder, især Op- 
ofrelsen af nogle stakkels gamle Heste, som førtes ud af 
Arenaen med alle Indvoldene slæbende efter sig; men 
Fægtningen mellem de mageløs behændige, hurtige og 
dristige Mænd og det store, mørke Bæst manglede ikke 
en ejendommelig Poesi, for ikke at tale om den maleriske 
og plastiske Skønhed. Jeg vil ikke sige, at jeg. havde 
synderlig Lyst til at se det nok engang; men jeg er glad 
ved at have set det. Da den egentlige Tyrefægtning var 
forbi, strømmede der en hundrede halvvoxne og nøgne 
Knægte fra Tilskuerpladsen ind paa Arenaen; og til deres 
Fornøjelse blev der sluppet flere unge Tyre ud — med 
spidse Horn. Det kan man kalde Folkeopdragelse. Det 
begyndte allerede at mørknes, da denne Sport begyndte; 
vi saa et Par, som bleve kastede til Jorden, og hvordan 
det er gaaet dem siden, ved jeg ikke; men i det hele 
maatte man beundre Fyrenes Mod og Behændighed. Nu 
vel, der udvikles derved Egenskaber hos Ungdommen, som 
ellers ikke saa let udvikles, Egenskaber, der føre til 
kraftige Mænd og Barrikadehelte. Jeg agter, naar jeg 
kommer hjem, at foreslaa Indførelsen af Tyrefægtninger 
i København paa Kommunens Bekostning. Overpræsi- 
denten, Borgmester Ehlers og Professor Holbech bør hver 
Gang være tilstede; hvis en af dem har Forfald, bør 
Dr. Fog indtræde i hans Sted. Bille udnævnes til første 
espada; og har man ingen andre Tyre, kan man jo, som 
du antydede i dit sidste Brev, benytte Berg (eller Ploug). 

Som bandarilleros optræde Topsøe og Hørup, som pica- 
dores A. G. Larsen og Monrad. 

Jeg haaber at faa Brev fra dig engang endnu her i 
Madrid; jeg rejser herfra (med Henningsen) Lørdag d. 6te 
April om Aftenen. Krøyer og Schwartz drage sydpaa til 
Andalusien, eventuelt Afrika. Jeg tænker paa at opholde 
mig lidt i Frankrigs arkitektoniske Provinsbyer, som ligge 
nogenlunde paa min Vej : Angouléme, Poitiers, Tours, Blois, 
le Mans, Chartres — det kommer nu an paa Pengene — 
og at være i Paris den 15de. 

Hils Weeke mange Gange fra mig og tak ham hjerte- 
ligst for hans Brev! 

Din 

JuL Lange. 

Mange Hilsener fra Henningsen, som har al sin Latin 
og Græsk fra dig. Hvor meget det egentlig er, har jeg 
ikke havt Lejlighed til at erfare. Men han har meget 
Venskab for dig. 



TIL MALEREN S. KRØYER (i Andalusien). 

Madrid, Toradag Morgen. 

Kære Krøyer og Schwartz! /^'"'" «>' ^"'•'* ^*^*^ 

Tak for eders Brev, eller rettere: Krøyer, Tak for dit 
Brev ! Thi nogen særlig Taknemlighed imod en Feltmare- 
chal^, som blot ligger og stønner paa en Seng, er der da 
ingen Opfordring til. Den vedføjede aandrige Penneteg- 
ning* viser eder et Perspektiv af vort daglige Liv, og hvis 
jeg ikke skal indlade mig paa Beskrivelse af gamle Malerier, 
hvilket man jo frabeder sig, saa er der saare lidt at for- 
tælle. Kunstnerisk og videnskabelig Ro, den vises stille 
Fred, ingen Faren og Flyven karakteriserer vor Tilværelse. 
Til Krøyers Husvalelse kan det tjene, at jeg i 4 Dage 
har arbejdet uafbrudt og udelukkende i Velazquez, saa 
at jeg engang haaber at kunne blive en Trompeter for 
ham i mit Fædreland. — Malerierne hænge allesammen 
stadig paa deres vante Plads, og hvor Fanden skulde de 

* Titelen paa Grund af Schwartz's Førervirksomhed i Spanien. 
^ en Vandring paa Malerisamlingen. 

ellers hænge? Derimod er der indtraadt en og anden 
Forandring ved table-d'héte. Den lille »Velazquez« fortsætter 
sin Don-Juanagtige Tilværelse med Myggens Ufortrødenhed, 
naar den flagrer om Lyset; hans sidste Flamme er en 
aldrende Venus paa lidt over 50, som hører paa ham 
med en huldsalig Blanding af Nedladenhed og Foragt, 
medens hans Øjne og Isse skinne af Veltalenhed og ømme 
Følelser. Igaar rejste »Konseilspræsidentenc sig pludselig 
fra Bordet med en Mine, hvori man tydelig læste: Ja, 
nu maa det briste eller bære — , greb sin Hat og ilede, 
Himlen véd hvorhen. Den mærkeligste Fremtoning er en 
ung Mand, som beærede mig med at sidde lige til venstre 
for mig. Efter at han havde været der én Middag, kom 
Guilielmo hen til mig og fortalte mig, at han var Spaniens 
første Digter, Forfatter af oracion a Espana, Menendez?? 
— Jeg gennemtrængtes af Ærefrygt, men var ikke vis paa, 
om Guilielmo løj eller var vel underrettet. Imidlertid 
iagttog vi den næste Dag, 1) at han mødte ved Bordet 
med en nys udkommen Bog med mange Vers — uden 
Tvivl hans egne — , og 2) at han væltede det meste, som 
kom indenfor hans Rækkevidde, saa at Bordet flød af 
Vin og Kaffe. Da Symptomerne vare saa klare og utvety- 
dige, tvivlede vi ikke længer. Han bor inde i eders gamle 
Værelse, umiddelbart ved os; vi kunne ogsaa ligesom 
mærke Poesien sive ind ad Døren til os (den lugter ikke 
godt). Engang skal der i dette uanselige Værelse opsættes 
en Marmorplade med følgende Indskrift (paa Latin eller 
Spansk): her boede 2 store Malere og 2 store Digtere, 
og dog kun 3 Personer. Igaar iagttog Henningsen den 
livligste Diskussion derinde af et større Selskab, som af- 
handlede kritiske og poetiske Materier. Jeg siger til Hen- 
ningsen, at han skal udbede sig Æren af Tilladelse til at 
male Digterens Portræt, men han finder det ikke Umagen 
værd. Fra Tintoretto, Ribera, Kejserindens Søster, den 
aldrende Skrubtudse o. s. v. har jeg de venligste Hilsner. 
Det kan jo være godt nok med alt det, som I fortælle 
os om Sydens Herligheder; men ulykkeligvis ere vi bedre 
underrettede, saa at vi ikke tro et Ord af det hele. To 
Dage før vi fik eders Brev, havde vi et fra Fru Curman, 
der gav den mørkeste Skildring af Andalusiens Herlig- 
heder, som havde kastet Professoren paa Forkølelseslejet. 
I ere opdagede. Jeg antager forresten, at I maa træffe 

Curmans i Sevilla eller i alt Fald i Granada, i hvilket 
Fald I bedes hilse paa det bedste. Der er kommet Brev 
med Anvisning fra Hirschsprung, tilligemed en Pris extra 
god Tobak til mig (det er virkelig sandt). Naa Farvel, 
kæte Venner! Lad os engang høre lidt mere fra eder! 

Eders 

JuL Lange. 

TIL GAND. THEOL. A. C. LARSEN. 

PoUlen, le 11. aorU 1878. 
Mon Cher ami! Grand h&tel du palaU. 

Me voila dans une situation fort étrange. Je suis 
assis dans un sofa du grand hotel du palais å Poitiers. 
Deyant moi des cigarres, un flacon avec du cognac, un 
siphon avec de Teau de Seltz, une tasse de café vide etc. 
Je ne suis pas du tout loge dans eet hotel, j'y ai seule- 
ment dine; je n'ai aucun logement dans le monde entier ou, 
pour mieux dire, dans la France entiére, et si je ne 
m'aurais heureusement souvenu de notre traité solennel 
et par conséquence demandé au gar^on du papier et de 
renere pour vous écrire, je ne saurais faire autre chose 
que de me promener dans les rues de Poitiers, ce qui 
serait tres incommode å huit heures du soir. Je suis 
arrivé ici d'Angouléme å trois heures aprés midi, j'ai vu 
les monuments et les églises de cette ville pendant trois 
heures, enfin j'ai dine, et å present j'attends le train qui 
me menera å onze heures environ å Tours, ou je pas- 
serai la nuit et le lendemain. Or, en attendant je vous 
écrirai quelques mots. Ne vous fiez trop de cette étiquette 
splendide du papier: »Grand hotel du palais«. D'abord, 
Thdtel n'est pas grand; quant au »palais«, je ne m*en ai 
apergu rien, son existence serait peut-étre fort doutable. 
Un hotel å Poitiers, enfin, voila la vérité nude et simple. 

Ja, kære Ven! Jeg tvivler ikke paa, at du forstaar 
mit Fransk, thi de danske pleje nok at forstaa hinandens 
Fransk; om Franskmændene vilde forstaa det, er vel en 
anden Sag. Ifølge min Erfaring fra de sidste Dage har 
jeg imidlertid lettere ved at gøre mig forstaaelig end ved 
at forstaa, hvad de indfødte sige; de tale som en Kæp i 
et Hjul, ganske som om det var en Sag, der fulgte af 

sig selv, at man skulde udtrykke sig netop paa Fransk, 
og min Hørelse er — som du maaske har lagt Mærke 
til før, men dog gør bedst i ikke at tale om — noget 
under det normale. 

Jeg fik dit sidste, kærkomne Brev en halv Time, før 
jeg forlod Madrid; heldigvis gik det spanske Postvæsen 
ved denne Lejlighed rigtig, hvilket just ikke altid gaar 
paa. Jeg takker for de forskellige Meddelelser. Jeg har 
intet imod, at Berg og Holstein skændes, saa længe jeg 
er borte; men du vilde ikke gøre ilde i at lade dem vide 

— for deres egen Skyld, naturligvis — , at jeg ønsker at være 
fri for mere af det Vrøvl, naar jeg engang kommer hjem. 
Kast dig paa mine Vegne næsegrus i Støvet for Andresen ^, 
ønsk Staden til Lykke med dens lyse Udsigter for Frem- 
tiden og Borgerskabet med dets gode Forstand! Alene 
de Pærer, som Andresens Hest vil lade falde ude paa 
Nørrefælled, ville jo, behørig opsamlede og paa en for- 
maalstjenlig Maade anvendte til Gødning, repræsentere en 
hel Kapital. Jeg beder dig klappe dette stolte og fyrige 
Dyr fra mig og sige det, at jeg ikke er blottet for Følelse 
for dets stolte Opgave. Og nu Tjeneren ! Desværre kender 
jeg ikke Navnet paa denne fremragende samtidige — Jokum? 

— Du maa endelig »omgaaende« meddele mig det, for at 
jeg strax skriftlig kan tolke min Følelse for ham. Hvordan 
er Livreet? Gule Buxer med det bekendte gamle Borger- 
dydsstempel med Minerva og Prometheus? Hvilken vid 
Mark for Fantasien frembyder sig ikke, naar man for- 
dyber sig i denne Betragtning! Gør Andresen opmærksom 
paa, at de franske Malere tidt ere meget heldige med 
Rytterportrætter i Legemsstørrelse, og at man vistnok 
maatte kunne komme til en rimelig Akkord med dem 
angaaende Tillægshonoraret for Tjeneren! Nørrefælled som 
Baggrund anser jeg for »en smal Sagc i malerisk Hen- 
seende, skønt den ellers er bred nok. 

Opvarteren kommer nu gentagne Gange og pirrer ved 
Hængelampen, hvormed han paa en fin Maade vil til- 
kendegive, at jeg bruger vel megen Gas af en ikke-logerende 
at være. Derfor siger jeg Farvel for denne Gang! Husk 
paa Situationen! Jeg har været 2 Dage i Biarritz og til 

* Skoleinspektør, cand. polyt. H. A. Andresen, der var valgt til 
Borgerrepræsentant. 

Haan for Almanakken badet mig hver af de 2 Dage i 
Atlanterhavets aabne Bølger, hvilket bekom mig fortræflfelig. 
Hils alle, særlig og hjertelig Vilh. Thomsen ! 

Din 

Jul. Lange. 

TIL FILOLOGEN S. TUXEN. 

KcBre Tuxen ' ParU, UU Pæakedag [1878]. 

Jeg har her i Paris faaet Deres til Madrid adresserede 
Brev; det var altsaa lidt gammelt, da jeg fik det. Tak 
for det! Jeg har jo nok engang imellem i min Udlæn- 
dighed tænkt et Øjeblik paa mine Homeriske Uforskammet- 
heder^ og været lidt nysgerrig efter at vide, hvorledes 
det var gaaet med dem; men Spanien og Frankrig ere i 
det hele saa lidet Homeriske og byde en saadan Mængde 
Stof af al mulig anden Slags, at ikke engang Yelazquez's 
morsomme Billede af Helios, som træder ind i Hefaistos's 
Smedie og fortæller ham, hvorledes det forholder sig 
mellem Afrodite og Åres, har kunnet drage mine Tanker 
tilbage i den Retning — dertil er Billedet med alle sine 
andre Fortjenester ikke Homerisk nok. 

Naa, det er jo i Grunden gaaet bedre, end jeg havde 
ventet, eftersom end ikke facile princeps har lét ad det; 
ja, det synes jo endog efter Deres Beretning, at jeg har 
vundet enkelte fordomsfrie Sjæle for min Tanke. Kunde 
jeg under nogen Omstændigheder ønske mig et bedre 
Resultat? Referatet af Madvigs Bemærkninger er jeg sær- 
deles taknemlig for. De maa ogsaa takke Selskabets Sekretær 
for det paa mine Vegne ; jeg faar jo paa den Maade meget 
bedre Madvigs Mening at vide, end om jeg selv havde været 
til Stede og ikke havde hørt, hvad han sagde. Dermed 
vil jeg ikke sige, at jeg egentlig er ganske klar over, hvad 
hans Mening er. Hvis den skulde afkræves ham efter 
Formelen: Ja eller Nej, synes den jo snarest at maatte 
bestemmes som Nej; men der er dog ogsaa en hel Del, 

* »Guder og Mennesker hos Homer« (Nord. Tsk. f. filologi, Ny 
række V); Lange havde ønsket, at Afliandlingen skulde oplæses som 
anonym, men Anonymiteten lod sig umuligt bevare, da flere vidste, at 
han tidligere havde lovet at holde et Foredrag over det angivne Æmne. 

der gaar ret skikkelig i Retning af Ja. Et Par Bemærk- 
ninger dertil: 

Analogien med »deus ex machina« i Dramaet accep- 
terer jeg villig til bedste for min Tankegang. »Gudernes 
Fremtræden i Digtet er Digterkomposition, bygget paa 
den almindelige Forestilling, at ethvert Menneske har sin 
Skytsgud« — det er mere, end jeg vilde vove at sige — ; 
er der nogen almindelig Forestilling om, at ethvert' 
Menneske har sin Skytsgud? Forresten tiltaler Bemærk- 
ningen mig. 

Spørgsmaalet, »om Homer har misbrugt dette Middel«, 
afviser jeg som aldeles forældet. Her er ikke Tale om 
Ros eller Dadel, men kun om historisk Karakteristik 
af, hvordan han har brugt det. I de følgende Bemærk- 
ninger af Madvig synes han mere at hævde, at Homer 
ifølge sit Standpunkt havde Ret til at gøre den Bevægelse, 
som jeg har tilskrevet ham, end at nægte, at han har 
gjort denne Bevægelse. »Det hører med til den første 
komponerende Poesis Karakter, til Overgangen fra det 
blotte Sagn til den idealiserende Poesi at fratage Figu- 
rerne noget af deres rationelle Berettigelse og psykolo- 
giske Sandhed; det er ganske sandt, at vi stødes derover 
og finde, at der er for meget Maskineri; men om Sagnet før 
Homer forelaa i en bedre, mere psykologisk sand Skik- 
kelse, er netop det, der kan tvivles om.« Ja vel kan der 
tvivles; men naar det hører med til den første kompo- 
nerende Poesis Væsen at gøre denne Bevægelse, naar det 
hører med til Overgangen fra det blotte Sagn til den 
idealiserende Poesi, saa synes jo Sagen indrømmet forud, 
og endda i videre Omfang, end jeg har vovet at paastaa. 

Madvigs Antikritik af min Kritik af Iliadens 18. Bog 
synes slet ikke at ramme det Punkt, jeg har talt om. Jeg 
har ikke talt om det Moment, at Achilles fik de guddom- 
melige Vaaben, men om det, at han uden Vaaben stormer 
frem mod Fjenden. 

Madvig taler hele Tiden, som om jeg var Aktor mod 
Homer og han Defensor. Han undskylder Homer med 
den begyndende Poesis Natur. Men dette er en meget 
svævende Bestemmelse. Lad os i et enkelt bestemt Exempel 
se, hvorledes den komponerende Poesi begynder; det er 
indholdsrigere end at give almene Bestemmelser af den 
begyndende Poesi! At der findes Analogier mange andre 

steder, tvivler jeg forresten aldeles ikke paa, og hvis 
Tanken har nogen Fremtid for sig, maa disse Momenter 
naturligvis fremdrages til Diskussion; men dertil har jeg 
ikke Lærdom. Det første og fornemmeligste synes mig 
ogsaa at maatte være en Kritik af Homer selv. 

Forresten indrømmer jeg, at Referatet af Madvigs Fore- 
drag indeholder adskillige Vink, som ville have Betydning 
for mig. Jeg kunde nok ønske engang at tale personlig 
med den gamle om den Sag ; han har jo endnu en brillant 
Hukommelse og har vel ikke glemt det hele, inden jeg 
kommer hjem. 

Nu burde jeg jo i Grunden til Gengæld for Deres 
Godhed give Dem en sammentrængt Beskrivelse af Frankrig 
og Spanien med særligt Hensyn til det kunstneriske. Men 
jeg frygter for at faa Postpapiret i Paris til at stige til 
en uforskammet Pris, hvis jeg skulde konsumere saa meget, 
som dertil vilde høre. Jeg kan ikke bringe Schwartz 
Deres Hilsen og heller ikke hilse Dem fra ham, efter- 
som jeg allerede for 3 Uger siden har taget Afsked med 
denne kære Ven og Rejsekammerat, da han og Krøyer 
forlod Henningsen og mig for at rejse til Andalusien, 
ladende os tilbage i Madrids Tørhed. Men jeg haaber 
snart at træffe ham igen. Lev vel, til vi ses! Jeg har 
truffet Deres Broder Agronomen hernede og ser jævnligere 
Deres Fætter Lauritz, som jeg holder meget af 

Deres hengivne 

Jul. Lange. 

TIL MALEREN L. TUXEN. 

Kære Tuxen ! ^°'*'*' ^^- ^p"' ^*^*- 

Hvis De har Tid dertil, vilde De kunne bevise mig 
en liden Tjeneste, som jeg haaber, ikke skal være ganske 
uden Interesse for Dem selv: nemlig i Løbet af de første 
Dage at sætte Dem engang imellem til Deres Skrivebord 
og optegne de Hovedindtryk, De har faaet af Deres Lærer 
Bon nat som Lærer og af hans Skole i Forhold til vor 
Skole hjemme. De nævnede forleden Aften et fortrinligt 
og højst betegnende Udtryk, som han havde brugt (»le 
communc og »le distingué« i Henseende til Farven); De 

maa formodentlig i Deres Erindring have flere Udtryk 
af samme Slags, der, selv om de just ikke ere saa til- 
spidsede og slaaende som dette, dog have Interesse. Udtal 
Dem overhovedet om hans Skoles Tendens og Retning! 
Frygt blot ikke for at være for vidtløftig og tag intet 
Hensyn til afpudset Form eller stræng Orden i Med- 
delelsen ! 

Jeg beder Dem om dette under den Forudsætning, at 
De ikke selv har tænkt paa at meddele Dem for Offent- 
ligheden om det Æmne; saa skal De naturligvis 
ikke stille Deres Papirer til min Raadighed. 
Jeg har (allerede fra Slutningen af forrige Aar) en lignende 
skriftlig Meddelelse fra Krøyer, desuden mundtlige Ud- 
talelser af ham og Henningsen. De have interesseret mig 
overordentlig, og de bør, forstandig benyttede, ogsaa 
interessere større Kredse, eftersom der jo her handles 
om særdeles vigtige Spørgsmaal for vor Malerkunst. Jeg 
siger Dem forud, at hvis De vil give mig slige Optegnelser, 
er det min Hensigt at benytte dem til et litterært Arbejde ; 
jeg tror. De véd om mig, at jeg har saa megen Takt 
og Skønsomhed og Sømmelighedsfølelse, at jeg ikke gør 
nogensomhelst urigtig Brug af slige private Meddelelser. 
Derfor skal De heller ikke i mindste Maade være bange 
for frit og aabent at udtale Dem om Skolen i vort Aka- 
demi; det skal hverken privat eller offentlig blive benyttet 
paa en Maade, som De ikke kan være tjent med. 

Vil De ikke ved samme Lejlighed fortælle mig det 
lille Epos om den snurrige Maade, hvorpaa det hændtes, 
at De netop kom til Bon nats Skole? 

Deres hengivne 

Jul. Lange. 

TIL GAND. THEOL. A. G. LARSEN. 

Kære Ven ! Paru, 26. Apru isis. 

Regelmæssighedens Gudinde, udstyret med Passer, 
Lineal, Kronometer, Almanak og andre kedsommelige 
Instrumenter, være mig arme Synder naadig! Jeg har 
aldrig hørt til hendes flittige Dyrkere, og nu i Aften er 
det Fredag og ikke Torsdag; og mit sidste Brev skrev 

jeg til dig en Torsdag Aften fra den gode Stad Poitiers, 
højlovlig Ihukommelse; den staar for mig som en Drøm, 
forresten meget tydelig. Det er det besynderlige ved 
Rejselivet, at man i et givet Øjeblik ligesom magasinerer 
sine Indtryk og Erfaringer, pakker dem ned i en Kuffert 
eller Kasse og hænger foreløbig Hængelaas for, idet man 
paa det næste Sted stopper ned i en ny Kasse. Det var mig 
i Særdeleshed paafaldende i det Øjeblik, jeg forlod Madrid. 
Jeg havde været meget ivrig for at samle ind baade i 
min Hukommelse og i mine Notebøger, for bestandig at 
korrigere og rektificere mine Indtryk af den store Mængde 
af store Kunstværker, som fandtes dernede. Nu vel, en 
skøn Middagsstund Kl. 3 hører det hele op, nu faar jeg 
saa at sige extraderet Boet, foreløbig nedpakket i en 
Kasse, for at det lettere kan transporteres paa Rejsen, 
forresten til fri Raadighed som min ubestridelige Ejen- 
dom. Naar nu blot ikke Erindringer vare flydende og 
flygtige Varer, som havde den slemme Egenskab altid til 
en vis Grad at fordunste til Trods for den omhygge- 
ligste .Tilpropning og Tillakning. 

Jeg har faaet dit Brev og flnder, at du ikke alene 
er en regelmæssig Korrespondent, men at du ogsaa har 
alle en god Korrespondents øvrige Egenskaber i fuldt 
Maal; det var en fornuftig Tanke af mig at invitere paa 
A. C. Larsen. 

Jeg havde egentlig tænkt paa at skrive lidt Katholi- 
cisme til dig, for at du dog ikke bestandig skulde blive 
afspist med lutter Vrøvl og Gøgl til Tak for dine Breve. 
Men hvor uendelig overfladiske ere ikke Rejseindtryk, i 
alt Fald med Undtagelse af dem, som høre til ens spe- 
cielle Fag! Paafaldende var det mig den samme Aften, 
da jeg havde skrevet til dig sidst, at gense til min For- 
nøjelse to rigtige Franciskanere paa Banegaarden i Poitiers; 
de sad i Ventesalen, og som alle Munke, der sidde i en 
Ventesal eller overhovedet paa offentligt Sted, affekterede 
de naturligvis at læse i nogle hellige Skrifter. Det er 
ellers saa uhyre sjældent nu at træffe Munke i denne 
Verden; paa mine to første Rejser til Syden vrimlede de 
endnu som Fluer i September Maaned. I Poitiers slog 
forresten den rigtige gode gammeldags Katholicisme mig 
i det hele i Møde paa en ganske anden Maade end i 
Spanien; i Madrid mærker man næsten intet til den, i 

Breve fra Jul. Lange. 8 

alt Fald naar man ikke udtrykkelig søger den, og endog 
i Provinsbyer som Burgos og Toledo generes man aldeles 
ikke af den. Men i Poitiers og overhovedet i de franske 
Provinsbyer er den meget livlig; der i Byen dyrke de den 
hellige Radegunde med en Iver, som var en bedre Sag 
værdig. Jeg var pligtskyldigst nede ved hendes Grav og 
vakte to gamle Koners Forbitrelse ved ikke at ville af- 
købe dem Voxlys til at forære Helgeninden; de saa paa 
mig, som om de vilde sige: »Det vilde saamænd være 
bedst for din egen Skyld, om du gjorde det; pas du 
bare paa, hvordan det gaar dig i en anden Verden !c 
Fortæl mig ved Lejlighed lidt om Radegunde; jeg er ellers 
ikke helt uvidende i katholske Helgener, men hende har 
jeg aldrig været præsenteret for før. I Le Mans var jeg 
Palmesøndag; den var umaadelig katholsk; man gik ind 
i Kathedralen — som er et overordentligt Pragtstykke — 
med grønne Grene i Haanden. Da jeg, efter at have til- 
bragt Formiddagen der, atter gik derhen om Eftermid- 
dagen, fandt jeg en ærværdig Kapuciner med Reb om 
Livet og et prægtigt langt graat Skæg paa Prædikestolen 
med en uhyre Tilhørerkreds uden om sig; da jeg holder 
meget af at høre katholske Prædikener, søgte jeg at 
arbejde mig hen i Nærheden af ham, men forgæves. Ved 
nøjere at betragte Tilhørerkredsen bemærkede jeg, at 
Kvinderne i samme stod i et Forhold til Mændene vist- 
nok omtrent som 50 til 1 — jeg tror ikke, at det er 
overdrevent; af Mænd var der kun ganske enkelte. I 
Chartres saa jeg Dominikanere; jeg spurgte mig for, om 
de havde Kloster der i Byen, men fik til Svar, at der 
var der kun Nonnekloster; de vare komne fra Poitiers 
for at prædike i Paasken. Paaskeformiddag var jeg her 
i Paris inde i Notre-Dame: Kirken var fuld; hvor andægtig 
man var indvendig, skal jeg ikke kunne sige! Jeg saa en 
prægtig Procession derinde, hvor Ærkebispen bevægede 
sig med stort Følge og stor Pomp hen imod Kirkens Kor. 
Jeg fik en tør lille Velsignelse af ham. Det var en gammel 
Mand med et virkelig ærværdigt Ydre ; han gik sin rolige 
Gang og gav sine Velsignelser, formodentlig tænkende: 
Jeg kender jer nok, mine gode Parisere; I bryder jer 
ikke meget om mig og æder mig formodentlig en Gang 
levende, men jeg velsigner jer nu alligevel, det er mit 
metier. 

Sidst jeg var i Paris, havde jeg den Fornøjelse at 
hilse paa Kejser Napoleon III, da han kørte med Sultan 
Abdul Medjid, og da han kørte med hele sin Familie 
hen for at uddele Medailler i Udstillingen. Tempora 
mutantur! Nu er her ikke det mindste af den Slags Stads, 
skønt her er fuldt op af enhver anden Slags Stads. Af 
Ting, du ellers har omtalt i dine Breve, er Heegaards 
Bog om Intolerance mig slet ikke ubekendt. Inden jeg 
rejste hjemme fra, endnu samme Aften, sendte Heegaard 
mig den i løse Blade, forresten rentrykt, og jeg har læst 
den paa Vejen. Der er noget smukt og mandigt ved den 
Bog; og jeg synes ikke, at den er mat skrevet, den er 
snarere i theoretisk Henseende mat tænkt; der er et 
Element af Skepticisme i Heegaards Tankegang, som jeg 
slet ikke kan være med til, og som synes mig ikke at 
tjene til andet end at utydeliggøre Forestillingerne 
(saaledes f. Ex. hans Behandling af Begrebet Ensomhed, 
der ved at gøre det altfor omfattende aldeles tager Nerven 
fra det). Jeg tror nu ogsaa, du maa indrømme mig, 
at den Formel: vi véd slet ingen Ting (f. Ex. om Gud 
og Udødelighed) misbruges til en Stopper for Tanken, 
hvor den begynder at blive ubehagelig og føre hen, hvor 
man ifølge sine Præcedenser er bange for at komme. Jeg 
har virkelig gjort positive Erfaringer desangaaende med 
rent privatiserende Fritænkere. 

Nu skal jeg snart tænke paa at børste mine sorte 

Klæder ordentlig til den første Maj. Foreløbig er jeg 

bedt til Middag i Morgen hos Kammerherre Wolfhagen 

— hvis han tror, at jeg gør Middag til Gengæld, tager 

han sørgelig fejl. — 

Din 

Jul. Lange. 
TIL SAMME. 

Kære Ven t Auteun, 12. Maj ms. 

Af enkelte Stænk i dit forrige Brev fik jeg det Ind- 
tryk, at du var lidt træt af vor Korrespondance. Du 
har jo unægtelig Ret i, at forsaavidt man kan sammen- 
ligne en Korrespondance med et Skakspil, saa har jeg 
nogle Brikker forud: den største hidtil sete Verdensud- 

8* 

stilling, Staden Paris med Mysterierne og det hele, den 
franske Republik o. s. v. Men forsaavidt du tænker paa 
mig som Læser, beder jeg dig være overbevist om, at du 
bereder mig en sand Nj'delse med dine Breve, og at jeg 
har megen Fornøjelse af københavnske Detailler, især 
naar de serveres af din ironiske Pen, eller i hvilken Stem- 
ning og Aand du forresten vil servere dem. Er du der- 
imod virkelig ked af det Stof, som du har til Behandling, 
saa vil jeg naturligvis ikke plage dig med at tygge Drøv 
paa det. Men du er jo fuld af Theorier og indre Liv 
og Tænkning, du kan jo sende mig noget indvortes, hvis 
du skulde være ked af det udvortes. Det er kedeligt 
for dig, at du ikke kommer ud og lufter dig i Sommer 
blandt nogle Bjerge eller f. Ex. i Paris. Jeg har tidligere 
ytret den Mening, at du ikke gør nok for dit Navn, idet 
du ved en næsten udelukkende kritisk Virksomhed paa 
det religiøse Omraade har stillet dig frem i vor Litteratur 
som en Mand, der bestemmes ved en Række egne Meninger, 
men ikke rigtig nedlader sig til den positive Meddelelse. 
Jeg mener nu, at du skulde vælge dig et Omraade, hvorpaa 
du kunde have Lyst til at give en positiv belærende 
Fremstilling, noget økonomisk, politisk, historisk, og at 
du saa ogsaa skulde kræ.ve og tage din Løn derfor af 
det Samfund, hvori du lever. Jeg synes ikke, at det 
vilde være Forræderi mod nogetsomhelst , jeg synes, 
det vilde gøre Gavn; og jeg synes, det er paa Tide, at 
du vogter dig for at blive kørt op i en Krog af det 
kongelige Bibliotheks Læsesal, hvor der ikke er altfor 
frisk Luft. Dertil er du for god og har for meget Talent. 
Men du er stiv som en Karriolhest og vil naturligvis ikke 
vide noget af, hvad jeg her skriver. 

Jeg var forleden Dag i Selskab hos Mac Mahon og 
forfriskede mig ved at se > Dronning« Isabella af Spanien, 
»Dronning« Christine af Bourbon, »Kong« Frants af Assisi 
og »Kong« Amadeo af jeg ved ikke hvad; var Spanien 
ikke godt repræsenteret? Kronprinsen af Danmark vrimlede 
om mellem Prinsen af Wales og andre Prinser. Jeg synes, 
det er noget Vrøvl af Mac Mahon, naar han er Præsi- 
dent i en Republik og paa alle officielle Dokumenter 
kalder sig saaledes, at han saa samler en saadan Buket 
af Royalisme med saadanne Rosenknopper som Dronning 
Christine — ikke at tale om Prinsen af Joinville, Hertugen 

af Aumale o. s. v. Der florerede med Baand og Stjerner 
værre end ved noget Hof. Det glædede mig, at den franske 
Udenrigsminister Waddington foruden jeg. Pietro Krohn 
og ganske faa andre bar aldeles jomfruelige Knaphuller; 
saa stod man da ikke rent til Skamme. Jeg har faaet 
almindeligt Indbydelseskort til Mac Mahons Torsdags- 
Receptioner; jeg agter at gaa derhen endnu engang ved 
Lejlighed for at fortsætte mine astronomiske Studier. 
Forleden Dag var jeg bedt til Bal hos Agerdyrknings- 
ministeren og Madame Teisserenc de Bort, men gik ikke. 
Du fatter nok, at jeg er en meget stor Mand i de franske 
Regeringskredse; det hele beror paa, at Wolfhagen har 
ladet mit Navn trykke paa en Liste, som han kalder den 
danske Kommission paa Udstillingen; det er i Grunden 
noget Vrøvl og har intet at sige undtagen Invitationerne. 
— Verdensudstillingen er yderst prægtig, ubetinget det 
bedste, jeg har set af den Slags; alene et rent ydre Syn 
af den i smukt Solskinsvejr er virkelig saa storartet og 
livligt, at det virker som en halv Flaske Champagne. Du 
synes nu, at jeg er et Barn, som ikke forstaar mig paa 
Verdens Humbug. Men det er nu det samme! Der er 
alligevel noget ved at komme op paa et højt Bjerg og 
have Oversigt over al Verdens Herligheder, selv om man 
ikke lærer megen Geografi derved. Vor Kunstudstilling 
tager dobbelt saa megen Plads op som Grækenlands og 
Portugals tilsammen — tænk bare! — Men at arbejde 
derinde er en vidtløftig Sag; naar jeg har gaaet der i 
3 Morgentimer, forekommer det mig altid som Myren, 
der p i Stranden. — Lev vel, hils alle gode Venner! 

Her er saa rædsomt mange Danske. 

Din 

J. L. 

TIL MALEREN S. KRØYER (i Andalusien). 

Kære Krøyer! ^«'^«"' ^^- *'«> ^«7«. 

Egentlig burde jeg jo ogsaa begynde dette Brev med 
en af mine sædvanlige værdifulde Pennetegninger, som i 
lige høj Grad ere til Grin for Kendere og til Fryd for 
den menige Mand. Men hvad skulde den forestille? Et 
Panorama af Verdensudstillingen? eller et Interiør fra 

Auteuil? Forestil dig os, d: Henningsen, Andreas Weis 
(cand. jur. — du kender ham vel i alt Fald af Omtale) 
og mig, beboende en forholdsvis stor Part af et lille Hus 
i Auteuil, i den Grad i Naboskab med Borjessons, at kun 
en Væg adskiller det, vi kunne kalde vor Salon, fra 
deres Sovekammer, saa at Borjesson tidt maa banke paa 
Væggen, naar vi sent om Aftenen vende hjem fra Paris 
og føre højrøstet Samtale. Forestil dig os med Benyt- 
telsesret til en Have, hvor der i alt Fald meget godt 
kunde være Nattergale og vistnok ogsaa er Nattergale, 
som blot tie stille af Beskedenhed. Her bo vi, og her 
blive vi boende til 1ste Juli. — Hjertelig Tak for dit 
gode Brev fra Granada af 9de Maj, som jeg fik gennem 
Tuxen. Jeg antager, at du nu maa være kommet ordentlig 
i Læ for madridsk og kastiliansk og escorialsk Foraars- 
kulde; derimod maa du ingenlunde tro, at vi ere komne 
i Læ; vi have det altfor varmt et Par Dage og derefter en 
nederdrægtig Kulde, f. Ex. netop i disse Dage. — Naa, lad os 
saa holde op med at tale om Vejret — Herregud! Her er 
jo dog det, som er vigtigere, f Ex. en Verdensudstilling. 
Vent nu blot ingen s^'stematisk Beskrivelse af mig! 
Du véd jo desuden nok, hvorledes nye Malerier se ud; 
jeg vil styrte mig paa Hovedet i dette Verdenshav og 
fiske en eller anden Perle op for dig, som jeg i alt Fald 
kan nævne dig Navnet paa, du faar den jo selv at se. — 
Der er nu den franske Malerkunst, 861 Numre, næsten 
altsammen dygtige og seværdige Sager; skønt jeg ikke 
nægter, at jeg engang imellem undrer mig over, at Cen- 
suren har ladet et og andet slippe over Dørtærsklen, som 
ikke burde have Lov dertil. Naar jeg skulde sige, hvad 
jeg egentlig er mest forlibt i derinde, tror jeg, at det blev 
Paul Dubois*, den berømte Billedhuggers, Portrætter. Der 
er det bekendte Billede af hans to Drenge, som du dog 
vist næppe har set. Jeg kendte et Stik derefter i aqua- 
tinta-Manér, som har staaet i Gazette des beaux-arts, og 
hvorefter jeg slet ikke havde nogen tiltrækkende Fore- 
stilling om Billedet; men Originalen forekommer mig for- 
bavsende skøn, elskværdig, meget beskeden, men meget 
nobel i Farve, dejlig stort og rundt og fj^ldigt i Model- 
lering; og saa er der endelig noget i det, som i al Stilhed 
sætter sig i uforgængelig Besiddelse af ens Hjerte og 
Interesse. Det samme gælder i Grunden om alle hans 

Portrætter, ikke mindst en lille Barneprofil, der vistnok 
ogsaa er det skønneste i Farven. Saa er der den gamle 
Meissonier, af hvis Billeder jeg kendte nogle i Forvejen 
fra Wiener-Udstillingen ; hans lille flinke, fortællende Pensel 
forekommer mig nu som altid at være paa en vidunderlig 
og hemmelighedsfuld Maade inde paa Sagen. Jeg haaber, 
at du vil glæde dig til at se et lille Maleri af en General 
fra Napoleons Tid, som med sin Adjudant og to Ordon- 
nanser er reden ud gennem Sneen i haard Januarkulde 
op paa en Højde ved Udkanten af en Skov for at tage 
Udkig; det synes mig, at hver eneste Ting paa saadant 
et lille Maleri er uendelig fuld af Interesse, den haard- 
frosne Sneflade med Sporene af Hestehovene, de udmærket 
karakteriserede, simplere og finere Heste, som staa og 
fryse i den skarpe Vintervind, der vifter gennem Haler og 
Manker, de to Officerer, som staa og kigge og samtale 
i Mellemgrunden paa en fremspringende Post, det stor- 
slaaede Landskab, det hele! Vor Ven Middelthun, hvis 
Anerkendelse Meissonier desværre maa savne, belærte mig 
rigtignok om, at det ikke var det, som man nu i Paris 
vilde anerkende som Maleri, hvorpaa jeg vistnok forargede 
ham meget ved at svare, at det brød jeg mig Fanden 
om. Forresten indrømmer jeg, at Meissonier i høj Grad 
er Maler paa sin egen Maade, men Maaden forekommer 
mig ikke ganske ilde. — Fortrinlige historiske Billeder af 
Paul Laurens, især et stort Billede af den franske General 
Marceau, som ligger paa lit de parade og hilses af de 
østerrigske Officerer, der defilere forbi Liget — fuldt af 
Karakter i Opfattelse og Behandling. — Hvad eders Lærer 
Bonnat angaar, som er meget stærkt repræsenteret paa 
Udstillingen, tilstaar jeg, at jeg har havt adskillige varme 
Batailler, især med Otto Bache og Henningsen; og vilde 
formodentlig ogsaa have det med dig, hvis du var til Stede. 
Der er ikke mindre end 7 store Portrætter af ham (der- 
iblandt Thiers), større og mindre Genrebilleder fra Italien 
og Afrika, hans store Krucifix og hans allegoriske Billede 
fra Palais de la Justice. Jeg er virkelig ikke blind for, 
at han er en paa sin Vis overmaade dygtig Maler, der 
til Fuldkommenhed forstaar den Kunst at spille sine Kort 
ud med éclat; men det forekommer mig just ikke at 
være Trumfer, i alt Fald kun sjældnere. Er der ikke 
noget i et Maleri, som hedder Indhold? Jeg mener dermed 

slet ikke Noveller eller Romaner, som kan skrives op 
med Pen og Blæk til Glæde for dem, der kunne læse, 
inen ikke sé. Jeg mener ganske simpelt Aand, Stemning, 
det, som f. Ex. Pieter de Hooghe har i saadanne .Billeder 
som den læsende Pige i Munchen eller det lille Billede 
i Louvre, hvor Konen gaar over Gaarden; jeg nævner 
dem blot som Exempler, fordi der i dem slet ikke er 
andet end det, der blot kan males, og dog saa uendelig 
megen Poesi, Aand, Stemning. Nu vel, det forekommer 
mig, at Bonnat er meget fattig i den Retning, fattigere 
næsten end de fleste. Hans fleste Portrætter synes mig 
kolde, døde, dukke- og maskeagtige, saa brillant som de 
end præsentere sig i Rummet; ja endog Thiers's Portræt, 
der vistnok er det bedste og jo i visse Retningw for- 
trinligt, forekommer mig som en stort modelleret, men 
noget hul Maske. Vi elske dog Frans Hals's eller Velaz- 
quez's Portrætter for det Liv og den Sjæl, som strømmer 
fra dem; jeg tror, at Verden vil vedblive at være saa 
gammeldags, at den giver dette den første, den egentlige 
Ære i Kunsten, naturligvis naar det kommer frem paa 
virkelig kunstnerisk Vis, i — og ikke udenom Form og 
Farve. Navnlig kan jeg ikke sympathisere med Bache, 
der fandt alt fevig godt hos Bonnat; det forekommer mig, 
at Kunstnere dømme Kunst altfor meget efter, om de 
finde noget, som de til deres eget metier kunne bruge 
og lære noget af, og som kan føre dem selv frem. 
Ganske vist kan jeg meget godt sætte mig ind i, at Bonnat 
har slige Egenskaber, — at han kan gøre en lignende Gavn 
som de Syngelærere, der lære Folk at lukke Munden op 
og synge ud af deres Bryst i Stedet for at synge ned i 
deres egen Mave, hvad vor Skole har altfor megen Til- 
bøjelighed til; men dette udgør ikke for mig en Adkomst 
til at regnes blandt de store eller udmærkede Kunstnere. 
Desuden forekommer selve hans Overflade mig ikke at 
være hævet over Kritik; der er noget haardt gnistrende 
ved den, som ikke lader Stoffernes Forskellighed veder- 
fares Retfærdighed, det ser altsammen for meget ud som 
sprængt Granit. Jeg tilstaar ogsaa, at hans Farve ikke 
altid møder mit Øje som Mønster paa Natursandhed. ^— 
Jeg har ikke tilbageholdt disse Betragtninger for dig, som 
for mit eget Vedkommende kun ere foreløbige, fordi man 
efter min Erfaring, naar man lever et ganske ensomt Liv, 

ikke har noget imod lidt aandelig Snustobak, der kan 
kradse lidt op i Tankerne. Om jeg skulde have opnaaet 
at gøre dig lidt arrig, saa vil jeg ikke fortryde det, da 
vi Mennesker — som Holberg siger — ikke have godt af 
at leve i en »brutal Samdrægtighed« — vi blive vel lige 
gode Venner for det ! — Næst efter Franskmændenes Ud- 
stilling er vel Englændernes den største. De ere hyppig 
noget tynde og spæde og akvareliistiske i Farven — der 
er jo ogsaa et helt Værelse fuldt af Akvareller — , men 
da jeg nu foreløbig gør mig Umage for at yde enhver 
Bestræbelse sin Retfærdighed, synes det mig ikke, at man 
skal bryde Staven over dem for det blot af den Grund, 
at man lever i Paris og ikke i London. Der findes ube- 
stridelig meget interessante Ting i deres Udstilling, en 
hel Suite meget fine og fuldendte og lærde Billeder af 
Alma Tadema — lidt for lærde maaske ; meget mærkelige 
Ting af Millais, baade stadselige og virkelig fine Portrætter 
og ejendommelige Landskaber — og uendelig meget andet, 
endog nøgne Fruentimmer, som Franskmændene jo næsten 
have Monopol paa. Der er noget ved den engelske Kunst, 
som allierer sig med forskellige Bestræbelser hos os. 
Idag have Belgierne lukket en prægtig og talrig Kunst- 
udstilling op; for 8 Dage siden optraadte »Deutsches Reich« 
paa Brædderne, ikke just talrige, men med en Udstilling, 
som de aabenbart have pillet ud med meget stræng Kritik, 
og som ogsaa indeholder meget gode Ting. Spanien har 
endnu ikke lukket Butiken op. Hollænderne er der ikke 
synderligt ved. Danmark er vort eget Fædreland og ud- 
stiller blandt andet 2 seværdige Malerier af Krøyer, der, 
ligesom alle Billederne paa Udstillingen, ses meget godt. 
Norge, Sverige, Haiti, Portugal og Schweiz trække ikke 
synderlig Besøg. Italien forekommer mig ikke saa sær- 
deles opbyggeligt ; det indeholder de værste Galskaber og 
Experimenter, der findes paa Udstillingen, Impressionister, 
i Forhold til hvilke Sala er en ren Moderado, og vid- 
underlig kuriøse Skulpturarbejder, desuden en udmærket 
talentfuld Kunstner de Nittis, som virkelig har vidunderlige 
Gaver til at gengive Billedet af en folkerig Gade; jeg er 
kun gal i Hovedet paa ham, fordi han aldrig maler andet 
end det, man ser i Forbigaaende paa Gaden. Østerrig 
har et stort, kolossalt og væmmeligt Billede af Makart 
og karakterfulde, dygtige og brogede Billeder af Mateiko; 



122 



Ungarn et godt Billede af Munkaczy: Milton, der dikterer 
for sine Døtre osv. osv. osv. Du vilde behage at fore- 
stille dig Siden fuld af ogsaaviderer. Ja, det Ord ogsaa- 
videre er meget vigtigt med Hensyn til Indtrykket af Ud- 
stillingen; der er saa uendelig meget, man aldrig kommer 
nærmere til end at indbefatte det i dette meget omfattende 
Ord. Dog er der ogsaa uendelig meget, som man maa 
have op af dets Ubestemthed og kunde blive ved at tale 
om med Forniajelse. Hele Udstillingen er overhovedet en 
fornøjelig Indretning; det kan gerne være, at den dølger 
meget af Verdens Humbug i sig! men Herregud! Hvad 
er vi Mennesker andet end Lysestøberskilte og Oste! — 
Om nogle faa Dage aabnes Salonen ! Naa da ! Og der for- 
beredes i det nye Trocadéro-Palads en historisk Udstilling 
af Pri vat-Samlingernes. Ejendom! Og saa er der Louvre 
(og Luxembourg). — 

Fra Schwartz har ingen (her i Paris) hørt et levende 
Ord. Men der er kommet en Fætter af ham hertil, efter 
hvis Udsagn at dømme han forventes, hvilken Dag og 
Time det skal være, at komme ridende ind i Byen (paa 
en Kamel, antager jeg). Ellers lider vi ikke mindste Mangel 
paa Landsmænd; København er efter en storartet Maale- 
stok taget til Paris. Til dem, som det var en Fornøjelse 
at træffe, høre Hirschsprungs, som vare her en 14 Dags 
Tid. Tuxen har det godt og er meget elskværdig, hans 
Billede kommer paa Salonen. Henningsen er flittig hos 
Bonnat hver Formiddag, saa gaar han paa Udstillingen; 
senere tænker han at arbejde hele Dagen. — Det er gaaet 
mig saa kuriøst med mine spanske Erindringer baade 
om Kunsten og om Landet og Samlivet med jer Kam- 
merater, det hele er ligesom pakket ned i en Kuffert, og 
der er sat en Hængelaas for; det kommer naturligvis 
deraf, at jeg uafbrudt siden den Tid har havt nye og 
mærkelige Indtryk; var jeg kommet hjem derefter, havde 
jeg lukket Kufferten op og rigtig nydt og bearbejdet mine 
Erindringer. Jeg haaber, at jeg, naar jeg engang kommer 
hjem, kan flnde Nøglen til Hængelaasen. Henningsen og 
jeg rejste uden Standsning over Grænsen, derpaa bleve vi 
2 Dage i Biarritz ved Havet, hvilket var dejligt, saa skiltes 
vi; han rejste til Paris, og jeg gjorde en meget smuk og 
lærerig Tur gennem Provinsbyerne. 

Da Henningsen kom igen paa Atelieret og første Gang 

traf Bonnat, spurgte Bonnat meget venlig til dig og om, 

hvad du gav dig af med. Han fandt det meget rigtigt 

af dig at opholde dig en god Tid i Granada og ytrede 

noget om, at han vilde ønske, du der vilde gøre et 

større og alvorligt Arbejde. Det er jo netop slaaet lige 

til. Da Henningsen ikke er til Stede, kan jeg ikke anføre 

Ordene nøjagtig, men jeg anfører Meningen rigtig, som 

han berettede den. Jeg synes, at du skulde fortælle os 

noget om, hvad det store Billede handler om (hvormed 

jeg ikke sigter til en Handlfng); jeg er temmelig spændt 

paa at vide noget om det og finder det ogsaa efter min 

beskedne Formening uhyre rigtigt af dig at male i stor 

Maalestok. Har du ikke tegnet noget fra Honda, den 

»næsten altfor maleriske« By? 

Lev nu rigtig godt og vel, og skriv snart noget igen! 

Véd du, at din Kopi efter Velazquez 'ikke blev udstillet 

i København? Man vilde ikke udstille Kopier. Det er 

nogle gode Aalehoveder! 

Din Ven 

JuL Lange. 
TIL CAND. THEOL. A. G. LARSEN. 

Kære Larsen ! ^"'*^«"' ^- ^"J '*^*- 

Tak for dit Brev og for, at du ikke var ked af Korre- 
spondancen, jeg havde virkelig frygtet for det. Hvis du 
skulde finde, at jeg er en noget mat Korrespondent, saa 
betænk, at jeg bor en Fjerdingvej udenfor Paris og ikke 
saaledes somM Københavnere kan »gaa hjem« for at skrive 
et Brev, endvidere at jeg bor selv tredie i 2 Stuer, i hvilke 
der kun er ét Bord. Jeg er desuden i disse Dage træt 
af alt det meget: Verdensudstillingen indeholder c. 4000 
Kunstværker, den franske »Salon«, som nu er bleven 
aabnet, c. 2400. Louvre er som bekendt et af Verdens 
allerstørste Museer; desuden findes Luxembourgsamlingen 
og lidt herfra Versaillessamlingen. Enten maa man jo 
blive meget klogere eller meget dummere af hele denne 
Mængde. Jeg tror, at Forholdet korrektest kan udtrykkes 
saaledes, at man bliver meget klogere og noget dummere, 
saaledes at den positive Størrelse er noget større end den 
negative — ellers skulde Fanden da være her. Men i 

disse Dage er Humøret gaaet fra mig, og jeg er mest 
optaget af Sagens negative Side, da jeg virkelig har følt 
mig overvældet. 

I den danske Industri-Afdeling findes blandt Fiskeri- 
sagerne noget, som kaldes paa Etiketten »heros en gelée«. 
Franskmændene maa jo faa gruelige Forestillinger om, 
hvilket barbarisk Folk vi ere, at vi hædre vore Helte 
ved at lægge dem i Lage, eller de opfatte det maaske 
som noget, vi have optaget fra de gamle Ægyptere, som 
en Slags Balsamering af vore store Mænd. Sagen er den, 
at der gives en Fisk, som paa Dansk — eller Tysk — 
hedder Helt, hvilket Ord naturligvis, naar man slaar det 
efter i et Lexikon, findes gengivet ved »heros«. Tillige 
findes der en Kostumefigur af en Grønlænder blandt Pels- 
værksarbejderne; Franskmændene skulle være haard nakket 
tilbøjelige til at antage den for en træffende Gengivelse 
af den danske Type. I det hele taget ere vi nok meget 
uheldige. Vi have udstillet vore Husflidsgenstande paa 
en saa iøjnefaldende Maade, at Besøgerne anse dem for 
at være Blomsten af vor Industri, hvilket vi ere meget 
ilde tjent med. Det er overhovedet meget beklageligt, at 
vi ikke gøre meget mere Væsen af os, end vi gøre. Du 
skulde se, hvorledes Belgierne have grebet sig an ; Facaden 
til deres Industriudstilling har alene kostet dem V2 Million 
francs; men den er ogsaa i højeste Grad splendid med 
Marmor og andre kostbare Stensorter. Deres Kunstud- 
stilling er omtrent den bedste af alle Nationers og for- 
bavsende stor af et saa lille Folk at være. Det er jo en 
Nation, som kæmper for sin Tilværelse; men jeg tør 
indestaa for, at hele det Publikum, der besøger Verdens- 
Udstillingen, bevarer den i Erindring med en Forestilling 
om glimrende Dygtighed. Selv om vi nu aldrig kunde 
have hamlet op med dem, saa burde vi dog have gjort 
mere, end vi have. Vi kunde jo f. Ex. have opført vor 
Facade af Smør, der er vort Hovedprodukt ; og vi behøvede 
ikke at spare paa det fineste ævrede. Smør er som bekendt 
modtageligt for en meget delikat plastisk Behandling; Ca- 
nova modellerede i sin Ungdom en Løve af Smør, som 
skal have være fortræffelig, men senere er smeltet. Naar 
Sommervarmen kom, vilde vor Facade vel ogsaa forvandles 
til smeltet Smør, men det er jo ogsaa et fortrinligt Pro- 
dukt, hvori der kunde indrettes et Akvarium med kogte 

Torsk og Flyndere. Ja ved du hvad! Lidt Humbug maa 
der skam til i denne Verden, især paa en Verdensud- 
stilling. 

Her vrimler stadig af Danske hernede. Blandt andre 
er Holger Drachmann her; han ser meget fed og trivelig 
ud; jeg hører, at han har faaet offentlig Understøttelse 
til at studere det franske Drama i Paris. Jeg har været 
3 Gange paa Komedie for ogsaa at betale det franske 
Drama min skyldige Tribut. Den ene Gang saa jeg min 
gode gamle bekendt: le marquis de Villemer, som jeg 
saa her paa Odéon for 11 Aar siden, nu gaar det paa 
Théatre fran^ais; jeg hører, at det ogsaa har gaaet paa 
vort Theater i Vinter; det blev for det meste nydelig 
spillet. Anden Gang — ja egentlig første Gang — saa jeg 
paa »Varietés« et ganske modernt Pariserdrama : Niniche, 
som ikke var saa lidt frivolt endda, men forresten meget 
morsomt. Tredie Gang 1^/j komiske Operaer paa Bouffes 
parisiennes; den første var nydelig og meget uskyldig- 
barnagtig; den anden var væmmelig, især paa Grund af 
en enkelt Skuespillerinde, der var en gruelig Fedtklump 
af Liderlighed, tilmed snøvlede hun afskyelig, naar hun 
sang. — Jeg er ellers umaadelig tilfreds med at bo herude 
i denne fredelige Egn, hvor jeg sidder for aabent Vindue 
med smukke grønne Træer udenfor og Fuglesang i Grenene, 
og i alt Fald faa mine Øren ikke Lyd af Vognrummel; 
jeg tror ikke, at jeg havde holdt det ud midt inde i Paris. 

Hils alle gode Mennesker i København fra mig! 

Din 

Jul Lange. 

TIL MALEREN FRANTS SCHWARTZ (i Andalusien). 

Auteull, S. Juni 1878. 

Vor kære General- Admiral- Feltmarskal-Løjtnant!^ 

Med 'Særdeles Tilfredshed have vi modtaget din Rap- 
port, dateret Sevilla 23. Maj, af hvilken fremgaar, at du 
med fortfarende Held kæmper i Spanien mod Fjendens 
sydlige Hærkorps, og at du kan gøre dig grundet Haab 

^ Den spøgende Titel fra Samlivet i Madrid. 

om at indtage hans sidste Forskansninger og efter opnaaet 
Victoria at vende laurbærkranset tilbage. Ach, gid jeg 
kunde bringe dig ligesaa gode Efterretninger om Nord- 
armeen, som kæmper her ved Paris og har forskanset 
sig lidt udenfor Byen lAuteuil. Medens du kan give dig 
saa god Tid og Ro, hvor du er, at du endog kan give 
dig af med at lære en lille Pige paa 9 (sic! læs: 19?) 
Aar Bogstaverne, har jeg det allervoldsomste Mas med 
Fjenden, hvis Mandstyrke er frygtelig. og Courage for- 
færdelig. Han har fordelt sig i flere store Hærkorpser, 
hvert for sig af første Rang. I Louvre ligger den gamle 
Garde indkvarteret, prøvede Linietropper, ja endog for 
største Delen et sandt Elitekorps, med hvilket jeg alt 
mangfoldige Gange har været haardt engageret. De an- 
føres af de berømteste Feltmarskaller og ere nogle sande 
Ildhunde. Alligevel har jeg med Held nedlagt adskillige 
svære Menneskefigurer iblandt dem, deriblandt flere af 
Generalernes egne Sønner, og føler mig i det hele Kampen 
der mest voxen, eftersom jeg fra tidligere Affærer kender 
Troppernes Organisation bedre. Paa Champ de Mars har 
der lejret sig et uhyre Armékorps, større end Verden 
nogensinde har set det før. Kritiken har draget sit med 
Drageblod besmurte Sværd Dyrendal imod dem og hid- 
kaldt alle sine Tropper fra hele Verden, blandt hvilke 
jeg ogsaa har den Ære at regne mig. Ach, jeg er træt 
af Kampen og har maattet unde mine Tropper Hvile her 
i Auteuil; jeg har foreløbig bestemt Vaabenstilstanden til 
3 Dage, af hvilke jeg nu slider paa den 3dje. Jeg har 
vel før kendt ligesaa tapre Tropper, ja langt taprere; jeg 
kan vinde enkelte Batailler; men hvad hjælper det, naar 
Fjenden bestandig kan stampe nye Batailloner frem imod 
mig! Jeg maa indskrænke mig til at kalde Bonnat et 
Asen og Bouguerau et Fæ og havde overhovedet mest 
Lyst til at grine ad den hele Armé paa enkelte Undtagelser 
nær; men Verden vilde alligevel tro, at jeg, hvis jeg ikke 
indlod mig i formelig Turnering med dem, var slagen 
skammelig af Marken; der er altsaa intet andet, at gøre 
end at kæmpe løs efter Vaabenstilstanden. De nye spanske 
Tropper have snildt stødt til Hovedkorpset i Paris, i Stedet 
for at blive i deres eget Land og indlade sig i spredt 
Kamp med dig, min kære Gen.-Adm.-Feltm.-Ltn. ! De føre 

en Brigade i Ilden med meget glimrende Vaaben og et 
højst fyrigt Udseende^; ja deres Yaabens Glans er ved at 
overstraale de andre Nationers, Franskmændene ikke fra- 
regnede. Dog har jeg ikke endnu forsøgt, om deres Kraft 
er ligesaa solid og udholdende, som deres Vaaben ere 
blanke og deres Uniform livlig i Kuløren. — Og nu kommer 
dertil, at der endnu har lejret sig en uhyre stor Armé 
af indkaldt Mandskab i Champs Elysées; det er sandt 
nok aldeles uprøvede Tropper, og efter en foreløbig Re- 
kognoscering at dømnie en sand Militsarmé; men de 
mangle ikke Mod og gøre meget Spræl og Spektakel. Føj 
hertil de ældre franske Hærkorps, som have befæstede 
Lejre i Luxembourg og Versailles, saa vil du indrømme, 
at en modig Krigsmand, der har kæmpet med Udholdenhed 
paa mange Valpladser, er nærved at kunne opgive Ævret. 
Man taler endog om, at der er indkaldt en Reserve af 
gamle Kærnetropper, som have trukket sig tilbage til det 
private Familieliv, og som skal kaserneres i det nye 
Trocadéro-Palads ved Champ de Mars for at hjælpe den 
nye Hovedarmé, der nok engang vil kunne komme til at 
trænge til Hjælp. Det er aabenbart, at de højere Magter 
have taget Parti med Kunsten imod Kritiken, at Jupiter 
og Pallas i Skyerne maa have iført sig Vaaben og kæmpe 
paa Kunstens Side. Hvad skal man gøre? Hvis du ikke 
snart kommer og stiller dig paa den rette Side og drager 
Kritikens Sværd, saa skal dit Navn til evige Tider kaldes 
en Poltron og en Forræder, og fanger jeg dig engang i 
Vold, saa lader jeg dig arquebusere bagfra. Enten maa 
du komme snart til Paris og indkvartere dig i den 3dje 
Plads i det Lejrtelt, som bebos af den lille Brouwer 
og mig, og fra hvilket Andreas Weis idag skammelig er 
flygtet for at drage Nord paa i Selskab med August Weis 
og Otto Schwartz — det er ikke Tropper, som man kan 
stole paa i en svær Bataille — ; eller ogsaa gør du bedst 
i at skjule dig i det indre Afrika, et Sted, hvor der ingen 
Aviser gives, hvori man kan lade dig efterlyse. 

Din 

JuL Lange. 

^ deriblandt Fortuny [Udg.s Anm.]. 

TIL CAND. THEOL. A. C. LARSEN. 

Kære Larsen ! ^"'*«"' ^®- •'""^ ^*''*- 

Naar man med en overordentlig Fart drejer en Skive 
rundt, hvorpaa alle Regnbuens Farver ere malede, op- 
fatter Øjet som bekendt intet andet end det rene hvide, 
hvilket slet ikke er Farve. Da min Situation har nogen 
Lighed med den at se alle Regnbuens Farver paa engang, 
ligesom din — efter dit eget Sigende — har megen Lighed 
med den ingen at se, forekommer der dog, til alle brave 
Dialektikeres Fryd, en vis Lighed i Indtrykket. Vilde 
man ikke bedrøve Rasmus Nielsen ved at nægte, at alt 
og intet omtrent er det samme? Frankrigs Politik gaar 
for Tiden aldeles aabenbart ud paa at kvæle Kritiken — 
først Kunslkritiken — i Kunst. Man faar et Indtryk af, 
at de styrende Magter have besluttet, at de sgu nok 
skulle gøre det af med os med det samme, og at de derfor 
lade den ene Bataillon rykke frem efter den anden for 
at overvælde os. Jeg ligger og spræller paa Valpladsen. 
I denne Middag har jeg just været i Færd med en helt 
ny Udstilling, Exposition rétrospecti ve , som har kastet 
mig baglæns overende. Kast en Mand paa Hovedet ud 
i et uhyre Hav og se, om han ikke vil blive fortumlet, 
selv om han er forsynet med Kundskabens Korksele og 
forstaar sig paa Erfaringens Svømmetag! 

Mit foreløbige Resultat af Verdensudstillingen er for- 
øvrigt det, at den nye Tid i Europa, eller i Verden, er 
en Pokkers ny Tid — i den Forstand at forslaa, at den 
egentlig slet ikke vil have noget at gøre med den gamle 
Tid. Der er i Løbet af de sidste 20—30 Aar ogsaa i 
Kunsten foregaaet et Brud, et Snit i Kontinuiteten, som 
vel ikke udvortes er saa paafaldende som adskillige ældre 
Brydninger, men i Grunden er dybere og uforsonligere. 
Du vil maaske dertil svare, at jeg jo lige kommer fra en 
Exposition rétrospective , hvilket da ikke tyder paa, at 
man ikke vil have noget med Fortiden at gøre eller vil 
afbryde Kontinuiteten. Ganske vist: den bliver man nødt 
til at have noget at gøre med, fordi der er hele Retninger 
af Kunsten, som i vore Dage ikke kunne skabe fra nyt 
af, men blive nødte til at øse af Fortiden. Man holder 
overhovedet meget af det Qerne i Tid og Rum. Man 

indrømmer, at vore Forfædre for 1000 Aar eller flere 
Tusinder af Aar tilbage vare nogle snurrige Karle, som 
det kan være interessant at grave op af Graven. Men 
sin Fader og Moder o: det Afsnit af Traditionen, som 
har affødt vort eget dyrebare Øjeblik — det betragter 
man med en Blanding af den mest skærende Spot og den 
mest uforskammede Medlidenhed. At de gamle Aftægts- 
folk skulde vove at ville tale et Ord med — thi de leve 
endnu — det vilde dog være for galt. At de skulde ville 
gøre deres Mening gældende om nogen Ting mellem Himmel 
og Jord, at de skulde ville give et Ord med i Laget — 
o Himmel! Nej, de kunne have været meget gode i deres 
Tid, og naar de blive nogle Hundrede Aar gamle i deres 
Grave, saa kunne de ogsaa blive ganske interessante at 
finde; men maa vi foreløbig være fri for at høre paa 
dem! Lad os begynde aldeles forfra! 

Du vil maaske med et sardonisk Smil sige til mig, at 
jeg for mit eget Vedkommende da ikke er opfordret til 
at være saa moralsk i denne Henseende overfor min egen 
Tid, da jeg dog temmelig stærkt er med til at skære 
Forbindelsen med den nærmest gaaende Fortid over, og 
til at forbyde »mine Forældre« (o: min Tænkemaades 
Forældre) at tale et Ord med i Laget. Jeg indrømmer 
det for mit eget personlige Vedkommende; men jeg taler 
her mere som uværdig Skildvagt ved vor Kunst (officielt: 
Sekretær ved vort Kunstakademi). Sagen er den, al saa 
godt som hele vor Kunst staar paa et Standpunkt, der 
ligger forud for den Tid, da det store Brud skele. I 
København lever jeg mit daglige Liv mellem Folk og 
mellem Anskuelser, som jeg, naar jeg bevæger mig her 
paa Verdensudstillingen, ser, ere langt mere antikverede 
end Syndfloden, der netop er meget modem. Du vil 
dertil maaske svare, at det vidste du i Forvejen, men det 
er blevet mig saa uhyre meget mere haandgribeligt og 
paa tageligt hernede. Det kan ikke nytte, at man læser 
Udtalelser af Anskuelserne, man maa rigtig se deres 
Frugter. Det, som i Kunsten svarer til Atheisme, Repu- 
blikanisme og andre moderne Ismer, kunde maaske kaldes 
Fotografisme; det er i alt Fald klart, at Fotografien dristig 
er steget op paa Rafaels og Antikens Trone og har erklæret 
sig for den rette og egentlige Læremester. Nu er man 
da ogsaa endelig begyndt at fotografere Farverne (o : ikke 

Breve fira Jol. Lange. 9 

alene kolorere en sort Fotografi, men at faa selve Farven 
fremstillet fotografisk). Ude paa Udstillingen findes Resul- 
tater fremstillede af to forskellige Experimentatorer; de 
ere meget interessante, skønt de rigtignok ere meget langt 
fra endnu at have naaet Fuldkommenheden. Men hvad 
kan det Barn ikke blive til engang, naar det bliver godt 
opdraget! Det bliver forresten en stolt Tid for den næste 
Slægt af Kunsthistorikere, naar man kan have Tizians og 
Correggios Farver liggende i sin Mappe og tage dem frem 
i Stedet for at rejse rundt til alle Europas Gallerier. Vor 
Tid er egentlig nok værd at studere, den bevæger sig 
paa ganske mærkelige (Jern-) Baner. 

Goldschmidt hører til de mange Københavnere, som 
have været hernede. Han bad mig at gaa med ham en 
Formiddag i Udstillingen, hvilket jeg ogsaa gjorde. Ved 
Frokosten filosoferede vi dybsindig om »Nemesis og Ver- 
densudstillingen« — hvilket, saa vidt jeg forstod ham, skal 
være Titelen paa en Bog, han skriver. Goldschmidt er 
en interessant Mand, men han lider for meget af Utyde- 
lighed. Det er de tydelige Mennesker, hvem Fremtiden 

tilhører. 

Din hengivne 

Jul. Lange. 
TIL SAMME. 

Kære, gode Ven ! ^«'*""' *« •'""' ^«^«- 

Jeg har været meget ked af, at jeg ikke har faaet 
skrevet i rette Tid. Du har det forud med Hensyn til 
Regelmæssigheden, at du lever et regelmæssigt Liv, hvilket 
et Rejseliv ingenlunde er, og at du har dit Værelse for dig 
selv, hvilket jeg ingenlunde har. Jeg har været paa Udflugt 
i nogle Dage til Amiens og Rouen, i Selskab blandt andre 
med Prof Gustav Storm fra Kristiania, som jeg holder meget 
af Jeg har havt de bedste Forsætter til at skrive, men 
hidtil forgæves. Jeg havde oven i Købet temmelig meget 
at sige angaaende dit sidste Brev, som til en vis Grad 
beror paa en Misforstaaelse af min Mening, der vistnok 
ogsaa — til Trods for, at Fremtiden tilhører de tydelige 
— var meget lidt tydelig udtalt. Men nu faar du en af 
de første Dage et udførligere Brev desangaaende. 

Din 

Jul, Lange, 

TIL SAMME. 

Kære Ven ' Auteuti, so. Juni isis. 

Hvorledes kan du isige om mig, at jeg omgaas med 
den Plan Bt støde Rafael og Antiken fra Tronen og sætte 
Fotografien i deres Sted? Ligesaa lidt,' som det kan nytte 
at nægte: Attentatet paa Kejser Wilhelm, Socialismen eller 
Dr. Nobiling Existens, ligesaa lidt kan det nytte at nægte, 
hvad man- af andre Slags ser for sine Øjne. Du gør mig 
den ikke ualmindelige Uret at slaa alle paa Tapetet 
værende radikale Standpunkter i Hartkorn, og da du véd 
mig skyldig — Sagen er in confesso — i et eWet to af 
dem, saa ogsaa at drage mig til Ansvar for de øvrige, 
navnlig for »Fotografismen« i Kunsten, som om jeg hyldede 
deii. Ja »— vil du maaske sige — man kan ikke saaledes 
efter Behag pille et eller to Standpunkter ud at være 
radikal paa: aut Cæsiar aut nihil. Jeg vil dertil svare, 
at jeg slet ikke anser »Radikalisme« som saadan foi^ noget 
reelt; den er en foreløbig og journalistisk Benævnelse; 
hvad der i Virkeligheden hører sammen med Hensyn til 
Standpunktet, er det en meget vanskelig Sag at undersøge. 
Jeg tror, at jeg er i Ordets egentlige Forstand en Kunst- 
ven; jeg kan ganske godt lide baade Antiken og Rafael; 
ja jeg holder endogsaa en Klat af Plato — som Kunstner. 
Jeg finder endnu, at der var noget i, hvad en Yngling 
paa Ehlers' Kollegium i sin Tid skrev om Fotografi og 
Kunst, skønt Ynglingen nu — Gud bedre det ! — er bleven 
en gammel Karl. Men Ynglingen vidste dengang ikke 
rigtig, hvad den gamle Karl har lært paa 3 Verdens- 
udstillinger, at den Distinktion, som han søgte begrebs- 
mæssig at definere, har én stor historisk Betydning og 
en omfattende Anvendelse paa vor Tid. 

Hvad skal man gøre, naar man ser den Kendsgerning, 
at Fotografismen trænger ind i Kunsten? Skal man sætte 
sig under en Terebinthe og græde, eller skal man fare 
ind i Byen og begynde midt paa Place de la Concorde 
at prædike for de Niniviter? Terebinthen har jeg aldrig 
holdt af; det kan ikke nytte at være muggen og skænde 
paa en hypothetisk overjordisk Chikanør, som ikke vil 
lade Tingene i Verden gaa for sig efter vor Smag. Og 
hvad det angaar at fare ind i Byen og prædike, saa vil 

jeg forudsætte det bedste Tilfælde, nemlig at nogen vilde 
høre paa Prædikenen, ja endog at Niniviternes Konge 
vilde iføre sig Sæk og Aske og falde ned i Støvet og 
begræde sine Synder og love Bod og Bedring. Det er 
et Tankeexperiment, men jeg vil alligevel gøre Experi- 
mentet. Hvad vilde Følgen blive? Man vilde endnu mindre 
kunne gøre Kunst end tidligere. Kunsten tager ikke Ud- 
gangspunkt og Fart fra Forsæt og Villie og Bod og Bedring. 
Dyden og Heltemodet maaske, men Kunsten ikke. Jo 
flere Omvendelser i Kunsten, des flere Svækkelser. Det 
i Sandhed vederkvægende ved Rafael og Antiken og Tizian 
og Rembrandt bestaar i den naive og ubrudte Begejstring; 
men hvor kan man gaa hen og bede en æret Tidsalder 
som vor, om den behageligst vilde være naiv? Hele 
Paris's Demi-monde vilde slaa en skraldende Latter op, 
og dens »Monde« vilde trække paa Skuldrene med et fint 
Smil. Og de vilde have Ret. Det vilde være en endnu 
mere mislykket Opfordring end den, Bournonville som 
Danselærer i forrige Tider stillede til en lille Grev Moltke : 
»Klogt Ansigt, lille Moltke!« Hvis jeg nogensinde skulde 
høre Rafael og Fidias om Natten synge for mig: Vi komme 
igen! saa vil jeg rejse mig op i Sengen — ikke kaste 
Nathuen i Hovedet paa dem; det vilde min store Pietet 
og Kærlighed til dem forbyde mig — , men sige til dem: 
Gamle Gutter! eders uforlignelige Styrke bestaar i eders 
Naivitet. Den er god for Kunstnere; men den duer ikke 
for Folk, som drive Historiens Filosofi. Derfor er det 
altfor naivt af eder at tro, at I komme igen. Det gode 
er, at vi have eder, og vi have eder ikke forgæves; men 
produktive blive I ikke mere — hverken paa den ene 
eller paa den anden Maade. 

I samme Grad som Kunsten gaar op i Fotografismen, 
i samme Grad hører Kunsten op, det vil sige det kunst- 
neriske i den. Dette er ikke sket endnu; der lever endnu 
virkelige Kunstnere paa Jorden, man kan endog godt sige: 
store Kunstnere. Det vil formodentlig i det mindste vare 
nogle Hundrede Aar, inden det fotografiske Uhyre har 
slugt den skønne og varme subjektive Opfattelse af Verden 
— ja paa en vis Maade vil det vel aldrig ske helt. Men 
jeg vedkender mig den Tro, at det kunstneriske i Kunsten, 
naar det tages paa langt Hold, gaar tilbage og det foto- 
grafiske er i Fremrykning. Det er for mig saa sikkert 

som Dag og Nat, at der i den Kulturudvikling, af hvilken 
vi ere Medlemmer — og om andre kunne vi ligesaa lidt 
tale som om Beboerne af Planeten Jupiter — ikke vil komme 
nogen Kunst, der i Værd og Betydning vil kunne svare 
til Antiken eller de store Italienere. Skulle vi saa græde 
derfor? Vi maa for alt i Verden se at gemme godt paa 
de Rester af den gamle Kunst, som vi have tilbage; men 
vi maa sige klart og tydelig til os selv, at de tilhøre 
Fortiden. Derover kunde man kun falde paa at jamre, 
naar man miskendte Kunstens Rolle og Betydning i Men- 
neskeslægtens psykologiske Udvikling. Kunsten og Viden- 
skaben handle om den samme Sag; det er to subjektivt 
forskellige Forhold til den samme Verden, to Forhold, 
som ikke kunne existere i stræng Forstand samtidig 
hos det samme Subjekt, men maa afløse hinanden, saa- 
ledes at Kunsten kommer først. Videnskaben bagefter. De 
svare til to forskellige Stadier i den menneskelige Be- 
vidsthed! Kunsten til den sanselig opfattende, reprodu- 
cerende. Videnskaben til den analytiske, kombinerende, 
Love uddragende. Bevidstheden har to Stadier: en billed- 
dannende og en begrebsdannende. Kunsten er det ene 
af disse Stadier, fremtrædende som en Verdensidræt, Viden- 
skaben det andet. Psykologisk maa Billeddannelsen gaa 
forud for Begrebsdannelsen; man maa fastholde Sagens 
Fænomen, forinden man gaar ud paa at udpunktere den 
i Begreber, Love og Tanker. Deri ligger for det første, 
at Kunsten aldrig fuldstændig kan høre op, for det 
andet, at der kommer et Punkt, da dens principale 
Rolle i Menneskeheden er udspillet; og dette Punkt 
er efter min Formening allerede indtruffet for et Par 
Hundrede Aar siden i Menneskehedens Historie. Foto- 
grafismen vil ikke sige andet end Videnskabeliggørelse af 
Kunsten; man er sig bevidst den dybe Modsætning mellem 
Objekt og Subjekt; man véd, hvor haardt og koldt det 
objektive er; man betror sig derfor til den Læremester, 
der formaar at fastholde Tingenes Fænomen paa en objektiv 
garanteret Maade. Men man lader sig ganske vist i Virkelig- 
heden narre; thi det, som giver den billeddannende Be- 
vidsthed dens psykologiske Værd som et nødvendigt Led 
i Bevidsthedsudviklingen, er netop et subjektivt Element; 
det kan fedt nytte os, at der bliver gjort Billeder: 
det væsentlige er, at det i Sandhed er os, er Mennesket, 

der helt og fuldt gør dem som Reaktion imod 
Indtrykkene af det objektive. Fotografismen ræson- 
nerer som saa: Malerier skulle gøres som Genbilleder af 
den objektive Verden; det er et gammelt og giv«t Krav, 
som den tager uden nærmer^ Kritik, saa meget mere, 
som det paa en glædelig Maade betaler sig at tilfredsstille 
det. Den ræsonnerer fremdeles saa: de hidtil gjorte 
Malerier tilfredsstille ikke Kravene til Gengivelsen, det 
lærer man af Fotografien, der med en naturnødvendig 
Korrekthed giver det naturtro Billede. Det er ganske 
rigtig ræsonneret, men uheldigvis i en forkert Retning; 
thi det er ikke det absolut naturtro Billede, som det 
væsentlig kommer an paa. 

Ja, kære Ven! Det var nu en hel Forelæsning — du 
har gabet 7 Gange; du er 3 Gange falden i et kort Blund 
i dit Sofahjørne; du har 4 Gange strøget Svovlstikker 
for paany at tænde din Pibe, der paa Grund af det korte 
Blund var gaaet ud. Nægt ikke disse beklagelige Kends- 
gerninger! Men nu skal du ogsaa slippe og har Lov til 
at springe lidt omkring i Stuen eller gaa dig en Tur for 
at forfriske dig. Saadanne Forelæsninger er det nok 
ikke værd at holde for Kunstakademiets Elever, men for 
en saa gammel og prøvet og mosgroet Marmorblok som 
dig gaar det vel an. Vi ere begge to umedgørlige Karle, 
og des bedre kunne vi snakke ud af Posen til hinanden, 
da vi véd forud, at vi ikke bringe hinanden altfor meget 
ud af Folderne. 

Dette Brev bliver det sidste, som du faar fra min 
Rejse fra mig. Jeg bliver her i Paris 10—12 Dage endnu, 
boende inde hos Borjessons ved Siden af min nuværende 
Bolig i Auteuil. Jeg haaber, at du endnu skriver et Brev 
til mig, i alt Fald for at tilgive mig min uregelmæssige, 
men ganske vist fuldkommen foranledigede Pause. 

Din 

Jul. Lange. 

I Aften stor Fest i Paris: »La fete de la paix, du travail, 
de TExposition universelle«. 

TIL HUSTRUEN (under hendes Landophold). 

[Kbhon., AuguMt 1878.] 

Min elskede Louise! Fredag Afun 

Tak for dine Breve; som,* selv naar de handle om 
Støvler, ere mig til stor Opmuntring og Glæde. Jeg har 
syntes meget godt om Drengens Fart ud paa Dybet. 
Skønt jeg nok mener, at man maa være forsigtig med 
Gentagelser og se høje efter, om det er stille og roligt 
Vejr og det er paalidclige Folk, som han tager med, saa 
vilde jeg dog ikke ganske forbyde ham slige Ture. At 
lukke Drengen ude fra enhver Følelse af lidt voveligt 
og uvant, vilde vel ikke være godt. Fare har der vel 
heller ikke været, og de gode Kællinger, som komme og 
beklage og ytre saa megen Ængstelse, ere maaske ikke 
de bedste Raadgivere. Forresten kan jeg naturligvis ikke 
paa Afstand sige^ hvad der er det rette. Jeg kan huske, 
at min Fader engiang nede i Vordingborg roste mig meget, 
fordi han fandt mig klavrende paa Tagrygningen, hvilket 
jeg troede, at jeg skulde have Skænd for. 

Tænker du forresten ikke snart paa at komme ind 
igen? Jeg begynder rigtignok at finde det vel tomt her- 
inde til Trods for alle de gamle rare Persere og Lydere 
og Assyrere. I Tirsdags spiste jeg hos Roeds. Han for- 
ærede mig en Fotografi af Holgers smukke Tegning af 
Gefion. Kender du den? Det er en af de skønneste, aller- 
skønneste Kompositioner, jeg kender, det er ikke for meget 
sagt. Desuden gav han mig en nydelig lille Tegning af 
Holger af nogle døde Fugle, en Studie. Jeg har desuden 
faaet et Maleri af Zahrtmann, et lille Udkast til hans 
gode Billede af Leonore Kristine i Fængslet. Du ser, at 
jeg beriger mig. I andre Henseender er jeg desværre 
ikke synderlig rig. De Penge ! de Penge ! Men skal Børnene 
have Støvler, saa skal de have dem. 

Det er blevet silde i Aften, da min Afskriver har været 
her og jeg har dikteret ham hele Aftenen igennem. Det 
vil vel engang give Penge i Kassen. Jeg havde Brev fra 
Tyskland forleden. Dr. Gruneisen skrev, at han og Schnaase 
havde læst min Afhandling om Mantegna >mit groszer 
Freude«, og at den nu var i Trykkeriet. Det er vel atter 

nogle faa Dalere. Jeg tænker, jeg ogsaa kan levere den 
paa Dansk og faa nogle Penge for den . . . 

Din 

Julius. 

TIL CAND. JUR. A. P. WEIS. 

[Kbhvn., August 1878.] 

Kære Hassan ! ''''•*<'«» Morgen. 

Jeg havde ganske rigtig Brev fra Onkel i Aarhus^, 
der begyndte paa en pinagtig Maade, som om han vilde 
laane Penge af mig. Jeg tænkte allerede paa at svare 
ham, at han ikke kunde vente sig mere af en Stodder 
som mig end 2 Kr. til 4 % ; men det synes dog kun, at 
han kræver min moralske Understøttelse til at faa Penge 
til Museet, hvilken moralske Understøttelse nok hoved- 
sagelig skal bestaa i, at jeg skal komme over og være 
hans Gæst, — den defineres i alt Fald ikke yderligere. 

Kan du ikke skaffe mig dig selv og Schwartz og S.Tuxen 
herud f. Ex. paa Torsdag eller Fredag Aften? Det vilde 
tjene mig til den allerstørste Opmuntring. Jeg skal gøre 
mine bedste Anstrængelser for at faa Mad. Nielsen (min 
femme de ménage, min »Marguerite«) til at anskaffe de 
mest frugale Vederkvægelser, som dog vilde gøre det 
overflødigt for eder at spise andetsteds til Aften. Masser 
af Fotografier fra Brussel. Send mig et lille Ord derom! 

Din 

Jul. Lange. 

TIL OVERLÆRER L. KLEISDORFF (i Aarhus). 

Kære Kleisdorff! ^^'»'"»•' ^^ ^p^- ^«7*- 

Dit Brev trænger jo ikke til hastigt Svar, eftersom 
der intet skal udrettes i Øjeblikket. Jeg skal gerne være 
villig til at gøre opmærksom paa, hvad der kan forefalde; 
dog bedes du at betænke to Ting: 1) at jeg som Medlem 
af den københavnske Galleri-Kommission først og fremmest 
skal se paa vort eget Tarv; og 2) at det just aldrig har 
været min Plaser at rende omkring i Kunstner-Atelierer 
og lugte paa deres Billeder. Men til en vis Grad bliver 

* Møller Weis. 

man jo alligevel nødt til at gøre det. Forresten komme 

I jo aabenbart ikke vidt med en Sum af 1200 Kr. Hvis 

jeg maa tillade mig at udtale noget om den Ting, skulde 

det være et indstændigt Raad til ikke at klippe eders 

Budget for meget i Stykker. Jeg tror ikke, at Bloch sælger 

et Billede til den Pris, og I staa eder aabenbart ved at 

skabe eder Venner med det uretfærdige Mammon. Efter 

min Mening burde Galleriet i København i den samme 

Tid have købt det samme Antal Billeder for de dobbelte 

Priser. 

Din hengivne 

Jul. Lange. 
TIL CAND.JUR. A.P.WEIS (i Italien). 

Kære Hassan ! [Sraanachweig], IS. Okt. 1878. 

Jeg vil dog sende dig et Par Ord, dels til Tak for godt 
Kammeratskab, dels for at opfordre dig indstændig til, 
hvis det er muligt, at opholde dig en Dag her paa Hjem- 
rejsen. Endskønt jeg indvendig er ganske mudret af lutter 
Jernbane-Rumleras og Mangel paa Søvn, har jeg dog havt 
et Par prægtige Timer i Galleriet — og lover mig et Par 
til. Jo her er bedre end hos Oppenheim & Hebert! En 
lille Række Rembrandter! Hm! Lige fra 1631 af, da han 
er saa ungdommelig ængstelig og saa dydig i sit Forhold 
til Detaillen, og til hans seneste Tid, da hans Pensel eller 
Finger med den mest overmodige Frækhed smører alt, 
alt til Side, som ikke staar i noget ligefremt Forhold til 
Kunstværdien. Familiebilledet, hvor Moderen fa ar Blomster 
af Smaapigerne paa sin Fødselsdag, er for mig meget 
helligere end de allerfleste »hellige Familier«, og Moderens 
Hoved vejer det meste op af, hvad Rafael har gjort, og 
staar fuldkommen paa Højde med den Sixtinske Madonna. 
Den inderlige Fryd og den dybe Bevidsthed om sin Lykke ! 
Og hvilket straalende Billede, set i nogle Alens Afstand! 
— En lille læsende Filosof, som har staaet Fadder til en 
Trediedel af Meissoniers Billeder, foruden alle de Børn, 
han har havt i den hollandske Kunst selv — stemnings- 
fuld, mærkelig ! Og saa dette store venetianske Førsterangs- 
billede: Adam og Eva (Giorgione?? Palma? Tizian??) fra 
det allerskønneste Øjeblik i den venetianske Kunst og 

saa mærkeligt i den brede, noble Form, den fine Farve 
og denne forunderlige melankolske Stemning. Maleren 
har aabenbart tænkt noget paa den djævelske Dialektik,^ 
som ligger i, at Alverdens Ulykker skulde plukkesi af en 
Frugt i Paradisets Have, Forresten er her ogsaa en for- 
færdelig Mængde maleriske - Røverhistorier, især hvad 
italiensk Kunst anbelanger. Den Præst af en Kunsthisto- 
riker, som har døbt alle de Børn og sagt, hvad »Barnet 
skal hedde«, har ikke været nogen rigtig klog Mand. -^ 
Ogsaa er her denne i Farven saa aldeles bedaarende Jan 
van der Meer og den udmærkede Fortæller og skrækkelige 
Tegner Victors, og brillante Portrætter af Rubens og Frans 
Floris, og smaabitte, meget skønne og mærkelige Elsheimere 
og dejlige RuysdaeFer og en Jan Steen, en . Fprlovelse ! ! 
Det var alligevel rart, jeg kom hertil; men 'det er rent 
fatalt, at jeg ikke fik dig med. Den pripcipale Fejl ved 
det hele er, at Livet er saa kort og Kunsten saa lang. 
Jeg haaber nu, at din Mave opfører sig anstændig og 
bestræber sig for i Fortrinlighed at danne sig efter dit 
Hoved og dit Hjerte. Og dog, hvor skulde den kunne 
naa saa højt til Vejrs! Det vilde jo give en hel Omkal- 
fatring i Organismen. Nej, lad den blive paa sin lavere 
Plads, flittig beskæftiget med det materielle Livs Til- og 
Af-, Ind- og Udførsel! Lad den blot ikke lægge sig efter 
»Følelser« ligesom Hjertet eller »Anelser« ligesom Hovedet ! 
Lad den lære, at paa sin beskedne Plads er en god Mave 
Mennesket en ligesaa værdifuld Tjener som — 

Dog man kan ogsaa vrøvle for meget. Maden kalder, 
lokker, vinker min Mave, som jeg dog staar i et meget 
nærmere Forhold til end til din. Lev vel, til vi ses! Kom 

hjem med noget godt! 

Din hengivne 

Jul. Lange. 
TIL REDAKTØR V. TOPSØE. 

Hr. Redaktør V. Topsøe ! *'"»''«' ^^ ^*' ^^^^ 

Ved efter min Hjemkomst fra en lille Rejse at gen- 
nemløbe min sidste Artikel i »Dagbladet«^ er det faldet 
mig selv paa Sinde, at det er kønt og frisindet handlet 

V for ^Vio 78, om en eventuel ny Museumsbygning i København. 

af Dem at optage den, uagtet den gik en af dem selv 
udtalt Mening saa stærkt paa Klingen. Jeg er Dem tak- 
nemlig derfor og beder Dem paa den anden Side ind- 
rømme mig, at jeg ifølge de Interesser, som jeg skal 
varetage,, har handlet rigtig ved netop at paabyrde > Dag- 
bladet« mit . Indlæg i Sagen. 

Deres ærbødigst hengivne 

Jul. Lange. 

TIL PROF. L. DIETRICHSON (i Kristiania). 

Kære Dietrichson! Kbhvn, 35. Aprii 1879. 

Jeg takker for din venskabelige Skrivelse og for den 
Bandlysning, du conditionaliter^ har udslynget over 
mig. Naar du faar dette Brev, haaber jeg, at den And, 
som Pressen — ligesom en kaad Dreng — har sat ud at 
flyye, maa være bleven indfanget igen og sat paa den 
Sti, hvor de magre og løgi^agtige Ænder staa og vente, 
til de blive fede og sande. Kort sagt: det er ikke andet 
end Løgn og Humbug, at jeg skal til Bergen og holde 
Forelæsninger; i Aar sker det i alt Fald ikke. Jeg fik 
nok Indbydelse, men kunde ikke svare Ja, fordi det hele 
ikke kunde gaå af uden Hastværk og Jaskeri, der enten 
vilde gaa ud over Forelæsningerne i Bergen eller over 
mine Forelæsninger i København, eftersom jeg i hvert 
Fald vilde være her tilbage til vort Universitetsjubilæum. 
Jeg angav desuden som Grund til mit Afslag, at naar jeg 
første og maaske eneste Gang kom til Norge, maatte jeg 
ønske at faa Lejlighed til at se noget af eders berømmelige 
Land, og at jeg meget nødig vilde afskære mig selv Lejlig- 
heden til at besøge mine Venner i Kristiania. Men det 
vilde der ikke Wive Tid til; der maatte fares og hastes 
paa en Maadie, som der ingen Fornøjelse blev ved. 

Men du kan begribe, at jeg er dig. og din Hustru ikke 
mindre taknemlig for eders Venlighed, som jeg ogsaa 
haaber, at jeg engang faar Lejlighed til at nyde godt af 
Det er Sindelaget, det kommer an paa. Dog dette vil 
maaske blive kaldet »ensidig Subjektivisme«. — 

^ nemlig hvis Lange ikke under et Ophold i Norge vil være hans 
Gæst. 

Jeg er ellers meget vred paa dig, fordi du ikke synes 
om min sidste Bog^; men jeg kan ikke nægte, at du 
synes ikke at være ganske ene med din Uenighed med 
den. Den er bleven en hel Del omtalt i vor Presse, men 
der har ikke været en eneste, som er tilfreds med den. 
Ploug er meget fornærmet, fordi jeg — formentlig — har 
gjort Høyen Uret; andre finde, at jeg har gjort ham altfor 
megen Ret. Men Utaknemlighed har jo altid været en 
af Verdens fæleste Laster. 

Jeg har med megen Fornøjelse læst din svenske Jury- 
og Udstillingsrevue ^ (der jo paa en Maade er dediceret 
til min Ringhed, eftersom jeg synes at have nærmere Ad- 
komst end nogen anden til at være den »cher ami«, hvem 
Brevene ere skrevne til), genkaldt mig mange Billeder og 
mange Samtaler, er ikke »grundig« uenig med dig, men 
kunde have et og andet at bemærke om forskellige Punkter. 
For mig selv begynder Verdensudstillingen efterhaanden 
at blive som en meget besværlig Kreditor, med hvem jeg 
skulde have afviklet mine Forretninger, hvilket trækker 
altfor længe ud for mig. Den kommer alt i alt til at 
gøre sig til Herre over et halvt Aar af mit Liv, hvilket 
er for meget. 

Bring din Hustru de venligste Hilsner fra mig, lige- 
ledes din Datter, hvis hun husker mig! Hils doctissimum 
Gustavum Stormium, naar du ser ham! 



Din 



Jul. Lange. 



TIL MALEREN S. KRØYER (i Paris). 

Kære Krøyer! ^^^""-^ «• ^'v' ^*''^- 

Det vil ikke kunne nægtes, at det begynder at blive 
en lille Stund, siden jeg sidst skrev til dig. Det var 
under lidt andre Omstændigheder end nu; du var den- 
gang i Granada og jeg i Madrid^! Dette hele spanske 
Væsen begynder at staa for mig som en Mythe. Saa 
skrev du til mig i Paris, hvilket var meget glædeligt og 
fornøjeligt, og saa lod jeg være at svare paa dit Brev. 

^ »Vor Kunst og Udlandets«. ' i »Aftonbladet«. 
^ Huskefejl, se Brev af 21. M^ 1878. 

Dette kom deraf, at du spurgte om en saa forfærdelig 
Masse Ting, om fransk Kunst og dansk Kunst og Verdens- 
udstillingen og Bonnat og mange andre Ting mellem 
Himmel og Jord, O: om min Mening om disse Ting, at 
jeg nxaatte have skrevet en lang Bog til dig i Stedet for 
et Brev; og Bøger kan jeg nok skrive, men de ere altid 
meget korte, hvilket er en af de Egenskaber ved dem, 
som Læserne sætte mest Pris paa. Men nu skal du Fanden 
tage mig have et Brev, og ved Lejlighed skal du endda 
skrive til mig igen. For det første har jeg de varmeste 
Hilsener at bringe dig fra hele den ædle Stad Horn- 
bæk, som — hvis du erindrer det — ligger paa Sjæl- 
lands Nordkyst. 1 Søndags gik jeg i Forening med en 
(anden) ung Mand, ved Navn Andreas Weis — du 
kender ham vist lidt — en Fodtur ud i det nordligste 
af Sjælland, Weis for at se paa Sommerlejligheder, jeg 
for at gaa mig en Tur, gøre ham Følgeskab, se, hvor 
lidt grøn Skoven er o. s. v. Vi kom til Hornbæk for at 
spise til Middag, og noget af det første, vi saa, var nogle 
smukke Tegninger af dig. Vi vare vel anbefalede som 
dine Venner og bekendte og fik fra Mogensen, Nielsen, 
Jensen, Olsen, Pedersen o. s. v. o. s. v. Hilsener til dig og 
det gentagne Skudsmaal om dig, at du var et »herligt 
Menneske«, hvilket var meget tilfredsstillende at høre, men 
ikke havde tilstrækkelig Nyhedsinteresse for os. Desværre 
fik vi ikke at høre, hvad Pigerne i Hornbæk dømte om 
dig. — Samme Søndag var det godt og smukt Vejr, men 
forresten have vi havt og have igen det hundskeste Vejr, 
skarp Kulde, intet Grønt, Hosten og Nysen og alt Djævel- 
skab. Solen skinner koldt heroppe i disse Himmelegne. 
Det mest foraarsagtige, jeg har oplevet endnu, er, at Frants 
Henningsen er bleven forlovet med Thora Vermehren. De 
paastaa begge to, at Vejret er varmt, og at man ikke kan 
holde ud at gaa med Overtøj. Men da vi andre ikke for 
vor Forkølelse kan gaa hen og nyforlove os, ere vi lige 
nær. Jeg havde den Fornøjelse af mit Medlemskab af 
Galleri-Kommissionen at være med at købe dit store 
Granada-Billede; jeg haaber, at Pengene have smagt dig 
godt. Jeg holder meget af det Billede, fordi jeg har en 
velgørende Fornemmelse, naar jeg ser det, af et bagende 
Solskin paa min Ryg, hvilket især er saa behageligt i 
dette Foraar. Men ét Spøg, et andet Alvor: jeg holder 

netop meget af det, fordi jeg synes, at der er saa megen 
Friluft i det, at det minder meget mere orø Natur og 
Virkelighed end om Atelieret. Netop deri forekommer 
det mig at overgaa Tuxens »Susanne«, som du vel nok 
har hørt tale om, og som er meget dygtigt og modent, 
men hvori der dog hvisker en vis Atelier- Visdom , der 
ikke vækker megen Intefesse; Jeg tilstaar ikke alene 
denne min Mening for dig, men har ogsaa giort det for 
Tuxen selv, hvilket han aldeles ikke har taget mig ilde 
op. Forresten finder jeg, at der i dit Billede er adskil- 
ligt at »hænge sin Hat paa«, og at det til syvende og 
sidst maaske mere er en stor Studie af den Slags, som 
Malerne have haéngende paa deres egen Væg i Atelieret, 
end det er et Maleri. Men jeg mener, at Galleriet alligevel 
kan have godt af denne Studie. Jeg har dannet mig den 
Forestilling ved at se det Billede, at du burde rejse i Aar 
igen til Granada og gøre flere Solskinsstudier eller Sol- 
skinsmalerier. Jeg synes, at man, naar mart er godt paa 
Vej med at løse en meget vanskelig og betydelig Opgave, 
bør kile yderligere løs paa dert. Af dine andre Ting 
holder jeg naturligvis mest af >la Frescita«, skønt jeg 
ikke kan se, at det er bedre end det store. Jeg synes 
nok, at man kan sige^ at dit store Billede har noget 
limfarve-agtigt ; det slog mig, da jeg saa det første Gang, 
og andre have fundet det samme. Det mindede mig noget 
om den orientalsk-belgiske Måler Charles Vérlat, som du 
maaske kan huske fra Verdensudstillingen, jeg mener 
naturligvis kun, at det mindede om Farvevirkningen hos 
Verlat, i andre Henseender ikke. Der er maaske nok 
saa meget af den gamle Krøyer i Billedet som af den 
Bonnatske Fedme. Hvis jeg maa sige det, forekommer 
det mig, at du hellere burde arbejde paa Fuldkommen- 
gørelsen af den gamle Krøyer gennem alvorlige Natur- 
studier, end paa at tilegne dig en anden Mands Egen- 
skaber, som maaske kunne være meget gode, men mu- 
ligvis ikke stemme med Organisationen af dit Øje og 
din Synsmaade. Jeg tror, at man kan give Iagttagelsen, 
saa at den kan ses og kendes og glæde, paa mange for- 
skellige Maader, hver med sine Fortrin. Men nu mærker 
jeg, at jeg kommer ind paa mine gamle Kæpheste, om 
hvilke jeg for nylig har skrevet en lille Bog: »Vor Kunst 
og Udlandets«, som jeg flere Gange har tænkt at sende 

dig uden dog at have rigtig Mod dertil, fordi den er 
bleven saa stærkt modsagt i alle Bladene herhjemme, at 
jeg frygter for, at den vil tage sig rent forbandet ud i 
Paris. Dog har jeg havt den TilfredsstiUelse at faa Sam- 
stemning og Tilslutning fra Sider, hvorfra jeg mindst 
havde ventet det, f. Ex. fra to saadanne Jean de Francer 
som Groth og Tuxen. 

Det er sandt: niaa jeg takke dig saa mange Gange 
for din fortræffelige Tegning af Velazquez's Rrucifix, som 
Henningsen har sagt mig, at du har bestemt for mig. 
Naar jeg engang skriver en Bog, som er ligesaa god, 
skal jeg nok sende dig den til Gengæld. Schwartz lever 
vel. Henningsen lever forhaabentiig i den 7de Himmel. 
Lev selv i samme, eller i alt Fald i den 6te! 

Diti Ven 

Jul. Lange. 

TIL CAND. JUR. A. P. WEIS, 

Kære Andreas ! *'"»''«' ^«- ^*^ ^"^^ 

Jeg er saa begejstret over Naturen i disse Dage, at 
jeg er let at lokke. Jeg er rørt over dig, som vil tage 
en gammel Karl som mig med paa Fodtur. Det skulde 
ikke engang afholde mig fra at være med, at du nævner 
Ordet Middagsmad for mig, hvilket Ord i denne Tid be- 
gynder at lyde for mig paa en saa truende Maade, at 
min Appetit næsten forud er fløjten. Men jeg tør ikke 
lægge saadanne Planer, som du foreslaar, eftersom jeg 
endnu er saa forkølet, saa hostende, nysende, spyttende 
og i alle Henseender utækkelig, at jeg, hvis jeg ikke vil 
udsætte mig for at forstyrre Andagten ved Universitets- 
festen, nødsages til at være lidt forsigtig. Og er ikke 
denne Forkølelse dit eget Værk, din Opfindelse? Det har 
man af at rase med Ungdommen! 

Din Ven 

Jul. Lange. 

TIL PROF. L. DIETRICHSON (i Kristiania). 

Kære Yen f fKbhon., Efterqaret 1879. J 

Hjertelig Tak for dit Brev. Jeg gaar strax over til 
at tale om dets Indhold; men først har jeg en Anmod- 
ning til dig, som du endelig maa sige Ja til. Den kommer 
ikke alene fra mig, men ogsaa fra Kolleger i Redaktionen 
for »Letterstedts Tidsskrift«. 

Vi maa i dette Efteraar have en Artikel om Oehlen- 
schlågers skandinaviske Betydning, om hvad han — 
bevidst og ubevidst — har udrettet for Nordens Enhed. 
Det følger af sig selv — det holder jeg i alt Fald paa 
som en conditio sine qva non — ,- at denne Artikel maa 
komme fra en Nordmand eller en Svensk, helst egentlig 
en Nordmand. Hvorfor vi komme saa upassende sent 
dermed? Kære, vi have henvendt os til et Par Mænd, 
hvis Embede er Litteraturhistorie; de have givet et høfligt 
Afslag af Mangel paa Tid. Man har nu altid Tid til det, 
som man vil gøre. Jeg véd, at hine Mænd ikke have 
noget imod os; men jeg antager, at de ikke have den 
Evne at kunne stige ned af deres specialistiske Kæpheste 
og i et givet Øjeblik uddrage Summen af, hvad de i 
Kraft af deres Studium vide forud. Det tror jeg, du kan 
gøre, skønt du i de senere Aar ikke har givet dig ud- 
trykkelig af med Litteraturhistorie, — det er maaske næsten 
en Fordel. Du er, som jeg før har sagt og skrevet om 
dig, scandinavissimus omnium, hvormed jeg ikke mener 
en fanatisk Skandinav, men den, som — paa det litterære 
og kunstneriske Omraade — mest har pløjet de 3 Folks 
Fællesskab igennem. Kære Ven ! Tag en rask Beslutning 
og skriv en Artikel, saa lang eller kort den bliver, hvori 
du tager lige fat i Hovedsagen og kaster Lys over den. 
Sig ikke, at du har glemt mange af Oehlenschlågers Enkelt- 
heder, men husk, at dette er en stor Fordel for Opgaven ! 
Vis d'Hrr. Professorer i Litteraturhistorie, hvorledes en 
stor Opgave skal overvældes med en rask Storm, og send 
os en Artikel om en 14 Dages Tid! Denne Anmodning 
kommer naturligvis ganske uafhængig af dit Brev og 
vilde være kommen uden det. 

Jeg maa vistnok give dig Ret i din Kritik over min 

»Muhammedaner« ^ — Udtrykket er for flot. Dog kan du 
vist ikke have noget imod, at jeg citerer Savonarola som 
en udpræget Modstander af den kunstneriske Humanisme. 
Jeg nedskrev hint Ord under Indtryk af et Citat i Perrens* 
gode Bog om Savonarola og i Erindring om Vasaris Be- 
retning i Fra Bartolommeos Vita (der er jo Tale om 
Baal og Brand for Studierne i Menneskefiguren som 
Virkning af Savonarolas Prædiken). Det falder mig ind, 
om den store Rolle, som Liget spiller hos Michel Angelo 
i Forhold til den levende Model, skulde være en Efter- 
virkning af Savonarola? Men det er maaske for luftigt. 
Det glæder mig ellers meget, at du synes om min Af- 
handling, eller rettere om mit Ærtine — ja, er det ikke 
godt? Men det skulde gøre mig meget ondt, om du skulde 
betragte Pladsen som optaget og deri, at jeg har kastet 
mig over det, skulde se en Grund for dig til ikke at røre 
ved det. Jeg siger som Hesten til Spurven: Tag, kære 
Fugl, saa meget du vil ; der er nok til os og mere til ! . . . 
Om et Par Dage tænker jeg at rejse til Tyskland for 
en 14—16 Dages Tid: Koln — Kassel — Berlin. Til Koln 
har jeg bestemt Ærinde, at købe Malerier paa en Auktion, 
hvis der er noget godt. Men Honoraret er saa rundeligt, 
at jeg faar Lejlighed til at repetere Kassel og at studere 
Olympia-Sagerne og andet mere i Berlin. Spørgsmaalet 
er blot, om København og Danmark kan undvære J. L. 
saa længe. Det er i mange Henseender en travl Tid, 
bl. a. fordi vor ærede Kultusminister nu atter har fore- 
lagt Rigsdagen Forslaget om en Udstillings- og Skulptur- 
samlingsbygning. Du véd ikke, hvor meget Blæk der er 
flydt af min Pen i den Anledning. Saa er der f Ex. en, 
der siger til Ministeren, at han synes, Bygningen bør 
holdes i samme »Stil« som Charlottenborg, hvilket giver 
Hs. Exe. en kærkommen Lejlighed til at tale om arki- 
tektonisk Stil — det er noget, som aldrig tidligere er 
kommet i hans Tanker. Deraf flyder en Skrivelse fra 
Ministeriet til Akademiet, Vrøvl og Komitémøder i Aka- 
demiet, Protokoller og en himmel-lang Indstilling til Mi- 

^ »at Savonarola var ligesaa fjendtlig sindet mod et kunstnerisk 
Studium af Menneskefiguren, som om det var en Muhammedaner, der 
havde Ordet«; — i: »Til Sammenligning mellem antik og modern 
Figurstil» (i Filol.-hist. Samfunds Mindeskr. i Anl. af dets 25-aarige 
Virksomhed). 

Breve fk'a Jul. Lange. 10 

nisteriet om Charlottenborgs »Stil«. Det kan Landsthinget 
nu faa at granske over; og hvis et æret Medlem skulde 
finde paa at ytre sig derover, saa har vi atter Ministeriet, 
der skriver til Akademiet og »udbeder sig sammes behage- 
lige Udtalelse« desangaaende. — Europåisches Scla venleben I 

Din hengivne 

Jul, Lange, 

TIL XYLOGRAF F. HENDRIKSEN ^ 

Kære Ven ' [Kbhvn., Okt. 1819] Smndag Aften. 

Hermed Slutningen af »Dubois«. Hvis du finder det 

for langt, kan en bestemt Forkortelse finde Sted. 

Goldschmidt har jeg talt med; Nemesis komme efter 

ham, det Asen! 

Din 

Jul. Lange. 
TIL OVERLÆRER L. KLEISDORFF (i Aarhus). 

Selv Ridder! ^*'*''"' *^*' ^«''^- 

Jeg finder, at den rigtigste Bog for dig i dit Tilfælde 
er Condivi: »Leben des Michel Angelo, ubersetzt von 
Waldeck«. Der staar ganske vist Fejl i den; men det er 
næppe mange, og den lægger paa den anden Side Æmnet 
udmærket til Rette, netop for en Docent. 

I øvrigt finder jeg dit Forsæt prisværdigt. Vel ere d'Hrr. 
Erik Bøgh og M. Goldschmidt enige om, at der ikke var 
noget ved den gamle Michelangelo ; men jeg tror alligevel 
ikke, at han rent er en Fejltagelse. Du skal forresten 
nok faa at se, naar du kommer til hans Højdepunkter, 
at du bliver nødt til at anraabe Muserne om en Stemme 
af Malm til at tale om disse Ting. 

Din hengivne 

Jul Lange. 

^ Digteren Goldschmidt havde skrevet om Nemesis i »Ude og 
Hjemme » og derefter — ivrig, som han var for at faa sin Opfattelse 
af ægyptisk Billedkunst godkendt, — gennem Hendriksen søgt at faa en 
længere Samtale med Jul. Lange. 

TIL UDGIVEREN. 

Kære P K ! Kbhon., n. om. isis. 

Modtag et tavst og skjult, men erkendtligt Haandtryk 
fra »en god, bred, dansk Haand«^. Tak ogsaa for den 
betimelige Underretning om N. N.s elskværdige Særheder*. 
Spartanere og Stoikere vare respektable Folk; men deres 
Principer vare lidt for strænge. Alligevel maa man paa- 
skønne dem, om ikke for andet, saa for deres Sjældenheds 
Skyld i vore Tider med alle deres Folkegaver og Folke- 
uhre og Sofapuder og Tøfler og Seler og Skamler og 

Jubilæer og Medailler og Legater og Skaaler osv. osv. 

Men hvorfor siger du, at jeg har brede Hænder? Det 
forekommer mig at være en Stikpille, da man ellers altid 
har anset det for rosværdigt at have smaa Hænder. 

Din hengivne 

Jul. Lange, 

TIL PROF. L. DIETRICHSON (i Kristiania). 

Kære Ven ' Kbhvn., e. Dec. ms. 

Jeg har læst »Kivleslaatten« og takker dig hjerteligst 
for den, baade for Tilsendelsen og for Bogen som saadan. 
Den kommer dybt fra, er ærlig og varm og skarp og 
skøn i sin Form. Der er maaske noget i Grundbetragt- 
ningen af Kunstens Forhold til Livet, som jeg ikke fuldt 
kan hylde; men jeg vidste jo i Forvejen, at vi i denne 
Henseende ikke staa ganske paa samme Standpunkt. Du 
kræver, synes mig, for meget Plads for Kunsten som et 
selvstændigt Rige — er der ikke • Haab om, at den kan 
gaa ud af alt det praktiske Stræb? Men jeg indrømmer, 
at du langt bedre end jeg véd, hvor Skoen trykker, og 
at Tingene virkelig tage sig meget anderledes ud sete fra 
Kristiania end fra København. Dog vilde det være galt, 
om Godtfolk hernede efter at have læst din Bo^ slog sig 
for deres Bryst og bad: Herre, jeg takker dig, at jeg 

* Det erindres ikke, hvad Hentydningen gælder. 
' et Afslag m. H. t. en Festgave. 

10* 

ikke er som denne Tolder — nemlig som det norske 
Publikum. 

Hilsner til din Hustru og Datter. 

Din hengivne 

Jul. Lange. 

TIL DOCENT VILH. THOMSEN K 

Kbhva., IS. Dee-. 1879. 

Kære Ven ! 

Aa— aa! Tror du, at du kan fange en gammel Ræv i 
en Attrape og bilde ham ind, at 64 i Anledning af den 
tilstundende Jul er = 65? 

Ellers Tak for dit Brev! Jeg savnede dig virkelig i 
Torsdags Aftes og kunde ikke tilbageholde en Følelse af 
Flovhed ved, at du ikke kom, uagtet jeg sagde til mig 
selv, at ingen Lov i Himlen eller paa Jorden forpligtede 
dig dertil. Men naar du sad hele Aftenen og normerede, 
er det naturligvis en anden Sag. Jeg havde selv arbejdet 
med Lyst i Æmnet, og man sagde mig ogsaa Artigheder 
for Foredraget, men jeg havde alligevel et Indtryk af en 
temmelig død Aften. Dog bemærkede jeg ingen sovende. 

Din hengivne 

Jul. Lange. 

TIL ARKÆOLOGEN, DR. O. MONTELIUS* (i Stockholm). 

Hr. Dr. O. Montelius ! *'»'»''«' ^^- ^ '«75- 

Først af alt maa jeg sende Dem min Hilsen som 
Kollega og mine bedste Ønsker for Deres Virksomhed*. Jeg 
har dybt beklaget, at Annerstedt, der med en saa over- 
legen Dygtighed har faaet Tidsskriftet sat i Gang, efter to 

^ Svar paa et Brev med en geometrisk Opgave. Jul. Lange be- 
skæftigede sig i mange Aar, naar han var træt af Kunststudieme, med 
Løsning af mathematiske Opgaver og udvexlede saadanne med flere. 

* nu Professor, Direktør ved Nationalmuseet. 

' som Redaktør af »Nordisk Tidskrifl«. Lange var gaaet med 
megen Iver til sin Del af Redaktionen; »vi vil omfatte alt«, sagde 
han, »lige fra Etymologi til Entomologi«. 

Aars Forløb skulde tvinges ved Sygdom til at fratræde; 
De vil næppe fortænke mig i, at jeg vilde have ønsket, 
det kunde være fortsat under hans Ledelse. Men da 
hans Fratræden var bleven en Nødvendighed, som alle 
hans Venner maatte Unde afgørende, glæder jeg mig over, 
at han til Efterfølger faar en Mand med anset litterært 
Navn og betydelige Aands- og Legemskræfter; thi Rygtet 
siger, at De ogsaa har stærke Skuldre til at bære Ar- 
bejde. Jeg haaber, at det skal forundes mig at stifte 
nærmere personligt Bekendtskab med Dem inden altfor 
lang Tid, men maa foreløbig nøjes med Bekendtskab paa 
anden Haand gennem fælles Venner (Johannes Steenstrup, 
Sophus Muller, P. Købke). 

Mit eget Manuskript: »Rubens's Fremstilling af 

Mennesket« er fuldstændig færdigt og under Afskriverens 
Hænder. Det glæder mig, at De forud har gode Tanker 
om Afhandlingen, og jeg haaber, at den ikke skal blive Tids- 
skriftet uværdig; men jeg bemærker udtrykkelig med Hen- 
syn til mine egne Bidrag, at jeg bestandig forudsætter, at 
min svenske Kollega vil .vurdere dem (antage eller forkaste 
dem) uden mindste Hensyn til min Stilling som Redaktør. 
Man har ingen uhildet Dom om sit eget Arbejde. 

Med særdeles Højagtelse 

Deres ærbødigste 

JuL Lange. 
TIL DR. PHIL. G. UPMARK (i Stockholm). 

Kære Dr, Vpmark! Khhvn., lo. Jan. mo. 

Jeg har modtaget Deres Kort med Ønsket om et godt 
Nytaar og besvarer Deres Ønske af ganske Hjerte. 

Ved vort Kunstakademi, ved hvilket jeg er Sekretær, 
have vi i den seneste Tid forhandlet om, hvilke Midler 
der kunde være de mest egnede til at tilvejebringe For- 
bindelse mellem de nordiske Nationer i kunstnerisk Hen- 
seende, især med Hensyn til gensidige Indkøb til Stats- 
samlingerne. Af de fremlagte Oplysninger se vi, at man 
i Sverige er til Sinds at udslette den Bestemmelse, ifølge 
hvilken danske Kunstværker skulle have særlig Adgang 
til at blive købte af Nationalmuseet, idet man nu for 

Fremtiden vil bevilge Penge dels til norske, dels i Almin- 
delighed til fremmede Kunstværker. Vi forstaa alle meget 
godt, at den vakre Bestemmelse fra 1873, ifølge hvilken 
der gaves en bestemt Bevilling (anslag) til Indkøb af norske 
og danske Kunstværker , krævede Gensidighed fra 
dansk Side; og vi indrømme, at det er en Fejl, at en til- 
svarende Bevilling ikke allerede er givet i Danmark. Nu 
er der megen Stemning i Akademiet for at gøre Skridt 
til at udvirke en saadan Bevilling, hvis det lader sig 
gøre, og vi vilde følgelig meget beklage, om man imid- 
lertid i Sverige tog nogen Beslutning, der vilde forhindre 
Gensidighedsforholdet. Jeg har tilbudt at ville forsøge 
ved Deres gode Hjælp at skaffe mig Underretning om, 
paa hvilket Punkt Forhandlingerne angaaende denne Sag 
staa i Stockholm: om der endnu er noget Haab om, at 
Bestemmelserne af 1873 kunde blive staaende, hvis der 
fra dansk Side tilbødes Gensidighed. Selv finder jeg det 
rigtigt og magtpaaliggende, at der ikke opgives noget for- 
nuftigt Middel til en gensidig Tilnærmelse i kunstnerisk 
Henseende mellem Nordens Folkj og jeg haaber hos Dem 
at finde en lignende Stemning. 

Deres ærbødigst hengivne 

Jul Lange. 

TIL MALEREN FRANTS SCHWARTZ. 

Kære Ven ! Kbhvn., ii. motu uso. 

Da jeg kommer op til en fælles Ven idag, meddeler 
han mig, at N. N. har sagt til ham (Vennen), at Meningen 
med den paatænkte Forening [»Bogstaveligheden«] var den, 
at den skulde samle og repræsentere det mest radikale 
Venstre (d. v. s. det litterære). Da du foreslog mig at 
træde ind i denne Forening, sagde du til mig, at det 
netop ikke var Meningen, men dels, at den havde en rent 
selskabelig Karakter, dels, at den ikke skulde have nogen 
Partifarve. 

Da du naturligvis ikke har sagt andet til mig end 
det, du mente, kommer jeg til det Resultat, der heller 
ikke i sig selv er usandsynligt, at ikke alle mene det 

samme; at der kan .underlægges »Bogstaveligheden« en 
meget forskellig Aand. 

Jeg for mit Vedkommende erklærer herved i al Be- 
skedenhed, at jeg under ingen Omstændigheder indtræder 
i en Partiforening. Jeg forlanger ingen Støtte af noget 
Parti; men jeg vil heller ikke paa nogen Maade lade mig 
binde af noget Parti eller anlægge nogen Farvenuance, der 
ikke er min egen. Det er en indgroet^ og jeg tror: arvelig 
Svaghed hos mig, at alt Parti væsen er mig i højeste 
Grad imod. Jeg sætter overordentlig Pris paa det person- 
lige Venskab og har altid været overbevist om, at det 
ikke havde nogen værre Fjende end det politiske Venskab, 
som skaber lutter falske Forhold. Du véd desuden bedst, 
at jeg i Stilhed, og engang imellem aabenbart, arbejder 
paa Opgaver, som ganske vist helt henhøre til den aandelig 
frisindede Retning i vor Tid, men som jeg paa ingen 
Maade vil have sammenblandet med det, der til enhver 
Tid gælder for at høre til Venstre. Jeg sætter nu min 
Ære i, i Stilhed at arbejde paa at bringe min Sten til 
Bygningen; men deri vil jeg ikke forstyrres. 

Det giver mig stor Glæde at omgaas Mænd af Aand 
og Talent; jeg finder en stor Vederkvægelse deri. Jeg 
omgaas derfor gerne alle de Mænd, som du nævnede for 
mig, forsaavidt jeg kender dem; enkelte af dem ere jo 
mine kære og nære Venner. Men skal det være Parti, 
vil jeg ligesaa gerne indtræde i en Forening af Herreds- 
provster — hvilket jeg dog meget nødig vilde. 

Din hengivne 

Jul. Lange, 

TIL DR. PHIL. G. UPMARK (i Stockholm). 

Hr. Dr. Upmark! ^^^'"'" 22^«^« im. 

Tillad mig at takke Dem særdeles meget for det Brev, jeg 
modtog idag ! Indholdet, som jo var meget tilfredsstillende, 
har jeg allerede meddelt til vor Komité om denne Sag. 
Jeg véd, at der fra vor Regerings Side er forelagt vor 
nu sammenværende Rigsdag et tilsvarende Forslag om 
Gensidighed, og jeg har hørt, at der skal være godt Haab 
om, at Rigsdagen gaar ind paa Sagen. Saa kunne vi jo 

glæde os over i al Beskedenhed at have laaat Haand til 
noget godt. Da vor Udstilling, som jo frembyder det 
rigeste Marked for Kunstværker blandt os, nu aabner 
d. 1ste April, vilde den bedste Lejlighed frembyde sig til 
at gøre Indkøb fra svensk Side, hvis noget Medlem af 
den svenske Jury kunde komme til København. 

Jeg takker Dem ogsaa for Deres venlige Ytringer om 
min Afhandling om Rubens og den dertil knyttede Be- 
mærkning om Goltzius og hans Omgivelser blandt Kobber- 
stikkerne. Uagtet jeg aldrig har været Specialist i Kobber- 
stikkunsten, har jeg dog netop med Hensyn til Studiet 
af Menneskefiguren i Kunstens Historie, som i en Række 
af Aar har været mit kæreste Æmne, gennemgaaet Goltzius 
i vor Kobberstiksamling og følt, at han markerede et 
særlig yderligt Punkt i den nederlandske Humanismes 
Udvikling. Længere end til hans skrævende Herkules 
kan man ikke komme! Hvis jeg maa forstaa Deres Ytringer 
som Tegn paa et Forsæt eller dog en Lyst til en mono- 
grafisk Behandling af dette Æmne fra Deres Side, vilde 
det virkelig være mig en stor Glæde. Jo mere jeg selv 
interesserer mig for et Æmne — eller en Art af Æmner 
— og for en bestemt Methode i vor Videnskab, des mere 
Udbytte og Glæde vilde det give mig at se en Behandling 
af >ein Fachgenosse« af noget didhen hørende. Min egen 
Plan gaar foreløbig kun ud paa et Omrids af hele denne 
Sags Udvikling i Historien i dens store Modsætninger; 
men jeg har sagt hundrede Gange til mig selv, at det 
aldrig faar nogen rigtig Art uden gennemførte mono- 
grafiske Arbejder. 

Hvis jeg lægger noget mere og udtrykkeligere ind i 
Deres Ytringer, end det har været Deres Mening, takker 
jeg Dem lige fuldt for Deres Sympathi med en Opgave, 
som jeg selv lægger den største Vægt paa — men som 
ogsaa undertiden lægger altfor stor Vægt paa mig. Her 
i København har jeg egentlig ingen Kunsthistoriker at 
tale med om slige Sager. 

Med Højagtelse og venlig Hilsen 

Deres 



Jul Lange, 



153 

TIL CAND. JUR. A. P. WEIS. 

Kære Hassan! [Kbhvn., Foraaret issoj. 

GaUeri-Komiteen har købt Anchers Billede ^ og derved 
taget det fra Kunstforeningen. For at din gavskrattende 
Mund ikke skal sige, at vi har gjort det i Haab om Snepper 
og Østers, vil jeg udtrykkelig bemærke, at jeg ved at 
meddele Ancher dette Evangelium udtrykkelig har forbudt 
ham at sende mig ovenmeldte Delikatesser. Du kommer 
altsaa ikke til Gilde denne Gang — det er sørgeligt at 
sige, og jeg føler selv >en sugende Længsel« efter disse 
fortræffelige Frembringelser af en altfor goddædig Natur; 
men jeg vilde dog ikke lade nogen Mistanke sidde paa 
mig om kunstnerisk Benyttelse af mine menneskeligste 
Svagheder. Vi købte ogsaa Dorphs Fiskere og afsang til 
Slutningen i Kvintet den yndede Sang af Ewalds »Fiskere«: 

»En Sømand med et modigt Bryst 
kan aldrig fiattes Penge!« 

Din 

Murad IL 
TIL SAMME. 

• Kære Andreas! [Kbhon., ISSO] Tirsdag Morgen. 

Nu har jeg da baaret mig ad som et Fæ som sædv— 
dog hvad siger jeg? — i meget højere Grad end sædvan- 
ligt. Jeg har aldeles glemt, at jeg paa Torsdag Aften skal 
overrisle de danske Filologers af Textkritik og Grammatik 
paa det ynkeligste indskrumpede Sjæle med en kvægende 
kunsthistorisk Dug o: holde et Foredrag i filologisk For- 
ening om Rubens's Meninger om den antike Kunst. Rubens 
contra Madvig — det bliver i Sandhed en Modsætning. 
Og jeg — som havde glædet mig til Livets mest raffinerede 
Nydelser: et Parti Skak, en Cigar, en Toddy og en Passiar 
med en fortræffelig Ven I 

Men kan du ikke komme imorgen, Onsdag? jeg vilde 
være saa dybt grebet af Taknemlighed, hvis du vilde 

^ »Vil han klare Pynten?« — til Slutning købt af Kongen. 

dirigere dine Ben ad Østerkanten til. Det kunne de 

9 Muser umuligt have noget at indvende imod. Gør 

det!!! 

Din 

Jul. Lange, 
TIL MALEREN FRANTS SCHWARTZ ^ 

Monsieur! [Kbhon., mo.j 

Ce soir j'ai re^u de la part de votre tres illustre corre- 
spondante å Rheims, M™* veuve Cliquot, une lettre éton- 
nante, qui m'a jette sur mon dos en m'apprenant la 
regrettabie nouvelie que la dite veuve qui fait Thonneur 
de l'Europe buvante est devenue folie — å force, sans 
doute, d'avoir bu elle-méme tout son depot des plus 
délicieux vins de Champagne. Il sera done nécessaire 
de mettre les affaires de cette grande et déplorable femme 
sous une administration qui se composera de M O I et 
de vous. Je vous autorise de partir immédiatement å 
Rheims pour rechercher dans les caves Cliquot s'il reste 
encore quelques bouteilles. Mais, monsieur, prenez garde! 
N'y tombez pas! Il faut les porter tout-å-fait vierges å 
Danemark dans mon hotel, ou elles seront objet d'un 
examen attentif de ma part. 

Agréez, monsieur, un nez long avec lequel je reste — 
et je resterai toujours 

pas du tout votre tres humble et tres 
obéissant serViteur 

(expert de vins et de tableaux, 
de statues etc.). 

A Monseigneur 

Le maréchal de Danse 

Jean — George — Francois — Noir, 

Prince de Mont-Noir, Duc de *Sværtegade^t, 

Archiduc de T^Gammelmønt*, Comte d't Aabenraa*, etc. etc. 

^ skrevet ved Efterrelningeii om et afholdt Champagnegilde. 
' hvor Familien Schwartz's Kunstdrejcr-Forretning er. 

TIL DR. PHIL. O. MONTELIUS (i Stockholm). 

Højstærede Hr, Doktor! ***''"' " •^«"' ^«««- 

Jeg haaber at have dea Glæde at gøre Deres Bekendt- 
skab omtrent mellem 7. og 15. Juli i Stockholm. Derfra 
er det min Hensigt at rejse til St. Petersborg og atter 
efter 4—5 Ugers Forløb at vende tilbage til Stockholm. 
Men jeg maa desværre sige, at jeg i dette Øjeblik intet 
kan sige med Sikkerhed. Det kan nemlig være, at mit 
Embede som Sekretær ved Kunstakademiet holder mig 
tilbage i København. Et for Akademiet højst vigtigt Lov- 
forslag stunder nu stærkt mod sin Afgørelse, og denne 
Afgørelse vil muligvis medføre saa megen Forretning for 
Akademiet, at jeg ikke kan være bekendt at søge Per- 
mission. 

Beatus ille, qvi procul negotiis — især i Hundedagene ! 
I førstkommende Uge har jeg overmaade travlt med Sophus 
Mullers Disputats om den nordiske Dyreornamentik, imod 
hvilken jeg den 17. skal optræde som officiel Opponent, 
saa lidet jeg end er Arkæolog. Men et filosofisk Fakultet 
har jo en Forpligtelse til at være Indbegreb af al Visdom, 
hvilket kan medføre nogle Vanskeligheder for dets enkelte 
Medlemmer. Jeg vilde ønske, at De, Hr. Dr., vilde komme 
herned og overtage mine partes I ^ 

Med Højagtelse 
Deres 

Jul. Lange. 
TIL MALEREN L. TUXEN (i Rom). 

Kære Tuxen ! ^*'^^"- ^*- •^""' ^**^ 

Jeg glæder mig virkelig over, at Himlen sender eder 
Regnvejr, der hvor du er, siden det har skaffet mig et 
saa godt Brev fra dig. Her uddanner Vejret sig for Øje- 
blikket lidt i Retning af det tropisk-ægyptiske, hvilket 
ikke er fremmende for den aandelige Energi eller for at 

^ Ved Disputatsen vakte Lange mod Slutningen af sin meget aner- 
kendende Opposition Munterhed ved et Cilat fra Heibergs Vaudeville: 
»Her maa jeg virkelig spørge: hvor er Dyret?« 

mindes sine Venner. Men jeg blev virkelig saa glad over 
at modtage dit Brev, at jeg ikke kan lade det ubesvaret, 
skønt jeg frygter for, at mit Svar vil komme til at vidne 
lidt om en halvt smeltet Hjerne. 

Jeg har længe vidst, at du havde malet en Kopi efter 
Tizians Billede i Borghese, derimod hørte jeg først Dagen 
før jeg modtog dit Brev, at du ogsaa havde kopieret 
Rafaels Dobbeltportræt i Palazzo Doria. Jeg er umaadelig 
enig med dig i din Smag, hvad begge Billeder angaar; 
og jeg glæder mig virkelig meget til at se dine Kopier. 
Rafaels Billede i Doria gælder hyppigst for ikke at være 
ægte, men for en »venetiansk Kopi« efter Rafael; jeg har 
længe været fuldt overbevist om, at det er »ham selv«, 
eftersom de andre Exemplarer af disse Portrætter (enkeltvis 
tagne, i Madrid) ere langt ringere. Jeg bevarer et nu 
12 Aar gammelt, men meget levende Indtryk af det over- 
legne Mesterskab i dette Billede. — Hvad Tizians Maleri 
angaar, erindrer du maaske, at jeg førte Ordet for, at 
du hellere skulde male den liggende Figur i Tribunaen 
i Florents (naturligvis den bedste af dem). Jeg hørte en- 
gang i Vinter, at du havde havt Betænkeligheder af An- 
stændighedshensyn — overfor vort Publikum. Maaske 
med Rette. Jeg mente med mit Raad kun det, at Figuren 
i Florents i Henseende til selve Gennemførelsen af Figu- 
ren vistnok er mere fuldendt end noget andet Billede af 
Tizian eller nogen anden Maler. Forresten maa du ikke 
tro andet, end at Borghese-Billedet for mig i Grunden 
staar højere som malerisk-poetisk Totalitet. Ved at læse 
dine Ord om det fik jeg en formelig forelsket Længsel 
efter at gense det^. Ja, det er godt, at man har sligt i 
Verden! Jeg giver dig saa fuldkommen Ret i, at dets 
Ypperlighed aldeles ikke er noget, som kan omsættes i 
Ord — det er nu Lidelsen for os Kunsthistorikere! Men 
det er ganske vist umuligt. Hvad den allegoriske Tanke 
i det angaar, saa tror jeg, at man ligesaa gerne kan lade 
være at gætte paa den — eller at man i alt Fald ikke 
skal være paastaaelig med nogen bestemt Opfattelse. Man 
bør nemlig mindes, at Malerne paa hin Tid (og man har 
netop flere Exempler fra Tizian selv) malede for fyrste- 
lige og fornemme Personligheder Billeder over opgivne 

^ sign. Forf.s efterladte Skrift: »Menneskefiguren i Kunstens Historie«, 
s. 383 ff. 

Themaer — aUegoriske eller filosofiske Ideer, individuelle 
Kapricer, endog Drømme — og at der altsaa maaske 
vit-kelig gives en »Nøglec til Billedet, der for Historien 
ligger paa Havsens Bund, ligesom Kaptajnens Kaffekande 
for Skibskokken. Men man kan vel da trøste sig med, 
at dette ikke er det væsentlige ; hvad Tizian selv har villet 
give, synes mig klart nok, nemlig Kontrasten mellem 
den nøgne og den paaklædte, mellem Kvinden og Damen. 
Dette er et vigtigt Led i Udviklingen af den frie Huma- 
nismes (Menneskeforherligelses) Tanke, som Tizian paa 
sin Vis ved sine andre nøgne Kvindeskikkelser har givet 
saa mærkelige kunstneriske Bidrag til; og det vilde være 
endnu mærkeligere, hvis dette Billede skulde falde meget 
tidlig i hans Kunstnerliv, hvilket man paastaar, men hvad 
jeg dog ikke føler mig ganske overbevist om. Den nøgne 
Kvinde paa Borghese-Billedet forekommer mig at være 
skønnere end nogen anden af Tizians i Henseende til 
Linierne; den Maade, hvorpaa hun støtter sig paa den 
højre Arm, har noget ganske tilsvarende i antike Malerier, 
som Tizian aldrig har kendt. Jeg mener kun Total-Linierne, 
ikke Tegningen af den organiske Form, der maaske ikke 
er saa fuldendt som andre Steder. Farven er maaske 
mere glødende og mægtig end i hans andre Figurer, dog 
forekommer den mig i Figuren i Florents at være modnere, 
mere sød og mild af Smag. Tilgiv disse jammerfulde og 
for din Følelse maaske kolde Sammenligninger; jeg vilde 
ønske, at jeg kendte Billedet saa grundig og godt som 
du, der har havt hver eneste Farve og Tone i det i Tale. 
Den allegoriske Tanke bliver os dog aldrig — undtagen 
ved et særlig heldigt historisk Fund — klarere end den 
sagte Lyd af den Plasken i Brøndens Vand, som Amor 
frembringer med sin Haand. Men det er maaske godt; 
vi kunne jo holde os til, hvad Maleriet selv siger. — Det 
varer vel en Stund, inden jeg faar dine Kopier at se, 
eftersom jeg ligger for lange Rejser, til St. Petersborg og 
Skandinavien. Jeg glæder mig naturligvis til at se alle 
Herlighederne i Eremitage-Galleriet i Petersborg; men 
forresten maa jeg tilstaa, at af alle de Rejser, jeg har 
foretaget eller skal foretage, har ingen fristet mig mindre 
end den. Der er i det hele en Retning i mig mod Syd- 
vest, og det er formelig med en vis Overvindelse, at jeg 
gaar mod Nordost. I Brussel træffes vi derfor ikke, hvor 



158 



kært det ellers skulde være mig. Jeg har længe bebrejdet 

mig, at jeg ikke har faaet skrevet til Krøyer, blandt andet 

for at takke ham for den dejlige Blyantstegning af Vela^- 

quez's Kristus paa Korset, som nu smykker min Væg. 

Hvad man overhovedet skal male? — skriver du. Ja, 

det er et vidtløftigt Spørgsmaal. Nu har du jo set saa 

meget af den store Verden ; men jeg tror, at du vil komme 

til at længes efter en ganske lille Verden igen. Men den 

store er jo ogsaa god! 

Din Ven 

Jul Lange, 

TIL DEN ÆLDSTE SØN (paa Herlufsholm). 

Kære Georg ! ^'^^' ^ ^p^- ^**^- 

Nu tænker jeg, at jeg kommer til København paa 
Søndag. Jeg glæder mig til at fortælle dig om de Steder, 
jeg har set, især om Moskow; der var rigtignok mange 
Ting, som vilde have undret dig. Da jeg kom tilbage 
til St. Petersborg fra Moskow, tog jeg en Dag ud og saa 
Kejserens Slot og Have i Gatschina, som ligger omtrent 
saa langt fra Petersborg som fra København til Frederiks- 
berg. De store russiske Herrer, ikke alene Kejseren, men 
ogsaa andre fornemme og rige Mænd have i deres Pa- 
ladser smaa Theatre, hvorpaa de kunne spille Privat- 
komedie. — 

Da jeg rejste fra Rusland, blev jeg holdt et helt Døgn 
tilbage paa Grænsen, fordi de tyske Embedsmænd ikke 
fandt mit Pas i Orden. Det er noget, Bismarck har fundet 
paa for at drille Russerne; han hader dem. Saa maatte 
jeg gaa omkring i en lille By, som hedder Werschbalowo 
paa Russisk og paa Tysk Verballen; den kender du nok 
ikke af Geografien. Ved den er der en lille krum Bæk, 
som man kan hoppe over, og den Bæk er Grænsen mellem 
de to store Kejserriger. At jeg maatte ligge der i 24 Timer, 
var Skyld i, at jeg ikke rigtig fik Marienburg at se, det 
havde jeg ellers bestemt. Dér staar nemlig endnu den 
tyske Ridderordens Slot fra Middelalderen. Jeg kom forbi 
Marienburg en Morgenstund Kl. 5 paa Jernbanen; det 
saa* saa morsomt ud med sine gamle Taarne og Mure; 
men der blev ikke Tid til at komme derind. Danzig 

derimod fik jeg at se en hel Dag, det var en morsom 
By. Saa kom jeg her til Berlin og gaar hver Dag hen 
og studerer de mærkelige Ting, som ere udgravede i 
Grækenland, især i det gamle Pergamon i Lilleasien, hvor 
der efter Alexander den stores Tid herskede græske Konger. 
Det er store, prægtige Marmorarbejder. 

Farvel, min kære Dreng! jeg haaber, vi ses snart. 

Din 

Fader, 

TIL REDAKTØR V. TOPSØE i. 

Kære Hr. Redaktør I [Kthon. moj onadag Aften. 

Da jeg læste Deres Artikel i Morges om den paagældende 
Sag, kunde jeg jo sige mig selv, at m i n indsendte Artikel 
var kommet paa urette Sted og i urette Tid. Derfor 
overraskede Deres Brev mig ikke. 

Jeg skal ikke spilde Deres Tid med frugtesløse Forsøg 
paa at omstemme Dem. Men da De altid har vist mig 
personlig Velvillie og atter i Deres Brev ytrer en saadan, 
kan jeg dog ikke lade være at anraabe Dem med hele 
min Sjæls Indstændighed om ikke at bruge Deres Talent 
og Deres Indflydelse til Bedste for en Opinions-Kristendom, 
der er værre end en Politi-Kristendom. Jeg véd, at det 
er frihedsflendske Tider, vi leve i, maaske mere friheds- 
iQendske end nogen tidligere, fordi Friheden unægtelig er 
misbrugt og misbruges, og fremfor alt, fordi Tvangen 
gaar lige løs paa Hjerte og Aandedrag. Jeg har i nogen 
Tid været til Mode, som om jeg ganske blidt skulde 
kvæles i en Dyne. 

Vi ere naturligvis i Dybden uenige. Men jeg beder 
Dem dog for alle Interessers Skyld, som vi have tilfælles, 
at se, hvad det fører til. Sprængninger, fortærende Had, 
Revolution, Dynamit osv. osv. Nu vel, det indtræffer 
maaske først paa langt Hold. Foreløbig haaber jeg — 
jeg nægter det ikke — , at den Fremgangsmaade, at Skolerne 
skulle offentliggøre Erklæringer om deres Orthodoxi, vil 

^ Under Striden i Anledning af Skolebestyrer Helms's Ytring (i hans 
Skoleprogram) om Lærere, der paa en opsigtsvækkende Maade havde 
udtalt heterodoxe Anskuelser. 

kritisere sig selv saa grundig, at min svage Kritik bliver 
ganske overflødig. Mig forekom det, at allerede den første 
Erklæring (den fra de to Skolebestyrere) var meget lovende. 
Jeg forstaar ikke, at man fra noget Standpunkt kan be- 
gunstige den religiøse Reklame. Jeg kunde citere Bibelen 
imod den, og min Overbevisning forbyder mig heller ikke 
at gøre det — paa ingen Maade! 

Men tilgiv mig — De har jo ikke havt Bud til mig 

om Belæring. 

Med Højagtelse 

Deres hengivne 

Jul Lange. 

TIL DR. PHIL. G. UPMARK (i Stockholm). 

Kære Ven ! Kthon., 26. sovtr. isso. 

Jeg tænker med megen Glæde tilbage paa mine korte 
Ophold i Stockholm, og deri har du og din Hustru en 
stor Part. Jeg vilde ønske, at jeg kunde gengælde dig 
det; men foreløbig maa jeg rigtignok gøre det ved at 
volde dig Ulejlighed. Du kender vistnok af Navn Hr. Eugéne 
Plon i Paris, Forlagsboghandler, Bogtrykker, Ridder af 
et helt Regiment Ordener, Millionær, Forfatter af en paa 
alle Tungemaal oversat Bog om Thorvaldsen etc. etc. Jeg 
kender ham noget personlig og har besøgt ham i Paris. 
Han har nu kastet sig over Benvenuto Cellini og har i 
den Anledning skrevet mig et Par Breve til for at faa 
Oplysninger om Arbejder, som tilskrives Benvenuto Cel- 
lini, i Danmark og hvor jeg ellers maatte kende saadanne. 
Angaaende de vedkommende Stykker i Sverige (Rustningen 
i National-Museet i Stockholm og Skjoldet i Skokloster) 
henviste jeg ham til dig. 

Kan du yde Manden nogen positiv Trøst i hans Tvivl 
og Uvidenhed? Jeg henstiller til dig, om du vil svare 
ham direkte eller gennem mig. 

Jeg beder dig hilse først og fremmest din Hustru. 

Din Ven 

Jul. Lange. 



161 

TIL XYLOGRAF F. HENDRIKSEN. 

Kære Hendriksen ! '^^^^''■' « ^*^'"- '««<' 

Vil du ikke tjene mig i at have gjort dine Beregninger 
osv., saaledes at jeg kan hente Honoraret for mine Ar 
tikler ^ i Morgen, Juleaftens Formiddag. Jeg haaber, du 
anerkender, at jeg ærlig har bestræbt mig for at hale 
dem saa langt ud som muligt for at fortjene et Par Kroner 
mere til Juletiden. 

Din 

Jul. Lange. 
TIL DR. PHIL. O. MONTELIUS (i Stockholm). 

Kære Ven ! ^^^'"'' ^'- ^«'"" '**'• 

Jeg haaber, at du nu har faaet hele mit Manuskript 
om Pergamon-Skulpturerne og er nogenlunde tilfreds der- 
med. Jeg har tilsidst maattet være min egen Afskriver, 
da den, jeg havde faaet, blev mere og mere syg. Jeg er 
forresten en slet Afskriver, især hvad det o rth o grafiske 
angaar. Kan aldrig lære »Stockholmer-Retskrivningen«, 
saa meget mere, som Guderne have nægtet mig ortho- 
grafisk Sans og jeg i Grunden ikke giver en Pibe Tobak 

for orthografiske Finesser. 

Din hengivne 

Jul Lange. 
TIL OVERLÆRER L. KLEISDORFF (i Aarhus). 

Kære Kleisdorff! [Kbhvn., Foraaret ISSIJ SmndUg Aften. 

Bær over med en meget optaget Mand, som oven i 

Købet kan skyde en hvid Pind efter Dyrtids-Tillæg! Det 

har kun været min Trøst, at Kongen har givet Folke- 

thinget en a Conto paa de Grovheder, det saa ærlig har 

fortjent; men hvad hjælper det? som den fordums Portner 

paa Charlottenborg sagde, naar han lukkede de unge 

Kunstnere ind paa Antiksalen. 

Din hengivne 

Jul. Lange. 

^ om Thorvaldsen. 
Breve fra Jul. Lange. 11 

TIL MALEREN, GREV G. v. ROSEN (i Stockholm). 

Kære Grev Rosen ! ^*'»''" ' ^^ -^"^ ^*" 

Tillad mig først og fremmest at takke Dem for Deres 
geniale Billede af Erik XIV og Karin Månsdotter, som er 
ankommet hertil! Jeg glæder mig over, at vort Galleri 
bliver forøget med et udmærket historisk Billede; hos os 
selv præsteres der saa lidet i den Retning. 

Jeg vilde gerne bidrage mit til, at vort Publikum ret 
lærte at paaskønne, hvad det har faaet, ved at skrive en 
lille Artikel derom til vort »Ude og Hjemme«, den eneste 
Journal i Danmark, som nærmer sig lidt til at være en 
Kunstjournal. Jeg har talt derom til Redaktionen, som 
er glad ved at faa en Artikel om Deres Billede. Men 
paa Redaktionens Vegne skal jeg spørge Dem, om De 
ikke selv vil begunstige vort Foretagende ved at levere 
en egenhændig Tegning af Kompositionen, som kunde 
gengives i Facsimile i Bladet. Hvis De forlanger det, vil 
man sende Dem, Tegningen tilbage, naar Gengivelsen er 
udført. De vil gøre en god Sag en god Tjeneste ved at 
sende os en saadan Tegning. 

Vær saa god at hilse Prof. Saloman og paa mine 
Vegne at kysse paa Fingeren ad hele Stockholm, incl. 
Hasselbacken! 

Med udmærket Højagtelse 

Deres hengivne 

JuL Lange, 
TIL SAMME. 

Kære Grev Rosen ! ^'''*'"» ' * ^"s^ ^*" 

Efter at være kommet hjem fra en liden Ferietur i 
Jylland har jeg fundet Deres Brev af 26. Juli og den 
herlige lille Akvarel, som følger det. Jeg vilde ønske, at 
Ordet Tak var noget mere friskt og ubrugt ; thi jeg mener 
det ved denne Lejlighed i Sandhed i en usædvanlig Be- 
tydning. Det gælder baade om Brevet og om Skizzen. 
Den sidstnævnte har jeg desværre maattet begynde med 
at overgive til Fotograf og Xylograf, inden jeg selv kan 
faa Lov at smykke min Væg med den. Naturligvis vil 

Træsnittet ikke ganske tilfredsstille hverken Dem eller 
mig; dog har jeg godt Haab om, at det vil blive saaledes, 
at De maa anerkende, at Opgaven er bleven behandlet 
med al den Respekt og Kærlighed, den fortjener. Jeg vil 
sende Dem nogle Numre af Bladet, hvori nogle Haand- 
tegninger af Thorvaldsen ere gengivne og virkelig godt 
gengivne, for at vise Dem, at Bladet ikke hører til de 
sletteste. 

Jeg ønsker først og fremmest at have Held med min 
Artikel. Det er mig kært at kunne meddele Dem, at 
alle de Kunstnere, som jeg efterhaanden har talt med 
om Deres Maleri, bl. a. Prof. Carl Bloch og gamle Roed, 
ere ualmindelig indtagne i Deres »Karin Månsd otter«. Jeg 
siger det, for at De kan vide, at Deres Hjertes Barn er 
faldet i gode Hænder og ikke mellem Røvere. 

Vi udrette kun lidet godt hernede [i den Retning], men 
vi betlitte os paa at forstaa andre. 

Vær saa god at hilse Prof. Saloman, som for nylig 
har sendt mig et nyt stort Hæfte om »la statue de Milo«. 

Med Højagtelse 

Deres meget hengivne 

JuL Lange. 



TIL DR. PHIL. O. MONTELIUS (i Stockholm). 

Kære Ven ! ^'"»''"•' ^- ^'^p' ^««^ 

Jeg haaber, at du og din Hustru have havt det saa 
godt i Italien, som saadanne Mennesker som I bør have 
det i et saadant Land. Men var der ikke forfærdelig 
hedt mod Slutningen? Rejser man til Syditalien (!) i Juli 
og August! 

. . . Jeg har faaet en liden Notits af din arkæologiske 
Ven og Broder, Prof. G. Engelhardt, om Nordboernes sociale 
Forhold i Stenalderen. Mig forekommer Æmnet altfor 
bekendt, eftersom Gud og Hvermand véd, at Nordboerne 
paa den Tid holdt delikate Middagsgilder med Østers og 
Dyresteg i det frie (dog uden Vin), og at Møddinger var 

11* 

deres eneste varige Institution; men det er vel bedst at 
tage den. Jeg skal lade hans Bidrag afskrive. 

Din hengivne 

Jul. Lange, 

TIL DR. PHIL. L. LOOSTROM (i Stockholm). 

Kære Dr. Loostrom ! vaustena, s, oktbr. mi. 

Paa Såfstaholm var jeg fra Onsdag Middag til Torsdag 
Aften. Jeg nød — takket være Deres Introduktion — den 
behageligste Gæstfrihed hos Greven og Grevinden og brugte 
Tiden ret godt til at gøre mig bekendt med Samlingen. 
Af en Mængde blyantskrevne Notitser har jeg sammen- 
draget, hvad jeg mener at kunne have Interesse for Dem 
at læse, forsaavidt De vil tage Hensyn til mine Indtryk. 
Al Beskrivelse af Malerierne har jeg udeladt, da den 
jo var overflødig for Dem og kun har Værd for mig selv 
til Erindring. Jeg stiller mine Notitser fuldstændig til 
Deres Disposition uden anden Indskrænkning, end at jeg 
beder Dem ved Lejlighed sende mig dem tilbage, da de 
dog altid kunne have Interesse for mig; men det haster 
ikke. 

Mine bedste Hilsener og Tak for alt udvist Venskab 
til Upmark og Gothe og Dem selv, overhovedet til hele 
Museet. 

Med Højagtelse 

Deres hengivne 

Jul. Lange. 

TIL DR. PHIL. GEORG BRANDES. 

Kære G. B. ! ^'''»''"•' ^^ ^'^''"' ^«"- 

Vær nu saa god at indrette dig paa at komme til mig 
Torsdag Aften! Jeg har sikret mig min Broder Carl og 
vil se at fange et Par Sjæle til. 

Omstaaende vil du finde et lille Landkort over Østerbro- 
Egnen^, bestemt til at udfylde mulige Mangler ved det 

^ tegnet paa den anden Side af Brevet. 

dig af Naturen tilmaalte Kvantum Lokalsans. Betro dig 
trygt til dette Landkorts Anvisning og bevar i din Erin- 
dring, at din Vandrings Maal er Kastel s vej Nr. 7, 

1ste Sal! Au revoir. 

Din Ven 

Jul. Lange. 
TIL DR. PHIL. G. GOTHE (i Stockholm). 

Kbhvn., 28. Nov. 1881. 

Højstærede Broder! — eller, da vi ikke her i Danmark 
ere vante til at ære vore Brødre saa meget, hellere: kære 
Gothe ! — Tak for dit sidste venlige Brev, med de Oplys- 
ninger, som deri findes om Sergeis Relieffer i Upsala. 
Om jeg i mit Arbejde om Sergei (som gaar langsomt fra 
Haanden paa Grund af Embedsforretninger og Vrøvl, men 
dog nok bliver færdigt i Aar) gør Brug af disse Med- 
delelser, véd jeg ikke endnu med Vished. Som du let vil 
forstaa, søger jeg ikke mit Arbejdes Styrke i nogen Fuld- 
stændighed i Anførelsen af hans Arbejder. I hvert Fald 
er jeg dig naturligvis særdeles taknemlig for Meddelelsen, 
der jo altid er et Bidrag for mig til Forstaaelsen af Sergeis 
Produktion; desuden et Bevis paa, at du har mig og mine 
Forehavender i venlig Erindring. Jeg haaber, at jeg snart 
faar Lejlighed til at gøre dig Gengæld ved et af dine 
Forehavender, som du ved Lejlighed kunde meddele mig 
noget om. I kunde nok være lidt mere litterært flittige 
oppe ved eders Museum. Spejler eder i mit Exempel! 

Vil du hilse Dr. Loostrom og takke ham for hans 
Brev og Meddelelse om Såfstaholm. Vil du sige ham, at 
jeg tilbagekalder min fremsatte Hypothese om, at det 
smukke venetianske Portræt, som henføres til Giorgione, 
skulde være af Moroni; det ligner ham alligevel ikke. 
Om mitie andre Ytringer har min Samvittighed ikke ladet 
mig høre noget. Hils ogsaa dine andre Kolleger, først 
og fremmest naturligvis Upmark, som er en gæv Karl, 
men ogsaa kunde være lidt mere litterær. Du mærker, 
at jeg er meget stolt over, at jeg i Eftermiddag har faaet 
4 Foliosider stillet op om Sergei. 

Din hengivne 

Jul. Lange. 

TIL SAMME. 

Kære Gothe ! ^^^'"''' '^ ^''^^ ^*" 

Tak for Brev og Oplysning ! Det gør mig ondt, at jeg 
ved mine Friskfyrsbemærkninger er kommet til at minde 
dig om dit Helbreds Mangler; det var ikke Meningen 
med dem. 

I den illustrerede Såfstaholms-Katalog findes et Om- 
rids efter Fogelbergs Merkur omtrent taget over samme 
Kant som det flygtige Omrids af Thorvaldsen, jeg sendte 
dig. Er det muligt at faa en god Gen nem tegning af 
samme? 

Du tror, at jeg vandrer paa Krigsstien imod Fogel- 
berg. Aa ja, paa en Maade; jeg finder det at være en 
Pligt mod vort Fag at oplyse et i hvert Fald — hvordan 
man saa fortolker Sagen — interessant Faktum. Forøvrigt 
fortolker jeg den ikke som Plagiat; det har man for 
det første ikke Lov til at beskylde Fogelberg for, og for 
det andet vilde det jo være altfor besynderligt at tilegne 
sig en af Thorvaldsens Ideer saaledes, at Resultatet kpm 
ham selv for Øje. Der er jo ikke Tale om »Barnefødsel 
i Dølgsmaal«. Rimeligst forekommer det mig, at der er 
et frivilligt Udlaan fra Thorvaldsen til Fogelberg, som 
dengang vitterlig var i en meget forknyt og betrykt Stil- 
ling, medens den saa meget ældre Thorvaldsen var i 
højeste Grad in floribus. Jeg begyndte engang paa en 
nøjere Undersøgelse, men kan ikke føre den igennem, 
fordi vore Bibliotheker ikke have Materialerne. Da du 
deler min Grundbetragtning af Sagen, vil jeg spørge dig, 
om du i denne Sag vil gaa i Kompagni med mig, saa- 
ledes at vi gøre Arbejdet og paa en eller anden Maade 
offentliggøre Udbyttet i Fællesskab. 

Svar aldeles uforbeholdent herpaa! 

Der har du faaet en temmelig besværlig Broder. Hvis 

jeg ligger dig mere til Byrde, end du synes om eller dit 

Helbred er tjent med, saa sig det ganske oprigtigt; i mit 

Venskab gør det intet Skaar. 

Hilsner ! 

Din hengivne 

Jul. Lange. 

TIL XYLOGRAF F. HENDRIKSEN. 

Kære Ven ' Kbhon., so. Decbr. 1881. 

Du mærkede selv, at mine Fantasier over Ibsen og 
hans »Gengangere« bleve saa forbistret aabenmundede, 
at de faldt ud af vedtagen »parlamentarisk« Sprogbrug. 
Det var det, som fristede og morede mig selv: at sidde 
og nedskrive mine Indtryk ganske friske, som de kom 
ud af Potten. Maaske vilde det ogsaa more andre at 
læse dem. Men naar jeg ikke vilde være anonym, hvilket 
i saadant Tilfælde var utilladeligt, saa vilde en saadan 
pludselig Optræden paa en mig uvant Skueplads i en 
yderst animeret Debat medføre Fortsættelser og Ogsaa- 
vidrer, som vilde føre mig for langt bort fra mit regel- 
mæssige Arbejde. Det er ikke uden en vis Sorg, at jeg 
giver Afkald paa Ordet i Debatten — det kribler saa tidt 
i mig for at tage Ordet i mange Slags Debatter — ; men 
det er alligevel det rigtigste. 

Din hengivne 

Jul. Lange. 
TIL DR. PHIL. O. MONTELIUS (i Stockholm). 

Kære Ven ' Kbhon., le. Jan. isss. 

.... Tak for din gode Mening om »Sergeis« Brug- 
barhed. Jeg skal gerne gøre mit til for at forhindre ham 
fra at blive for korpulent. Men han har et vist Anlæg 

til Fedme. 

Din hengivne 

Jul. Lange. 
TIL SAMME. 

Kære Ven f Kbhon., 3. Febr. 1882, 

. .'. . Din Meddelelse om, at Bugge anerkender Over- 
legenheden af Rydbergs Kritik, glæder mig som et Symptom 
paa, at hans mythologiske Forstand begynder at komme 
i Orden igen. Gustav Storm fortæller, at Bang har været 
i Paris for at samle Vaaben til at fortsætte Sibyllinkrigen 

— han skulde ellers hellere tie stille. Det morede mig, 

at gamle Madvig, som forud havde mere Tilbøjelighed til 

at holde med Nordmændene end med Rydberg, da han 

havde læst dennes første Artikler, fandt dem »aldeles 

knusende for Bang«. Bang burde gaa i Kloster og gøre 

Bod. Nu Farvel! 

Din hengivne 

Jul. Lange, 
TIL CAND. JUR. A. P. WEIS. 

Kære Ven f Kthon., 4. Maru issi. 

Du maa endelig — beder jeg dig — være forsigtig 

med din Fortrolighed angaaende Akademi-Reformen. Sæt, 

at Ministeren ikke bliver færdig med sine Funderinger 

betimelig og at Akademiet ikke faar Sagen i Hovedet 

inden Plenarmødet paa Mandag, saa vil der — hvis der 

kommer Rygter om Sagen ud i Byen — være forønsket 

Tid for andre til Machinationer i kontrær Retning, hvilket 

vilde være galt. 

Din 

J. L. 

Jeg aabner atter Brevet, efter at jeg — i dette Øjeblik 

— har faaet dine Linier. Jeg er — alt i alt — ret vel 
tilfreds med, at det gaar saaledes, fordi alle Per Nitten- 
grynerne i Forsamlingen kunne lære, at endog en Mand, 
der er saa lidt mistænkt for Radikalisme som Scavenius, 
finder en radikal Omordning nødvendig. Jeg er ellers 
spændt paa nøjere at se, hvad det er, som han har pillet 
ved, og hvad han egentlig mener med en »Plenarforsam- 
ling« efter mit Forslag. 

Men Gud fri os, hvilket Bombe-Spring paa Mandag! 
Tableau vi vant! Ja det bliver vist særdeles vivant! ... 

TIL MALEREN FRANTS SCHWARTZ. 

Kære Yen f Kbhvn., 12. Marts 1882. 

Hjertelig Tak for din Venlighed og dit gode Løfte, 
som jeg haaber, ikke berøver dig selv nogen Glæde og 
Fordel. »Sergei«^ skal lønne dig det. 

* Afhandlingen i »Nordisk Tidskrift«. 

Forresten skammer jeg mig slet ikke over, hvad jeg 
har bedt dig om. Jeg er i Henseende til Pengesager i 
højeste Grad besynderlig stillet, fordi jeg — paa Grund 
af Smaaligheden i vore Erabedsforhold og litterære F'or- 
hold — kun kan fortjene saa lidt og alligevel næppe paa 
andre Maader kunde fortjene mere, døv og ensidig 
uddannet som jeg er, medmindre jeg vilde kaste min 
Dygtighed for Hundene. I saa Fald kunde jeg maaske 
fortjene meget mere et Par Aar; men det vilde alligevel 
være en daarlig Spekulation og desuden i hvert Fald for 
meget forlangt af mig. Jeg er visselig ikke nogen fin 
eller stræng Økonom og navnlig en daarlig Regnemester ; 
men jeg er dog sandelig ikke nogen ødsel eller ligegyldig 
Mand. 

Jeg véd meget godt, at der har udviklet sig en Slags 

Moral om, at det ikke er pænt at bede en Ven om Hjælp. 

Jeg nærer den dybeste Foragt for dette System, som er 

grundlagt af forsigtige Pengemænd — hvis Venner maaske 

heller ikke altid ere de bedste. Jeg har Ret dertil, fordi 

jeg selv i min Fattigdom har givet Afkald paa og hjulpet 

med større Beløb, end jeg egentlig havde Raad til; og 

jeg véd, at jeg ogsaa som Rigmand vilde hjælpe — dog, 

det kan jo være, at mit Hjerte vilde forandre sig, hvis 

jeg blev rig. I hvert Fald er det ikke i vore Dage, at 

Lukian har skrevet sin Afhandling: Toxaris eller om 

Venskab. 

Din Ven 

Jul. Lange. 
TIL PROF. E. HOLM. 

Kære Prof. Holm ! ^'''«'''» ' ^ ^'»'•« ^««2- 

Den Velvillie og Retfærdighedsfølelse, som hører til 
af egen Drift at tage sig af en andens Tarv, er ikke saa 
almindelig i vore Dage, at den ikke skulde fortjene en 
varm og meget oprigtig ment Tak, hvad enten den gode 
Hensigt lykkes eller ej. En saadan sender jeg Dem her 
yderligere for Deres Løfte om at bringe min Sag paany 
frem for Carlsberg-Fondets Bestyrelse. 

Her er dog virkelig ingen Fare for at føre Fondet 
ind paa den Afvej at bruges til Gage forhøj eiser. Ingen 

kan tvivle om mine redelige Bestræbelser som Videnskabs- 
dyrker, og som saadan søger jeg. Det Arbejde og de 
Studier, som her kommer i Betragtning \ har jeg defineret, 
ogsaa for Videnskabernes Selskab, og givet Prøver paa. 
Saa vilde det være haardt at regne mig til Skade, at jeg 
er Embedsmand. De Lønninger, jeg som saadan oppe- 
bærer, svare jo i Grunden slet ikke til Begrebet af Embeds- 
lønninger, der vækker Forestillinger om, hvad der er 
nok til at sikre en beskeden Existens (efter Alder og Ud- 
vikling); men dertil slaa mine Lønninger endog sammen- 
lagte bevislig ikke til: jeg maa idelig søge Udenoms- 
Arbejde og maa takke min Gud til, om det ved megen 
Snildhed lykkes mig at bringe noget af dette i Samklang 
med min videnskabelige Stræben. Men faar jeg ikke 
Hjælp til hint Arbejde, kan jeg ikke fortsætte det. 

Naturen har gjort mig den daarlige Tjeneste at gøre 
mig til et elastisk og for det meste sangvinsk Menneske, 
som gør Indtryk paa de fleste af kun lidet at trykkes af 
Forholdene. Forholdene lade sig dog desværre ikke i 
Længden imponere af »gode Miner«. Ganske uden Surmuleri 
er det mig indlysende, at min Existens som Videnskabs- 
dyrker er alvorlig truet. Jeg ved ikke, hvorledes jeg skal 
komme ud af det. 

. . . Jeg haaber overhovedet paa Fremtiden. Men Nu- 
tiden, Overgangstilstanden, gør mig for mange Knuder. 

Vilde det være ubeskedent at ansøge om en aarlig 
Understøttelse for 3 Aar paa 1200 Kr. aarlig? (Kunst- 
akademiets unge Stipendiater oppebære nu, naar de have 
vundet den store Guldmedaille , hvilket ikke beviser, at 
de blive store Kunstnere, for 3 Aar mindst 5800 Kr.). 
Det vilde være en virkelig Hjælp og til et ganske 
beskedent Liv — jeg ønsker overhovedet ikke at føre 
andet. En saadan Hjælp kunde vel ogsaa sætte mig i 
Stand til en for Studierne saa vigtig lille Udenlandsrejse 
paa en Maanedstid om Aaret. Man kunde jo, ved Ud- 
løbet af de 3 Aar, forlange at se et Bind af Arbejdet og 
faa det udgivet. Udgivelsesomkostninger ere mig ikke af 
Vigtighed; jeg venter endog, som en i mit Fag gerne læst 
Forfatter, at faa min Bog honoreret. 

Deres hengivne 

JuL Lange, 

^ Forarbejderne til »Menneskeskikkelsen«. 

TIL DR. PHIL. G. GOTHE (i Stockholm). 

Kcére Ven ! Kbhvn., 10. Aprii 1882. 

Jeg er nu — først nu ! — naaet til at gøre mit Arbejde 
over Sergei færdigt, saa at jeg da heller ikke skal rose 
mig saa meget af min Produktivitet. Det er fra min Side 
ikke mere end simpel og prisværdig Forsigtighed og 
skyldigt Hensyn til et svensk Publikum, naar jeg meget 
ønsker, at en af mine svenske Venner — naturligvis en 
litterært og kunstnerisk dannet Mand og helst en speciel 
sagkyndig — vil gennemlæse dette Arbejde, inden det 
befordres til Trykken. Det er vel mit ubrødelige Princip, 
som jeg ogsaa her har holdt mig efterrettelig, ikke at 
skrive om andet, end hvad jeg grundig kender; jeg ønsker 
ingenlunde at gøre nogen medansvarlig for mine An- 
skuelser og Synsmaader. Men da jeg skriver om et Æmne 
af Sverigs Historie og Kunsthistorie, vil jeg kunne have 
gjort en eller anden periferisk Uagtsomhedsfejl, som na- 
turligvis burde undgaas. Muligvis kunde ogsaa en eller 
anden lidt vovet Udtryksmaade støde an mod svensk 
Smag, hvor jeg selv ikke havde ventet det. Jeg bliver 
vel nødt til at byde mig som Forfatter, saaledes som jeg 
nu engang er; men hvad der kan rettes med et Penne- 
strøg, bør rettes, naar ikke hele Fremstillingens Ærlighed 
og Sandhed kræver, at det bliver staaende. At jeg hen- 
vender mig først til dig, kommer af, at jeg ubetinget har 
talt mest med dig om dette Æmne. Hvis du i mindste 
Maade har noget imod Sagen, og især hvis du i aller- 
mindste Maade frygter for, at den skal bebyrde dig mere, 
end din Helbred vil have godt af, beder jeg dig ind- 
stændig at lade mig gaa til den næste. Det har ingen 
Hast med det hele. Montelius vil næppe faa Brug for 
Manuskriptet før om nogle Maaneder, Sagen kan altsaa 
tages i Ro, og et ganske lille, fuldstændig kortfattet Referat 
om de Punkter, hvori du tilraader Ændring, er mig jo 
nok. Undersøgelser maa du ikke indlade dig paa for 
den Sags Skyld: der er uendelig meget yderligere at 
undersøge, men det maa den offentlige Kritik gøre, hvis 

den vil. 

Din hengivne 

Jul. Lange. 



172 

TIL PROF. L. DIETRICHSON (i Kristiania)^ 

Kære Ven! Kbhvn,, u.Apru 1882. 

Det glædede mig meget at høre fra dig igen; thi vel 
har jeg nok vidst, at du ikke ligefrem var forsvundet fra 
denne Klode eller faret heden — hvilket med saa berømte 
Mænd som os umulig kan gaa af i Stilhed — ; men det er 
jo en noget tør Fornøjelse blot at vide, at man har en Ven 
deroppe hos Dovre-Gubben , naar man ikke faar nogen 
Gavn af ham. Nu glæder jeg mig til at faa Gavn af dig; 
thi mine Kundskaber i Æmnet »Antinous« ere saa be- 
grænsede, at jeg paa ingen Maade vilde »gaa op i ham«, 
naar du skulde examinere mig. 

Desværre har jeg ikke havt Held med mig som Under- 
handler^. Det maa du ikke lægge mig til Last; jeg talte din 
Sag paa samme Maade, som jeg vilde have talt min egen, 
maaske endog — med Føje — lidt mere fordringsfuldt. 
Men da mine mangeaarige Studier i Rubens, Rafael, Grand- 
ville og andre Mestere i Udtrykket have lært mig at tyde 
Minen i et Fysiognomi, kunde jeg jo nok se paa vor 
storsmilende Justitsraad, at hans Tanker mindre gik i 
Retning af Kunstens og Videnskabens Tillokkelser end af 
et simpelt Regnestykke. Jeg læste det vedkommende Parti 
af dit Brev op for ham; han bad om at maatte beholde 
det nogle Dage, og efter Udløbet af disse modtog jeg det 
indlagte Svar. Jeg foreholdt ham i Samtalen, at din Bog 
om Kristusbilledet var bleven læst med største Interesse, 
især blandt Theologer (det véd jeg af Erfaring). Han 
svarede, at det troede han ogsaa, men at Theologerne 
læste Bøgerne i Læseselskabernes cirkulerende Mapper, 
men ikke købte dem. Den Nød kan jeg ikke knække. 
Fra sin Side var han overhovedet meget tilfreds med 
»Kristusbilledets« Modtagelse i Pressen; men blot ikke 
med Salget. — Og det maa jo ganske vist indrømmes 
at være en forbandet Verden, vi leve i, forsaavidt vi 
have Lyst til at stikke lidt dybere, end det rullende Døgn 
har Brug for. 

Hvis jeg nu yderligere kan være dig til nogen Tjeneste 

^ efter Tilsendelsen af et Manuskript om »Antinous« -Fremstillin- 
gerne, der senere blev udgivet paa Tysk. 
' med det Gyldendalske Forlag. 

i denne Sag, saa haaber jeg, at du vil lade mig være det 
og ikke betragte mig som kompromitteret ved det mis- 
lykkede Stormløb paa Hegel. 

Din hengivne 

Jul. Lange. 

TIL MALEREN FRANTS SCHWARTZ. 

Kære Schwartz! ^^^^" > ^^-^p'^^ ^««^- 

Eders ^ Komité-Betænkning var ret vel bekendt for 
flere Medlemmer af Akademi-Komitéen, da vi igaar holdt 
Møde. 

Følgen af den var først og fremmest, at jeg i hele 
denne Forhandling har mistet alt Fodfæste og igaar ud- 
talte, at jeg ikke længere uden haard Nødvendighed vilde 
deltage i Debatten. Der byggedes de mest smilende Luft- 
kasteller i Retning af den gamle Sæbekælders Genopret- 
telse. Dette er virkelig sandt. Det er i Sandhed ikke 
min Mening, at man havde en Forpligtelse til at slutte 
sig til mig i alting; men man skulde alligevel i sin egen 
Interesse omgaas lidt økonomisk med mig, da jeg indenfor 
Akademiet har været den virksomste og dygtigste Tals- 
mand for en Reform i frisindet Retning. Nu er jeg aldeles 
kastet ud af enhver Position i denne Sag, endog faktisk 
af mit Embede. 

2) Eders Forslag indeholder, skønt det ikke positivt 
siges, at jeg for Fremtiden skal opgive min Stemme i 
Akademiet. Jeg synes dog, at jeg har underkastet mig 
noget for Reformens Skyld. Men jeg takker for Venlig- 
heden, særlig dig, hvem jeg ikke havde ventet den af; 
der er mange, af hvis hele Maade at betragte Litteratur 
og litterære Mænd paa jeg bedre havde ventet det. Jeg 
er ikke bleven rigtig opmærksom paa denne Sag før nu. 

Ere I nu ganske visse paa, at Folk udenfor Kunsten 
ikke sige ligesom mange i Akademiet: »Ja, det er jo intet 
Under, at de, som ere Repræsentanter for Krethi og 
Plethi i Kunstens Verden, ikke holde Fanen højere og 
ikke se nogen Nødvendighed for at drage nogen bestemt 
Grænse mellem den gode Kunst og den ikke gode Kunst; 

^ Kunstnernes udenfor Akademiet. 

det er jo ikke andet, end man kunde vente«? Der findes 
ganske vist et Par Kunstnernavne i eders Komité, der 
som saadanne fortjene og nyde megen Agtelse ; og jeg for 
min Del kan med Sandhed sige, at alle de i Komitéen, 
som jeg kender nøjere, ikke træffes af denne Beskyldning, 
da de netop have et mere idealt Sind for Kunsten end 
de fleste ældre. Men jeg tror alligevel, at den Situation, 
hvori I have staaet, da I lavede eders Forslag, har ud- 
øvet en tvingende Magt over eder: at I ikke have kunnet 
frigøre jer for -at føle jer som Repræsentanter for meget 

blandede Interesser. 

Din Ven 

JuL Lange. 

EFTERSKRIFT. 

Kcere Ven ' søndag Eftermiddag. 

Jeg tænker paa, at mit Brev, om det end var et tro 
Udtryk for mine Følelser, dog ikke burde være skrevet. 
Det er i Sandhed ikke mit Ønske at betragte denne Sag 
fra mit Standpunkt, og jeg hører vel ogsaa til dem, der 
mest have holdt sig frie derfor. Jeg vilde ogsaa meget 
nødig, at det skulde hedde sig blandt jer, at »Lange er 
saa arrig« el. desl. — Tal ikke til de andre om min Stem- 
ning! 

Din hengivne 

JuL Lange. 



ANONYM BILLET TIL SAMME (under Forhandlingerne 
om Akademireformen). 

(Slutn. af April 1882.) 

Fundet paa Gaden. 

Eftersom alle hidtil fremsatte Forslag — ikke alene 
Langes, men ogsaa Groths og alle andre — forekomme 
mig at være væmmelig aristokratiske, tillader jeg mig at 
gøre følgende Forslag: 

1) Alle Kunstnere, hvis Arbejder forkastes til Udstil- 
lingen, blive herefter Medlemmer af Akademiet. 

2) Selvfølgelig ophæves Akademiet og forlægges til 

Ladegaarden , ligesom samme forlægges til Akademiet 
Ladefogden ophæves. Ladegaardens Lemmer blive Med- 
lemmer af Akademiet for at haane sammes Medlemmer, 
og Medlemmerne af Akademiet blive Lemmer paa Lade- 
gaarden. 

3) Alle Billeder, som indleveres til Udstillingen, skulle 
ogsaa antages; ellers faa vi igen en aristokratisk Examen 
og Dygtigheds-Prøve. 

4) Stumann og Grauballe^ ophæves. Ingen røde Uni- 
former mere! Portner Nielsen gøres i civil Dragt til 
Akademiets Direktør, og unge Nielsen til Akademiets 
Sekretær. Han skal holde sin Kæft, især naar han skal 
holde Taler ved Akademiets aarlige Højtid. 

5) Tobaksrygning tillades paa Akademiets Skoler. Disse 
ophæves; men Skoleraadet, som er aristokratisk, afsondres 
fra Udstillingskomitéen, som er demokratisk. 

Disse Grundtræk til en Reform af Akademiet maa 
Ministeriet benytte gratis. Hvis de ikke antages, gaar jeg 
til Rigsdagen med dem; den vil nok honorere dem. 

Ærbødigst 

Viridis. 

TIL DR. PHIL. G. GOTHE (i Stockholm). 

Kære Ven ! Kthon., 27. Apru 1882. 

Der er ingen, som jeg saa gerne sender mine Arbejder 
som dig, eftersom du 1) læser dem og 2) læser dem med 
saa megen Sympathi og tillige med saa uafhængig Kritik. 
Jeg er dig meget taknemlig baade for dit Brev om min 
Thorvaldsen og for dit Brev om min Sergei — for 
det sidste naturligvis mest, eftersom det giver mig positive 
Bidrag til at undgaa Fejl (Negationens Negation). Jeg er 
dog forresten sluppet naadig, mange periferiske Fejl synes 
der jo ikke at være. Din Bemærkning angaaende Ceres's 
Drager forstaar jeg ikke ganske. Dragerne kunne her 
dog ikke betyde andet end Forspandet for hendes Vogn, 
selv om de ere komponerede sammen med Figuren med 
en vis licentia plastica. Hvorledes Drager bære sig ad 

^ Akademi-Betjente. 

med at trække en Vogn, véd jeg forresten ikke. — Du skulde 
ellers ikke have siddet oppe om Natten for at læse mine 
Papirer. Naar man ikke har en stærk Helbred, skal man 
ikke lege med den, og Hastværk havde det jo slet ikke. 

Engang ved Lejlighed vilde jeg overmaade gerne høre 
fra dig, hvori den Differens mellem min Anskuelse og 
din, som du især har følt ved Læsningen af min Thor- 
valdsen, bestaar. I Aar kommer jeg ikke til Stockholm; 
det vil maaske vare flere Aar; men kommer du ikke en- 
gang sydpaa? Jeg tænker at gøre et lille Trip til Tysk- 
land, Østerrig, Venedig især — kan du ikke løsrive dig? 
Flyv med ! 

Hils Vennerne, især Upmark og Borjessons, hvis du 
ser dem! 

Hilsen og Venskab! 

Din 

JuL Lange. 
TIL PROF. E. HOLM. 

Kære Prof. Holm ! ^^^'"'' ^* ^^ ^«»2. 

Ubegrænset Tak for den glædelige Underretning^ og 
for Deres hele Færd og Virksomhed i denne Sag, som 
visselig har en indgribende Betydning for mit Liv og for 
min Stilling. Det er virkelig velgørende til en Afvexling 
at have at gøre med ægte Følelse og ærlig og klar Villie, 
og jeg paaskønner det saa meget mere, som De véd, at 
forsaavidt nogen af os er Partimand — det er da Gud 
ske Lov ikke meget — , kan De knap engang regne mig 
for Partifælle. 

Jeg er virkelig ogsaa hele Direktionen og ikke mindst 
Madvig taknemlig for Beslutningen. Der hører dog altid 
noget til, for at han skal anerkende Kunst som passende 
Genstand for Videnskab; saa meget mere msia jeg aner- 
kende hans Beredvillighed ved denne Lejlighed. 

Deres hengivne 

Jul. Lange. 

^ om Understøttelse af Carlsbergfondet. 

TIL DR. PHIL. G. UPMARK (i Stockholm). 

Kære Ven ! Kbhvn., 7. juni iss2. 

Tak for dit sidste Brev! Jeg burde svare udførlig 
derpaa; men jeg tænker om et Par Dage at begive mig 
paa Udenlandsrejse til Holland, London og maaske lidt 
til Paris, og har derfor meget travlt. Undskyld mig da! 

Georg Gothe var hernede, og jeg havde den Glæde at 
have ham hos mig en Dag. Han klagede lidt over, at 
København trættede ham ; desværre har han jo ikke meget 
robuste Kræfter. Han sagde mig, at han havde deponeret 
mit Manuskript om Sergei hos dig. Efter at jeg, paa 
hans Anvisning, er bleven bekendt med G. A. Ehrensvårds 
Dagboksanteckningar, som er en god Bog, har jeg under- 
kastet nogle Sider af Afhandlingen en let Omarbejdelse 
for at benytte et Par -af Ehrensvårds Meddelelser. Jeg 
sender denne Omarbejdelse i Afskrift til dig om nogle 
Dage og beder dig blot at lægge den ved det øvrige 
Manuskript. 

Hvis du ikke kender Manuskriptet, vil jeg bede dig 
anmode Gothe ved hans Tilbagekomst om at foretage 
denne lille Operation. 

Lev vel! Gid du og dine maa have en fornøjelig 
Sommer. Hils din Hustru venligst! 

Din hengivne 

Jul. Lange. 

TIL MALEREN FRANTS SCHWARTZ. 

Kæmpestaden London, 6. Juli 1882. 

Hans Darchlauchtighedy 
I. F. G. Schwarz, Fårst v. Schwarzenberg, Ridder af det grønne 
Støvleskaft etc. etc, Vor Generaladmiralfeltrejsemarskal- 

Løjtnant! 

Durchlaucht! Talrige Troppemasser omringe os saa- 
ledes fra alle Kanter, at jeg dagligen siger til mig selv 
— ikke med ét, men med flere Sukke! — ach, siger jeg, 
havde jeg kun min tro og brave Generaladm.-feltmltn. 
hos mig, for at hans prøvede Tapperhed kunde staa mig 

Breve fra Jul. Lange. 12 

bi i disse svære Batailler! Sagen er den, at naar man 
vil erobre det Land Engelland i Lighed med vor For- 
gænger paa Tronen, Knud den store, højlovlig Ihukommelse, 
og besynderligen dets Hovedstad, ovennævnte Kæmpestad 
London, bar man ej alene som andre Steder at gøre med 
store samlede Armeer, men ogsaa med detacherede Korpser, 
som underholdes paa Bekostning af Landets rigeste Adels- 
mænd, ja endog af Dronningen selv, hvilke Korpser ved 
Hjælp af udsendte Spejdere med megen Besvær maa op- 
søges i deres Huler, og naar de blive angrebne, ofte gøre 
den mest haardnakkede og obsternasige Modstand. De 
bestaa hartad allesammen af Udlændinge,, som mod givne 
Stikpenge gøre Krigstjeneste; der er grumme mange af 
den hollandske Nation med en vis Rembrandt i Spidsen, 
en grov Karl af vild Tapperhed, hvem jeg allerede skylder 
mangt et blaat Øje, — Flamlændinge under Anførsel af 
en vis Rubens, som jeg allerede troede, at jeg havde 
faaet Bugt med for flere Aar siden, — endelig Spaniere, 
Franskmænd og Italienere under meget fornemme Høveds- 
mænd, saasom den bekendte tapre Rafael og den ufor- 
færdede Tizian, der i et næsten hundredaarigt Liv har 
avlet en utrolig Mængde ægte Børn, der dog ere langt 
sjældnere end de uægte. Ja Kinesere, Japanesere og 
Assyrere, Indere, baade Bag- og Forindere, Ægyptere og 
Føniciere have sendt betydelige Hjælpetropper, af hvilke 
jeg mest frygter den assyriske Konge Assurnazirpal den 
første og den ægyptiske Konge Thotmes den tredje, efter- 
som de spidde deres Fjender paa Pæle og trække Tungen 
ud af Munden paa dem eller behandle dem paa lignende 
uhøflig Maade. Og aller-allerværst er et mægtigt Invalide- 
korps af Grækere, som kampere midt i Byen. Man skulde 
ikke tro, hvad disse ældgamle Invalider, af hvilke mange 
have mistet Hovedet, de fleste Arme og Ben, undertiden 
Kroppen med, kunne udvise for en Tapperhed. Jeg sveder 
ved at tænke derpaa og gentager med et Suk: ach gid 

jeg havde min tro og brave Generaladm etc. etc. 

hos mig! 

»Kommer du ej snart«? (denne Linie foredrages syngende 
i en kælen og længselsfuld Toneart). 

Jeg har bekæmpet Fjenden — men sandt at sige med 
lidet Held — i British Museum, National Gallery, South 
Kensington Museum, Hertfordhouse, Apsleyhouse, Bridge- 

waterhouse, Grosvenorhouse, Buckingham Palace, Grosvenor 
Exhibition, Westminster Abbey og St. Paul, flere Steder 
i mange gentagne haarde Træfninger. Imorgen skal jeg 
gaa imod to nye Korpser, Burlington Gallery og Dudley- 
house. Det sidste er uhyre vanskeligt at komme i Kast 
med, eftersom Ejermanden, Earl of Dudley, har havt det 
Uheld at blive gal. Men da jeg er fin Ven med Præsi- 
denten for Kunstakademiet, Sir Frederick Leighton, har 
jeg gennem ham faaet en Adgangstilladelse fra Grevinden, 
som har Ord for at være Landets skønneste Dame, og 
som jeg vil haabe, at jeg faar at se med det samme. 
(Men desværre maa jeg tilstaa, at jeg af det londonske 
højere . Aristokrati hidtil — foruden Malerierne — kun 
kender Tjenerskabet). Dér findes Rafaels Maleri af de tre 
Gratier, foruden Velazquez'er, Tizian'er, Zurbaran'er — 
er De med, Hr. Schwartz? — etc. etc, og berømte Rem- 
brandfer ej at forglemme. 

Jeg var ogsaa i Holland, bl. a. i Haarlem, da jeg 
vilde opsøge en gammel bekendt, en duelig Maler, Frans 
Hals, som bor med sin Familie i en Udkant af Byen. 
Jeg havde aldrig før set ham i hans Hjem og var spændt 
paa, hvordan han tog sig ud. Jeg var der i to Dage 
paa hans nærmere Bekendtskab — naa, ja — hm! — ha! 

— hvad skal man sige? — Jeg véd virkelig ikke — jeg 
frygter kun for at misforstaas — nok sagt — det er en 
meget vidtløftig Historie. Jeg vil nødig sige noget, som 
kunde forklejne min gamle Ven ; men jeg finder, at han 
har en maaske betænkelig Forkærlighed for de mest ani- 
merede Øjeblikke af et meget rundeligt Middagsmaaltid. 
Jeg fortryder forresten, at jeg ikke blev en Dag længere 
i Holland og gjorde ham endnu et Besøg i hans Hjem. 
Jeg tænkte paa det; men saa opdagede jeg, at jeg paa 
en Eftermiddag og en Nat kunde komme over til London 
for at give mig i Kast med de store og mange Armeer 

— og du kender min fortvivlede og uimodstaaelige Tap- 
perhed, som dog engang gør det af med mig. 

Naa, er du nu mør? Kan du taale mere? Hvis dette 
Brev ikke — aandelig talt — har lagt dig paa Bunden 
af en Morter og saa at sige pulveriseret dig, saa véd jeg 
ikke, hvorledes det Brev skulde være, som kunde opnaa 
dette Resultat. Er din Komplementfarve ^ kommet hjem? 

^ A. P. Weis. 

12* 

Det antager jeg. Jeg havde et Brev fra ham fra Schweiz 

og havde egentlig Lyst til at svare ham paa det, skønt 

han slet ikke spurgte om noget; men naar man ikke véd, 

hvor saadan en Kopist er henne, hvorledes kan man da 

svare ham? 

Hvad mener du om den ægyptiske Politik? Hvis Arabi 

Pascha virkelig — jeg vil nødig være indiskret — og 

hvis Gladstone eller Bismarck — saa kan vi saamænd 

alle faa meget at tænke paa. Alene Suez-Kanalen — 

naa, jeg vil ikke tale om den. 

Din 

J. L, 
TIL SAMMEN 

[Efteraaret 1882.] CUadelspeJ 7. 

Messieurs Frangois Schwartz et Andrée Weis! 

Le Secrétaire perpétuel de l'Académie R. des Beaux- 
Arts et Mademoiselle Slabransky resteront chez eux Mardi 
1. Novembre. Mademoiselle S., å vrai dire, est un peu 
incommodée, paree qu'elle n'a ni tete ni queue, mais elle 
recevra tout de méme avec une extréme joie ses amis et 
admirateurs. Estropiée elle reste toujours grande artiste 
et åme courageuse. 

TIL GAND. JUR. A. P. WEIS. 

Kære Ven ! Kbkon., is. Dec. i88t. 

De gamle jødiske Dommere havde den stygge Vane, 
naar en bragte dem en ubehagelig Efterretning, at kaste 
et Spyd gennem Livet paa ham. T&vor meget mere maa 
da vi, som hverken ere Jøder eller Dommere, naar en 
bringer os en b e hagelig Efterretning, lade være at kaste 
et Spyd paa ham, men tværtimod, hvis Aarstiden og Af- 
standen tillader det, overrække ham f. Ex. en Rosenknop ! 
Lad dette Brev gælde for en saadan! Lad en bly Rødme 
og en yndig Duft opstige fra det og fortrylle Andreas's 
Sanser. 

Den stakkels daarlige Frøken ^ og hendes Familie, hvis 

^ Indbydelse til en Oplsesning af Scener af Forf.s Skuespil : » Hvor- 
hen?« (hvori Figuren: Frøken Slabransky). 

' Den nævnte Figur af Skuespillet »Hvorhen?« 

Skæbne ligger mig saa meget paa Hjerte, ere nu komne 
under Fakultetets regelmæssige Behandling, skønt endnu 
kun under de underordnede Lægekræfters. Man kan sige, 
at de ere indlagte til Observation. Diagnosen lyder fore- 
løbig ret lovende; men dermed er visselig ikke givet 
noget om, at de ikke alligevel kunne komme til at ligge 
paa Vartov Loft. Den gode Doktor af mit Bekendtskab, 
hvem jeg, som jeg sagde dig, først vilde forebringe Sagen, 
lovede ufortøvet at meddele den in extenso til en anden 
Doktor^, der er en af de største Praktikere, og hvis Mening 
om det hele i Grunden er vigtigere end nogen andens, 
eftersom han paa Grund af sin kirurgiske Duelighed 
kommer til at spille Hovedrollen ved selve Operationen 
— hvis Fakultetet overhovedet mener, at en saadan bør 
foretages. Forresten har det altid været min Mening, at 
man paa sine Venners Vegne skal omgaas forsigtig med 
slige Ting og ikke more sig med at give andre Gaader 
at gætte. Jeg forbliver din af Folkethingets Finansudvalg 
saa meget yndede 

J. L. 

TIL DR. PHIL. O. MONTELIUS (i Stockholm). 

Kære Ven ' Kbhon., n. Febr. uss. 

. . . Hvornaar kommer saa din Afhandling om Nordens 
Bebyggelse? Nu synes jeg, at vi have ventet længe nok 
paa den. Og det er dog en meget vigtig Sag, denne med 
Nordens Bebyggelse. Thi hvis Norden ikke var bleven 
bebygget, saa sad vi jo ikke her og lavede et nordisk 
Tidsskrift. 

Igaar Aftes holdt Worsaae i Videnskabernes Selskab 
her et Foredrage, der kunde have til Motto: Ingen Orna- 
mentik mere, lutter Symbolik! Det var et meget interes- 
sant Foredrag, livligt, energisk, paastaaeligt og uhyre en- 
sidigt, hvilket gjorde det saa meget mere interessant. Det 
fremkaldte nogen Diskussion, hvori jeg ogsaa deltog. 

Din hengivne 

Jill Lange. 

^ Nationaltheatrets Embedsmænd Pietro Krohn og William Bloch. 
^ om Billederne paa de to slesvigske Guldhorn. 

TIL P. KROHN. 

Kære Ven ! Kbhon.. 22. Fetr. isss. 

Se paa vedlagte Fotografi ^ og læs Brevet fra Zahrt- 
mann til C. Jacobsen! 

Jacobsen har underhandlet med mig om at rejse til 
Rom strax. Jeg er ogsaa villig og haaber at kunne gøre 
mig fri. Men jeg har forestillet Jacobsen, at du med 
Kunstforstand forener en Forretningsdygtighed og Erfaring 
i at tumle Italienerne, som jeg mangler. Forretningen 
maatte jeg i hvert Fald overlade til en anden. Derfor 
spørger jeg dig paa Jacobsens og egne Vegne, om du kan 
og vil rejse strax — f. Ex. senest paa Søndag — og være 
til Disposition for denne Sag, indtil den er heldig afviklet. 
Han afholder selvfølgelig Omkostningerne. 

Hvis du ikke vil, vil jeg. Du kan begribe, hvor 
meget der frister mig ved et saadant Foretagende; men 
jeg mener at skylde Sagen selv at spørge dig først*. Lad 
mig aldeles sikkert have dit Svar senest med Morgen- 
posten imorgen tidlig! Hvis du ikke kan, bliver der 
jo saa mangfoldigt for mig at gøre. Jeg maa jo søge 

Permission m. m. 

Din 

JuL Lange. 
TIL UDGIVEREN. 

Rom, 25. Marts 1883. 

Min kære Ven og alter ego i Letterstedtske Sager^ ! 

Er der noget Menneske, som jeg samvittighedsløst 
mishandler, er det visselig dig. Har du meget Vrøvl af 
mig? — eller rettere: ikke af mig, men af min Fraværelse? 

Ellers husker jeg ikke, at der foreligger noget pres- 
serende. Jeg tilstaafr, at Rom er overordentlig egnet til 
at distancere København og Danmark. Min første Dag 
hernede var virkelig en psykologisk Mærkværdighed for 
mig; thi den gjorde mig lige med ét til en gammel Romer 

^ af Casali-Sarkofagen (nu i Ny Carlsbergs gamle Glyptothek). 

* Resultatet blev en Fællesrejse til Rom, hvor Sarkofagen blev købt. 

* m. H. t. de løbende Forretninger ved Tidsskriftet under Langes 
Fraværelse. 

og flyttede mig saa grundig herned, som om jeg aldrig 
havde været borte herfra i 15 Aar; men — senest om 
en Uge skal jeg jo igen herfra. Hvis du i de første Dage 
efter Ankomsten af »nærværende« har nogen Meddelelse 
til mig, saa send den til Konsulatet i Rom. 

Din hengivne 

Jul Lange. 

TIL P. KROHN (da i Kbhvn). 

Kære Ven og Rejsefælle I ^^'"' ^^ ^«'"'* ^«" 

Nu haaber jeg da, at du allerede forlængst sidder i 
Ro paa Overgangen mellem Theatret og Byen, og at din 
Mave opfører sig som en god Mave, og at Feberen har 
forladt dig paa en venligere Maade, end den forlod Manden 
hos Holberg. Din Hustru og Søn have sikkert givet dig 
en god Modtagelse. — — 

Fra Jacobsen har jeg endnu intet hørt angaaende 
Palma. Hvis han ikke giver mig en bestemt Anledning 
til snart at rejse til Florents, tænker jeg ved Maanedens 
Slutning at rejse til Neapel, paa 10 Dage, derefter over 
Orvieto, Florents, Pisa, Genua, Turin og Frankfurt hjem, 
saa at jeg er hjemme sidst i April. 

Det gør mig rigtignok ondt, at du havde saa lidt Ud- 
bytte og Fornøjelse af Rejsen. Nu er Vejret blevet dejligt 
her; jeg sidder og skriver for aaben Balkondør. Zahrt- 
mann og Skovgaard ere rejste til Urbino. Ellers ved jeg 
ikke noget videre om Landsmændene, jeg færdes sandt 
at sige kun lidt imellem dem. 

Jeg har et og andet Indfald henhørende til den kunst- 
historiske Kritik, som jeg engang skal meddele dig. 

Hils din Hustru og vær selv hilset paa det venligste fra 

Din 

Jal. Lange, 

Jeg arbejder stærkt paa den almindelige Karakteristik 
af Renæssancens Menneskefremstilling. Men det er jo 
ikke saa let at faa Donatello og Watteau og Perugino og 
Bernini trukket paa den samme Traad. Og dog gaar der 
én Traad igennem dem. 

TIL CAND. JUR. A. P. WEIS. 

[Rom]. Lerdag 51. Marts 188S. 

Du er en Perle — men det er jo det, som jeg altid 
har sagt. 

Jeg rejser i Eftermiddag til Neapel for at blive der 
en halv Snes Dage, derefter Nord paa, bl. a. for at se 
Orvieto — for ikke mere at lade mig haane af Grøn- 
skollinger, fordi jeg ikke har set Signorelli. 

Din 

/. L. 

TIL MØLLER A. WEISS HUSTRU (i Aarhus). 

Kære Fru Weis ! ^'"*''" ' ^- ^'p^ ^**^ 

Lige som jeg kom hjem fra J3^11and, tænkte jeg paa 
at melde Dem, at »min Rejse var gaaet godt«; men saa 
kom jeg i Tanker om, at en saadan Melding i vore Dage 
dog næsten maatte betragtes som overflødig. Men jeg 
synes dog heller ikke, at jeg kan lade være at sige Dem 
og Weis og Deres Børn en hjertelig Tak for det dejlige 
og forfriskende Ophold hos Dem, for Turen til »Ørne- 
reden« og meget mere. Jeg havde tilbragt en temmelig 
kedsommelig Sommer herinde i København med Arbejde 
paa halv Damp, medens min Kone og alle Børnene laa 
paa Landet; des mere oplivende virkede den lille jyske 
Tur til Afsked med Sommeren. 

Jeg fandt alting i Orden ved Hjemkomsten; min Kone 
havde været med Børnene i Zoologisk Have og paa den 
nordiske Udstilling. Hun havde endog havt vor lille 
2V2-aarige Jens med sig; men han havde prostitueret sig 
paa Udstillingen og givet sig til at skraale over Præsident 
Sverdrups Portræt, som han opfattede som »Bømanden«. 
Der var noget i det. 

Jeg haaber, at De og Deres Mand snart komme hertil; 
men det skal vel være Berlin. Hils imidlertid ham, Deres 
Datter og Svigersøn og Folket i Møllen, naar De ser dem! 

Deres hengivne 

Jul. Lange, 



185 

TIL PROF. M. C. GERTZ. 

Kære Yen ! Kbhvn., it. sept uss. 

Jeg har idag faaet din Tilsigelse til et Fakultetsmøde 
Mandag Kl. 6. Igaar fik jeg en Tilsigelse til et Møde i 
Kunstakademiet til selvsamme Klokkeslet. I Akademiet 
er der som de første Numre paa Dagsordenen opført 
2 Valg af Professorer, i hvilke jeg gerne vilde deltage. 
Blandt Fakultets-Sagerne er der én, som interesserer 
mig overordentlig meget, nemlig Rosenbergs Ansøgning 
om en Slags Professorpost. Anser du det ikke for muligt 
at tage denne Sag sidst, for at jeg kunde komme med 
til dens Behandling? Jeg henstiller det kun under den 
Forudsætning, at Rækkefølgen i Sagerne ellers er lige- 
gyldig, da jeg naturligvis ikke ønsker, at der skal tages 
noget særligt Hensyn til mig. Hvis du mener at kunne 
føje mig, haaber jeg ikke, du bekendtgør, at det er for 
min Skyld, du ansætter Rækkefølgen, da det kunde se 
noget fordringsfuldt ud. 

Jeg vil med det samme udtale mig for dig angaaende 
den Rosenbergske Sag i det Haab, at vore Tanker kunne 
mødes om den. Jeg sympathiserer i det hele slet ikke 
med Rosenbergs Syn paa Tingene og betragter ham ikke 
som en Mand af gennemgribende Tænkning. Men jeg 
har megen Agtelse for hans rene og alvorlige Villie og 
store Flid. Jeg mener, at han har gjort nok til at for- 
tjene en saadan Ansættelse som den, han ønsker. Hvad 
der kan og bør vække Betænkelighed imod ham, er, at 
han er en umaadelig ensidig Mand, næsten en Fanatiker. 
Det forekommer mig, at Fakultetet ikke kan lade være 
at gøre opmærksom herpaa og at fremhæve, at Staten 
formentlig bør være varsom med at give en saadan En- 
sidighed en begunstiget Plads ved Universitetet. Hvis 
Staten af Hensyn til Mandens Flid og Kundskaber vil 
være saa liberal at gøre det, saa synes der at være meget 
stærk Opfordring til med det samme at vise en lignende 
Liberalitet mod andre Ensidigheder, især naar de repræ- 
senteres af en langt større Begavelse. Jeg sigter natur- 
ligvis til Brandes. Jeg tilstaar, at jeg for min Del vil 
betænke mig paa at give min Stemme til, at der indgives 
Universitetet en saa stærk Dosis Grundtvigianisme og 



186 



Nationalitets-Dyrkelse, som Rosenberg repræsenterer, uden 
at der med det samme indgives det et modvirkende 
Middel. Jeg fra min Side betragter det desuden som langt 
ønskeligere, at Brandes, end at Rosenberg ansættes, men 
finder det netop rimeligt, at de ansattes samtidig. 

Mener du ikke, at der kunde være nogen Rimeligbed 
heri? I saa Tilfælde tror jeg, at der kunde samles nogle 
Stemmer for en saadan Opfattelse, og at den muligvis, 
naar den strax meldte sig klart og moderat, ikke vilde 
have mange imod sig. 

Din hengivne 



Jul. Lange. 



TIL SAMME. 



Kære Gertz! ^^^'"' ' ^"^ sept. ms. 

Tak for dit Svar! Jeg skulde være særlig tilbøjelig 
til at gaa med dig i denne Sag og tænker ikke selv paa 
at optræde som Forslagsstiller. Men jeg tror, at den 
Vending, som du i dit Brev giver Sagen, indeholder en 
stor Fare, som jeg vil advare dig imod. Foreslaar Fakul- 
tetet i Almindelighed en Besættelse af det æsthetiske Pro- 
fessorat, udsætter man sig i høj Grad for, at Scavenius 
siger: Meget vel, saa have vi Ende paa den lange Snak, 
og derpaa besætter Professoratet med en eller anden 
gyselig Størrelse af sin egen Opfindelse. Jeg tilstaar, at 
jeg aldeles ikke interesserer mig for det æsthetiske Pro- 
fessorat som saadant, fordi jeg slet ikke tror paa Æsthe- 
tiken som filosofisk Videnskab. Derimod interesserer jeg 
mig meget for Brandes og for Problemet Brandes, og det 
er det, som det forekommer mig, at man maa tage fat 
i. Jeg indser ikke, hvorfor det skulde være urimeligt for 
Fakultetet som Helhed eller for dets enkelte Medlemmer 
at sige: En Ansættelse af Rosenberg alene vilde være en 
saa stærk Indrømmelse til grundtvigiansk Synsmaade, at 
vi ikke kunne stemme for den. Derimod ville vi gerne 
stemme for den, naar vi se Beviser for, at den kun bør 
opfattes som Tegn paa Liberalitet endog mod extreme 
Standpunkter, naar de repræsenteres med Dygtighed og 

Talent. Men Beviset derfor kan alene gives ved en sam- 
tidig Ansættelse af Brandes som Docent eller som æsthe- 
tisk Professor. 

Din hengivne 

Jul. Lange. 
TIL DR. PHIL. O. MONTELIUS (i Stockholm). 

Kære Ven! Kbhvn., io.Noobr. isss. 

.... Selv arbejder jeg af al Kraft paa en Artikel om 

Udstillingen. Under Arbejdet udstøder jeg idelig de hæftigste 

Forbandelser mod dig, og gør det endnu mere, efter at 

jeg erfarer, at det skal være la piéce de résistance. Jo 

jeg takker! Men jeg haaber at skulle blive færdig i 

rette Tid. 

Din 

JuL Lange. 

TIL KUNSTHISTORIKEREN KARL MADSENE 

Kære Ven ! Kthon., 25. Noptr. isss. 

De er som Bækken, og jeg er vel ikke, men kunde 
frygte for at blive som Narcissus, hvis jeg i længere Tid 
skulde beskue et saa dejligt Billede som det, Deres Spejl 
gengiver mig. Imidlertid maa De slet ikke tro, at jeg er 
saa taknemlig, som jeg burde være det. Jo vel er jeg 
taknemlig — i Grunden ganske oprigtig og alvorlig tak- 
nemlig — ; men jeg havde dog en svag Tilbøjeligbed til 
at slaa fra mig, da jeg læste Deres Artikel. Jeg var vel 
meget glad, da jeg havde læst den; men selve Læsningen 
var mig pinlig som en Operation. At se sig saa velvillig 
og idealt forstaaet er næsten værre end at faa Grovheder ; 
i sidste Tilfælde tager man nemlig sig selv i Forsvar, i 
første derimod kommer man i Tanker om alt, hvad der 
kunde siges fra en modsat Kant. Min Bagage er jo 
egentlig temmelig let; og det kunde dog være Tvivl under- 
kastet, om jeg egentlig har hørt til Litteraturens flittige 
Drenge. 

Men Tak, Tak for Deres Forstaaelse ! og vær overbevist 

^ efter dennes Anmeldelse af et Skrift af Lange (»Biltedkunst«). 

om, at jeg ikke vilde have sagt Dem et Bogstav til Tak, 

hvis jeg ikke havde respekteret Deres Forstaaelse! 

Deres Artikel i »Tilskueren«^ har jeg tænkt at skrive 

et Par Sider imod, og ogsaa faaet Løfte om Plads dertil. 

»Vi ses ved Philippi!« 

Deres hengivne 

Jul. Lange. 
TIL PROF. L. DIETRICHSON (i Kristiania). 

Kære Ven f Kbhon., Paaakedag 1884. 

Det vilde nu rigtignok være for galt, om jeg længer 
blev tavs, efterat jeg igaar har modtaget din store og 
smukke Gave »Antinous«. Min hjertelige Tak for, at du 
har givet vor Videnskab denne Bog, og at du har sendt 
mig et Exemplar. 

Hvad ellers min Tavshed angaar, som du undertiden 
har bebrejdet mig, saa har jeg egentlig ikke bebrejdet 
mig 'den selv. Naar man som vi komme noget op i 
Aarene, begynde Uhrene efter min Erfaring at gaa med 
en skrækkelig Fart; man begynder at føle, af hvor korte 
Øjeblikke hele Tilværelsen bestaar. De gode Timer, man 
har havt, de, hvori der har været nogen Uendelighed, ere 
temmelig faa, og de bevares som Kostbarheder i Erin- 
dringen. Om en Pause imellem dem er noget længere 
eller kortere, det gør i Virkeligheden ikke meget til Sagen; 
om der gaar et halvt Aar eller to Aar, inden jeg ser en 
Ven, jeg har kær, er det mig egentlig akkurat, som om 
jeg sidst havde set ham igaar. Dette er ikke Sofisteri, 
men ganske alvorlig ment. 

Jeg modtog din Antinous igaar Middags; og da Lørdag 
før Paaske dog bør betragtes som en Feriedag, gav jeg 
mig strax til at læse den og læste ogsaa dens første Del 
igennem. Den interesserede mig overordentlig, og jeg 
kan ikke nægte, at jeg sætter den bestemt over »Kristus- 
billedet«. Saa mangfoldig Interesse ogsaa din forrige Bog 
frembød, har jeg altid forholdt mig noget skeptisk til 
Undersøgelsens hele Grundlag i den. Der er Grundspørgs- 
maal i vort Fag, som jeg opfatter paa en anden Maade 
end du; naar jeg faar mit længe paatænkte Foretagende 

^ for Jan. 1884: Bemærkninger om Nutidens Kunstvilkaar og deres 
Følger. 

(om Forholdet i Billedkunsten mellem »Figuren og dens 
Navn«) trykt — jeg tænker i vort Videnskabs-Selskabs 
Oversigter — , vil du bedre forstaa, hvad jeg mener. Dit 
nye Æmne »Antinous« frembyder for mig kun ringe Be- 
tænkelighed i denne Retning — skønt ogsaa lidt et Par 
Steder; jeg har fuldt kunnet givet mig hen til Nydelsen 
af det mærkelige Indhold og den fortræffelige Fremstil- 
ling, som jeg ogsaa stiller højere end den i »Kristus- 
billedet«, — uagtet den er tysk og jeg som »Inseldåne« 
er en god gammel »Deutschenfresser« (d. v. s. jeg æder 
ikke Tyskerne, fordi jeg ingen har at æde; men jeg har 
det ligesom Hera i Illaden med Trojanerne: jeg kunde 
æde dem raat for al den Sorg, de har forvoldt os). Jeg 
kan ikke tro andet, end at du maa have rigtig Glæde af 
denne Bog, og at det meget store Arbejde, der er ned- 
lagt i den, maa blive optaget ogsaa i Udlandet med en 
Paaskønnelse, der svarer til det. 

Lev nu vel, kære Ven, og mindes 

din hengivne 

Jul. Lange. 

TIL MALEREN FRANTS SCHWARTZ. 

[Kbhon., 1884.] 

En udfyldende Bemærkning til vor Samtale forleden 
Aften. Spørgsmaalet var om Menneskets Enhed med sig 
selv i Tidens Forløb, og om altsaa Navnet, der i hvert 
Fald forbliver det samme, betegner en virkelig Identitet 
med sig selv eller kun en Kontinuitet. Jeg mener nu, 
at der ikke kan være Tvivl om, at man bør holde paa 
Bestemmelsen Kontinuitet, fordi alle maa være enige om, 
at Mennesket fra Øjeblik til Øjeblik forandrer sig o : mere 
og mere bliver en anden, og fordi det er Nonsens at sige, 
at et 1-aars Barn, en 30-aarig Mand og en 90-aarig Olding 
ere identiske, uagtet de benævnes med samme Navn. 

Vi talte om den fysiske og sjælelige Forandring gennem 
Tiden og berørte løselig det Spørgsmaal, om der i moralsk 
Henseende ogsaa kunde siges at foregaa en Forandring. 

Siden er det faldet mig ind, at Sagen bør opfattes 
saaledes : 

At fastholde Menneskets (sin egen) Identitet 
gennem Tidens Forløb er selve det moralske. 

Det er en Kendsgerning, at i Henseende til den sjælelige 
og legemlige Natur forandrer Mennesket sig; men det 
moralske protesterer til en vis Grad mod det naturlige 
og gør en Paastand paa en Identitet, som Naturen ikke 
godkender. Menneskets foranderlige Udseende svarer til 
det naturlige, er ganske simpelt et Resultat deraf; Menne- 
skets uforanderlige Navn svarer til det moralske. Navnet 
er noget, der ikke kommer fra Naturen, det er en Paa- 
stand paa Identitet gennem Tidens Forløb. Den moralske 
staar ved sit Navn (sin Underskrift), selv om den er 
50 Aar gammel, o: anerkender Identiteten. Loven kræver 
i Moralens Navn, at Mennesket skal staa ved sit Navn. 
Navnet er overhovedet Moralens Kælebarn, medens den 
bryder sig Pokker om Udseendet. Udseendet er derimod 
Kunstens Kælebarn, og den bryder sig Pokker om Navnet. 
Billedkunst og Moral staa her som saa tidt i Modsæt- 
ning til hinanden. 

Man maa fastholde, at det moralske bestaar deri, at 
Mennesket hævder sin egen Identitet, staar ved sit Navn. 
Andre kunne ikke umiddelbart gøre det samme Krav 
gældende til ham udenfra. Andre skulle opfatte hans Liv 
som en sammenhængende (kontinuerlig) Forandring, kunne 
ikke med Rette kræve en Enhed af det. Saaledes fore- 
kommer det mig, at Loven maa stille sig til det enkelte 
Menneske. 

Hvad bevæger et. Menneske til at kræve en Enhed af 
sig selv, hvor der dog ikke i Virkeligheden er nogen 
Enhed? Det gør han i sin egen Interesse, af Selvophol- 
delsesdrift. Jo stærkere Enheden fastholdes, des rigere 
bliver Jeg' et, des mere hersker det over i Henseende 
til aandelig Ejendom. Et Menneskeliv, der opløste sig 
selv i lutter Atomer, Øjeblikke, vilde være absolut fattigt. 

Din 

J,L. 
TIL PROF. J. STEENSTRUP. 

Kære Steenstrup ! ^^^'"'' ^^ ^'"•- ^*** 

Det har glædet mig at modtage Deres Brev^. Jeg er 
saa meget mere mere beredvillig til at deltage i en Aktion 

^ om en Protest overfor en paatænkt Lukning af d«t store kgl. 
Bibliotheks Læsesal efter Kristiansborgs Brand. 

i Anledning af denne Sag, som jeg i den senere Tid stærkt 
har omgaaedes med den Tanke at skrive en dundrende 
Artikel om, i hvilken Grad Kristiansborgs Brand umiddel- 
bart og middelbart har været til Ruin for Studiet af 
Kunst (og Kunsthistorie), vel kun foreløbig, men maaske 
dog for temmelig lang Tid. Deri vilde det kgl. Biblio- 
theks Læsesal jo ogsaa komme til at spille en Rolle,, 
skønt — under Synspunkt af Kunst- Studium — ikke 
nogen Hovedrolle. 

Men da dette Punkt i videnskabelig Henseende er 
saa umaadelig vigtigt, sætter jeg megen Pris paa en kraftig 
forenet Optræden og er altsaa ganske til Deres Dispo- 
sition . . . 

Deres hengivne 

Jul. Lange. 
TIL FULDMÆGTIG I KULTUSMINISTERIET A. P. WEIS. 

[Berlin^; ved Nytaar 1885 J 
Kære Ven! onsdag Morgen. 

Min Kone har to Gange skrevet til mig, at der skulde 

komme et Brev fra dig, som skulde sendes »postlagernd«. 

Jeg hører hver Dag efter paa Posthuset og var nu lige 

derhenne, men der var intet. Er der noget gaaet tabt? 

Ellers ønsker jeg dig af Hjertet et glædeligt Nytaar! Du 

skulde helst komme herned med det samme. Vi have 

flunkende nye (O: gamle, men hidtil ukendte) Rembrandter 

af primissima Kvalitet — det er sandt! — og mange andre 

nye Ting, som ere mindre troværdige — dog meget smukt. 

Venligste Hilsner. 

Din 

Jul. Lange. 
TIL SAMME. 

Berlin, S.Jan. 1885. 
Kære Ven ! Torsdag Aften. 

Tak for dit Brev, som jeg fik i denne Aften, vel sagtens 
samtidig med, at du har faaet mit. Du har ikke Uret i,, 
at en medvirkende Grund til min Rejse herned er denne 

^ Lange var rejst bort, da hans Skuespil : » Hvorhen ?c skulde opføres. 

forestaaende Præstation paa Brædderne. Dog maa jeg 
sige, at Haabet om positivt Udbytte for mine Studier 
var mig det vigtigste, og det var netop for at faa nogen 
rigtig Luft for det, at jeg rejste; thi dermed alene kunde 
jeg modvirke den evige Forhalings drillende og forstyr- 
rende Spænding, der i København, som for Øjeblikket 
hverken har Bibliothek eller Museum ^, vilde have spoleret 
hele Maaneder for mig. Men hvorfor skulde jeg i min 
Ansøgning om Rejsetilladelse have anført den specielle 
Extragrund, for hvilken jeg maaske ikke havde fundet et 
sympathetisk Hjertes Forstaaelse, i alt Fald ikke andres 

end dit 

Jeg vil være dig taknemlig for Underretning om, hvad 
der er nødvendigt for mig at vide om den Sag, men 
heller ikke for mere. Jeg gør mig netop Umage for ikke 
at tænke paa den, og det lykkes mig ved Hjælp af van Eycks 
gamle, kloge Mand og Hillebobbe og Madonna og alle 
Helgener og de antike Guder og de ægyptiske meget godt. 
Jeg forsikrer dig, at jeg ofrer ikke det Vrøvl mange Tanker 
hernede, og det var jo netop ogsaa det, jeg kom her 
for. Her er 3 nye Rembrandter, aldeles første Rangs 
Værker, mageløse i deres Art. Dem skulde du komme 
ned og se. 

Venligste Hilsner. 

Din hengivne 

J. L. 
TIL SAMME. 

Kære Andreas Weis ! f^^^^' ■^«"- ^**^-^ 

Tak for dit Brev, som jeg fik idag, og Tak for din 
venlige Omtanke for mine Affærer. Hvem véd, hvor mange 
af det kgl. Theaters Kunstnere der endnu kan falde ned 
fra Flyvemaskiner og udskyde Opførelsen til Paaske, Pintse, 
næste Sæson osv.? 

Vil du lakke din Søster for hendes Hilsen og hilse 
hende igen. Jeg kan ogsaa hilse fra Bismarck og Moltke. 
Jeg var forrige Lørdag paa Rigsdagens Tribune og saa' 
dem begge og saa' Bismarck holde en lang Tale; det 
interesserede mig meget. En dansk Jurist Sander og jeg 

^ paa Grund af Kristiansborgs Brand. 

fik den slesvigske Deputerede Junggreen til at skaffe os 
gode Pladser paa de Abgeordnete's Tribune. Jeg har 
ogsaa været henne at se Ernesto Rossi spille Othello og 
— en anden Gang — en Scene af Kong Lear. Othello 
var i det hele en god Fremstilling; og hans Lear var 
storartet. Derimod har jeg paa Deutsches Theater set 
»Romeo og Julie«, pompøst udstyret, men daarligt i Kærnen. 

Din hengivne 

J. L. 

De smaa Damer fra Tanagra raabte atter idag med 
deres spæde Terrakotta-Stemmer efter mig, at jeg skulde 
hilse deres trofaste Skjald og Lovpriser Andreas Weis. 

TIL P. KROHNS 

[Kbhon., Slutn. af Jan. 1885.] 
Kære Ven ! Tirsdag Morgen. 

Jeg takker dig for det Besøg, du igaar gjorde i mit 
Hus. Jeg burde jo beklage, at jeg ikke var hjemme; men 
jeg var alligevel ret fornøjet med at sidde paa Univer- 
sitetsbibliotheket, alvorlig fordybet i Latin og Græsk. Du 
véd, at jeg sætter den oprigtigste Pris paa dit Venskab 
og din Velvillie; men Samtaler om »Hvorhen« ere nu for 
Øjeblikket aldeles ikke tjenlige for min Diæt. Der fore- 
ligger, som Bismarck udtrykker det, ikke noget »praktisk 
Moment«, og naar der ikke gør det — og man heller 
ikke personlig staar ganske udenfor Sagen og kan tale 
om den fra et rent kunstnerisk Synspunkt, saa skulde 
man hellere tænke paa og tale om noget andet. Jeg længes 
virkelig efter at tale med dig om Berlin — saa' du 
Masaccios Predella*er? 

Selve Overhalingen, Styrtebadet, var mig slet ikke saa 
forfærdelig imod, som du maaske tænker. Jeg læste paa 
en Kafé Mandag Morgen det hele igennem, og der var 
mig en ret forfriskende Lugt ved disse Næsestyvere. 

Hils Kammerherre Fallesen og udtal min oprigtige 
Beklagelse for hans Skyld af Udfaldet! Jeg har nok en- 
gang imellem været utaalmodig over ham; men det gjorde 

^ efter Opførelsen af »Hvorhen?«. 

Breve fra Jul. Lange. 1 3 

mig ondt, at mine Bétiser skulde hævnes ogsaa paa 
ham. 

Hils din Kone! Man siger, at det egentlig er hende, 
der har skrevet »Hvorhen«. Er det sandt? 

Din 

JuL Lange, 

TIL XYLOGRAF F. HENDRIKSEN^ (i Paris). 

Kære Ven f Kthon., l. Febr. 1885. 

Samme Dag, som jeg fik dit Brev, skrev jeg til den 
Herrens Mand Provst N. N. Jeg sendte bam Veltalenhed 
af prima Sort og anslog blidt gamle Erindringers ømme 
Strænge. Deraf er nu fulgt, at jeg har faaet et Svar, der 
er saa overvættes venligt — naar man først er trængt 
igennem en næsten utrolig Haandskrift — , at jeg næsten 
skammer mig ved at sende det in natura til dig. Om 
din Sag udtaler han heri : »Min Stemme kan han (nemlig 
du) være vis paa; faar jeg én med, hvad jeg ikke tvivler 
om, saa har han Majoritet; jeg haaber, at det vil gaa.« 

Dette ser jo uhyre lovende ud; men jeg tør ikke 
fordølge for dig, at der senere hen i Brevet findes en 
Passus, som gør mig lidt betænkelig og synes mig at 
vidne om, at Hans Højærværdighed alligevel er lidt af 
et Verdens-Barn og en Politicus, og at han ikke ganske 
følger Evangeliets Bud om, at eders Tale skal være Ja, ja. 
Nej, nej, og hvad der er derover, er af det onde. 

Han skriver: »Det er ellers underligt nok; samtidig med 
Deres Brev fik jeg en Skrivelse fra en af Kultusministeriets 
højere Embedsmænd, om jeg ikke kunde hjælpe en af 
Friherre Theophilus Hansen varmt anbefalet Haandværker 
(Stukkatør), der som Haandværker ikke kunde faa mini- 
steriel Understøttelse. Saa er det da godt, at der ad 
andre Veje kan aabne sig Understøttelse for det Slags Be- 
gavelser, af hvilke Landet dog vist ejer ikke ganske faa.« 

Jeg havde ogsaa i mit Brev udtrykkelig fremsat, at 
du af Ministeriet ikke regnedes for at høre under det. 
Du ser, at dette modsiger aldeles ikke hans bestemte 
tidligere anførte Udtalelse, som jeg bestandig haaber at 

^ der søgte et Rejselegat. 

han staar ved. Jeg har ogsaa skrevet ham et lille Svar, 
hvori jeg udtrykkelig takker for den uden at tale om det 
andet. Men jeg er bestandig ængstelig for at blæse Triumf 
for tidlig. 

Nu vil jeg haabe >que cela se flasquera«, hvilket er 
en dansk-fransk Talemaade, som du ikke skal byde Fransk- 
mændene. 

Her lave vi til provisorisk Finanslov — Riffelforeninger 
paa Lolland og Sydsjælland — Formaninger fra »Dags- 
avisen« til, at Soldaterne skulle skyde deres Officerer — 
Forbud mod samme i Kasernerne -- Beregninger om, til 
hvilken Tid af Aaret alt Mandskab er hjempermitteret, 
saa at kun Rammerne ere tilbage — altsammen meget 
lovende for en større Forestilling i »Fortvivlelsens Selv- 
tægt«. Jeg antager imidlertid, at der paa en eller anden 
Maade kommer »røde Plakater«. Dette er rigtignok et 
tvetydigt Ord, som ogsaa kunde betegne Forestillingens 
Begyndelse; men jeg tror alligevel ikke paa den. 

Nu anmoder jeg dig om at have det godt og at faa 
godt Udbytte af din Rejse. 

Din hengivDe 

Jul. Lange. 
TIL KUNSTHISTORIKEREN EMIL HANNOVER. 

Kære Hannover! ^'"»''" ' ^ ^''^'- ^««^- 

Tak for det tilsendte! Jeg kan nok trænge til, at 
nogen aabner mine Øjne for Klingers Storhed, eftersom 
jeg, overladt til mig selv, er meget udsat for at anse ham 
for en temmelig uselvstændig og tvivlsomt begavet Efter- 
ligner af Bocklin og Goya. Den meget stærke og om- 
fattende Paavirkning fra Bocklin vil da intet Menneske 
kunne miskende, og jeg kan ikke finde det rigtigt, at der 
skrives om Klinger, uden at Bocklins Navn nævnes. Jeg 
finder heller ikke, at der hører særligt Mod til at træde 
tæt i en meget anerkendt Forgængers Fodspor. 

Da jeg for 10 Aar siden først gjorde Bekendtskab med 
Bocklin som Kunstner, havde jeg meget at overvinde for 
at yde ham Retfærdighed. Der er noget ved hans Ret- 
ning, som er mig meget frastødende, og som jeg aldrig 
vil kunne forsone mig med. Men jeg anerkender, at 

13* 

Bocklin i en ganske særegen Retning, den . landskabelige 
Komposition, er stor og genial, og at der ogsaa kan 
være udmærkede Ting i hans Figurer, betragtede under 
Synspunkt af Natur-Staffage. 

Klinger derimod falder mig altfor vanskelig, jeg har 
ikke Hoved nok til at følge med. Hvis jeg ikke havde 
Venner ved Siden, som sagde mig, hvad jeg skulde tænke 
og føle om de forskellige Ting — med meget faa Und- 
tagelser — , saa vilde jeg være rent forloren. Det er 
mig umuligt at være andægtig ligeoverfor saa aabenbare 
og fortvivlede Anstrængelser for at lave Etwasnochnieda- 
gewesenes, og som saa endda falder ud til Efterligning. 

Deres hengivne 

Jul Lange. 

Hvis De ikke finder mig altfor »umulig« med min 
Filistrøsitet, saa kunne vi jo ved Lejlighed tales nærmere 
ved om Fænomenet. 



TIL MALEREN FRANTS SCHWARTZ. 

Kære Ven ' [Kbhon., ISSS.J Onådag Efterm. 

Hjertelig Tak for Indbydelsen; men det lader sig ikke 
gøre, virkelig ikke. Jeg kan i disse Tider ikke undvære 
en halv Dag, mindst i denne Uge og mindst Fredag. 
Lørdag Morgen Kl. 9 skal jeg holde en Forelæsning. 
Desuden har jeg til Mandag lovet en Afhandling færdig 
til det nye »kunstindustrielle Tidsskrift« — naa da! dejlig 
Afhandling. Men lovet! — Naar nogen kommer til mig 
og spørger, om han kan faa en Afhandling til den og den 
Tid, saa svarer jeg enten: nej, det kan De ikke. De 
maa henvende Dem til en anden om den Maskine; eller 
jeg svarer: ja, De kan faa den, og saa ligger den færdig 
i rette Tid. Saadan bær enhver aarentlig og regederlig 
Haandværksmand sig ad i disse Tider, ellers gaar Næ- 
ringen fra ham. 

Men Tak for Venligheden og mange Hilsener fra os 
alle. Nu ser man dig vel aldrig mere paa Aftenbesøg 

med filosofiske, kunsthistoriske, nekroniantiske, kiroman- 
tiske, obstetriciske, laryngoskopiske eller andre Slags Med- 
delelser af stræng videnskabelig Art, udstyret med Ra- 
deringer og Fotografier saavel inde i Texten som tirées 
hors du texte paa særlige Blade. Er du med? 

Vær saa god at hilse Anna Reinhard og Assuncion, 
og vær selv hilset fra 

din 

Jul. Lange. 
TIL PROF. L. DIETRICHSON (i Kristiania). 

Kcere Ven ! Kbhvn., Langfredag 1885. 

. . . Kommer du ikke her ned i Aar? Jeg synes dog, 
at et i konstitutionel Henseende saa mærkværdigt Land 
som Danmark, nok er værdt at se noget nøjere til. »Et 
lidet forvrøvlet Monarki«, som Bjørnson saa særdeles 
træffende har kaldt os. Vi ere nu begyndte paa provi- 
sorisk Finanslov (for anden Gang) og paa Ri ff"elbe vægeiser 
(for første Gang); men da jeg for et Par Timer siden 
vandrede mellem Dyrehaven og Charlottenlund sammen 
med min Søn, mødte vi Føreren for vort revolutionære 
Venstre, Hr. C. Berg, der profiterede af det smukke For- 
aarsvejr til at gøre en Familieskovtur og ryge en idyllisk 
Cigar i det frie. Idyl og Revolution — Skovtur og Rifler 
— alle slige formidable Modsigelser gaar i dette velsignede 
Land op i Vrøvlets højere Enhed ~ dog saaledes, at Idyllen 
og Skovturen faar Ret, Revolutionen lægges paa Hylden 
og Riflerne hænges paa Knagen — indtil Søndagsjægere 
tage dem ned for at gaa paa Lærkejagt med dem. 

Tilgiv denne Digression! Naar du har det Uheld at 
faa Brev fra Danmark i denne Tid, saa kan det ikke 
undre dig at høre lidt Efterklang af de betydningsløseste 
politiske Rumlerier, som Solen nogensinde er gaaet op 
over. 

Din hengivne 

Jul. Lange. 

TIL FULDMÆGTIG A. P. WEIS. 

[Kbhon.^ Foraaret 1885.] 
Kære Ven ! Tlrtdag Aften. 

Tak for dit Brev! Jeg var ogsaa idag, som du maaske 
har hørt, hos Asmussen og leverede ham en Ansøgning, 
der forhaabentiig var skrevet med mere Effekt end mine 
Dramer; han stillede sig meget velvillig og, som det synes, 
ret haabefuldt til Sagen. Det indlagte Stempel anmodes 
du om ikke at glemme at sætte paa Ansøgningen, efter- 
som dens Tryllekrafl ellers vil være tabt. Nu forlanger 
jeg blot, og gør det i fuld Alvor og meget indstændig, 
at hvis jeg faar Rejsepenge, saa skal du rejse med. 
Du gør jo gerne saadanne smaa Rejser, og jeg finder, at 
det ikke er mere, end Ministeriet skylder sine Stipen- 
diater, at sende en af sine Embedsmænd med dem for 
at passe paa dem under Vejs. Jeg vilde virkelig saa 
gerne have dig til Rejsekammerat. — Da jeg gik fra den 
røde Bygning, mødte jeg Krieger og hilste paa ham. Da 
jeg spurgte, hvordan han havde det, svarede han: Aa, 
som sædvanlig, og hvordan lever De? — Aa, naturligvis 
lidt ringere end sædvanlig. — Hvad, tager De Dem det 
nær? raabte han, det havde jeg da mindst troet om Dem. 
— Jeg har faaet et Brev fra Direktør W. Bode i Berlin, 
som har gjort mig nogen forfængelig Fornøjelse. Jeg 
talte nemlig en Del med ham dernede om deres nye 
»Leonardo« og ytrede allerede dengang nogle afvigende 
Meninger, idet jeg sagde, at Halvdelen af Billedet var af 
Leonardo, den anden Halvdel ikke. Da jeg var kommet 
hjem, stillede dette sig klarere for mig som en Hypothese 
om, hvordan det hele var gaaet til, og derom skrev jeg 
et Brev til ham. Nu svarer han mig, at min Hypothese 
har vundet Anklang, navnlig hos Kunstnere, og beder 
mig om Lov til at trykke den i Bilaget til deres Jahr- 
bucher. For sit eget Vedkommende tager han sine Re- 
servationer, da han allerede er bundet ved en udførlig 
Afhandling om Billedet. Men jeg har nok Ret. 

Venlige Hilsner. 

Din 

JuL Lange. 

TIL DR. PHIL. G. UPMARK (i Stockholm). 

Kære Gustaf Upmark! ^^^'"'' ^ ^«^ ^««5 

Tak for dit venlige Svar paa mit Brev; jeg glæder 
mig over, at vi ikke behøver at være i Uro for vor Ven 
Oscar Montelius; men det lyder jo paa Afstand ikke be- 
hageligt, at han »har Tyfus«. Jeg haaber, at alt er gaaet 
godt fremdeles! Dagen efter, at jeg havde skrevet til dig, 
fik jeg en Korrektur til Tidsskriftet sendt fra ham med 
Udskrift til mig, som jeg vilde sværge paa, var skrevet 
med hans egen vel bekendte smukke Haandskrift, hvis 
han ikke engang havde sagt mig, at hans Hustrus Haand- 
skrift i den Grad lignede hans egen, at han selv kunde 
tage fejl af dem. Jeg antager altsaa, at det er hende, 
som har skrevet min Adresse. Jeg vilde i Sandhed glæde 
mig meget til at se dig hernede, hvis jeg ikke netop selv 
stod i Begreb med at rejse. Jeg tænker allerede først- 
kommende Tirsdag at sætte mig i et Jernbanetog for at 
gaa over Belgien til Paris. Men kande vi ikke mødes der? 
Jeg tænker at blive der omtrent fra den 15de Mai til 
1ste Juni eller maaske lidt længere og saa gaa til London. 
Kunde vi ikke ogsaa mødes der? Der er ingen Steder, 
hvor jeg mere trænger til menneskeligt Selskab end i 
London. Jeg bliver der, saa længe Pengene strække til, 
vel omtrent til 20de Juni. Vil du ikke ogsaa tale med 
Georg Gothe, om vi ikke kunde indrette os paa at træffes 
i Udlandet. Han skrev til mig, at han tænkte paa at 
rejse. 

Tak, fordi I vedblive at synes om de Smaapiecer, jeg 
sender eder! 

Hils din Hustru og alle gode Venner fra 

din hengivne 

Jul. Lange. 

TIL KUNSTHISTORIKEREN E. HANNOVER (i Dresden). 

Kære Hannover! København, s.Aug. ms. 

Jeg kommer uvilkaarlig ved at læse Deres sidste Brev 
tilbage til min Bemærkning i et tidligere om, at De burde 

»nyde Deres Ungdom« — en Bemærkning, som jeg tror, 
forargede Dem en Smule. Den var dog fra min Side 
virkelig ikke ment som et Raad til at gaa paa Dansebal 
hver Aften el. desl. Men jeg mener vedblivende, at De 
er noget uforsigtig med Deres Helbred; det mener jeg 
virkelig. At sidde i Hundedagene og arbejde med lutter 
ganske nye Ting, det stiller Krav til Kræfterne, som forud- 
sætter, at man har nok af dem og endda noget tilovers. 
Hvorfor dog ikke hellere gøre en Bjergtur eller en Sø- 
rejse? saa kan De jo forfrisket komme tilbage til Ar- 
bejdet. 

Naa, det ligger nu udenfor min »Kompetence«. Men 
De kan jo dog ikke være tjent med, at Maskineriet en 
skøn Dag nægter at arbejde.' 

Ellers finder jeg megen Smag i det Æmne, som De 
har t^get Dem for at behandle, og finder Deres Fore- 
tagende meget prisværdigt. Jeg har altid været fortryllet 
af >Zwinger«; og jeg er vis paa, at det er gaaet enhver, 
der har set den, paa samme Maade, selv i Tider, da det 
var halsløs Gerning at sværme for Rokoko-Arkitektur. 
Hvis De har Kræfter, eller naar De faar Kræfter, saa 
vilde jeg raade Dem til at affatte Deres Arbejde paa Tysk: 
jeg ønsker somme Tider for mit eget Vedkommende, at 
jeg i Tide havde valgt mig en beskeden Plads i den tyske 
Litteratur. 

Jeg har skrevet en Afhandling om Correggio i de to 
sidste Hæfter af »Tilskueren« — det sidste Hæfte er da 
ikke udkommet endnu. Det er egentlig ment som et Afsnit 
af mit store Arbejde. Kender De Lermoljeffs (Morellis) 
Bog om de italienske Mestere i de tyske Gallerier? Han 
har deri et langt »Bevis« i dramatisk Form for, at den 
lille læsende Magdalene i Dresden ikke er af Correggio, 
men af en »dem A. v. d. WerfF nahestehenden Nieder- 
lånder« (hvilken?). Jeg gad nok vide, hvad Tyskerne 
sige dertil. Mig forekommer Morellis Redegørelse — med 
al dens Vid og, hvad mere er, dens virkelige Lærdom 
— umaadelig svag; og i det hele taget bliver jeg meget 
irriteret af at læse denne Forfatter, som nu udøver en 
saa stor Indflydelse. 

Spørg engang Prof Treu, om han kan huske mig fra 
Begyndelsen af Sept. 1880 i Berlin, vi talte dengang flere 
Gange sammen i Olympia-Afdelingen og andensteds. 

Lev nu vel, kære Hannover, og bær Dem fornuftig 
ad med Helbreden! 

Deres hengivne 

JuL Lange, 
TIL MALEREN FRANTS SCHWARTZ (i Sverige). 

Kære Ven ! Kbhvn., ii. Aug. isss. 

Jeg glæder mig til at se dig igen, naar du endelig en- 
gang kommer hjem. Tak for dit Brev! Vær overbevist 
om, at der aldrig fra min Side har været Tanke om at 
bryde Venskabet med dig; det er underligt, at du kan 
falde paa sligt ude paa en i Vettern. 

Hils forresten Vettern fra mig og mind den om, at 
den opførte sig rigtig uforskammet imod mig sidste Gang, 
jeg havde den Misfornøjelse at se den. Jeg sejlede nemlig 
over den med et lille Dampskib i stærk Blæst, og den 
bar sig saaledes ad, at jeg var mere søsyg, end jeg har 
været paa Nordhavet eller Middelhavet. Men de fore- 
gaaende Dage havde den smilet fortryllende til mig. Jeg 
haaber, at du har opholdt dig lidt i Vadstena ; det er en 
yndig By, og Kirken er mærkelig og har interessante 
Monumenter. 

Din oprigtig hengivne 

JuL Lange. 

TIL FILOLOGEN CHR. JØRGENSEN \ 

Kære Hr. Jørgensen ! Kbhun., n. sept. ms. 

Jeg vil gerne holde et Foredrag i Filologisk Samfund 
og har ogsaa Ting liggende temmelig parate til Meddelelse. 
Men derfor kan jeg unægtelig ikke bestemt love at være 
til Tjeneste til enhver given Tid. 

Den Figur, De spørger om, er en Dionysos^ af den 
Stil, som man er tilbøjelig til at anse for den Polykle- 
tiske, men naturligvis en senere Kopi i Marmor, fundet 
for c. 5—6 Aar siden ved Tivoli i Ruinerne af Hadrians 

^ nu Dr. phil.. Museumsinspektør. 

' afbildet i Jul. Lange: Menneskeskikkelsen II. Fig. 38, jvf. Note 2. 

ViUa. Afstøbningen er en Foræring af den italienske 
Regering. Jeg saa' en Afstøbning i Sept. 1882 i Beriin; 
den var mig fuldkomment ny og 'fremmed, men gjorde 
et stærkt Indtryk paa mig ved sin Skønhed. Den havde 
dengang heller aldrig været offentliggjort. Da jeg spurgte 
Direktør Conze ud om den, fortalte han mig dens Historie 
og raadede mig til at skaffe os den til Foræring, ligesom 
Preusserne havde faaet den. Jeg skrev strax hjem derom 
til Baron Rosenørn-Lehn, som ogsaa satte sig i Bevægelse 
i Anledning af denne lille Sag. Et Aarstid efter havde 
vi den. 

I 1883 saa' jeg i Rom Marmorstatuen selv i Billed- 
huggeren Tadolinis Atelier, hvor den var indlagt til Re- 
stauration (hvilken virkelig blev meget godt udført). Det 
venstre Ben er væsentlig nyt. Dengang syntes det at 
kunne have lange Udsigter med dens Anbringelse i et 
Museum, da et saadant først skulde bygges (nemlig for 
Staden Rom). 

Den er omtalt i forrige Aargang af Monumenti dell* 
Instituto — af Michaelis, hvis jeg ikke husker fejl. 

Deres hengivne 

Jul. Lange, 



TIL DEN ÆLDSTE SØN (der læste til Artium paa en 
Gaard i Skaane). 

[Kbhvn., Okt.USS.J 

Kære Georg! ^•"''"^ Formiddag. 

. . . Klem rigtig selvstændig paa din Læsning, især din 
Mathematik! Det er den eneste Vej for dig til at lære at 
forstaa de Ting. Du maa jo i de stille Formiddage kunne 
løse en glubsk Mængde mathematiske Opgaver. For- 
resten taler jeg aldeles ikke for nogen forceret Fart i 
Arbejdet; det gaar nok, naar blot den daglige Gerning 
gøres. Men Pinedød skal du gaa ind i Livet som et 
Menneske, der kan og véd noget og navnlig virkelig 
véd, hvad virkeligt Arbejde er. 

. . . Moder og jeg vare igaar i Aftenselskab hos Dr.Vilh. 
Thomsen, indbudne paa den fmske Skuespillerinde Frk. Ida 
Ålberg, desuden nogle andre (Zahrtmann, Carl Thomsen 

med Frue, Overpræsident Schlegel med Frue o. fl.). Frø- 
kenen, som jo af Herman Bang erklæres for Nordens 
ubetinget ypperste Skuespillerinde, var virkelig ingen 
Skønhed; men hun saa' klog ud og var livlig og elsk- 
værdig at tale med. Jeg tror knap, jeg vilde være faldet 
paa, at hun var Skuespillerinde; men de andre sagde, at 
der var noget ved hendes Brug af Stemmen, som røbedø 
det. Hun gav desværre intet til bedste; jeg havde ventet 
en Sang eller lidt Deklamation. Jeg havde egentlig tænkt 
paa at faa hende å part og bede hende læse et Stykke, 
som hedder »den Logerende«, for at hun kunde indføre 
det paa et eller andet Theater; naar hun vilde spille 
deri, vilde Stykket, der jo lige med ét er blevet aktuelt, 
nok kunne gøre Lykke. Selvfølgelig vil dets Grundtanke 
i Modsætningen mellem Revolverskud og Arbejde i Fri- 
hedens og Udviklingens Tjeneste paa mange Maader komme 
paa Dagsordenen efter Attentatet paa Estrup. Da Frøkenen 
imidlertid lod til at betragte mig som alt andet end Dra- 
matiker — formodentlig som Assyriolog eller . Sanskritist 
el. desl., siden jeg var i Selskab hos Thomsen, — havde 
jeg ikke rigtig Mod og Lyst til at bekende mine Synder. 

Du véd, at jeg altid har holdt en Klat af Estrup, og 
jeg blev derfor des gladere over, at han var kommet hel- 
skindet derfra, kun med Mangel af en Knap i Overfrakken 
— hvilket maa kaldes billig sluppet, naar der bliver af- 
skudt en Pistol lige mod ens Bryst. Derimod nærer jeg 
megen Frygt for, hvad der synes at skulle ske bagefter; 
thi det lader virkelig til, Regeringens Mening er, at hele 
Landet saa vidt muligt skal knebles. Jeg tror slet ikke, 
det behøvedes, og det faar Karakteren af en Hævn, hvilket 
er meget ulykkeligt. Men nu faar vi at se; det bliver 
maaske ikke saa slemt . . . 

Har du saa faaet læst Dostojewsky og Bjørnsons »Det 
flager«? Fortæl mig om dem! Er det ganske nødven- 
digt for mig at læse Bjørnsons Bog? Hans nye »Geografi 
og Kærlighed«, som er opført i Kristiania, synes at være 
lidt vaaseagtigt efter Referaterne. 

Din 

Fader. 

TIL GAND. MAG. M. GALSGHIØT^. 

Kære Hr, Galschiøt! ^'"«^" ' ^ ^*' '**^ 

Jeg paaskønner oprigtig Deres Venlighed. Men Deres 
Plan er mig fuldstændig imod. De kan jo vente, 
til jeg engang er død; saa skal jeg fra mit Opholdssted 
tilsmile Deres Forehavende og ikke spøge hos Dem. 

Emil Hannover véd De, at jeg holder meget af; han 
bliver nok til noget godt. Men vi ere begge for unge: 
han som Subjekt og jeg som Objekt. Det vilde være 
mig som en Slags Jordefærd over mig selv at se mig i 
»Illustr. Tidende«; jeg ønsker heller ikke nogen anden 
Præst til at kaste Jord paa mig. 

Deres hengivne 

Jul. Lange. 

TIL PROF. L. DIETRIGHSON (i Kristiania). 

Kære Venf Kbhvn., si.okt. uss. 

Jeg har naturligvis nok set, at du for Øjeblikket 

har en fremskudt Stilling i en hidsig Kamp^ skønt jeg 
først af dit Brev ser, hvilke Invektiver der flyve dig om 
Ørene. Det glæder mig, du tager dem med en vis rolig 
Ironi, der er det bedste Panser mod den Slags Skyts. Til 
Opmuntring i Kampen vil jeg fortælle dig en Historie 
fra min Ungdom. Min Fader, Prof. Fr. Lange, var en 
ualmindelig rolig Mand, hvilket kom af, at han i sin 
Ungdom havde været meget hæftig, men med Aarene til- 
kæmpet sig et meget sikkert Selvherredømme. Det sidste 
havde han god Brug for, da han i mange Aar var For- 
mand for »Samfundet til den danske Litteraturs Fremme«, 
hvis Bestyrelse uafbrudt blev angrebet af »Jøden Leviii«, 
»Sprog-Levin«, der i en Piece bl. a. kaldte min Fader »det 
værste Exempel paa litterær Usædelighed i det 19. Aar- 
hundrede«. En Aften kom Fader, meget vel til Mode, 
hjem fra en Generalforsamling i »Samfundet«. Da han 

* da Redaktør af »Illustreret Tidende«, hvortil han havde ønsket 
en Biografi af Lange. 

* Ibsen-Fejden. 

havde sat sig ved Thebordet, udbrød min Moder: »Men 
Gud, hvor er din ene Bakkenbart bleven af?« — »Hvad 
behager, min ene Bakkenbart?« — Det viste sig virkelig, 
at den var borte, afmejet som med en Le, skønt paa en 
noget uregelmæssig Maade. Han kunde, ved at huske sig 
om, ikke forklare sig Sagen paa anden Maade end følgende. 
Han og Bestyrelsen vare blevne paa det voldsomste an- 
grebne af Levin. Det tilkom egentlig ham som Formand 
at svare; men et andet Bestyrelsesmedlem, der var og 
endnu er af en yderst hidsig Karakter, var strax faret 
op og havde taget Sagen paa en Maade, som Bestyrelsen 
slet ikke kunde være tjent med og som min Fader ganske 
misbilligede. Mens den anden havde Ordet, havde han 
siddet med en Papirsax og i Tanker, for at dæmpe sin 
Utaalmodighed, bearbejdet sin ene Kind med den. Nu 
vel, Utaal modigheden blev dæmpet og Bølgerne bagefter 
bragte til Ro; men Bakkenbarten var foreløbig borte, et 
Offer paa »den danske Litteraturs« Alter. — Det er altid 
et Husraad. 

Venligst Hilsen til dig og dine. 

Din hengivne 

Jul. Lange. 

TIL DEN ÆLDSTE SØN (i Skaane). 

Kbhvn., Søndag Middag 

Kære Georg ! ^^ ^^'^ ^««5 

Tak for dit Brev, som gjorde mig glad! — Herregud! 
læser I endnu Cæsar! Jeg gratulerer dig til at komme 
til Gatilinarerne, de ere meget morsommere; saa skulde 
I, hvis jeg maa raade, i Forbindelse dermed læse S al- 
lu sts Catilina, det vilde da med det samme være en 
god Slump Historie efter Kilderne. 

»Det er første Del, det vil knibe med«; men saa 
Herregud ! Kil paa første Del ! Løs mathematiske Opgaver 
i hundredevis! Naar man først har Grebet paa det, er 
det jo morsomt. Og det var dog visselig altfor ynkvær- 
digt og latterligt for Alverden, om du dumpede til den 
første Del, og det skulde da vel snarest være i Mathe- 
matik. Der er noget sjælelig godt i at kunne løse mathe- 
matiske Opgaver : saa véd man, hvad man véd, og at man 

ikke er noget Vrøvlehoved. Ønsker du flere Opgavesam- 
linger, skal jeg sende dig saa mange, jeg kan overkomme. 
Arbejd ret paa Sikkerhed i den Ting, gør det, jeg beder 
dig indstændig derom I Du vil have godt af det . . . 

Hvis jeg havde nogen Popularitet blandt den yngre 
Kunstnerverden — hvilket er muligt, da jeg hver Fore- 
læsning har mit Auditorium stoppende fuldt — , saa har 
jeg formodentlig sat den overstyr i Tirsdags, da jeg kom 
stærkt ind paa det Thema, at van Eycks Malerier hverken 
vare impressionistiske eller »viftede«, men meget bedre, 
end om de vare det. Jeg er bleven saa ked af denne 
Slisken for Ungdommen, som mange halvgamle Mennesker 
give sig af med, ret som om de derved fik Haarene til 
atter at gro frem paa deres skallede Isser. Jeg vilde 
ønske, at jeg havde Tid til at holde et Foredrag eller 
skrive en Artikel, betitlet: »Om det nye, det nymodens, 
det moderne, det unge, det ungdommelige, det gamle, det 
gammeldags, det forældede, samt om Fremskridt, Tilbage- 
skridt, Stilstand m. m. m.« . . . 

[Slutningen af Brevet mangler.] 



TIL MALEREN FRANTS SCHWARTZ. 

Kære Ven! [Kbhon., nod. isss.j 

Allerede for 4 Dage siden fik jeg et stort fransk Ind- 
bydelseskort til Taffel hos Udenrigsministeren Lørdag 
d. 28de og har svaret Ja. Han har aabenbart ment, at 
et aktuelt Fænomen, som har gjort saa megen Opsigt og 
Lykke paa Brædderne, ikke burde savnes ved hans Bord. 
(Jeg finder det nu i Virkeligheden skikkelig og venlig 
ment af Manden). 

Det er os altsaa ikke muligt at komme Lørdag. Men 
vi have begge megen Lyst til at komme og ville spørge 
dig, om du ikke kan faa en anden Dag til at passe. 

Mange Hilsener til dig og Damerne. 

Din 

Jul. Lange. 

TIL DEN ÆLDSTE SØN (i Skaane). 

Min kære Dreng ! [Kbhvn., 29. nov. msj. 

Det var dog godt, der engang kom Brev fra dig, dit 
Asen, eftersom du havde forsømt en hel Uge. Lad os 
være regelmæssige med Brevskrivning! Synes vi engang 
imellem, at vi mangle Indhold til et Brev, saa lade vi os 
nøje med nogle Linier om, hvordan vi have det og hvordan 
Arbejdet gaar. Lad os overhovedet endelig ikke forlange 
noget videre af vore egne Breve eller af hinandens! Faa 
vi det lidt fyldigere, saa kunne vi jo fra begge Sider være 
glade. 

Igaar var jeg til det aarlige Taffel hos Udenrigsmini- 
steren og morede mig mod Sædvane ganske godt. Uden- 
rigsministeriet er nu flyttet over i »Enkedronningens Palæ«, 
saa at Lokalet var forandret. Spisesalen var kortere og 
dybere; dermed fulgte, at Taflet var dækket i Hestesko- 
form, saa at vi nedrigere Rangspersoner (Professorer, 
Docenter og Kunstnere) havde en lille Fløj for os selv, 
hvilket var gemytligere og hyggeligere ; vi kunde godt 
sidde og skumle lidt. Jeg talte baade med den tyske og 
den amerikanske Minister og fulgtes med den sidste^ fra 
Selskabet; han fandt Rosenørns Middage altfor overdaadige^ 
havde ikke spist Mage til dem. Den tyske Minister sagde, 
at han vilde høre mine Forelæsninger, saa snart han 
havde lært Dansk; men da han ikke sagde, hvornaar 
dette Tidspunkt vilde indtræde, véd jeg ikke, naar jeg 
kan vente Hs. Excellence. Det var en yngre, fin Herre 
med nogle Stjerner og store Baand; han lyder Navnet 
Hr. V. Stumm, men taler alligevel ret godt for sig. Ameri- 
kaneren gør Nar af vort Rangvæsen og ser selv aldeles 
ikke ud som en fornem Mand, men som en lærd, hvad 
han nok ogsaa er. Imidlertid har han en meget bestemt 
Følelse af at repræsentere en Stat, der kan blæse Europa 
et langt Stykke og slet ikke behøver at lægge sig efter 
vore Noder og Unoder. 

Det glæder mig, at du har læst »Guder og Men- 
nesker hos Homer« ^; det er en fornuftig Afhandling. 

^ Mr. Anderson. 

' af Jul. Lange, se tidligere Breve. 

Forresten er der saa meget i Homer, som jeg oprigtig 

elsker. 

Hils mange Gange! 

Din 

Fader. 
TIL DR. PHIL. GEORG BRANDES. 

Kære Ven ' Kbhon., s. Deebr. 1885. 

Jeg har glemt, hvad den lille tapre Dame hed, som 
oversatte »Adam Homo« paa Tysk. Vær saa venlig at 
underrette mig om hendes Navn, og ubinam gentium hun 
vil kunne findes! 

Sagen er, at jeg søger en Oversætter af min egen 
»vile prose«, idet jeg endog har to Arbejder for, som 
skulde udkomme pr. Høst^ i das grosse Vaterland. Gennem 
Vilh. Thomsen og Julius Hoffory har jeg faaet Anvisning 
paa en vis Wilhelm Lange i Berlin. Hoffory underhandler 
maaske i dette Øjeblik med ham paa mine Vegne, og jeg 
bliver muligvis bunden til ham. Men jeg vil dog for alle 
Eventualiteters Skyld gerne have en i Reserve. Desuden 
har jeg i din Bog om Berlin sét en meget haanlig Ud- 
talelse om Reclams Udgave af »et Dukkehjem«, som han 
nok har oversat; det har indgydt mig Betænkeligheder. 
Mener du, at Oversættelsen, Langes Arbejde, er saa daarlig? 
Eller sigter du til Synder eller Mangler fra Forlæggerens 
Side? Tjen mig i en lille Vejledning i den Sag! 

Venligste Hilsener. 

Din 

Jul. Lange. 

TIL FULDMÆGTIG A. P. WEIS. 

Kære Hassan ! ^^^'"'" ^^- ^^^ ^**^- 

Tak for din Efterretning^, der jo for saa vidt er god! 
Hvad vi skulle købe for de 1500 Kroner, som I ville 
skænke os, det maa I virkelig være saa venlige at over- 
lade til os selv at afgøre; det gaar dog virkelig ikke an, 

^ Boghandleren. 

' et Tilbud fra Ministeriet til Malerisamlingens Indkøbskomite om 
en Sum til Køb af et bestemt Billede. 

at der fra Ministeriet tilbydes os en Sum til Indkøb af 
et bestemt Billede. 

Jeg tænker at gaa til Rosenørn Lørdag Morgen. Det 
kan falde meget vanskeligt at finde en Form, som han 
ikke vil betragte som for nærgaaende mod sin Værdighed 
som Komiteens Formand, men det vil jeg nu alligevel 
forsøge; at antyde for ham, at Bevillingen holdes aaben 
med Hensyn til et bestemt Maleri, vil jeg derimod vel 
vogte mig for, da det jo vil være det samme som at 
smække Døren i for hele Sagen. 

Din hengivne 

Jul. Lange. 
TIL SAMME. 

Kære I Kthon., 15. Decbr. 1885. 

Under vor livlige Samtale forleden paa Udstillingen^ 
sagde du til mig, at jeg var meget sensibel eller pirrelig 
el. desl. 

I den Anledning vil jeg fortælle dig, at da jeg idag 
talte med Emil Bloch om Sagen, ytrede han, før jeg 
havde omtalt dig eller hentydet til dig, at han 
dog fandt det altfor galt, at du var kommet fra Kultus- 
ministeriet med en Henvisning til Penge, som Komiteen 
kunde faa til Anvendelse i et bestemt, fra eder paapeget 
Øjemed. Du ser altsaa, at jeg ikke er ene om min Op- 
fattelse. Han bekræftede ganske min Mening, at det vilde 
være yderst vanskeligt at faa Rosenørn retvendt i en Sag, 
som var taget saaledes fra Begyndelsen. Imidlertid har 
han nu en Indstilling fra mig, der er saa forsigtig holdt, 
som jeg har kunnet gøre den. 

Din hengivne 

JuL Lange. 
TIL SAMME. 

Kære f Kthon., 20. Decbr. 1885. 

Tilgiv, at jeg ikke har et ordentligt Stykke Postpapir 
til at besvare dit kraftige manifesto! 

* om Æranet fra forrige Brev. 

Breve fra Jul. Lange. 14 

Hvem har sagt »taktløs«? »En grov Taktløshed«? — 
Staar det i mit Brev? — Du selv — haha! — det var 
was ånders -— det tages til Indtægt Forresten har jeg 
ikke nærmest tænkt paa det Ord. Jeg, som forener Dra- 
matikeren og Kunsthistorikeren i én Person, har, naar 
jeg tænkte paa hint »altfor gale« i din Maade at tage 
denne Sag, gaaet og ved mig selv indklædt din Stemning 
og Handlemaade i følgende yndede Replik: »Jeg skal den 
Onde lyne mig nok faa det Bæst af en Svamp til at 
fænge«. — Du har villet have det Bæst af en Komité til 
at fænge! Du har villet slaa Gnister af en kongelig Kom- 
mission!! — Naa, det skulde have været i Kong Frederik 
den sjettes Tider! Jeg siger ikke mere! — Men naar 
man vil have et Bæst af en Svamp til at fænge, saa skal 
man ikke sige det, saa at Svampen hører det; thi saa 
bliver Svampen — ikke vred; det bliver man ikke nuom- 
stunder — , men bedrøvet. Tyranni, Despoti ! det er Ordet ! 
Du har — en Kopist, en Assistent i Kultusministeriet! — 
danset paa Næsen af en kongelig Kommission med en 
Excellence i Spidsen — du har bundet Bjælder i vort 
Skæg! — Du kan maaske endog til syvende og sidst — 
hvo véd, jeg haaber det ikke — have paadraget dig den 
Beskyldning — jeg vover næppe at udtale den — at have 
foranlediget, at vi gør et fornuftigt Indkøb, og da saadant 
aldeles strider mod vore Traditioner i den senere Periode, 
saa — saa maa du selv bære Ansvaret! 

Summa Summarum: Hvis det gik til som i gamle 
Dage, saa vilde du have faaet Fortjenstmedaillen i Guld 
og samtidig en skrækkelig Næse eller maaske din Afsked 
paa graat Papir. Der er nemlig ubestridelig noget prise- 
ligt i din Adfærd; men der er — i Maaden — noget — 
altfor — galt — paa visse Punkter . . . 

At du »vil tage din Lære heraf for Fremtiden«, det 
er det priseligste af det hele. Maa jeg byde dig en Pris 
— drikker du Snus? — Og saa skælder du oven i Købet 
ud til Slutningen! Du danner dig efter Scavenius, du 
giver Næser, der ende med, »at saadant for Fremtiden 
ikke vil blive taalt«. — Ha! Ha! —Jeg kalder nødig Folk 
for »Øgler« ; for naar det mellem Venner kommer til 
gøgler«, véd De nok, — saa — — 

Det gør mig forresten ondt, at du bliver nødt til at 
gøre en Rejse paa en halv Snes Dage til Berlin — det 

vil sige: mig glæder det naturligvis; men du vil maaske 
nødig forstyrres i Juletiden. Jeg har nemlig under Dags 
Datum ansøgt Ministeriet om Tilladelse til at gøre en 
saadan Svip, og du véd, at Ministeriet har den prisvær- 
dige Vane at sende dig med mig for Kontrollens Skyld. 
Gør det, saa er du en rar Fyr! Du skylder dig selv 
ovenpaa den Historie en lille Opmuntring — Rembrandt 
— van der Meer — Tanagra — polykrom Skulptur! ! — Hm ! 
Med ikke væsentlig forandrede Følelser 

din 

JuL Lange. 

TIL OVERLÆRER L. KLEISDORFF (i Aarhus). 

Kære Kleisdorff! ^^''^" ' ^^- ^^^' ^«*5- 

Til Grund for min Dom om Ghr. Freunds »Modelleren 
om igen« eller »Bevaring« af H. E. Freunds Ragnarokfrise 
ligger alene et Stykke Frise, som var udstillet paa sidste 
Foraarsudstilling. Det var for mine Øjne tørt gjort og 
vilde i Sandhed ikke tjene til at give høje eller retfærdige 
Forestillinger om Originalen, et af vor Kunsts allerypper- 
ligste og mærkeligste Værker. Det ligger i Sagens Natur, 
at den brave og ærlige Ghr. Freund ikke kan se For- 
skellen; han mener uden Tvivl virkelig, at han ved sin 
Gentagelse har frelst Frisen fra Undergang. Han saavel 
som den Skole af Billedhuggere, hvortil han hører, mene 
aabenbart, at Gentagelsen i Henseende til plastisk Stil og 
Methode slutter sig til Originalen. — Thorvaldsen havde 
her saavel som i andre Lande en Mængde Efterlignere, 
der ganske havde tilegnet sig hans plastiske Principer, 
men derfor bleve de virkelig ikke Thorvaldsen'er; der 
manglede dem nemlig det personlige Geni med den Friskhed 
og det Præg af Liv og Originalitet, som det medfører. 
Jeg er aldeles enig med den Betragtning, som du, saa 
vidt jeg skønner, antyder, nemlig at man i Olriks Teg- 
ninger (udgivne i Lithografi af Kunstforeningen) nu har 
den eneste gode og paalidelige Reproduktion af Ragnarok- 
frisen; jeg for min Del vilde advare imod at danne sig 
sine Forestillinger om den efter Ghr. Freunds modellerede 
Gentagelse, ligesaa vel som efter Sindings, der er friskere 

14* 

end Freunds, men aldeles afviger fra Originalen i Hen- 
seende til Stil. 

Men jeg skylder dog at bemærke, at jeg i en Forsam- 
ling af Akademiets Skoleraad stod selvanden med denne 
Mening imod de øvrige Medlemmer. Deri ligger en dybere 
Modsætning i Anskuelse, som det vilde blive for vidt- 
løftigt at diskutere her. 

Sonnes »Bryllup«, som ejes af R. Puggaard, er aaben- 
bart et af Kunstnerens bedste og mest karakteristiske 
Værker og efter alt, hvad jeg har hørt og tror, det origi- 
nale Exemplar. Det synes mig smukt at forene det med 
»Ligfærden«. — 

Disse Gentagelser af Voxbusten i Lille er jeg ikke saa 
ganske tryg ved. Jeg har aldrig set Originalen, men finder 
mere Udbytte ved at betragte en god Fotografi (navnlig 
Brauns) end af Vox-Reproduktionerne. 

Din hengivne 

Jul. Lange. 

TIL DEN ÆLDSTE SØN (i Skaane). 

Kære GeorO ' BerUn, Mandag Aften 28. Decbr. 1885. 

Jeg er træt og søvnig i Aften og har kun liden Lyst 
til at skrive; men jeg vil alligevel ikke lade være, da det 
nu er saa længe siden, jeg har skrevet til dig. 

Jeg var i Formiddags, da jeg skulde fylde en ledig 
Time, inde i Vaabensamlingen i det gamle Tøjhus: smukt, 
storartet Lokale, utallige erobrede Kanoner og Faner, 
deriblandt — Gud bedre det! — Dannebrog i adskillige 
Exemplarer. Bronzeløven, som Tyskerne førte fra Flens- 
borg 1864, saa' jeg ikke; derimod Flaget og Vimplen af 
Gefion, som de tog Skærtorsdag 1849 i Eckernforde. En 
hel Samling store modellerede Fremstillinger af alle de 
franske Fæstninger, udstillede paa store Borde. — Den 
Udstilling, for hvis Skyld jeg nærmest var kommet her- 
ned, interesserer mig meget og sætter adskillige Tanker 
i Cirkulation i mit Hoved. Der er et Pragtstykke af 
japansk Kunst, en Gruppe udført af Elfenben, Træ osv. 
af Kawamato Shiguraku (som du nok kender). Det fore- 
stiller en berømt Krigshelt Teito, der tillige er Virtuos 
som Kraftkunstner; han præsenterer for den ved Siden 

staaende Kejser, hvorledes han ogsaa forstaar sig paa 
de aandelige og fredelige Kunster. Han løfter paa den 
ene Haand et vældigt og massivt Bronzekar, medens han 
med den anden skriver — kalligraferer meget sirlig — et 
Digt, et, som han ikke har lært udenad, men som han 
improviserer i det samme inspirerede Øjeblik. Det er 
Guld værd at se hans Udtryk af bramfrit Lapseri, idet 
han udfører denne Idræt, og at se Kejserens allernaadigst 
iagttagende og satisficerede Mine. Om det nu fra den 
japanske Kunstners (Kawamato Shiguraku's) Side er Satire 
eller Skælmeri, det er jeg slet ikke saa sikker paa: det 
er maaske ren Beundring over Mandens alsidige Evne. 
Skade, at man ikke kan læse Digtet! 

God Nat, min Dreng! Hils nu Tante Therese og Carl 
Bentzon og dem alle, og skriv saa! 

Din 

Fader, 
TIL SAMME. 

[Berlin, Jan. 1886.] 

.... Da jeg efterhaanden paa mine Rejser har faaet 
mere Lyst til at gøre Bekendtskaber, gjorde jeg ogsaa 
Visit hos Direktøren for det store Galleri, Prof. Woermann, 
og gik med ham i Galleriet. Men jeg var lige ved at 
fortryde det igen, eftersom vi inden 5 Minutters Forløb 
kom saaledes paa Kant med hinanden i Samtalen, at det 
nær var blevet Skandale. Saa gik vi lidt og surmulede 
og afkølede os og blev artige mod hinanden igen, og da 
jeg inden min Afrejse sagde ham Farvel, var han rigtig 
elskværdig. Det var oven i Købet mig, der i det væsentlige 
havde havt Uret med Hensyn til Indholdet af vor Disput; 
men han kørte paa med et vist hertugeligt Grand-seigneur- 
Væsen, som irriterede mig, og som maaske hidrører fra, 
at han skal være en hovedrig Mand, der har store Be- 
siddelser i Kamerun, hvilket jeg jo ikke kan rose mig 
af at have. 

Her i Berlin omgaas jeg med min Landsmand Dr. Hof- 
fory, der er ansat som Docent i Oldnordisk ved Univer- 
sitetet; han er en flink og begavet Mand, kun 30 Aar 
gammel; hvad jeg har imod ham, er, at han er aldeles 
tysk i sin Tænkemaade og ret godt har vænnet sig til at 

se ned paa sit lille Fædreland. Jeg har ogsaa talt med 
den Mand, der skal oversætte mig paa Tysk, Wilhelm 
Lange, Oversætter af Ibsen, Bjørnson, Sardou osv. osv., 
saa at jeg forsaavidt kommer i godt Selskab. Han er 
et godt Hoved med en forbavsende Læsning i nyere Litte- 
ratur, bl. a. vor egen — han kendte ogsaa godt mig som 
Forfatter i Forvejen og karakteriserede mig meget for- 
nuftig for mig selv. Men han fører nok ellers en løjerlig 
Menage. — Saa har jeg truffet mine ærede bekendte, de 
grossmægtige Direktører oppe i Museet, som jeg forresten 
holder meget af. Det er saa sundt for mig at komme 
herned og tale med Mænd, der kende saa meget i mit 
Fag, som jeg ikke kender. Bode er aldeles beundrings- 
værdig i Henseende til skarp og nøjagtig og umaadelig 
omfattende Viden og desuden den gemytligste Berliner, 
man kan tænke sig. Han fortalte mig strax med det 
mest fornøjede Ansigt om, hvor skrækkeligt han var bleven 
skældt ud i et Tidsskrift, og vilde endelig have, at jeg 
skulde læse hele Artiklen, hvad jeg ogsaa maatte tjene 
ham i. — Idag har jeg specielt studeret den japanske 
Samling med særligt Hensyn til den Pligt, jeg har paa- 
taget mig, at skrive en større Anmeldelse af Karl Madsens 
Bog. Jeg har nu læst samme Bog nøjagtig igennem og 
finder den meget god. Der er mange særdeles træffende 
Ting i hans Karakteristik og Opfattelse. — Jeg besøgte 
ogsaa med særlig Tilladelse det mageløse ethnografiske 
Museum, der er under Omflytning og ellers utilgængeligt, 
— naar det engang bliver færdigt, naada! Alene en Sam- 
ling af Sager fra det vestlige Nordamerika, indsamlet af 
en norsk Sømand, Jakobsen, der specielt udsendes af 
Berlinermuseet for at samle! Den Samling var næsten 
saa stor som Halvdelen af vort ethnografiske Museum. 

Naa min Dreng, nu er Klokken halv 1, og jeg skal 
til Køjs. I morgen rejser jeg fra Berlin og hjemad, tænker 
dog at blive en Dags Tid i den Stad Luneburg, som skal 
være saa mærkelig og som jeg aldrig har set. 

Din 

Fader. 



215 
TIL SAMME. 

KCBre GeOrO f Ktlwn., Lørdag Aften, 31. Jan. 1886. 

Jeg længes rigtignok grumme meget efter at høre fra 
dig; hverken Moder eller jeg har hørt fra dig i den 
sidste Uge . . . 

Selv er jeg stærkt optaget; nu er jeg af Ministeriet 
sat ind i Kommissionen til Forlig mellem Akademiet og 
de udenforstaaendc. Det kommer just ikke til at høre 
til Livets Behageligheder, medfører formodentlig adskillige 
Uvenskaber til begge Sider og med højst tvivlsom Nytte; 
men det maa jo alligevel gøres. Man kan da i alt Fald 
bedre der tale fra Leveren end i Akademiets Forsamling, 
især da Assessor Koch er gaaet ind paa at være Formand. 

Forresten arbejder jeg paa at faa min Bog om Sergei 
og Thorvaldsen ud. Jeg har ogsaa skrevet den lange An- 
meldelse (en hel Afhandling) af Karl Madsens Bog om 
Japansk Malerkunst. Forleden, da jeg netop skulde skrive 
om Bogens Forfatter og hans Stil — jeg gør det sidste 
af Høflighed, fordi andre skrive om mig og min Stil, 
men ikke fordi jeg selv ynder den Slags Talen om For- 
fattere; man skal tale om Indholdet af, hvad de sige — , 
kommer Karl Madsen selv ind ad Døren. Da det var 
noget før Middag, blev han og spiste med os. Saa blev 
han hele Eftermiddagen og Aftenen, og vi samtalede til 
Kl. 1, hvorpaa han sov i din Seng med nogle af Moders 
og Bibbes Sengklæder — det hørte jeg først bagefter. Det 
var naturligvis morsomt; Arbejdet blev jo noget forsinket 
derved — maaske lidt bedre, da jeg havde Lejlighed til 
at gøre Studier i Marken. Jeg har ogsaa skrevet det 
Stykke til Vilh. Møllers »Norden« ^ og skal nu skrive om 
polykrom Skulptur — for ikke at tale om, at jeg skal 
have mit store Værk ud samt holde Forelæsninger hist 
og her. Sig saa, at det ikke er en flittig Fader, du har!! 

Du maa absolut skrive til mig, Georg. Hils Tante 

Therese og Carl Bentzon mange Gange. Farvel, min 

Dreng ! 

Din 

Fader. 

^ Artiklen blev ikke trykt i Tidsskriftet, men indgik rimeligvis i en 
senere, større Afhandling. 

TIL SAMME. 



Kbhvn., Beg. af 1886. 
Kære Georg! søndag Formiddag. 

Jeg finder det bedrøveligt, at du kun kan løse hver tredje 
mathematiske Opgave. Det vil blive vanskeligt at skaffe 
Sikkerhed for, at de, som stilles til Examen, netop komme 
til at høre til de rette hvertredjer. Jeg beder dig ind- 
stændig om at holde tappert ud med den Sag i den Tid, 
der er tilbage inden Examen. Naar du paa et eller andet 
Territorium af Mathematiken ikke føler dig sikker og 
klar nok, saa gaa tilbage til Forudsætningerne for For- 
staaelsen og opdyrk dem, saa kommer det andet af sig 
selv ! . . . 

Jeg lider temmelig meget af Gigt, især i denne gode 
Formiddag. Russiske Bade og Draaber hjælpe ikke syn- 
derlig, lader det til. Jeg kommer vel til at bide i Gule- 
rødderne, skønt jeg ogsaa finder det »ondskabsfuldt«. Jeg 
skal ud til Middag til Carl Jacobsen, hvor vi formodentlig 
ikke faa lutter Gulerødder; forresten tror jeg ikke, at 
nogensomhelst Mad vil smage mig synderligt; jeg er util- 
pas .... 

Det at være et »æsthetisk« Menneske synes mig at have 
to Hanke. Et er en virkelig Dyrken og Studium af 
Kunsten, hvilket alle Mennesker bør respektere, om de 
end ikke kunne personlig sympathisere dermed; et andet 
er en Tilbøjelighed til at benytte Kunst og Litteratur som 
den Busk, Strudsen stikker sit Hoved i, naar den vil 
flygte fra en ubekvem Virkelighed. Ret at forstaa det 
virkelige som virkeligt er Grundlag for alt godt. 

Hilsener ! 

Din hengivne 

Fader, 
TIL OVERLÆRER L. KLEISDORFF (i Aarhus). 

Kære Kleisdorff! ^'''»''" ' ^*- ^''^^' ^***- 

Jeg har ikke set Puggaards Malerier endnu, og jeg 
tør ikke love, at jeg faar dem at se saa snart, at jeg i 
betimelig Tid kan sende dig en Udtalelse angaaende dem . . . 

Herovre gælder jeg for at være noget retarderet; men 

i Forhold til eder er jeg en sand Fremskridtsmand. Det 
forekommer mig, at I i eders Indkøb vel meget ignorere, 
at der dog virkelig siden den Slægt, som repræsenteres 
af Const. Hansen, Marstrand og Ernst Meyer (qvos omnes 
honoris causa nomino), er fremtraadt en anden Slægt af 
Kunstnere, hvis Arbejder det ogsaa kan være værdt at 
samle paa. 

Men det er unægtelig ikke det, som jeg er spurgt 
om .... 

Det forekommer mig, at du selv bør komme herover 

for at give mig den lovede Toddy, eller — mieux encore 

— drikke en dito hos mig. 

Diu hengivne 

Jul Lange. 
TIL DEN ÆLDSTE SØN (i Skaane). 

Kære Georg ! [Kbhvn., Marts mej 

Jeg vilde gerne takke for dit sidste Brev; men det 
var mig saa vanskeligt at komme over, at du havde 
skrevet Æschines i Stedet for Æschylos. — Klassisk Dan- 
nelse, véd du nok! 

Din Tegning! Naar jeg sammenligner den med 

de lidt ældre Ting, jeg har af dig, ser jeg forresten en 
Del Fremskridt. Gør nu en Figur, som jeg helt kan 
bruge, saa skal den. nok blive brugt! 

At Thorvaldsen somme Tider gjorde sine Hoveder lidt 
for store, kan ikke nægtes. Det kommer af, at han selv 
havde et stort Hoved. Det er en bekendt Ting, som tidt 
er iagttaget og desuden bekræftet ved udtrykkelige Ud- 
talelser af Leonardo da Vinci, at alle Kunstnere, som 
fremstille Menneskikkelsen , have en Tilbøjelighed til at 
fremstille den i deres egen Skikkelse. Han giver udførlige 
og snurrige Raad om, hvorledes man skal lære at und- 
gaa den Ulykke, hvilket er saa meget mere underligt, 
som han selv var en udmærket skøn Mand og der 
altsaa ingen Ulykke var i, om hans Figurer kom til at 
ligne ham. 

Det skulde være mig umaadelig kært, om du ved 
egne Anstrængelser kunde faa lidt Færdighed i at læse 
Græsk. De fleste forholde sig saa ængstelig og slavisk 

til den Opgave, som om der intet var i den ud over 
Examen. Det er der dog visselig, og du mangler jo al- 
deles ikke den Evne at kunne tilegne dig et Sprog og 
blive noget fortrolig med det. Om Tilegnelsen af et Sprog 
gælder det jo, at Færdigheden og Udbyttet tiltager i meget 
stærkt voxende Progression, saaledes at det lønner sig at 
gaa fremad .... 

Jeg læser i denne Tid et stort Værk om St. Frants 
af Assisi og hans Betydning for Udviklingen af Kunsten. 
Deraf har jeg oversat det vedlagte, som er det eneste, 
man har ordret tilbage af ham. Jeg synes, det er saa 
inderligt og ejendommeligt. Men send mig det tilbage! 

(Slutn. mangler). 



TIL SAMME. 

KCBPe G ' [Kbhon., April 1886]. Mandag Morgen. 

Drengene have i denne Tid været meget sysselsatte 
med at tømre et Dueslag, hvilket jo kan være en sund 
Aands- og Legemsgymnastik. Det er ogsaa meget godt 
gjort; nu mangler der kun Malingen, som de forlange 
Extra-Bcvilling til. Igaar havde de en Kammerat, en 
rar Fyr, hos sig den meste Tid af Dagen; han gjaldt 
for særlig sagkyndig i Duer og Dueslag. Vort Duepar 
har faaet en ung Livsarving, der voxer meget hurtig; 
den have Drengene givet Jens til Foræring. 

Nu er min Bog om Sergei og Thorvaldsen trykt helt 
færdig. Jeg har tilegnet den til Carl Jacobsen jun.; des- 
uden skrevet en lang biderhvas Fortale til den, 

Emil Hannover var her igaar paa Afskedsvisit. I 
Aften skal han nemlig rejse til Paris for at blive der i 
2 Maaneder, og derefter, hvis Pengene ville slaa til, ogsaa 
til London. Han var naturligvis saa glad som en ny- 
slagen Toskilling; det glæder mig ogsaa paa hans Vegne. 
— Jeg har forresten udfundet et sindrigt og simpelt og 
sikkert Middel til at komme — eventuelt med jer alle- 
sammen — til Paris paa offentlig Bekostning. Man lader 
sig blot bide af gale Hunde, saa bliver man sendt til 
Pasteur. Det skal ikke være videre smerteligt og des- 

uden aldeles farefrit, naar man blot strax gør fornødent 
Væsen af Sagen og bliver sendt til Pasteur. 
Kærlige Hilsener fra os allesammen. 

Din 

Fader. 

TIL PROF. L. DIETRICHSON (i Kristiania). 

Kcere Ven ' [Kthon , Foraaret 1886]. 

Tak for dine venlige Linier! Du maa blot ikke for- 
tælle mig, at jeg faar det ene Arbejde fra Haanden efter 
det andet; thi jeg gaar og bebrejder mig min Dovenskab 
og alt det, som jeg ikke faar fra Haanden. Jeg tror vel 
ikke, at Verden venter saa ivrig paa det; men jeg har 
nu lovei mig selv det. 

Jeg glæder mig ogsaa i Sandhed meget til at besøge 

dig i Norge i Sommer; jeg haaber, det skal lykkes, skønt 

jeg egentlig endnu ikke er ganske vis derpaa. Det er 

smukt af jer, at I ville have mig, og hvad Guldberg an- 

gaar, finder jeg det virkelig rørende, at han vil fejre sin 

Halvhund redeaars-Dag paa Lelterstedtsk Manér med at 

samle sine Kolleger fra Stockholm og København. Jeg 

har før nydt godt af hans gæstfri Aftensbord i Kristiania, 

men jeg har jo ellers kun havt liden Berøring med ham. 

Venligste Hilsen ! 

Din hengivne 

Jul. Lange. 

TIL KUNSTHISTORIKEREN EMIL HANKOVER (i Paris). 

Kære Hannover! *'''"'"' ^^-^p*-" ^«««- 

Tak for Deres venlige Brev! Hermed haaber jeg 
at kunne sende Dem Exemplarer af min Bog^ til Dem 
selv, Plon, Jacquemont og Soldi — men jeg er ikke vis 
paa at kunne faa saa mange af min Forlægger. 

Det glæder mig, at De fik Kassel og Frankfurt at se 
paa Udrejsen, og jeg sympathiserer ganske med Deres 
Begejstring for det lille Frankfurter-Galleri, jeg har ogsaa 

^ »Sergei og Thorvaldsen«. 

interesseret mig meget livlig for det de to Gange, jeg har 
været der. Det v. Dyckske Portræt vil forresten ikke 
behage at stige frem for mit Minde af Forglemmelsens 
Mørke — derimod Massys (eller hvem det er), v. Eyck, 
Holbein, Memling, Rembrandt og ypperlige Ting af Ita- 
lienerne og Spanierne. Det Portræt af »Sebastian del 
Piombo«, som De nævner (det smukke Dameportræt i 
den grønne Dragt) er af Lermolieff bestemt som Soddoma, 
hvilket tiltaler mig. 

Ja, ikke sandt? Louvre er en meget stor Indretning, 
lige fra de gamle Kaldæere og Ægj-^ptere til Watteau — 
eller endnu halvandet Hundrede Aar længer ned. Med 
Undtagelse af le Musée de la Marine — og jeg havde nær 
tilføjet Collection Thiers — har man nok at gøre lige 
fra Stuen op til Skorstenen i alle Fløjene. Jeg tror ogsaa, 
at det kan være godt for Dem at have den brave Watteau 
at holde Dem til, skønt han midt ude paa Søen kan 
være et temmelig skrøbeligt Anker, og det altid bliver 
noget vanskeligt at opfatte hele den øvrige Verdenshistorie 
som Forspil eller Efterspil for Watteau. Men hellere 
ham end Poussin, som var en kedelig gammel Tante af 
et noget eftermørknet Temperament, og som netop i Louvre 
opfører sig meget langtrukkent og tvært. Har De ogsaa 
indgaaet Forpligtelser med Watteaus »contemporains«? 
Det forekommer mig snart altfor heroisk og minder om 
et advarende Sted i Faust, som her ikke er Plads til at 
citere. Med Undtagelse af Watteau selv forekommer i 
det hele Louvresamlingen af fransk Kunst fra Ludvig XIVs 
og XVs Tid mig temmelig uudholdelig, skønt jeg pligt- 
skyldigst har tilbragt adskillige Dage af mit Liv i den. 
Saa ere Billedhuggerne dog i Grunden bedre end Malerne: 
Coyzevox, de to ældre Coustou'er (en Terrakottabuste af 
en Præst) m. m. interessere mig temmelig meget. — Aa 
det er sandt: Hils Houdons Buster fra mig, og fortæl 
mig ved Lejlighed om, hvad Fornøjelse De har af Tro- 
cadéro-Samlingen, og hvordan det sidste Compartiment i 
den tager sig ud. 

Her hjemme fra véd jeg knap noget nyt at fortælle 
Dem. In rebus publicis synes der at være Vindstille, 
ligesom Blæsten lykkeligvis ogsaa netop idag er ophørt i 
Vejret, den Foraarsblæst har somme Tider næsten gjort 
mig halvtosset. Hvad det private angaar, har jeg ikke 

havt det rigtig godt i de senere Dage. Jeg har havt, 
hvad Jens for et Aars Tid siden endnu kaldte »daarlig 
Feber i Maven« og derfor kun været lidet arbejdsdygtig. 
Men nu gaar det bedre — ligesom med Vejret. 

Lev vel, skriv engang igen, naar De er godt oplagt, 
og anslaa et langsomt Tempo i Deres aandelige Marche! 

Deres hengivne 

Jul. Lange. 

TIL KUNSTHISTORIKEREN KARL MADSEN. 

Kære Karl Madsen ! ^'''^''«' ^^ ^p"^ ^»««- 

Vil du, naar jeg udtrykkelig beder dig derom, lade 
dig overtale til at tro, at jeg først i Aften har faaet din 
Afhandling om Michael Ancher ^ egentlig gennemlæst? 
Det er ikke til Ære for mig, men ligner mig kun altfor 
godt. Tværdriver som jeg saa tidt har været. Jeg takker 
for Læsningen. Den aldeles hensynsløse Ærlighed, som 
er ejendommelig for Artiklen, paaskønner jeg i høj Grad, 
og den bør alle paaskønne, ogsaa Michael Ancher. Man 
er egentlig strængest mod sig selv, naar man opstiller og 
fyldestgør et saadant Krav til Strænghed mod en af sine 
kæreste og nærmeste Venner. Enkelte Steder finder jeg, 
at du driver Strængheden lidt for vidt: jeg vilde f. Ex. 
have taget »Fattig Kristian udenfor sit Hus en Sommer- 
aften« (1884) noget i Forsvar. Jeg erindrer, at jeg saa 
det hænge Side om Side med et af la Cours bedst gen- 
nemførte Billeder — og det vil ikke sige lidt — , og at 
jeg filosoferede over Modsætningen: til den ene Side den 
fuldendte Form med det forunderlig kolde og lidet fyldige 
Indhold; til den anden Side unægtelig et Smøreri, men 
med en Fylde af Stemning, Aand og i Grunden ogsaa 
Farve, som der langtfra var hos la Cour (som forresten 
er min gamle og oprigtig ærede Ven). — Men det kan 
man jo have forskellige Meninger om. 

Tillad mig at sige, at jeg i din Artikel til Forstaaelse 
af Michael Ancher savner en eller anden Skildring, en 
rolig, fordybet, bred Skildring af et eller andet frem- 

^ i »Tilskueren«. 

trædende enkelt af hans Kunst. Det forekommer mig, 

at man med en saadan Skildring naar mere end med 

lutter oversvævende — som Rasmus Nielsen vilde have 

sagt — Karakteristik og Kritik. Forresten synes jeg, at 

du siger virkelig fortrinlige, overordentlig træffende følte 

og erkendte Ting om ham. 

Men du havde jo bebudet mig et Besøg! Hvor blev 

du af? Jeg var oppe hos Scavenius og talte din Sag; 

han havde læst din »Japansk Malerkunst« og var den 

bevaagen. Gav forresten ikke noget Løfte; men det gør 

de Folk jo aldrig ved slige Lejligheder. 

Venlige Hilsener. 

Din 

JuL Lange. 
TIL PROF. M. C. GERTZ. 

Kære Gertz ! ^'^"^^ ' ^ ^''J ^**^- 

Tak for din Afhandling om Sparta, som jeg netop har 
gennemlæst med levende Interesse og med godt Udbytte 
for mine historiske Begreber. Naar du med lignende 
Klarhed i Opfattelsen og Bestemthed i Tegningen vilde 
skildre Livet i det øvrige Grækenland, saa vilde du give 
os en udmærket Bog. Jeg forstaar vel, at Sparta egner 
sig særlig for denne Art af Skildring paa Grund af Sta- 
biliteten i dels Forhold; men det lod sig dog vel ogsaa 
gøre for Athens og de andre Stæders Vedkommende. 

Jeg havde ventet lidt om Hestesporten, Væddekørslen, 
Agesilaos og Kyniska, et Punkt, som jeg tidligere har 
interesseret mig meget for og sat mig noget ind i; men 
efter din Mening med Afhandlingen kunde du vel ikke 
medtage det. 

Ak ja! Hvis jeg var en rig Mand, vilde jeg lønne en 
rigtig udmærket Filolog til at bo ved Siden af mig, for 
at jeg frit paa ubestemte Tider af Døgnet kunde plage 
ham om Hjælp og Belæring. 

Din hengivne 

JuL Lange. 

TIL ARKITEKT E. SCHIØDTE. 

Kære Hr. Schiødte! ^'"»''"' ^^^^J ^«»« 

Jeg sender Dem et Par Ord til Tak for Anmeldelsen ^ 
Idet jeg erkender, at den er altfor rosende, ønsker jeg 
alligevel Oplysning om Deres faa Indvendinger. Hvis De 
nu tror, at det er for at beklage mig, saa gør De mig 
Uret eller, rettere sagt, anser mig for en sygelig Sjæl ; — 
men det tror De vel heller ikke. Jeg spørger alene, fordi 
jeg virkelig gerne vil kritisk oplyses. 

1. De siger, at min Fremstilling af og til ikke und- 
gaar en vis Søgthed. Tjen mig i ganske oprigtig at an- 
give mig de Steder, som i denne Henseende have været 
Dem paafaldende; jeg vil være Dem taknemlig derfor. 
Nævn blot paginam og to Ord til Vejledning, saa forstaar 
jeg nok, hvad De mener! 

2. Hvad sigter De til med Hensyn til min Uretfær- 
dighed mod den gothiske Plastik^? De kender formo- 
dentlig i denne Retning adskilligt^ som jeg ikke kender. 
Er der noget, som jeg ikke har nævnt, og som virkelig 
har større Betydning med Hensyn til Menneskeskikkelsen? 

Deres hengivne 

Jul Lange, 

TIL DEN ÆLDSTE SØN (i Skaane). 

Kære G ' {Kbhan., Forsommeren 18S6.] 

Tak for dit sidste Brev, som glædede mig! Det for- 
nøjede mig ogsaa, at din Fætter, som besøgte os Lørdag 
Aften, lejlighedsvis sagde, at hans Fader i et Brev havde 
rost dig for Flid. Det har maaske lidt været for at en- 
couragere sin egen Pode til en ædel Kappestrid; men det 
har vel heller ikke været grebet rent ud af Luften. 

Igaar Morges gjordes der den triste Opdagelse, at alle 
vore Duer vare forlorne. En af dem laa dræbt paa Gulvet 
i deres Rum, med knækket Hals og et Bid i Nakken; de 

^ af »Sergei og Thorvaldsen« (i »Morgenbladet«). 

^ Anmelderen havde tænkt paa forskellige Alterbilleder i jyske Kirker. 

andre vare væk, men paa Gulvet fandtes der Fjer af 
dem, som viste, at der havde været Forvirring derinde. 
Drengene havde ogsaa været uforsigtige, de havde ikke 
lukket ordentlig for Adgangen udefra. Formodentlig har 
det været Maaren (derpaa tyder den dræbte); den har 
da suget Blodet af en, og de andre ere fløjne. Maaske 
ogsaa først Maaren og derefter Katten, der saa har ført 
saa mange Lig bort, den kunde overkomme. Drengene 
vare naturligvis nedslagne, og lille Jens græd sine modige 
Taarer over Tabet af sin Ghaleur; med dette fixe Navn 
var hans nu voxne Dueunge døbt. Moder og Bibbe stemte 
som Kvinder for, at den dræbte Mæfikke skulde begraves 
i Haven; men Drengene, som ringeagte Følsomhed, fik 
den stegt til deres Frokost . . . 

(Slutningen mangler.) 



TIL KUNSTHISTORIKEREN E. HANNOVER (i London). 
Kære Hannover! Kbhon., n.Jum im. 

Tak for Deres Brev, som det glædede mig at modtage! 

Hertfordhouse maa De naturligvis absolut have at se, 
og jeg ønsker Dem til Lykke med Nydelsen og Fornøjelsen, 
som jeg haaber, at De maa opnaa mere end én Gang. 
Jeg formoder, at Sir James Pagets Anbefaling vil være 
tilstrækkelig for Dem saavel til dette som til andre gode 
Huse (glem ikke Bridgewaterhouse), men jeg kan jo rigtig- 
nok ikke vide det. Jeg havde i 1882, som jeg har fortalt 
Dem, stor Fordel af Falbes Anbefalinger, men alligevel 
har jeg paa en temmelig sikker Fornemmelse, at min 
Anbefaling til denne store Mand ikke vil have synderligt 
at betyde. Da jeg imidlertid ikke vil have paa min Sam- 
vittighed at have svigtet Dem, vedlægger jeg et Brev til 
Falbe for det mulige Tilfældes Skyld, at De ikke 
kan bane Dem Vej ved Pagets Hjælp. Kan De det, beder 
jeg Dem holde mit Brev til Falbe tilbage; kan De det 
ikke, beder jeg Dem bruge det. De bliver vist i saa Til- 
fælde nødt til at gøre ham en personlig Visit. Gesandter 
usurpere gerne Titel af Excellence. 

Jeg havde et »on ne peut plus« empresseret Brev fra 
Plon til Tak for min Bog, hvori han ogsaa beder mig 

undskylde ham for monsieur mon ami, fordi han havde 
været saa ganske særlig optaget, dengang De besøgte ham. 

Ja, National Gallery!!! Selvfølgelig er jeg ganske enig 
med Dem i, at Afdelingen til højre mange Gange opvejer 
den til venstre; jeg kan den til højre ret godt udenad 
og føler alligevel en skrækkelig Længsel efter den, blot 
ved at skrive om den. Men det forekommer mig, at De 
gør Turner megen Uret, skønt han var lidt af en gal 
Mand. Naar De kommer ind i den første lille Turnerstue, 
saa kig til venstre for Indgangsdøren efter et lille moon- 
shine — Ungdomsarbejde, svagt nok i det hele; men ind- 
røm, at Maanen skinner i det som i meget faa Maane- 
skinsbilleder ! Og naar De kommer ind i den sidste 
Turnersal, saa kig ligeledes om i Hjørnet til venstre for 
Indgangsdøren og se et Syndflodsbillede, som Bocklin og 
LA. Koch maatte være stolte af at have komponeret! Jeg 
arbejdede mig iQor et ikke lille Stykke ind i ham og 
fik megen Interesse for ham. Han er dog i det hele 
ingenlunde nogen Fejltagelse af Englænderne. 

Jeg gætter paa, at den Landskabsmaler, som De har 
glemt Navnet paa, er John Grome (»old Crome«) — han 
er god! 

Ser De ikke noget af Marinemaleren W. L. Wyllie? 
Ham fik jeg voldsom Interesse for iQor — mest af Ting, 
jeg saa i Paris; men ogsaa af noget i London. 

Glem ikke Dulwich-Gallery ude i Omegnen af Krystal- 
Paladset ! 

Hvis De overhovedet faar den i British Museum siden 
i^or opstillede ethnografiske Samling at se, saa tjen 
mig i at tage et Oversyn over, om der findes meget af 
figurlig Kunst. At der findes noget, ved jeg nok; men 
jeg vilde være spændt paa, om der fmdes noget meget 
fyldigt. Men De maa ikke besøge Samlingen blot for det 
Spørgsmaals Skyld. 

Jul. Paulsen har udstillet nogle kvindelige Mo- 
deller, som holde Hvil i et Atelier: et Billede uden Aand, 
Tanke og Sammenhæng, men navnlig for en enkelt Figurs 
Vedkommende saa stort og skønt malet og dejligt i Farven, 
at jeg aldrig har set Mage dertil paa en dansk Udstilling. 
— Hammershøj har en i flere Ting fint følt, men som 
Maleri betragtet aldeles affekteret »gammel Kone«. — Jo- 
Breve fra Jul. Lange. 15 

hansen et godt Portræt af Hostrup og en udmærket 
Børnescene i Akvarel. 

Karl Madsen kommer vel snart over til Dem. Han 
venter blot paa, at hans Kone skal blive færdig med 
»noget, som kan indtræffe i de bedst ordnede Familier« 
— jeg venter hver Dag at høre fra ham. 

Da jeg aldeles ikke hører til de sentimentale Politikere, 
saa kan jeg ingen venlige Hilsener sende til the great 
old man; derimod beder jeg Dem trykke Chamberlain i 
Haanden, hvis De ser ham. 

Deres hengivne 

J. L. 

TIL FULDMÆGTIG k. P. WEIS. 

Kære Ven ' Kbhvn., 29. Juni isse. 

Jeg har ikke noget at bemærke og finder det hele 
meget smukt og rørende. Om en Minister egentlig burde 
være imødekommende paa dette Punkt ^, forekommer mig 
mindre sikkert; men jeg agter naturligvis ikke at ytre 
mig derimod. At Tiderne for den yngre Kunstnerslægt 
ere meget daarlige og mislige, er nok desværre en be- 
vislig Kendsgerning, og en Kendsgerning, der netop har 
været til Skræk og Forbavselse i Aar. Er saa Øjeblikket 
heldig valgt til at aabne nye Indgangsdøre til Kunstens 
Tempel for den uerfarne Ungdom, som saa grumme gerne 
vil derind, og som lidet tænker over, hvordan den igen 
kommer ud? 

Jeg finder i visse Henseender Kunsten udmærket egnet 
for Kvinderne; men jeg forstaar derved unægtelig netop 
Kunstflid, Kunstindustri, særlig de Opgaver af den, 
som kræve den nænsomste Haand og mindst fysisk An- 
strængelse. Af figurlig Kunst [fra Kvindehaand] har jeg 
i den vide Verden ikke set meget, der har vakt min Op- 
mærksomhed som noget egentlig betydeligt, skønt unægtelig 
ikke lidet, der røbede Talent og et vist Kald. Nu siger 
vel Stuart Mill, at det aldeles ikke kommer i Betragtning, 
hvad Kvinderne hidtil i Verdens Historie have udrettet 
eller ikke udrettet, fordi de ikke have havt partie egale 

^ Oprettelsen af en Kvindeskole paa Akademiet. 

med Mændene. Og Stuart Mill var jo en stor Logiker. 
Men det forekommer mig, at hans Betragtning af Sagen 
er altfor logisk, d. v. s. altfor abstrakt. Der maa i Verdens 
hidtidige Samfundsorden, hvad Forholdet mellem Kønnene 
angaar, antages at være noget, som beror paa naturligt 
Grundlag. Hvorfor har der aldrig været nogen kvindelig 
Rafael eller Rembrandt? Det har, saavidt jeg ved, aldrig 
været Kvinderne forbudt eller forment at blive det: Poli- 
tiken, Krigerstanden, Præstestanden, Lægestanden osv. osv. 
har været dem ligefrem afspærret, men ikke Kunsten. 
Hvorfor ere de da ikke blevne Kunstnere? 

Om Forladelse, jeg blev nok for filosofisk. Jeg ser i 
Aanden en ung Malerindes smukke Øjne fæste sig be- 
brejdende paa mig og skammer mig over min Skepticisme. 

Din hengivne 

Jul Lange. 



TIL MALEREN S. KRØYER (i Skagen). 

Kære Krøyer! ^''^'"'' ^- ^""p^ ^*«« 

Tak for dit Brev! Jeg var meget glad over eder og 
hele Verden oppe i Goteborg; bagefter har jeg rigtignok 
faaet en slem Katzenjammer og gaar endnu med en daarlig 
Mave. »Det var ikke Punschen, men det var Laxen!« 

Jeg er ikke saa embedsmandig endnu, at jeg skulde 
ville formene dig og Michael Ancher at »blande jer« i 
Galleriets Affærer; jeg er endog villig til at anerkende, 
at jeg hellere lytter til eders Raad end til Diplomatiet 
og Bryggeriet og Artilleriet og Akademiet indenfor Komi- 
teen om, hvordan jeg skal afgive min Stemme . . . . ^. 

Jeg har nu altid havt et ømt Hjerte, og det skærer 
mig i det, at den stakkels Enke ikke kan finde den Knage 
her i Livet, som hun skal hænge sig paa. Og det maa 
da ogsaa være kedeligt for Cederstrom, om han til evig 
Tid skal have sin egen Enke hjemme hos sig. Der er 
jo mange Exempler paa, at man har skilt sig fra sin 

* det øvrige af Brevet handler væsentlig om et eventuelt Indkøb af 
Cederstrdms Billede: »Enken«. 

15* 

Ko ae — at det saa skal være saa vanskeligt at skille sig 
ved sin Enke! — mange venlige Hilsener til Anchers! 

Din 

J. L. 

TIL GAND. JUR. VALD. VEDEL. 

Kære Hr, Vedel! ^^^''''" ^o.sept. me. 

Det skal være mig kært, ogsaa for min egen Skyld, 
at diskutere disse Spørgsmaal med Dem, engang naar vi 
begge have lidt Tid. Foreløbig kun dette. 

Der forekommer mig ikke at være noget vundet ved, 
at De i Stedet for en objektiv Skønhedsnorm som Prøve- 
sten opstiller et Ideal af en Læser eller Beskuer (»den 
mest udviklede, mest fuldkomne Menneskesjæl«) ; thi hvor 
har De ham? 

Jeg tvivler ikke om, at de psyko-fysiologiske Under- 
søgelser (af Helmholtz, Wundt, Alfred Lehmann osv.) om 
de abstrakte æsthetiske Forhold (Liniers, Farvers osv.) 
have virkeligt Værd. Men foreløbig er der vel kun kon- 
stateret ganske enkelte Sandheder, og den hele Videnskab 
er egentlig endnu å faire og skal paa sit nuværende 
Stade ikke yde os synderlig Trøst. Og hvad der er det 
vigtigste: det bliver jo dog aldrig nogen Videnskab om 
fremstillende Kunst. Det kan blive en Videnskab 
f. Ex. om Versebygning, men ikke om, hvad Digteren vil 
sige og siger med sit Vers; en Videnskab om abstrakte 
Linier og Flader, men ikke om Michelangelos Skikkelser 
osv. osv. Det er jo ikke Meningen med nogen Digtning 
eller Kunstværk blot i Almindelighed at realisere det 

skønne. 

Deres hengivne 

Jul, Lange. 
TIL PASTOR J. HELMS (i Skjellerup). 

Kbhvn., 22.N00. 1886. 

Først fremmest maa jeg baade som Kunsthisto- 
riker og som Redaktionsmedlem takke Dem paa det bedste 

for Deres Afhandling^, som med stor Dygtighed hævdede 
vor kunsthistoriske Skoles Overlegenhed over Nordmæn- 
dene — og man kan vel tilføje: Svenskerne. Altsammen 
til des mere Ære for vor gamle Mester og Lærer, hvis 
Resultater De i det væsentlige ved selvstændig Forskning 
har bekræftet 



TIL PROF. J. L. USSING2. 

Kære Professor Ussing ! ^^^'"'■' ^^ ^^'' ^*** 

Jeg maa bede Dem undskylde den Fejl, at jeg ikke 
sagde Dem, at Orthografien aldeles gik paa Redaktionens 
Ansvar, og at det derfor egentlig kun var med Hensyn 
til Indholdet, jeg bad Dem gennemse Korrekturen. Jeg 
plejer ellers at gøre vore Bidragydere opmærksomme 
herpaa. 

Forøvrigt har jeg af Hensyn til Dem ladet Deres Ret- 
telser staa. At De i Realiteten har Ret i, at der gøres Forskel 
paa Flertal og Enkelttal i Verber, tvivler jeg ikke om. 
Men De maa indrømme, at Redaktionen ikke kan indlade 
sig paa at undersøge de orthografiske Problemers Realitet: 
dertil savne vi Autoritet og Kompetence. Vi følge en vis 
modem Orthografi, som saa vidt muligt udjævner For- 
skellen mellem de nordiske Sprog indbyrdes, og søge vor 
Støtte i den saakaldte Stockholmer-Orthografi (vedtaget 
paa et Møde i Stockholm af nordiske Sprogforskere), ikke 
i Regler, der ere approberede af vort Ministerium. 

Desværre nødsages jeg til at indrømme, at vi over- 
hovedet ikke have vor Styrke i den strænge Konsekvens. 
Forsaavidt som Sagen paahviler mig, maa jeg tilstaa, 
at jeg efter i Løbet af 40 Aar at have oplevet c. 40 for- 
skellige orthografiske Systemer er aldeles ør i Hovedet 
og kun maa lade mig nøje med Bevidstheden om, at 
enhver enkelt Ting, som jeg skriver eller giver mit Minde 
til, har sin Hjemmel i et eller andet System, men at det 
er mig umuligt at indestaa for, at det altsammen har 
Hjemmel i det samme System. Hvis De finder dette 
Standpunkt — eller denne Mangel paa Standpunkt — lidt 

^ i Nordisk Tidskrift: »Naar er Throndhjems Domkirke bygget?« 
^ om en Afhandling af denne til Nordisk Tidskrift. 

demoraliseret, saa maa jeg skyde en Del af Skylden paa 
min sædvanlige Skriftefader i slige Spørgsmaal, nemlig 
Vilhelm Thomsen, der, naar jeg forelægger ham et Pro- 
blem til Afgørelse, for det meste indrømmer, at man kan 
se Sagen fra flere Sider og ikke bør være altfor paa- 
staaelig. 

Til Slutning maa jeg takke Dem for den smukke og 
instruktive Anmeldelse, De har leveret os, og bede Dem 
tænke paa os igen ved Lejlighed. 

Deres hengivne 

Jul. Lange, 

TIL DEN ÆLDSTE SØN (i Skaane). 

IJan. 18S7.J 
(Brudstykke.) 

— — Viggo Johansen har opfordret mig til at lade 
mig male paa et Aftenbillede, disputerende med Karl 
Madsen. Det kunde saamænd være ganske morsomt — 
for Fremtidens Granskere; men der bliver nu vel intet 
af, da jeg umulig kan ofre Tid til en saa ledig og upro- 
duktiv Ting som at sidde for en Maler. 



TIL PROF. H. HØFFDINGS 

Kære Høffding ! *^'»«'» ' ^* •'«"• ^»«' 

Megen Tak for dine Bemærkninger til mit Kapitel. 

Dit Krav til, at Kunsten skal give »virkelige indivi- 
duelle Skikkelser«, forekom mig unægtelig i Begyndelsen 
»ultrarealistisk«, og jeg ved ikke, om det egentlig kan fra- 

^ Brevet er Svar paa nogle Bemærkninger om et Afsnit af Langes 
Skrift om »Menneskeskikkelsen«, som han havde bedet Prof Høffding 
læse i Manuskript. Dette og to andre Breve til samme i det følgende ere 
offentliggjorte i »Tilskueren« 1898, hvortil ogsaa maa henvises m. H. t. 
to Breve af 1876 og 1878 til Prof. Høffding: et Svar paa dennes 
Kritik i »Nær og Fjern« af Langes Theori om »Kunstværdi« — og en 
Udtalelse om Forholdet mellem Billedkunst og Digtekunst, der stemmer 
med den længere Udvikling i sidste Afsnit af Langes posthume Skrift : 
»Menneskefiguren i Kunstens Historie«. 

lægge sig Beskyldningen. Det forekommer mig interessant 
som en kæk Ensidighed. Jeg vil slet ikke nægte, at Frem- 
tiden maaske vil give dig Ret; men foreløbig henhører 
det under »Fremtidsmusiken«. Du vil indrømme, at mit 
Standpunkt maa være noget forskelligt. Mit Kapitel hen- 
hører til Kunsthistoriens Propædeutik; det har in meate 
hele Mangfoldigheden af de faktisk foreliggende — altsaa 
af Fortiden producerede — Fænomener, og søger at 
fastslaa det rette Synspunkt for den videnskabelige Be- 
tragtning af dem. Derfor maa jeg nødvendigvis tage lige- 
saa meget Hensyn til den generaliserende, idealistiske Op- 
fattelse af Menneskeskikkelsen som til den individuali- 
serende og realistiske. 

Fra Fortidens Historie kunde der maaske forøvrigt 
virkelig fremdrages Forhold, som pegede i den Retning, 
du antyder. I Retning af Generalisering synes allerede 
den græske Kunst i visse Gudebilleder (f Ex. den Ludovi- 
siske Hera) at have sagt le dernier mot, medens Indivi- 
dualiseringen, i alt Fald som Udtryk for en dybere 
psykologisk Opfattelse, mere tilhører nyere Tider. Det 
forekommer mig rimeligt nok, at Fremtiden ikke vil give 
sig meget af med Generalisering eller i alt Fald, hvis den 
skal bruge den, vil benytte Fortidens. Men jeg tilstaar, 
at det strider imod mine egne æsthetiske Erfaringer saavel 
som mod almindelige Anskuelser, at det individuelle skulde 
uden videre kaldes det bedste (det, hvor Forestillings- 
evnen havde naaet Højdepunktet af sin Funktion). Jeg er 
nu en uforbederlig Beundrer af Antiken og især Parthe- 
nonsfrisen, og paa den kan man dog vanskelig anbringe 
Begrebet Individualitet. 

Den Galtonske Theori om Tilvejebringelsen af Gennem- 
snitsforestillinger havde jeg svær Lyst til engang at gøre 
Bekendtskab med. Men som umiddelbar Forberedelse til 
en Rejse i Grækenland vilde den vel heller ikke være an- 
vendelig, til Trods for Gennemsnitsmenneskets Betydning 
for Grækerne. 

Endnu engang Tak! 

Din hengivne 

Jul. Lange, 

TIL DEN ÆLDSTE SØN (i Skaane). 

Kære Georg ! ^^'»' ^^ ^*^'"" ^««7- 

Tak for dit Brev, som fornøjede mig! Hæng godt i, 
min Dreng, saa gaar det nok! 

Nu har jeg været her i Rom i 8 Dage og havt dejligt 
Vejr, mildt og foraarsagtigt, for ikke at sige sommerligt, 
som man undertiden nok kunde kalde det. Idag har det 
været Scirocco (Søndenvind fra Afrika med mørk Luft, 
tungt og lummert), i Aften regner det stærkt. Rom er 
storartet som sædvanlig: stort, bredt og frit, mægtigt og 
prægtigt; her er saa dejlig megen Plads i Modsætning til 
disse snævert byggede, aandrige Byer Florents og Venedig. 
Og Solen skinner saa glad. 

Du ved maaske, at jeg har truffet din tidligere Lærer, 
Hr. Chr. Jørgensen fra Metropolitanskolen hernede. Tirsdag 
Eftermiddag tænke vi at rejse sammen til Neapel, derfra 
over Brindisi og ind gennem den korinthiske Bugt til 
Korinth; saa over Landtangen til Athen. 

Igaar var jeg ude i Villa Borghese udenfor Porta del 
Popolo, en stor, dejlig Park af Stenege og Pinier, med et 
temmelig stort Skulpturmuseum. En Masse Publikum fra 
alle Jordens Lande; den første, jeg saa ved Indgangen, 
var Coquelin med det kloge Hoved, som ligner Biskop 
Monrad. Han giver Forestillinger hernede (nemlig Coquelin, 
ikke Monrad). Da jeg gik derfra, mødte jeg Kong Umberto, 
kørende selv en lille Vogn. Jeg kan ganske godt lide 
denne Konge, som flere Gange har vist, at han har Mod 
og Hjerte, men rigtignok, hvad Grimhed angaar, i Verdens- 
historien kun er bleven overtruffet af sin berømte Fader 
Victor Emanuel. Jeg har drevet Studiet af mine antike 
Mandsfigurer flittig og med en hel Del Udbytte; egentlig 
skulde jeg have længere Tid til Italien, hvor dog de 
fleste findes. Derfor ransager jeg næsten udelukkende 
Antiksamlingerne, har ikke engang været hos Rafael og 
Michelangelo i Vatikanet og kommer der heller ikke. Jeg 
har ogsaa faaet megen mærkelig og udmærket Arkitektur 
at se paa denne Rejse og faar mere og mere Interesse 
for den Kunst. Jeg beundrer saa meget den antike Arki- 
tekturs Evne til at samle Sindet; i det moderne Væsen 
synes alting opsat paa at sprede det. 

Jeg har truffet en hel Del tlinke Kunstnere hernede: 
Hasselriis, Aarsleff, Joakim Skovgaard, Irminger, Kabell 
o. m. a. I Fredags Aftes gjorde de skandinaviske Kunstnere 
en lille Fest til Ære for min Ringhed i >Foreningen«. 
Hasselriis udbragte min Skaal, Irminger havde skrevet 
en lystig Vise og Joakim Skovgaard tegnet en Adresse til 
mig. Det var meget hyggeligt og venligt. 

Det gaar ellers rask for sig med Roms Omkalfatring. 
Nede ved Tiberen blive hele Kvarterer nedrevne, disse 
Tilflugtsteder for den Rergsøeske Romantik. Men jeg 
klager ikke, saa længe de ikke forgribe sig paa noget af 
det udmærkede, og det har de endnu dog ikke gjort. 

Lad mig nu se, at du tager dine sidste Skanser med 
Storm! Rajonetten paa, et livligt Hurra, saa vinder du 
nok Sejr. 

Din 

Fader. 
TIL UDGIVEREN. 

Kære Peter Købke ! ^'''*"' ^^ ^'''*' "*^ 

Tak for dit Rrev og for dine Efterretninger fra Kø- 
benhavn, jeg paaskønner sligt saa meget under Fraværelsen. 
Og særlig Tak for dine Letterstedtske Meddelelser!... 

Akropolis er uhyre dejligt og Theseustemplet ligesaa 
dejligt — og Museerne ! Men forresten er Athen en snurrig 
Rede, der mange Steder ligner en Provinsby af temmelig 
lav Rang. Rutikerne ligne dem i Roskilde og Næstved, 
og Raggaardene »det København, som forsvinder«. Det, 
der gør Ryer som Venedig og Florents saa noble og 
distinguerede, mangler her aldeles; men til Gengæld 
mangle de jo Akropolis, — og Naturen her er skønnere, 
skønt jeg ingenlunde svigter gammel Kærlighed til Italien, 
f. Ex. den romerske Campagne, fordi jeg har betraadt 
Hellas's Jordbund. 

Endnu har jeg intet set til »Expeditionen« undtagen 

Adjunkt Jørgensen, som er fulgt med mig fra Italien; men 

om et Par Dage skal den jo være her. Skriv snart og 

fortæl bare! 

Din bestandig hengivne 

Jul. Lange. 

TIL KUNSTHISTORIKEREN KARL MADSEN. 

Kære Karl Madsen ! ^"»*'»' ^* ^""'^ '««7 

Hermed mine bedste Lykønskninger til din Fødselsdag. 
»Dem Heldengreis im Siegeskranz« i Berlin agter jeg ikke 
at sende nogen Lykønskning, da jeg staar i et spændt 
Forhold til ham og ikke vil være med til at berolige 
hans slette Samvittighed; derimod ønsker jeg alt godt 
over Jens og over dig og haaber, at I maa blive 90 Aar 
Chver). 

Jeg kunde hilse dig fra Parthenon og de andre gamle 
Bygninger hernede. De ere aldeles ikke byggede i japansk 
Stil, og de se ud, som om de vare ganske stolte over 
ikke at være det. De have heller ikke udtrykkelig bedt 
mig om at hilse dig; men jeg tror, at du kunde have 
godt af at komme ned og gøre Bekendtskab med dem, 
for at du om muligt kunde blive »vendt om«, inden det 
bliver for sent. Det er meget godt, at der — af Kunst — 
aldeles ikke er andet at se paa hernede, end hvad der 
er originalt og veritabelt gam mel-græsk, uden nogen For- 
falskning eller Restauration: det giver en dejlig Ro og 
Enhed i Indtrykket. Og deraf er der meget: foruden 
Monumenterne selv 3—4 udmærkede Museer. Der kunde 
endnu blive Haab om dig, hvis du kom herned; og hvad 
mig angaar, kommer jeg uden mindste Tvivl herfra som 
en endnu mere forstokket Gam mel-Europæer, end jeg kom 
herned. Jeg rækker Næse ad Kina og Japan. Kunde jeg 
nu ogsaa komme til Ægypten, vilde jeg ikke alene blive 
forstokket, men aldeles forstenet, og maaske om 10000 Aar 
blive udgravet — som en lille sort, men vel konserveret 
Statue — af et eller andet underjordisk Gravkammer. Hvis 
du saa til den Tid var bleven forvandlet til en lille gul 
eller sort japansk Figur, saa kunde det være morsomt 
at mødes og forny Bekendtskabet. 

Hils din Hustru mange Gange, item Johansens, naar 
du ser dem. Jeg haaber, at Viggo Johansen har tilgivet 
mig, at jeg ikke kunde »staa« endnu en Gang; men det 
var mig virkelig en »fysisk Umulighed« — og der er intet, 
man mere maa respektere end saadanne. 

Din hengivne 

Jul, Lange. 

TIL MALEREN PROF. G. SALOMAN (i Stockholm) \ 

Kære Professor Saloman ! Kbhvn.. s. Novbr. mi. 

Maa jeg takke Dem meget for Tilsendelsen af Deres 
Afhandling om den mangefarvede Marmorskulptur. Den 
har i høj Grad interesseret mig; og jeg føler Trang til 
at meddele Dem, at jeg gennem egne Undersøgelser paa 
enkelte Punkter er kommet til Anskuelser, der afvige fra 
dem, jeg har udtalt i min Afhandling af 1886, og stemme 
mere overens med Deres. 

Paa en Rejse, jeg i Foraaret gjorde til Italien og 
Grækenland, undersøgte jeg i Neapel Rigtigheden af den 
Paastand, som jeg tidligere har anført efter tyske Hjem- 
melsmænd, at Statuer, som vare fremstillede paa antike 
Malerier, vare fremstillede polykrome. 

Jeg tiltræder ganske Deres Mening, at denne Paastand 
er urigtig. 

Herved lægger jeg især Vægt paa Mosaikernes 
Vidnesbyrd, fordi Farven i Mosaikerne er bevaret saa 
frisk og saa fuldkommen. Blandt de ikke mange Mosaik- 
billeder i Museet i Neapel findes der to, som fremstille 
hvid Marmorskulptur. Det ene giver et Exempel paa 
en Marmorherme (med Kappe), som staar aldeles hvid 
mellem de levende Figurer, der have naturlige Farver. 
Det andet viser en hvid Statue af en Nævefægter, staaende 
paa et Postament. Der kan efter min Mening ikke være 
Tvivl om, at denne Farve skal gengive Marmor, især da 
de athletiske Figurers Hudfarve ellers paa antike Malerier 
som bekendt er meget mørk og brun. 

At der paa antike Malerier findes Gengivelser af poly- 
krome Statuer, kender jeg intet Exempel paa af min egen 
Iagttagelse. Thi jeg tror ikke, at det har været Meningen 
med disse enkeltvis, statuarisk, fremstillede Dekorations- 
figurer, at de af Maleren konsekvent skulde fremstilles 
som Statuer. Stofl'erne i Klædebonnet ere ogsaa malede 
med en Lethed, som forbyder at tænke paa, at Kunst- 
neren har villet efterligne Marmor. Den antike Maler- 
kunst interesserer sig jo mere end den moderfie for den 
enkelte Figurs Skønhed og kommer derved til at give 
Figuren et statuarisk Præg, som vi fra et moderne Syns- 

^ Brevet forhen trykt i »Ord och bild« 1896. 

punkt ere udsatte for at misforstaa, som om det havde 
været Hensigten at gengive en virkelig Statue. Dette har 
ogsaa tidligere været mig klart, og jeg har omtalt det i 
en Afhandling (1883) om antik Malerkunst. 

Ved en omhyggelig Undersøgelse af Praxiteles's Hermes 
i Olympia (Originalen) er jeg ogsaa kommet til det Re- 
sultat, at hverken Haaret eller Øjets Iris har været 
malet, Haaret heller ikke forgyldt; det vil med andre 
Ord sige, at Figuren selv ikke har været malet, men at 
Farven har indskrænket sig til Sandalerne, maaske Orna- 
menter paa Klædebonnet o. desl. 

Overhovedet tror jeg, at »Antiken« — dette vide og 
omfattende Begreb, som vi ere tilbøjelige til at opfatte 
altfor snævert — ingenlunde fra først til sidst eller fra 
alle Kanter har havt nogen sikker Lov og Doktrin om 
polykrom Skulptur; men at der har været mange for- 
skellige Meninger om den Sag — tout comme chez nous. 
Og det glæder mig at finde, at De, med mange vægtige 
Argumenter, har udtalt Dem i lignende Retning, som 
sikkert er den sande og sunde. 

Med Højagtelse og venlig Hilsen 

Deres 

Jul. Lange. 

TIL SAMME. 

Kære Prof. Saloman! ^'"»^" ' ^ ^^^ ^««''- 

Tak for Deres venlige Udtalelser om min »Sergei og 
Thorvaldsen« ! Jeg har i det hele taget havt Glæde af den 
Maade, hvorpaa denne Bog er modtaget; men ganske 
særlig har det glædet mig, at den i Sverig er modtaget 
saa godt. Saaledes kan den ogsaa have bidraget en 
Smule til god indbyrdes Forstaaelse mellem Svenske og 
Danske. 

Naar De kommer til København, haaber jeg at se 
Dem, senest i alt Fald til Sommer. Jeg lover mig noget 
af Udstillingen. 

Deres hengivne 

Jul. Lange. 

TIL KUNSTHISTORIKEREN E. HANNOVER (i Dresden). 
Kære Ven! Kthon., se.jan. isss. 

Jeg skylder Dem en Tak for Deres venlige Brev, ja 
endog en Nytaarshilsen tror jeg ikke, at jeg har faaet 
sendt Dem. Her har De den med mine oprigtigste og 
bedste Ønsker, og tillige med gode Forhaabninger ; thi 
det forekom mig meget smukt og lovende, hvad De for- 
talte mig om Deres Arbejde. Jeg beder Dem jævnlig lade 
mig høre fra Dem og ikke være for stræng, hvis mine 
Svar ikke indløbe fuldkommen regelmæssig: de komme i 
hvert Fald nok. Dengang Vorherre skabte alting > efter 
Tal, Maal og Vægt« (som der staar i Bibelen), kom jeg 
desværre til at danne en beklagelig Undtagelse. Der kom 
noget uordentligt ind i min Natur, noget, som saa vanskelig 
kan rette sig efter Almanak og Klokkeslet, uagtet jeg for- 
sikrer Dem, at jeg nærer den dybeste Ærefrygt for disse 
to Stormagter i Livet og ingenlunde mangler god Villie 
til at underkaste mig dem. 

Nu har De vel set Kunstbladet, saa meget mere som 
De selv har skrevet en Artikel i det. Jeg læste Deres 
»Lenbach« med Fornøjelse, den syntes mig at være det 
bedste, jeg har set af Dem. Men er det rigtigt, at Rem- 
brandt brugte Asfalt? Det var mig paafaldende, da jeg 
læste det. Jeg talte med Madsen derom ; han mente heller 
ikke, at De havde Ret. Selv kender jeg jo ikke af Er- 
faring Suppens Tillavning; men det forekommer mig ikke, 
at Rembrandts Suppe smager af Asfalt. 

Dolken^ blev sendt til Berlin til Bodes og hans be- 
kendtes Erklæring. Det var et Smæk for mig. Den viste 
sig virkelig at være Imitation i hvidt Messing i Stedet 
for Sølv. Bode fandt heller ikke, at den var »im Sinne 
der Renaissance gedacht« — deri tillader jeg mig at være 
ganske uenig med ham. Den Dolks Historie er endnu 
ikke afsluttet. Det glædede mig, og jeg paaskønner op- 
rigtig, at Madsen, efter at jeg havde tabt Slaget, stillede 
sig frit og uforbeholdent paa min Side og erklærede, at 
han havde taget fejl, men ogsaa fastholdt Kompositionens 
Ægthed. Jacobsen har taget Sagen paa en fuldkommen 

^ om hvilken Lange havde skrevet Artiklen: »En gammel italiensk 
Dolke i »Tskr. f. Kunstindustri« 1886; den findes nu i Kunstindustri- 
Museet i Kbhvn. 

gentlemansmæssig Maade ligeoverfor mig. Men næsten 
ubegribeligt er det, at ingen i Danmark, end ikke Guld- 
smede, har betvivlet, at det var »drevet Sølv«. 

Hvad siger De om min Polemik om de gamle Møbler^? 

Vær rolig for, at jeg ikke skal forstyrre Dem i Deres 
ømme téte-å-téte med det 1 8. Aarh. ! Jeg ønsker naturligvis 
ogsaa, at De skal afslutte Deres Arbejde derom, og glæder 
mig til Udbyttet deraf. Naar man har taget alvorlig fat 
paa en Sag, skal man naturligvis ikke afbryde sit Forhold 
til den. Men jeg haaber, at Livet i en Verdensstad alligevel 
vil indskærpe Betydningen af det universellere. Tænk 
Dem min Forvovenhed: jeg mener at have fundet nye 

Synspunkter for Betragtningen af _ — Laokoon!! 

Ikke sandt: det gaar virkelig for vidt. Men det kan vi 
altid tale om (det gyser i Dem ved Tanken !). 

Deres hengivne 

Jul. Lange. 

TIL OVERLÆBER L. KLEISDORFF (i Aarhus). 

Kære Kleisdorff! ^'"»^" ' ^^ ^'""^^ ^**«- 

Det skulde være morsomt, om du kunde drive dine 
Leonardo-Studier noget dybere og udførligere. Jeg vilde 
ikke raade dertil, hvis han blot havde Betydning gennem 
sine Kunstværker; thi da vilde du være altfor langt skilt 
fra Materialet; men for et scientiiisk dannet — og taal- 
modigt — Hoved frembyde jo hans Skrifter et rigt og 
overordentlig interessant Stof. Du burde gaa i Færd med 
I. P. Bichter's Udgave og engelske Version af hans 
Manuskripter, som det kgl. Bibliothek ejer, et prægtigt 
Værk. Tør jeg i al Beskedenhed henlede din Opmærk- 
somhed paa et Par Afhandlinger af mig selv (i »Ude og 
hjemme« 1883 og »Tilskueren« 1885). Dermed ønsker 
jog naturligvis ikke at bortlede din Opmærksomhed fra 
ham som Kunstner, og Fotografierne give jo virkelig meget 
Udbylte; men paa Afstand fra dig og fra Varerne selv 
at give dig nogen Anvisning forekommer mig meget for 

usikkert og voveligt. 

Din hengivne 

Jul. Lange. 

^ i »Kunstbladet«. 

TIL KUNSTHISTORIKEREN E. HANNOVER (i Dresden). 

Kcere Ven ! Kbhvn., Marts 1888. 

Tak for Deres sidste Breve! Jeg er ganske enig i meget 
af, hvad De ytrer, jeg har ogsaa navnlig meget imod 
Tyskernes Videnskab i vort Fag, saa højt som jeg end 
skatter fleres, navnlig Bodes Viden. 

Det fornøjer mig at høre om Deres Foretagender og 
Studier. Dog kan De nok forstaa, at jeg er lidt misfor- 
nøjet med, at De nu begynder at forsømme det vigtige 
Æmne Max Klinger: det bliver snart 3 Uger siden, at 
jeg læste Deres sidste Afhandling om denne Storhed, der 
for vort Publikums Bevidsthed dog vel nu udfylder de 
Vio af Europas Kunst. Vi ere af særdeles Himlens Naade 
aabenbart forud for hele den øvrige Verden i Opfattelsen 
af Max Klingers rette Proportioner. Tænk, om De, mens 
De gaar dernede i Dresden og ser paa Rembrandt og 
Tizian og Rafael osv., skulde gaa hen og glemme Max 
Klinger! Ja De mærker maaske, at jeg er ganske for- 
elsket i Navnet: der er noget ved det af en Bjælde, som 
jo har den specielle Egenskab evig at minde om sin be- 
skedne Tilværelse, hvilket kun kan falde vantro Mennesker 
lidt trættende. 

Naa, nu er De nok gal i Hovedet for Alvor! Men 
jeg forsikrer Dem, at jeg egentlig er mere gal i Hovedet 
(i denne Sag) paa Dem end paa Max Klinger. Det 
eneste, jeg har imod ham ~ foruden, at hans Raderinger 
for det meste ere temmelig daarlige, — er, at han hører 
til de Nutidsfirmaer, som driver en ligefrem Geschåft med 
Originalitet. Lad ham det! Fejlen er hos dem, som bide 
paa Krogen. « 

Naa, nu er De nok endnu mere gal i Hovedet — og 
jeg forsikrer Dem, at det var ikke min Mening. Men 
naar jeg ser paa vor egen nyeste Udstilling, saa er jeg 
slet ikke henrykt over den yngste Slægts Bedrifter. Den 
unge Kornerup har malet et ældre Bybud eller Kontor- 
bud i afmagret Tilstand og ganske afklædt, pattende sin 
voxne Datter, og man maa haabe, at han finder bedre 
Smag i hende, end jeg gør. Knaldende Virkning å la 
Bonnat — Gud ved, hvor han har lært den! Dagslys 
over Overkroppen, Maaneskin over Benene; vel under- 

rettede Personer paastaa rigtignok, at det skal være Kold- 
brand 2 Benene, men jeg paastaar, at det er Maaneskin 

— hvilke uhyre og uforudsete Vanskeligheder Kritiken 
har at kæmpe med! Det gamle Kontorbud, som ingen 
Klæder har og derfor heller ingen Lomme, maa alligevel 
have skjult en Lommekam et eller andet Sted; thi hans 
Haar er nylig friseret tværs over den skallede Isse fra 
det ene Øre til det andet — saaledes som ældre Kontor- 
bude gøre det. Jeg ved naturligvis meget godt, at Billedet 
med alt det kunde være et Mesterværk, eller i alt Fald 
et indholdsrigt Værk; men det er det bare ikke. — Saa 
er der en forloren Søn ude ved sine Svin, af Christiansen 

— en fuldkomment pænt vadsket og selv i godt køben- 
havnsk Selskab præsentabel Model i en bedrøvet Stilling. 

— Og saa er der Hammershøjs Job! Ja hvor ondskabs- 
fuld man end er af Naturen, maa man jo indrømme, at 
dette Billede har en Del mere at sige end de andre, at 
der er malerisk Klang og Tone i det. Men jeg kan ikke 
lade være at hviske ganske sagte og ængstelig: Mon det 
dog ikke skulde være en lille Smule saadan af det, som 
man i min Ungdom kaldte affektert??? Ak, denne sagte 
Hvisken vilde løfte sig til et skrækkeligt Raab om en 
soleklar Kendsgerning: Geschåft und Originalitet! — hvis 
vi ikke vare saa bange for at blive spiddede paa Karl 
Madsens og Emil Hannovers spidse Penne. Men saa 
længe som disse Riddersmænd staa Vagt om »de yngste« 
og ikke taale nogen Mukken om noget muggent og usundt 
paa den Kant, saa vove vi kun at hviske. 

Nej lad os holde os til de gamle; der er f. Ex. Pro- 
fessor August Schiøtt, Medlem af Akademiet, R. af D., 
som har malet den skønne Imogen, der belures i sin 
Søvn af den snedige Jachimo. Hun er sød, kan De tro, 
som om hun var bagt af Kagedejg. Jeg forsikrer Dem, 
at det er saa lidt usundt, at det kunde anbefales som 
den ferskeste og mindst hidsende Patient-Diæt. 

Kære Ven! De maa ikke optage dette som første 
Levering af en gennemført Udstillingsanmeldelse, det kunde 
sikkert blive noget trættende for Dem. Men jeg har under 
mine Besøg paa Udstillingen tænkt en hel Del paa Dem 
og gjort Dem nogle Bebrejdelser, fordi De somme Tider 
er med til at se igennem Fingre med det affekterte og 

overhovedet ikke gør den rette Forskel mellem det, som 
griber med den naturlige Tilskyndelses Magt, og det, som 
udklækkes af Trangen til at hitte paa etwasnochnieda- 
gewesenes, som kan være en Plakat for én selv. 

Der er en ung Debutant, Seligmann, som har malet 
smukke Ting, — jeg ved ellers intet om ham, ingen kender 
ham. Den unge Poul Blochs Portræt af sin Fader kan 
jeg egentlig ikke vurdere saa højt, som mange gøre det. 
— Zahrtmanns nyeste Leonore Kristine holder jeg mere 
og mere af, alt som jeg ser paa det; dog er vistnok 
Hovedfiguren her den ringeste. 

Naa, nu har De nok af min giftige og galdesyge 
Passiar — behold nu ingen slem Smag i Munden eller 
den! Hils Prof. Treu, hvis De skulde se ham, og forsøm 
ikke at skrive til mig ! 

Deres hengivne 

JuL Lange. 

TIL SAMME. 

Kære Hannover ! ^'"»^«' " ^^p' ^««« 

Det var kedeligt, at De ikke var paa Ny Carlsberg 
forleden Aften. Det vilde i alt Fald have glædet Dem at 
se Dubois^ og »mes enfants«, Fruen ikke at forglemme. 
Jeg har senere været med ham paa Thorvaldsens Museum, 
men ikke med større Udbytte for min Erkendelse, end 
naar jeg har gaaet der med Jens — De husker maaske 
min yngste Søn. Jeg ved virkelig ikke, om D ubois i en 
saadan Situation er meget klog eller meget naiv. Han 
er maaske bange for at faa Bank af os danske Barbarer, 
hvis han ikke finder alt charmant; eller maaske finder 
han det altsammen charmant, hvilket det jo ogsaa 'fra en 
vis Side set er, og han er uden Tvivl nok Mand for at 
se dets stærke Side. Men dette Ord kom lidt ensformigt 
fra ham. Endog Gratiegruppen fandt han charmant, men 
da jeg sagde, at den dog vist ogsaa var en Smule lør, 
var han ligesaa enig deri. — Forresten er jeg meget for- 
elsket i hans Person ligesom i hans Værker. Man faar 

^ den franske Maler og Billedhugger. 
Breve tn Jul. Lange. 16 

Indtryk af, at han er en meget lykkelig Mand mellem 

Kone og Børn; men han er svagelig — c'est la vieillesse, 

siger han 

Deres hengivne 

Jul. Lange. 

TIL FILOLOGEN S. TUXEN. 

Kære Ven ' Kbhvn., lo. om. uss. 

Dit venlige Brev og Tilbud takker jeg for. Min Util- 
bøjelighed til at holde Kursusforelæsninger for Damer 
maa ikke forstaas urigtigt, som om jeg betvivlede, at 
Kvinder have samme Ret som Mænd til at drikke af 
Kulturens bedste Brønde. Jeg fik navnlig i tidligere Aar 
en Mængde Anmodninger af den Slags fra mange Sider, 
ogsaa om journalistisk Arbejde, Oversætter- og Udgiver- 
arbejde m. m. m. Jeg tror, at jeg handlede klogt og rigtigt 
mod mig selv ved at vise mig tilbageholden. Spørgs- 
maalet var om at leve enten fra Haanden i Munden med 
alle den Slags Ting, eller — endog med nogle Vanskelig- 
heder til en Overgang — virkelig at leve med sit Viden- 
skabsfag og at samle sig om en god Produktion, som 
holdtes i Ære og Anseelse. Jeg tror, at jeg i alle Hen- 
seender har staaet mig bedre ved det sidste. Og navnlig 
har jeg havt en ligefrem Aversion for at producere for 
meget i Tale og Skrift i mit Fag. Det hører til dem, som 
ikke bør behandles ganske tørt som Mathematik eller 
Grammatik; men naar der skal holdes vaagent Liv og 
Aand deri, saa kan man heller ikke give et større Antal 
Undervisningstimer i det om Ugen. Mit Hverv har det 
været at skulle holde Faget højt blandt de øvrige Viden- 
skaber* her i Landet, som i det hele slet ikke vare til- 
bøjelige til at se mildt paa det (saaledes i lang Tid Madvig, 
for ikke at tale om Schiern o. a.), og det er ikke rent 
mislj^kket for mig; men vær overbevist om, at det vilde 
være mislykket totalt, baade i det indre og i det ydre, 
hvis jeg ikke havde holdt det en Smule »fornemt« i viden- 
skabelig Henseende! Det kan være, at en stærkere Kraft 
end jeg kunde have forenet det ene med det andet; men 
jeg tror ikke, at jeg vilde have kunnet det. Hvad Damer 
som Tilhørere ved Universitetsforelæsninger angaar, saa 

har jeg kun engang imellem ved særlige Æmner gjort 

Indvendinger; men somme Tider har det nok ærgret mig 

lidt, at Damerne var i saa stort Overtal over Mændene; 

dog har min Ærgrelse mest gældt Mændene, der ikke 

syntes at betragte dette Fag som noget, der er værdt at 

rejse sig for. 

Venligst Hilsen. 

Din hengivne 

Jul, Lange. 

TIL DR. PHIL. O. MONTELIUS (i Stockholm). 

Kære Ven ' Kbhvn., 19. okt. isss. 

Hjertelig velkommen til dit Hjem ! Tandem aliqvando. 
Jeg tænkte just paa at lade dig efterlyse i Europa. Det 
gør mig kun ondt, at vi ikke kunne udvexle Erindringer 
fra Hellas; thi »auch ich war in Arkadien geboren«. — 
Jeg sender med samme Post som dette Kort Korrekturen 
til »Et Motivs Historie«; den har længe ligget færdig. 

Din Ven 

Jul. Lange. 

TIL DR. PHIL. GEORG BRANDES ^ 

Kære Ven ' Kbhvn., 20. Nootr. 1888. 

Jeg er aldeles enig med dig i, at Pudelen var meget 
bedre, før den blev barberet. Men den kunde i sin tidligere 
Tilstand ikke slippes løs; der havde nemlig rejst sig saa 
megen Opposition imod de stærke Udtryk, at man enten 
maatte opgive det hele eller dæmpe Ordene. Offentlig- 
gjordes Erklæringen i sin første Skikkelse, vilde man for- 
ære Modstanderne den Triumf, at det hele Skridt end- 
ogsaa fra dansk Side fandt overvejende Misbilligelse. — 
Det skulde gøre mig ondt, om du ikke vilde være med, 
og jeg beder paany om din Underskrift til Søndag Morgen. 
I »Selskabet« findes alle [Slags] Folk med Undtagelse af 

^ i Anledning af en Protestadresse mod den Behandling, Dr. A. B. 
Drachmann havde lidt ved Besættelsen af en Professorplads i Kristiania. 

16* 

de allertydeligste Undermaalere eller Vartovslemmer. Na- 
turligvis ogsaa mange af dine Modstandere; men du har 
jo f. £x. ved »Biografisk Lexikon« fundet dig i at staa 
paa Liste sammen med mange af dem. Tag nu mod 

Raison ! 

Din hengivDe 

Jul. Lange. 
TIL SAMME. 

JCbIwn., 29. NoD. ISSSf. 

All right, kære Ven; du har ingen Attentat gjort paa 
min Tid, da jeg billigvis ingen Fordring kunde gøre paa 
at have et tomt Auditorium staaende til Disposition, naar 
jeg ikke engang havde til Hensigt at benytte det. Jeg 
læser Semestret ud i Malerisamlingens Lokale. — Mange 
Tak for din Rusland, som interesserede mig at læse. 
Dog sætter jeg den ikke saa højt som Polen, især dette 
ulykkelige Riges første Halvdel, der forekommer mig næsten 
det betydningsfuldeste, du har skrevet. 

Din hengivne 

Jul. Lange. 

TIL KUNSTHISTORIKEREN KARL MADSEN. 

Kære Madsen ! ^'"»''« ' ^' ^^^' ^««* 

Forleden Aften paa Kafeen anførte du en japansk Ud- 
talelse, der gik ud paa, at de europæiske Malere tog 
for meget med paa deres Billeder, som hellere burde ude- 
lades. Vilde du ikke vise mig den Venlighed at opgive 
mig hele Citatet eller en Henvisning til, hvor jeg kan 
søge det. Jeg havde nok Lyst til i mit Slutningsforedrag, 
som bliver trykt, at indflette en Note derom, og jeg for- 
sømmer naturligvis ikke at anføre, hvem der har gjort 
mig opmærksom paa det. 

Venlige Hilsener. 

Din hengivne 

Jul. Lange. 

TIL CAND. JUR. VALD. VEDEL. 

Kære Hr. Vedel! ^*'»^«' 27.Febr. m9. 

Jeg takker Dem for den tilsendte Anmeldelse og er 
fra min Side meget vel fornøjet med den, baade hvad 
Indhold og Toneart angaar. 

I Deres Brev synes De at overvurdere min Kompe- 
tence med Hensyn til den foreliggende Opgave i en for 
mig beskæmmende Grad. Jeg vil paatage mig at læse en 
hel Del Filosofi af forskellige Arter; jeg er ikke bange 
for at bide paa nogen Naturvidenskab eller Mathematik 
— naar den ikke er altfor høj — ; men noget, der tilsigter 
Definitioner af »det skønne«, kan jeg virkelig ikke indlade 
mig paa med nogen alvorlig Interesse. Jeg ved ikke en- 
gang, om jeg er saa loyal at sige som gamle Molbech, 
at »alene en udtrykkelig Befaling fra Hans Majestæt Kongen« 
skulde kunne formaa ham til at se et vist Theaterstykke ; 
jeg tror ikke engang, at en allerhøjeste Befaling kunde 
faa mig til at studere systematisk Æsthetik. Saa hellere 
Galej slave. 

Jeg har nok »kiget lidt« i min Ven Wilkens' Bog, og 
jeg mindes nok fra min Ungdom noget af den Slags; 
men fra den Tid, da jeg kom ud i Verden og fik de 
første Begreber om Historiens Virkelighed, har jeg faaet 
en uhelbredelig Afsmag for denne »impotente« Videnskab. 

Dermed mener jeg ikke, at enhver Ting, som er kommet 
frem under den æsthetiske Videnskabs Etikette, skulde 
være kassabel — det vilde ogsaa være meget arrogant af 
mig at mene det—; men det forekommer mig, at Opgaven 
er den at faa de æsthetiske Problemer ind i Historien. 
De tilhøre den i Virkeligheden og have hvert til sin Tid 
været brændende og bestemmende for Udviklingen. Histo- 
rien skal være noget mere end den tørre Biografi eller 
Katalog, den skulde være en forstaaende Genoplivelse af 
Udviklingen og de Tænkningens Kampe, der have været 
Omdrejningspunkterne i den. 

Det er min Mening, som jeg tillader mig at komme 
frem med, fordi De har spurgt mig. 

Deres ærbødige 

Jul. Lange. 

TIL CAND. MAG. M. GALSCHIØT^ 

Kære Hr, Galschiøt! ^^^'^ ' ^ ^«'-'» ^««« 

Jeg beder Dem være overbevist om, at jeg paa Grund 
af Arbejde, jeg allerede tidligere har paataget mig, umulig 
kan gaa ind paa Deres Forslag. Er De bedrøvet, saa er 
jeg sønderknust; er De nedbøjet, saa ligger jeg næsegrus 
i Støvet; græder De, saa drukner jeg Universet i et Ocean 
af Taarer; kort sagt: jeg giver Dem ikke Lov til at sejre 
i denne Sorgens Konkurrence, men stabler Pelion paa 
Ossa og gør Olymp til en Vorte. 

Deres hengivne 

Jul. Lange. 

TIL DR. PHIL. J. L. HEIBERG ^ 

Kære Dr. Heiberg ! Kbhon., 2. Marts ms. 

Det brænder lidt paa min Samvittighed, at jeg sagde 
om N. N. i VI. Kl., at han forekom mig at »række Tunge 
indvendig«. Det var et graverende Udtryk, som jeg er 
uberettiget til at bruge, og som, nøjere beset, heller ikke 
svarer til mit Indtryk. Det gaar snarere ud paa, at han 
er en meget prosaisk Natur og derfor maaske noget 
utilgængelig for — og atter som Følge deraf noget uvillig 
imod — den Art Kundskab, som jeg er sat til at meddele 
(forsaavidt den ikke gaar ud paa blot positiv Kundskab). 
Heri tror jeg ikke, at mit Indtryk ganske skuffer mig; 
men jeg overvurderer virkelig heller ikke dette Indtryk, 
da jeg jo egentlig kender ham saa grumme lidt. Han 
ender maaske alligevel som en stor Digter. 

Der er i begge Klasserne adskillige unge Mennesker, 
som jeg paaskønner meget og som virkelig bide godt paa 
Krogen — hvis jeg maa bruge dette Billede i god Betyd- 
ning — ; men jeg tror nok, at der er andre, som ikke 

' der havde bedet Lange skrive en Artikel om Foraarsudstillingen til 
»111. Tid.€ og spøgende ytret, at han vilde blive meget bedrøvet over 
et Afslag. 

^ dengang Medbestyrer i »Borgerdydskolen«, hvor Lange var Lærer 
i Kunsthistorie. 

ere komne til Ro med det Problem, hvad de egentlig 
skulle med dette. Deriblandt er der ganske vist nogle 
løje Fyre, som overhovedet ikke have synderlig Appetit 
paa Videnskaben; men der er maaske ogsaa flinkere Folk 
iblandt dem, som have Anlæg i andre Retninger. Der- 
over er der forresten intet at klage; og ved enkelte Lej- 
ligheder — navnlig naar jeg har forevist Samlingerne — 
har jeg en fornøjelig Følelse af, at alle ere godt med. Med 
Hensyn til det personlige har der aldrig været en Pille 
i Vejen, uagtet jeg et Par Gange har haanet de meget 
magelige. 

Jeg kan ikke noksom opmuntre Dem til at give os 
Stederne af Aristofanes paa Dansk. 

Deres hengivne 

Jul. Lange. 

TIL CAND. JUR. VALD. VEDEL. 

Kære Hr, Vedel! ^^^'"'' ^^ a^««"'« ^««» 

Det er en Fejl ved min litterære Virksomhed, at jeg 
næsten aldrig har interesseret mig for, at mine Arbejder 
bleve anmeldte eller offentlig omtalte. Paa en enkelt Und- 
tagelse nær har jeg ikke opfordret nogen dertil, jeg har 
endog ved Lejlighed raadet fra. Det beror ikke paa Stolthed, 
men derpaa, at min Interesse i Reglen, naar mine Arbejder 
udkomme, er saa stærkt optaget af andre Ting, at det 
foregaaende staar for mig som noget, der ikke kommer 
mig synderlig ved. 

Dette er jeg kommet til at tænke paa i Anledning af, 
at en Kunstner idag med megen Interesse omtalte for 
mig en lille Afhandling, som jeg har leveret i sidste Hæfte 
af Letterstedts Tidsskrift og som har til Overskrift: »Studiet 
i Marken. Skilderiet. Erindringens Kunst«. I første Øje- 
blik undrede det mig næsten, at nogen bragte detÆmne 
paa Rane^ som stod for mig selv omgivet af Forbigangen- 
hedens kolde Taage; men senere kom jeg til at tænke 
paa, at det ikke var rigtigt af mig at lade Udtalelser, 
paa hvilke jeg dog i Grunden selv lægger megen Vægt, 
saa ganske sejle deres egen Sø. Da de nu desværre i 
dette Tidsskrift let kunne blive meget u paaagtede i Dan- 

mark, tillader jeg mig at spørge Dem, om De vil finde 
det Umagen værd at henlede Opmærksomheden paa dem, 
naar Lejlighed gives. Jeg ved ikke, om De har læst Stykket 
og om det interesserer Dem ; men af en Artikel af E. Skram 
i ^Tilskueren«, der handler om Udtalelser af Dem, som 
jeg ikke kender, slutter jeg, at den Tankegang, jeg har 
udtalt, maa være ret vel anbefalet til Dem. 

Dette er naturligvis kun en Henstilling, og De maa 
endelig ikke tro, at jeg i mit Sind paabyrder Dem nogen 
Forpligtelse til at følge den. Personlig er der allermindst 
nogen Forpligtelse for Dem, eftersom jeg, hvis jeg maatte 
følge min egen Hu, blot ønskede uforstyrret at give mig 
af med andre Opgaver. Men det skulde glæde mig, om 
De kunde finde noget i selve Sagen, der kunde være 
frugtbart for videre Omtale. 

Naar De har overvejet, hvad De vil, saa send mig et 
Par Ord til Svar! 

Deres hengivne 

JuL Lange. 
TIL SAMME. 

Kære Hr. Vedel! ^^^"""^ ^'^«ff ^*«^- 

Jeg tror ikke, at jeg har misforstaaet Dem, naar jeg 
saavel igaar Aftes som under en tidligere Samtale har 
ment fra Dem at høre en Indsigelse imod, at den æsthe- 
tiske Værdi skulde kunne henføres til et enkelt Forhold. 
Vi ere ikke komne nøjere ind paa en Diskussion om 
dette Punkt; og da jeg snart skal rejse, gives der maaske 
ikke god Lejlighed dertil for det første. Men jeg maa 
have Lov til at lette mit Hjerte med den Udtalelse, at 
jeg fra min Side meget bestemt fastholder, at den æsthe^ 
tiske Værdi bestaar i et enkelt Forhold og ikke kan be- 
tragtes som en Sum af forskelligartede Addender. Det 
forekommer mig ikke vanskeligt at vise, at den sidst- 
nævnte Anskuelse ikke alene vilde være fejlagtig, men 
endog paa Forhaand maatte kaldes uvidenskabelig. 

Jeg tør som sagt ikke opfordre Dem til nu at udfægte 
denne Sag; men jeg vilde være Dem taknemlig for en 
lille Meddelelse, om jeg ikke har opfattet Deres Mening 

rigtig. Glem ikke, at De har lovet mig G. Brandes's Ar- 
tikler om den Heibergske Æsthetik til hurtig Gennem- 
læsning! 

Deres hengivne 

Jul. Lange. 
TIL SAMME. 

Kære Hr. Vedel! ^^^^''■' ^^-^^^ ^«*^- 

Tak for »Ny Jord«, som jeg tillader mig at beholde. 
Brandes's Artikel forekom mig betydeligere og bedre, end 
jeg in casu havde ventet. Den er vel ikke fuld retfærdig 
imod Heibergs tekniske Ledelse af vor Litteratur fra hans 
Samtid; men den er i Tonen næppe uartigere, end jeg 
selv ved Lejlighed har været mod Heibergs Kunstansku- 
elser, saa at jeg forsaavidt ikke har noget at lade den 
høre. 

Hovedindholdet af Deres Brev er jeg ganske forfær- 
delig uenig med. Hvad den »moderne Simplifikationsfeber« 
— er der egentlig et saadant pathologisk Fænomen i vore 
Tider? — angaar, maa jeg dog minde om, at der over- 
hovedet ikke er Videnskab uden paa Betingelse af konse- 
kvent og gennemført Abstraktion. Naar man ikke ubarm- 
hjertig abstraherer Størrelsesbegrebet fra Begreberne om 
Vægt og fysiske Kræfter og materielle Forhold, er der 
hverken Mathematik eller Fysik eller Kemi. Det er en 
Grundbetingelse for, at disse Videnskabers Arbejde kan 
komme i Gang, at deres Begreb holdes fuldkomment rent. 
At man dermed kommer ind i Vanskeligheder, at man 
let kan tage Livet af Livet og gøre »Verdensbilledet fattigt«, 
det nægtes ikke — men hvem siger, at Videnskaben er 
let? Ved at afvise Kravet til konsekvent gennemført Analyse 
forekommer det mig, at man kommer til at operere med et 
ukritisk Sammensurium af Princip-Brokker, som kun slaar 
til for »Illustreret Tidende« eller anden litterær Konver- 
sation (De ved nok, at jeg ikke mener dette personlig 
mod Dem; men det hænder saa tidt, at en Mand er 
bedre end hans Meninger). 

Desuden har Sagen sin overmaade vigtige praktiske 
og kritiske Side. Skulle vi f. Ex. indrømme, at visse 
Statuer i mindste Maade have Krav paa al anses for gode 

Kunstværker, fordi der er en Kapital af hæderlig National- 
følelse og Pietet mod store Mennesker indestaaende i dem? 
Skulle vi sige, at Katakombernes Kunst er god Kunst, 
fordi den paa hundrede Maader frembyder en overordentlig 
Interesse? Nej det er netop i historisk Henseende meget 
vigtigt at fastholde, at den egentlig slet ikke er Kunst, at 
det slet ikke er fra den Side, den skal ses. 

Angaacnde det, som er godt gjort — litterært eller 
kunstnerisk — har jeg andensteds udtalt min Mening. Lad 
mig blot minde om, at der aldeles ikke er noget, som 
saadan i Almindelighed er »godt gjort« ! Er noget godt 
gjort, saa er det altid i en bestemt Retning, en bestemt 
Aand, o: Udtryk for en særlig Art Værdifølelse. Det 
daarlige Publikum anser undertiden det filede, slikkede, 
pilne for at være eo ipso godt gjort; det bedre Publikum 
anser det snarere for at være eo ipso slet gjort o: ud- 
tryksløst, tomt, pedantisk. Jeg kender ikke det Digt af 
Hugo, som De nævner; men efter hvad jeg ellers kender 
af ham, antager jeg dog, at det er godt gjort i en ud- 
præget, energisk Aand. 

Venlige Hilsener. 

Deres 

Jul Lange. 

TIL DR. PHIL. J. L. HEIBERG. 

Kære Dr. Heiberg ! Antwerpen, n. Aug. ms. 

Det var jo fra Begyndelsen af Aftale imellem os, at 
mine Skoletimer ikke kunde være til Hinder for, at jeg 
rejste udenlands, naar jeg kunde se Lejlighed dertil; og 
De var ogsaa specielt forberedt paa, at jeg skulde fore- 
tage min nuværende Rejse. Jeg tør vel derfor rolig gaa 
ud fra, at den ikke volder Forstyrrelse i Skolens Maski- 
neri i det hele; men der er alligevel for mig noget util- 
fredsstillende i, at saa meget af en i Forvejen knap til- 
maalt Tid gaar bort for Undervisningen i mit Fag. Jeg 
skal nok se at gøre mine Sager friskt og flinkt, naar jeg 
kommer tilbage. 

Jeg haaber, at De er vendt rask og med godt Udbytte 
hjem fra Deres tyske Rejse. Min Rejse er hidtil gaaet 
godt; jeg har set saa mange Domkirker og Malerier og 

Statuer, som jeg har kunnet overkomme, deriblandt mange 
mæt-kværdige Ting. Jeg vilde gerne høre et Par Ord fra 
Dem, men jeg kan ikke engang opfordre Dem til at skrive 
til mig, da min Rejse foreløbig maa gaa hurtig for sig 
gennem en hel Mængde franske Provinsbyer, og det er 
umuligt for mig at sige nøjagtig forud, naar jeg er paa 
de forskellige Steder. Til Paris kommer jeg vel senest 
den 8de Septbr. eller saa — maaske temmelig længe før. 
Venligste Hilsener til Dem selv, Deres Hustru, Prof. 
Møller og f. Ex. Jens, naar De ser ham paa Skolen, fra 

Deres hengivne 

Jul, Lange, . 

TIL UDGIVEREN. 

Kære Peter Købke! Toumat, ss.Aug. ms. 

Idag kom jeg her til denne mærkelige By Har 

det forresten godt; alligevel maa jeg tilstaa, at det ganske 
ualmindelig raa og kolde Vejr, som har fulgt mig siden 
sidste Mandag, da jeg i Munster oplevede et første Rangs 
Tordenvejr, har taget noget paa mig, dog uden at gøre 
min Arbejdskraft eller Arbejdslyst noget Afbræk. I denne 
Eftermiddag synes netop Vejret at have fattet bedre For- 
sætter. Du kan tro, at der falder rigelig af til Forstaaelsen 
af Roskilde Domkirke. I Westphalen saa jeg Osnabruck 
og Munster, og begge Steder var der allerbedste Lejlighed 
til at studere den tredelte Vinduesgruppes Naturhistorie; 
dernæst saa jeg Roermond i det hollandske Limburg med 
en overmaade livlig og flot lille Kathed ral, der ogsaa 
havde meget at fortælle om Slægtskab med Roskilde. Nu 
er jeg her i Tournai, som jeg saa længe har længtes til; 
idag har jeg kun faaet set paa, hvor meget der foreligger 
om min Opgave — og det er meget; i Morgen skal jeg 
nøjere i Færd med det. I Eftermiddag gennemsaa jeg 
Kathedralens meget rige Kirkeskat, hvor der bl. a. fandtes 
et med Perler og raa Juveler utrolig rigt besat, stort 
Guldkors fra Merovingisk Tid, der indeholdt en Splint af 
Kristi sande Kors. Jeg saa den og tør indestaa for, at 
det virkelig var en Splint — det er dog allerede noget! 
Man ser da heraf, at det ikke er den rene Løgn med 

disse gamle Relikvier. Der var forresten mange reelt 
udmærkede Ting, bl. a. et dejligt Elfenbenskrucifix af Du- 
quesnoy; en Pragtkappe som Karl den femte bar, naar 
han præsiderede i den gyldne Vlies's Ordenskapitler (det 
var et udmærket Stykke!), Elfenbenssager fra den tidligste 
Middelalder, et stort, glimrende udarbejdet Guldskrin fra 
det 13. Aarh. med Kirkens 2 Helgeners Relikvier m. m. ra. 
Jeg beder dig ikke at tale til Folk om mine Roskilde- 
Studier, og le ikke ad min Opfordring til at lade være! 

Venligste Hilsener. 

Din 

Jul. Lange, 

TIL KUNSTHISTORIKEREN EMIL HANNOVER. 

Kære Ven' Kbhon., s.Novtr. isss. 

I Realiteten er jeg enig med Dem deri, at de anførte 
Samleværker til fransk Kunsthistorie ere alvor- 
lige desiderata — hvilket dog ikke kan motivere, at der 
raabes Ak og Ve over, at de ikke allerede findes i Biblio- 
theket*. Saa dumme som vi andre ere, vilde vi dog "have 
meget let ved at skrive en Liste ligesaa lang som Lepo- 
rellos over desiderata hver i sin Retning. Et er at ønske, 
et andet er at faa. 

Hvad Monografier over nyere franske Kunstnere an- 
gaar, synes mig, at man bør begrænse endog sine Ønsker 
til de allervigtigste. 

Deres Forslag angaaende Bibliografi finder jeg virkelig 
paaskønnelsesværdige, om jeg end ikke kan indrømme 
Rigtigheden af, at Bibliotheket fuldkomment mangler Forsøg 
i denne Retning. Det forekommer mig, at man netop ved 
Bibliografier bør lægge mest Vægt paa de fortløbende, og 
i den Henseende yde jo flere Tidsskrifter, fremfor alle 
»Repertorium fur Kunstwissenschaft« gode Tjenester. Men 
De har uden Tvivl Ret i, at der her er mere at gøre. 

Af specielle Arbejder over nederlandsk Kabinetskunst 
mangler der jo meget i Bibliotheket, men paa dette Punkt 
kan man jo søge til Malerisamlingens Bibliothek, der vir- 
kelig er ret vel, om end ikke fuldstændig forsynet. 

^ Kunstakademiets. 

I det hele har vor Methode, medens jeg har været 
med i Bibliothekskomiteen, været rigtig: nemlig først og 
fremmest at lægge an paa at anskaffe Kunstlitteraturens 
Gros, hvilket koster mange Penge, som ellers kunde være 
anvendte til mindre Sager. Der er ogsaa udrettet adskilligt 
i den Retning, lige til den allerseneste Tid. Men forsaa- 
vidt jeg har nogen Del i det hele, saa erkender jeg med 
Ruelse, at man tidt kunde have lagt sit Hoved bedre i 
Blød. — Ja, ja, bagefter kommer tyndt 01, nu angrer 
man det. 

Venlig Hilsen, jeg pønser paa snart at besøge Dem. 

Deres hengivne 

Jul. Lange, 

TIL SAMME. 

Kære Ven ' Ktkon,, 29. sovtr. ns9. 

Jeg paaskønner meget Deres Ihærdighed i Granskningen 
af Opgaven^; men det staar klart for mig, at vi med de 
Midler, som nu staa til vor Raadighed, ikke kunne naa 
til et sikkert Resultat, og at det ikke vil være raadeligt 
at betro sig til Kombinationer og Konjekturer. Det bliver 
under de givne Forhold min Opgave blot at undgaa at 
sige nogen Fejl om det omhandlede Punkt, der jo staar 
i et meget ligegyldigt Forhold til min Afhandlings egent- 
lige Æmne. 

Davids Præstationer i Veltalenhed har jeg i sin Tid 
gennemgaaet, oversat og excerperet, og jeg har ingen Grund 
til at tro, at noget af Betydning for mit Æmne er und- 
gaaet min Opmærksomhed. Forresten er det et Æmne, 
man meget godt kunde gøre til Genstand for selvstændig 
Behandling, som et Slags typisk Exempel paa halvt van- 
vittig Idealisme. 

Venligste Hilsener. 

Jul Lange. 



^ at nævne andre Fremstillinger af Marat end Davids Maleri af 
Drabsscenen i Badekamret. 

TIL PROF. KARL WARBURG (i Goteborg). 

Kbhon., 2. Jan. 1890. 

Kære Dr. Karl og Fru Betty Warbarg ! 

Tro ikke om mig, at jeg er et utaknemligt Afskum, 
som kunde have glemt, hvor megen Glæde og Opmuntring 
jeg havde i Paris paa den Tid af Dagen, da man trænger 
til Selskab med levende Mennesker i Stedet for Malerier 
og Statuer! Tak for eders venlige Nytaarshilsen, som jeg 
gengælder af Hjertet! Jeg ønsker, at Doktoren i det nye 
Aar maa vinde mange litterære Laurbær, og Fruen ønsker 
jeg, at hun maa gøre Fremskridt i Respekt for osAugurer; 
thi jeg frygter for, at dette Organ ikke er saa udviklet 
hos hende, som Augurerne kunde ønske. Og mig selv 
ønsker jeg, at vi maa genses ad Aare. 

Eders hengivne 

Jill. Lange. 

TIL CAND. JUR. VALD. VEDEL. 

Kcere Ven ' Kthon., 9. Fetr. 1890. 

Tak for Afhandlingen^ om »Fantasterne« og Forfatteren, 
som har interesseret mig meget baade ved Æmnet og Be- 
handlingen! Æmnet havde jeg forud meget tilovers for; 
og Deres Fremstilling har virkelig beriget og uddybet 
min Opfattelse af det. Særlig har det været mig slaaende, 
hvad De oplyser om Poul Møllers Betydning for Schack 
og hans Bog: der er her paapeget en meget ejendommelig 
national Udviklingstraad i vor Litteratur. Ogsaa Deres 
psykologiske Billede af Schack forholder sig saaledes til 
hans Bog, at det ene fortræffelig forklarer det andet. 

En Ting har jeg dog vanskelig ved at forstaa, nemlig 
Schacks F'orhold til det 1 9de Aarhundredes religiøse Gen- 
fødelse (Mynster). Af hans Bog havde jeg sluttet, at Re- 
ligionen for ham ikke var nogen reel Livsfaktor; jeg har 
ogsaa baade, da Bogen var ny, og i de seneste Aar hørt 
den anklage derfor, som det forekom mig, ikke uden 
Føje fra Anklagernes Side. I den har jeg hverken fundet 
Spor af en »Overvorherre« eller »Undervorherre« som 
virkende Magter — i hvert Fald ikke i Skildringen af den for 

^ i Tidsskriftet »Litteratur og Kritik«, Jan. 1890. 

Hovedpersonen afgørende Krise, der forresten staar for 
mig som det bedste, jeg har læst i Retning af nøjagtig 
og sandhedstro Analyse af en psykisk Krise. Jeg tvivler 
ikke om, at De har Hjemmel og Grunde for, hvad De 
meddeler om denne Side af Schacks aandelige Liv; jeg 
mener blot, at det er vanskeligt at forlige det med Ind- 
trykket af Bogen. 

Bør den utrykte, ufuldendte Roman ikke engang offent- 
liggøres? 

Til Slutning vil jeg blot have Lov til kortelig at ud- 
trykke den Mening, at Fantasteri, om det end for den 
enkelte kan virke fordærveligt og som en Orm udhule 
Livet og fortære dets Kærne, alligevel har Krav paa en 
skaansom Opfattelse som en Sygdom, der nødvendig med- 
føres af Menneskenes Lod i de nyere Tider af Historien. 
Menneskenes tætte Samliv i Civilisationen nøder den enkelte 
til at give Afkald paa en uhyre Mængde Krav til Virk- 
somhed, til Lykke, til Oplevelser, til Udfoldelse af de 
naturlige Evner, for en Del ogsaa til Tilfredsstillelse af 
naturlige Drifter. Det virkelige Liv volder disse Krav en 
hurtigere eller langsommere -- for det meste en langsom — 
Død; men de spøge efter Døden, og Spøgeriet er 
Fantasteri. Er Virkeligheden skaansom, kan det, som for 
en Tid var Fantasteri, ifølge den Drift, der oprindelig 
var i det, meget godt omsættes i reel Handling. 

Fantasteri er Surrogat for Liv, Virksomhed, Begivenhed ; 
men vel at mærke: Romaner, Dramer, Malerier osv. osv. 
ere ogsaa Surrogater for Liv. Ere vi saa lykkelige at 
opleve noget, som virkelig er Liv, saa indse vi med det 
samme, at ^Vioo af det, som vi kalde for Liv, er Surro- 
gater for Liv. Men De finder mig maaske vel filosofisk. 

Deres hengivne 

Jul. Lange. 

TIL PROF. L. DIETRICHSON (i Kristiania). 

Kære Ven! Kbhvn.. 25.Febr. 1890. 

Det var prisværdigt af dig at skrive mig til; jeg har 
aldrig tvivlet om, at vort personlige Forhold var det 
gamle og gode, men jeg havde forestillet mig, at vi vare 
komne meget længere fra hinanden i Anskuelser om Kunst, 

end jeg af dine Ord om min Bog^ ser at være Tilfældet. 
Det glæder mig oprigtig, at du finder noget godt ved 
den; men en god Bog er det jo i stræng Forstand ikke, 
eftersom det slet ikke er nogen Bog. Men tilsidst skal 
jeg nok faa en Bog færdig, og saa vil jeg da haabe, at 
den eneste Bog, jeg faar gjort, dømmes til at være god. 

Du skriver, at du »slides op«. Deri er der noget, som 
er nobelt og godt; det viser, at Livet tager dig stærkt i 
Tjeneste, og at du gør din Nytte — hvilket jeg forresten 
heller ikke har betvivlet. Vi skulle helst allesammen slides 
op. Men jeg haaber dog, at det ikke sker for hurtig med 
dig. Din legemlige Modstandsevne staar uden Tvivl ikke 
i det rette Forhold til din aandelige Arbejdskraft og Ar- 
bedstrang, og derfor skulde du ikke byde dig altfor meget. 
Jeg finder, at 6 Forelæsninger om Ugen er en urimelig 
Byrde at slæbe; og jeg kan ikke forstaa, ^t det kan være 
nødvendigt for dig at paatage dig en saadan Forpligtelse. 
Kan du ikke samle dine Tilhørere fra forskellige Kanter 
i samme Auditorium, saa at du kan slippe med 2 Timer 
om Ugen? Jeg for min Del vilde ikke til Stadighed 
underkaste mig en Fordring om at holde 6 ugentlige 
Forelæsninger, uagtet jeg maa finde mig i at holde flere 
end Høyen, der regelmæssigt kun holdt 1 Forelæsning 
om Ugen, skønt han var Docent baade ved Universitetet 
og Akademiet. 

At du vil tage Ordet om min Afhandling om »Studiet 
i Marken osv.«, regner jeg mig oprigtig til Ære. Jeg mindes 
jo godt, at du om min Bog om Kunstværdi skrev en Ar- 
tikel, der var den grundigste og mest gennemtænkte, der 
blev skrevet om denne lille Bog, .hvilket ikke vil sige 
lidet, da der blev skrevet om den af flere fremragende 
Tænkere. Dengang svarede jeg hverken dig eller de andre. 
Grunden laa i en psykisk Egenskab hos mig, en vis 
Frygt for ikke at bevare min Tænkning ganske uhildet, 
naar jeg ved at optage en Polemik ligesom bandt mig 
til en bestemt Synsmaade, som jeg gjorde mig til Advokat 
for. Den samme Egenskab vil maaske atter bevirke, at 
jeg ikke optager Kampen, selv om din Artikel kan op- 
fordre dertil. I slige Sager mener jeg vel at kunne sige 
noget rigtigt; men det er himmelvidt fra, at jeg skulde 
mene at kunne udtømme det rigtige, og derfor er jeg 

^ »Bastien Lepage og andre Afhandlinger«. 

— paa mihe egne Vegne — bange for » Rethaver! «. Hvad 
min gamle Anskuelse om Kunstværdi angaar, holder jeg 
dog i det hele endnu fast ved den'; den forekommer mig 
nyttig for Historien som Overgangsbestemmelse mellem 
Kunsten og Livet. 

Venlig Hilsen til dig og din Hustru. Jeg haaber en- 
gang snart at møde eder et Steds i Verden. 

Din hengivne 

Jul. Lange. 
TIL FULDMÆGTIG A. P. WEIS^. 

Kære Ven ' Kbhvn., 23. Juni 1890. 

Gransk nu det vedlagte Papir med Nøjagtighed, Skarp- 
sindighed, Varme, Sagkundskab, Venskab og Visdom! Der 
kan jo heller ikke være noget i Vejen for, at du viser 
det til din Kontorchef eller andre, hvis du finder det 
fremmende for Sagen. I en lang Samtale med Jørgensen 
forleden Aften kom vi til det — rigtignok meget kalkula- 
toriske — Resultat, at Brutto-Udgiften til det hele vilde 
beløbe sig til 30—35 000 Kr., fordelte paa 4 Aar. 

Hvor meget deraf tror du, at Staten vilde gøre sig en 
Ære og Glæde af at bestride? Det vedlagte vilde, naar 
Sagen engang indsendes, være at betragte som et Bilag 
til min Ansøgning. I denne selv vilde jeg naturligvis 
fremhæve, at en saadan Bevilling ikke søges af mig paa 
mine Vegne, men paa hele mit Fags og alles her i Landet, 
som give gode Bidrag dertil, være sig som reproducerende 
Kunstnere eller som Forfattere. 

Din hengivne 

Jul. Lange. 

TIL DR. PHIL. VALD. VEDEL (i Baden-Baden). 

Kære Doktor! ^^^'"'' ^'^ •^«" ^**^ 

Da jeg idag kom hjem fra et lille Besøg hos min 
Søster i Sverig, forefandt jeg Deres venlige Brev og glædede 

^ i Anledning af et paatænkt illustreret Skrift om de betydeligste 
Kunstværker i vore Samlinger. 

Breve tn. Jul. Lange. 17 

mig over, at De under den store Verdens Tummel havde 
husket paa mig. I Modsætning til Dem har jeg — som 
for det meste i Sommerferietiden — den dybeste Ro, da 
jeg er ganske alene i min Lejlighed, men er alligevel ikke 
rigtig oplagt til stærkt Arbejde, da jeg indtil for kort Tid 
siden har arbejdet temmelig strængt — med de gode 
gamle Ægyptere — og trænger lidt til at ligge brak. 

Jeg misunder Dem ikke saa lidt at kunne vandre en 
Stund om i Bjergene og forstaar godt, at De foretrækker 
det for lige efter Berlin at give Dem i Kast med Dresden. 
For mig, der vel kan se, men ikke høre, er Livet i de 
store Byer egentlig altid — i alt Fald, siden jeg blev 
tunghørig — et Museumsliv paa en Hals: jeg har altid 
en Masse Spørgsmaal at stille til Museerne og maa hænge 
i med Tungen ud af Halsen for at samle Svar paa dem. 
Jeg sætter paa en Maade stor Pris derpaa og har ogsaa 
opnaaet noget i Retning af at bringe mit individuelle 
Jeg i intim Berøring med den hele Menneskeheds Ud- 
vikling. Man kommer ligesom de fromme Folk i Oldtiden 
til Delphi med sine Spørgsmaal om allehaande Ting, der 
ligge én paa Sinde; og jeg tror, at Museerne, naar man 
gør sig Flid med dem, i det hele taget har klarere og 
sandere Oplysning at give, end Pythia i gamle Dage havde, 
om hun end satte sig paa en Trefod. Overhovedet ere 
Museerne mageløse til alt, hvad det rent intellektuelle Liv 
angaar: der er Anskuelighed og Aand og Rigdom og Klarhed 
og Alsidighed; men der er tillige for det personlige Liv 
en overordentlig Ensidighed deri, at det er saa udeluk- 
kende intellektuelt : at det med saa stærke Kræfter drager 
Tanken rent bort fra det smaa, som personlig vedkommer 
ens Jeg. Forsaavidt var Pythia bedre, som hun dog gav 
sig af med at vejlede i rent personlige Spørgsmaal; men 
desværre vrøvlede hun jo — dog paa Hexametre. 

Det morer mig, at De skriver, at De øver Dem i at 
beskrive Malerier efter Hukommelsen. Ja, det er 
egentlig det bedste; men det er tillige, naar det skal drives 
efter sin sande Mening, saaledes at man faar det vigtigste 
ved Sagen nøjagtig og rigtig med og giver Objektiviteten 
dens Ret, en meget vanskelig og haard Øvelse, næsten 
ligesaa slem som Bajonetfægtning. Men jeg tror, at man 
kan opnaa store Ting dermed. 

Præterea censeo: naar De nu er i Baden-Baden og 
er træt af high-life-Studier i de nyeste Faconer af Damernes 
Hatte o. desl. — hvad man ellers faar at se i Baden- 
Baden: jeg har aldrig selv været der, men kender det 
kun af Turgenjef og andre Forfattere — saa glem ikke, 
at De i ikke altfor lang Afstand har god og stor go thi sk 
Arkitektur: Strassburg, Ulm, Freiburg, Marburg osv. 
De ved nok, at jeg, skrækkelige Fritænker som jeg er, 
ved alle Lejligheder gør mig til Herold og Præst for den 
gothiske Arkitektur og paastaar, at man aldeles ikke kan 
forstaa Verden uden at kende Gothiken. Og det, som 
man paa den anden Side Alperne forstaar ved Gothik, er 
noget væsentlig andet end den nordiske Gothik; men det 
er denne, som er den oprindelige og egentlige. Det glæder 
mig ellers, hvad De skrev om Fiesoles lille Dommedag i 
Berlin — ja det er et dejligt Billede, og Italiens Kunst 
har ingen mere repræsentativ Mand end Fiesole. 

For faa Aftener siden havde jeg Besøg af min unge 
Ven Emil Hannover, som netop kom fra Italien, hvor 
han havde tilbragt 5 Maaneder. Han sværmede paa Noder 
for Bottieelli og blev vred paa mig, da jeg sagde, at 
Botticelli nu i 12 Aar havde været den mest moderne af 
alle gammelitalienske Malere — hvilket er sandt. For- 
resten vil jeg ikke være ondskabsfuld mod Emil Hannover, 
som jeg holder meget af. Endnu mindre vil jeg tale ondt 
om Botticelli, som kan være bedaarende nok, men som vir- 
kelig ikke er den største af sin Generation. 

Petrarcas Breve og Selvbiografi kender jeg ikke, men 
derimod adskillige af hans Digte. Sidst var jeg i Færd 
med hans »Triumfer«; men det var mig ikke muligt at 
faa fat hverken paa Anskuelse eller Tanke i dem. 

Og nu ønsker jeg Dem af oprigtigt Hjerte alt godt 
fremdeles, og at Verden vil oplade sine Skatte for Dem 
og ikke kræve for stor Tribut i Slid paa Deres Kræfter. 
Her passerer ingenting. 

Deres hengivne 

Jul. Lange. 

Lad det Brev nu ikke være det sidste, men tænk 
ogsaa paa mig en anden Gang! 

17* 

TIL KUNSTHISTORIKEREN KARL MADSENE 

Kære Ven ' Kbhon., 7. Septbr. 1890. 

Blot et Ord i Anledning af det Forsæt, du meddelte 
mig, at nævne mig i Forbindelse med Spørgsmaalet, om 
Jan eller Hubert v. Eyck er Autor til det lille Billede i 
Berlin. Min Mening gik ikke ud paa mere, end at Sky- 
ernes Form uomtvistelig antydede et tidligere Ud- 
viklingstrin end Alteret i Gent og hvad man ellers kender 
af van Eyeksk Malerkunst. Paa det lille Berlinerbillede 
viser Gengivelsen af Skyerne aabenbart den konventionelle 
middelalderlige Form, som det er utænkeligt, at disse 
Malere skulde være vendt tilbage til, efter at de engang 
vare komne ind paa den sandere Gengivelse af Naturen. 
Billedets ellers meget udtalte, endog smaalige Realisme 
kunde heller ikke betragtes som en Hindring for at tænke 
sig det som et Værk af Hubert, da han efter sin kunst- 
historiske Stilling maa antages at have været en erklæret 
og begejstret Realist, selv om han ikke i alle Punkter og 
Opgaver er naaet til at gennemføre Realismens Program 
fuldstændig, men har maattet lade noget staa hen til 
Efterfølgerne. 

Jeg beder dig om ikke at tillægge mig Æren eller An- 
svaret for mere end Iagttagelsen med Skyerne og det dertil 
knyttede kunsthistoriske Ræsonnement. Navnlig maa jeg 
erindre om, at den litterære Dokumentation af Huberts 
Navn, som du, saavidt jeg mindes, omtalte, har været 
mig ukendt eller i alt Fald ikke nærværende. Heller ikke 
har jeg bygget min Anskuelse paa andre Enkeltheder eller 
Egenskaber ved Billedet end den anførte. 

Venlig Hilsen. 

Din hengivne 

JuL Lange. 
TIL DR. PHIL. GEORG BRANDES. 

Kære Ven! Kbhvn., SO.Septbr. 1890. 

Tak for Børstidende ^! Foruden Venligheden og Op- 
mærksomheden i din Handling takker jeg ogsaa for Re- 

^ se Karl Madsen: Hollandsk Malerkunst, Side 39, Noten. [Billedet 
tilskrives stadig i Berliner-Kataloget Jan v. Eyck]. 

' med en Anmeldelse af Langes: »Roskilde Domkirke«. 

feratet selv. Jeg kender nok ellers Referater, men mærker, 
at de ligesom alt andet helst maa skrives af en Mester. 

Din 

JuL Lange. 

TIL DR. PHIL. VALD. VEDEL (i Italien). 

Kære Dr. Vedel! ^'''»'"' ' * ^'^'- ^^^^- 

V. Dyck og Spanierne? Ja, Murillo er stærkt paa- 
virket af visse v. Dyekske Passionsbilleder og har kopieret 
V. Dyck (De synes — urigtig — at tænke Dem Forholdet 
omvendt). En nøjere Forbindelse eller Paavirkning mellem 
de to jævnaldrende: Velazquez og v. Dyck, finder i det 
hele ikke Sted; men Muligheden er i begge Retninger 
ikke udelukket for enkelte Billeders Vedkommende. Om 
Paavirkning af Durer paa Tizian har der været megen 
Tale endog fra gammel Tid. Jeg har altid været meget 
utilbøjelig til at antage den der, hvor den særlig er bleven 
paastaaet (nemlig ved Tizians »Skattens Mønt* i Dresden), 
fordi jeg ikke kan tænke mig, at Durer kan have tilfredsstillet 
Tizians Begreb om Malerkunst; men naar De mener at have 
iagttaget den, saa har De i hvert Fald en udbredt og stærk 
Mening at støtte Dem til. Af Deres Forkærligheder i ita- 
liensk Malerkunst sympathiserer jeg af ganske Hjerte med 
den for Luini, hvis Fresker i Milano ogsaa altid have 
henrevet mig (Englen med Katharinas Lig ! ! o. a. m.). Som 
digterisk Maler har han et Væld af Inspirationer og en 
naiv og yndefuld Lethed i at give dem Udtryk, som hans 
store ledende Forgænger Leonardo daVinci egentlig ikke 
havde. Hvad Francia angaar, tilstaar jeg, at jeg for det 
meste ikke kan være fuldt med: hyppig gentagne, ens- 
artede andægtige Miner og Lader bringe let Djævlen i 
mig til at vise sig fra sin uelskværdigste Side; dog faar 
Francias Engle og Helgener ogsaa tidt Bugt med denne 
slemme Djævel, og undertiden er han jo rent dejlig — 
vær saa god at hilse hans Portræt i Tribunaen (ved Døren 
henne til venstre) mange Gange fra mig. Andrea del Sarto 
interesserer kun sjælden Mennesket i mig; men jeg nærer 
den intensiveste Beundring for ham i alt, hvad malerisk 
Teknik og Praxis angaar. — Selv om vor Følelse ikke 

altid stemmer sammen om slige Ting, gør De mig dog 
en stor Fornøjelse med at skrive til mig om dem, lige- 
som De vilde fornøje en Gourmand ved at tale til ham 
om Østers og Agerhøns. Ja, naar denne Jordklode en- 
gang skal smadres, saa kan den dog rose sig af at have 
frembragt nogle smukke Ting, som ikke fortjente at smadres, 
og deriblandt staa gamle italienske Malerier blandt de 
første. Og hele Staden Florents! Den snildeste og mest 
opvakte blandt alle Byer — gid jeg kunde være lidt sammen 
med Dem dernede ! 

De har vel som Radikaler med Jubel erfaret, at Krieger 
og Ploug ere gaaede baglænds ud af Landsthinget, og at 
to Socialister ere gaaede forlænds ind i det; men Højre 
har spillet en Murmester ud imod dem. 

Lev nu vel, kære Ven, og betænk mig med et Par 

Ord, naar De engang synes, at De har Tid og Lejlighed 

til lidt Passiar! 

Deres hengivne 

Jul. Lange. 

TIL FULDMÆGTIG A. P. WEIS. 

Kære Ven ' Kbhon., i. soobr. isso. 

Du maa finde dig i, at jeg igen imorgen kommer for 
at tale om Skulptursager ^. Jeg har foreløbig tænkt over, 
hvad der ligger for, og det stiller sig saaledes for mig: 
Der kunde vel være god Grund til at tage til Italien, 
navnlig Rom, hvis Gibser- Ateliers jo have megen Betyd- 
ning. Men naar Kultusministeren vil have Sagen fremmet 
saaledes, at den allerede i denne Vinter kan præsenteres 
Rigsdagen, kan der ikke blive Tid dertil. Italien er des- 
uden ikke særlig Afstøbningssamlingernes Land (skønt der 
findes en af de fortrinligste i det franske Akademi paa 
Monte Pineio). Jeg tror, at jeg særlig bør lægge mig 
efter Afstøbningssamlingerne og deres Direktører i Berlin, 
Dresden, Munchen, Paris og London. Dertil vil behøves 
omtrent 50 Dage. Naar jeg rejste f. Ex. den lOdeNovbr., 
kunde jeg være hjemme ved Nytaar, skønt det er lidt 
drøjt i Juledagene at sidde paa en fremmed Pind. Men 

^ Indkøb af Afstøbninger til det nye Kunstmuseum. 

saa maatte der jo handles hurtig: det er ikke mig, men 
Sagen, der kræver det. Jeg maatte ogsaa snarest muligt 
have Grundtegning og Maal af Lokalet i den nye 
Museumsbygning. Pladsen i Lokalet bør jo for enhver 
enkelt Ting strax tages i Betragtning, og jeg tænker med 
det samme at forelægge en hel Plan til Ordningen. For- 
resten skal den hele Affære more mig, og jeg haaber at 
faa noget godt ud af den. Vil du ikke overveje Penge- 
spørgsmaalet saaledes, at vi kunne være i Forstaaelse 
med Hensyn til den Ting, før du taler med Rosenørn. 
Det vilde være mig til overordentlig Lettelse, om Rosen- 
ørn var forberedt desangaaende, naar jeg skal tale med 
ham; ellers bliver det til evig Generthed og Dumhed. 

Din hengivne 

Jul. Lange, 

TIL FRU BENTZON (i Skaane). 

Kæreste Therese ! Manchen, 27. Noobr. mo. 

Her sidder jeg i den Stad Munchen og ønsker, at jeg 
maa kunne beregne Postens Gang saa godt, at jeg træffer 
det rette Øjeblik til at skrive, saaledes at du kan have 
det din Fødselsdag. 

Jeg rejser paa Kultusministeriets Foranstaltning — og 
for dets Penge — paa lutter Gibs, for at samle Erfaringer 
til Bedste for et vordende Museum for Afstøbninger i 
København; der er noget af Opgaven, som interesserer 
mig selv meget, og som jeg er ret godt voxen, men andet, 
særlig Opstillingen af et kalkulatorisk Overslag over Om- 
kostningerne, som jeg unægtelig endnu famler i et behageligt 
Tusmørke med; og Ulykken er, at det fra Ministeriets 
Side naturligvis er det vigtigste af det hele. Jeg vil haabe, 
at Kunstens og Videnskabens Genier ved Hjælp af de 
dem tilhørende Fakler — eller Tællepraase — ville bringe 
Lys i den Sag for mig; thi ellers er jeg temmelig ilde 
deran. 

Nu haaber jeg af et godt Hjerte, kære Søster, at det 
kommende Aar maa blive godt for dig og din Mand, 
som du venligst maa hilse. I have jo paa det seneste 
oplevet adskilligt, som vi kunde ønske bedre; men I have 

taget Vanskelighederne som de to prøvede og udviklede 
Mennesker, I ere, saa at I kunne være en Lære for os 
andre .... 

Her i Munchen har jeg bl. a. besøgt Henrik Ibsen, 
som er faldet en hel Del af, synes jeg. Han er nu færdig 
med et Stykke, som paa én Gang udkommer paa Norsk, 
Engelsk, Tysk, Fransk, Italiensk og Ungarsk. Hans Øjne 
tindrede, da han fortalte mig det. 

Og nu Farvel! Vil du gøre mig en Fornøjelse, saa 
skriv et Par Ord til mig poste restante, Paris; men du 
maa ikke vente for længe dermed og skrive tydelig uden- 
paa og frankere med 20 Øre. Kærlige Hilsener. 

Din 

Julius. 

TIL UDGIVEREN. 

Kære Peter Købke ! ^«"*' ^^ ^^'"* '*^ 

Tak for dit Brevkort, som jeg rigtig har modtaget i 
Paris ! . . . 

Jeg har havt det ret godt her; engang var jeg til Middag 
hos Jonas Lie, som jeg tidligere aldrig havde set, og som 
fører et smukt Hus her. Dagen efter var jeg hos Walter 
Runeberg, hvem jeg kender fra gammel Tid og holder 
grumme meget af. Af nye Bekendtskaber paa denne Rejse 
sætter jeg overmaade megen Pris paa Prof. A. Michaelis 
i Strassburg, raaaske til syvende og sidst den bedste klas- 
siske Arkæolog i Europa for Øjeblikket. I de to Dage, 
jeg var i Strassburg, var jeg meget sammen med ham, 
og han var mig paa mange Maader til Gavn. Levvel, og 

venlige Hilsener fra 

din 

Jul. Lange. 
TIL FRU BENTZON (i Skaane). 

Kæreste Therese! London, n.Decbr. mo. 

Jeg glæder mig over, at du fik mit Brev til din Fødsels- 
dag — jeg havde været lidt bange for, at jeg ikke huskede 
Stationens Navn rigtig 

Nu er mit Rejseliv snart til Ende, og jeg ønskede 
heller ikke at forlænge det I videnskabelig Henseende 
er det jo udmærket at være i London — det véd jeg fra 
flere Gange før og finder det bestandig paany bekræftet — ; 
men ved Vintertide er det just ikke nogen smuk By. Jeg 
bor i et boarding house, som holdes af en ældre dansk 
Dame, der har taget det i Arv efter Folk, jeg tidligere 
har boet hos. Hun er det rareste Menneske under Solen ; 
men her er som i en Svinesti, for at bruge et ganske 
mildt Udtryk. 

Lev vel og glædelig Jul! Hils din Mand! 

Din 

Julius. 

TIL FULDMÆGTIG A. P. WEIS. 

Kcere Ven ' Kbhvn., s. Jan. 1891. 

Jeg tror, du fandt mig lidt ubehagelig idag, og det 
kan være, at jeg virkelig var det. Men det forekommer 
mig heller ikke, at du ganske var dig selv, naar du an- 
tydede, at, naar jeg fik mit Arbejde ordentlig betalt, saa 
kom det ikke mig ved, hvorledes det, naar det kom til 
Stykket, blev iværksat. Naar jeg er fundet mest egnet 
til det Hverv, der er mig betroet, saa er det dog til 
syvende og sidst, fordi jeg er den, som har mest Inter- 
esse for Skulpturens Historie, og jeg har virkelig megen 
Interesse for den. Og uden Sentimentalitet kan jeg ogsaa 
sige, at den Plan, jeg foreslaar, er fremgaaet af virkelig 
Interesse for Helheden og Enkelthederne, og jeg finder, 
at mit Faderhjerte har al Grund til at krympe sig noget 
ved at overgive den til de kongelige Plejemødre, idet jeg 
selv, efter at have givet mine Papirer fra mig og faaet 
mit Honorar, betragtes som en Sagen uvedkommende 
Person. Aldeles bortset fra personlige Hensyn vilde dette 
ikke være god eller tjenlig Administration og vilde ogsaa 
stride ganske mod Principerne i Udlandets Museumsforhold. 

Er dette personlig fordringsfuldt? Nej, det ved Gud, 

det ikke er. 

Din hengivne 

JuL Lange. 

TIL DR. PHIL. GEORG BRANDES. 

Kære G. B. ! ^^^'"'' ^ •^«" ^«^^ 

Da jeg gik fra dig idag, kom jeg i Hu, at jeg havde 
en hel Bunke Hilsener til dig ikke alene fra Ibsen, men 
ogsaa fra Lies og Runebergs i Paris. 

Selv maa jeg takke dig for dit sidste Bind »Hoved- 
strømninger«, som jeg havde med mig paa Rejsen og som 
gav mig Udbytte af min ledige Tid. Jeg skylder dets 
gode Vin, at jeg ikke bællede mig idiotisk i tysk 01. 

Din hengivne 

Jul. Lange. 

TIL FULDMÆGTIG A. P. WEIS^ 

Kcere Ven! Kbhvn., IS.Jan. 1891. 

Tak for Brevet! Hvor stort et Kvantum Moralitet en 
Mand bør være i Besiddelse af for at stille Gibsfigurer 
paa deres Plads, er et Problem, som maa henregnes til 
Ethikens mest indviklede. Efter min Mening kan en Mand 
meget godt f. Ex. have slagtet sin Bedstemoder og fortæret 
hende i Form af Sildesalat — hvilket dog almindelig regnes 
for ganske utilladeligt — eller have gjort mange andre 
Ting, der i ligesaa høj Grad strider imod Moses's, Zara- 
thustras, Confucius's, Manus, Lykurgs, Solons, Numa Pom- 
pilius's, Harald Heins og Kristian den femtes Love, og 
alligevel fortræffelig egne sig for det omtalte Hverv. Heller 
ikke vil jeg have omtalt vor fremragende Medborger N. N. 
som en i Almindelighed uhæderlig Person — navnlig har 
jeg høje Forestillinger om hans skjulte Dyder. Men det 
forekommer mig, at han som gammel og højt fortjent 
Prytanist sikkert er utilbøjelig til at underordne sig. For- 
resten er det jo for mig et uhyre »akademisk« Spørgs- 
maal. Men rent akademisk taget tror jeg ogsaa at turde 
paastaa, at nye Opgaver kræve nye Kræfter. Det kan 
ogsaa være, at jeg ligefrem siger til Rosenørn, at jeg 
haaber, jeg kommer til at lede Opstillingen; jeg antager, 

^ i Anledning af Afstøbningssamlingens Ordning. 

han ikke kan finde det andet end rimeligt. Det, som i 
denne Sag for Sagens Skyld er mig magtpaaliggende, 
er gjort med, at jeg, hvis min Plan bliver accepteret, 
ogsaa kommer til at udarbejde den i Enkelthederne, det 
vil sige udvælge alt, hvad der skal indkøbes, og anordne 
det i Lokalet. Det er noget, som i Sagens og Fornuftens 
Navn virkelig ligger mig paa Sinde; forresten at kæmpe 
mod Vejrmøllerne i vort Statsliv er noget, som jeg vil 
overlade til Don-Quixoterne. 

Men jeg synes, at I skulde bruge Becketts gode og 
friske Kræfter og loyale Villie. 

Venlig Hilsen. 

Din 



J.L. 



TIL PROF. L. DIETRICHSON (i Kristiania). 



Kære Ven! Kbhvn., 6. Marta 1891. 

Jeg bør ikke tøve med at udtale min oprigtige Paa- 
skønnelse af dit og dine Kollegers ærefulde Tilbud^, og 
jeg kan ogsaa strax udtale, at jeg haaber og venter at 
kunne modtage det. Det kan jo nok være en alvorlig 
Sag at skulle kappes med saa talentfulde Mænd fra Fortid 
og Nutid; men jeg kan nu ikke lide at sige Pas. 

Ganske særlig og med et hjerteligt Haandtryk takker 
jeg for dit og din Hustrus Løfte om Gæstfrihed. 

Dog maa jeg for at kunne tage en Bestemmelse vide 
noget nøjere om Arten og Mængden af, hvad der ventes 
af mig. Du siger vel, at Forelæsningernes Antal ikke er 
bestemt; men der foreligger dog allerede Præcedentia, 
som man ikke bør fjerne sig for meget fra. Et saa stort 
Honorar kræver jo et alvorligt Arbejde. Desuden: skal 
det være Universitetsforelæsninger i strængere Forstand, 
eller skal man henvende sig til den almindelige Dannelse? 
Vær saa venlig at sende mig nogle Ord til Vejledning! 

Din hengivne 

Jul, Lange, 

^ oin at holde en Række Forelæsninger i Kristiania. 

TIL KUNSTHISTORIKEREN KARL MADSEN. 

Kære Yen ' Kbhvn., 27. Mart» 1891. 

Du vilde gøre mig en stor Tjeneste ved, naar du 
kommer i Berliner-Galleriet, at efterse et Par Ting for mig. 

Med Hensyn til den gamle prægtige sienesiske Alter- 
tavle af Marias Himmelfart, Nr. 1122, ønsker jeg 
meget at vide, om Maria dér sidder paa en Trone eller 
paa Skyer (jeg antager det første). Skraas overfor hænger 
et lignende, men langt mindre, sienesisk Maleri af samme 
Æmne, Nr. 1089; sidder hun paa en Trone eller paa 
Skyer? 

Spørgsmaalet er ikke saa pedantisk, som det kunde 
se ud til. Glem det endelig ikke; og naar du gaar fra 
Galleriet, saa skriv et Par Ord derom paa et Brevkort 
og send mig det! 

Din hengivne 

Jul. Lange, 
TIL SAMME. 

Kære Ven ' Kbhon., 28. Marts 1891. 

Idet jeg tilbagesender Katalogen, vil jeg alligevel an- 
mode dig om at besvare mit Brev af igaar, naar du kommer 
til Berlin. Udtrykket: »Maria aufWolken thronend« 
giver nemlig ikke tydeligt Svar paa mit Spørgsmaal. Sidder 
hun paa en Trone, der staar paa Skyer? Eller 
sidder hun med sin Popo umiddelbart paa Sky- 
erne. Det første findes der Exempler paa (et Relief af 
Donatello i Neapel); men det sidste er vistnok det almin- 
deligere. 

Din hengivne 

Jul. Lange. 
TIL PROF, KARL WARBURG^ (i G6teborg). 

Kbhvn., Søndag Aften 21. Juni 1891. 

Kære Karl Warburg og Fru Betty! 

Nu er jeg kommet til Ro i min egen gamle Stue, som 
jeg af lang Vane er kommet til at anse for virkelig — 

^ efter Kunstudstillingen og Kunstnermødet i Gøteborg, hvor Lange 
var Adressaternes Gæst. Hentydningerne til Gudenavne bero paa en 
Spøg ved et Middagsbord. 

skønt jeg virkelig ikke ved, hvad Filosoferne mene om 
den Ting. Den forrige Uge maa jeg formodentlig have 
tilbragt i en Drøm ; men jeg maa indrømme, at Drømmen 
havde mange Fortrin for Virkeligheden. Den kommer 
mig for som en lystig Walpurgis-Nacht , dog med den 
Forskel, at man ikke red paa et Kosteskaft, men kørte 
— endog ganske smaa Veje — i Droske, hvad der ogsaa 
er meget bekvemmere (man sidder aldrig ret behageligt paa 
et Kosteskaft). At der var Guder tilstede, er endda ikke 
det underligste, men Guder fra rent forskellige Mytholo- 
gier — kan sligt være andet end Trolderi? En fager Gude- 
søn med et ganske lille Overskæg, Søn af den nuværende 
Overgud i Nord, der er fulgt efter Alfader og Odin. Ogsaa 
Buddha, aandrig og veltalende, men aldeles ikke nns 
Nirvana hinsinkend« eller asketisk, men tværtimod nær 
beslægtet med Grækenlands Bacchus, og Fru Buddha, 
eine noch nie dagewesene mythologische Erscheinung, 
klog som Pallas Athene og gratiøs som Gratierne — og 
endda meget mere udsøgt i Toilettet — og sikke Frokoster 
hun opvartede med. Det var skam en Gudinde, som 
gjorde Standen Ære. Og Assur med Vasa-Orden i Knap- 
hullet, og Sfinx, et daarlig konserveret Vrøvlehoved, som 
gav Folk Gaader at gætte om noget, han kaldte »Erindrings- 
kunst«, og Brage, som anslog Harpen om »den evige 
Ungdom« ; men det viste sig at være noget rent Brage- 
snak, eftersom Ydun, hans Mage, som han skal have den 
evige Ungdom fra, selv optraadte med graat Haar, hvad 
der beviser, at hun har tabt Ævlerne. Og Orphei Drånger, 
og Malerkunstens Frøkener og Fruer, og Thor — min 
Sandten med Æreslegion og i Skikkelse af Landskabsmaler, 
og Sif som en smuk Zigeunerjente. Og Plutus og Krøsus 

og Merkurius og den kønne lille Frøken C! Kann 

das naturlich geschehen? Nej, her staa vi ved noget, 
som den menneskelige Visdom ikke kan forklare. Filo- 
sofien vilde her ikke kunne komme videre end Jeppe, da 
han skulde gøre Nille begribeligt, hvad der var hændt 
ham og hvor han havde været henne. Men morsomt var 
det nu alligevel, og jeg vilde gerne til varigt Minde om 
Drømmen engang ved Lejlighed have Billeder af Buddha 
og M™® Buddha for at sætte dem op i min Stue. Da 
vilde jeg sige til mig og mine Venner: Ogsaa jeg har været 
Buddhist. Jeg vil ikke yderligere takke dem; thi hvis de 

ikke tro af sig selv, at jeg er dem taknemlig, saa maa 
de jo anse mig for et Asen, og det gør de alligevel ikke. 

Men kære Guder! I maa huske at hilse O. og F. 

og L. fra mig, og Hurra for hele Goteborg! 

Eders trofaste 

J. L. 

TIL PROF. H. HØFFDING. 

Kære Høffding ! ^^^'"'' " ^^p^^'- ^«^^ 

Din unge slesvigske Ven har jeg naturligvis paa din 
Anbefaling gerne givet Adgang til mit Kursus. Ogsaa hans 
Ansigt var en god Anbefaling, for ej at tale om hans 
Hjemstavn. 

Jeg havde tænkt mig at opsætte min Tak for din 
venlige Tilsendelse af Knud Ipsens Diderot, til jeg en- 
gang saa dig personlig. Men for at det ikke skal trække 
for længe ud, saa aflægger jeg den herved. Jeg har læst 
Bogen med megen Interesse og godt Udbytte. Den er jo 
bygget paa en omfattende og grundig Læsning og vidner 
om et langt mere udviklet litterært Talent — et sjældent 
udviklet Talent — , end jeg havde forudsat hos Forfatteren. 
Bogen forekommer mig at være altfor færdig; men saa- 
ledes er det jo ikke sjældent netop med unge begavede 
Forfattere. Hvis Forf. havde oplevet at forsvare den som 
Disputats, saa havde jeg vistnok opponeret mod et Par 
Punkter i Kapitlet om Kunstkritiken. Hvad der egentlig 
ligger i det Omsving i Diderots Kunstanskuelser, som han 
omtaler saa udførlig, har han maaske ikke forstaaet 
ganske historisk rigtig 

Venligst Hilsen! 

Din hengivne 

JuL Lange. 
TIL MALEREN E. WERENSKIOLD (i Norge). 

Hr, Erik Werenskiold! ^'"»^" ' 25.0ktbr. mi. 

De skriver, at det skulde »glæde Dem meget at høre 
min uforbeholdne Mening om Billedet^«. Det er Ord, 

^ Mørkningsbillede : et Værelse med to kvindelige Figurer. 

der egentlig er lavede til en Strikke om Halsen paa en 
stakkels Criticus. Jeg vil gerne gøre Dem en Glæde ; men 
min Mening er maaske ikke egnet til at glæde Dem, hvis 
De da ellers bryder Dem om den, og saa skulde jeg jo 
egentlig hellere tilbageholde den. 

Jeg synes, at der er mere Luft i Stuen paa Deres 
Billede, end der er paa andre malede Stuer i vor Maleri- 
samling, og at der er en smukt følt Stemning i denne 
Stues Lys og Luft. Landskabet udenfor Vinduet kan jeg 
ikke ret faa til at gaa sammen med denne Stemning 
indenfor Ruderne; det er ligesom et selvstændigt Maleri; 
man føler heller ikke, at det er set gennem Rudeglas 
(hvilket ikke er en saa pedantisk Bemærkning, som det 
synes). Den udvortes Anordning af Figurerne synes mig 
ikke at virke godt. Og de to Figurers Stemning kan jeg 
ikke faa til at klinge sammen. Hun til venstre er hen- 
sunken i Mindernes Stemning; men hun til højre synes 
mig ikke at være med, men at se ud efter Folk, der 
maatte komme forbi paa Vejen. Valget af de stærkeste 
Farver — rødt og blaat — er for mine Øjne ikke ret 
harmonisk og Farverne selv ikke rigtig noble. Figurerne 
derimod ere noble. 

Jeg gaar ud fra, at det vilde være dumt mellem for- 
nuftige Mennesker ikke at sige, hvad man mener, om end 
Meningen kan være mangelfuld nok. For mig hører dette 
Maleri ikke til det kæreste, som jeg kender fra Deres 
Haand. Men man ser jo altid, at det er malet af Weren- 
skiold; og jeg kunde gerne sige Dem Artigheder om et 
og andet enkelt Parti, som jeg ikke har nævnet før. 

Hvis De vil sige, at De alligevel er en bedre Maler, 
end jeg er Kritiker, saa skal jeg ikke modsige Dem. 

Jeg haaber i næste Maaned at have den Fornøjelse 
at hilse paa Dem i Kristiania, og at dette Brev ikke skal 
være nogen Skygge imellem os. 

Deres ærbødigst hengivne 

Jul Lange. 

TIL P. KROHN. 



KcBre Ven. ! Kbhvn., 6. Nootr. 1891. 

Jeg er ganske enig med dig og E. Brandes i, at Kyhn 
egner sig meget godt baade til Hæder og Penge; som 
Kunstner er han en Perle. 

Men jeg er alligevel ikke i Stand til at følge din Op- 
fordring. Om 2 Dage skal jeg til Norge, vel at mærke 
for at bolde Forelæsninger, og en Vrimmel af Smaating 
gør i disse Dage Krav paa min Opmærksomhed. Endog 
uden Hensyn dertil vilde jeg ikke føle mig kaldet til at 
tage Ordet i denne Sag. Det er jo nemlig kun et Aar 
siden, at jeg var Promotor af et Forslag til Bevilling til 
en udmærket Skribent^; og efter den Skæbne, dette For- 
slag led, har jeg virkelig ikke Lyst til nu at paakalde 
Rigsdagens og Regeringens sunde Fornuft til Fordel for 
en anden. Det vilde ogsaa være en tvivlsom Anbefaling. 

Som sagt, jeg vil ikke direkte have med Sagen at 

gøre; men da jeg indrømmer, at Sagen er god, vil jeg 

henstille til eder, om I ikke kunde gaa samme Vej, som 

vi for faa Aar siden gik med Exner. Der affattedes en 

Adresse, som blev underskrevet af 100 Kunstnere (4- mig) 

og indsendtes til Regering og Rigsdag, og Sagen gik glat 

igennem. 

Din 

Jul. Lange. 
TIL FORFATTEREN, CAND. JUR. NIELS MØLLER. 

Kære Hr. Niels Mølleri ^^^^''■' «-^«^'"' ^«^^ 

Man giver, hvad man haver, naar man gerne vil vise 
sin Taknemlighed — og den vil jeg saa meget hellere 
vise, som jeg har læst Deres »Agamemnon«, endog læst 
den højt. Vedlagte Billede er en atheniensisk Fremstilling 
af Kassandra ved Athenes Alter i Troja; og det er fra 
Æschy los's egen Tid. Som det her foreligger, er det en 
Autotypi (udført til et Skrift af mig, som snart udkommer) 
efter en Tegning af Joakim Skovgaard efter en af de 
skønneste Vaser, Vivenzio-Vasen i Neapel. Det ser jo 

^ Georg Brandes. 

ikke videre stadseligt ud — knap nok præsentabelt; men 
jeg tror,, at De vil ære det for Kassandras Skyld — vor 
elskede Kassandra! Det er dog ikke af den Slags Ting, 
man finder paa Gaden, og det smager af Fugl! 

Imorgen skal jeg rejse til Norge for at holde Fore- 
læsninger og vilde hellere rejse til Grækenland og Italien 
og lade være at holde Forelæsninger. 

Deres ærbødigst hengivne 

Jul. Lange. 
TIL DATTEREN. 

Min kære søde Bibbe ! Henefos, 22. Noabr. mi. 

Se nu er jeg da kommet til Hønefos! ... I Kristiania 
bliver jeg som Gæst noget forkælet og har allerede faaet 
min Skaal drukket mange Gange, hvilket ogsaa er en af 
Grundene til denne Landtur, da jeg trængte til at vadske 
Forkælelsen af mig i Ensomhed og Fred. Til Forkælelsen 
derinde regner jeg, at jeg forleden Dag havde to Prinser, 
nemlig Kronprinsen og Prins Eugen, blandt mine Til- 
hørere (de opholde sig for Tiden i Kristiania). Derimod 
regner jeg det ikke til Forkælelse, men til en alvorligere 
Tilfredsstillelse, at Henrik Ibsen ikke alene kom til min 
første Forelæsning, men stadig er vedbleven at komme. 
Da jeg engang i en Samtale med ham paaskønnede det, 
sagde han, at han gerne vilde høre 20 saadanne Forelæs- 
ninger. Jeg har ogsaa andre Tilhørere, som jeg egentlig 
sætter ligesaa megen Pris paa, da de have et strængere 
Begreb om Videnskab; men deres Navne kender du for- 
modentlig ikke (da du formodentlig ikke har noget strængere 
Begreb om Videnskab). Hils nu Moder og Jens mange 
Gange! Her er saa yndigt at se ud af Vinduet, og nu 
skal jeg ud og gaa en Afskedstur ved Hønefos. 

Din 

Fader. 

E. S. Jeg var da ude at spadsere en lang dejlig Tur; 
og saa var der en fin norsk Odelsbonde, der inviterede 
mig til en Kanetur, som jeg var med paa »opover«. Norge 
er meget mere chie om Vinteren i Snevejr. 

Breve tra Jul. Lange. 18 

TIL FRU BENTZON (i Skaane). 



Kristiania, 28. Novbr. 1891, 



Til Lykke med Fødselsdagen, kære Søster, og gid du 
maa have det godt i din landlige Stilhed, som du for- 
resten saa tidt som muligt maa ombytte med lidt Køben- 
havnerliv! Du véd maaske, at jeg er heroppe i Norges 
Hovedstad og holder Forelæsninger; jeg vandrer omkring 
som en levende Løve og bliver naturligvis en hel Del 
forkælet. Selskabeligheden heroppe begynder forresten at 
blive mig lidt for stærk; jeg faar jo mere af den i 3 — 4 
Uger her end et Par Aar rundt i København (bogstavelig!). 
Om mine Forelæsninger heroppe tør jeg sige, at de ere 
vel ansete; og til stadige Tilhørere har jeg Mænd som 
Henrik Ibsen og Sophus Bugge (den berømte Sprogforsker) 
foruden mange andre dygtige Folk. 

Det har moret mig at forny Bekendtskabet med Fru Ma- 
thilde Schiott, født Dunker; jeg besøgte hende forleden 
og passiarede længe med hende, ogsaa om dig, som hun 
huskede meget levende (du vilde vist gøre hende en For- 
nøjelse ved engang at skrive til hende, da hun sætter 
megen Pris paa sine gamle Erindringer fra København). 

For at se lidt af Norges Land tog jeg for 8 Dage 
siden et Par Dage op til Hønefos ; det var en herlig Tur. 
Jeg bor hos Professor L. Dietrichson ; han og hans Kone 
ere meget elskværdige mod mig. Om c. ti Dage venter 
jeg at være hjemme . . . Nu kom Dietrichson ind og bad 
mig ogsaa hilse dig og sige, at vi skal drikke din Skaal 
paa Mandag; han vidste dog ikke for ud noget om Fødsels- 
dagen. 

Lev vel, kære Therese, hils din Mand! 

Din Broder 

Julius. 
TIL PASTOR J. HELMS (i Skjellerup). 

Kære Pastor Helms ! ^'"»''"•' ^^- •^«" '«^2- 

Der er for mig ingen Tvivl om, hvad De jo ogsaa 
selv er tilbøjelig til at mene, at Niels Langes og Abel 
Skeels Monument^ ikke er af florentinsk, men af neder- 

^ i Hunderup Kirke. 



275 



landsk (flandersk) Kunst. Paastanden om, at det skulde 
stamnxe fra Floreuts, synes jo heller ikke at bunde i en 
Tradition, der kunde have nogen Autoritet. Det umiddel- 
bare Indtryk af Skulpturens Stil, saaledes som den er 
gengivet af Koch i hans gode Tegning, peger for mig 
aldeles i samme Retning som Monumentet, De anfører, 
det paa Herlufsholm, eller som Kristian IIIs Monument 
i Roskilde, udført af Cornelis Floris i Antwerpen. 

Dertil kommer endnu det højst usandsynlige i, at der 
i Florents mellem 1560 og 1570 skulde være udført nogen 
liggende Gravfigur i den fra Middelalderen nedarvede, 
strængt rette og stive Stilling. I Mellemitaliens Grav- 
mæler afløstes denne Stilling allerede fra det første Aarti 
af det 16. Aarh. af en friere og mere bevæget. Jeg har 
paa flere Rejser i Italien havt særlig Opmærksomhed for 
denne Udvikling; og det første Exempel, jeg har set, paa 
den friere Stilling i slige Figurer, er et Gravmæle fra 
1505 ved Sideindgangen til Ara Geli i Rom. (Jeg formoder, 
at Michelangelos oprindelige Projekt til Julius Ils Grav- 
mæle, der netop hidrører fra dette Tidspunkt, allerede 
har indført Forandringen ved Pavens liggende Figur; men 
jeg kan ikke dokumentere det). Fra 1508 have vi saa 
Andrea Sansovinos berømte Kardinalgrave i Sta. Maria 
del Popolo med liggende Figurer i fuldt bevægede Stil- 
linger. Her er vel Tale om Monumenter i Rom; men de 
ere udførte af florentinske Billedhuggere, og Florents som 
den egentlige Fremskridtsby blev da heller ikke tilbage 
i denne Udvikling. Og naar man tænker paa Udviklingens 
Fart og Retning, tør man nok sige med temmelig Sikkerhed, 
at der halvhundrede Aar senere ikke vilde findes nogen 
florentinsk Billedhugger, som vilde have forholdt sig kon- 
servativt til den middelalderlige Tradition, som Tilfældet 
er med Gravfiguren i Hunderup. Derimod bibeholdt 
Nederlændere og Tyskere hele Aarhundredet igennem — 
og endnu længere — den gamle Strænghed i de liggende 
Gravfigurers Stilling, medens de i andre Henseender al- 
deles fulgte den italienske Renæssances Stil i Behandlingen 
af Formen, hvad der jo ogsaa gælder om det her om- 
handlede Monument. Hvis man vil indskrænke sig til at 
sige, at det er udført i italiensk Stil, saa er det ikke al- 
deles uden Føje. 

18* 

Jeg haaber nu, at De er fri for Influenza, og at 

De vil føje Deres Venner i at befinde Dem vel. Selv for- 
bliver jeg med venlig Hilsen 

Deres hengivne 

Jul. Lange. 

TIL FULDMÆGTIG A. P. WEIS. 

Kære Ven! Kbhon., n.Jan. isos. 

Du synes at gaa ud fra, at Hørup og jeg i det bele 
kende hinanden og undertiden tales ved. Det forholder 
sig ikke saaledes: det eneste i den hele vide Verden, jeg 
har talt med ham om, er Bevillingen til Brandes: da den 
Sag laa for, søgte jeg ham udtrykkelig ad hoc og talte 
længe og ret venskabelig med ham; senere ved Nytaars- 
tid 1891 vexlede jeg paa Gaden nogle Ord med ham om 
det samme Æmne, voila tout. Hvis jeg nu søgte ham i 
Anledning af Bevillingen til Afstøbningerne, vilde han 
muligvis respektere den videnskabelige og kunstneriske 
Interesse, jeg har for Sagen; men denne Interesse er jo 
allerede vitterlig for ham gennem de til Rigsdagen ind- 
sendte Bilag. I hvert Fald vilde det være meget vanske- 
ligt at fingere, at jeg her var upaavirket fra Kultusmini- 
steriets Side, da jeg jo ikke er indviet i Finansudvalgets 
Hemmeligheder, og da jeg desuden virkelig har ondt ved 
at fingere nogetsomhelst. Jeg maatte jo desuden for at 
udrette noget hos ham optræde som en Slags Partifælle 
af ham, og det ønsker jeg aldeles ikke at udgive mig for, 
da det er meget langt fra, at jeg er det, om end hans 
og mine Anskuelser har enkelte Berøringspunkter. 

Venlig Hilsen. 

Din 

Jul. Lange. 

TIL KUNSTHISTORIKEREN KARL MADSEN. 

Kære Ven ! Kbhvn., si. Jan. isss. 

Jeg takker for den nye Bog^ og ønsker dig til Lykke 
med den, mere til Lykke end med nogen af dine tidligere 

* »studier fra Sverig«. 

Bøger, Jeg vilde have besøgt dig idag, men det var mig 

umuligt at naa det, og de nærmest følgende Dage vil det 

næppe lykkes mig. Hvis du ikke strax oversætter din 

Afhandling om den store Rembrandt i Stockholm paa 

Tysk eller Fransk, saa er du et større Fæ, end jeg havde 

anset dig for at være. 

Din hengivne 

/. L. 
TIL DR. PHIL. VALD. VEDEL. 

Kære Dr. Vedel! ^'"'''"•' ^^ ^p"^ ^*^^- 

Tak for Deres venlige Brev! Jeg er virkelig rent for- 
virret og bedrøvet ved at tænke paa vort personlige For- 
hold. Thi hvad enten det nu er min Fejl eller Deres — 
saa har De ved flere Udtalelser i Deres Artikel^ (og min 
Opfattelse af disse Udtalelser bekræftes af Deres Brev) 
stødt mig saa stærkt fra Dem, at jeg ikke kan anse en 
Diskussion imellem os for tilraadelig, før nogen Tid er 
gaaet. Jeg tror og haaber, at vi saa ville finde hinanden 
igen; men skulde vi nu udtale os, blev det bare til For- 
argelse. 

Deres hengivne 

JuL Lange, 
TIL SAMME, 

Kære Dr. Vedel! ^'"»^" ' '^- ^^' ^*^2- 

Igaar havde jeg med Prof. Høffding en Samtale, der til 
Dels handlede om Dem. Han meddelte mig, hvad jeg 
aldeles ikke før havde vidst, at De i Studenterforeningen 
havde holdt et Foredrag, der svarede saalcdes til Deres 
Foredrag i Samfundet, at De paa hvert af Stederne 
havde sagt, hvad man efter Deres Mening mindst ønskede, 
men mest trængte til at høre. Dette har for mig kastet 
et nyt og forsonligere Skær over det Foredrag af Dem, 
som jeg læste i »Tilskueren«. Jeg anerkender gerne det 
frimodige i, at man staar frem i en Forsamling med 
Ytringer, der gaa stik imod Forsamlingens forud givne 

^ i »Tilskueren« (et Foredrag holdt i »Studentersamfundet«). 

Mening, skønt jeg tilstaar, at flere af Deres Ytringer — 
fremfor alle den, at den frie Forskning til syvende og 
sidst er et Dogme som ethvert andet — ligefrem oprøre 
mig. Deres Taktik har næppe været heldig valgt, naar De 
ønskede at blive forstaaet, og fremfor alt har De gjort 
Dem selv Uret ved at offentliggøre det ene Foredrag uden 
at offentliggøre det andet. 

Jeg havde paa Spidsen af min Pen at tilføje, at Jeg 
jo nok véd, at De ikke staar mig til Regnskab for Deres 
Handlemaade; men jeg tror alligevel, at De vil være enig 
med mig i, at De paa en vis Maade staar enhver for- 
nuftig Læser til Regnskab for den, især en Læser, der 
mødte med forud given Sympathi for Dem. 

Deres hengivne 

JuL Lange. 

TIL SAMME. 

Kbhvn., 9. Maj 1892. 

Jo, kære Dr. Vedel, det er virkelig »Rigtigheden af det 
udsagte«, jeg benægter, nemlig Rigtigheden af den Sætning, 
at den frie Forskning er et Dogme som ethvert andet. 
Hvis Sætningen var sand, skulde jeg med Glæde se paa, 
at De »kastede den ud mellem Folk«. Jeg véd med mig 
selv, at Sandheden ikke finder mig hellig; men jeg véd 
ogsaa med mig selv, at jeg finder Sandheden hellig — saa 
naiv og simpel er min Tænkemaade. Det geraader mig 
maaske ikke til Ære, at De, som dog kender mig gennem 
flere Aar, uden videre gaar ud fra som en sikker Sag, 
at jeg i mit Hjertes inderste er en Diplomat og Oppor- 
tunist — ligesom De vedkender Dem at være — ; men jeg 
forsikrer Dem til, at jeg er det ikke, saa løj og svag jeg 
end kan optræde. Jeg mener, at Sandheden har absolut 
Værdi; og gid jeg maa dø en forsmædelig Død den Dag, 
jeg ikke skulde mene det længer! Jeg ved meget godt, 
at man kan begynde at bygge Argumenter op mod denne 
Sætning, eftersom Erfaring lærer, at man somme Tider 
maa deponere Sandheden ligeoverfor umyndige, vanvittige 
eller Kæltringer, som kunne misbruge den. Jeg maa over- 
lade mine Modstandere at ville bygge disse Argumenter 
op; men jeg paastaar, at de aldrig ville kunne virkelig 

angribe den Sætning, at Sar^dheden har absolut Værdi. 
Den har det, selv om den dræber; og den kan være en 
meget stræng Herre; meja Menneskene skulle ikke tage 
Sandheden i deres Tjeneste — den kan overhovedet ikke 
være Tjener ~, men de skulle tjene Sandheden. Endog 
Morderen og den skyldbetyngede føle en Trang, der hyppig 
nok har overvundet Livstrangen, Selvopholdelsesdriften, 
til at bekende Sandheden. Og hvad maa Sandhedens 
Martyrer, som have sat Sandheden over Livet, være i Deres 
Øjne? — Tossehoveder. 

Og tilmed Sandheden i den højeste Betydning, den 
som er den frie Forsknings Genstand, den skal røres 
sammen i én Vælling med Dogmet om Jomfru Marias 
ubesmittede Undfangelse og den Slags Ting — De maa 
for mig gerne tage mere almindelig ansete Dogmer til 
Exempler. Men De vil aldrig kunne faa det Arrangement 
1 Stand; thi Dogmerne ville fra deres Side frabede sig Sel- 
skabet, og den frie Forskning vil opføre sig aldeles udog- 
matisk mod Dogmerne. 

Men det er for os, der ikke betragte Sandheden fra 
det opportunistiske Synspunkt, saa heldigt, at den, som er- 
klærer, at han gør det, med det samme bryder Braadden 
af sine egne Ord. Mener han, hvad han siger? Eller er 
det noget, som han stiller op i et eller andet »pædago- 
gisk« Øjemed? Vi ere i det hele taget tilbøjelige til at fra- 
bede os at blive behandlede pædagogisk og hygiejnisk 
som Børn eller Hospitalslemmer. Lad enhver Mand sige 
Sandheden, og lad dem, der ikke kunne fordøje den, faa 
ondt i Maven! Forholdet til Sandheden og Spørgsmaalet, 
om den har absolut Værd eller ikke, synes mig ikke at 
henhøre under Erkendelsestrangen. Den er af ethisk Natur 
og Rettesnor for Handlemaaden. De har maaske Ret i, 
at Erkendelsestrangen for mange Mennesker nu om Stunder 
spiller en for stor Rolle; jeg vil navnlig gøre Dem den 
personlige Indrømmelse, at Erkendelsestrangen i mit eget 
Liv har en saadan Overhaand, at den undertiden virkelig 
kan forstyrre dets Ligevægt. Jeg dyrker for meget det 
kontemplative Liv. Men Spørgsmaalet om, hvor stor eller 
hvor liden en Plads man vil indrømme »investigatio veri« 
for den enkelte eller for Samfundet, er ikke et Spørgs- 
maal om Sandhedens absolute Værd. Meget eller lidt — 
det, som vi have Brug for, er i hvert Fald den ægte og 

uforfalskede Sandhed, og med fromme Illusioner kunne 
vi ikke lade os nøje. 

Der er ved Deres Afhandling noget sygt, noget bla- 
seret, hvilket ikke mindst kommer frem ved Deres Betragt- 
ning af Videnskabernes Enkeltheder. Der er ikke den 
Enkelthed i Videnskaberne, som man i og for sig har 
Lov til at gøre Nar ad. Over en lille Enkelthed kan en 
stor Theori vælte; og af Enkeltheder, der ere saa ubety- 
delige, at man undrer sig over, at nogen kan faa Øje 
paa dem eller gider pille dem op fra Gulvet, har f. Ex. 
Darwin opbygget Theorier, som ere grundlæggende for 
hele Tænkemaaden. Det er ikke Enkelthederne, der er 
noget at sige imod; det er imod det smaalige og aandløse 
Sind, som ikke forstaar at bringe noget ud af dem. Men 
hvorledes kunne f. Ex. vi Litteratur- eller Kunsthistori- 
kere vurdere f. Ex. Naturhistoriens Enkeltheder eller til- 
lade os at tale med Mangel paa Respekt om Bænkebiderne? 
At Deres Afhandling røber en vis Mangel paa Appetit, en 
vis svækket intellektuel Fordøjelse og dermed følgende 
Modløshed og Slaphed i Betragtningen af de større Pro- 
blemer, er et Indtryk, som ikke alene jeg har faaet, men 
ogsaa andre, der i adskillige Henseender tænke anderledes 
— mere til højre — end jeg. Derimod er Artiklen bleven 
hilst som et sandt Trøstens Budskab — »en yndig Afhand- 
ling« — af en gammel Dame af mit Bekendtskab, der 
lever i permanent Angst for, hvor vor forskrækkelige Tid 
vil hen. Det er ikke noget, jeg laver, det er Sandhed. 
Men den Alliance under jeg Dem til Straf. Det er som 
et Led i Dagens Debat, at jeg har beklaget Deres Afhand- 
ling. Jeg skulde have taget de fremsatte Meninger med 
største Ro, hvis de ikke netop kom fra Dem. Man har 
jo hørt slige Meninger før fra mange Sider; men at der 
hejses det Flag fra den frie Forsknings egen Lejr — hvor- 
ledes kan det andet end misforstaas? 

Opfat ikke denne Skrivelse som Hovmod og lad være 
at »se op til mig« ! Jeg haaber ogsaa, at der kommer en 
Tid, da vi kunne mødes i fuld Forstaaelse. 

Deres hengivne 

Jul. Lange. 



281 

TIL SAMME. 

Kære Dr, Vedel I ^^^'"'' '^-^""^ ^*^^- 

Tak for Deres Løfte om at komme Onsdag Aflen! — 
Hvad det »kriminelle« Foredrag angaar, saa var det jo 
det, jeg havde at indvende imod det, at det efter de nu 
herskende Forestillinger var altfor lidt kriminelt. Men 
lad os nu ikke tale om det! N. N. kender jeg godt; han 
er et fint Hoved og en talentfuld Pen. Men i Tider som 
vore, da flere af vore dygtigste Naturforskere ere ivrige 
Indre-Missionærer, ses det tydeligt, at man maa gøre 
Forskel mellem Videnskabsmænd som Fagmennesker og 
Videnskabsmænd, som ere villige til at tage Konsekven- 
serne af deres Viden og Videnskab for Livsanskuelsen. 
Man kan arbejde fortræffelig i sit Fag — som Astronom 
eller som Filolog eller som Skomager eller som Skrædder — 
og tillige fortræffelig forstaa at holde Faget ude fra 

Me nnesket. 

Deres heiigivDe 

Jul Lange. 

Forresten er der jo meget i Deres Foredrag, som ogsaa 
jeg paaskønner. 

TIL KONTORCHEF A. P. WEIS. 

Rouen, 4. Juli 1892. 

Tak, jeg har det godt og ønsker at høre det samme 
fra dig, naar du senest den 10de Juli skriver til M.Julius 
Lange, poste restante, Paris. Fortæl mig lidt om, hvordan 
det lider med Danmarks Rige, som nu er forfremmet til 
at være permanent Aftrædelsesrige for Kejseren af Rus- 
land. Da jeg rejste bort, truede det med Borgerkrig i 
Maribo^, hvilket paa Fagets Vegne interesserede mig over- 
ordentlig, fordi det, saavidt mig bekendt, vilde være første 
Gang, at rent dekorativt-kunstneriske Problemer vilde have 
ført til Borgerkrig. Har det kirkelige Kontor fundet Olien, 
som kan dæmpe Bølgerne? Her er interessant, middel- 
alderligt, men ikke bakteriefrit. 

Din 

J.L. 

^ paa Grund af Byens Stemning overfor Kirkens Restauration. 

TIL DEN YNGSTE SØN (i Sorø). 

Min kære Purk I Kbhvn., n.septbr. 1392. 

Du ved vel nok, siden du er saa lærd og læser Latin, 
at Ordet Purk kommer af porcus og betyder en Gris. Det 
haaber jeg ikke, at du er. Men en Purk er du alligevel. 

Tak for dit Brev og hils ogsaa Tante Charlotte og tak 
hende for Brevet med Karaktersedlen! Deraf ser jeg, at 
det gaar ret flinkt i de fleste Fag, hvilket glæder mig 
højlig, men at du dog endnu er en Del tilbage i Retskriv- 
ning og Regning . . . Jeg haaber da, at du huskede at skrive 
til Moder til hendes Fødselsdag i Onsdags; hun skrev til 
mig, at hun endnu om Formiddagen intet Brev havde 
faaet fra dig og var ked af det 

Vil du hilse Miss Florence Dale fra mig og sige hende, 
at jeg husker hende saa grumme godt, da hun var en 
lille Pige, og jeg har jo ogsaa set hende siden. Men da 
jeg skulde med hendes Forældre til Madame Tussauds 
Voxkabinet, maatte hun og hendes Søstre ikke komme 
med; derimod kom hendes Broder Henry med, og da 
han skulde gaa, gjorde han sig vigtig mod sine Søstre 
og raabte: Good night, childreni — Og saa raabte de til 
ham: good night, child! 

Naa Purk! Nu kommer du jo snart ind til os, saa 

skal du bare se Løjer! 

Din 

Fader. 
TIL OVERLÆRER L. KLEISDORFF (i Aarhus). 

Kære Kleisdorff! ^^^'"'' ^*' ^'^p' '«^^- 

Tag mig nu venskabelig og overbærende ! Jeg er i dette 
Efteraar ligesaa indeklemt af Arbejdsforpligtelser, som jeg 
nogensinde har været; og der har endda været Tale om 
et Engagement til Stockholm ad modum det iQor til 
Kristiania (om det bliver til noget, véd jeg ikke). Dertil 
kommer, at jeg, alt som jeg bliver ældre, unægtelig ikke 
føler mig ret oplagt til Udenomsforedrag udenfor de Serier, 
som jeg paa Embedsvegne eller i Medfør af min hele 
Virksomhed skal og maa og bør holde. Jeg hører aldeles 
ikke til dem, som har Lethed ved — knap nok Mulighed 

for — »at rive et Foredrag af mig«, og det vilde jo heller 
ikke være passende at byde Aarhus noget saadant af-sig- 
revet Tøj. Naar jeg holder et godt Foredrag, saa er det 
i Sandhed, fordi jeg har taget mig den Sag^ det Æmne, 
meget nær; men des vanskeligere er det for mig at 
gøre det. 

Men hvis du tager det som en Ulyst til at vise Aarhus 
skyldig Ære og sige Tak for Mad fra iQor, saa gør du 
mig virkelig Uret. Det kan jo ogsaa være, at der kan 
falde mig en Idé ind til at gøre Fyldest for Opfordringen 
i Løbet af Sæsonen — men som sagt: vær taalmodig og 
overbærende ! 

Hils Møllerfolket og Adjunkt Lund fra mig! 

Din hengivne 

Jul. Lange, 
TIL FRU BENTZON (i Skaane). 

Bedsteste Therese! ^^^""^ > ^ ^^^- ^^^^ 

Du er en ligesaa mærk- som elskværdig Brevskriverske. 
Til dine Mærkværdigheder hører — foruden den Egenskab, 
at du somme Tider lader være at skrive Breve, naar man 
allermest venter dem (en Egenskab, som forresten ogsaa 
andre have) — ligeledes den, at du ingen Besked giver om 
det, som man allermest venter Besked om og som man 
netop har spurgt om .... 

Jeg takker dig dog meget for Brevet, som jo indeholdt 
adskilligt andet, der interesserede os begge. F. Ex. om, 
at din Søn gør i Kulminer — jeg er formelig stolt over, 
at jeg har en Søstersøn, der er kommet saa vidt i det 
praktiske Liv; og jeg haaber, at han ikke, som sal. Mr. Pip- 
chin, faar nogen Sorg af »Oppumpningen af Vandet i de 
peruvianske Bjergværker«. Det glæder mig virkelig ogsaa, 
at Carl har Fornøjelse af min Bog^; vil du ikke meddele 
ham, at jeg har Sort paa Hvidt fra en af de betydeligste 
Førere i den klassiske Arkæologi og Professor ved Uni- 
versitetet i Berlin^ for, at min »Gesetz der Frontalitåt« er 
»eine Entdeckung, die immer eine grundlegende Bedeutung 

^ »Menneskeskikkelsen«. I« 
' Prof. Furtwangler. 

fur dieses Gebiet haben wird«. Ser du det! Har du gjort 
saadanne »Eutdeckungen«? Nu haaber jeg ogsaa, at du 
læser min Bog, som du meget godt vil kunne have noget 
Udbytte af, .skønt noget af det med smaat Tryk strængt 
taget ikke er for Damer. 

Jeg haaber, at Fredy snart kommer sig; han har na- 
turligvis rigtig godt af at være lidt daarlig under Mamas 
Varetægt. Det var da i Ungdommen en af de reelleste 
Fornøjelser at være daarlig og hjemme .... 

Papiret er ude. 

Din 

Julius. 
TIL KUNSTHISTORIKEREN E. HANNOVER. 

Kære Hannover! ^^'""'■' ^7. okl U92. 

Min oprigtigste Tak for det tilsendte. Jeg kunde visselig 
ikke ønske den udtalte Dom om min Bog ^ fordelagtigere, 
frygter snarere for, at den er altfor gunstig. 

Deres Indvending^ har interesseret mig meget; den 
var mig saa ny, at jeg, under min mangeaarige Syslen 
med disse Opgaver, næppe nogensinde selv er faldet paa 
den. At den har egentlig reel Betydning, tror jeg dog 
ikke; og jeg skal være villig til engang at forsvare min 
Anskuelse nærmere for Dem. Derimod indrømmer jeg 
strax fuldt ud, at den har en ikke ringe formel Be- 
tydning med Hensyn til min Fremstilling, og at det er 
en Mangel ved denne, at Indvendingen ikke er diskuteret 
i den. 

Venlig Hilsen. 

Deres hengivne 

Jul. Lange. 



^ » Menneskeskikkelsen €. 1. 

* mod Langes Anskuelse: at den frontale Holdning i Statuerne 
blev fastholdt, fordi den ansaas for den Mennesket mest værdige, havde 
Hannover (i »Politiken« ^Vio) indvendt, at Frontaliteten, hvis den skyldtes 
en ethisk Betragtning, ogsaa maatte være herskende i de med Statuerne 
samtidige Fladebilleder; men disse gengive meget ofte (og højst 
ufuldkomment) Vendinger af Legemet i Hals og Underliv, hvad Lange 
selv har paavist. »Hellere end at opfatte Frontaliteten som en Form 
for et Menneskeideal maa man da vistnok nøjes med at opfatte den 
som et særligt Statue ideal for en primitiv statuarisk Kunst.« 

TIL FRU BENTZON (i Skaane). 

Kbhon., i. Noobr. 1892. 

Kæreste Therese og Carl Bentzon ! 

Jeg vilde saa gerne have været over til eder paa eders 
Festdag; men jeg har saa mange Pligter med ordinære 
Foredrag og extraordinære Foredrag og tilmed i denne 
Tid en svag Mave, saa at jeg ikke ret tør vove Turen, 
for at ikke Maven og de extraordinære og ordinære Fore- 
drag skal lide derunder — hvilket utvivlsomt vilde blive 
Følgen. Nu maa I skriftlig modtage mine sandelig meget 
varme Lykønskninger og min kærligste Tak for alt godt, 
som I og eders Børn og hele eders Husliv har skænket 
mig og mine gennem mange Aar. Jeg har det ikke alt- 
sammen opskrevet, og der er vist adskilligt af det, som 
jeg i dette Øjeblik ikke engang husker; men der er i hvert 
Fald meget af det, som jeg ikke glemmer, saa længe jeg 
overhovedet har en Hukommelse. Jeg takker ikke alene 
for enkelte og positive Velgerninger, men for hele Aanden 
og Hyggeligheden. 

Og endelig sender jeg mine inderligste Ønsker for Frem- 
tiden, for jer og eders Børn. 

Eders 

Julius. 



TIL KUNSTHISTORIKEREN F. BECKETT (i Paris). 

Kære Beckett! ^^^'"'■' ^'^«'' ^«^^ 

De har gjort mig en stor Fornøjelse ved Deres Brev 
fra Paris, som viser mig, at De har det godt og ind- 
drikker Nydelse og Belæring i fulde Skaaler. Deres Ytring 
om »en Fornemmelse af at drømme en smuk Drøm« passer 
akkurat ind i min Erindring fra mit første Ophold der 
i Juli og August 1867 — dengang var De nok endnu ikke 
født. Der er unægtelig en vis kunstnerisk og aandelig 
Tæthed i denne By, som jeg ikke kender fra andre Byer; 
og naar man blot kan undgaa l'embarras de richesse, saa 
behøver man ikke at frygte for Hungersnød. Jeg har 
ogsaa ligesom De været taknemlig for at have Mester- 
værker fra de forskellige Skoler hængende ved Siden af 

hverandre i Salon carré; det er virkelig den Slags »Saloner«, 
hvor man bedst faar Synspunkterne anviste, og jeg fan- 
taserer somme Tider om en stor universel Salon carré 
af udvalgte Sager fra hele Jordkloden, det kommer der 
vel ogsaa nok engang, naar Menneskeheden har faaet sig 
hyggelig arrangeret henimod Nærheden af Dommedag. 
Forresten finder jeg, at den i Louvre lader ikke lidt til- 
bage at ønske, saavel hvad Lys som hvad Udvalg angaar; 
og det er vel ogsaa en anerkendt Sag. Da jeg i Sommer 
gik i Louvre, lavede jeg mig i Tankerne et andet Udvalg, 
hvad der kan være et ganske lærerigt Tankeexperiment. 
Det hele Galleri har Stof nok til en bedre, — hvorvel jeg 
indrømmer, at den, som er der, er en meget fed og 
spækket Steg. 

Igaar Aftes var jeg i Theatret sammen med mine Sønner 
og saa »Maria Stuart« — jeg saa, de andre saa og hørte. 
Jeg fik hændelsesvis min Plads ved Siden af min gamle 
Ven Kr. Zahrtmann, og vi førte i Mellemakterne — af- 
brudt af Akterne — en livlig Disput om van Dyck, som 
Zahrtmann ikke vilde levne Ære for 2 Skilling, hvorimod 
jeg paastod, at han var en af Verdens største og fuld- 
komneste Malere, nærved at være den største af alle i 
Henseende til den maleriske Stil — skønt jeg ikke er 
blind for, at han undertiden melder sig som noget af en 
Laban. Men i Louvre findes der virkelig storartet skønne 
Ting af ham, som jeg tout bonnement kan staa og glo 
paa en hel Time ad Gangen, blot fordi de ere en saadan 
Vellyst for Øjet. Har jeg ikke Ret? 

Præterea censeo, at De, inden De forlader Paris, en 
klar Morgen før 9 indfinder Dem paa den nærliggende 
Gare Montparnasse og tager Tur og Retur til Chartres — 
ingen Udgift at tale om! Hvorfor ikke tage et saa betyd- 
ningsfuldt Indtryk med? Nu vel — der gives jo ogsaa 
andre betydningsfulde Indtryk, og jeg bør maaske ikke 
forstyrre Dem i Deres mere specielle antike Studier; men 
De véd nok, at jeg for Øjeblikket færdes i Middelalderen, 
og De har maaske nok bemærket den slemme Egen- 
skab ved mig, at jeg vanskelig kan have Øje for andet 
end det, jeg netop færdes i. (Det glæder mig, at De af 
Dem selv har set, at Referatet af mit middelalderlige 
Foredrag var meget slet — men man kan jo ikke anlægge 
Sag mod en slet Referent). 

Ja, hvad skal jeg raade Dem til m. H. t. Belgien og 
Holland? Glem endelig ikke i Brussel det vældige Mu- 
seum i Palais du Cinquantenaire, og pas paa, at der ikke 
bliver stjaalet 50 francs fra Dem paa et Hotel! Det er 
mine Leveregler. Og god Fornøjelse af »la grande place«, 
som virkelig er dejlig! Og god Fornøjelse af Maleri- 
samlingen i Antwerpen — men det kommer vel af sig 
selv! Men gaar Deres Plan ikke ud paa at sluge altfor 
meget i for kort Tid? Jeg har faaet det Indtryk. Holland 
kender jeg saa lidt: jeg har kun været der paa to korte 
Besøg å en halv Snes Dage, og sidste Gang for allerede 
10 Aar siden. Men Kendere sætte jo megen Pris paa 
dette Land. 

Jeg pønser paa Muligheden af en Sviptur til Berlin 
henad Jul. — Lev nu rigtig vel! Alle gode Ønsker fra 

Deres hengivne 

JuL Lange. 

TIL KONTORCHEF A. P. WEIS. 

Kære Ven! Kbhvn., 28 noo. i 892. 

Ja naturligvis: »ældre Forpligtelser« — den Historie 
kende vi — det var, ligesom om jeg havde friet, og du 
beklagede, at du paa Grund af »ældre Forpligtelser« ikke 
kunde tage mig. Nuvel, en anden Onsdag! Jeg finder, 
at din sidste geometriske Attrape^ er altfor meget for 
Børn og barnlige Sjæle. 

Din 

J. L. 
TIL PROF. H HØFFDING. 

Kære Høffding ! ^''''^"•' ^^ ^*^^- ^«^^- 

Du har gjort mig en alvorlig Glæde ved dit Brev om 
min Bog^. Jeg har fra Fagfolk i Udlandet faaet smukke 
Breve om den (deriblandt f. Ex. et fra Ægyptologen Er- 

^ Se Note 1 S. 148. 

' »Menneskeskikkelsen«. I. 

mann i Berlin); men de handlede jo væsentlig om, hvor- 
ledes Bogen forholdt sig til Faget. Jeg sætter nok saa 
megen Pris paa, hvad du fremhæver, Forstaaelsen af 
det menneskelige, og det er i Sandhed ogsaa mit 
Maal, naar jeg arbejder. Jeg glæder mig ogsaa over — og 
jeg takker dig for — , at du anbefaler mine Skrifter til den 
danske Ungdom. En rigtig rettroende Akademiker faar 
man aldrig ud af mig; og jeg tror, at vi i denne Hen- 
seende ere Medkættere. Videnskaben kommer mere og 
mere til at trænge til en mægtig Udvidelse af sin Papirkurv 
til at optage den ørkesløse Lærdom og alle de Diskussioner, 
som har deres Rod i den — forsaavidt som dette kan 
kaldes at have en Rod. Denne Ytring maa ikke forstaas 
som Hovmod; men jeg kan ikke nægte, at jeg tidt føler en 
dyb Utilfredshed med en stor Hoben Diskussions æ m n e r, 
om saa end Diskussionen er nok saa lærd og subtil. Og 
derfor stræber jeg at knytte mine Studier saa tæt som 
muligt til den menneskelige Interesse. 

Du taler om min »Nedstemthed« i Forsommeren. I 
det hele er jeg ikke personlig nedstemt — det ligger ikke 
til min Natur; og jeg har Gudskelov bestandig meget at være 
glad over. Men jeg maa indrømme, at jeg med Hensyn 
til Forholdene her i Landet — de offentlige, politiske og 
aandelige Forhold — er mere og mere malkontent. Der 
sidder jo vistnok en hel Del Dygtighed omkring i Krogene 
— men det, som breder sig og taler det store Ord!! 

Det sidste, jeg læste af dig, var din Artikel om He- 
denske Sandhedssøgere^, som jeg lærte meget af 
og var meget glad over. Det glædede mig ikke mindst, at 
du tog Kristendommen — o: som historisk Livsmagt og 
Plejemoder for Menneskeheden — saa bestemt i Forsvar 
i Sammenligning med Stoicismen. 

Og dermed et hjerteligt å revoir og de bedste Ønsker 

for Jul og Nytaar fra 

Din hengivne 

Jul. Lange. 

Jeg haaber da, at vi faa den unge Dr. Jespersen til 
Professor efter Stephens! Hans Afhandling om Sprogets 
Oprindelse læste jeg med ualmindelig Interesse. 

^ Tilskueren 1892. 

TIL PROF. NICOLAI BØGH. 

Hr. Professor! ^'"»''" ' ^^ ^c. mi. 

I det nys udkomne 4. Bind af Fru Heibergs: »Et Liv osv.« 
findes S. 82 et Digt i Anledning af hendes Afsked fra 
Theatret 1858 (Digtet havde været trykt i »Fædrelandet« 
13. April s. A.). Forfatterinden skriver, at hun »havde en 
Anelse ora, at det skrev sig fra en af vore første lyriske 
Digtere«, og Udgiveren siger (S. 371), at det er af Chr. 
Winther. 

Da jeg nu véd, at det hverken er af Chr. Winther eller 
af nogen anden af vore første lyriske Digtere, henvendte 
jeg mig til Udgiveren, Rigsarkivar A. D. Jørgensen, som 
jeg godt kender, og bad ham om Oplysning om, hvorpaa 
han grundede sin Angivelse. Han svarede, at Fru Heiberg 
engang i Nærværelse af Gehejmeraad Krieger og ham selv 
havde sagt, at Prof. N. Bøgh havde meddelt hende, at 
Chr. Winther var Forfatteren ^. 

Jeg tillader mig altsaa at bede Dem, Hr. Professor, 
venligst at ville oplyse mig om, hvad der ligger til Grund 
for Anskuelsen om Chr. Winthers Forfatterskab til dette 
lille Digt Det er mig bekendt, at Digtets Forfatter, som 
var et ganske ungt Menneske, og hele hans Familie paa 
hin Tid vare nære Omgangsfæller af det Chr. Wintherske 
Hus; og jeg formoder, at Forfatterens Moder har betroet 
Fru Julie Winther, hvem han var, — og at denne atter paa 
en eller anden Maade har talt med Fru Heiberg derom, 
saaledes at Fru Heiberg af Fru Winthers Hemmeligheds- 
fuldhed kunde faa det Indtrvk, at Chr. Winther var For- 
fatteren. Men det sidste er jo kun Formodninger. I hvert 
Fald drister jeg mig til at antage, at der ikke kan* fore- 
ligge nogen positiv Erklæring om, at Digtet hidrørte fra 
Chr. Winther, da en saadan Erklæring vilde være en 
Usandhed. 

Til Slutning maa jeg gøre Dem en Undskyldning for, 
at jeg henleder Deres Opmærksomhed paa en saa ubety- 

^ Under en Samtale med Bøgh havde Fru Heiberg opfattet hans 
Ord ganske fejlagtigt som en Bekræftelse paa, hvad hun havde hørt af 
andre, at Digtet skyldtes Chr. Winther. At Jul. Lange var Forfatteren, 
oplyser Bøgh i Skriftet: »Chr. Winther t, 3. B., S. 141. 

Breve fra Jul. Lange. 1 9 

delig Sag. Men jeg har en bestemt Grund til paa Forfat- 
terens Vegne at være noget nøjeregnende paa dette Punkt. 

Deres meget ærbødige 

Jul Lange. 

TIL SAMME. 

Kbhon., SS.Dec. 1892. 

Jeg takker Dem meget, Hr, Professor, for Deres Med- 
delelse. Slutningen af den, om Deres Sygdom, beklager 
jeg oprigtig og beder Dem saa meget mere undskylde, at 
jeg har gjort Dem Ulejlighed med denne i og for sig saa 
ubetydelige Sag. Dens eneste. Offentligheden vedkommende^ 
Betydning vilde da i alt Fald være at have befriet Chr. 
Winthers Forfatterskab fra Paahæng af et Vers, der i 
Virkeligheden hidrørte fra en ganske grøn Dilettant, og hans 
Minde fra en ufortjent Beskyldning for Fejghed^. 

Med mine bedste Ønsker for Deres snarlige Helbre- 
delse forbliver jeg 

Deres ærbødigste 

Jul Lange, 

TIL PROF. E. HOLM. 

kære Professor Holm ! *,"''''"' '^ •^«" ^«^*- 

Da jeg skrev mit sidste Brev * til Dem, var jeg — som 
altid, naar jeg skal skrive Ansøgninger om Penge (Tigger- 
breve i videre Betydning) — til Mode omtrent som en 
Japaner, naar han skal efterleve den sørgelige Borger- 
pligt at sprætte sin Mave op. Sligt kommer for mig saa 
lidet som Stemningsudbrud, at jeg tværtimod har en virkelig 
stærk Kamp mod min Stemning at bestaa for at skrive 
disse Breve. Det er jo undertiden en Nødvendighed, om 

^ Under den ovennævnte Samtale havde Fru Heiberg sagt om det 
anonyme Digt: »Naar Winther ikke har sat sit Navn under, er det af 
Fejghed overfor det Nielsenske Parti«, hvortil Bøgh svarede, at, saa- 
vidt han vidste, havde Chr. Winther aldrig skrevet Digte uden med 
sit Navn at vedkende sig dem. 

' om en fortsat Understøttelse fra Carlsbergfondet til »Menneske- 
skikkelsen«. 

ikke just for Existensens, saa for det videnskabelige Ar- 
bejdes Skyld. 

De maa ikke tro, at Deres Brev i mindste Maade har 
svækket min Tro paa Deres Interesse for mig personlig 
eller for mit Arbejde — en Interesse, der, ligesom i sin 
Tid Madvigs, har havt en stor og uforglemmelig Betyd- 
ning for mig. Naar De ikke mener, at det lader sig gøre, 
saa maa jeg jo ikke tvivle om, at De, med Henblik paa 
alles Tarv, har Ret, og det gør jeg i Sandhed heller ikke. 
De maa heller ikke tro, at jeg har tabt Modet; tværtimod 
har jeg lige efter at have modtaget Deres Brev taget med 
frisk Mod og ret haardnakket fat paa Fortsættelsen af 
mit Arbejde. Og for Tiden har jeg ikke Grund til at 
plage Dem og ønsker allermindst at gøre det; men jeg 
kan kun sige saa meget, at jeg dog ikke med rigtigt Haab 
kan imødese Fuldendelsen, der vil kræve mere Tid og 
Ro — og derfor gunstigere Forhold, end jeg nu tør gøre 

Regning paa. 

Deres hengivne 

Jul. Lange. 
TIL SAMME. 

Kære Professor Holm ! ^^^''' ^* -^^^ "^^• 

bet har interesseret mig meget at læse Deres Udtalelse 
om de store Arbejders Betydning, og i det væsentlige 
ere de talte ud af mit Hjerte. Jeg vover næppe at an- 
vende Ordet paa mit eget Arbejde, selv naar jeg tænker 
paa det som Helhed, men paa mit Forehavende, min Op- 
gave, tør jeg vel anvende det og saa haabe og tro, at 
mit Arbejde dog vil byde noget væsentligt, i Forhold til 
Opgaven. Deres Ord »asketisk« er meget træffende; dog 
vil jeg kalde det lidt for strængt og mørkt, forsaavidt 
som det større Arbejde, jeg har for, virkelig byder mig 
en aandelig Tilfredsstillelse som intet andet og forekommer 
mig mest udviklende for mit indre Menneske. 

Men forsaavidt der er Tale om noget asketisk, saa 
vil den, hvis ydre Vilkaar ikke ere mere trygge, end mine 
ere, ikke engang kunne gennemføre Askesen uden at løbe 

19» 

Panden mod sine borgerlige Forpligtelser og Pligterne 
mod sine nærmeste. (Dog skal dette ikke være ment som 
en Ansøgning). 

Deres hengivne 

Jul. Lange. 
TIL FRU BENTZON (i Skaane). 

Kæreste Therese! Kbhon., 23. Marts 1393. 

Man kan dog engang imellem ogsaa gøre en Skælm 
Uret. Da jeg havde modtaget dit sidste Brev, skrev jeg 
et langt Brev til dig, der vist ikke var synderlig indholds- 
rigt — det handlede bl. a. om Ildebranden paa Kongens 
Nytorv 6^ — , men som i hvert Fald var godt ment. Jeg 
tilkendte dig ogsaa nogle Laurbær og Medailler for din 
gode og menneskekærlige Færd under Epidemien derovre. 
Det gør niig ondt, at du ikke har faaet dette Brev. Jeg 
tror ikke, at jeg selv har glemt det; min Ungdoms Anlæg 
til Distraktion er grundig rystet af mig paa mine grumme 
mange og hyppige Rejser, hvor der er svær Straf, endog 
Livsstraf, for Distraktion. Somme Tider betror jeg Pigerne 
her i Pensionen Breve til at besørge i Postkassen, og det 
er jo muligt, at de have gjort sig skyldige i en For- 
sømmelse. 

I Aften faar jeg ikke Tid at skrive synderlig mere; 
Kl. 8 skal jeg hen paa Charlottenborg og holde en Fore- 
læsning. Mathilde Schiøtts lille Hæfte om Henrik Ibsens 
»Solness« har jeg anskaffet; men oprigtig talt tror jeg 
ikke, at du skal blive klogere af det. Det er naturligvis 
livligt og kløgtigt og indeholder mange Meninger (i Dialog- 
form), men ingen rigtig Mening. Jeg for mit Vedkom- 
mende er ellers en intensiv Beundrer af Stykket, nemlig 
Ibsens eget, og betragter ham som frygtelig stor. Om jeg 
forstaar det? Ja, saaledes som man forstaar Poesi: den 
bedste Poesi kan ikke udtømmes ved »Forstaaelsen«. 

Hils din Mand mange Gange! 

Din 

Julius. 

^ Huset, hvor deres Barndomshjem var. 

TIL PROF. KARL WARBURG (i Goteborg). 

Kbhon., 21. April 1893. 

Kære Ven! Hjertelig Tak for den tilsendte Begyndelse \ 
som jeg strax har læst. Det er netop noget for mig. Det 
har ikke mindst interesseret mig at gøre et noget nærmere 
Bekendtskab med Masreliez. Det har været en hel Karl, 
som har havt det æsthetiske Mod at beundre Signorelli 
og Nicolo Pisano!! i Aaret 1780. Ehrensvård selv er 
heller ikke bange af sig — dog mere i Abstraktioner end 
i Domme om bestemte Ting (Kunstværker). Hans Tegning 
paa sidste Side er meget interessant. Skulde du ikke 
have et Særtryk af den (og af de tilsvarende, du nævner)? 

Din 

/. L. 



TIL DATTEREN. 

[Berlin, 189S.J 
(Brudstykke.) 

. . . Her i Galleriet er der et mageløst Billede af Gio- 
vanni Bellini: Kristus siddende i den aabne Sarkofag, som 
Lig og med lukkede Øjne, og dog egentlig tavst levende. 
Bag hver af hans Skuldre en lille Engel, der holder ham 
oprejst, ikke disse snottede Fedtklumper som de senere 
Engle, men gode, artige venetianske Børn med Haaret kæm- 
met pænt ned i Panden. En af dem tager hans Arm og 
viser hans gennemborede Haand frem for Beskueren til 
Skam og Bebrejdelse for de onde Mennesker, som have 
baaret sig saaledes ad imod ham. Og saa ser Englen 
ikke ligefrem, men drejer Øjnene lidt til Siden — ud i 
det blaa, rigtig som et uskyldigt Menneske kan gøre, naar 
Talen er om noget hæsligt og afskyeligt. Sligt havde disse 
gamle Malere Følelse for. 

Farvel, kære Bibbe ! Jeg hører hver Dag paa Posthuset 
efter Brev fra eder. 

Fader. 

^ af. Skriftet: »Karl August Ehrensvård«. 



294 

TIL KUNSTHISTORIKEREN A. AUBERT (i Kristiania). 

Kære Hr. Aubert ! ^^^""^ * •^««' '«^^ 

Ved min Hjemkomst fra en lille Udenlandsrejse fore- 
fandt jeg til min Glæde første Levering af Deres store 
Arbejde om Dahl — om Forladelse! jeg skulde sige: 
Professor DahlV Jeg siger Dem min bedste Tak for 
det første for Tilsendelsen, for det andet for Hæftet, som 
jeg nu har gennemlæst. Biografien forekommer mig ud- 
mærket fortalt og har meddelt mig meget, som var mig 
nyt, ogsaa om Æmner, der ellers ikke ere mig nye, hvilket 
jeg særlig paaskønner. Fortsættelsen udbedes om ikke 
altfor længe. Venligste Hilsener fra Deres 

Jal. Lange. 
TIL PROF. M. C. GERTZ. 

Kære Ven^ Kbhon., 25. Juni 1893. 

Jeg vil dog ikke alene i Tankerne, men ogsaa i Ord, 
takke dig for Tilsendelsen af dine Oversættelser, som i 
mig altid have en opmærksom og taknemlig Læser. Des- 
uden mener jeg — ogsaa bortset fra mig selv — , at du 
gør stor Gavn med dem og paa denne Maade anvender 
din Lærdom meget bedre, end om du berigede Viden- 
skaben med nok saa mange Konjekturer. Mest er jeg 
dig taknemlig for Apologien, som jeg paany har gennem- 
læst med stor Opbyggelse. Din friske Oversættelse har 
givet mig et nyt Blik paa dette Skrifts historiske og litte- 
rære Karakter. Det er mig navnlig paafaldende, i hvilken 
Grad det bærer Præg af det aldeles frie, mundtlige Fore- 
drags Ejendommelighed. Det er flere Gange hændt mig 
— som vel ogsaa dig og mange andre — , at jeg har skullet 
gennemgaa stenografiske Referater af Foredrag, jeg selv 
har holdt, og jeg er bleven slaaet af Forskellen mellem 
skreven og mundtlig (ikke forud skreven) Foredragsform. 
I den sidste bliver Periodebygningen ikke alene paa mange 
Maader anakoluthisk, men ogsaa — mærkeligt nok — 
tungere, mere indviklet, mere overlæsset med Indskuds- 
og Mellemsætninger — ganske som i Apologien (sans com- 
paraison forresten!). Naar man taler frit, udraaser man. 
uvilkaarlig sine Tanker for at gøre dem indlj'sende og 

^ Bogens Titel. 

faa dem til at glide ned: deraf mere Bredde og flere Gen- 
tagelser, end naar man arbejder med Pennen i Haanden 

— ganske som i Apologien. Jeg ser nok, at du i No- 
terne, vistnok med Rette, udhæver, at Apologien ikke er 
et stenografisk Referat; men maa man ikke antage, at 
Hukommelsen under de antike — forholdsvis naive og 
enkle — Tilstande har gjort langt bedre Tjeneste, end 
under Nutidens intellektuelle Overlæsselse med saa mange 
forskelligartede Ting? Er Hukommelsen i det hele ikke 
en Evne,- som er i temmelig stærk Dekadence? Desuden 
maa man jo anse det for en Selvfølge, at Platons Op- 
mærksomhed ved en saa enestaaende Lejlighed som denne 
har været aarvaagen til det yderste, og at et Hoved som 
hans i Ungdommen ogsaa har havt en sjælden Hukom- 
melse (til Trods for Sætningen i Sibberns Psykologi: in- 
geniosis non est admodum fixa memoria). Hvis han da 
strax har nedskrevet, hvad han har hørt, saa have vi 
vistnok en meget stærk Tilnærmelse til Stenografi. 

Hvad der gør Skriftet opbyggeligere end noget andet, 
jeg kender, beror paa Indtrykket af Sokrates's Personlighed : 
hans ethiske Soliditet, hans Mod, hans rolige Overlegenhed, 
hans Forening af Stolthed og Beskedenhed. Hans Følelse 
ligeoverfor Døden er et stort og ophøjet Exempel. Der- 
imod forstaar jeg ikke, at nogen (f. Ex. vor Ven Heiberg) 
kan lade det bero ved hans theoretiske Betragtning 
af Døden (endog bortset fra de Rester af speciel græsk 
Mythologi, som flndes i den). Overhovedet synes Skriftet 

— som vel er det troværdigste Vidnesbyrd om Sokrates, 

der haves tilbage — ikke at vidne om, at han var en 

modig Tænker, modig paa Theoriens Omraade. 

Deri har vel Anaxagoras været større, og jeg kan ikke 

beundre Sokrates's Iver for at tage Afstand fra ham i 

Spørgsmaalet : »om Solen og Maanen ere Guder«. Naar 

Anaxagoras derom havde udtalt Sandheden, saa forekommer 

det mig, at det var Pligt for et lyst og klart Hoved at 

anerkende den og slutte sig til den. Hans ligefremme 

Overtro med Hensyn til sin »Dæmon« har vel sine 

poetiske Sider, og man kan holde en stor Mand den til 

Gode; men til syvende og sidst er den dog ikke noget 

Smykke for en Filosof. 

Tilgiv denne lange Snak! 

Din hengivne 

Jul. Lange. 

TIL DR. PHIL. VALD. VEDEL. 

Kære Dr, Vedel! ^'''»^"' ^^^*' ^«^^- 

Tak for Deres sidste Besøg hos mig og kom snart 
igen! Det er ikke Talemaader, naar jeg siger, at jeg 
trænger til Deres Omgang. Jeg forbeholder mig vel en- 
hver Slags Uenighed med Dem — om jeg end naturligvis 
foretrækker Enighed i det væsentlige — ; men i alt Fald 
har det altid været en stærk Trang hos mig at ud- 
vexle Tanker med et Menneske, som har ren og ideel 
Villie til at tænke og som kan det. Jeg indrømmer 
endog meget villig, at De har en strængere filosofisk 
Dannelse end jeg — des bedre for mig, naar vi tale 
sammen. Men det er saa sjældent at træflFe et Menneske, 
som har Evne eller endog blot Lyst til mere end Kon- 
versation, der, om den end ikke er rent overfladisk, dog 
bevæger sig paa et og samme Plan. Og det er egentlig 
meget længe siden, at jeg har havt et Bekendtskab, som 
gav mit dybere Reflexionsliv Næring og Korrektiv paa 
én Gang. Efter Deres sidste Besøg tænkte jeg virkelig 
lidt paa at foreslaa Dem, at vi i Forening med nogle 
ganske faa udvalgte skulde stifte en liden fri-filosofisk 
Forening (jeg er lidt bange for Ordet »filosofisk« og 
har maaske ikke videnskabelig Ret til at bruge det for 
mit eget Vedkommende; men jeg kan ikke erstatte Ordet 
med »fritænkerisk«, da det vilde give Planen en Farve, 
som jeg ikke tilsigter — i alt Fald skulde »fritænke- 
risk« her være ment saa fuldkomment liberalt, at det 
ogsaa skulde omfatte Modsætningen til, hvad man i Reglen 
forstaar derved). Men jeg kan ikke fastholde denne Plan; 
thi hvis Samtalen blot førtes mellem 3, 4 eller 5 Personer, 
vilde jeg paa Grund af min Tunghørighed sidde ganske 
udenfor den; og saa ædel og uegennyttig vil jeg ikke 
være at stifte en Forening paa disse Vilkaar. Jeg kan 
kun føre Samtaler paa Tomandshaand; og det kan maaske 
i Længden blive et lidt kedeligt Spil for min Makker. 
Jeg vil derfor være taknemlig for, hvad der falder af ved 
Lejlighed; men jeg haaber dog, at Lejligheden ikke vil 
falde for sjældent. 

Det forekommer mig vedblivende, at De gør for meget 
af Begrebet Civilisation. Civilisationen bestaar dog fak- 

tisk for en stor Del i at erstatte Livsværdierne med 
Surrogater, f. Ex. Smør med Margarine og Blod med 

allehaande Ting, som ikke er Blod, navnlig Vand. 

Naar man engang imellem oplever noget, som rigtig rømmer 
op i ens personlige Liv, da indser man strax, at man i 
sin daglige Tilværelse lever saa fortvivlet meget paa Surro- 
gater. Saaledes er f. Ex. Kunst-Interesse for det meste 
slet ikke andet end Surrogat for Livs- Interesse. Nej, maa 
jeg bede om Blod! 
Venlig Hilsen. 

Deres 

JaL Lange. 

TIL SAMME. 

Kære Dr. Vedel! ^*'»^'»' ^<^^*' ^«^^- 

. . . Hvad mener De med, at man skal acceptere Kultur- 
udviklingen? »Sluge den med Hud og Haar«? Nej, det 
mener De sikkert ikke. Men saa skal den altsaa udrenses, 
opmudres, beskæres — ikke saa lidt endda! Og i Kraft 
af hvad? Dog vel af Interesse for de oprindelige menneske- 
lige DrivQedre i den. Jeg maa vedgaa, at naar jeg talte 
om Kulturliv som Surrogatliv, saa mente jeg Begrebet 
Surrogat i slet Betydning som en uvirkelig Erstatning 
for det virkelige (»Margarine« var et daarligt Exempel og 
faldt mig kun i Pennen, fordi det har faaet en vis typisk 
Værdi som Beklameord: hvis Margarine forresten har 
ligesaa megen Næringsværdi som Smør, saa kan Smørret 
for mig gerne gaa ad Helvede til). Jeg, der blandt alle 
Kunster foretrækker og forholder mig nærmest til Billed- 
huggerkunsten, har ogsaa tilegnet mig denne Kunsts Dyr- 
kelse af det nøgne Menneske; og De maa indrømme, at 
Skulpturen ved denne Kultus netop er FilosoflFen blandt 
Kunsterne. Den ypperste Kunsts (Grækernes, Michel- 
angelos, Revolutionstidens) Betydning ligger i dens An- 
visning paa det nøgne Menneske, det vil sige : at Kulturen 
er højest, hvor den negerer sig selv. Hvis den ikke holder 
sig saa tæt som muligt til Elementerne: Liv (Blod), Død, 
mister den sin Springkraft og bliver »akademisk«. »Blut 
ist ein ganz besonderer Saft«, staar der i Faust, og 
det er sandt: Blod er Blod og kan ikke omsættes i andre 

Materier. Hvorfor skal det være »seutimentalt« at pro- 
klamere det oprindelige som = det egentlige? Jeg mener 
virkelig, at det oprindelige altid er det egentlige ved 
Tingene. 

Jeg siger ikke alt dette for at disputere, men fordi 
det virkelig er den Erfaring, jeg har høstet af Livet. 

Jeg mener ogsaa, at vi skulle gøre Aftaler om at træffe 

hinanden, da vi ellers kunne gaa fejl af hinanden, eller 

den ene træffe den anden optagen af nødvendige gore- 

mål. Men vær bare overbevist om, at jeg er taknemlig 

for Besøgene! 

Venlige Hilsener. 

Deres 

Jul, Lange. 
TIL DR. PHIL. GEORG BRANDES. 

Kcere Ven! Kbhon., SO.Soobr. 189S. 

Jeg takker dig hjertelig for Tilsendelsen af din sidste 
Bog, hvoraf jeg allerede har læst din livlige Ungdoms- 
erindring fra Italien og dit meget lærerige Stykke om 
Renan. Jeg forefandt den i Aftes, da jeg vendte tilbage 
fra en lille Udflugt, og glædede mig over Modtagelsen, der 
dog ogsaa samlede lidt gloende Kul paa mit Hoved. Der 
er nemlig nogle Smaating af mig, som jeg ikke har sendt 
dig: 1) en Piece om vore Museers Ordning, 2) nogle Iagt- 
tagelser om gamle danske Gravmæler og 3) en Afhand- 
ling: »Et Blad af Koloritens Historie«. At jeg ikke har 
sendt dig de to førstnævnte Nummere, skal du nu ikke 
beklage dig over. Den første gaar ud paa noget rent 
praktisk, og den anden indeholder nogen Mikroskopi af 
Ting af liden almindelig Interesse. Derimod vilde jeg 
meget ønske, at jeg havde sendt dig min lille Kolorit- 
Afhandling, som jeg selv lægger megen Vægt paa; men 
jeg sløsede strax med de ganske faa Exemplarer, jeg fik 
til min Raadighed. 

Der er meget, som jeg engang ved Lejlighed havde 
Lyst til at tale med dig om. 

Din hengivne 

Jul. Lange. 

TIL KUNSTHISTORIKEREN EMIL HANNOVER (i Paris). 
Kære Hannover! Kbhon., i.Dec. un. 

Jeg har rigtig modtaget Deres »Christen 

Købke« og er Dem oprigtig taknemlig for denne Gave 
-— ikke alene til mig, men til vor lille Kunstlitteratur. 
Jeg har paany gennemlæst Deres Fremstilling og paany 
faaet et smukt Indtryk af den; mine enkelte tidligere 
Indvendinger kan jeg ikke rent lade falde. Men de ere 
traadte mere i Baggrunden for mig ved Læsningen af 
den trykte Bog — et Manuskripts Læsning er altid for- 
bundet med smaa Forhindringer, der ikke forskønne Ind- 
trykket. Med de venligste Hilsener 

Deres hengivne 

JuL Lange. 

TIL DR. PHIL. J. L. HEIBERG (i Italien). 

Kære Prof, Heiberg ! ^^^""^ ^ ^^- ^«^^- 

Siden jeg modtog Deres elskværdige Brevkort, har det 
ligget mig meget paa Sinde at skrive til Dem — daglig 
kunde jeg sige; og naar jeg har opsat det, saa er det 
væsentlig Deres egen Skyld, fordi De stillede et Par Inter- 
pellationer til mig (Rafael og Lorenzo Lotto), der nøjere 
besete virkelig var ganske forfærdelig vanskelige at besvare, 
naar det skulde gøres solidt, ja egentlig umulige at 
besvare for mig, fordi vi herhjemme aldeles ikke have 
alle — ikke engang alle gode — Kunsttidsskrifter til vor 
Raadighed. Paa den anden Side var det ærgerligt for 
mig ikke at kunne besvare et Par Spørgsmaal fra Dem, 
som redebon og venlig har besvaret saa mange Spørgs- 
maal for mig. Men nu maa De være saa overbærende 
foreløbig at lade Dem nøje med den Besked, at jeg ikke 
har fundet de Sager omtalt, som De nævner, men at min 
Jagt efter Oplysning rigtignok ogsaa langtfra har strakt 
sig over hele Linien. 

Det fornøjede mig meget, at mine Raad og Anvisninger 
med Hensyn til fransk Gothik vare komne Dem til nogen 
Nytte, og at De har anset det for Umagen værd — hvilket 

det visselig ogsaa er — at optage Gothikens Fremstaaen 
i Deres historiske Erkendelse. Ja, er det ikke en af de 
mærkeligste Ting paa Jordens Overflade? Og er ikke 
Kathedralen i Laon en af de stolteste Bygninger, som 
gives? — Vel egentlig talt mere marvfuld og mere mandig 
end nogen italiensk Bygning fra Middelalderen, — men i 
Italien er der jo rigtignok det ejendommelige, at Oldtiden 
vedvarer til midt ind i Middelalderen. 

Jo, De er rigtignok kommet ganske godt til Fadet. De 
forudsætter vel om mig, at jeg er gul og grøn af Misun- 
delse, skønt De vist selv gerne vilde unde mig ogsaa at 
komme til Fadet. Men hvis jeg nu maatte vælge ganske 
efter egen Lyst, saa tror jeg dog næppe, at jeg vilde 
gøre en saadan stor Rundrejse. Jeg er for gammel, og 
jeg har dette Foretagende, som nok kræver Rejser, men 
ogsaa kræver Ro. Mange tro, at jeg driver med det; men 
jeg arbejder paa det hver eneste Dag, naar jeg nogen- 
lunde kan, og det er mit egentlige Kærneliv. Men paa 
en vis Maade trænger jeg paa dette Foretagendes Vegne 
ligesaa meget til et Ophold paa Anholt eller Læsø som 
til et Ophold i Rom. Saaledes kan man i alt Fald trøste 
sig. Alligevel vilde jeg have god Appetit ved Fadet. 

Furtwångler har udgivet en vældig Tamp af en Bog 
(767 Sider stor Oktav): »Meisterwerke der griech. Sculptur« 
— har De faaet den at se? Jeg har pløjet en hel Del i 
den og beundret adskillige Ting og korset mig over 
andre. Han er vistnok Nr. 1 i sin Retning; men han er 
ikke det mindste hævet over det, som man dog ' med 
Rette kan indvende mod Tyskernes Methode i den antike 
Kunsthistorie. Jeg lærer aldrig at forsone mig med deres 
Forhold til det i Kunsten, som er tabt; og Læsnin- 
gen i hans Bog giver mig en vældig Lyst til at skrive 
en Afhandling om Tabte Kunstværker, hvori jeg 
nemlig vilde vise, at man enten maa finde dem igen, 
hvis man kan, eller ogsaa maa virkelig betragte dem som 
tabte og ikke tale om at rekonstruere dem. Og man kan 
blive ganske ør i Hovedet af at se, hvor uendelig lidt 
der staar fast paa dette Omraade, saaledes som Tyskerne 
tage det, og hvorledes der tumles om med det i nye og 
bestandig nye Hypotheser. Men det kommer af, at de 
ikke holde sig til det i hvert Fald givne. Jeg opholdt 
mig i Sommer i 7 Uger i Berlin og Dresden og kilede 

tappert løs paa det givne; men der hører nogen Stædighed 
til at holde sig til det, naar de toneangivende Magter 
bestandig bevæge sig paa et andet Omraade. 

Her i Danmark have vi ikke ganske ladet Vrøvlet 
fare, siden De rejste; men det har De maaske heller ikke 
ventet. Hvad der sorterer direkte under Ministeriet, er 
særlig udsat for Havari paa Vrøvlets Hav, f Ex. Sagen 
om Afstøbningssamlingen; og ved dette Vrøvleri og Mangel 
paa fast Haand ovenfra gaar det paa en syndig Maade 
ud over min stakkels Tid ; jeg skriver Piecer og Betænk- 
ninger og Artikler, og lige lidt nytter det. 

Fra Skolen faar De naturligvis bestandig Underret- 
ninger. Jeg for min Del har den Ære at indberette, at 
jeg synes meget godt om femte Klasse, som forekommer 
mig at være et flinkt Hold ; der er en lille Fyr med store 
Øren og Øjne, som jeg bedst kan lide, det er et klogt 
Barn. Den nuværende sjette har jeg altid holdt en Kende 
mindre af, forresten ere vi meget gode Venner, og jeg 
har ikke et Fnug at klage over. Jeg er — naturligvis 
efter Aftale med Tuxen — begyndt at læse »Faust« i Peter 
Hansens Oversættelse højt for dem ; jeg mener, at den 
bør foretrækkes for Shakespeare. Saa tager Drachmann 
bagefter nogle Partier af Originalen med dem; han be- 
søgte mig just for et Par Timer siden, og vi gjorde nær- 
mere Aftale derom. Det var aabenbart, at Klassen følte 
sig beæret, da jeg sagde, at jeg vilde læse Faust for den, 
og fandt, at det var en brillant Idé. De høre ogsaa ud- 
mærket efter. Jeg havde nok Lyst til 'ved en aandelig 
Obduktion at komme efter, hvor meget og hvorledes den 
fordøjes af dem. 

Jeg holder Forelæsninger paa Universitetet mest over 
Parthenon-Skulpturerne ; de høres bl. a. af Deres lærde 
Broder. Det er godt for Dem, at De er in salvo i fremmede 
Lande, da De ellers i denne Tid vilde være aldeles over- 
rendt af mig med filologiske Interpellationer. 

Lev nu vel og lang dygtig til Fadet og husk, at der 

er andre Boller i det end codices — skønt det behøver 

De jo ikke at mindes om ! Hils Colosseum og Peterskirken, 

og naar De faar lidt Stunder tilovers, saa betænk mig 

med et Par Linier! 

Deres hengivne Ven 

Jul. Lange. 

TIL KUNSTHISTORIKEREN A. AUBERT (i Kristiania). 

Kbhon., SO.Dec. 1893. 

Hjertelig Tak for Deres Nytaarsbrev, hvori jeg helt 

genkender Deres varme og fyrige Sind og Deres Venskab 

for mig, som jeg sætter saa stor Pris paa. De har sat 

meget ind paa »Dahl« og givet Afkald paa noget meget og 

noget stort ^ for hans Skyld; men jeg finder, at det er 

nobelt gjort og bør holdes i Ære, hvad det sikkert ogsaa 

vil blive. Gid vi andre, som have slaaet et større Brød 

op, kunne naa til at faa det saa godt færdigt, som De 

har faaet Deres! — Maa jeg bede Dem hilse Deres Hustru 

og vær selv hilset fra 

Deres hengivne 

Jul. Lange. 
TIL DR. PHIL. GEORG BRANDES. 

Kære Ven ' Kbhon., is. Fetr. 1894. 

At Sætningen: le Danemark s'efface er mig vel 
bekendt fra gammel Tid, er ganske vist; men hvorfra jeg 
oprindelig kender den, er det mig umuligt at huske. Jeg 
tror ikke, at du har Ret i, at jeg har citeret den paa 
Tryk, men tør heller ikke bestemt benægte det; jeg mindes 
det ikke. Cherbuliez's Kritik (i Revue des deux Mondes) 
af vor Kunst paa Verdensudstillingen 1878 husker jeg ret 
vel, skønt naturligvis ikke i alle Enkeltheder. Sætningen 
har maaske været nævnt der, men næppe været lagt til 
Grund for hele Betragtningen, der ikke var os ugunstig. 
Det bæres mig desuden for, at Sætningen er ældre. 

Naar du mener at mindes den fra en Artikel af mig, 
forvexler du den saa ikke med St. Beuves Replik til 
O. Lehmann (»Faites quelque chose et on s*occupera de 
vous«), som jeg har citeret i en Artikel, der bl. a. handlede 
om H. C. Andersens Monument (det Letterstedtske Tids- 
skrift 1878, »Billedkunst«)? 

Din hengivne 

Jul. Lange. 

^ nemlig paa »Italien« og »de store Tiders store Kunst«, som Adres- 
saten havde skrevet. 

TIL MALEREN FRANTS SCHWARTZ. 

Kbhvn., n.Febr. 1894. 

Min kære Qeneraladmiralfeltmarskalløjtnant! 

Kan du ikke i Morgen (Torsdag) efter at have diet af 
Videnskabens Bryster deltage i en borgerlig Bezique i 
Forening med et beskedent Stykke Smørrebrød og en 
Bajer? 

Din hengivne 

Jul. Lange. 
TIL DR. PHIL. G. UPMARK (i Stockholm). 

Kære Ven ! Kbhvn., 24. Febr. 1894, 

Tak for »Gustaf Vasas portrått«, som har interesseret 
mig i høj Grad! En udmærket Karakteristik af Portræt- 
ternes Karakter i de forskellige Aarhundreder, S. 5 ! Men 
er det sikkert, at Maleriet paa Gripsholm er Originalen 
til Trærelieffet sammesteds? Er ikke Relieffet ældre? Det 
fremstiller Manden som yngre, og det forekommer mig, 
foruden at være smukkere og stateligere, at bære Præg 
af Sandhed og Individualitet. Det svarer godt til Per 
Brahes Beskrivelse. Det er kun et Spørgsmaal fra en 
opmærksom Læser, du kender jo Sagen langt bedre. — 
Hvorledes mon Sagerne slaa med Karl Xs Monument? 

Din hengivne 

Jul. Lang^. 

TIL KUNSTHISTORIKEREN KARL MADSEN. 

Kære Karl Madsen ! ^'"»*'" ' ^ ^p''« ^««* 

Efter at jeg har læst dit Gensvar i »Tilskueren« ^ (som 
det forekommer mig, at Redaktionen eller Forlaget burde 
have sendt mig), vilde jeg gerne trykke din Haand og 
udtale Haabet om, at denne Smule Polemik maa være 
overgivet til Forglemmelse. Jeg havde ønsket allerede 

^ om Nutidens Kunstvilkaar og deres Følger. 

før at gøre det; men jeg frygtede for, at det skulde for- 
staas som et Forsøg paa Indgreb i din Frihed til at sige, 
hvad du vilde, i dit Gensvar; derfor opsatte jeg det. Hvad 
min »Replik« angaar, fremgik den vel af et noget irriteret 
Sind, hvortil det forekommer mig, at du havde givet An- 
ledning; men jeg blev selv overrasket ved at høre mange 
sige, at den var saa hvas; deraf vil du se, at mjne Ord 
have lydt hvassere, end de vare mente. 

Jeg haaber snart at se dig. Venlig Hilsen. 

Din 

JuL Lange, 

Jeg vil dog for min egen Skyld bemærke, at jeg, 
medens Krigen stod paa, greb Lejlighed til paa en Fore- 
læsning at vise dine Fortjenester og din Dygtighed skyldig 
Retfærdighed. 



TIL DR. PHIL. KR. NYROP. 

Kære Dr. Nyrop ! Kbhvn., u. Apr. usa. 

Tak for Deres meget lærerige og morsomme og for- 
træffelig skrevne Afhandling^. 

Maa jeg anføre et Fænomen, der nærmest kunde høre 
hjemme paa Afhandlingens S. 46. — J. N. Madvig skriver 
(Letterst. Tskr. 1879, 414, Note): »det hele opløser sig i sin 
fulde Tomhed, naar man bemærker« osv. Dette har 
altid forekommet mig som et stivt Stykke af et Exempel 
paa, i hvor høj Grad den store Sprogmand manglede 
naturlig Sprogsans, i alt Fald naar han selv skulde ud- 
trykke sig paa Dansk. Og det bringer mig til at tænke 
over, om Katakreserne ^ ikke i Almindelighed maa opfattes 
som sproglige Misgerninger, der sanktioneres 
af praktiske Hensyn. De har naturligvis fuldkommen 
Ret i, hvad De S. 43 udvikler om Katakresens Nødven- 
dighed og Nytte for Sprogets praktiske Brug; men dette 
forhindrer ikke, at Opfinderen af enhver ny Katakrese 
burde straffes om ikke med Radbrækning, saa dog for 

^ i Festskriftet til Prof. Vilh. Thomsen : »Et Aftnit af Ordenes Liv«. 
' Anvendelser af et Ord i modsat Betydning af den almindelige. 

Radbrækning (af Sproget). Alvorlig talt: ligger der ikke 
altid en sproglig Hungersnød, en Mangel paa Finfølelse 
paa Bunden? 

Naar jeg har skrevet om en Dame, at hun var »Kone 
for«^ osv., saa er det halvvejs Spøg og halvvejs Ængste- 
lighed (som De forresten ogsaa antyder). Jeg har i det 
hele megen kritisk Formsans og føler det somme Tider 
som en Lidelse. Derfor er jeg ogsaa langt mere ængstelig 
end vovet i min Sprogbehandling (og slægter heri min 
Morbroder Fr. Paludan -Muller paa). Hvis jeg var saa 
samvittighedsfuld med alting som med det Sprog, jeg 
skriver, saa vilde jeg være en Engel. Forresten burde da 
Sproget i den Afhandling ikke roses. 

Men derfor kan jeg dog ikke taale Fornærmelser, ikke 
engang fra Venner. Husker De ikke, at Poul Møller et 
Sted har sagt, at »Stilist« er det værste, man kan være? 
Og naar De saa oven i Købet giver mig »Udmærket godt« 
for saadan en Last, saa kan det nemt blive enten til Duel 
eller Proces. 

Imidlertid er jeg bestandig 

Deres hengivne 

Jul. Lange. 

TIL DR. PHIL. GEORG BRANDES. 

Kære Ven! ^^^'"'' ^^-^p' ^*^*- 

I Morges fik jeg Besøg af to unge Elever af Model- 
skolen, en mandlig og en kvindelig. Den sidstnævnte var 
ikke den omtalte interessante Ellepige, men et lille skrapt 
Pigebarn, der ikke saa ud til at trænge til Jern. Den 
mandlige begyndte med at udvikle Planen om et illustreret 
Modelskole-Skrift; og da jeg virkelig i Øjeblikket troede, 
at Meningen var at bede mig om et Bidrag, faldt jeg i 
hans stammende Tale med en Erklæring om, at det kunde 
jeg nok have Lyst til. Saa blev de forlegne og kom frem 
med den skumle Plan om at faa dig til at »beskrive« 
mig, hvortil de mente at burde have mit Minde. Jeg 
sagde, at jeg syntes, det var meget morsommere for mig 
selv at være med om at skrive end at blive beskrevet 

^ i Piecen: Om vore Skulptur- og Malerisamlinger. 1893. 
Breve fra Jul. Lange. 20 

(endog af dig). Det syntes de at gribe med Fornøjelse, 
og jeg lovede mit lille Bidrag, som min ene Søn, der er 
Elev af Akademiet, skulde illustrere med et Par beskedne 
Gengivelser. 

Jeg frygter nu ikke for, at du skal blive bedrøvet 
over, at en saa herlig Model som jeg unddrages din por- 
trætterende Pensel. Men for de unge Menneskers Skyld 
beder jeg dig om i alt Fald ikke at lade dem bøde derfor 
ved at unddrage dem din Medvirkning til deres vist meget 
uskyldige og prisværdige Foretagende. 

Din hengivne 

Jul. Lange. 

TIL MALEREN E. WERENSKIOLD (i Norge). 

Kære Hr. Werenskiold! *"'»'''»' ^« ^«' ^«»^ 

Det er en Skam af mig, at jeg nu først kommer til 
at besvare Deres to venlige Breve; men det trøster mig, 
at jeg i alt Fald dog ikke derved har forsømt noget, der 
kunde have væsentlig Betydning eller Interesse for Dem. 
De har naturligvis »ad officiel Vej« faaet at vide, at vort 
Galleri har taget imod Byttet; jeg tror, at der herom har 
hersket Enstemmighed. 

Naar De nu gør mig den Ære at spørge mig specielt 
om min Mening, saa slutter jeg mig til den almindelige 
(jeg maa dog gøre opmærksom paa, at Publikum endnu 
ikke har kunnet danne sig nogen Mening— hvis det ellers 
nogensinde kan det — , da Galleriet med alt, hvad dets er, 
for Tiden ligger i sit Sommerhi). De maa ikke tro, at 
jeg slet ikke føler mig tiltrukket af det forrige Billede^; 
nu da vi skulle skilles fra det, har jeg en levende Følelse 
af, at der er et menneskeligt Mysterium i denne fortro- 
lige, søsterlige Samtale henad Tusmørket, at det stille 
jamrer og vaander sig som af et skjult Saar. De vil 
maaske sige, at det havde været bedre, om jeg noget før 
havde tænkt derpaa, og deri har De vel Ret. Men jeg 
holder alligevel mere af det nye med dets friskere Luft, 
dets skønnere Farve og elskværdigere Motiv. Jeg kender 

^ omtalt i Brevet af ^Vio 91. 

mere heri den Werenskiold, som jeg sætter størst Pris 
paa. Jeg er meget indtaget i disse Børnefigurer, især 
maaske den forreste lille Gut. 

Men en Maler som De bør ikke leve til evige Tider 
i en Sandørken, maaske ikke engang i Norge. Jeg er ellers 
Nationalist; men det kommer deraf, at jeg er en ufor- 
bederlig Idealist, der betragter Nationerne som de burde 
være. ikke som de ere. De smaa Nationer ere saa ud- 
satte for at stille, hvad man kunde kalde Provinsfordringer, 
til deres Kunstnere; og endog de bedste Kunstnere kunne 
ikke være helt uafhængige af deres Milieu. Luften er 
dog altid lidt dorsk ude i Provinserne; og skal man be- 
standig søge Landets ypperste Kunstner ude paa Landet, 
saa vil det engang hænde, at man træffer ham slumrende 
paa sin Trone, »med Sceptret bagvendt i den venstre 
Haand«. 

Men hvorfor henfalde i slige abstrakte Betragtninger? 

Med venlig Hilsen 

Deres hengivne 

Jul. Lange, 

TIL DR. PHIL. GEORG BRANDES. 

Kcere Yen ! Kthvn., 26. Mat i894. 

At du virkelig vil foretrække 1 forbandet theosofisk 
Fruentimmer* for 4 Fornuftvæsener! Men — Smag og 
Behag! Mands Villie Mands Himmerig! Nu foreslaar jeg, 
at vi ansætte vor glimrende Diner til Kl. 4^/2 (halv fem) — ; 
hvis vi saa ikke har drukket dig paa Pelsen, og Theosofien 
beholder sin uimodstaaelige Tiltrækningskraft, saa kan du 
jo i al Venskabelighed forlade os. Hvis du finder Behag 
heri, er Svar jo overflødigt. 

Din 

/. L. 
TIL DR. PHIL. G. UPMARK (i Stockholm). 

Kære Ven! Kbhon., si.Aug. ish 

Vær saa venlig med et Par Ord at oplyse mig om, 
hvorledes Nationalmuseum hos eder forholder sig til Gaver, 

* et Foredrag af Fru Annie Besant. 

20* 

navnlig af moderne Kunstværker (sp. Malerier). Er det 
Princip hos eder at modtage alle Gaver fra private og 
-— for kortere eller længere Tid — at udhænge ethvert 
foræret Maleri? Hvem raader for Modtagelsen af Gaver: 
Direktøren eller Indkøbs-* nåmnden«? Med hjertelige 

Hilsener 

din 

Jui Lange. 



TIL KUNSTHISTORIKEREN EMIL HANNOVER. 

Kbhon., SI. Aug. 189*. 

Ja, kære Hannover, det er ogsaa mit Ønske, at vor 
nu afsluttede Polemik^ ikke skal efterlade Bitterhed mellem 
os personlig. Jeg maa ogsaa tillade mig at fastholde, at 
det var Dem, der begyndte med det »personlige«, hvor- 
med jeg naturligvis ikke mener den private Personlighed, 
men den offentlige. Jeg minder herom, fordi Ordet »per- 
sonlig« forlød fra Dem i en anklagende Tone imod min 
Polemik. 

Med Ordet »Frisind« mener jeg naturligvis ikke, at man 
— fra det Standpunkt, man mener at burde indtage — 
bør stille sig tolerant til hvadsomhelst. Det kan De jo 
alene se af min Optræden mod Skovgaards Billede, naar 
De vil bortse fra Forskelligheden i vor Dom derover. 
Jeg mener med Frisind nærmest en aaben Sans for og Villie 
til at anerkende Værdier, fra hvilken Kant de end 
monne komme. 

De vil af det vedlagte uendelig snurrige Brev se, at 
De har en trofast allieret i Byen Leipzig. Jeg siger en 
allieret; thi at han paastaar at tale »i fleres Navn« 
burde vel foreløbig anses for en lille Fiktion, der klæder 
godt i anonyme Breve. 

Og hermed besvarer jeg Deres venlige Hilsener og 
kalder mig bestandig 

Deres oprigtig hengivne 

Jul. Lange. 

^ om Joakim Skovgaards Maleri: Kristus i de dødes Rige. 

TIL CAND. JUR. NIELS MØLLER. 

Kære Hr. Niels Møller! ^^^''" *^p^ ^^^*- 

Hjertelig Tak for Deres Oversættelser, af hvilke jeg 
strax har læst Herondas, som jeg tidligere kun kendte 
»von Horen sagen«. Han er jo en mærkværdig og begavet 
Dekadent og meget god at faa Forstand af som Vidnes- 
byrd om Grækernes Opfattelse af Mennesket i den alex- 
andrinske Periode. Oversættelsen læses som en Original. 

Jeg har ogsaa læst Deres smukt og fint skrevne Fortale 
eller Indledning til »Antigone«. Tillad mig at bemærke, 
at den berømte Statue i Lateranet, som utvivlsomt skal 
forestille (repræsentere) Sofokles, ganske sikkert er og 
ogsaa antages at være et Værk fra det 4. Aarh.s Midte 
eller sidste Halvdel, og at det, som De træffende kalder 
det næsten kokette ved den, langt snarere maa opfattes 
som et Vidnesbyrd om denne Tidsalder end om Sofokles's 
virkelige Personlighed. Det saakaldte Æschylos-Portræt 
har ingen historisk Værdi; derimod maa Euripides- 
Hovedet anses for et baade kunstnerisk og historisk meget 
værdifuldt Portræt^. 

Er det dog ikke lidt Synd at bruge Adjektivet »nydelig« 
i Forbindelse med Sofokles? Forfatteren af »Oedipus rex«? 

Men jeg vil slutte med at tilgive Deres Synder og 
med en fornyet Tak. 

Deres ærbødigst hengivne 

Jul Lange. 

TIL SAMME. 

Kære Hr, Niels Møller! ^'"»^'»' ^^^p' ^^^*- 

Det er mig en Glæde og Lettelse, at jeg ganske kan 
tiltræde den Betragtning, som De udtaler — og udtaler 
meget fint og træffende —, af de paagældende Kunstværker 
(Æschylos, Sofokles, Euripides, Demosthenes, Æschines). 
Differencen mellem os angaar alene den historiske Ka- 
rakter. 

Det er min velbegrundede Mening — der forresten 

* Æschylos 525—436, Sofokles 497—406, Euripides 480—407. 

ikke ganske kongruerer med den almindelige — , at der 
i den græske Kunst før c. Aar 430 ikke har været nogen 
egentlig portrætagtig individualiseret Menneskeskildring, 
om end nogle Tilløb dertil. Altsaa taler Sandsynligheden 
imod, at der skulde være noget virkeligt Portræt af Æschy- 
los. Den malede Figur af ham i Marathon-Slaget i Stoa 
poikile har ikke været et Portræt i den Betydning, hvori 
vi tage Ordet. Senere er der gjort tilbagedigtede Por- 
trætter af ham, frie kunstneriske Udtryk for hans Digter- 
personlighed, saaledes som ogsaa De mener. Men naar 
den moderne Arkæologi har udnævnt en Buste paa Ka- 
pitol m. m. til at være et Æschylos-Portræt, saa er det 
kun moderne Hypothese, som muligvis træffer det rette, 
men ikke har nogen Autoritet, hvorpaa der kan bygges 
en Slutning (endog blot om de senere Grækeres Opfattelse 
af ham). 

Sofokles-Typen er bedre (skønt ikke ganske sikkert) 
garanteret, navnlig ved en Stump Indskrift paa en Buste 
i Vatikanet, der har fysiognomisk Lighed med Statuen 
i Lateranet. Deres Formodning, at Statuen er en Gen- 
tagelse af den i Dionysos-Theatret, er i Virkeligheden al- 
mindelig antaget og vistnok sandsynlig. Men Statuerne af 
de tre store Tragikere i dette Thea ter vare oprejste efter 
Forslag af Taleren Lykurgos i Aarene 3 50 — 340. 

At der for Sofokles's Vedkommende kan ligge en 
virkelig Portrættype fra det 5. Aarh. til Grund, tør jeg 
ikke erklære for ganske umuligt, skønt jeg ikke tror det. 
Men det, hvorpaa det her kommer an, er ikke selve 
Trækkene, men dette »lapsede«, »kokette«, som De kalder 
det, dette »comme il faut«, som jeg paa Forelæsninger 
har kaldt det. Og det maa jeg med fuld Overbevisning 
henføre til det 4. Aarhundredes Kunst. Nu vel — kan 
De sige — , saa har Sofokles altsaa staaet saaledes for 
det 4. Aarhundredes Opfattelse, hvilket dog ogsaa har 
noget at betyde. Men Spørgsmaalet bliver da, om ikke 
netop det Træk, hvortil vi sigte (og som er meget vig- 
tigt), betegner en karakteristisk Modsætning mellem det 
5. og det 4. Aarhundredes Menneskeskildring. Og det er det. 
jeg tror. Den ældre Kunst fra Spfokles's egen Tid fore- 
kommer mig kemisk ren derfor, og jeg kan heller ikke 
finde det i det 5. Aarh.s Poesi, saa vidt jeg kender den; 
hvorimod det forekommer hyppigere i den senere Tids 

Kunst (sammenlign f. Ex. den Lysippiske Apoxyomenos med 
en hvilkensomhelst Athlet fra 5. Aarh.!). Men De har 
fuldkommen Ret i, at det ikke forekommer altid i denne 
(senere) Periode, og som Modsætning minder De meget 
træffende om Demosthenes-Statuen, der er den rene og 
troværdige Alvor. 

Nu skal jeg ikke sætte Deres Taalmodighed paa yder- 
ligere Prøve, men lade Dem slippe for Aktors videre 
Tiltale. 

De giver os da Fortsættelsen af Herondas! Det maa 
De endelig! 

Deres hengivne 

JuL Lange. 
TIL FILOLOGEN S. TUXEN. 

Kære Tuxen ! *"'»''«' ^^- ^p^ ^^^*- 

Du var saa venlig at ville hjælpe mig til nogle Foto- 
grafier paa din Rejse. Jeg anmoder dig da om at købe 
følgende Blade i Athen (engang, naar du ikke spilder din 
Tid derved) 

Jeg véd ikke, hvad Bladene koste; men da de ere 
temmelig smaa, kan det vel ikke være meget i hine klas- 
siske Himmelegne, hvor Fotografier gro op af Jorden til 
Akkompagnement af Musernes Strængespil og om Kap 
med Druer og Appelsiner. 

Det skulde være morsomt, om vi kunde mødes i Ita- 
lien, f. Ex. i Kuplen over Peterskirken. Venlige Hilsener, 

ogsaa til din Hustru! 

Din hengivne 

JuL Lange. 
TIL UDGIVEREN. 

Kære Peter Købke! ^«'»«"' ^5^'«'' ^^^* 

Saa mange Tak for dit lille Brev. Og Tak for al din 
Virksomhed til sal. Jakob Letterstedts Bedste! — — — 

Jeg sidder og skriver dette Kl. 7 Morgen for aaben 
Balkondør med Udsigt lige over Buglen til Vesuv, som 
ryger sig en Morgenpibe. Igaar var det Regnvejrsdag 

hernede; men idag er det smukt. Her er forresten prægtigt 
ogsaa i Regnvejr. Jeg begynder denne Gang at vise Neapel 
som By Retfærdighed — det kommer vel af, at Rom skuffede 
mig saa meget. Her er saa mægtig livligt og folkeligt — 
om end lidt vulgært —, aldeles ikke fornemt; men Rom er 
Folkeligheden saa sørgelig gaaet af. Jeg tilbragte natur- 
ligvis Formiddagen igaar i Museet og fandt alt paa sin 
Plads, men — mærkeligt nok! — ikke ét nyt Stykke (i alt 
Fald af Betydning). Det staar maaske i Forbindelse med, 
at der, som det i Sommer blev opdaget, i Løbet af de 
senere Aar er foregaaet Defraudationer for flere Hundrede- 
tusinder af Lire ved Muse umsbesty reisen — Bestyrelsens 
Nidkærhed har taget en fejlagtig Retning Farvel for 

denne Gang! 

Din hengivne 

/. L. 

TIL DEN YNGSTE SØN (i Sorø). 

Min kære Jenne! ^**'«' ^^^*»'' '«**• 

Assisi er en lille By og maa derfor findes paa et stort 
Kort over Italien; den ligger midterst paa Halvøen. Her 
er saa smukt, uagtet vi ikke have havt rigtig godt Vejr. 
1 Rom havde jeg fra mit Vindue kun Udsigt tværs over 
en smal Gade; her har jeg Udsigt over en Slette, der 
ligger dybt under mig, og over Qerne, Qerne Bjerge, vist- 
nok mange Mil. Her er saa fredeligt og rart, men koldt, 
og smaa Drenge paa 8—10 Aar gaa med en Slængkappe 
kastet op under Næsen og en spids Filthat og se ud som 
rigtige italienske Røvere. Her er naturligvis ikke saa koldt 
som oppe i Danmark, og de allerfleste Træer staa med 
deres grønne Blade; men der er dog kommet en stor 
Forandring i Vejret fra den Varme, vi havde i Neapel. 
A^isi er en By omtrent saa stor som Sorø, men ser 
ganske anderledes ud; den ligger paa en Bjergskraaning, 
og øverst oppe har den store Ruiner af en gammel Ridder- 
borg. Inde i Byen ligger der et Minervatempel fra Old- 
tiden med meget smukke Søjler, og paa Udkanten ligger 
det store og meget mærkelige Kloster, som den hellige 
Frandsens, der var her fra Byen, stiftede for sine Graa- 
brødre. Det er forreste,n ikke saa gammelt som Klosteret 

i Sorø, der jo ogsaa er smukt og mærkeligt ; men det har 
mange udmærkede gamle Malerier. Og i den anden Ende 
af Byen ligger den hellige Claras Nonnekloster. Der er 
nogle, som sige, at hun var en Søster til Sankt Franciscus; 
andre sige, at hun kun var hans Veninde, som stiftede 
et Nonnekloster, der skulde svare til hans Munkekloster. 
Nedenunder hendes Kirke ligger hendes Lig endnu helt 
bevaret, altid omgivet af brændende Kerter; jeg har set 
det før og var igaar igen nede og saa det. Hendes 
Ansigt og nøgne Fødder ere i Løbet af 6—700 Aar blevne 
ganske sorte. 

Jeg gik mig i Eftermiddag en Tur udenfor Byen. Alle 
Bønderne have nu travlt med at høste Oliven. Oliven- 
træets Løv har nogen Lighed med Piletræets; men dets 
Grene ere mere krogede. Imellem det graagrønne Løv 
hænge de sorte Olivenbær i stor Mængde. Bønderne 
holde mange sorte Svin, og næsten enhver, man møder, 
fører et Svin i en Snor; Svinet er meget kælent og gnider 
sig paa en Maade, jeg vilde frabede mig, op ad sin Herre. 
I Morgen tidlig rejser jeg til Perugia og, naar jeg har 
været en Dag der, til Florents, hvor jeg venter at finde 
Breve fra jer allesammen. Jeg har flakket meget omkring 
i den sidste Tid, været i Capua, Rom, Orvieto (som er 
berømt for en dejlig Domkirke og en dejlig Vin). 

Nu bliver du vel hjulpet noget med den slemme la- 
tinske Stil; forresten er det allerbedst at hjælpe sig 
selv. Hils alle Ibsens meget fra mig! Om 3 Uger i det 
højeste er jeg hjemme i Danmark. 

Fader. 



VERS TIL DATTEREN. 

Kbhvn., Juleaften 1894. 

Til Bibbe. 

Paa Sletten udenfor Assisis Høje 

et Kloster ligger Qernt fra Verdensvrimlen. 

I Haven, gemt imellem Klostrets Fløje, 

der voxer Rosenbuske, som af Himlen 

— - saa siger man — fik den Vidundergave: 

at Roser vel, men Torne ej de have. 

Sankt Frans har plantet dem, og du maa vide, 
de havde dengang Torne, saa der stænked 
lidt af hans Blod paa Bladets grønne Side 
— det ses endnu — ; men ham Madonna skænked 
den Naade, at blandt Boser hans alene 
gro uden nogen Torn fra deres Grene. 

Saalunde lønned hun hans fromme Hjerte, 
og fin og kvindelig var hendes Gave; 
Symbol paa Salighed foruden Smerte 
blev denne torneløse Bosenhave. 
Hvo elsker ikke Boser! Hvo vil ikke 
helst være fri for Tornene, der stikke! 

En høstbrun Morgen, medens Skyer svæved 
om Bjergets Side, saa jeg Bosengaarden, 
vel gitret til — og Gitret ej jeg hæved — ; 
saa fik jeg Tvivl, om alting var i Orden: 
om torneløse Bosers Aabenbaring 
dog ikke stred for meget mod Erfaring. 

Hvem véd, om ikke fromme Fingre pilled 
de Torne væk, .som denne Kvist mon bære! 
Jeg plukked den ej selv, jeg har kun villet 
til dig den bringe med den lille Lære: 
tro ej, der Boser uden Torne gives; 
pluk Bosen, selv om du af Tornen rives! 

Jeg ønsker ikke Torne dig — hvor kunde 
jeg ønske dem! — Jeg ønsker dig kun Glæde. 
Men fuldt og fast jeg tror, at ingenlunde 
den Vej bli'er torneløs, som vi maa træde. 
Vær modig! Lad fra Bosen ej dig skræmme, 
om end du Tornens Stik faar at fornemme! 

Fader. 

TIL CAND. MAG. VILH. ANDEBSEN. 

Hr. Vilhelm Andersen ! ^'"»'"' ' ^^ '^ '«^*- 

Læsningen af Deres højst interessante Bog om Poul 
Møller giver mig Anledning til en lille Bemærkning, som 

ikke gør Krav paa videre Betydning, men som en Mand 
med Deres Kundskab til og Interesse for alt, hvad der 
vedkommer Poul Møller, dog ikke vil ringeagte. 

Det er ikke nøjagtigt, naar De (S. 318) siger: ogsaa 
Lange — var borte (nemlig da Poul Møller i Maj 1831 
vendte tilbage til Danmark). Min Fader boede dengang 
i København, giftede sig Aaret efter (April 32) med Louise 
Paludan-Muller, boede som nj'^gift Mand paa Vesterbro i 
Poul Møllers Nærhed og flyttede først 33 til Vordingborg 
som Overlærer ved Latinskolen. 

Det har glædet mig af Deres Bog at erfare (S. 278 ff.), 
at min Faders Venskabsforhold med Poul Møller var 
dybere og fortroligere, end jeg havde vidst eller man af 
Olsens Biografi skulde formode. Men sikkert har et Par 
Aars fornyet venskabelig Omgang havt mere Betydning 
for min Fader end for Poul Møller, der jo var den ældre 
og betydeligere. For min Fader var Poul Møller vistnok 
den kæreste og ypperste Mand, han havde fundet paa 
Livets Vej. 

Jeg lægger særlig Vægt paa Aaret 1832— 33; thi derfra 
skriver sig min Moders meste eller hele personlige Be- 
kendtskab med Poul og Betty Møller. De to unge Familier 
besøgte hinanden. Min Moder holdt meget af Betty (som 
var et Aar yngre end hun). I det væsentlige har hun 
sikkert ogsaa såt stor Pris paa Poul Møller; men hun 
fandt dog, at hans Person lignede >en Slagter«, og hun 
følte sig trættet af hans idelige og — som hun har fundet — 
smaalige Hang til psykologiske Iagttagelser over sine Om- 
givelser. Dette har hun udtalt og, hvis jeg ikke husker 
fejl, med en Bibetoning af, at han blærede sig lidt med 
denne Observationsgave. Da min Moder nu ikke var »den 
første den bedste«, tillægger jeg hendes Vidnesbyrd nogen 
Værdi. Men mulig har hun havt et »lille Horn i Siden« 
paa ham. Hvorfor? En nidkær ung Kone er maaske 
ikke tilbøjelig til at sværme for sin Mands beundrede 
Ven og Orakel. Heller ikke har hun maaske været til 
Behag for Poul Møller, som turde have fundet, at hun 
med sin stærke og dristige Reflexionsevne, der gik i Lag 
med alt i Himmel og paa Jord og mellem Himmel og 
Jord, betydelig overskred de Grænser for Kvindelighed, 
som han — lidt bornert — havde behaget at afstikke. 
Dette er dog fra min Side kun en Hypothese, om end 

en rimelig. Mere paaviseligt er det, at han maa have 
saaret hende noget ved sine kritiske Udtalelser over hendes 
yngre og højt elskede Broder Frederik Paludan-Mullers 
første Arbejder. De berører selv dette Punkt (S. 351 f.), idet 
De med Hensyn til hans Dom om Fred. Paludan-Muller 
mere synes at føle Dem frem til det rigtige end at have 
Dokumenter for Dem. Men jeg erindrer at have hørt af 
mine Forældre, at Poul Møller har udtalt sig ringeagtende 
om »Kærlighed ved Hoffet«, hvori han blot saa en Efter- 
klang af Shakespeare og Gozzi — hvad der vel forresten 
ikke var saa uretfærdigt endda. (Snurrigt nok, at Chri- 
stian Winther netop roste »Kærlighed ved Hoffet« stærkt 
og erklærede det for sin Forfatters bedste Arbejde — hvad 
der visselig var meget uretfærdigt!) 

Deres ærbødigste 

Jul Lange. 
TIL DR. PHIL. J. L. HEIBERG. 

KoBre Ven ' Kbhon., s. Jan. 1895. 

De husker vist, at jeg inden min Rejse talte med Dem om 
den antike Kunsts Fremstillinger af den voxne Kvinde 
med det lille Barn, som interessere mig særdeles meget, 
og som jeg ogsaa i min Bog om Menneskefigurerne gerne 
vilde behandle fra et overvejende menneskelig-kunstnerisk 
Synspunkt, kun med sekundært Hensyn til det mytholo- 
giske^. Paa Rejsen har jeg samlet mere — og betydnings- 
fuldt — Stof til dette vigtige Æmne, i Rom, Neapel, Pisa 
og Capua (Capua gjorde De mig jo opmærksom paa i 
denne Sammenhæng, hvilket jeg er Dem meget taknemlig 
for). Idet jeg nu tager mine Notitser frem til rent fore- 
løbig Behandling og Sammenarbejdeise, kommer jeg til 
at tænke — med lidt Vemod — paa mine sædvanlige 
Mangler med Hensyn til den litterære Undersøgelse af 
antike Æmner. Jeg mener vel, at jeg ved egne Kræfter 
kunde udrette noget, der ikke var rent overflødigt for 
Opfattelsen af Oldtidens Kunst; men jeg maatte dog i en 
saadan Sag være ængstelig forsigtig og kunde kun naa 
til et meget mangelfuldt Resultat. Jeg formoder, at For- 
holdet mellem Moder eller Fostermoder og det lille Barn 

^ Jvf. Langes posthume Skrift: »Menneskefiguren«, S. 24--'35. 

maa være berørt — muligvis behandlet — paa mange 
spredte Steder i Oldtidens Litteratur ligesom i dens Kunst ; 
men jeg kender ikke disse Steder og har ikke Forudsæt- 
ninger til at finde og udnytte dem. Med Hensyn til denne 
Opgave handles der om meget mere end om at yde mig 
lidt venskabelig filologisk Hjælp. En saadan kunde jeg 
i dette Tilfælde ikke engang modtage — dertil er Opgaven 
fra den litterære Side for stor og vanskelig, da den vel 
ikke engang fra filologisk Side er forberedt og tilrettelagt. 
Derimod vil jeg tillade mig at spørge Dem, om De maatte 
have Tid og Lyst til et virkeligt Samarbejde til Opklaring 
af denne Sag baade fra litterær og kunstnerisk Side. Hvor- 
ledes Udbyttet af et saadant Samarbejde engang skulde 
publiceres, maatte vi jo nærmere tale om; men i hvert 
Fald maatte det da fremtræde lige meget under begges 
Navne. Jeg véd nu for det første ikke, om De fra Deres 
Side anerkender Opgavens Betydning — hvad jeg dog 
efter tidligere Udtalelser af Dem formoder — ; dernæst 
véd jeg heller ikke, om De har Tid at ofre paa den. Jeg 
véd kun, at De, hvis De overtog den, vilde tage den 
med fuldt Alvor og være den bedste Mand til at faa noget 
ud af den, i alt Fald fra den litterære Side, og at De 
ogsaa kunde gavne den fra den kunstneriske. Opgaven 
berører jo ogsaa de attiske Gravmæler. 

Betænk Dem paa, om De vil gaa ind paa et saadant 
Samarbejde, og meddel mig det en Morgenstund paa Skolen ! 
Med Sagens Udførelse har det jo ikke stor Hast; fore- 
løbig har jeg fra min Side kun liden Tid at ofre paa 
den, da jeg skal holde Forelæsninger baade her og der 
om ganske andre Æmner. Men jeg vilde imidlertid blive 
glad og stolt, om De vilde svare ja paa dette Frieri. 

Deres hengivne 

Jul. Lange. 

TIL FRU C. IBSEN (i Sorø). 

Kære Tante Charlotte! ^^^'"'" ^^ •^«" ^^^^ 

Du maa ikke tro, at det elskværdige og morsomme 
Brev, som jeg fik fra dig paa Rejsen — var det ikke i 
Florents? — har været spildt paa mig. Jeg besvarede 

det ikke strax, og jeg var i det hele taget ikke videre til- 
bøjelig til paa min Rejse at skrive egentlige Breve. Grunden 
var ganske simpelt den, at der ikke er nogen Fornøjelse 
ved at skrive Breve — og heller ikke nogen Fornøjelse 
ved at læse Breve, som ere skrevne — i en kold Stue, 
ved Skinnet af ét Lys (eller en Lampe, der ikke brænder 
bedre end ét Lys) og med Papiret liggende paa et Bord, 
der vakler ynkeligt paa sine Ben. Saaledes og ikke an- 
derledes ere Forholdene paa italienske Hoteller — i alt 
Fald paa Hoteller af den Rang, som passe for mine Rejse- 
penge. >Naar Taaen er kold og Ryggen vaad, kun lidet 
Tankerne due.« Ved Dagens Lys ere mine Tanker spil- 
vaagne, naar jeg rejser i Italien, men saa ere de rigtignok 
ogsaa optagne af mange Ting; om Aftenen maa jeg saa finde 
mig i at vegetere, spise og drikke, læse Aviser paa Kafeer 
og kede mig, hvilket man ogsaa finder sig i, naar man 
skal være saa extra aarvaagen, saa længe Solen er paa 
Himlen. Godt Selskab falder der jo kun ganske sjældent 
af; men træffer man Folk, man kan passiare med, mod- 
tages- de ogsaa som Engle fra Himlen. 

Senere tænkte jeg paa at besøge Sorø; men det blev 
der nu intet af. Og nu sidder jeg til Halsen i Forbere- 
delser til alle de Forelæsninger, jeg skal lyksaliggøre Folk 
med i Foraarshalvaaret — - »Foraar«! ja det lyder saa 
kønt i Midten af Januar. 

Jeg har forresten læst Poul-Møller-Bogen, som du skrev 
til mig om, og moret mig meget godt over den. Den 
er unægtelig skrevet med Aand og Talent. Dog finder 
jeg — og jeg fik det Indtryk, at det ogsaa er din Mening — , 
at Forfatterens Granskninger over, hvad og hvem Poul 
Møller paa ethvert Punkt har ment, undertiden ere altfor 
superfine. Fremfor alt, hvad han skriver om Poul Møllers 
Digt: »Revuen«, der forekommer mig, uden at jeg kan 
bevise det, saa temmelig at være en Efterklang af tysk 
Romantik. Overhovedet var nu Poul Møller vist ikke saa 
forfærdelig selvstændig og bestandig »ud af sig selv«, 
som Forf. vil gøre ham til. Men vist er det, at Bogen 
er fin og morsom. 

Har du sét Fru Sødrings Erindringer? Det er virkelig 
ogsaa en morsom Bog, uagtet der er saa meget Smaa- 
snak i den; den ligner akkurat sin Forfatterinde, og hun 
var morsom og »gediegen«. Deri overgik hun da Fru Hei- 

berg til Trods for sin baade i Bredde og Dybde ringere 
Begavelse. 

Skriv mig nu engang, naar du har Tid og Lyst, et 
lille Brev! Venlige Hilsener til Ibsen og Sigrid. 

Din hengivne 

Julius L. 

TIL. CAND. MAG. M. GALSCHIØT^. 

Kære Hr. Galschiøt! ^^'»^"' ^^ '^«" ^^^^ 

Jeg véd godt, »hvad der kommer ud af det«, naar vi 
stenografere det. Man gyser ved at se det, saa væmme- 
ligt ser det ud, og det koster en skrækkelig Hyre at 
bringe det i en nogenlunde anstændig Form. At tale og 
at skrive er to ganske forskellige Ting, og jeg tror, at 
selv et godt Foredrag i stenograferet Form ligger langt 
fra en vel skreven Fremstilling. 

En anden Sag er det med Ting, som man å tout prix 
vil have ud, hvortil for mit Vedkommende høre mine 
Foredrag iQor om Kunstsamlingernes Indhold; men det 
gælder ikke om de Foredrag, jeg skal holde i Aar i Kunst- 
foreningen. 

Vær nu ikke vred for dette! Deres Tilbud har været 
meget smigrende for mig, og jeg vilde gerne være imøde- 
kommende, hvis jeg overhovedet havde Lyst til ved denne 
Lejlighed at give noget i Trykken. 

Deres hengivne 

Jul. Lange. 

TIL KUNSTHISTORIKEREN F. BECKETT (i Florents). 
Kære Beckett! Kbhvn., n.Febr. ms. 

Tak for Deres Brev! Mit Ildebefindende er nu »en 
saga blott« — indtil det kommer igen; thi det var ganske 
rigtig af samme Slags som det, jeg havde i Florents, og 
synes at ville gæste mig med et Par Maaneders Mellem- 

^ der havde ønsket at lade nogle Foredrag af Lange stenografere 
til »Tilskueren«. 

rum (jeg har ogsaa havt det tiere); men sligt er ikke en 
værdig Forhandlingsgenstand, da det vistnok intet har at 
betyde. 

Jeg vilde meget beklage, om De ikke kom til Rom og 
enkelte andre af de sydligere Byer; men naar man 
netop har havt Uheld og ikke faar sine Penge rigtig til- 
sendt, saa er det da et Held i Uheldet, at Opholdet i 
Florents derved bliver forlænget. Det forekommer mig 
endogsaa, at et Par Maaneders forlænget Ophold dernede 
maa kunne blive særlig frugtbart ikke alene for det, 
som De tænker paa at give ud ^, men ogsaa med Hensyn 
til at tage ind. Naar De forud er saa godt orienteret, 
maa det jo falde Dem langt lettere at accentuere Deres 
Opgaver — og Opgaver kan man jo aldrig mangle i en 
saadan Verdens-Hovedstad for Kunsten. Summa summa- 
rum: jeg misunder Dem. 

Jeg er nu begyndt paa Universitetet at læse over den 
italienske Billedkunsts Udvikling fra det 13. til det 16. Aafh., 
^i J^S ^^ begyndt med et stuvende fuldt Auditorium, 
hvilket aldrig er hændt mig før. De vil indrømme, at 
det ikke godt gaar an rent at eliminere gamle Mester 
Giotto af denne Udvikling: den gamle Herre kunde, af 
Interesse for sit Ry i Nordeuropa, lægge Sag an imod 
mig for Kunsthistoriens Højesteret og vilde ganske sikkert 
vinde Processen. Men vi kunne sige til hinanden som 
Hesten i Speckters Fabel siger til den artige Spurv, der 
beder om at maatte pikke et Korn af dens Krybbe: 

Tag, kære Fugl, saa meget du vil: 
Der er nok til os og mere til! 

Jeg bliver da ogsaa nødt til at sige noget om Giotto i 
den store Bog, De véd nok. 

Mit slettere Jeg føler en Slags Skadefrj'^d over, at De 
ogsaa har en stræng Vinter nede i Florents: vi maa her 
Dag ud og Dag ind trækkes med 10—12 Graders Kulde; 
og Regn, som De har faaet, vilde her være et Mirakel. 
Men mit bedre Jeg ønsker Dem alligevel, at Firenze 
snart vil svare bedre til sit Navn og Italien til sit Ry, 
og at De maa faa det rigtig godt og smukt dernede: der 
er jo intet i Vejen for, at Slutningen af Februar kan 

^ »Florentinske Kunstnere«. 1897. 

blive et rent Foraar. Fremdeles vil jeg ønske, at Folke- 
thinget vil komme til Fornuft Ul 3dje Behandling af Finans- 
loven og bevilge en lille Skilling til Afstøbninger. 

Vær saa elskværdig at skrive lidt jævnlig til mig! Hvis 
De nogensinde gæster Padua, vilde jeg gerne bede Dem 
efterse en Enkelthed for mig. 

Venlige Hilsener og gode Ønsker fra 

Deres 

Jul Lange, 

TIL FRU OTTILIE JACOBSEN. 

Kære Fru Jacobsen ! Kbhon., 12. Marta ms. 

Hjertelig Tak ! Jeg havde nu egentlig glædet mig til at 
komme af mig selv om Formiddagen d. 27.; men naar 
jeg nu kommer til Middag, saa véd De altsaa, at jeg kom- 
mer ikke alene efter Indbydelse, men ogsaa efter Ind- 
skydelse og egen Tilskyndelse. Det er forresten meget 
glædeligt, at De nu tænker paa at gøre Selskab: saa er 
De da stærk og kraftig igen, da jeg forudsætter^ at De 
har »rette Vedkommendes« (o: Lægens) Tilladelse dertil. 

Og Deres Mand og Andreas Weis, som agte sig til 
Grækenland ! Naar nu blot A. W. faar Lov dertil af sin 
Fuldmægtig ! 

Venligste Hilsener til Dem og Deres Gemal. 

Deres 

Vesuvius, 
forhenv. Vulkan. 



TIL KUNSTHISTORIKEREN F. BECKETT (i Florents). 

Kære Beckett! Kbhon,, 19. Marta uss. 

Jeg ønsker Dem til Lykke med, at De har en saa 
energisk Søster, som i en snæver Vending kan klare Deres 
egne Forsømmelser. Jeg har set »Deres« Ansøgning, men 
end ikke faaet mindste Mistanke om, at den ikke var 
skrevet med Deres Haand; dens lakoniske Kortfattethed 

Breve fWi Jul. Lange. 21 

var mig et Øjeblik paafaldende (og virkelig i den Slags 
Ansøgninger ualmindelig); men jeg sagde til mig selv: 
Ja hvorfor skulde den egentlig være længere? Det vigtigste 
er, om den viser sig at føre til Maalet, og det maa vel 
efter Fakultetsmødet igaar anses for at være overvejende 
sandsynligt. Men hvis De nu slipper for at blive »af- 
leveret« og »hjemsendt« eller at »fægte« Dem frem som 
en Vagabond eller Tiggermunk, saa kan De virkelig takke 
den energiske Søster derfor. 

Tak, fordi De vil have mig in mente i Padua! Sagen 
er følgende : i mine Notitser angaaende Guisto Padovanos 
Fresker i Domkirkens Baptisterium (1380) staar følgende 
Bemærkning: »I Kuplens midterste Cirkel et stort Bryst- 
billede af Kristus, velsignende. Nedenunder : en himmel- 
fa rende Maria (allerede med Krone paa, men virkelig 
fremstillet som himmelfarende). Hun ser ganske lige ud 
med Hoved og Øjne — uden nogen »Løftelse«; derimod 
ere Hænderne strakte opad i Højde med Skuldrene og 
med Fingrene rettede i Vejret«. 

Her har jeg uheldigvis glemt at notere — og min 
Hukommelse svigter mig nu — , om denne Assunta-Figur 
sidder eller staar. Jeg antager, at hun staar, og i saa 
Fald turde der vel være et vist Forhold mellem denne 
Figur og den uden Tvivl af Mantegna malede for Enden 
af SS. Jacopo & Cristoforo's Kapel i Eremitani (skønt jeg 
i saa Fald knap kan forstaa min Forsømmelse af at gøre 
en Bemærkning derom). — Vilde De nu ikke, da De kender 
min Interesse for Assuntaflgurerne og i Hovedsagen véd, 
hvorpaa denne Interesse gaar ud, hjælpe paa min For- 
sømmelse paa dette for mig meget vigtige Punkt? (De 
véd, at jeg ikke misbruger andres Arbejde.) Eremitani 
besøger De jo i hvert Fald; men ogsaa Baptisteriets Fresker 
vil De ikke fortryde at have set, for Deres egen Skyld, 
da de frembyde et ualmindeligt Exempel paa en hel og 
vel bevaret Interims-Dekoration fra Middelalderen. De 
opholder Dem dog vel et Par Dage i Padua? 

Folkethinget har ved Finanslovens 3dje Behandling 
vedtaget en Bevilling paa 5000 Kr. til Afstøbninger til 
det nye Museum .... 

Det glæder mig af Hjertet, at De har faaet en lang, 
god Tid i Florents til at lægge Fundamentet for Deres 
italienske Studier — det er det ene rigtige, og De har 

jo benyttet Tiden paa det bedste. Hils Italien og fælles 

Venner i samme, og lad mig snart høre fra Dem ! 

Men hvilket Nag til Ghirlandajo ! ! 

Deres hengivne 

Jul. Lange. 

TIL PROF. KARL WARBURG (i Goteborg). 

Kcere Ven f Kbhpn., 19. Apru isos. 

Efter at jeg i 2 Dage har grundet paa dit Brev og din 
Opfordring, som jeg bestandig finder elskværdig og paa- 
skønnelsesværdig, maa jeg nu tage mit Parti og meddele 
dig, at jeg ikke kan følge Indbydelsen. Aarsagen er kun 
én, men desværre aldeles tilstrækkelig, nemlig Mangel 
paa Tid. Jeg havde saa smaat lagt et Æmne til Rette, 
som ikke var uinteressant og tilmed var nyt, og Lyst til 
at besøge eder i Goteborg har jeg sandelig altid — og 
hvorledes kunde det være andet efter Erfaringen fra mine 
tidligere Besøg! Tilmed vilde jeg virkelig sætte Pris paa i 
Gerningen at kunne vise eder min Taknemlighed for den 
Opmærksomhed og Ære, I have vist mig ved at optage 
mig i eders Selskab; og jeg skulde nok have holdt Gub- 
berne vaagne i en Timestid. 

Men det er et ganske simpelt Regnestykke: der ligger 

netop i Foraarsmaanederne en Mangfoldighed af Pligter 

over mit syndige Hoved, som ikke vil tillade mig at 

at Qerne mig fra København i en 3—4 Dage. Jeg har i 

disse Dage faaet nye Pligter i Retning af Indkøb af en 

Afstøbningssamling, oven i Købet en kær Pligt. Forstaa nu 

dette i al Venlighed og hils Madame Betty-Buddha og vær 

selv hilset hjerteligst fra 

Din 

Jul. Lange. 

Jeg forlangte af min yngste Søn, Jens Paludan-Muller 
Lange, 14 Aar, at han skulde gøre mig grammatikalsk 
Rede for det i dit sidste Brev forekommende Ord: tuis- 
simus-, han fandt ogsaa ud af det, men var paa Madvigs 
Vegne skrækkelig forarget. 

21* 

TIL KONTORCHEF A. P. WEIS (i Athen). 

Kære Ven ! Kthon., 28. Aprll 1895. 

Vor Hilsen tilforn, og Lykønskning til, at du kan faa 
din Aand noget poleret i Pallas Athenes Stad. Da jeg 
var der, gik jeg gerne om Morgenen op paa Akropolis 
og saa Solgudens Høge svævende højt i Luften over Tem- 
plerne, og det forekom mig, at jeg blev et bedre Menneske 
deroppe og kom en vis guddommelig Fornuft nærmere. 
Jeg haaber ikke, at det er gaaet altfor meget af mig siden 
den Tid. Jeg skriver nærmest til dig for at bede dig 
benytte din Nærværelse i Athen til at skaffe dig Under- 
retning om, hvordan det forholder sig med Gibsformerier 
og Afstøbningshandel. Naar du køber Fotografier, saa 
tag et og andet af det nyeste med til mig — de ere jo 
saa billige, og derfor skal jeg gerne erstatte dig Omkost- 
ningerne; var de dyre, vilde jeg lade dig bære dem alene. 
Der er f. Ex. et dejligt, ualmindelig aandfuldt Marmor- 
hoved, der vel har lidt nogen Skade paa sin Næse, men 
næsten ingen paa sin Skønhed. Tag heller lidt for meget 
(af det billige) med (navnlig Skulptur); selv om jeg har 
et og andet af det i Forvejen, saa er Skaden jo ikke saa 
stor. Og hvis du kommer til Konstantinopel (hvad man 
siger), saa køb til mig de bedste Fotografier, der er at 
faa, af de sidoniske Sarkofager og andre gode Ting, som 
findes i Museet der! Iforgaars var jeg ude hos Fru Ja- 
cobsen og fik eders Adresse. Det var en Fornøjelse, saa 
hun saa rask og frisk ud; hun længtes jo nok efter »sin 
gamle«, som hun sagde, men undte ham ret af Hjertet 
Rejsen. 

Der fægtes vedvarende i Piecer og Artikler mod Hr. L. 
Lund, som i sin sidste Udgydelse kaldte alle os Profes- 
sorer »Koraldyr« -^ jeg be'r dig: er det nu ikke krænkende? 
Kan man ikke faa en Mand straffet for det Ord? 

Udstillingerne ere noget sløje iaar. Joakim Skovgaard 
har et yndigt Portræt af sin lille Søn, og Slott-MøUer et 
virkelig meget talentfuldt Billede af sin Kone, Svigerinde 
og Tjenestepige, vandrende i Gaasegang i et dansk Land- 
skab, belyste af Aftensolen. — Nu vil jeg ikke skrive mere, 
som Jens siger i Slutningen af sine Breve. Mange hjerte- 

lige Hilsener til Jacobsen og Ønsker om Lykke til hans 
Expeditioner! Skriv engang et Par Ord til mig! 

Din 

Jul. Lange. 

TIL MUSEUMSDIREKTØR ELLING HOLST (i Kristiania) 
Kære Dr. Elling Holst! Kbhon., 26. Maj ms. 

De har meddelt mig, at en Kreds af ansete Mænd i 
Norge paatænker at andrage hos Storthinget om en aarlig 
Bevilling til Forfatteren Andreas Aubert, og De har 
opfordret mig, som kender Hr. Aubert og dyrker lignende 
Studier som han, til at udtale min Mening om Deres 
Forehavende. 

Jeg har dertil kun at svare, at jeg inderlig ønsker, at 
det maa lykkes. At jeg er personlig bekendt med Aubert 
og nærer Venskab og. Højagtelse for ham, kommer jo ikke 
Sagen ved; jeg tænker her alene paa hans offentlige litte- 
rære Virksomhed, som jeg har havt Lejlighed til at følge, 
ikke alene gennem hans store Bog om Joh. Chr. Dahl og 
hans Tidsskriftsartikler, men ogsaa gennem mange Bidrag 
fra ham til Dagspressen. At Aubert har Talent som For- 
fatter, at han fører en fin og god Pen, er vel almindelig 
anerkendt; og derom kunne mange andre dømme bedre 
end jeg. Hvad jeg særlig kan udtale mig om, er hans 
rige og fortrolige Kendskab til den nyere og samtidige 
Kunst i Europa; for etParAar siden havde jeg Lejlighed 
til at udtale, at jeg i denne Retning anser ham for at 
være den første i alle de nordiske Lande ; og uagtet han i 
de allerseneste Aar paa Grund af andre Arbejder maaske 
ikke har kunnet følge med som tidligere, har jeg i alt 
Fald ikke set nogen Grund til at tilbagekalde min Mening. 
Jeg, som ogsaa har set en Del af Nutidens Kunst og har 
forsøgt at trænge ind i dens Væsen, har paa dette Om- 
raade lært meget af Aubert: han kender ikke alene vor 
Samtids Kunst paa Overfladen, men ogsaa i Dybden af 
dens Bevægelser. Og det er indlysende, at det for et Land, 
der har en saa kraftig kunstnerisk Udvikling i Nutiden 
som Norge, har reel Betydning at have et saadant Kend- 
skab til sin Raadighed. 

Fremdeles har Aubert ved sin omfangs- og indholds- 
rige Bog om Joh. Chr. Dahl givet et af de vigtigste Bidrag 
til den norske Kunsts og Kulturs Historie. Denne Bog 
vidner ikke alene om overordentlig flittige og omhyggelige 
Undersøgelser af alt, hvad der vedkommer Dahls Liv og 
Værker; men den vidner tillige — hvad jeg navnlig tror 
at burde fremhæve — om en højt udviklet Kunstsans og 
om et solidt og udbredt Kendskab til Landskabsmaleriet 
i det hele. 

Aubert har i Løbet af sine kraftige Ungdomsaar af et 
rent og uegennyttigt Sind ofret meget paa sine kunst- 
neriske Interesser, hvilket ogsaa er kommet hans Fædre- 
land til Gode. Det forekommer mig derfor at være ganske 
i sin Orden, at Landsmænd, som paaskønne hans Virk- 
somhed, ønske, at der til Gengæld maa ofres noget paa ham. 

Deres hengivne 

Jul Lange. 

TIL PROF. KARL WARBURG (i Goteborg). 

Kære Ven ! Kthon., s. Juni 1893. 

Tak for »Bellman og Danmark« — der er bra! Jeg 
har læst den idag til min store Underholdning og til Be- 
læring oven i Købet. 

Er det med Villie, at du har forbigaaet Christian Winther 
som Efterligner af Bellman? Han har da i alt Fald 
leveret én Bellmaniade (paa Mel. »Ren kalad«). Den findes 
i hans anden* Digtsamling (»Nogle Digte«, saa vidt jeg 
husker; jeg har ikke Bøgerne ved Haanden) og kaldes 
vistnok Vandring ved Furesøen el. desl. (»Skønt for- 
vænt til By og Bur — Skal De gaa med mig en Tur — 
De skal se en kraftig, fyndig, — Frisk og yndig — Skov- 
natur, osv.). Det er maa ske hverken Fugl eller Fisk, 
hverken Bellman eller Chr. Winther; men forresten an- 
befaler jeg en Sammenligning mellem disse to Digtere til 
din Opmærksomhed, da Chr. Winther i alt Fald havde 
en eminent Evne tilfælles med Bellman, nemlig Evnen 
til poetisk Landskab småler i. .1 denne Henseende 
er han vistnok den af alle vore Digtere, som bedst kan 

maale sig med Bellman — skønt næppe ganske; han er 
mere udpenslet og har ikke Bellmans magiske touche. 

Jeg sympathiserer naturligvis med, at du giver Erik 
Bøgh Ret i hans Polemik mod Rosenbergs halvgale Halv- 
filosofi. Erik Bøgh har (indenfor meget snævre Grænser) 
en udmærket klar Forstand og er desuden en virkelig 
Virtuos med Hensyn til Sprog- og Versekunst. Allerede 
derved har han jo en Adkomst til at tale med om Bell- 
man, og hans Definition af Bellmans tekniske »Opfindelse« 
forekommer mig udmærket. Ikke desmindre tvivler jeg 
om, at han nogensinde ret har forstaaet det bedste ved 
Bellman — hans Hjertes dirrende Strænge, eller hvad jeg 
skal kalde det (det besynderlige længselvækkende, som 
Heiberg kaldte det). Thi Erik Bøgh er i al sin Herlighed 
en tør og flad Aand, en Stok-Filister, og jeg har aldrig 
forstaaet, at I Svenskere, som kunde kalde den aldeles 
unique Bellman eders Landsmand, kunne døje Erik Bøgh 
saa godt, netop fordi der er Berøringspunkter. 

Jeg haaber, du har tilgivet mig, at jeg ikke fulgte din 
Indbydelse — det kunde ikke være andet denne Gang. 
Mine allerbedste Hilsener til Fruen! Jeg haaber at faa 
eder at se i Sommer. 

Din hengivne 

Jul. Lange. 

TIL KUNSTHISTORIKEREN E. HANNOVER. 

Kære Hannover! ^^^''' ^ •^«" ^«»5. 

Vel er vore Veje som Kunstbetragtere for en stor Del 
skilte; men jeg sætter bestandig saa megen Pris baade 
paa Deres Intelligens og Deres Karakter, at det glæder 
mig, at De paaskønner at have været min Discipel og 
viser mig, at De ønsker at bevare det gode og venska- 
belige Forhold til mig. 

Tak for de skønne Blomster! Besøg mig ved Lejlighed! 

Deres hengivne 

Jul. Lange. 

TIL BESTYRELSEN FOR 

DET FILOLOGISK-HISTORISKE SAMFUND 
(Suar paa Lykønskningen til Langes Jubilæum som Docent) ^. 

Kbhon., 1. JaU 1895. 

Tak for det venskabelige Minde om min fordums Virk- 
somhed i det historisk-filologiske Samfund! Fra den Tid 
af, da det filologiske Studium ved Universitetet forvand- 
ledes fra et væsentlig historisk til et væsentlig lingvistisk, 
antager jeg vel, at det er ude med mit Fags og dermed 
ogsaa min Betydning for de filologiske studerende; men 
til de ældre Slægtled af Filologer er jeg knyttet ved 
mange for mig meget kære og betydningsfulde Baand. 
Har jeg kunnet gøre Filologerne opmærksomme paa ét 
eller andet, har jeg atter fra deres Side faaet rigelig Gen- 
gæld i Oplysning og Lærdom. Det har været en ind- 
byrdes Undervisning, som heller ikke er bleven ganske 
uden Frugt ... 



TIL DR. PHIL. VALD. VEDEL. 

Kære Vedel! *''^''"' "•^°fl'- ^**^- 

De synes vel somme Tider, at jeg er altfor underlig. 
Saaledes som jeg er stedet, bliver jeg vel sagtens Aar for 
Aar haardere og skarpere, og jeg frygter for, at alle de 
Venner, som jeg holder mest af, bære Skrammer af min 
mindre behagelige Nærhed — det er saa meget mere pris- 
værdigt af disse samme Venner, at de alligevel holde af 
mig og endog gøre Festmaaltid for mig. I Deres eget 
Liv gjorde jeg jo for faa Aar siden et Indsnit, som jeg 
véd, smertede Dem i Øjeblikket, og hvoraf Arret maaske 
endnu kan smerte. Djet kan ogsaa gøre mig ondt, naar 
jeg tænker derpaa; min Undskyldning er kun den, at 
jeg mente det oprigtig, men derfor behøver man jo ikke 
at fare saa voldsomt frem, som om man særlig egnede sig 
til at optræde som Retfærdighedens Engel med Flamme- 
sværd, — hvilket jeg slet ikke egner mig til. 

^ trykt i Udsigten over Selskabets Virksomhed Okt. 1894— Okt. 1899. 
Kbhvn. 1900. 

Med Weis ^ blev jeg paa Grund af hans Elskværdighed 
og gamle Venskab for mig let forsonet; vi græd natur- 
ligvis ikke, men lo — og aftalte at forære hinanden 
Psalmebøger til gensidig Forbedring af Sindelaget. 

C'est le ton qui fait la musique. Og Musiken er Sinde- 
laget. Det er Stilen (og ikke Indholdet), som er Mennesket. 

Forresten er dér ogsaa noget i vor Tids og vort Folks 
Karakter, som nok kan irritere, naar man har et Hverv 
at udrette. Det er jo ganske rigtigt, at enhver — bog- 
stavelig talt: enhversom helst — har Lov til at blande sig 
i hvadsomhelst, i alt Fald i offentlige Sager. Dette Princip 
er jo en af vor konstitutionelle Forfatnings Juveler. Men' 
man kan dog vente af virkelig dannede Mænd, at de gøre 
Forskel paa denne rent formelle (og saa at sige brutale) 
Rettighed og den indre Adkomst, der bestaar i at være 
fortrolig kendt med Sagen selv. Forresten er jeg Koch 
meget taknemlig for den rolige og klare Maade, hvorpaa 
han har ledet det hele. Men jeg tror ikke, at De havde 
følt Dem opbygget over Kunstakademiets mundtlige og 
skriftlige Forhandlinger om Sagen for et Aarstid siden. 
Dog lad nu alt det være glemt og begravet! 

Deres hengivne 

J, L, 

TIL CAND. MAG. M. GALSCHIØT (ved Helsingør). 

Kære Hr. Galschiøtl *'"»''"' "^"» ^«^^- 

Den smukke Dag ude hos Dem og Deres Hustru ved 
Krogen af Øresund gav mig Lyst til lidt mere Landliv, 
og jeg tog over til Sverig for at opsøge nogle Punkter 
ved Vestkystbanen, som jeg i længere Tid har havt i 
Kikkerten. Men allerede den næste Dag blev jeg pisket 
hjem af Stormen og Regnen, der aldeles ikke vilde give 
deres Minde til Landlivets Glæder, og siden den Tid har 
jeg atter været paa mit Hjørne af Bredgade og St. Annæ- 
plads. 

Vær saa venlig at meddele mig Deres Mening om 

^ Det følgende sigter til Forhandlingerne 1 den af Kultusministeriet 
til Ordning af > Afstøbningssagen« nedsatte Kommission, i hvilken Højeste- 
retsassessor Koch var Formand. 

2den Del af min Afhandling^. Det bliver man nødt til, 
naar man er Redaktør. Og man maa være oprigtig. Jeg 
er allerede en meget gammel Forfatter og Docent og har 
holdt Jubilæum; men jeg har altid Lampefeber. 

Farvel, og bring Deres Frue min venligste Hilsen! 

Deres hengivne 

Jul Lange, 

TIL DEN YNGSTE SØN (i Sorø). 

Kære søde Jenne! Brennerbad, Tirsdag lO.Sept.ms. 

Jeg har rigtig faaet det Brevkort, du sendte mig til 
Venedig*, og blev glad derover. Du har vel ogsaa faaet 
et Brevkort, som jeg sendte dig en Aften fra Markus- 
pladsen. Der var dejligt i Venedig, som der altid er; 
men der var saa umaadelig varmt, at jeg hele Tiden gik 
som i en Drømmetilstand og ikke altid havde det rigtig 
godt. Der har i hele Sydeuropa i denne September 
været en Hede, som man ellers ikke kender Mage til; 
det er jo hændelsesvis det Vejr, som jeg nødigst vilde 
have til denne Rejse; men saadant noget maa man jo 
tage, som det falder. Folk vare frygtelig artige og ven- 
lige imod os, der vare Medlemmer af denne Jury i Venedig; 
der blev gjort et storartet Middagselskab for os, og om 
Aftenen derefter var Markuspladsen illumineret. Vi be- 
lønnede 9 Kunstnere, deriblandt Julius Paulsen fra Dan- 
mark, som fik en Præmie paa 5000 lire (= 3300 Kroner) 
— det var ikke saa daarligt for ham, da han vist aldrig 
havde ventet det. 

Da jeg nu havde lidt noget af Varmen i Venedig og 
var sluppet derfra et Par Dage, før jeg havde ventet, har 
jeg gjort Holdt her paa Brennerpasset i Tyroleralperne. 
Det ligger omtrent 4000 Fod over Havets Overflade, netop 
paa den Linie, som skiller mellem de Floder, der løbe 
til Middelhavet, og dem, som løbe til de nordiske Have, 
altsaa paa Grænsen mellem Syd- og Nordeuropa. Her 
er naturligvis meget friskere end i Venedig; og i Morges 

^ »Et Udtryks Historie« i »Tilskueren«. 

- Lnnge havde været Jurymedlem ved den internationale Kunst- 
udstilling. 

tidlig, da jeg gik ud at spadsere, var det endog ret koldt; 
men nu ved Middagstid er det alligevel blevet meget hedt. 
Her er høje Bjerge til begge Sider med mange Graner 
og rislende Bække og smaa Vandfald ned ad Skraaningerne. 
Gennem Dalen gaar den store Brennerbane, som forbinder 
Tyskland og Italien (Munchen og Verona) ; men den mærker 
man ikke synderlig til, og her er meget fredeligt og land- 
ligt. Men her er saa forfærdelig mange Fluer. 

I Morgen Formiddag tænker jeg at rejse herfra i ét 
Køre væk til Berlin, hvor jeg saa bliver 2 Dage, og kommer 
hjem om Lørdagen. Og dig faar jeg at se en af de første 
Dage i Oktober, naar jeg kommer ned til Ibsens. Saa 
haaber jeg, at du har en pæn Karakterbog og et anstæn- 
digt Nummer i Klassen. 

Farvel, min kære Dreng, hils alle Ibsens venligst fra 
mig! 

Fader. 

TIL PROF. O. MONTELIUS (i Stockholm). 

Kære Ven ! Kbhon., 22. sept. isbs. 

Jeg erfarer med største Overraskelse og med virkelig 
Sorg Victor Rydbergs Død — jeg vidste intet om, at han 
var syg. Vel kendte jeg ham ikke meget personlig; men 
han har sidst, jeg var sammen med ham, gjort mig den 
Ære at drikke brorskål med mig, og jeg bevarer flere 
meget elskværdige Breve fra ham. Vil du vise mig den 
Tjeneste paa mine Vegne at sende en Krans til hans 
Kiste, hvis det endnu er Tid (og lade mig betale den)? 

Din hengivne 

Jul Lange. 

TIL DR. PHIL. G. GOTHE (i Stockholm). 

Kære Ven! Kbhon., 11 noo. 1895. 

Tak for dit Brev! Da du ønsker at erfare noget litte- 
rært fra mig, sender jeg dig en liden Afhandling efter 
min Manér. Methoden forekommer mig selv at være 
rigtig, men det maa jo andre bedømme. 

Ved Akademiet i København er der ingen 
Slags Examen i Kunsthistorie. 

I min første Tid som Docent ved Akademiet forsøgte 
jeg at indføre Examinatorier, men gjorde sørgelige Er- 
faringer. De unge Mennesker kendte ingen Forskel mellem 
Konstantin den store, Justinian den store og Karl den 
store. Saa drog jeg Lærdom af den ædle Ridder fra 
la Mancha : han prøvede først, hvad den Hjælm, som han 
havde lavet sig, duede til, ved et vældigt Sværdslag, hvor- 
ved Hjælmen gik rent i Smadder; derpaa lavede han 
meget taalmodig Hjælmen i Stand igen — men prøvede 
den ikke anden Gang. 

Som Docent ved Kunstakademiet gennemgaar jeg hver 
Vinter et eller andet vigtigt og betydeligt Kapitel af Kunst- 
historien saa livligt og anskueligt, som jeg formaar det; 
jeg har altid mit Auditorium fuldt, undertiden overfuldt 

og saa lader jeg Vorherre sørge for Resten. Frugten 

af Undervisningen bliver vel den, at de unge Mennesker 
modtage en vis Lyst til at raadføre sig med den gamle 
og store Kunst -- og derved er altid noget vundet i en 
Tid, der hyppig har ligefrem Afsmag for den. 

Forresten mindes jeg, at ingen af de store Kunstnere, 
om hvem jeg taler paa mine Forelæsninger, har været 
en examineret Kunstner, og at vor største Kunstner 
ved enhversomhelst Examen vilde være erklæret for re- 
jectus. 

Venligst Hilsen til Upmark, og hvem der ellers mindes 

mig oppe hos eder. 

Din hengivne 

Jul. Lange. 
TIL CAND. MAG. M. GALSCHIØT (ved Helsingør). 

Kbhon., 22.N0V. 1895. 

Kære Hr. Martinus og Fru Henriette Galschiøt! 

Nu, da jeg sidder rolig i København, efter at mine 
Udskejelser først til Strandhuset og senere til Sorø ere 
forbi, maa jeg dog sende Dem et Par Ord med »venlig 
Hilsen og Tak for sidst«. Men jeg maa desværre med 
det samme melde, at min Værtinde paa min Forespørgsel, 
om hun kunde have Dem i Begyndelsen af næste Aar, 

svarede, at det kunde hun ikke, forsaavidt som hun kunde 
overse Forholdene. For mig var Tanken om at have 
Dem i Nærheden i Vintermaanederne saa tiltalende. Og 
hvilke Resultater vilde der ikke kunne naas for Udvik- 
lingen af min Dygtighed i L'hombre^! Endnu er jeg dog 
kun, hvad jeg vil kalde skruphøvlet -- det er allerede 
store Ting; men jeg mangler dog aldeles den finere Af- 
pudsning, dette kunstnerisk sammensmeltede, som Kendere 
sætte allermest Pris paa. 

Der er ingen Tvivl om, at Opholdet ude hos Dem 
har hjulpet mig meget i Retning af regulær Helbred. 
Helt færdig er jeg vel ikke; men idag har jeg fra den 
tidlige Morgenstund havt det meget godt, gaaet rask henad 
Veje og Gader, ja endog op ad min ret stejle Trappe. Ja, 
gid det nu maa vare ved! Det var saa smukt af Fruen 
at foreslaa mig at besøge Dem, naar jeg var bleven 
rask; med Besøget har det ganske vist grumme lange 
Udsigter, fordi der er saa megen daglig Gerning — hvad 
jeg forresten ikke beklager; men jeg sætter megen Pris 
paa den tillidsfulde Betingelsessætning. 

Mange venskabelige Hilsener til hele Strandhuset og 
Anmodning om at bevare mig i venlig Erindring! 

Deres hengivne 

Jul Lange, 

m 

TIL DR. PHIL. VALD. VEDEL. 

Kære Ven! Kbhvn., 22.N00. ubs. 

Da jeg modtog Deres Brev, satte jeg mig strax til at 
skrive en Billet, hvori jeg ganske oprigtig udtrykte min 
Glæde over Deres Plan at komme til mig Onsdag Aften. 
Det var den unge Mand i mig, som gav sig Luft — der 
er nemlig endnu en saadan Herre indeni mig, som Englene 
eller Djævlene engang, naar Vejret rent er gaaet fra mig, 
ville hale ud af Munden paa mig for at svide og knibe 
ham paa forskellige Maader. Men saa slog den gamle 

^ Lange blev undervist i L'hombre under det nævnte Yinterbesøg 
og var saa ivrig allerede den første Aften, da det lykkedes ham at 
gøre en Modspiller bete, at han triumferende bad Galschiøt mindes 
det, naar han engang vilde skrive hans Biografi. 

Mand indeni mig til Lyd og holdt med svag og sprukken 
Stemme et længere og meget kedsommeligt Foredrag om, 
at naar jeg havde holdt Forelæsning Tirsdag Aften (paa 
Akademiet) og skulde holde Forelæsning Torsdag Morgen 
(paa Universitetet), saa kunde der ikke Onsdag Aften blive 
tilstrækkeligt Forraad paa Vejr og Liv til at turnere med 
en saa drabelig Ridder som Dem, saaledes som det ellers 
er min Lyst. Det gamle Fæ endte sit Foredrag med at 
opkaste det Spørgsmaal: »om gamle Folk ikke ogsaa skulde 
leve«, hvilket han øjensynlig ansaa for en Vittighed. Da 
jeg nu maa holde Styr baade paa den gamle og paa den 
unge, vilde jeg som fin Politiker foreslaa et Kompromis, 
der skulde gaa ud paa at lokke Dem til mig en Torsdag 
eller en Fredag Aften — saa skikke vi den gamle Mand 
betids i Seng og beholde kun den unge tilbage. Det slemme 
er, at det saa kan falde Dem mindre bekvemt; men det 
sande Venskab skal man kende paa, at det overvinder 
Hindringer. 

Vær saa elskværdig at gaa ind paa mit Kompromis! 

Deres hengivne 

Jul. Lange. 

TIL CAND. JUR. NIELS MØLLER. 

Kære Hr. Niels Møller! ^'"»''"•' ^* ^^- ^««5- 

Tak for Deres »Koglerier«! — Naar en elskværdig 
Dame, en Værtinde i et Selskab, byder en sin Mad og 
spørger, hvordan den smager, svarer man naturligvis i 
hvert Fald med et galant Buk og en Kompliment for 
hendes kulinariske Talenter. Men vi er jo her mellem 
Mandfolk; og derfor vil jeg ogsaa være saa mandfolkelig 
aabenhjertig at tilstaa for Dem, at jeg nærmest havde 
Lyst til at give Dem en rigtig Næsestyver i Anledning 
af den Bog — naturligvis under Forudsætning af, at De 
ikke vilde optage Næsestyveren som en Personlighed eller 
som Mangel paa Paaskøn nelse af det Venskab, De har 
vist mig ved at sende mig Deres Bog. Jeg taler kun som 
Tilhænger af en gammeldags Æsthetik til en Repræsen- 
tant for en nymodens, der er mig en skrækkelig Torn i 
Øjet. Og De — Oversætteren af Æschylos — er endda 

den haardeste Hals, jeg hidtil har truffet paa blandt 
Forkæmperne for dette nye — det lærer man af Deres 
»Koglerier«. 

Jeg sværger Dem til, at jeg endnu ikke er bleven saa 
stivbenet eller asthmatisk, at jeg ikke af fuldt Hjerte kan 
følge med noget nyt. Men jeg vil have Lov til at spørge 
det ud om, hvad det vil. 

Vorherre maa vide, til hvis Fornøjelse De bogfører 
syv lange og syv brede, hvad en stakkels sur og arrig 
og aldeles aandstom københavnsk Frue tænker paa, naar 
hun ligger i en klam Seng med kolde Fødder og ikke 
kan falde i Søvn. Der gives aldeles ikke nogen Situation, 
i hvilken Mennesket er mindre til Velbehag for sig selv 
eller andre. De vil maaske svare, at Kunsten er »Ej blot 
til Lyst«, og at det er gammeldags at forlange »Fornøjelse« 
og »Velbehag« af den. Men er der da nogen aandelig 
Ernæring ved en saadan Suppe paa en tør og vissen 
Gulerod? Eller skal Suppen betragtes under Synspunktet 
af Medicin, hvilken Menneskene jo til deres eget Bedste 
skulle sluge, selv om den smager nok saa forbandet? 
Nej, dertil er Suppen ikke koncentreret nok. Eller er 
det det, man kalder Tart pour l'art? Det er jo muligt, 
og med den Formel kunne alle Indvendinger afvæbnes. 
Giv Kunsten, hvad Kunstens er ! Nu vel, men hvad kommer 
saa Kunsten Menneskene ved? Saa kan et saadant Værk 
opbevares i et Slags Museum eller Herbarium; men det 
kommer ikke til at cirkulere i Menneskenes Blod, det 
bliver Menneskene i Grunden uvedkommende. — Nej, 
maa jeg bede om Fart pour les bommes! 

Jeg beundrer ligesaa meget som Berlingske Tidende i 
Aften Deres Stilkunst, Deres æsthetiske Kogekunst, og jeg 
finder Deres Browningske Monologform meget interessant; 
men jeg spørger om Indholdet, hvad Suppen er kogt 
paa, hvad der staar i Monologerne. Anse mig for Deres Ven I 

Deres hengivne 

Jul. Lange, 
TIL SAMME. 

Kære Hr. Niels Møller! ^^^'>''' ^^•^^- ^«»^- 

De har samlet gloende Kul paa mit Hoved først ved 
at sende mig Deres meget smukke Anmeldelse af »Over 

Evne«, som er sendt til Stockholm, saasnart jeg havde 
læst den; dernæst ved Deres Brev. Det Brev vil jeg 
gemme rigtig godt paa; det burde maaske helst trykkes. 
Jeg kan ikke lade være at vurdere det en hel Del højere 
end den Bog, som det handler om. Dermed mener jeg 
slet ikke, at jeg vurderer Bogen saa lavt — jeg har megen 
Respekt for den; men jeg vurderer Brevet meget højt. 

Er nu Sagen den, at De har mere Talent for Tænk- 
ning og Videnskab end for Digtning? Eller at jeg har 
mere Sans for Reflexion end for Poesi? Jeg tror vel, at 
jeg har havt Sans for Digtning; men jeg bliver jo ældre. 
I hvert Fald interessere Deres Brevs 3 Sider mig nok 
saa meget som Deres Bogs 304. 

Med Hensyn til Fru Agnete er navnlig Forklaringen 
i Brevet mig meget mere værd end Fremstillingen i Bogen, 
der mærkeligt nok ikke forekommer mig at svare til For- 
klaringen. De har i Bogen været utydelig, De har ikke 
gennemført, hvad De vilde, og jeg tror heller ikke, at 
De kunde faa Deres egentlige Tanke (vide Brevet) ind 
i den Ramme, som De har valgt for Fremstillingen. Thi 
er der her virkelig Tale om »ny Væxt«, om at »den 
gamle Bark brister«, saa er det noget, der maa bevises 
af Livet, som følger efter. Naar Digteren ikke giver mere 
end denne Nattemonolog, efter at man er gaaet i Seng 
og inden man falder i Søvn, saa kan man ikke kende 
Forskel mellem ubestemte og intetsigende Velleiteter og 
virkelige Gennembrud. 

Forresten maa jeg bede Dem om Undskyldning for, 

at jeg i mit første Brev altfor ensidig holdt mig til dette 

Stykke. Der er andre, jeg holder meget mere af, især 

de to maritime Ulykkeshændelser: Forsoningsbægeret og 

William. 

Deres hengivne 

Jul. Lange, 
TIL KONTORCHEF A. P. WEIS. 

Kære Ven ! ^^^^^^ ' ^'' ^- ^**^- 

Det er rasende ærgerligt for mig at komme i Tanker 
om, at jeg har forfejlet et Stævnemøde med den elskede 
Kontrolkommission, der maaske har siddet paa Stenten 

og spejdet som Glenten og tilsidst er bleven ked af den 

Yenten. Hvad er herved at gøre! Hævn dig nu ikke 

ved at udeblive fra L'hombren paa Lørdag Aften! Det 

er dog meget vigtigere. 

Din 

J. L, 
TIL CAND. MAG. M. GALSCHIØT. 

Kære Hr. Galschiøt! ^'"»''«' '«^^^ ^«^^- 

Tak for Deres Opfordring ^ — eller egentlig Utak ! Sagen 
er den, at jeg netop nu var i Færd med at lægge alle 
»AUotria« til Side og atter fremme Udviklingen af mine 
»Menneskefigurer«, hvilket er mit kæreste og bedste Ar- 
bejde, der kun altfor tidt maa afbrydes for Smaaarbejders 
Skyld. Det maa De have lidt Syrapathi med! Imidlertid 
glemmer jeg ikke, at baade De og Karl Madsen vente sig 
noget af mig; og jeg mangler ikke Følelser for mine 
Venners Forventninger. 

Venlig Hilsen til Deres Frue. 

Deres hengivne 

Jul. Lange. 

TIL KONTORCHEF A. P. WEIS. 

Kcere Ven f Kthon., 23. oec. U95. 

Der er i Museet opsat et Bræddes kiilerum (Tremme- 
stakit) foran en Kælder. Regningen for det nævnte Skille- 
rum andrager 138 Kr., som jeg herved ærbødigst hen- 
stiller, at Kontrolkommissionen betaler, eftersom Talen er 
om noget til Bygningen henhørende og der ikke gives 
nogen Konto, hvoraf Skulplursamlingen kan afholde Om- 
kostningen for et Bræddeskillerum. Dette maa ethvert 
rettænkende Menneske indrømme. Jeg betragter det ikke 
engang som spurgt, men som afgjort, ligesaa afgjort 
som den bedste Solo; og det skulde undre mig meget, 
om du paa Kommissionens Vegne ved denne Lejlighed 
vil sige Nolo. Undskyld, at jeg Juleaften besværer dig 

^ hvortil, erindrer Adressaten ikke. 
Breve fra Jul. Lange. 22 

med et Rj^kkerbrev i Stedet for en smuk Present; men 
du véd nok, at »in Geldsachen« . . . osv. Ellers Tak for 
sidst; jeg er rasende taknemlig for, at to unge Mennesker 
som I ville tage eder af en Gamling som mig og paa 
L'hombrens Vinger hæve ham et Stykke op ad Vejen til 
Elysium. Glædelig Jul! 

Din hengivne 

Jul. Lange. 
TIL PROF. J. STEENSTRUP. 

Kære Prof. Steenstrup ! *^*'»^« ' ^« ^"^ ^«^^' 

Maa jeg til Deres velvillige Opmærksomhed anbefale 
det vedlagte Udkast til en Prisopgave for »Videnskabernes 
Selskab«. Jeg vil sætte megen Pris paa, om De, naar 
Tiden kommer, vil være Medforslagsstiller; i det hele 
indser jeg, at Sagen maa tages med Forsigtighed — hvorfor 
jeg ogsaa er tidlig paa Færde med den — , hvis den ikke 
skal forvolde, at nogle af vore Kolleger faa et »Poppelsi- 
slag* over den. Med de bedste Ønsker om et glædeligt 
Nytaar 

Deres hengivne 

Jul Lange. 

Det medfølgende Udkast til en Prisopgave: 

Balletten og Theaterdansen, i den Form, som den i 
Danmark har faaet af August Bournonville, er et kunst- 
nerisk Fænomen, der har fyldt en anselig Plads paa vor 
Scene og kendelig havt megen Indflydelse paa Dannelsen 
af Nationens æsthetiske Smag, og som tillige har staaet 
i et Vexelvirkningsforhold til den dramatiske Litteratur 
og til Musiken. I Forhold til Fænomenets Betydning er 
hverken dets kunstneriske Væsen og Værd eller dets 
kunsthistoriske Oprindelse blevet tilstrækkelig opklaret i 
de Fremstillinger, som haves af det kongelige Theaters 
Historie. Bournonvilles egne Skrifter give Oplysninger, 
der ikke kunne forbigaas; men hans Syn paa Sagen kan 
selvfølgelig ikke gælde for uhildet. Forøvrigt foreligger 
der i Litteraturen spredte Udtalelser paa første eller anden 
Haand fra Personer, hvis Mening har stor Interesse og 

nødvendig maa kraéve Opmærksomhed; men nøjere set 
pege disse Domme i forskellige Retninger og sige for en 
Del hinanden imod. I Betragtning af Sagens nationale 
Betydning udsætter Selskabet en Præmie af.... for: 

»en videnskabelig Undersøgelse af den æsthetiske Ka- 
rakter og Værdi og den kunsthistoriske Derivation af den 
Bournonvilleske Ballet og Theaterdans og af deres Betyd- 
ning for den danske Scene«. 



TIL FRU OTTILIE JACOBSEN. 

Kære Fru Bryggerkone ! ^'^''^" ' ^"*^^» ^^ '^""- ^*^^ 

Det er en ældgammel Skik i gamle Danmark, at jeg 
holder Forelæsning paa Kunstakademiet Tirsdag Kl. 8 — 
det er jo ikke saa behageligt som at spise luculliske Maal- 
tider i Selskab med Sybariter ved Deres Middagsbord; 
men det maa jo gøres: Danmarks vordende Kunstnere 
maa have deres kunsthistoriske Affodring til regelmæssig 
Tid. Derfor bliver jeg nødt til at bede Dem og Bryggeren 
undskylde mig for denne Gang; men jeg maa have det 
til Gode til en anden Gang. 

Venligst Hilsen til Dem begge. 

Deres . . . . ^ 
TIL KONTORCHEF A. P. WEIS. 

Kære! Kbhvn., 2S. Marts 1896. 

Hvis jeg ikke fejler meget, har Dahlerup en anden og 
dog lidt bedre Redaktion af den Indskrift ^ som du nævner 
i dit Brev. Han har engang nævnet den for mig, men 
jeg har glemt dens Ordlyd; den forekom mig dengang 
nogenlunde at gaa an, uagtet den just ikke er overdrevent 
poetisk, og skønt det er en underlig Forestilling, at Kunsten 
skal »gemmes« i Museet: den skulde jo dog netop aaben- 
bares og ikke skjules. Man kunde jo ogsaa gaa den 
prosaiske Vej og skrive: For Statens Kunstsam- 
linger el. desl. 



^ som Underskrift Tegning af en Vulkan. 
' til det nye Kunstmuseum. 



22^ 

Hvis jeg faar en Ide i de første Dage, skal jeg med- 
dele dig den. 

Nærværende Brev ønskes ikke in natura forevist Kultus- 
ministeren. 

Din hengivne 

Jul. Lange. 

Udbyttet af mine Nattetanker over en Indskrift paa 
Kunstmuseet. Ubrugelige Forslag: 

1) Yd Fortidskunsten Hæder, 

Gør Nutidskunsten bæder (d: bedre)! 

(strider mod Kultusministeriets Retskrivning). 

2) Her mangler de skønne Kunster Plads; 
Dog vil man finde et lille Das. 

(ubestridelige Sandheder, men pøbelagtigt). 

3) Ej blot til Lyst. 

(Ideen laant). 

4) Af Sundheds- og Renlighedshensyn er det ikke tilladt 
at berøre Kunstværkerne eller spytte paa Gulvet. 

(Ideen ligeledes laanl). 

5) Den konst. Direktør for Skulptursamlingen ^ træffes bedst 
Onsdag og Lørdag 2—4. — Opgang til højre. — Bank 
stærkt paa Døren! 

(maaske det mest brugelige Forslag\ 

6) Skønt Mejslen har hugget og Gravstikken stukket, 
Er det hele dog hverken hugget eller stukket. 

(lidt for pessimistisk). 

7) O, hvilken Lykke! 

Herinde finder man Hoffmanns »Psj'^che«! 

(altfor optimistisk). 

8) Her serveres gratis ældre Malerier i varme Farver og 
med brun Sauce, samt moderne Grøntsager. 

^ Lange selv. 

TIL DEN YNGSTE SØN (paa Øvelsesskibet »Georg Stage«). 

Kbhon., Tirsdag Morgen, 5. Maj 1896. 

Min kære, søde Dreng! 

Idag er det koldt her, og jeg frygter for, at du fryser 
ude paa dit Skib. Vi holde »kongeligt Ægteskab« her 
idag og flage hele Byen over af alle Livsens Kræfter. Jeg 
har læst det Brev, du har skrevet til Moder, og jeg finder, 
det er meget rigtigt af dig, at du beroliger Moder med 
Hensyn til den skrækkelige Ting at gaa op i Masten — 
ja jeg tilstaar nu forresten, at jeg ikke vilde holde af at 

gaa derop ; men jeg er nu ogsaa lidt gammel til det 

Jeg glæder mig storartet til at se dig omkring den 19de 
Maj. Senere, i Begyndelsen af Juni eller saa omtrent, 
haaber jeg at rejse ned til Tyskland (Nauheim) for at se 
at anskafle mig et nyt Hjerte; det gamle gør tidt saa 
væmmelig ondt; og jeg maa jo savne dig til at hale mig 
op ad Trapperne. 

Lev nu vel, min kære Jens, vær flink og god; og naar 
du har lidt Tid, saa skriv et Par Ord til mig! 

Fader, 
TIL SAMME. 

Kære søde Jens ! ^"^^ Nauheim, 7. juni me. 

Nu har jeg været her i 2 Dage og vil skrive dig et 
Par Ord til i Haab om, at du snarest muligt gør Gen- 
gæld. Rejsen fra København gik meget behagelig; vi 
sejlede Øst om Møen, og Klinten tog sig saa udmærket 
ud. Den prægtigste Solnedgang med Farver som Ild og 
Guld. I Lubeck havde jeg det godt i 3 Timer; jeg fik 
en Del af Byen at se og var endog længe inde i den 
store Mariekirke. Derefter paa Jernbane i 12 Timer fra 
Lubeck til Bad Nauheim 

Her gik jeg den første Morgen Kl. 7 til en Læge, som 
undersøgte mig nøje og gav mig en aldeles nøjagtig Op- 
skrift paa, hvorledes jeg skulde tilbringe hele Dagen, og 
hvad jeg skulde spise og drikke, og hvad jeg ikke maatte 
spise eller drikke. Det er rigtignok længe siden, jeg har 
været under saa stram Kommando; men det har man 

vel godt af, og jeg har ogsaa svoret ham blind Lydighed. 
Jeg faar nogle Bade, som have en ret fæl Kulør som 
Møddingevand; men Kuløren kommer kun af, at der er 
Jernrust i Vandet; saa gør det jo ikke saa meget. Naar 
man har øvet sig med dem i nogen Tid, saa avancerer 
man op til Sprudelbåder, der ere ligesom Sodavand og 
skulle være meget delikate. Jeg har truffet nogle brave 
Mennesker hernede, deriblandt en lærd Svensker, Dr. Elof 
Tegner, som jeg kendte en lille Smule i Forvejen, og af 
hvem jeg for nylig har læst en meget stor Bog, som er 
udmærket. 

Lad mig nu se, du skriver, min Dreng, jeg vil gerne 
have alt muligt at vide, løst, og fast, ogsaa om din Maves 
Tilstand, som nok er afvexlende fast og løs. Skriv ogsaa 
om, hvor eders Fart skal gaa hen, forsaavidt du véd 
noget derom! 

Kærlig Hilsen fra 

Fader. 



TIL SAMME. 



Af zn kære, søde Jenne ! 



Bad Nauheim, Hotel de VEurope, 
19. Juni 1896. 



Nu har jeg rigtig faaet dine to Breve, begge til min 
store Fornøjelse; jeg er inderlig taknemlig for, at du er 
rask og stærk og trives godt. Og nu skriver jeg til dig 
igen, fordi jeg ikke vil lade det være; men jeg siger til 
mig selv, at det vist kan vare meget længe, inden du 
faar det, eftersom du jo agter dig paa de lange Rejser, 
over Nordsøen til Skotland og Hamburg. Hernede har 
jeg det saa forskelligt, som man tænke det, fra dig; her 
er ikke det mindste Hav; og jeg tripper ængstelig om- 
kring paa tørt Land og gaar aldrig til Vejrs, undtagen 
ad en Elevator, — hvis du véd, hvad det er for en (»ein 
Personenaufzug«, som det hedder paa Tysk, »a lift«, som 
det hedder paa Engelsk) — der hejser hjertedaarlige Folk 
fra Stueetagen op i de øvre Regioner. Den styres her i 
Hotellet af en flink Dreng paa 14Aar, som jeg godt kan 
lide i Mangel af dig; og naar jeg faar Brev fra dig, saa 
giver jeg ham Drikkepenge til hans Sparebøsse. 

Forresten er her rigtig smukt og venligt, en dejlig 
Park at spadsere i, med saa mange forskellige Slags Træer, 

som jeg vist aldrig før har set paa én Gang, og mang- 
foldige smukke Fugle; om Aftenen ser man ogsaa mange 
Ildfluer flyve omkring mellem Buskene som smaa, meget 
klart grønlig lysende Prikker; jeg kan ellers ikke huske, 
at jeg har set dem andre Steder end i Italien (og maaske 
Grækenland). Her er to gamle rare Folk fra Aalborg, en 
Tobaksfabrikant Obel og hans Kone; de ere nok temmelig 
rige. De invitere mig til Køreture og deslige. Ogsaa 
nogle flinke og rare svenske Herrer og Damer. 

Nu er jeg avanceret op til de rigtige Sprudelbåder, 
der ere fulde af Kulsyre ligesom Sodavand eller Cham- 
pagne; de ere meget behagelige, og erfarne Folk sige, at 
det skal være de kraftigste Bade, man faar nogensteds. 
Naar de nu blot ville hjælpe mig! Endnu har jeg dog 
meget tilbage af de stygge Smerter om Hjertet, som jeg 
havde i København; men det kan vel ikke komme alt- 
sammen paa én Gang. Jeg staar op hver Morgen Kl. 6 
og drikker Mineralvand og spadserer lidt, og det er i 
hvert Fald meget godt. 

Saa Farvel, min kære Dreng, jeg tør jo ikke regne 
paa snart igen at faa Brev fra dig, da du vel nu faar 
nok at gøre med de store Bølger paa Nordsøen ; men jeg 
stoler paa, at du skriver, naar du har en Smule Tid 
dertil. Fortæl mig om alting! 

Fader. 



TIL KUNSTHISTORIKEREN KARL MADSEN. 

Kcere K M ' ^^^ Nauhelm, 21. Juni 1S96. 

Tak for dine to Meddelelser hertil! Jeg skriver selv 

til Dresden angaaende Betalingen; men jeg antager, at I 

allerede have modtaget Varerne^. Mon ikke ogsaa dem 

fra Berlin? Hvorledes gaar det mon med Skærmene i 

den store Skulptursal? Forresten har sligt ingen Hast; 

du kan jo skrive derom, naar du faar Tid og Lyst. — 

Her er skrækkelig kedeligt og koldt oven i Købet. Naar 

man endda kunde bruge Tiden til noget nyttigt; men det 

er forbudt. 

Din hengivne 

J. L. 

^ Afstøbninger. 



344 



TIL FRU BENTZON (i Skaane:. 

Kæreste Therese ! ^^ Nauheim, 21. Jum me. 

Hjertelig Tak for Brevet, som rigtig indtraf til min 
Fødselsdag. Din sangvinske Betragtning af min Helbreds- 
tilstand, »som jo Gudskelov lader til at være ret tilfreds- 
stillende«, kan jeg nu egentlig ikke dele: det er noget, 
som I kærlige Kvinder have aftalt for at opmuntre mig, 
og det paaskønner jeg af fuldt Hjerte for eders Kærligheds 
Skyld — og den er dog det bedste! — men selv tror jeg 
ikke videre derpaa. Det kan maaske nok blive bedre 
ved en eller gentagne Kure her i Nauheim; men det er 
Knald og Fald alligevel. Lad os bare ikke leve paa Illu- 
sioner! Sagen er, at disse Kure forudsætte, at man her- 
efter skal leve for sit Helbred som en Slags Hospitalslem. 
Det er mig væmmeligt at leve bare for at holde Livet i 
sig, og det indlader jeg mig ikke paa. Naar jeg tænker 
paa, hvad jeg tidligere har lært og opnaaet paa Udenlands- 
rejser, og at jeg nu maa trippe om blandt Lazarus'erne 
her i Nauheim, skammer jeg mig ordentlig, saa at Taarerne 
komme mig i Øjnene. (Jeg har en Følelse af, at du finder 
mig meget urimelig og forbeholder mig en Sparlagens- 
præken til næste Lejlighed ; og den kan jeg maaske ogsaa 
have godt af) .... Hils Carl ! 

Din 

Julius, 
TIL UDGIVEREN. 

Kære P K ' Nauheim, 28. Juni 1896. 

Tak for dit elskværdige Brevkort — det er ligesom at 
se dit Ansigt i min Dør. Og Tak for de Lettersted tske 
Anliggender . . . N. N. maa vente til min Hjemkomst! 

Her er Kedsommelighedens Land; og om her udrettes 
noget, er vist et stort Spørgsmaal. Badene er mystiske 
og meget behagelige; men Pokker tro paa deres Virk- 
somhed! Gymnastiken tror jeg da en Smule mere paa; 
men den kan man nok ogsaa faa ved Hol^nens Kanal. 
Nu har jeg vel 2 Uger til; de kvikke af os Nauheims La- 

za rus'er rejse allerede i denne, navnlig den unge Dr. Finsen 
(Opfinder af »det røde Værelse«) og hans Kone. Finsen 
tror heller ikke synderlig paa Kuren. 

Din 

/. L. 

TIL DEN YNGSTE SØN (paa Øvelsesskibet »Georg Stage«). 

Kære, søde Jenne ! Nauhetm, onsdag s. juu me. 

I 
Jeg blev rigtignok glad igaar Aftes, da Liftdrcngen 

bragte mig dit Brev fra Aberdeen. Og det var maaske 

nærved, at jeg ikke havde faaet det; thi du havde uden- 

paa skrevet »Deutschland«; og hvis ikke en anden Haand 

havde rettet det til »Germany«, saa var Brevet maaske 

ikke gaaet rigtig 

Jeg er glad over, at du allerede paa den første Tur 
faar saa meget smukt og mærkeligt at se. Tænk engang, 
om du kommer gennem hele Skotland og til Liverpool! 
I de Egne har jeg aldrig vaéret — og Liverpool er jo en 
af Verdens betydeligste Handelsbyer; jeg tænker mig, at 
den er meget prosaisk og forrøget, men alligevel storariet 
og morsom .... 

Engelsk lærer du vel ikke noget af, skønt det kunde 
være saa rart, nu da du er i engelsk Farvand og engang 
imellem sætter Foden paa dette stolte og berømte Land, 
der hersker over den halve Verden omtrent. Hvis du 
skulde træffe den engelske Premierminister Lord Salis- 
bury, saa maa du naturligvis bukke ærbødig for hans 
Herlighed; men vil du ikke strax efter give ham en 
Næsestyver med Bemærkning om, at den er fra din Fader, 
som glæder sig, hver Gang hans Herlighed bliver til Aal 
(og det bliver han hyppig i den sidste Tid). Disse high- 
tories holde vi slet ikke af. Ned med dem! 

Nu er jeg snart færdig her i Nauheim. Jeg er vel 
nok bleven lidt bedre, men somme Tider synes jeg rig- 
tignok, at det er grumme lidt; dog man siger jo, at Virk- 
ningerne først ret komme bagefter. Paa Fredag rejser 
jeg atter Nord paa; jeg standser en Dags Tid i Kassel 
for atter at se den store og udmærkede Malerisamling 
der, og lidt i Lubeck, men ellers ikke før i København. 
For en Ugestid siden var jeg en Dag sammen med Pro- 

fcssor Heiberg i Frankfurt; vi havde sat hinanden Stævne 
der, og det var meget fornøjeligt; vi saa i Forening Gal- 
leriet og Domkirken og spiste Frokost og Middag, inden 
jeg tog tilbage til Nauheim. For et Par Dage siden tog 
jeg en Tur til Marburg, der ligger en Times Jernbane 
mod Nord fra Nauheim. Marburg har jeg set før; det 
er en af de morsomste og smukkest beliggende Byer, jeg 
kender, bygget ved en Flod, op og ned ad Bjergene, der 
ellers ere helt skovbevoxede. Der er en dejlig gammel 
Kirke til Ære for den hellige Elisabeth, som levede om- 
trent samtidig med Valdemar Sejr og var en virkelig ud- 
mærket Kvinde, der grundede mange milde Stiftelser og 
var god mod de fattige. Jeg skal vise dig Fotografier af 
hendes smukke Monument inden i Kirken. 

Men nu maa jeg holde op med mit Brev, da jeg snart 
skal hen og gøre Gymnastik; det bestaar ikke i, at vi 
springe paa Hesten eller desl., men vi blive hakkede paa 
Ryggen og dunkede paa Maven og lide alle Slags sunde 
Fornærmelser. — Farvel for denne Gang, min kære Dreng, 
vær rask og flink og god og husk altid paa mig, naar 
du har lidt Tid til at skrive et Brev! 

Fader. 

TIL DR. PHIL. VALD. VEDEL. 

Kære Ven ' Kbhvn., Fredag U. Aug. 1896K 

I Tirsdags Aftes, efter at jeg havde set Dem om For- 
middagen, fik jeg et stærkt Anfald af min Sygdom, hvilket 
forvoldte mig en meget lidelsesfuld Nat. Siden den Tid 
har jeg maattet holde mig inde — nu skal vi se, hvad 
min Doktor siger idag. Jeg mener selv atter at være 
lidt i Opadgaaende; men jeg tør paa ingen Maade sætte 
disse heldigere Konjunkturer paa Spil igen ved en intensiv 
Aftensamtale i vor tidligere Stil. Jeg er vel temmelig op- 
sat paa at leve mit Liv, saa længe jeg har det; og til at 
leve mit Liv (i god Betydning) regner jeg i Sandhed ogsaa 
al se Dem og samtale med Dem; men foreløbig maa jeg 
dog tage lidt Reb i Sejlene, hvis jeg ikke vil udsætte mig 
for at blive tugtet af onde Smerter og Hjælpeløshed hele 
Natten. 

^ Lange døde Nat'.cn mellem 19. og 20. August. 

Derfor kom ikke i Aften — eller, hvis De har Tid og 

Lyst, saa kom engang i Dag eller i Aften, naar De bedst 

kan, og sid en halv Timestid hos mig — jeg vil ikke 

sige: som en af Jobs Venner, for det første, fordi det 

lyder saa sentimentalt, og for det andet, fordi Jobs Venner 

vare nogle kedelige Skolemestre, som hellere maatte være 

blevet borte. 

Deres hengivne 



Jul. Lange. 

RETTELSER OG ANMÆRKNINGER 
til de tidligere udkomne »Breve fra Jul. Langec. 

S. 4. Det andet Brevs Overskrift: >Højnel<, 1. »Højmec — 
S. 10— 11: Begge Breve ere fra Okt. 1866; S. 47—49: begge fra 
1871, vistnok Slutn. af Juli (bnrde altsaa følge efter Brevet S. 50). 
S. 95, Lin. 18: »fanatiske, 1. »fonetiske. S. 108: i Noten tilføjes: 
Hele Brevets følgende Udvikling er fri Fantasi over det lille Fak- 
tum, at der blev givet de nyvalgte Borgerrepræsentanter Ridetegn 
til Fælleden. S. 122, Lin. 11: »Hvad er vi Mennesker andet end 
Lysestøberskilte og Oste?« er et Citat. Oehlenschlåger fortæller i 
sine Erindringer, at hans Lærer Dichmann spøgende brugte dette 
Udtryk, som han havde optaget efter en Frisør (»Lysestøberskilte c 
svaje frem og tilbage for Vinden, og »Oste« fortæres af Orme, begge 
Dele ligesom Menneskene — i Livet og efter Døden). S. 182, 
Note 1 — 2: Rejsens egentlige Formaal var at købe et Maleri af 
Rafael, hvad der ikke lykkedes, hvorimod Sarkofagen blev købt. 
S. 240, Lin. 25: »und«, 1. »med«. S. 322, Lin. 11: »Guisto«, 1. 
»Giusto«. 



TIL CHR. RICHARDT (i København). 

Kære Richardt! odense, i.sept.mi. 

Da jeg af din Haand modtog Runebergs Tragedie \ 
antog jeg det naturligvis for et Laan, og først da jeg kom 
ind i Vognen og fik Tid til at se paa Bogen, saa jeg, at 
du havde skrevet mit Navn paa den. Desuden bemær- 
kede jeg, at du havde glemt dette Ark Papir indeni den. 
Du maa undskylde, at jeg ikke sender dig det tilbage 
hvidt og rent og uskyldigt, som jeg fik det; men da det 
laa der som en i sin Tavshed talende Paaminder om at 
takke dig for din Gave, saa forekom det mig, at det selv 
kunde bringe min Tak til dig. 

Bogen, som jeg ikke fik læst, før jeg kom tilbage til 
mit Kantonnement i Højme pr. Odense, vilde have gjort 
mig god Tjeneste blot i sin Egenskab af en trykt Bog, 
selv om den ikke var en god Bog. Men selv i Højme 
pr. Odense er en god Bog bedre end en daarlig Bog. 
Mig synes, at den paa en Maade hensætter én i en nu 
hos os forsvunden Periode af Litteraturen, i de Tider, 
da Poesien var sig selv nok, da man ikke forlangte andet 
af et poetisk Værk, end at det skulde være Poesi, og 
ikke stillede den Fordring til det, at det paa nogen 
Maade skulde gribe ind i Tiden og dens Strømninger, 
hverken de dybtgaaende eller de overfladiske. Hos os 
vilde en saa alvorlig Mand som Runeberg ikke have Ro 
til at gøre Studier efter Sofokles; dertil hører der i 
vore Tider, der ere saa bevægede og stormfulde, næsten 
en overvunden Nations Ro. Gud fri os fra den! 

Jeg forstaar ikke dine Blyantstreger rigtig. Det er 
altid morsomt at finde smaa Blyantstreger i en Bog, 
især naar de hidrøre fra en god Læser. Der staar Stre- 
ger ved de skønneste lyriske Steder, men ogsaa ved 

^ Kungarne på Salamis. 
Jal. Lange : Breve. 1 



nogle, som forekomme mig at være spidse, rhetoriske og 
moderne; enten har du ment de sidste som Dadel, eller 
du har læst Bogen med andre Øjne end jeg, hvad jeg 
unægtelig fra dit Standpunkt maa finde tilgiveligt. Det 
skønneste i Bogen forekommer mig at være Tekmessas 
Fortælling om sin og Eurysakes's Skæbne og den Maade, 
hvorpaa Eurysakes, da han vaagner op efter Skibbrudet, 
lader denne Fortælling klinge igen i sine Ord; desuden 
Scenen, hvor den gamle Fisker, der er en herlig Figur, 
graver Vaabnene ned, og den, hvor Tekmessa hører sin 
»ledsvens« ^ Fortælling om Kampen. Alt dette er stort og 
skønt og simpelt, kort sagt græsk (uden at være Efter- 
ligning). Men den gamle Tyran og især hans abstrakte 
Legitimist af en Søn more mig rigtignok mindre. En 
Figur som Leontes, der har forelsket sig i en aldeles ab- 
strakt Kategori »det råtta«, synes mig baade i og for sig 
unaturlig og desuden dramatisk uheldig; han skulde ud 
af en Tragedie og anvises Plads i Landstinget imellem 
Andræ og Krieger. »Kungarne på Salamis« er dog vist 
alligevel den mest græske af de modern-græske Trage- 
dier. Goethes »Iphigenia« og Schillers »Braut von Mes- 
sina« ere maaske finere og dybere, men den sidste i alt 
Fald ogsaa langt mere kunstig og spidsfindig; »Baldur 
hin Gode« er vel den genialeste af dem alle, men har 
da kun det ydre Snit efter Grækerne; »Langbarderne«, 
som jeg ogsaa af en Hændelse traf i Højme, kunde vist 
være bleven en udmærket Tragedie i ægte græsk Stil, 
men synes mig rigtignok altfor meget at bære Spor af 
at være skrevet i en Fart imellem Middagsmad og Af- 
tensmad. Kleists »Penthesilea« kender jeg desværre ikke. 
Hils din Kæreste, dine Svigerforældre og den hele Fa- 
milie. Jeg har faaet Kvarter hos et Firma i gammelt 

Jern. Det er et slemt Hul. 

Din 

Julius Lange. 
TIL SAMME. 

Kære Richardt! Kbhvn, 22.Jan.m5. 

En ubehagelig og skummel Sag, jeg har at foredrage 
dig! Du maa ikke lade mig høre ilde for den, hvis jeg 

^ Tekmessa er blind. 



ikke skulde have Held med mig; det er da ikke mere 
end et Spørgsmaal. 

Der existerer her i Byen en Forening af yngre 
Mennesker, som plejer at holde Møde paa Borchs Kolle- 
gium hveranden Tirsdag Aften Kl. 8V«- Nogle af de mere 
fremtrædende Medlemmer ere : Cajus Branth, Ghr. Frede- 
riksen, Octavius Hansen, A. G. Larsen, G. Brandes, J. Nørre- 
gaard, Brødrene Zeuthen (en Theolog og en Mathematiker), 
Emil Elberling osv. osv. Et lille Foredrag holdes, eller 
et Thema bringes paa Bane, og der diskuteres og diskur- 
reres derom bagefter. Vi have nu tænkt paa at formere 
os eller rettere at søge Styrke indadtil ved at faa lidt 
mere vægtige Personligheder med op at køre og have 
godt Haab om flere, deriblandt ganske skaldede Folk som 
Gabriel Sibbern; og jeg tror, at jeg kunde indlægge mig 
stor Fortjeneste ved lig en Kaperkusk at presse dig til 
at køre med. Om du end ikke synes saa godt om de 
Navne, jeg hidtil har nævnet dig, saa husk paa: Hvor 
Godtfolk er, kommer Godtfolk til! 

Foreningen bindes ikke af nogensomhelst Love eller 
Former andre end dem, som gælde i almindeligt sel- 
skabeligt Samkvem. Den kan blive til, hvad det skal 
være og hvad man kan bruge den til. Dens stadige Øn- 
ske er at blive brugt. Den har endnu, trods Elberlings Be- 
stræbelser, ingen udpræget revolutionære Tilbøjeligheder, 
som > at rydde Kongen af Vejen m. m.«^ Der er i det Aar, 
hvori den har været i Virksomhed, hørt en Mængde 
Vrøvl, men i mine Tanker ogsaa enkelte gode Ting. Du 
maa erindre, at den Ulejlighed, som vilde kræves af dig, 
at gaa op paa Borchs Kollegium 1 eller 2 Aftener om 
Maaneden, ikke staar i noget Forhold til din Værdi for 
Foreningen. Hvis du engang vil skænke os en æsthetisk 
eller theologisk eller politisk Bemærkning, som du har 
tilovers, saa ere vi glade og taknemlige. * Hvis du er 
hjemme Tirsdag Formiddag til Besøgstid (Kl. 2—3), saa 
vilde jeg gerne have mundtligt Svar af dig. Da du ikke 
er nogen synderlig vredagtig Mand, saa haaber jeg i alt 
Fald ikke, at du smider mig ned ad Trappen for Spørgs- 

maalets Skyld. 

Din 

Julius Lange. 

^ Titlen paa Etatsraad Liebenbcrgs bekendte Piece. 



TIL ARKITEKT L. FENGER. 

[Kbhøn., 15. Marta 1866./ 

Med megen Tilfredsstillelse erfarer jeg i Aften af de 
offentlige Blade, at det kgl. Akademi for de skønne Kun- 
ster har paaskønnet dine Fortjenester af Arkitekturen i 
Almindelighed og Landarsenaler i Særdeleshed ved at til- 
kende dig sammes store Guldmedaille ! 

Unge Mand! Bliv ved, som du har begyndt; da vil 
Kritiken faa Glæde af dig og derved kunne trøste sit 
Faderhjerte for al den Sorg og Græmmelse, som andre 
vanartede Kunstnersjæle forvolde den. Stræb kækt 
videre paa Kunstens Bane! Betragt den ikke forfængeligt 
som en Keglebane; thi da vil den blive dig en Glidebane! 
Forlang ikke af den, at den skal være dig en Rutsch- 
bane til Ære og Berømmelse; vær glad, om den kan 
være dig en Jernbane til varig Fortjeneste! Bring dig 
kækt op til de skinnende Højder, hvorfra Viktorien ud- 
slynger sine Kranse og Kritiken ved hendes Side med 
Sagas Griffel og uforgængelige Bogstaver optegner de 
sande Kunstneres Navne i Dagbladene! Vær ikke over- 
modig i Lykken, men tænk stadig med Ærbødighed paa 
dine foresatte. Akademiet og Kritiken! 

Idibus Martiis MDCGCLXVL 

Med venlig Storsnudethed 
Din 

Julius Lange. 
Hr. Arkitekt L. P. Fenger, St. Gmd. 



TIL HUSTRUEN (under hans Examensdage i Forlovelses- 
tiden). 

Min Elskede! [Kbhvn., okt. me.j 

Jeg er, hvad man kalder midt i det. Du kan tro, 
at det er en ringe Fornøjelse at sidde om Morgenen fra 
Kl. 9 til 1 og være lukket inde med en Opgave, udklæk- 
ket af en Professorhjerne. Vil du høre de to, som jeg 
har faaet og skrevet: 1) »I hvilket Forhold bør den kunst- 
historiske Fremstilling optage videnskabelige og kunstne- 



riske Elementer?« Den har Rasmus Nielsen lavet; jeg 
synes, den kan kaldes en dansk Stil; og 2) >At anstille 
en Sammenligning mellem Bygningskunsten i Athen i det 
5. Aarh. og Bygningskunsten i Rom paa Augusts Tid«; 
det er i Grunden en græsselig Barnemads-Opgave. Us- 
sing har lavet den — eller muligvis Høyen i et lidet 
inspireret Øjeblik. Jeg gad nok vidst, hvad de kloge 
Herrer mene om det, jeg har lavet sammen. — Paa 
Mandag skal jeg have en Opgave, som jeg antager er af 
Høyens Fabrik, og jeg tror, jeg kan regne mig til, at 
den bliver om Malerkunsten paa et eller andet Sted til 
en eller anden Tid. Bare det ikke bliver noget i Middel- 
alderen! Louise, jeg tilstaar dig, at i Middelalderen er 
jeg meget svag. Det hele er noget ækelt Sejgpineri, som 
jeg vilde ønske, var forbi med det samme; men ve mig, 
det skal vare hele Maaneden ud; det var da ikke for det 

gode, om jeg blev færdig før. 

Din 

Julius. 



TIL HUSTRUEN (i Zurich, under deres Rejse som nygifte). 

Min elskede Hustru ! /^«°*^'' «'"'"• ""^ -^""^ '*«^^ 

Jeg har nu faaet set adskilligt til Basel; Byen er ikke 
saa stor, at man jo nok kan overkomme den. Kathe- 
dralen er meget smuk og interessant; den morer mig 
meget mere end den i Mainz, der ogsaa var saa slemt 
oversmurt af moderne tyske Malere. Bagved Kirken er 
der en aaben Plads med Lindetræer; den vender ud til 
Rhinen, som bruser og skummer afsted en 20—30 Alen 
dybt nede; hinsides Floden atter en Del af Byen og 
flernt borte Bjerge og Skove. Bagsiden af Kirken, der 
er meget gammel og bygget af røde Sandsten, er alvorlig 
og mærkværdig — saa hele denne Plads er meget smuk. 
Naar man saa gaar gennem en lang Spidsbue, kommer 
man ind i nogle gamle, gothiske Klostergange med Grav- 
mæler i og en snæver lille grøntbevoxet Gaard imel- 
lem — ogsaa meget smukt. Kirken saa ogsaa godt ud 
fra den anden Rhinbred, hvor man kan sidde i en højt- 
liggende Have og sé ned ad de høje, maleriske Flod- 



bredder. Der sad jeg idag efter Middag og drak Kaffe 
og læste Aviser til Akkompagnement af Lynild og Torden, 
som dog holdt sig i en passende Afstand. Jeg har gjort 
den mærkelige Opdagelse, at de fleste Folk i Basel hed- 
de Merian — flere Kunstnere, Læger, Millionærer, man 
træffer Navnet allevegne. De, der ikke hedde Merian, 
hedde for det meste Burckhardt eller andet deslige. Jeg 
har paa Galleriet truffet nogle Ting af en gammel Kunst- 
nerinde fra for 200 Aar siden, Maria Sibylla Merian, 
hvoraf ses, at denne Dame har været stor — virkelig 
stor — i' at male Græshopper med Vandfarve. Jeg har 
set Værker af en anden berømt Schweizer-Kunstner, 
Gotfried Mind, kaldet »Katzen-Rafael«, fordi han var en 
sand Rafael i at tegne Katte. Jeg kendte nok hans Ry 
i Forvejen; men nu, da jeg har set Tegninger af ham, maa 
jeg indrømme, at han ærlig har fortjent sin Berømmelse. 
Forresten var jeg ved mit Besøg paa Museet saa fornuf- 
tig at begrænse mig til Holbein, som jeg ogsaa fik set 
godt og fuldstændigt; her er 31 Malerier og 86 Tegnin- 
ger af ham. Hvis du forfærdes over Massen, maa du 
ikke maale det med Rubens i Antwerpen, de fleste Ting 
ere smaa, men ganske udmærkede Ting flndes der. Der 
er f. Ex. Portrætter af, en gammel Borgmester Jacob Meyer 
og Hustru. Først et fra deres og Holbeins unge Dage, 
hvor Manden er en rigtig kvabset og saftig Borgmester 
med dobbelt Hage, kloge, livlige brune Øjne og stort, 
stærkt, brunt krøllet Haar, forresten en smuk Mand; og 
Konen stærk, sund, smuk og blomstrende. Saa er der 
Tegninger af de samme Folk fra deres gamle Dage, til 
et Billede, som forestiller dem og deres store og smaa 
Børn knælende for Madonna. Der er Manden blevet .... 
[Slutningen mangler]. 



TIL SAMME (i Zurich). 

Min Elskede ! ^«"'*' /''"" ^^^^^ 

Jeg skulde og vilde egentlig have skrevet til dig igaar. 
Men jeg lod mig friste til at gøre det endnu, galere med 
mit aandelige Svireliv her i Paris og at gaa i Théåtre 
fran^ais, hvor de, som en Avis meldte mig, gav to af 



Moliéres bedste Stykker; hvert 5 Akter, paa én Aften, 
det kan man da kalde at faa noget for Pengene. Det 
var »Tartuffe« og »Les femmes savantes«. Jeg maatte 
tilbringe hele Dagen o: den Tid af Dagen, som jeg ikke 
tilbragte i Louvre, med at læse Stykkerne igennem for 
at følge des bedre med. Jeg fik kun Tartuffe læst, og 
den kendte jeg endda i Forvejen. Les femmes savantes 
fik jeg ikke Tid til at læse. Men da jeg havde set Tar- 
tuffe og moret mig fortræffeligt, var mit Øre allerede saa 
meget vænnet til at høre det franske, at jeg fulgte ikke 
ilde med les femmes og morede mig endnu bedre over 
den. Det er rigtignok meget længe siden, at jeg har set 
saa fortræffeligt Komediespil. Jeg troede, at de her spil- 
lede med en vis Stivhed, Fornemhed; men ingenlunde — 
det var umaadelig ligefrem og umaadelig morsomt. Og 
det mærkelige er, at de spillede allesammen godt, og at 
der endda var en helt forskellig Besætning til de to Styk- 
ker. Hjemme hos os vilde saadanne to Stykker natur- 
ligvis være besat med de selvsamme Skuespillere. Det 
var som to udmærkede Stykker hjemme, spillede af lut- 
ter Rosenkilder, Wieher, Phistere og Fru Heiberger osv., 
og det er ikke ilde at se paa. Forresten overraskede 
det verdensberømte Theater mig ved at være temmelig 
lille; det er mindre end vort, slet ikke prægtig udstyret; 
især vare Dekorationerne paa Scenen gamle og forslidte. 
Derimod vare Kostumerne meget pragtfulde og morsomme. 
En af de foregaaende Aftener var jeg ogsaa paa et 
mindre Thea ter, »Odéon«, og saa et morsomt Stykke, som 
jeg tror, jeg har set engang for flere Aar siden paa Ka- 
sino. — Men jeg kommer nok til at moderere mig lidt 
med Hensyn til Theatre; thi det er egentlig for dyrt. 



fFortacettelaeJ Lørdag Morgen. 

Iforgaars Aftes var jeg igen i Théåtre fran^ais og saa det 
berømmelige Stykke Hernani under hele Husets stor- 
mende Jubel. Skuespillerne bleve fremkaldte efter hver 
Akt, og det var snurrigt nok at se de to elskende, just 
som de havde taget en evig Afsked med hinanden, komme 
frem sammen; eller Kejser Karl d. 5te bukkende for Pu- 
blikum et Øjeblik efter, at de to Konger have indfundet 
sig hos ham og proklameret ham som romersk Kejser. 

Samme Kejser blev forresten i mine Tanker spillet ganske 
fortræffelig af Bressant, der ogsaa er en af deres første 
Skuespillere. Der er kun 4 egentlige Roller i Stykket; 
de bleve naturligvis alle spillede af berømte Skuespillere. 
Men jeg har aldrig set noget saa besynderligt og i ret 
egentlig Forstand afskyeligt som dette, trods Skuespil- 
lernes glimrende Talent og Stykkets lyriske og thea- 
tralske Pragt. Det var 5 meget lange Akter igennem en 
saadan ild- og lavasprudende Vulkan af den horribleste 
Lidenskab; vi stakkels flegmatiske Danske have ingen 
Forestilling om noget sligt. Elskeren, Hernani, en som 
smagfuld spansk Røver forklædt Hertug, der i sin Sjæl 
aldeles ikke bestaar af andet end det mest hvidglødende, 
destillerede Had plus den mest rødglødende, sublimerede 
Elskov. Elskoven var dér saa sørgelig uægte uden at 
have mindste faste Bestanddele i sig af den Slags, som 
ellers hører til for at danne en Mand; det var mig til 
Slutningen en saa modbydelig Figur, at jeg havde stor 
Lyst til at spytte ham i Ansigtet. Han havde ikke mere 
Holdning og Ro end et Strømpeskaft — for at bruge 
Plougs Udtryk — , han var aldeles opløst i Lidenskab og 
rasede og flammede og spyede med en saa mærkværdig 
Dygtighed, at man vanskelig kunde sidde rolig paa sin 
Stol. Elskerinden — Mile Favart — var rigtignok vel 
gammel; men der var egentlig noget meget mere karak- 
terfuldt og bestemt ved hende end ved hendes rasende 
Elsker. Endelig var der en gammel Hertug, som til 
Slutningen kommer og tuder i et Horn og præsenterer 
Elskeren og Elskerinden Gift i en lille Flakon ; de drikke 
den med Appetit og omkomme under skrækkelige Krampe- 
symptomer, hvorpaa den gamle Skælm meget passende 
afliver sig selv med en Dolk. Det var ærgerligt, at det er det 
samme Theater, hvor de spille Moliére saa fint og mor- 
somt og yndigt. Da jeg gik derfra, fremstillede sig for 
min Erindring Billedet af Michael Wiehe, som kunde staa 
ganske stille . . . [Slutningen mangler]. 

TIL CHR. RICHARDT (paa Højskolen i Tune). 

Kæreste Richardt! Kbhvn., so. Dec. ms. 

.... Saa har jeg din skønne lille Bog^ at takke 
for. Det glædede mig meget, at den kom, og det glæ- 
dede mig ikke mindre, at du sendte mig den, skønt jeg 
denne Gang ikke i mindste Maade havde gjort mig for- 
tjent til den; den forrige Samlings Fødsel havde jeg dog 
assisteret ved, skønt jeg rigtignok aldrig har kunnet op- 
dage, hvad jeg egentlig gjorde ved den Lejlighed. Gud- 
skelov, at vi endnu hist og her have en Digter, som kan 
vække positiv Glæde ved, hvad han skriver, som giver 
noget, og som ikke gør fortrinsvis Krav paa Respekt, 
Overbærenhed, Undskyldning paa Grund af fordums For- 
tjenester; thi det forekommer mig, naar en Bog kommer 
ud af en af vore Digtere i de senere Aar, for det meste 
at være saaledes, at man eftertrykkelig maa huske paa, 
at Manden, der har skrevet den, er en udmærket Mand, 
for ikke meget hurtig at have nok af den. Jeg ved ikke, 
hvor meget der har været trykt før; men som Bogen 
foreligger, synes mig dog ikke, at »Tornerose« saaledes 
uden videre tager Luven fra det andet. Blandt de første 
Digte har jeg især glædet mig over »Den gamle Skovvej«, 
»Dragonhesten«, »Normannen«, »Smålandspigen« og især 
» Helene » (navnlig Slutningen, der skal læses med lidt 
Eftertanke, men ogsaa, saaledes læst, er udmærket 
skøn); af de sidste holder jeg ganske besynderlig af 
»Koncertindledningen«, især den Solo, hvormed den be- 
gynder, der forekommer mig at være et af de skønneste 
Vers, jeg har læst; men ogsaa Sangene fra »Nordisk Høj- 
tid« (alle tre), »Kirsten Piil« osv. Men »Tornerose« er 
vel nok det paa en Gang betydeligste og bedste. Jeg 
synes overhovedet, at det tilhører en Art Digtninge, som 
maa ligge særlig for dig, hvad enten de nu bleve stemte 
i en religiøs-romantisk Tonart som her, eller i en humo- 
ristisk-romantisk, eller — du 'maa ikke tage mig det ilde 
op — i begge disse Tonarter paa én Gang; thi det synes 
mig ikke, at det religiøse behøver at udelukke det hu- 
moristiske, og ikke engang, at det havde behøvet at ude- 
lukke et vist humoristisk Element i »Tornerose«. Der 

^ »Texter og Toner«. 

er Steder, hvor det synes mig at ville have gjort ganske 
godt, skønt det naturligvis altid skulde være holdt un- 
derordnet. — Der var ogsaa noget, som jeg havde Lyst 
til at bekæmpe dig lidt for; jeg kan allerede gøre det 
ved til en vis Grad at slutte mig til, hvad Brandes skrev 
i »Dagbladet« om det — i ædleste Forstand — tenden- 
tiøse ved nogle af dine Digte (f. Ex. »Lærken« og »Sæde- 
manden«). Jeg tilstaar, at jeg er Naturalist: for mig er 
Antiken skønnere end Gothiken, for mig er en Rosen- 
krans i Ordets egentlige Betydning, o: en Krans af rig- 
tige, naturlige, røde Roser, skønnere end en Rosenkrans 
i symbolsk-katholsk Betydning. Alligevel mangler jeg ikke 
ganske Gehør for Skønheden af det raystisk-symbolske, — 
f Ex. »Korsets Vej« fra den første Samling, et Digt, som 
jeg altid mindes med særlig Kærlighed, ogsaa fordi min 
Moder elskede det saa højt. Men i dine Digte fra i Aar, 
i alt Fald de to nævnte, synes du mig at begynde med 
at slaa en ren Naturtone an, (som især i »Lærken« er 
saare skøn); men naar du saa fortsætter og ender i en 
anden — en ethisk-religiøs — Tone, saa fordærver for 
mig det ene det andet. Den ubeskrivelig vederkvægende 
Magt, som Naturen, den friske, naturlige Natur har i sig 
selv, ophæves for mig, naar der bliver den underlagt 
Betydning. Det synes mig, at man tager Kuløren fra 
Naturen, naar man symboliserer den. Der forekommer 
mig at være to berettigede Standpunkter, enten at dyrke 
den naturlige Rosenkrans — eller den symbolske Rosen- 
krans; men det synes mig ikke berettiget at behandte en 
Krans af naturlige Roser og Knopper, som man behand- 
ler Kransen af Træperler; fordi det naturlige i sig selv 
har en æsthetisk Værdi, som det skærer en i Hjertet at 
se bortkastet. — Naa, men her er naturligvis en Forskel 
imellem to Standpunkter, to Tendenser, og derfor maa 
du heller ikke forstaa ovenstaaende som et Forsøg i 
Kritik, men snarere som en personlig Uenighed, der dog 
ikke i mine Tanker behøver at føre til Slagsmaal, Fjend- 
skab el. desl. 

Kommer du aldrig herind til Byen? Jo, det gør du 
vel nok; men faar du aldrig en Times Tid tilovers til 
et lille Besøg hos os? Det kan ikke siges at ligge af Vejen, 
eftersom vi bo lige umiddelbart ved Frederiksberg- 
Stationen. Det var rædsomt morsomt at se dig — og 

Marie, hvis hun nogensinde kommer til Byen, — engang 
hos os. Men enten du nu kommer eller ikke, saa kom- 
mer jeg engang ud til dig, og det varer ikke længe. 

Din hengivne 

Jul. Lange. 

TIL C. PLOUGS 

Hr. Redaktør C. Ploug ! '''^'l' A'^r'^ifes^^'''' 

Da jeg, som bor saa langt ude af Byen, ikke kan 
vente i de første Dage at kunne træffe Dem paa »Fædre- 
landets« Kontor, og da De formodentlig ønsker Svar 
snarest muligt, saa vil jeg skrive Svaret. Jeg er Dem 
taknemlig for Deres Tilbud, men jeg kan ikke mod- 
tage det. Jeg har i denne Vinter faaet en foreløbig An- 
sættelse ved Kunstakademiet som Docent i Kunsthistorie 
for Eleverne, og jeg har godt Haab om, at denne Ansæt- 
telse kan blive definitiv, noget, som De véd, vil være af 
stor Vigtighed for mig. Det er meget muligt, at D'Hrr. 
ved Akademiet vilde være frisindede nok til ikke at for- 
nægte min Ret til at optræde som Anmelder samtidig 
med, at jeg er Docent; men det modsatte er ogsaa mu- 
ligt. De vil maaske overhovedet bebrejde mig, at jeg 
tager slige Hensyn, at jeg lader mig min Frihed til at tage 
offentlig til Orde fratage. Men dertil svarer jeg, at jeg 
for det første ikke har saa forskrækkelig megen Lyst til 
Anmeldelser, og for det andet, at en Kritik hverken vilde 
vinde i indre Værd, i den Frihed for Hensyn, som den 
skal have, og heller ikke i ydre Kredit ved at være 
skrevet af en embeds s øgende. Qvæ quum ita sint, ta- 
ger jeg stærkt i Betænkning at udsætte min Stilling ved 
Akademiet for nogen Risiko ved at optræde som Anmel- 
der. Som Sagerne nu staa, vilde det oven i Købet være 
mig en Umulighed at paatage mig et saadant Arbejde; 
jeg har i dette Øjeblik begge Hænder fulde. 

Jeg er egentlig glad ved med det samme at have 
faaet en Lejlighed til at gøre Dem en ærlig Meddelelse, 

^ der havde anmodet Lange om atter at anmelde Foraarsudstillingen 
i »Fædrelandet«. 

som jeg skyldte Dem. Ved min Tilbagekomst fra Ud- 
landet i November Maaneds Begyndelse var jeg i Øje- 
blikket fuldstændig brødløs — eller rettere arbejdsløs. 
Jeg saa mig om efter Arbejde og deriblandt ogsaa jour- 
nalistisk. Det laa i mange Henseender naturligst for mig 
at henvende mig til Dem, hvem jeg ikke alene skylder 
de Følelser, som vi alle skylde Dem, men ogsaa person- 
lig Taknemlighed og Hengivenhed, fordi De i forrige 
Tider drog mig til Dem og behandlede mig fortræffeligt. 
Naar jeg alligevel ikke gjorde det, saa kom det til Dels 
af nogle personlige Grunde, som gjorde, at jeg i Øjeblik- 
ket kun med Ulyst kunde have sluttet mig til »Fædre- 
landet« — jeg kan gerne gøre Dem Regnskab for dem, 
hvis De netop skulde ønske det, — dels af, at jeg ikke 
sympathiserede med hele den æsthetiske Retning, som 
paa den Tid forfægtedes af »Fædrelandet«, navnlig i 
Polemik med »Dagbladet«. Jeg var saaledes et let Bytte 
for Paavirkning af Brandes og Molbech og henvendte 
mig til Bille, som modtog mig med megen Velvillie, og 
til hvis Blad jeg nu leverer Anmeldelser af Bøger om 
Kunst, Billedværker o. desl. — alt i alt en ren Bagatel. 
Baade Bille og jeg havde i Begyndelsen tænkt os mere 
Virksomhed til »Dagbladet« fra min Side; men strax ef- 
ter fik jeg Tilbud om større, sammenhængende Arbejder, 
som jeg maatte lægge meget mere Vægt paa og langt 
maatte foretrække for det i hvert Fald ikke betydelige 
journalistiske Arbejde, der kunde falde af til mig. Billes 
Opfordring om at levere den aarlige Udstillingsanmeldelse 
til »Dagbladet« har jeg afvist af de samme Grunde, som 
jeg ovenfor har anført til Dem. 

»Saa mange vare Ordene« — som De maaske for lang 
Tid siden er bleven ked af. De vil muligvis finde, at 
der er altfor mange Ord om den Ting, at jeg ikke har 
henvendt mig til Dem, da det jo ikke er givet, at De 
har havt Brug for mig før nu. Men jeg har egentlig 
blot skrevet dette for mit eget Hjertes Beroligelse, og 
jeg haaber ikke, at De deri vil finde noget, som strider 
imod, hvad jeg virkelig er Dem skyldig. Det skulde i 
alt Fald gøre mig meget ondt. 

Deres hengivne 

Jul. Lange. 

TIL A. F. KRIEGER^ 

Hr. Etatsraad A. F. Krieger! ^'"»''« ' ^ ^^' ^^^o. 

Jeg tillader mig at tilskrive Dem et Par Ord, da jeg 
nødig vil, at De ved vort Brudstykke af en Samtale igaar 
Morges skal have faaet en fejlagtig Forestilling om mine 
Hensigter, og da jeg desuden gerne vilde knytte et Par 
Bemærkninger til det, som De udtalte. 

Min Tanke har virkelig aldrig været den at trøste 
Verden over Tabet af Høyen ved at sætte mig selv i 
hans Sted. Men jeg tror ikke, at man ved jævne og 
fordringsløse Forelæsninger, som holdt sig til Sagen uden 
affekterte Forsøg paa at tale med Høyens Røst, udsætter 
sig synderlig for nogen Sammenligning. Høyen har en- 
gang ytret for mig, at han ønskede, at jeg maatte træde 
i hans Sted ved Akademiet og Universitetet, og jeg hører 
nu, at han ogsaa har ytret det for andre. Jeg véd me- 
get vel, at dermed er min Adkomst ikke givet, og over- 
hovedet har denne Tanke ikke ligget mig saa nær, aller- 
mindst de første Dage efter Høyens Død. Jeg er af to Mænd, 
som ikke staa ganske udenfor Sagen og af hvilke den 
ene er en vel anset Professor ved det filosofiske Fakul- 
tet, bleven opfordret til at sætte Sagen i Bevægelse og 
at gøre det strax, fordi de netop vilde vide, at Øjeblikket 
nu var gunstigt. Jeg selv skulde slet ikke være bedrøvet 
over at vente; jeg føler særdeles vel, hvor meget jeg vilde 
lade tilbage at ønske som Universitetslærer. Men jeg 
tror, at det, selv uden Hensyn til mig selv, vilde være 
mig en Sorg, om Faget ikke blev repræsenteret af en 
Fagmand^ og jeg indrømmer, at jeg for mit eget Vedkom- 
mende haaber engang at kunne komme til at gøre nogen 
Gavn ved Universitetet. 

Sagen har en lille Historie ved Universitetet, som 
De, Hr. Etatsraad, vil tillade mig at minde Dem om, da 
den særlig har vedkommet mig, og De mulig har glemt 
den. Der existerede en Form for Magisterkonferenser i 
Æsthetik, ved hvilke man kunde opgive Kunsthistorie 
som Specialfag. To af mine Studiefæller have under- 
kastet sig denne Magisterkonferens uden at være saa 
heldige at bestaa den. I Begyndelsen af 1865 indgav 

^ der synes at have udtalt sig imod Besættelsen af den kunsthisto- 
riske Docentplads efter Høyens Død. 

jeg en Ansøgning til Fakultetet om at maatte indstille 
mig til en Magisterkonferens i Kunsthistorie. Sagen kom 
under Overvejelse i Fakultetet; den blev vedtaget, og der 
blev truffet en ny Bestemmelse om saadanne Magi- 
sterkonferenser, hvilken Bestemmelse blev redigeret af 
Høyen, Ussing og R. Nielsen. Kunsthistorien blev saa- 
ledes stillet som selvstændigt Fag uden at underordnes 
Æsthetiken. Fakultetets daværende Decanus, Schiern, 
som forøvrigt selv var imod Sagen, -viste mig de forskel- 
lige Vota af Fakultetets Medlemmer, og jeg saa der, at 
Sagens Modstandere havde sluttet sig til Madvigs Votum, 
som havde denne Form; »Kunsthistorien hører ikke til 
de normerede Fag«. Naar denne Opfattelse, som jo efter 
de dengang bestaaende Bestemmelser var utvivlsomt rig- 
tig, dengang blev overstemt af Fakultetet, saa synes det 
altsaa, at Fakultetet har gjort sit til at faa Kunsthisto- 
rien anerkendt, om ikke som normeret Fag (hvad der 
vel laa udenfor Fakultetets Raadighed), saa dog som et 
Fag, der skulde normeres eller i alt Fald anerkendes 
som hørende med til Universitetets Undervisning, da jo 
Fakultetet vel ellers ikke engang havde havt Ret til at 
tilstede og afholde en Magisterkonferens i Faget. 

Hvor megen Betydning nu en saadan Fakultetsbe- 
stemmelse har, det maa De, Hr. Etatsraad, bedst vide; jeg 
kan ikke dømme derom, jeg véd kun, at jeg nu i Kraft 
af den er cand. mag. 

Tillad mig endnu, uden at jeg er spurgt, at udtale 

min Frygt for en Ordning, ifølge hvilken Æsthetik og 

Kunsthistorie skulde forenes paa én Haand. Jeg tror, at 

naar der kræves en Docent med Studier paa første 

Haand i det, som han docerer, en Docent, som forstaar 

mere end at filosofere over Indholdet af Haandbøger, 

saa vil en saadan Mand være saare vanskelig at finde. 

Det vil være vanskeligt at finde en Mand, som forener 

de tilbørlige Kundskaber i begge Fag, og det vil være 

endnu vanskeligere at finde en Mand, som forener en 

mere stringent Dannelse i begge Fag. Naar jeg tillader 

mig at dømme herom, saa véd jeg vel, at jeg selv er 

Part i Sagen; men jeg tror ogsaa virkelig, at jeg taler i 

Sagens Interesse. 

Deres ærbødige 

Jul Lange, 

TIL C. PLOUGS 

Hr. Redaktør! ^^'"»'"'•' o^'- ^^^J- 

Tillad mig at udtale min Glæde over »Fædrelandets« 
Understøttelse af det i Borgerrepræsentationen fremsatte 
Forslag: at hædre Thorvaldsens Hundredaars-Fødselsdag 
ved at gøre Skridt til Understøttelse og Fremme for Kun- 
sten. Men tillad mig tillige et Par Modbemærkninger 
imod et enkelt Punkt i »Fædrelandets« Udtalelse. De 
vil indrømme mig som Indsender, at jeg baade har Inter- 
esse for denne Sag, og at jeg ikke har nogen personlig 
Interesse i den. De udtaler Deres Billigelse af Etatsraad 
Meldahls ene Forslag, at Kommunen skulde gøre Be- 
stillinger paa plastiske Arbejder til Raadhuset; men De 
misbilliger hans andet Forslag: at oprette et Legat for 
unge trængende Kunstnere (Billedhuggere). Jeg overser 
ikke Betydningen af Deres Modgrunde mod denne Tanke. 
Man hjælper i Almindelighed bedre, hvad der bør hjæl- 
pes, ved at stille bestemte Opgaver, kræve bestemte Ar- 
bejder og lønne dem i Forhold til deres Værdi og Be- 
tydning, end ved rent personlige Understøttelser, for 
hvilke der intet direkte Vederlag kræves i Arbejde. Man 
kan ingen bedre Skæbne ønske Kunsten, end at den maa 
blive taget ret i Brug i det offentlige Liv. Men offentlige 
Arbejder skulle nu i ethvert Fald ikke overdrages til 
unge Kunstnere. Jeg mener med dette Udtryk dem, der 
endnu ere paa det søgende, famlende Udviklingstrin, som 
enhver Kunstner i sin Ungdom maa gennemgaa; vil man 
hjælpe paa dem, saa maa Hjælpen altid faa en personlig 
Betydning, eftersom man ikke kan kræve modne Frugter 
af det ikke udvoxede Træ. Det er ganske vist en Sand- 
hed — om end en stræng Sandhed, som De selv næppe 
har udtalt uden Overvindelse — , at Talentet udvikles og 
styrkes paa en gavnlig Maade i Kampen mod vanskelige 
materielle Forhold. Kunstnerne ere Mennesker og maa 
ikke skaanes for nogen Kamp, som udvikler Karakteren 
og Evnerne. Men her er dog aabenbart Tale om et Mere 

^ Brevet er optaget i »Fædrelandet« d. 22. Okt. — I Borgerrepræ- 
sentationen havde Hellmann stillet Forslag om at højtideligholde 
Hundredaarsdagen efter Thorvaldsens Fødsel, hvortil Etatsraad Mel- 
dahl under Forhandlingen havde knyttet de i Brevet nævnte Biforslag. 

eller Mindre. Kan der af Menneskehedens aabenbare 
Historie fremdrages mangt et berømt Exempel paa Kunst- 
neraander, som ere styrkede i Kampen, saa kan der 
maaske af dens mere skjulte Historie fremdrages mangt 
et sørgeligt Exempel paa, at en ægte Kunstneraand 
er bukket under i Kampen. Jeg glemmer ikke, at De 
selv ikke har udtalt Dem i Almindelighed imod per- 
sonlig Understøttelse til de unge Kunstnere. De vil 
kun ikke have, at det offentlige skal befatte sig dermed ; 
De vil have den lagt over paa Privatlivet. Men heri 
tror jeg, at De har Uret. Den private Understøttelse er 
og maa være lunefuld og tilfældig; og langt mere, hvor 
det gælder om Hjælp for Kunstens Skyld, end hvor 
det blot gælder den almene Menneskekærlighed. Der 
gives ganske vist Exempler paa, at Privatmænd have 
understøttet Kunstnere paa en saadan Maade, at de have 
Krav endog paa sene Slægters Tak og Kærlighed; men 
jeg kender ogsaa Exempler paa, at unge »Genier* paa 
15 Aar ere opklækkede med Understøttelse og Beundring, 
saa at Hovedet er blevet halvt forstyrret paa dem, og 
enhver Udsigt til en gavnlig Kamp er bleven dem af- 
skaaret, paa samme Tid, som andre unge Mennesker, der 
gav langt større Garanti for at blive til noget godt, have 
ført hin Kamp mod Nød og Savn maaske noget ud over 
det gavnliges Grænser. En ung Kunstner, som er sig 
sin ærlige Stræben bevidst, vil vel næppe betænke sig 
paa at modtage en Hjælp, som han trænger til, naar 
den bydes ham; men det er ikke saa sikkert, at det 
er de bedste af de unge, som, naar Hjælpen ikke kommer af 
sig selv, føle mest Lyst til at »antichambrere« hos de rige 
for en Understøttelses Skyld, der maaske bliver dem nægtet 
eller maaske gives dem, som den vilde gives til enhver 
velklædt Tigger, uden nogen Sans eller Agtelse for deres 
Stræben i Kunsten. Der findes ædelmodige og fintfølende 
Privatmænd ; der findes dygtige og trængende unge Kunst- 
nere; men hvo borger for, at de ville finde hinanden i 
den rette Stund? I denne Henseende byder dog et Le- 
gat, hvortil der offentlig kan konkurreres til bestemte 
Tider, langt større Garanti for at afhjælpe Savnet paa 
en retfærdig og hensigtsmæssig Maade. Og naar man 
betænker, hvor overordentlig rigelig Universitetet er af- 
lagt med Legater og anden Slags Hjælp for trængende 

studerende i Sammenligning med Kunstakademiet, saa 
forstaar man vanskelig, hvorfor der forud skal proteste- 
res imod Oprettelsen af et Legat for unge Billedhuggere. 
En anden Sag var det, hvis Kunsten og dens Dyrkelse 
fandt en virksom og indsigtsfuld Beskyttelse i en almin- 
delig Tone, en fremherskende Anskuelse om dens Værd 
og Betydning blandt de rigere i vort Samfund herhjemme; — 
tør man paastaa dette, uden at det kunde se ud, som om 
man vilde smigre sine Landsmænd? 

Der er et Hensyn endnu, som netop taler for en of- 
fentlig Understøttelse til de unge Kunstneres Bedste, og 
hvis Gyldighed jeg vilde give meget til, at De vilde ind- 
rømme mig, da det hos mig støtter sig til en stærk 
Overbevisning, som hverken er fra igaar eller fra ifor- 
gaars. Det er ikke egentlig Kunstproduktianen, 
som skal understøttes. Jeg kalder det nemlig ikke »Under- 
støttelse« at købe eller bestille Kunstværker; thi man 
faar jo Vederlag, som man forhaabentlig har Fornøjelse 
af for dets egen Skyld og ikke alene, fordi man skaffer 
de stakkels Kunstnere noget at leve af. Hent galt vilde 
det være, hvis man for at hjælpe paa de unge Kunstnere 
vilde drive dem frem til at producere. Men saaledes 
som vi for Øjeblikket sidde i det, trænges der overmaade 
meget til en Understøttelse af Studiet, jeg mener naturlig- 
vis det rent kunstneriske Studium. Her er det. Skoen 
trykker. Jeg ved, at det kan falde haardt nok for de 
unge Kunstnere at faa deres færdige Arbejder afsatte til 
nogenlunde rimelige Priser, selv om de virkelig ere ud- 
førte med Flid og Talent og vilde være smukke og ædle 
Prydelser for et Hjem. En Opgørelse af Status i denne 
Henseende vilde vise kummerlige og for mange maaske 
overraskende Resultater. Der findes unge Mænd, som 
ere ude over Læreaarene og hvis Talent almindelig aner- 
kendes, og som dog slæbe sig med Nød og næppe gen- 
nem Livet. Dette er haardt nok; men det er aabenbart, 
at man ikke fra det offentliges Side kan gøre Forsøg 
paa at hjælpe paa alle uheldige, selv uforskyldt uheldige 
Forhold. Det tør vel antages, at Tallet af de unge 
Mennesker, som give sig ud paa Kunstnerbanen for at 
blive selvstændige Kunstnere, er for stort i For- 
hold til Landets Størrelse, og at de derfor staa hverandre 
i Vejen. Vi have vistnok ikke egentlig saa mange kunst- 

Julius Lange: Breve. 2 

neriske Kræfter; men saa længe som en kunstnerisk 
Dekoration ikke nyder mere Ære og Anseelse i vort 
Samfundsliv, end Tilfældet er, nødes alle vore Kunstnere, 
de mindste saavel som de største, til at arbejde som Fri- 
mestre efter deres eget Initiativ; og dette gaar ofte galt, 
medens de, naar de toges i fornuftig Brug, tidt kunde 
præstere noget meget godt og faa god Løn for Arbejdet. 
Men naar der efter vore Forhold er saa ringe Løn for 
det færdige Arbejde, hvorledes tror man da, at det gaar 
med det kunstneriske Studium, som enhver maa 
paatage sig for egen Regning, og for hvilket der ikke 
kan ventes for fire Skilling direkte Løn? Tror man ikke, 
at unge Kunstnere snart vænne sig af med den formaste- 
lige Tanke at ofre lang Tid, et Aar, to Aar, tre Aar paa 
ret al fordybe sig i en Opgave, paa at studere Naturen, 
den menneskelige Figur eller hvad enhvers Hu og Talent 
nu ellers kan tilskynde ham til, paa at øve sig, tumle 
med Opgaverne, slette ud og slaa i Stykker, hvad de 
have gjort, begynde forfra igen, anden Gang, tredje 
Gang — syvende Gang? — Ih, Gud bevares! Man skal 
jo være færdig til Markedstiden for at faa noget afsat, 
om end ikke til de ganske faa Privatmænd, som baade 
have Evne og Villie til at købe, saa dog til Lotterierne, 
Kunstforeningen eller Tombolaen. Vore unge Kunstnere 
ere altfor produktive, de udføre altfor mange Kunstvær- 
ker. Jeg ved meget vel, at de dygtige og alvorlige 
iblandt dem studere, saa meget de kunne, og jeg tvivler 
ikke paa, at nogle faa af dem ville komme til at gøre 
sig hæderlig gældende i Livet og i en fremrykket Alder 
endog ernære Kone og Børn. Men jeg skulde tage meget 
fejl, om ikke de fleste af dem, naar de ere komne ud 
over de første Ungdomsaar, engang imellem ville opsende 
et lønligt Suk: Ak, havde vi dog dengang faaet et Par 
Aars Pusterum til at gaa ret til Bunds i Sagen, til at stu- 
dere, som vi gerne havde villet det!— Men, vil De maa- 
ske sige, de fleste af vore Kunstnere faa dog Lejlighed 
til engang i Livet at gøre en Rejse paa Kunstens Vegne. 
Det er sandt; men Rejselivet giver i og for sig kun et 
uhyre Materiale til Studium, og det er i mange Hense- 
ender — især i vore hastige Tider — allermindst egnet 
til at fremkalde en rolig Fordybelse. Det medfører en 
overvældende Mængde nye og frugtbare Indtryk: men 

for at disse virkelig skulle komme den enkelte Kunstner 
til Nytte, skulle de med Ro bearbejdes i hans Sjæl. De 
fleste Kunstnere maa for at betale Rejsens Omkostninger 
bruge altfor meget af Rejsetiden til at producere; og 
hvor tidt er det ikke hændt, at en Kunstner nødes til 
at forlade Udlandet netop i det Øjeblik, da han ret 
skulde begynde at have Gavn af Opholdet! Thorvaldsen 
var en sjælden Kunstner; men det var ogsaa en sjælden 
Lykke, at Thomas Hope skulde komme ind ad hans Dør 
med Lommen fuld af Guld netop i det Øjeblik, da han 
skulde forlade den Jordbund, hvor hans Kunst bedst 
kunde trives. Læg Mærke til — i Forbigaaende sagt — , 
at Thorvaldsen, der nu staar for os som en sjælden pro- 
duktiv Kunstner, i hele sin Ungdomstid i Henseende til 
Kvantum producerede temmelig lidt, og at hans frugt- 
bare Tid først ret begyndte, da han var 30 Aar ét Stykke 
forbi. 

Hvis De, Hr. Redaktør! skulde være enig med mig i 
det her fremsatte, hvis Sandhed jeg har havt god Lejlig- 
hed til at erfare, saa vil De vistnok ogsaa indrømme, at 
•et Legat for unge Billedhuggere, hvortil der til bestemte 
Tider skulde konkurreres med Studier, og som enten 
bortgaves af Akademiet eller af et strængt sagkyndigt 
Udvalg, dog vilde kunne • stifte virkelig Gavn, idet det 
ved at sætte Præmie paa Studiet tillige vilde give Puste- 
rum for det. Min Mening er naturligvis ikke, at man 
forud skulde afvise saadanne Arbejder fra Prisæskningen, 
som kunde gøre Fordring paa at kaldes virkelige Kunst- 
værker, og som præsterede mere end Studiet; men jeg 
tror, at man ikke skulde forlange mere, og at man 
ved Bedømmelsen skulde væsentlig se hen til, hvor godt 
og hvor meget der var studeret. Man skulde ikke gaa 
ud paa direkte at fremkalde udmærkede Kunstværker; 
det vil være langt bedre Politik og i Længden have langt 
større Resultater at bidrage til at opdyrke Kunstens 
Jordbund end at pine den ud ved evig at ville plukke 
Blomster og Frugter af den. En Mark maa engang imel- 
lem have Lov til at ligge brak. Den egentlige kunstne- 
riske Opfindelsesevne, den skabende Kraft, trives ingen- 
lunde bedst ved bestandig at skulle anstrænge sig for at 
flnde paa noget nyt; det nye kommer langt snarere af 
sig selv i en stille Time, naar Sjælen har lidt Ro. Hvis 

2* 

vi længe skulle leve fra Haanden i Munden som nu; 
hvis vi ikke faa et større Fond af Studium ind i vor 
Kunst, end vi nu have; hvis Fordringerne ikke paa alle 
Kanter stemmes betydelig højere op, end man nu tør 
gøre af Hensyn til de materielle Forhold, hvorunder der 
arbejdes, saa er det meget tvivlsomt, om den næste 
Menneskealder vil faa en Kunst, som for Alvor kan ud- 
rette noget, og som er Agtelse værd. Samfundet og 
Samtiden er ansvarlig for Brugen af de kunstneriske Ev- 
ner, som findes iblandt den. Vi hylde alle Demokratiet; 
men vil Demokratiet have, at man skal takke det for dets 
Gerninger, saa lægge det sig lidt efter aristokratiske Fø- 
lelser i Høj modighed mod Ungdommen og Respekt for 
det aandelige. Det er uforsigtigt at kaste Kunsten ud 
paa dens egen Haand i et Samfund, som dog ikke saa 
ganske kan skønne om dens Anliggender og ikke er saa 
fuldkomment i Kærlighed til den, og sige: »Skaf dig selv 
Plads!« En fortræffelig Sætning i sin Almindelighed, og 
som især klinger godt paa Amerikansk! Men det kor- 
rekte Svar paa den er følgende: »Nu vel, saa vil jeg se 
at skaffe mig Plads!« Det gælder altsaa først og frem^* 
mest at faa noget at leve af; om det opnaas ved Hum- 
bug eller ved ægte Kunst, det maa blive, som det kan 
falde sig. Hvordan skal det saa gaa med dette egentlige, 
som man kalder Kunsten, der af Naturen er noget fint 
og aandigt, og som vi ville have fuldt tonende og helt 
lykket, som den menneskelige Natur har Trang til at 
frembringe det og at se det? Det skal ikke opklækkes i 
Drivhuse; men det skal heller ikke mangle Værn og Læ; 
det kræver Dyrkelse for sin egen Skyld. Andet tror jeg 
ikke, at Historien og Erfaringen lærer. 

Deres meget ærbødige 

J.L, 

TIL CAND. F. KNUDTZON^ 

Kære Venf Kbhon., [Slntn.aflSlOJ. 

Det er ikke smukt af dig at berøve mig min Sindsro 
saa nær henad Juletid ved at skabe mig Pligtkollisioner 
af den vanskeligste Art og ved at udsætte mig for at 

* nu Dr. phil. 

synes uhøflig mod Damer, som ønske at høre mine Fore- 
læsninger. Døm selv ganske upartisk om min Situation; 
kom mig til Hjælp, for at jeg ikke skal synes en Bøffel, 
hvad jeg ikke er! Da jeg skulde begynde min første 
Forelæsning ^ mødte der Damer, jeg véd ikke hvor mange ; 
den røde Betjent kom op til mig med Forespørgsel fra 
dem, om de kunde være med; jeg var glad over at kunne 
undgaa personlig at give Møde og paalagde ham, at han 
paa en smuk Maade skulde sige dem, at jeg ved disse 
Forelæsninger ikke turde indbyde Damer til Tilhørere. 
Om jeg deri gjorde vel eller ikke, er det nu for silde at 
tale om: factum est. Indrøm mig nu, da du har en lys 
Forstand og ikke personlig er Part i Sagen, at jeg dog 
ikke godt nu — midt i Saisonen — kan begynde at vise 
mig anderledes mod Damer, som jeg kender personlig, 
eller endog mod Damer af Fru Thoresens Navn, end jeg 
viste mig i Begyndelsen mod dem, som jeg slet ikke 
véd, hvem er. Det vilde dog være en ligefrem Uhøflig- 
hed mod de ukendte, en Slags Erklæring om, at jeg 
gjorde Forskel paa den Tilhørerkreds, som jeg søgte til 
mine Forelæsninger, en Erklæring om, at mine Grunde 
til i Begyndelsen ikke at modtage Damer vare saa løse, 
at de efter 6 Ugers Forløb havde mistet deres Betyd- 
ning for mig selv. Men det forskrækkelige er, at man 
først rigtig føler, hvad man har gjort, naar man ser, 
hvem det er, paa hvis Besøg man giver Afkald; og jeg 
beder dig at udtale for din Søster og Fru Thoresen min 
oprigtig mente Beklagelse over, at jeg maa optræde i en 
gammel-romersk Helterustning, som hverken passer mig 
eller passer til Sagen, uagtet jeg læser over Anliken. 
Med ærbødige Hilsener til din Familie 

din 

Jul. Lange. 

TIL FORFATTEREN P. HANSENE 

Hr. cand. phil. P. Hansen ! ^'"»"^ ' ^^ '^""' ^^^^ 

Jeg søgte Dem i Formiddags i Deres Bolig for at 
anmode Dem om at opfylde Deres Løfte : at give mig 

^ paa Charlottenborg, om græsk Plastik. ' nu Etatsraad, Censor ved 
Nationaltheatret ; han havde gjort Bekendtskab med den i Brevet omtalte 
tyske Videnskabsmand under Festlighederne ved Suezkanalens Indvielse. 

ea Anbefalingsskrivelse med til Prof. Friederichs i Berlin. 
Det er ikke min Mening at bede Dem om at sende ham 
mig paa Halsen som en, der kræver mer end rent fag- 
mæssig Forekommenhed af ham. Selv om jeg 
kunde faa Anbefaling til hans mere personlige Velvillie, 
vilde jeg frygte lidt for at modtage den, da jeg i hvert 
Fald paa min tyske Rejse faar særdeles meget at bestille 
og ingen synderlig Tid til Selskabelighed. Jeg beder Dem 
for Guds Skyld ikke at overdrive mine Fortjenester for 
ham, men derimod anmelde mig som den, der for nylig 
er ansat som Docent i Kunsthistorie ved Akademiet og 
Universitetet; derved mener jeg at faa større Krav paa 
videnskabelig Opmærksomhed, paa samme Tid, som jeg 
kan holde mig efter Lyst mere tilbage som studerende. 
Jeg vil i Sandhed være Dem meget taknemlig for et 
saadant Brev og beredt til enhver Slags Gentjeneste, 
særlig hvis De skulde ønske noget udrettet i Tyskland. 
(Dog undtager jeg Kommissioner, som kunde bringe mig 
i nøjere Berøring med det preussiske »System«, f. Ex. at 
slaa Bismarck paa Snuden eller sondere hans Planer 
el. desL). 

Deres ærbødige og kengivne 

Jul, Lange. 

TIL C. PLOUGS 

Hr. Redaktør C. Ploug I ^^^^'"'^ « ^^'»'•' ^^^ 

Jeg blev vist ikke mindre overrasket ved at læse 
Deres Brev end De ved at læse mit, og jeg er endnu i 
Uvished, om De virkelig anser mig for et saa fromt Faar, 
at jeg skulde tage mod den Slags Tilrettevisninger, eller 
om det overhovedet er Deres Mening at frabede Dem 
mit videre Bekendtskab. Hvad i al Verden skulde bevæge 
mig til at underkaste mig Meningstvang fra Deres Side? 
Jeg forsikrer Dem — De vil maaske vanskelig tro det — 

^ i Anledning af en Kunstanmeldelse af H. Drachmann i >Nyt dansk 
Maanedsskrift«, hvori denne om Eckersberg havde brugt Udtrykket 
>en sjældent dygtig københavnsk Tegnelærer fra Frederik d. 6tes 
Tid«; Anmeldelsen var bleven angrebet i »Fædrelandet«, og — som 
det ses af det følgende Brev — var en Artikel af Lange, hvori han 
til en vis Grad tog Drachmann i Forsvar, tilbagesendt ham uden at 
blive optaget i Bladet. 

at De for mig hverken er nogen kunstnerisk eller filo- 
sofisk Autoritet, og at Deres Mening om Brandes eller 
Brøchner, som De er saa god at meddele mig i denne 
Sammenhæng, egentlig ikke har afgørende Betydning for 
mig. Jeg er Gud ske Lov endnu forskaanet for den 
Ulykke at tage paa alt som et Partispørgsmaal, og jeg 
haaber at skulle bevare min »Naivetet« i denne Hen- 
seende. 

Ærbødigst 
• Jul. Lange, 

TIL SAMME. 

Hr. Redaktør C. Ploug ! *'"^'"' ' ^« ^'"^ ^«7i. 

Jeg takker Dem for Deres Brev, som giver mig Lej- 
lighed til at udtale for Dem, hvor nær det gik mig til 
Hjerte at maatte gribe til Nødværge mod Dem paa den 
Maade, som jeg gjorde det. Det, som havde krænket 
mig, var ingenlunde, at De sendte min Bemærkning til- 
bage; jeg vidste, at den vilde komme, eftersom jeg alle- 
rede havde sét Drachmanns Inserat og Deres Svar; det 
var Indholdet og Tonen i Deres Brev, som virkelig var 
et temmelig stærkt Overgreb mod mine Menneskerettig- 
heder, hvilket jeg ikke kunde underkaste mig, ikke en- 
gang naar det kom fra en Mand, hvem jeg skylder 
Hengivenhed og Højagtelse. 

Forresten vedbliver jeg at mene, at Deres Indsender 
og De have gjort Drachmann Uret. Han har, om De 
saa vil, selv forskyldt den; thi naar man gaar saa lapset 
som han ned ad Litteraturens Landevej, saa maa man 
tage, hvad der følger paa. Men jeg bestrider Deres Ret 
til at sjofle hans Forudsætninger til at have en Mening 
om Kunst, og desuden kan De, som dog undertiden 
tager noget rask paa Ting og Personer, ikke være saa 
opfordret til at revse saa stærkt et altfor rask Udtryk 
om Eckersberg, der da endnu ikke er kanoniseret som 
en af Danmarks store Mænd. Eckersberg ikke alene 
kan, men han skal kritiseres. Det morsomme er nu, 
at det, som »laa paa Bunden« af Drachmanns Artikel, 
var noget, vi begge sympathisere med; men Skade 

var det jo, at det laa saa godt paa Bunden, og at der 
flød saa meget ovenpaa, som i og for sig lugtede ilde og 
som ikke vedkom Sagen. Nu har De stødt ham væk og 
sandsynligvis givet dette velbegavede, men temmelig grønne 
Menneske et Skub i den Retning, i hvilken han ikke 
skulde gaa. Jeg tror at have baaret mig nok saa rigtig 
ad ved paa given Foranledning at sende ham et langt 
Privatbrev med et Synderegister, paa samme Tid som 
jeg havde til Hensigt at forsone ham med den vrede 
Offentlighed. 

Vil De, for vort gensidige Forholds Skyld i Fremtiden 
— hvis De bryder Dem noget derom — tillade mig et 
Par Ord, som De maa læse med Taalmodighed? De maa 
tillade mig at være, som. jeg er, og jeg er rimeligvis i 
Grunden slet ikke en Mand efter Deres Hjerte. Jeg kan 
her ikke bare mig for at nævne en Biting, selv med 
Fare for, at De tager det ilde op. Jeg kan ikke udstaa 
Hr. Rudolf Schmidt og finder Dem meget for god til at 
have med denne danske »Kieler professor« at gøre, denne 
Spekulant i vor Nationalforfængelighed og meget virk- 
somme og intetsomhelst Middel forsmaaende Agent for 
et Navn og en Doktrin. Det er nu min Svaghed. Jeg 
kan ikke lide dem, som tage høje aandelige Ting i deres 
Mund til Bedste for ubetydelige verdslige Ting. Dette er 
maaske et Træk af Partiskhed hos mig; men det, som 
jeg ellers vilde skrifte for Dem, er, at De maaske med 
Rette (jeg mener det fuldkommen ærlig) vil finde, at 
jeg er altfor lidt Partimand. Jeg kan nu engang ikke 
skrue mig op til det, som jeg ikke er. Jeg er af Natur 
og Tilbøjelighed Theoretiker; jeg sætter min Ære i at 
forstaa; jeg har en vis Lidenskab for det, og jeg tror, 
at jeg har Evner til det. Mit daglige Arbejde er af kon- 
templativ Natur, og min Ærgerrighed er den at blive 
Videnskabsmand. De vil derfor finde mig meget lidt de- 
cideret i mange Ting, hvori De er meget decideret og 
maaske forlanger, at andre skulle være det. Min kæreste 
personlige Ven, G. Brandes, er jeg forskrækkelig uenig 
med i al mulig Slags Tanke og Overbevisning, jeg fore- 
trækker langt det personlige for det »politiske« Venskab, 
og jeg vilde føle en kvælende Fornemmelse ved kun at 
omgaas ligesindede; tværtimod, jeg har en naturlig Til- 
bøjelighed til at gaa paa Rejse efter mine Antipoder. 

Det kan være, at De vil opfatte mig som kold og karak- 
terløs, fordi jeg i mange Tilfælde ikke vil kunne over- 
vinde min Utilbøjelighed til at styrte mig i Kamp; for 
mig er det ofte et Særsyn at se Folk kæmpe med Hæf- 
tighed og Ilterhed om Ting, som de ved gensidig For- 
staaelse meget godt kunde enes om. Af Livsstilling er 
jeg »N. Høyens Efterfølger«, og jeg tror, at De véd, 
med hvilke Følelser jeg betragter min store Lærer; men 
jeg er langt fra at opfatte mine Pligter i denne Hen- 
seende saaledes, at jeg skulde bestræbe mig for at lade 
alting staa akkurat paa samme Plads, hvor han efterlod 
det; forøvrigt er jeg, hvad man maaske kalder »Høyen- 
ianer«. 

Jeg haaber. De vil tro, at jeg ikke har skrevet dette 
for at have den Fornøjelse at tale om mig selv, men kun, 
for at De i Fremtiden ikke skal vente eller forudsætte 
noget hos mig eller fra mig, som jeg ikke kan eller vil 
præstere. Hermed anbefaler jeg mig til Dem som Deres 
ærbødige og hengivne 

Jul. Lange. 

TIL SAMME. 

Hr. Redaktør C. Ploug ! ^^^^''■' ^^ ^^ ^«7^- 

Blot to Ord til Tak for Deres Brev og til »afsluttende, 
uvidenskabelig Efterskrift«. De maa ikke opfatte mine 
Ytringer om mine kontemplative Tilbøjeligheder saaledes, 
som om jeg mente, at jeg overhovedet ingen aandelig 
Værnepligt skulde have, eller at jeg vilde unddrage mig 
den. Hvor jeg end kommer til at staa (det kommer an 
paa, hvilket Stridsspørgsmaal der bestemmer Partistil- 
lingen), vil jeg altid — for at blive i den krigerske Lig- 
nelse — sænke min Sabel for Deres Personlighed og 

Deres Navn. 

Deres hengivne 

Jul. Lange. 

TIL PASTOR J. HELMS (i Janderup). 

Kære Pastor Helms! ^^'"'" ' ^^ -^^^ ^^^^ 

. . . Det er ganske vist mig, som i sin Tid anmeldte 
Begyndelsen af Deres Værk om Ribe Domkirke i »Dag- 

bladet«; men jeg føler virkelig ikke selv noget Krav paa 
Tak fra Deres Side for en saadan Ubetydelighed, hvor- 
ved jeg desuden kun har opfyldt den simpleste litterære 
Retfærdighedspligt. Oven i Købet kun opfyldt denne 
Pligt halvvejs; thi jeg har jo ikke holdt mit Løfte at 
anmelde hele Værket. Jeg var ifærd dermed, ja jeg 
tror endog, jeg havde sat Pen til Papiret, i Sommeren 
1870, da jeg gennemlæste Deres Værk. Men dengang 
kom bogstavelig talt den højere europæiske Politik — 
Bismarck og Napoleon — i Vejen for dette som for alt 
andet. I Juli Maaned gik jeg en længere Tid og ventede 
Dag for Dag paa at blive indkaldt til Fædrelandets 
Tjeneste; det drev over, men efterlod sig Suiter, med 
politisk Exaltation og Dovenskab i mit Kald, indtil Efter- 
aarspligterne bragte mig til Fornuft igen; men saa kom 
de ogsaa i hobevis og krævede Tilsidesættelse af alt 
andet. > Dagbladet« var nu forresten heller ikke dengang 
meget indbydende til slige fredelige Foretagender. En 
lille Afhandling, jeg havde skrevet om nogle Gengivelser 
efter Carstens, laa bogstavelig talt fra Nytaar til No- 
vember 1870 og ventede paa at komme under Pressen. 
Forøvrigt finder jeg det selv yderst uanstændigt — og 
jeg siger det virkelig ikke, fordi jeg skriver til Dem — , 
at Deres Arbejde ikke er blevet udførlig omtalt. Det er 
nu ogsaa galt, siger jeg til min egen Undskyldning, at 
der ikke er en eneste anden end mig, som giver sig af 
med at anmelde slige Ting. 

Kommer De ikke herover til denne mærkværdige 
Kunst- og Industriudstilling i Sommer? De vilde dog faa 
et og andet at se, som vilde glæde Dem. 

Deres 

Jul. Lange. 

TIL ASSESSOR W. A. MARIBO (i Kristiania). 

Hr. Assessor Maribo ! *^'"»''« ' ^- ^*' ^«" 

For et Par Dage siden fik jeg Besøg af min gamle 
bekendt, Billedhugger Glosimodt, der henstillede til mig, 
om jeg vilde anbefale en Amorfigur, som han havde ud- 
ført i Marmor, til Indkøb til Nationalmuseet i Kristiania. 
Jeg udtalte paa Forhaand, at jeg var utilbøjelig dertil, 

fordi jeg ansaa det for anmassende at blande mig i Na- 
tionalgalleriets Sager. Men dertil svarede han, at De, 
Hr. Assessor, havde henvist ham til at skaffe en Anbe- 
faling f. Ex. fra mig. Dette forandrede Sagen for mig, 
og jeg lovede Glosimodt, naar jeg havde havt Lejlighed til 
at se hans Figur, da at tilskrive Dem min Mening om 
den, som min Mening var. 

Idag hår jeg set Figuren. Den er et omhyggeligt, 
samvittighedsfuldt og smagfuldt udført Arbejde, henhø- 
rende til den Retning i Kunsten, som man kunde kalde 
den Thorvaldsenske, og som for dem, der følge med 
Modens Omskiftelser, jo nu er gammeldags. Den vil efter 
min Mening ikke staa til Skamme, hvor den end kommer 
hen. Jeg mener ikke, at der for Nationalgalleriet i Kri- 
stiania kan være stærk Trang til denne Forøgelse; thi 
Statuen udmærker sig ikke ved Friskhed og bærer ikke 
Vidne om noget stort eller ejendommeligt Talent; men 
det forekommer mig, at den ved sine gode Egenskaber 
byder en ganske tilstrækkelig Anledning til at komme 
den hæderlige, flittige og dannede Kunstner til Hjælp i 
hans fremrykkede Alder. 

Med Højagtelse ærbødigst 

JuL Lange, 

TIL HUSTRUEN. 

Verona, 19. Juni 1873. 

Ewiva Signora Louisa! — Eccomi in Italia! 
Det var dog i alt Fald en Fødselsdagspresent at 
komme over Grænsen til det forjættede Land! Hvor jeg 
ærgrer mig over, at jeg ikke har faaet dig til at sende 
et Brev til Verona! Det er dog virkelig trist, naar man 
bar en hel lun Rede hjemme, saa paa sin Fødselsdag 
ikke at høre et eneste godt Ord fra eder. Men det er 
jo min egen Skyld; jeg kunde have regnet bedre efter 
og bevæget mig efter en bestemtere Plan, saa havde jeg 
jo nok kunnet faa et Brev idag. Jeg haaber, at I først 
og fremmest alle have højtideligholdt Dagen ved at have 
det rigtig godt og slet ikke været daarlige; det vil jeg 
ikke vide noget af Og saa haaber jeg, at I have tænkt 
lidt godt paa mig og talt lidt godt sammen om mig. 
Jeg er jo dog eders Mand og Fader! — Hvad mig angaar, 

har jeg forresten oplevet en ganske yndig Dag idag, 
endog Skuespil og Pragtbelysninger (om end ikke Fyr- 
værkeri) til Ære for Dagen. Jeg tog Tirsdag Aften — 
besynderligt, at det ikke er mere end 2 Dage siden — 
fra Munchen; jeg kom til den Erkendelse, at, skulde jeg 
rigtig fordybe mig i Pinakotheket der, saaledes som den 
dejlige Samling fortjener, saa maatte jeg udsætte den 
italienske Rejse altfor længe. Jeg kan hilse dig fra 
Rubens's Franciskanermunk; han er endnu lige bleg, 
mager, klog, gaadefuld og skummel, som da vi sidst saa 
ham sammen; tillige fra »Barnemordet«, der akkurat er 
ligesaa forfærdeligt — eller maaske lidt mere. Som sagt 
— iforgaars Aftes fra Munchen til Innsbruck. Der kom 
jeg Kl. halv 4 om Morgenen, en dejlig Morgen. Det var 
yndigt at gaa med Manden, der bar min Kuffert, gennem 
ellers ganske folketomme Gader, og med høje Bjerge 
hævende sig til alle Sider over Byen. Det eneste, der 
var vaagent, var Fuglene i Burene udenfor Husene (de 
have saa mange af dem) og i Haverne. Vagtler og 
Drosler og Nattergale trillede og slog og tremulerede nok 
saa yndigt i den stille Morgen. Nu sov jeg lidt, traf saa 
sammen med Nielsen^ og saa Kejser Max's Gravmæle, 
som er meget berømt, men undertraf min Forventning. 
Om Middagen Kl. 1 derfra til Botzen, hvor vi ankom 
Kl. 8. Vejen er storartet og dejlig, fuldkommen Alpenatur 
med Udsigt til høje Snebjerge og Indblik i dybe Dale 
med granbevoxede Kløfter og rivende Vandfald. I Botzen 
spiste jeg et godt Maaltid og drak en himmelsk Tyroler- ^ 
vin dertil. Imorges meget tidlig op. Vandring omkring 
i Botzen; en højtidelig Messe inde i den smukke gothiske 
Kirke. Vandring lidt udenfor Byen, hvor man har dej- 
lige Bjergprospekter; Kl. 9 paa Vejen til Verona; Naturen 
var mindre storartet end paa den tyske Side af Bjergene. 
Rejsen til Italien ad den Vej kan rigtignok langtfra 
niaale sig med Vejen over Splugen, som vi rejste sam- 
men i Oktober 67. Ankomst til Verona Kl. halv 2. Et 
meget billigt Hotel — Gud give, her ikke er »Wanzer« 
eller det, som er værre! Da jeg kom, saa her slet ikke 
rart ud i Kammeret; men medens jeg har været ude, 
have de faaet gjort det hele noget pænere. Sengen 
har jo virkelig nu, naar jeg ser hen paa den, et meget 

1 Arkitekt Chr. V. Nielsen. 

dydigt Udtryk af Orden og Renlighed. Men hvor Italien 
dog ellers er dejligt og elskværdigt at komme til! Hvilket 
prægtigt, levende Folkefærd, og hvilken By! Efter Mid- 
dagen gik Nielsen og jeg ud sammen paa en Oriente- 
ringsfart. Du har • nok lagt Mærke til, at der i alle or- 
dentlige italienske Byer findes et eller andet Torv, der 
med sine Omgivelser ligesom er Byens Himmerigsmund- 
fuld; og her i Byen staar Piazza del Gonsiglio ikke til- 
bage for noget. Der findes et Palads derpaa, som i hvad 
man kalder Skønhed, Kunstskønhed, arkitektonisk Skøn- 
hed, er ligefrem ophøjet. Og det hele saa bedaarende 
malerisk allevegne, hvor man drejer sig hen paa sin 
Hæl. Saa kom vi hen paa Piazza Bra, som i det hele 
er skøn og ikke mindst derved, at den prydes til den 
ene Side af et rigtigt gam mel-romersk Amfitheater å la 
Colosseum, kun naturligvis en god Del mindre. Det 
Ydre er der heller ikke saa meget at se paa som paa 
Colosseum; men til Gengæld er det Indre — rigtignok 
ved Hjælp af nogen Restauration — ganske fuldstændig 
bevaret. Vi besluttede at gaa ind at se det; men en 
gammel venlig Mand kommer hen til os, da vi staa og 
dundre paa den Dør, som er sat for en af Indgangene, 
og gør os opmærksom paa, at vi ikke kunne komme 
ind ad den Vej, men maa løse Billet ved en anden 
Indgang, hvis vi ville se Forestillingen af »I Giaponesi« 
derinde. Det var et virkeligt Japaneserselskab, som gav 
Forestilling i det gammelromerske Amfitheater. Nielsen 
fandt først, at det var under vor Værdighed at se paa 
sligt, men jeg tvang ham til at gaa ind med; det fore- 
kom mig at være en altfor pikant Sammensætning til at 
lade den gaa fra sig. Og jeg fortrød det heller ikke; 
morsommere 1^/2 Time har jeg næsten ikke oplevet. En 
Fjællebod midt paa Arenaen, et Orkester foran og atter 
et Bræddegulv med Stole foran det for den finere Del 
af Veronas Publikum. Den mindre fine Del — og den 
var i Sandhed for en stor Del mindre fin — , hvortil vi 
sluttede os, tog Plads, som det kunde være gamle 
Romere, paa de antike Stensæder helt op ad den mæg- 
tige ovale Skraaning. Naturligvis fyldte Publikum kun 
meget lidt, skønt der var mange tilstede, i det gamle 
Theater. Først en rædsom Musik, saa stor Utaalmodig- 
hed hos Publikum efter Forestilling; Banken med Stokke 

og Raaben; 'dernæst et lidet Skuespil uden Japanesere, 
et rigtigt europæisk Skuespil, ganske muntert forresten 
og mærkværdig godt spillet af et saadant Theater at 
være. Skønt jeg omtrent sad 20 Gange saa langt borte 
fra Skuepladsen, som jeg sidder i Parkettet i København, 
hørte og forstod jeg omtrent ligesaa godt; Italienerne 
spare ikke paa deres Stemmer som vore Skuespillere. 
Jeg benyttede imens Lejligheden til at studere det gamle 
Amfitheater rundt omkring; man kunde gaa om, saa 
meget man lystede. Det var meget morsomt. Saa nær- 
mede et stort Tordenvejr, som længe havde været i An- 
marsch, sig mere og mere. Det var guddommelig skønt 
at staa oppe ved den øverste Række Sæder og se Bjer- 
gene i Horizonten indhylles i Mulm og Tordenvejret 
nærme sig over Byens mange Taarne og Tage. Saa be- 
gyndte det at lyne og tordne, og da de første Regn- 
draaber faldt, tog Pokker ved hele Publikum, de styrtede 
ud, det bedste de kunde; den rigtige Japaneserfamilie var 
just i en sælsom Forestilling: Faderen snurrede med 
Benene sine to Børn rundt i en Slags aaben Tromme. 
Hvad der blev af Fader og Børn og Theater, ved jeg 
ikke; jeg kilede naturligvis ogsaa afsted over i en Café 
paa den anden Side Pladsen. Mens jeg sad der i den 
aabne Buegang, øsede det Vande ned; men inden Solen 
gik ned, skinnede den endnu med blændende Klarhed 
over Bygningerne paa den anden Side Pladsen, og der 
stod en stor Regnbue over hele Himlen lige for os. Det 
var et smukt Fødselsdagsskue, ikke sandt? — I Mun- 
chen gjorde jeg Bekendtskab med den lærde Heinrich 
Brunn, som er Professor der. Du ved nok, at jeg en- 
gang har skrevet til Manden, og at. han atter har skrevet 
til mig. Jeg besøgte ham en Eftermiddag og blev meget 
godt modtaget; han meddelte mig paa en virkelig meget 
elskværdig Maade mange interessante Ting, og jeg havde 
den ikke ringe Tilfredsstillelse til Gengæld at meddele 
ham Ting, som vare ham nye. Han satte mig Stævne i 
Glyptotheket til et Par Dage efter, og vi gik der adskil- 
lige Ting igennem og talte paa Tilbagevejen atter om 
flere interessante Æmner. Han er alligevel mere Filolog 
end Kunsthistoriker og har en forbavsende Styrke i alt- 
for subtile Raisonnements. Men jeg glæder mig meget 

over Bekendtskabet; han er jo i Grunden den eneste 
virkelige europæisk ansete Mand af mit Fag, som jeg 
nu kender personlig. — Farvel! Jeg stoler ganske sikkert 
paa at finde Brev fra dig i Milano. 

Din 

Julius. 

TIL A. F. KRIEGER. 

Hr. Gehejmeraad, Dr. A. F. Krieger! ^^^""^ ^^- •^«"'" ^«75. 

Da jeg søgte Dem i Morges i Deres Hjem, havde jeg 
egentlig lidt mere paa Hjerte end det, som jeg fik sagt 
Dem paa Sporvognen. Spørgsmaalet om Afstøbningerne 
i Thorvaldsens Museum gav vel den nærmeste og mest 
paatrængende Anledning til mit Besøg; men jeg vilde 
have benjrttet Lejligheden til paa det indstændigste at 
anmode Dem om Bidrag til »Fra Videnskabens Verden«. 
De hører jo til dem, som følge et saadant Foretagende 
med virkelig Sympathi, men lad ikke det styrkende og 
opmuntrende i denne Sympathi blot faa en privat Be- 
tydning for os Redaktører; jeg beder Dem om at 
styrke Foretagendet med Deres Pen og Deres Navn. 
De vilde gøre mig nogen Uret, hvis De blot betragtede 
mig her som en Kræmmer, der taler .for sine Varer og 
vil skaffe sin Forretning de bedst mulige Chancer. Det 
forekommer mig virkelig — ikke som Redaktør, men 
som Medlem af det store og ubestemmelige Samfund: 
Publikum — , at man har et Slags Krav paa at modtage 
Belæring fra en Mand, der sidder inde med en saa ual-: 
mindelig Kombination af historisk -og juridisk Lærdom,, 
af praktisk-politisk Erfaring og af Mesterskab i Frem- 
stillingen. Der hører ikke megen Omtanke til for at 
forestille sig en Mængde Æmner, for hvis Behandling 
enhver Læser med almindelige Interesser i Danmark og 
Norge vilde være Dem taknemlig i højeste Grad. Da 
jeg forleden Aften nævnede »Grundloven«, bar jeg mig 
maaske for saa vidt mindre taktfuldt ad, som De kunde 
tro, at jeg sigtede til en Behandling af brændende po- 
litiske Spørgsmaal; saadanne ligge jo udenfor vort Tids- 
skrifts Plan, og i hvert Fald ligger det ganske udenfor 



32 



min Kompetence at fremsætte Opfordringer til en Stats- 
mand om Deltageise i den politiske Diskussion. Derved 
er naturligvis andre Hensyn at tage, som ligge udenfor 
min Horizont. Jeg véd ikke, om en rent objektiv hi- 
storisk Betragtning af Grundlovens Tilblivelse, 
den grundlovgivende Rigsdag, de almindelige europæiske, 
politiske og sociale Strømninger, som især gjorde sig 
gældende der og som gav Grundlovens Hovedbestemmel- 
ser deres Præg, lod sig fremstille af Dem, uden at 
Skriftet fik Karakter af et Indlæg i den politiske Dis- 
kussion. De vil let forstaa, med hvilken Interesse et 
saadant Skrift vilde blive modtaget fra Deres Haand, og 
hvilket authentisk Værd det vilde have for den rette 
Forstaaelse af dette Vendepunkt i vor Historie. — Men 
der er i • hvert Fald et andet Æmne, hvis Behandling 
netop vilde komme vort Foretagende tilpas som næsten 
intet andet, nemlig en historisk-juridisk Sammenligning 
af den danske og den norske Statsforfatning (maa- 
ske den svenske med), paa hvilke historiske Forhold Lig- 
heden og Forskellen mellem dem beror, og hvad der 
atter siden Konstitutionernes Indførelse har udviklet sig 
af dem. Jeg vilde virkelig være stolt og glad, om jeg 
kunde bidrage til, at De gav Danske og Nordmænd en 
saadan for Lægmand afpasset Fremstilling. Den maaske 
vel snævre Ramme, der for en Regels Skyld er valgt for 
vore Smaaskrifter, vilde naturligvis let kunne lade sig 
udvide eller et Dobbelthæfte stilles til Deres Raadighed. 
Det vilde maaske synes altfor modigt af mig saaledes 
at gøre Hr. Gehejmeraaden Forslag om Behandlingen af 
juridiske Æmner, i hvilke jeg selv kun har et Minimum 
af Indsigt, hvis jeg her ikke netop paatog mig at repræ- 
sentere Lægfolk, Publikum, med sammes Ønsker. Fag- 
manden vil maaske kunne vise Publikum, at dets Ønsker 
for at være fuldt berettigede maa tillempes og afændres 
i mange Ting; men jeg tror alligevel, at Initiativet til 
den Art af belærende Afhandlinger og deres Æmner 
ganske passende kan udgaa fra de ulærde, og at der i 
disses Ønsker vil findes en sund Kærne. Forøvrigt be- 
høver jeg naturligvis ikke at fremhæve, at vi med største 
Begærlighed ville modtage ethvert Tilbud fra Deres Side, 
eftersom Deres Interesse netop for Foretagendet, som 

det er anlagt, vil være os en Borgen for, at De i Frem- 
stillingen vil tage Hensyn til Lægmands Fatteevne. 
Gid dette Brev maa høre til de lykkelige Breve ^! 

Med Højagtelse Deres ærbødige 

Jul, Lange. 

TIL HUSTRUENS ^ 

Min elskede Louise! Fiorents, le. sept. [msj. 

Sidst jeg skrev til dig — Gud véd, hvornaar det 
egentlig var; thi Tiden begynder ganske at dreje sig 
rundt for mig — , var jeg temmelig bitter, fordi der intet 
Brev var kommet til Florents, jeg gik virkelig til igaar 
Middags saa slukøret og modfalden hernede, at mine 
Landsmænd ansaa sig forpligtede til at yde mig aandelig 
Trøst, og Meldahl engang opfordrede mig til ikke >at 
tabe Holdningen« — hvilket minder om Dansemesterens 
Fader i Bleak house. Og det i al den Sus og Dus. Paa 
Posthuset fik de den inderligste Medlidenhed med den 
»forestiere«, som kom 3 Gange om Dagen og hørte, at 
der intet Brev var kommet til ham. Men Gudskelov, nu 
har jeg Brev fra dig, og det er det væsentligste. — Det er 
naturligvis gaaet i et Kørevæk med Festligheder og Se- 
værdigheder hernede. I Lørdags Aftes allerede en For- 
samling, stor og tæt. Damerne siddende, Herrerne staa- 
ende; en lærd Mand oplæste et Foredrag paa c. 1 Time, 
som jeg naturligvis ikke hørte et Ord af, og som Da- 
merne for det meste hørte med lukkede Øjne, saa hører 
man vist bedre. Søndag Formiddag Michelangelo-Koncert 
i den store gamle Rundsal i Palazzo Vecchio. En Mængde 
morsomme Folk at se til. En ung lille Mand med et 
meget smukt, lidt blegt Ansigt, et pilskallet Hoved og en 
aristokratisk Holdning kommer ind. Jeg siger til mig 
selv, at det er Grev Georg Rosen, den svenske Maler — 
jeg har set hans Portræt. Om Middagen, da vi atter for- 
samles i Palazzo Vecchio for at tage Del i den store 
Procession, er han der igen, og jeg gaar hen og præ- 
senterer mig for ham. Han bliver virkelig glad ved 
at se mig (du husker nok, at jeg har givet ham god og 
udførlig Behandling i min Nutids-Kunst). Siden have vi 

^ det havde intet Resultat. * under Michelangelo-Festerne. 
Jul. Lange: Breve. 3 

været meget sammen og talt meget om allehaande him- 
melske og jordiske Ting, og jeg er temmelig forelsket i 
ham. Han vil endelig have mig til at tage med ham 
imorgen til Siena — jeg gør det dog vist ikke endnu. 
Processionen var gruelig; stegende Hede, dræbende Lang- 
somhed. Da vi komme forbi Michelangelos Hus, for 
hvis Skyld vi gjorde en lang Omvej til Sta. Croce, staar 
en gammel Herre op i Døren og læser af nogle løse 
Blade en Tale op paa 3 Kvarter. Processionen gik ved 
den Lejlighed midt over; jeg var heldigvis i den første 
Halvdel, som efter et Kvarters Forløb gik hen i Sta, 
Croce og satte os i Køligheden for at vente paa de 
andre. Saa kom de da. Forsamling foran Michelangelos 
Grav. En tre, fire Talere tage Papiret op af Lommen 

— en græsselig Maner saaledes at oplæse skrevne Taler 

— og læse deres hjemme sammenskrevne Tøj op. Jeg 
bemærker en lille Mand med Æreslegionens Roset i sit 
Knaphul, temmelig langt graasprængt Skæg, graasprængt 
sortebrunt Haar, klippet efter et Vandfad og faldende 
meget uordentlig ned over et friskt, kraftigt Skovrider- 
Ansigt med et Par glimrende brune Øjne — det er Meis- 
sonier, min egen Meissonier. Han er der som Repræ- 
sentant for det franske Institut og holder ogsaa sit Papir 
i Haanden, men faar endnu ikke Lov til at læse det op. 
Atter lang Procession ud til S. Miniato, hvor der er 
gjort et storartet Anlæg, dog ikke lige ved den gamle 
Kirke. Jeg gik endnu paa en yderst let Frokost og var 
græsselig træt og echaulferet. I en af de mange Pauser 
^e Krohn og jeg en Kafé i Nærheden og gøre en Af- 
istikker derhen; skyde dernæst en Genvej til Maalet. Der- 
oppe var der virkelig mærkeligt. Det var blevet mørkt; 
nedenfor den store Davidfigur af Bronce staar et Bord 
med en stor Armstage, alle Honoratiores samles om det. 
Udenom: en aldeles uoverskuelig Menneskemængde, Ho- 
ved ved Hoved, og saa den dejlige Luft, Byen dernede, 
Bjergene og Højene i det Qerne. Atter en 14—15 Taler, 
deriblandt Meissonier, Meldahl og Rosen som deres rer 
spektive Nationers Repræsentanter. De to skandinaviske 
Herrer talte heldigvis meget kort og uheldigvis ganske 
sagte; forøvrigt gøre de begge megen Lykke. Endelig 
opløstes Forsamlingen; Frihed og Aftensmad paa en Kafé. 

Den næste Dag, Mandag om Morgenen — nej bliv lidt : 

Søndag Aften Kl. 10 hen til en yderst glimrende Soirée 
i Palazzo Riccardi hos en Marchese og Præfekt. Dejlige 
Værelser med Antiker og Malerier og gamle freskomalede 
•Lofter, glimrende Damer og Toiletter, en udmærket Is 
o. lign. ved Buffeterne, fin Musik. — Altsaa, Mandag 
Morgen: Forsamling i Akademiet med den store Michel- 
angelo-Udstilling; adskillige for mig nye og mange højst 
interessante Ting. Om Middagen (c. Kl. 6^/«) Taffel hos 
Prinsen af Carignano, som her repræsenterer Kongen, i 
Palazzo Pitti's Pragtværelser, til Dels i Galleriet selv. Det 
gik naturligvis meget ceremoniøst til, men var i en saa- 
dan Grad straalende, at jeg aldrig i mindste Maade har 
set Mage dertil. Vor egen Konges Tafler forholde sig 
til dette som Nat til Dag, det er virkelig sandt. Samme 
Aften Kl. 10 atter til Souper og Bal i et Palazzo; ikke 
slet saa grossartigt som den forrige Dag, dog elegant og 
stort nok. Efter. Taflet lod jeg mig præsentere for Meis- 
sonier og fortalte ham, at jeg havde skrevet et Par Af- 
handlinger om ham paa Dansk og interesserede mig 
meget ved at se hans Exteriør, da jeg kendte hans Male- 
rier saa godt. Han var meget venlig med at trykke 
Haanden, men ikke stor i at tale. Den næste Dag, din 
Fødselsdag, paa hvilken jeg virkelig gik i et ynkeligt 
Humør af Mangel paa Brev, gik stillere hen, indtil om 
Aftenen; da var S. Miniato, Kirken og det nye Anlæg 
glimrende illuminerede — et dejligt Syn i den henrivende 
skønne Aften. Vi vare alle derude, stor Trængsel; naar 
man kom lidt udenfor Anlægget, saa man de nydeligste 
Familie- og Folkegrupper, som spiste deres Aftensmad i 
det frie ved Borde med Lys. Igaar Middags, o: Aften, 
stor Kunstnermiddag paa et Hotel. Vi drak blandt andet 
Meissoniers Skaal med en stormende Enthusiasme. Han 
var ganske overvældet og gjorde nogle højst kuriøse og 
og ubehjælpsomme Bevægelser med Skuldre og Arme. I 
Mellemtiden mellem al denne Sviren har jeg endda faaet 
noget set og haaber nu, at jeg i de roligere Dage, som 
følge, skal faa ret meget set. 

Ved Prinsens Taffel fik vi naturligvis en dejlig og 
vidtløftig Dessert. Der blev budt de nydeligste Bonbon- 
Æsker om (af Porcellæn og Mosaik osv.); vi stak alle i 
Lommen, og jeg nappede en yndig en af Porcellæn med 
malede Blomster til min lille Bib. Ja, Louise, jeg ser 



36 



jo meget morsomt og smukt hernede, gør en uhyre 
Mængde Bekendtskaber, taler alle mulige Sprog med den 
største Frækhed. I Formiddag har jeg lovet mig hen til 
en ung brasiliansk Maler, der er Kommandør af bra- 
silianske Ordener, Medlem af Gud ved hvor meget og 
ser akkurat ud som en sort Kat. Han har malet et stort 
Billede, som han endelig vil have Alverden til at se. Skriv 
endelig' snart, men saa helst poste restante, da her er 
Væggetøj og jeg derfor maaske flytter. Jeg længes meget 
efter dig og Børnene. 

Din 

Julius. 



TIL DR. PHIL. H. HØFFDING ^ 

Kære Høffding ! ^'''»*'"' ^- ^ ^"^ '^^'^ 

Min ubetingede Taknemlighed for den Maade, hvorpaa 
du offentlig har talt om min Bog. Jeg har endogsaa 
faaet det Indtryk af din Anmeldelse, at du personlig godt 
kan lide mig, hvilket har et selvstændigt Værd for mig, 
ved Siden af, at du anerkender, at Bogen er læseværdig. 

Men tillad mig, for at undgaa, hvad Holberg har 
kaldt >en brutal Samdrægtighed«, hvilket jeg altid har 
hadet, at bringe lidt Forstyrrelse i »Harmonien« — som 
Begreb betragtet, ikke Harmonien mellem os to person- 
lig. Du overraskede mig allerede under vor Samtale den 
22. Juli ved at kombinere Harmoniformaalet med Selv- 
opholdelsesdriften, hvilket var mig en ny og træffende 
Betragtning af Sagen. Du siger nu i din Anmeldelse: 
»Harmonien indtager en høj Plads blandt Livsværdierne, 
og derfor hører den med til den ædle Vin, Kunstneren 

^ Dette og det S. 42 trykte Brev have i 1898 været offentUggjorte i 
»Tilskueren«. Det første var fremkaldt ved en Anmeldelse — i »Nær og 
Fjern« — af Langes Skrift: »Om Kunstværdi«. Prof. Høffding havde her 
bl. a. indvendt, at Lange Icun lagde Vægten paa Æmnets, Indholdets 
Værdi (for Kunstneren, og gennem dennes Værk for Beskueren) og 
stillede den kunstneriske Form som noget helt underordnet: han 
sammenlignede den med Proptrækkeren, der kun gjorde Nytte som 
Middel til at faa den ædle Vin frem. Høffding mente, at den kunst- 
neriske Form (særligt Harmonien mellem Kunstværkets Dele) ogsaa maatte 
høre til selve Kunstværdien. 

skal skænke for os.« Under dette Synspunkt opfattes 
Harmonien altsaa som Livsværdi, som Indhold, og 
jeg indrømmer meget villig, at Harmonien kan opfattes 
saaledes, og at det Livsindhold, som flere udmærkede 
Kunstværker repræsentere, kan defineres som Harmoni 
(f. Ex. Thorvaldsens første Gratiegruppe). Men efter din 
Opfattelse hører Harmonien som Indhold, som 
»mere end Form«, med til alle Kunstværker, 61 selve 
Begrebet af Kunstværdi. Jeg kan dog ikke se andet, end 
at du derved opstiller en Dualisme i det Indhold, som 
et Kunstværk maa repræsentere. Harmonien bliver saa- 
ledes hverken Nøglen til Vinkælderen eller Proptrækkeren 
eller Bægeret, men noget, der hældes i Vinen, 
som mildner den eller spæder den. Men i det Øjeblik, 
man opstiller en saadan Tvehed i Indholdet selv, en 
Forskel mellem Indholdets »Hvad« og det »noget, som 
hører med«, saa forekommer det mig, at man svækker 
det første — og maaske det andet med: at man faar et 
Minus ind i Værdien, som umulig kan anbefales. Jeg 
nægter ikke, at du kan føre mange glorværdige Exempler 
af Verdens dramatiske og episke Poesi i Marken til 
Støtte for din Betragtning, men jeg benægter, at den 
Blødhed om Hjertet, som har bragt mangen stor Digter 
til at tilvejebringe en løjet Forsoning i femte Akt af 
Stykket, har været til Gavn for hele Stykkets Virkning 
og Alvor; jeg tror, at Tilbøjeligheden til at gøre alting 
klappet og klart inden Enden, som endog gør Slutningen 
af Odysseen saa udvortes arrangeret og mat, er noget, 
som Fremtidens Poesi maa vænne sig af med. Hvor 
der staar en Kamp mellem de bitre Sandheder og de 
søde Løgne, skal Kunsten tage Parti for de første og 
ikke hælde noget sødt ovenpaa det bitre, hvilket giver 
en vammel Smag. 

Du karakteriserer den Modsætning, jeg opstiller mel- 
lem Form og Indhold, som »skarp«. Ja, kan den være 
skarp nok for en Logiker? Er nogen Mediation mellem 
Begreberne af Form og Indhold berettiget? Er der ikke 
i den Formel: »Form og Indhold« noget af en syste- 
matisk Vane, som kan medføre, at man opfatter Formen 
ikke som en Overflade, men som Skrællen af et Æble, 
som man jo kan afskrælle og lægge ved Siden af det 
afskrællede Æble, saaledes at man har to Ting, der begge 

ere materielle? Skal man ikke distingvere ligesaa skarpt 
mellem Form og Indhold, som Mathematikerne disting- 
vere mellem Flade og Volumen, imellem hvilke to Slags 
Størrelser der ikke finder nogen Addition eller Subtrak- 
tion Sted? 

»Kunstnerens Selvopholdelsesdrift finder ikke Hvile i den 
blotte Form; den Higen efter Fred og Frihed, som fører 
til Kunstværkets Frembringelse, og som er Harmoniens 
Kilde, maa dog være rettet mod et væsentligt Indhold. 
Harmonien staar som et Gode, Kunstneren tragter efter« 
o. s. v.^ Du maa selv som Logiker bedre end jeg 
kunne dømme om, hvorvidt man er berettiget til at op- 
fatte Harmonien, naar dens Nødvendighed som 
Middel fuldkomment kan deduceres, tillige som 
nødvendig som Formaal. Har den Betydning som Kræf- 
ternes organiske Samordning til en fælles Virkning, 
hvorledes kan den da have nogen selvstændig Betyd- 
ning uden at modvirke eller svække sin egen Bestemmelse 
af en aktiv Samvirken af Kræfterne, uden at svække det 
rammende Slag, som er Værkets Enderesultat? — Men 
heller ikke psykologisk kan jeg indse, at du har Ret — 
endskønt det egentlig er paa dette Punkt, at din Tanke 
først overraskede og tiltalte mig. Den Higen efter Fred 
og Frihed, som du omtaler, og somr skal gaa ud paa et 
»væsentligt Indhold«, maa i ethvert Fald kaldes Religion; 
Harmonien bliver dig paa denne Maade Skelettet af en Gud 
eller Grundplanen af et Himmerig, Programmet til et »tu- 
sindaarigt Rige«. Men — Værdien af disse Begreber 
ganske ufortalt — saa tror jeg ikke, at de have Betyd- 
ning som ledende Magter for Kunstproduktionen. Kunst- 
driften er en Drift til at gøre sig fri for noget, der 

^ Lange havde begrundet Nødvendigheden af Enhed i Kunstværket 
og af Harmoni mellem dets Dele ikke blot ved, at Værket skal give 
os Æmnet »uden Spilde og Tab«, men ogsaa ved, at Kunstneren selv 
vil »frelse sin Sjæl«, O: frigøre sig fer det mangfoldige og tilfældige, 
der i det virkelige Liv klæber ved det værdifulde. Høffding sluttede 
heraf, at Kunstværkets Form maa være medbestemmende for Kunst- 
værdien, ikke være et blot Middel, men noget, der i og for sig har 
Værdi baade for Beskuer og Kunstner. — Lange polemiserer i sin 
Antikritik mod »Harmonien« i en anden Betydning end Anmeldelsens; 
Høffding tænkte paa den Overensstemmelse mellem Værkets Dele, der 
ikke kan undværes, selv hvor det gælder at fremstille Disharmoni og 
Ulykke; Lange polemiserer mod Harmoni i Betydning af Afrunding, 
fredelig Afglatten, lykkeligt Udfald. 

foreløbig binder, hæmmer, optager Kunstner-Menneskets 
aktive Kraft; Kunstværket er et »Excrementum« (i Lig- 
hed med Muslingens Perle, og naturligvis ikke i Ordets 
ildelugtende Betydning); den »Fred og Frihed«, hvorefter 
Kunstneren higer, er Fred for noget, Frihed for 
noget; og »det væsentlige Indhold«, hvorefter hans 
Stræben er rettet, er ham selv; han søger at tilveje- 
bringe status qvo ante i sin Sjæl, men kommer natur- 
ligvis — sig selv uafvidende — i høj Grad beriget ud 
af den hele Krise. Og hvad Beskueren, o: den naive 
Beskuer, angaar, saa er hans Udbytte ikke Harmonien; 
at erkende og forstaa den er Analytikerens Sag, som 
eftersporer Virkningens Midler. Naar du siger, at Per- 
sonligheden er Harmoni o. s. v., saa kan jeg efter mit 
Hiimør heller ikke tiltræde dette. Personligheden er et 
Væsen, hvis aktive Kraft er engageret snart hist, snart 
her, og som har et helt System af Opgaver for sig, der 
successivt skulle løses. Harmonien er Betingelsen for 
hans Virksomhed, hvorved det da bliver fuldkommen 
rigtigt, at hvor Betingelsen (Harmonien) svigter, der ind- 
træder Ulykke og Opløsning. Maskinen er, hvad Ma- 
skinen udretter; men den kan ikke udrette noget, uden 
at dens Hjul ere i indbyrdes Orden. En Maskine, som 
er i den fortræffeligste Orden, men som ikke har Ild 
under Kedlen og derfor staar unyttig hen, er et Nul, og 
den mest fuldendt harmoniske Personlighed er et Nul, 
naar han ikke har Ild under Kedlen og ikke arbejder 
paa bestemte Opgaver (hvilket Arbejde, som ensidigt, 
atter altid er en Forstyrrelse af Harmonien). 

Det forekommer mig saaledes, at din Betragtning 
mere angaar Ethiken end Æsthetiken eller rettere Kun- 
sten. Ethiken har ad Reflexionens Vej at gøre sig 
Virksomhedens Grundbetingelse (Kræfternes Samarbejde 
og harmoniske Forhold) bevidst og pligtmæssig at vare- 
tage den; Ethiken skal indse, at Kræfternes Harmoni 
ikke alene er conditio sine qva non for det enkelte Sub- 
jekts Virksomhed, men ogsaa for Samfundets, og skal 
derfor indprente Agtelsen for og Interessen for Harmoni 
som en Samfundspligt. Men Kunsten er naivere, mere 
ubevidst og mere genial. Den realiserer Harmonien som 
Middel — for denne og for denne og for denne specielle 
Opgave — bestandig i forskellige Skikkelser, og uden at 

den ene Harmoni egentlig kommer den anden ved — 
eftersom Opgaven, Formaalet, bestandig er nyt og for- 
skelligt. Opgaven er den at reagere, at gøre Jeget 
gældende ligeoverfor de Indtryk, som true med at tage 
det fangent, hvilken Opgave mere tilhører det ubevidste 
end det bevidste Sjæleliv. 

Kære Høffding, tag nu ikke denne velmente, men 
maaske meget naive Slump »Filosofi* ilde op! Den har 
ikke sit Udspring af Rethaveri, men af noget, der fore- 
kommer mig selv som Overbevisning. Jeg respekterer 
ganske dit store Forspring i abstrakt Tænkning, men da 
jeg paa min Maade ogsaa er den frie Tænknings Mand, 
saa tager du sikkert ikke ligefrem Diskussion ilde op. 

Lev vel! Og endnu engang hjertelig Tak! 

Din 

Jul. Lange. 

TIL C. PLOUGS 

Hr. Redaktør C. Ploug ! *'"»''«•> ^ *« ^°ff ^«77. 

Jeg skal se at faa Skizzerne flyttede; jeg haaber, det 
vil lykkes. — Det var mig en Overraskelse idag, da jeg 
modtog Indbydelsen til Mødet d. 12. Sept., at se, at der 
»antydedes« det Alternativ, at enten Indbyderne selv af- 
gjorde Sagen eller overlod til Udvalget at afgøre den. 
Jeg véd ikke, at Udvalget hal* nogen Del i Antydningen 
af dette Alternativ. For mit Vedkommende tilstaar jeg, 
at jeg er imod det, eftersom det i Virkeligheden ikke er 
et Alternativ, idet nemlig Udvalgsmedlemmernes Stemme 
er afgiven og er — eller kan være — bekendt. At hen- 
vise Sagen til Afstemning i Udvalget, er at henvise den 
til 9 Mænd, af hvilke de 5, Majoriteten, forud have er- 
klæret sig for Steins Udkast (Jacobsen, Admiral Bille, 
Grev Holstein, Rosenørn, Melchior). At stemme for Hen- 
visning til Udvalg er — at stemme for Steins Udkast. 
Nogle af Indbyderne vide maaske ikke dette; men vi, 
som vide det, synes mig at have den Pligt at sige dem, 
hvad deres Afstemning betyder. Men naar det vides af 
alle, falder jo det Alternativ rent bort; og vides det kun 
af nogle, medens andre ere uvidende derom, forvirres 
Betydningen af Afstemningen. 

^ i Anledning af Konkurrencen om Niels Juel-Monumentet. 

Har De aldeles opgivet den Tanke, som De i vor 
sidste Samtale varmt og uforbeholdent tiltraadte, nemlig 
at foreslaa at henstille Afgørelsen til Kunstakademiets 
Plenarforsamling? Jeg havde troet og haabet, at De 
vilde gøre Dem til Talsmand for denne Tanke. Jeg 
fandt det vel nødvendigt, at man maatte gaa tilbage til 
Indbyderne, eftersom Udvalgets Mandat med Hensyn til 
Bedømmelsen var sluppet op; men ingen af os kan dog 
mene, at Indbydernes Forsamling, hvor det gælder en 
kunstnerisk Dom, skulde være mere kompetent end den 
Forsamling, som allerede har stemt. Det forekommer 
mig ikke umuligt at faa Indbydernes Forsamling til selv 
at indse dette og at henstille Sagen til det eneste Sted, 
hvor der endnu kan være Tale om en højere Kompe- 
tence. Situationen har jo den Fordel, at man kan fore- 
lægge Akademiet Spørgsmaalet i en ganske simpel Form : 
Hvilken af de to Skizzer, Steins eller Bissens, finder De 
at egne sig bedst til Monument? Og hvorledes saa Aka- 
demiet ellers maatte stille sig til Sagen, kan det jo ikke 
godt lade være at besvare Spørgsmaalet. Jeg selv kan ikke 
med nogen Udsigt til Held stille dette Forslag, 1) fordi 
jeg er Embedsmand ved Akademiet, 2) fordi jeg sand- 
synligvis anses for Partigænger, 3) fordi jeg ikke har den 
fornødne Værdighed. 

Deres ærb. hengivne 

Jul. Lange. 

TIL CHR. RICHARDT (i Ørsted paa Fyen). 

Kære ^gainle^ Chr. Richardt! Kbhvn./i. Febr., im. 

Det var rigtig kært at faa din venlige Indbydelse til 
Ørsted, og jeg havde frygtelig Lyst til at modtage den, 
eftersom Erfaringen lærer, at Lejligheder skulle gribes 
ved deres Haartop. Men jeg har netop i dette Øjeblik 
faaet et Brev fra min Ven og Rejsefælle, Frants Schwartz, 
hvori han efter min egen Opfordring lægger en nøjagtig 
Timetabel for Rejsen herfra til Paris. Klokkeslettet for 
vor Ankomst til Paris er anmeldt for vore Venner der 
(Krøyer og Henningsen), som derfra skulle rejse med os 
sydpaa. Da jeg selv har gjort mig uhyre vigtig med 
for mine Rejsefæller at prædike Nødvendigheden af 

»ubrødelige og nøjagtige Aftaler«, vilde jeg til evig Tid 
komme til at staa som et Vrøvlehoved, hvis jeg nu 
svigtede. — Men jeg kommer nok engang! Jeg haaber i 
Spanien selv at lære at bære mig ad som en Grande 
d'Espagne. Jeg véd ellers ikke, om det karakteristiske 
for denne hæderlige Race af Medmennesker, der for- 
resten udmærker sig ved graa Knebelsbarter og meget 
lange Pipskæg, er det at staa af ved Aarup Station og 
opholde sig en Dag i Ørsted Præstegaard. Det maa 
være kedeligt for eder at huse saa mange Grander, efter- 
som deres Væsen skal være ligesaa stivt og afmaalt, som 
deres Æresfølelse er kilden. Farvel for denne Gang, 
kære Ven! Hils dig selv, Marie og dine Børn hjerteligst 

fra os alle her. 

Din 

Jul. Lange. 

TIL DR. PHIL. H. HØFFDING^ 

Kære Ven! Kbhvn., a. 29. okt. isis. 

Tak for din Kritik af min Bemærkning! Jeg har 
altid været genegen til at »gøre Bemærkninger« og 
trænger meget til Kritik. Dog har jeg egentlig ikke — 
i alt Fald i mit stille Sind — gjort Lessing nogen Uret; 
jeg har ikke opfattet hans Mening anderledes, end som 
du citerer og præciserer. Jeg har overhovedet ikke ment, 
at Lessing har taget fejl eller opfattet Sagen skævt. Jeg 
har blot ment, at hans Tranchering af Sagen har en 
foreløbig Betydning — hvad det jo rent formelt taget 
ogsaa næsten er en Trivialitet at bemærke. I mit Stu- 
dium af den kunstneriske Fremstilling af Mennesket 
tager jeg selv den Lessingske Distinktion til Udgangs- 
punkt. Jeg siger blot, at nu — for os senere,— er Op- 
gaven den: historisk og psykologisk at forfølge, hvor- 
ledes Menneskeheden gennem Kunsten har fremstillet 

^ Mundtligt eller skriftligt har Høffding anket over, at Lange ikke 
opfattede eller anerkendte Lessings »Laokoon« ret. I sit Svar kommer 
Lange saa til at give Grundtrækkene af sin Opfattelse af Billedkunst 
og Digtekunst, der udførligt udvikles i hans efterladte Skrift (»Menne- 
skefiguren i Kunstens Historie«, udg. af P. Købke, 1899, S. 495 ff. 
(»Slutning paa det hele«)). Hvad han i Brevets Efterskrift siger om 
Kants »Imperativ«, anser Prof. Høffding for fuldstændig træffende. 

det øjeblikkelige Menneske (hvilket er ^n hel særegen 
Kunsthistorie), og hvorledes Menneskeheden gennem 
Ordet har fremstillet Mennesket i det kontinuerlige 
Liv (hvilket er et særeget literærhistorisk Studium). Det 
forekommer mig, at i Forhold til dette forgrenede Dob- 
beltstudium, for hvilket der ligger et saa uhyre stort 
psykologisk og historisk Materiale, er Lessings Tanke 
alligevel foreløbig og formel, endskønt den har den 
uhyre Fortjeneste at være den ene rigtige Introduktion 
i Studiet. Nutids- og Fremtidsdigtningens største Opgave, 
at skildre Karakterens sande Kontinuitet gennem nok 
saa mange og nok saa store Brydninger — har Lessing 
egentlig leveret noget Realitets-Bidrag til den? Har 
han ikke påa sin Tids Vis villet levere en Regel for 
Digtere og Kunstnere, for at de ikke skulde bære sig 
avet ad ved at forvilde sig over paa hinandens Om- 
raade? Det kan være, at hans Tanke har havt sin 
Betydning som Regel; jævnfør, hvad Goethe fortæller 
om den Virkning, som »Laokoon« gjorde. Som Regel 
er Tanken vel nu til Dags gaaet os over in succum 
et sangvinem; for en virkelig indholdsrig Poesi eller 
Kunst er en saadan Regel kun et Stød, der har øje- 
blikkelig Virkning, men derefter glemmes. Lessing har 
jo kun udtalt, hvad Poesi og Kunst, hvor de arbejde 
sundt, af sig selv maa gøre. Jeg tror, at hans Tanke 
har en langt større Betydning for Videnskabens Ud- 
vikling, naar man lægger dens Konsekvenser an paa det 
historisk givne Stof. Da stiller det sig for mig saaledes, 
at Menneskeheden allerede for lang Tid siden har op- 
naaet, hvad den overhovedet kan opnaa, i den kunstne- 
riske Fremstilling af Mennesket i Øjeblikket, medens den 
endnu har et uendeligt Arbejde tilbage for at lære virke- 
lig at forstaa Menneskelivets Kontinuitet, det, som kun 
Ordet kan fremstille. Medens vi, hvad Billedkunsten 
angaar, bestandig skue tilbage til de gyldne Tider (An- 
tikens og den moderne Humanismes) og — efter min 
Mening — tage den Sandhed til Indtægt, at disse Kun- 
stens gyldne Tider aldrig komme mere igen, skue vi 
fremad med Hensyn til det, som Ordets Kunst kan 
præstere, og anerkende ingenlunde, at det, som Fortidens 
store Digtere have givet os, er uovertræffeligt, netop 
hvad Kontinuiteten i Karakterskildringen angaar, men 

føle, at de tværtimod allesammen i denne Henseende 
vare rent naive og mythologiske, til Trods for alle deres 
geniale Glimt og deres dejlige maleriske Glans og 
plastiske Kraft. Jeg har engang udført denne Tanke 
paa en Forelæsning og har lagt den til Grund for et 
komparativt Studium af Kunstens Fremstillinger af Men- 
neskeskikkelsen, som volder mig den største Glæde ved 
sit rige Indhold og den største Sorg ved det Misforhold, 
hvori dets Rigdom og Fylde staar til min Tids og mit 
Livs Korthed. »Kunsten er lang« (d: Kunsten har ført 
et saa langt Liv), »og Livet er kort«. 

Din hengivne 

Jul. Lange. 

Danner saa alligevel ikke Kants Tanke et Analogon? 
Jeg vilde gerne være rigtig forstaaet af dig i denne Sag 
og gerne selv forstaa Sagen rigtig. Er Kants Imperativ 
ikke en Leveregel af samme Art som Lessings Kunstregel ? 
Er der ikke den forbistrede Omstændighed ved begge de 
to Regler, at man for reelt at gennemføre dem — 
Lessings i Poesien, Kants i Livet — skal være fuldendt 
Psykolog? 

TIL MALEREN AXEL HELSTEDi. 

Kære Hr. Melsted! **"'"'' *« ^^^ ^"^^ 

Tag mig ikke følgende ganske fortrolige Bemærkninger 
ilde op! Trænger ikke De, som virkelig har saa meget, 
og saa meget godt, af det indvortes i Kunsten, til 
nogle eftertrykkelige Studier af det udvortes, af men- 
neskelig Form, af Karakteren af allehaande forskellige 
Overflader, af Luftperspektiv osv.? Vilde det ikke være 
rigtigt og godt, efter at De nu — som De selv har be- 
mærket — afslutter en Del af Deres Kunstnerliv, idet 
De gaar over til et nyt Afsnit, at begynde dette med 
paany at gaa lidt i Skole, naturligvis hos Dem selv, men 
saaledes, at De foreløbig opsatte lidt at male Billeder for 
helt at ofre nogen Tid til at gøre Studier. De er jo 
saa ung endnu, og jeg har faaet den Forestilling — jeg 
véd ikke, om den er rigtig, — at De er saaledes stillet, 

^ efter at Lange havde set hans store Billede: Phaeton. 

at De bedre end mangen anden har Raad dertil. Med 
al virkelig Agtelse for den Alvor, iiTonned l>eres store 
Arbejde er behandlet, c^saa i det rent knnstneriske, fore- 
kommer det mig d<^ at De eflerliaanden knnde komme 
ind paa at give os en vis skyggeagtig Kunst hvori der 
vel kunde være meget smukt i det sjælelige, men hvori 
der vilde fattes en vis kraftig, bestemt karakteristisk og 
sand Legemlighed, som det synes mig, at Kunsten ikke 
tør savne. Jeg er overbevist om, at De ikke ved at 
stræbe henimod dette Formaal vilde tage Skade paa 
Deres bedste Egenskaber, med hvilke jeg og mange have 
megen SympathL 

Der ser De, hvad der følger af at indbyde Kritiken; 
den bider sig fast Men jeg udtaler i Sandhed ikke 
denne Mening for at være Skolemester, men fordi den 
har paatrængt sig mig, og fordi jeg tror, at den i alt 
Fald er værd at overveje. 

Deres ærbødigst hengivne 

JuL Lange. 

TIL CHR. RICHARDT i Ørsted . 

Kære Richardt! *'"^' ^^ ^"^ '«" 

Dette Brev maa inddeles i forskellige Dele: 
a) Officielt: Paa Kunstakademiets Direktørs samt 
mine egne Vegne skulde jeg have Hr. Pastoren paa det 
allermest indtrængende og indstændige anmodet 
om, at Deres Velærværdighed ved en Henvendelse til de 
9 Muser, som hyppig antages at gæste Ørsted Præste- 
gaard, gunstigst vilde udvirke en Sang, nøjagtigere to 
Sange, til Akademiets Aarshøjtid d. 31. Marts. (Du maa 
endelig ikke sige Nej, kære Richardt, da vi virkelig 
trænge i højeste Grad til gode Sange og ikke ane, hvor 
vi skulle faa dem fra, hvis du svigter os). Af merbe- 
meldte Sange skulde den første i Særdeleshed — ifølge 
ældgammel Skik i Danmark — være henvendt. til Aller- 
højstsamme, som møder til Festen; den anden, som 
slutter Højtideligheden, mere gælde den danske Kunst' i 
Almindelighed og saa at sige aabne Udstillingen. Du 
kan ikke nægte, at der er noget smukt ved Opgaven, 

hvad? Den eneste gode Sang, vi have fra gammel Tid, 
er en af Constantin Hansen; men den have vi nu slidt 
paa saa tidt, og den er dog kun af en Dilettant. Vi have 
ogsaa en af en af de gamle Mestre, nemlig Henrik Hertz; 
men den har aldrig været meget ung og er med Aarene 
bleven aldeles stivbenet. Honoraret er glimrende, det 
bestaar i en Takskrivelse fra Akademiet, som du natur- 
ligvis sætter mere Pris paa end noget smudsigt Mam- 
mon; et Hæderskort til Udstillingen faar du naturligvis 
ogsaa. Men af allerstørste Vigtighed er det, at vi faa dit 
gunstige Tilsagn snarest muligt, eftersom det Konge- 
lige Akademi for de skønne Kunster ellers ligger i et 
Fedtefad og ikke véd, hvad det skal gøre. Sangen synges 
af et Kor af Kunstnere (Foreningen af 18. Novbr.); jeg 
tror, at man for det meste finder Udførelsen god; men 
Melodierne maatte vel vælges blandt dem, som hurtig 
kunne indøves. 

Det Kgl. Akademi for de skønne Kunster, 10. Marts 1881. 

Efter Direktørens Ordre 

Jul. Lange. 

b) Letterstedtsk: Skriver du saa ikke snart en Af- 
handling til os? Prosaen er en forfriskende Afvexling 
fra Versene! Æsthetiken skal ikke rent foragtes for 
Poesien! Tal et kraftigt Ord til Svenskere og Nord- 
mænd! Hvilken herlig Ro i Præstens Studerekammer ! 
Frederik Bajer er altid villig, men — — . Overse for 
Himlens Skyld ikke disse Linier! 

Paa Redaktionens Vegne 

J. L. 

c) Privat: Vi have det godt og haabe at høre det 
samme fra eder. Venlig Hilsen til Marie og Pigebørnene! 

Din hengivne 

Jul. Lange. 

TIL VICTOR RYDBERG (i G6teborg)i. 

Hr, Dr. Victor Rydberg ! ^'""'« ' ^ ^p'- ^^" 

Deres Brev af 3. Marts, som det var mig en virke- 
lig Glæde at modtage, giver mig Anledning til at hilse 
mere direkte paa Dem, end det blot kan ske ved Til- 
sendelsen af en Piece. Jeg kan vistnok ikke tilegne mig 
alt, hvad De siger om mine Smaaskrifter, men vilde gerne 
beholde Rosen for Sundhed. Det er for det første en 
god Ting at være sund; men det er bedre endnu, om 
man kan meddele Sundhed i Tanke og Anskuelse. 
Selv om det kun er paa et meget begrænset Omraade, 
tjener man dog derved, hvad der er godt. Det er der- 
for meget styrkende at høre det anerkendt af ien Dommer 
som Dem. 

Jeg havde dengang netop læst' Deres Afhandling om 
Sibyllinerne og Voluspå (I), og mine nærmeste ville kunne 
vidne om, hvor stærkt jeg har følt Deres Overlegenhed 
som Forfatter ved at finde denne Afhandling indbunden 
sammen med min egen. Deri var der mig dog intet 
uventet. 

Først senere har jeg læst Bangs Afhandling og Bugges 
nye. Bugge kender jeg noget personlig, og foruden min 
Hengivenhed for hans Person har jeg altid beundret 
hans Lærdom og Kombinationsevne. Jeg er vistnok slet 
ikke kompetent til at dømme i disse Sager. Jeg tvivler 
ikke om, at han i sin Afhandling har givet reelle Bidrag 
til en videnskabelig Forstaaelse af den nordiske Mytho- 
logi. Dog forekommer det mig, at han ikke bruger 
Tøjlen tilstrækkelig til sin uendelig frodige Kombina- 
tionsgave og ikke anvender den efter gennemtænkte 
Principer. Jeg tror, at den komparative Forskning ikke 
har Lov til at gribe fat i andre Træk end dem, som 
paa det Sted, hvor de findes, ikke have nogen tilstrække- 
lig og naturlig Forklaring (ratio sufficiens). Naar der 
f. Ex. siges om Ran, at hun udspænder et Net i Dybet, 
saa er det efter Rans hele Betydning meget praktisk og 
fornuftig gjort af hende; hvorfor skal det forklares af 
en Misforstaaelse af et Sted i Gud-véd-hvilken latinsk 

^ Lange havde sendt ham et Særtryk af sin Afhandling: »Skulptur- 
fund i Pergamum« (i »Nordisk Tidskrifl«). 



48 

Text: Aranea casses in al to suspendit^? I Methoden 
er den fortræffelige Bugge her ikke kommet ud over det 
Finn-Magnusenske Standpunkt. Og hvorfor skal Friggs 
Graad over Balders Død forklares af Marias Graad over 
Jesu Død? Have Mødre ikke altid grædt over deres 
døde Sønner? 

Undskyld disse Strøbemærkninger, som ganske natur- 
lig faldt mig ind, da jeg netop tilskrev Dem. 

Med Højagtelse Deres ærbødigste 

JuL Lange. 

TIL CAND. MAG. KR. NYROPl 

Hr. cand, mag. K. Nyrop ! ^^^'"'' ^ ^^^^- ^««^ 

I Anledning af en Forespørgsel fra Prof. Sick om, 
hvilken Personlighed der menes med Navnet la belle 
ferroniére, er jeg kommet til at tænke over, om der 
ikke fra Franskmændenes egen Side skulde være en 
Misforstå aelse med Hensyn til Ordets Anvendelse om Leo- 
nard© da Vincis bekendte Portræt i Louvre. 

. I Louvre-Kataloget af 1878 hedder det i Beskrivelsen 
af Billedet: Elle porte des cheveux lisses et sur le front 
un bijou retenu par un cordonnet qui lui a fait donner 
le nom de la Belle Ferroniére. 

Jeg ser nu vel, at Ordet ferroniére foruden den 
egentlige Betydning: Isenkræmmerkone ogsaa paa Fransk 
bruges i Betydning af en egen Slags Pandesmykke. Men 
det forekommer mig besj'^nderligt, om man oprindelig 
skulde have benævnet Leonardos Portræt: det smukke 
Pandesmykke, da det, som alle ville indrømme, fore- 
stiller en smuk Dame, og det vilde være smagløst, ja 
ligefrem uartigt mod Damen, om man skulde have be- 
nævnet hendes Portræt efter hendes Smykke og henført 
Ordet smuk til dette og ikke til hende. Jeg nægter 
ikke, at Billedbenævnelser hyppig bero paa, at man 
sætter pars pro toto; men i dette Tilfælde synes det 
mig lidet sandsynligt og næsten nødvendigt at maatte 

^ »Edderkoppen udspænder sit Net i Højdent om den til Edder- 
kop forvandlede Aranea, af Virgils Skrift »Om Landbruget«. ' nu 
Prof. ved Universitetet. 



49 



involvere en — ganske umotiveret — nedsættende Kritik 
eller Ironi over den fremstillede Dame selv. 

Skulde Sagen ikke forholde sig saaledes, at Ordet 
ferroniére's Betydning af Pandesmykke har sin Oprin- 
delse af selve Leonardos Portræt? Saa vilde altsaa 
Benævnelsen la belle ferroniére om dette oprindelig be- 
tyde »Den smukke Isenkræmmerkone«, og saa vilde 
»une ferroniére« i Juveler-Betydning betyde et Smykke, 
udført efter det Forbillede, som Portrættet angiver? Det 
er jo kun en Gætning, men den tilvejebringer dog nogen 
rimelig Forbindelse mellem de to ellers ganske forskel- 
lige Betydninger af »ferroniére«. 

Jeg overser herved ikke, at Portrættet, der uden al 
Tvivl henhører til Leonardos Ophold i Milano før 1499, 
efter al Sandsynlighed slet ikke forestiller nogen Isen- 
kræmmerkone. Men det kommer jo herved ikke an paa, 
hvad hun i Virkeligheden har været, men, hvad hun i 
Frankrig — maaske først en god Tid senere — er bleven 
anset for. Og der synes jo i Frankrig at have dannet 
sig en Tradition om, at hun har været en af Frants I's 
Elskerinder, hvilket hun ikke kan have været. 

Det skulde interessere mig ved Lejlighed at høre 
Deres Mening om denne lille Sag og især om det Spørgs- 
maal: om »ferroniére« i Betydningen Pandesmykke kan 
paavises i en ældre Tid end henimod 1520; thi deraf 
afhænger jo mit Forklaringsforsøg. 

Deres ærbødigst hengivne 

JuL Lange. 

TIL SAMME. 

Kære Hr. Nyrop ! *'"*^" ' « ^*^'''- ^««^ 

Jeg ser idag, at jeg kunde have sparet mig hele min 
Visdom med Hensyn til Ordet »ferroniére«, eftersom Littré 
i sit store Lexikon har netop den samme Opfattelse, jeg 
antydede, — og han maa vel gælde for den største Au- 
toritet. 

Deres ærbødigste 

Jul. Lange. 

Jul. Lange: Breve. 4 

TIL A. F. KRIEGER^ 

T7 u n u ' j f IKbhon., Slutn. af 1884.1 

Kære Hr. Gehejmeraad! nrUag Aften. 

Det er desværre heller ikke idag, med den Tid, jeg 
har havt til Raadighed, lykkedes mig at finde Scavenius's 
Kilde. Den er maaske endnu vanskeligere at finde end 
Nilens Kilde, da denne dog sikkert existerer, hvilket kan 
være tvivlsomt angaaende Scavenius's. 

Jeg har gennemgaaet den senere halve Snes Bind af 
»Zeitschr. f. bild. Kunst«, men ikke fundet nogen saaledes 
konstrueret Konkurrence. Af Konkurrencer, der tydelig 
ikke ere saaledes konstruerede (navnlig m. H. t. de 
konkurrerende Kunstneres Deltagelse i Juryen), skal jeg 
nævne følgende 11: 

1. Den tyske Rigsdagsbygning i Berlin, . . . osv. [Byg- 
ninger og Monumenter i forskellige europæiske Byer]. 

Deres 

JuL Lange. 

TIL DR. PHIL. O. MONTELIUS (i Stockholm). 

Kære Yen ' Kbhvn., 9. okt. isss. 

m 

. . . Vor Videnskabs Lys og Blomst, Prof math. H. Zeu- 
then, har skrevet et Værk om »Keglesnitslæren i Oldtiden« 
(Videnskabernes Selskabs Skrifter). Jeg har opfordret Dr. 
J. L. Heiberg (Udgiver af de græske Mathem atikeres Skrifter) 
til at anmelde Værket i Letterstedts Tidsskrift; han maa 
antages at være den eneste i Danmark, som er trængt 
længere ind i Værket end til Titelbladet. Han har lovet 
det, og jeg har forestillet ham, at Tidsskriftets Læsere 
ikke kunne antages at have Smag for Keglesnit i raa 
Tilstand, især naar de have henligget siden Oldtiden og 
derfor maa antages at være blevne noget tørre, og at 
han derfor maa servere dem paa en eller anden fordøjelig 
Maade, heller ikke være for lang. Jeg haaber, at du bil- 
liger dette. 

Din hengivne 

JuL Lange, 

^ i Anledning af Arkitektkonkurrencen om Kunstmuseumsbygningen. 

TIL FORFATTEREN OTTO BENZON. 

Kbhon., 26.0kL 1886. 

Højstærede Hr, Otto BenzonI 

Jo det ved Gud, at jeg synes, at Th. Niss's Vinter- 
billede, hvorom Deres Brev handler, er et smukt Billede : 
den danske Vinter fra den elskværdigste Side, frisk og 
munter at spasere i, og gengivet, som Niss gerne gør det, 
paa en egen storladen Maade. Det er nu min Mening. 

Deres ærbødigst forb. 

Jul. Lange. 

TIL MALEREN VIGGO JOHANSEN ^ 

Kære Johansen! ^'""'" ^2.*/^°«- ^««7- 

Enhver maa jo indrømme, at Ideen er glimrende, og 
at det vil skænke dit Maleri en uforlignelig Charme, naar 
man ser Karl Madsen og mig kritisk opsluge hinanden 
som de to bekendte Haj fisk, af hvilke kun Halerne blev 
tilbage. Men du er dog vel aldrig nogen Forræder? Er 
det maaske din Mening at fremstille os under en »komisk 
Synsvinkel« — som sal. Rasmus Nielsen vilde have sagt — 
og at lade din Pensel tage en satirisk Flugt? — — Nej,, 
nej, det vilde én Pensel ikke vove imod to Penne. 

Jeg kommer over til dig for at tale om Planen; men 
jeg udbeder mig i hvert Fald forud, at der ikke bliyer 
Tale om langvarig Stillesidden for mig, eftersom mit Hel- 
bred vilde lide derunder. En rask, genial Opfattelse — 
nogle Penselstrøg — Lynglimt 

Din hengivne 

Jul. Lange. 
TIL SAMME. 

Kære Johansen ! ^'•*'«^ ^^'■»«" 

Det lykkedes mig altsaa ikke at komme til dig i 
Aftes. Jeg havde saa mange aktive Forretninger^ igaar, 

* der vilde male et Afleninteriør med Portrætfigurer (se « Breve fra 
Jul. Lange« S. 230). 

^ lige før Langes Grækenlandsrejse. 

at det var mig ganske umuligt at faa Tid tilovers for en 
saa passiv som at staa Model. Nu maa du endelig ikke 
opfatte denne Forsømmelse som Utaknemlighed ; jeg regner 
mig det sandelig baade til Ære og Fornøjelse, at du vil 
have mig med paa et Billede. Og du maa paa ingen 
Maade udslette det, du har begyndt, men tværtimod gøre 
det færdigt paa Inspiration og Erindring, som altid for- 
skønner (ligesom kold Kaffe). 

Venligste Hilsener fra Falderebet til dig og din Hustru 
saavel som til Madsens. 

Din hengivne 

Jul. Lange. 
TIL TVILLINGSØNNERNE. 

Kære Drenge ! venemg, 12. Febr. issi. 

Jeg rejste fra Munchen Onsdag Morgen over Innsbruck 
og Brenner-Pas til Verona. Begyndelsen af Rejsen mellem 
Bjergene i Tyrol var smuk og vilde have moret jer meget; 
siden blev det daarligere Vejr og desuden jo tidlig mørkt. 
Jeg besluttede at blive Torsdag Formiddag over i Verona. 
Da jeg stod op om Morgenen, var det stærkt Snefog; alt 
var bedækket med et tykt Lag, og Marmorstatuerne paa 
Torvene stod som med Huer af Isbjørneskind. Alligevel 
fik jeg mig set godt om i Kirkerne og paa Galleriet og 
saa' mange skønne og mærkelige Ting. Om Aftenen sneede 
det igen stærkt, og da jeg KL henad 9 kom til Venedig, var 
der faldet saa meget Sne som ikke her i mange Aar. Det 
passer kun daarlig til Venedig. Igaar (Fredag) var det 
dejligt Vejr, temmelig koldt, dog ikke som en Vinterdag 
i Norden, desuden klart og fint Solskin, men der laa 
Sne allevegne. Jeg brugte dog Dagen rigtig godt. Men 
det var vanskeligt at faa den fornødne Motion og varme 
Fødder; derfor besluttede jeg at bestige St. Aiarcuskirkens 
Klokketaarn (over 300 Fod). Da jeg kom til Vagten i 
Porten og vilde betale de regelmæssige 15 Centimer for at 
komme ind, viste de mig en Plakat fra Øvrigheden, som 
bestemte, at én alene ikke maatte gaa op i Taarnet, man 
skulde mindst være 2, fordi en Mand for et Aarstid siden var 
sprunget ned deroppefra og havde taget Livet af sig. Da 
jeg saa gik ud paa Pladsen igen, meldte der sig strax 

en lang Dreng og spurgte, om han ikke skulde følge 
med mig; han holder Vagt dér for at tilbyde sin Led- 
sagelse. Saa tog jeg ham med op og opnaaede at faa 
Motion og varme Fødder og tilmed en dejlig Udsigt over 
Byen og det omgivende Hav. Ja Venedig er rigtignok 
noget af det forunderligste og beundringsværdigste, man 
kan se, og I vilde more jer ganske umaadelig ved at 
færdes her omkring over Broer, under Broer, paa Gader 
og Kanaler. 

Vær endelig flittige og energiske, kære Drenge, og skriv 
mig til, hvorledes det gaar i Skolen! 

Fader. 
TIL SAMME. 

Kære Kai ! Athen, 12. Marts 1887. 

Tak for dit Brev af 27. Febr., som jeg hentede her 
paa Posthuset igaar! Jeg blev meget glad over det, som 
jeg altid bliver over eders Breve; men det var saa kort. 
Kunne I ikke faa Pennen lidt bedre paa Glid^ I maa 
huske paa, at det netop er de smaa Ting, man allermest 
trænger til at høre, naar man er i lang Frastand. 

Hertil kom jeg i Onsdags Morges. Dr. Jørgensen og 
jeg rejste fra Brindisi til Korfu Natten mellem Søndag 
og Mandag og vare i Korfu Mandag omtrent Kl. 11. Der 
var meget morsomt og aldeles forskelligt fra det vestligere 
Europa: mange orientalske Dragter og Manerer, desuden 
en dejlig Natur. Vi skulde egentlig have sejlet med et Damp- 
skib ind igennem den korinthiske Bugt, men der var 
intet; saa gik vi med en meget stor østerrigsk Damper 
syd om Morea. Det varede fra Kl. 7 Mandag Aften til 
Kl. 6 Onsdag Morgen, da var vi i Piræus. Om Tirsdagen, 
saa' vi fra Søen til højre Zante og til venstre Vestkysten 
af Peloponnes. Vi sejlede en lignende Vej som Telemachos, 
da han drog fra Ithaka til Kong Nestor i Pylos, men vi. 
standsede ikke i Pylos. Vi kom endnu ved Dagslys om 
de 3 sydlige Forbjerge, sidst imellem Kythere og Kap 
Malea. — Da vi gik op paa Dækket næste Morgen, vare 
vi allerede inde i Bugten ved Athen, saa' Ægina og Sa- 
lamis og kom efter en halv Time til Piræus. Vi havde 
gjort flere Bekendtskaber paa Dampskibet: med en græsk 

Købmand, en FranciskaDermunk fra Slavonien og en ung 
tysk Naturforsker, der hed Oertzen. Med ham kørte vi i 
en Droske fra Piræus til Athen, omtrent en Times Kørsel, 
og tog ind i Hotel d' Athenes, hvor vi bo meget godt. 

Jeg havde sikkert ventet, at der havde været Brev 
til mig, men jeg maatte have Taalmodighed til næste Dags 
Aften: det gaar langsomt her. Vi gik naturligvis strax 
op at se Akropolis, hvilket var overmaade dejligt, baade 
hvad Kunst og Natur angaar. Men det bliver vanskeligt 
at skaffe eder ea Sten fra Parthenon, hvis det ikke skal 
være et helt vældigt Bygningsstykke ; thi alle Stykkerne, 
de dejligste Kapitæler osv., fra Midtpartiet af Templet 
ligge imellem hverandre til begge Sider efter Krudtexplo- 
sionen 1687. Hvordan her ellers ser ud, kunne I erfare 
af >Le Roi des Montagnes«, det ligner meget godt. 

Farvel, kære Drenge; hils Moder, Bibbe og Jens og 
skriv ret flittig og meget! 

Fader. 
TIL SAMME. 

Athen, 21. Marts 1887. 
Kære Drenge! Mandag Morgen. 

m 

Det er nu forfærdelig længe siden, jeg har hørt fra 
eder, jeg længes naturligvis meget efter at høre hjemme- 
fra. Igaar, Søndag, var hele Expeditionen en Tur ud til 
Pentelikon, det Bjerg, der ligger nord for Athen, med de 
store Marmorbrud, hvorfra Marmoret til alle Oldtidens 
Templer her og mange Nutidsbygninger er kommet. Det 
er omtrent 3500 Fod højt. Det var en prægtig Tur. Vi 
kørte ud i to Vogne, en Tur omtrent som til Skodsborg 
(af Længde). Saa holdt vi Rast ved et Kloster — som 
laa dejlig i Bjergene med store, høje Træer (Sølvpopler) 
i Nærheden og Olivenskove udenom — og spiste Frokost 
i det frie, liggende paa Jorden eller siddende paa en Træ- 
stub. Derpaa gav vi os til at bestige Bjerget, hvilket var 
trættende og besværligt, da Stien laa helt fuld af Marmor- 
skærver. Men op gik det. Jeg var kommet lidt forud 
for de andre, og ved en Deling af Stien gik jeg uden 
videre til højre; de andre, som ikke lagde Mærke dertil, 
gik en anden Vej. Jeg kom op paa en Top, forresten 
ikke den allerhøjeste, hvor der var overordentlig dejligt. 

Der var netop Stenbrudene fra Oldtiden, nu for en Del 
beklædte med store Puder af Slyngplanter og med en 
uforlignelig Udsigt over Sletten forneden og Bugten, Hy- 
mettos til venstre, Parnas til højre, Ægina og Salamis i 
det Qerne. Jeg gav mig god Tid til at se paa alt dette, 
inden jeg gik ned fra min Top, og da jeg en Timestid 
efter kom ned, hvor Stierne delle sig, fandt jeg naturligvis 
ingen der. Saa vilde jeg gaa til Vognene, hvor vi skulde 
samles. Den første Del af Tilbagevejen var meget utvivl- 
som ; men længere fremme mærkede jeg, at jeg var gaaet 
fejl. Det var godt for mig, at jeg for det meste kunde 
se Lykabettosbjerget, som ligger lige udenfor Athen og 
er meget kendeligt paa sin Spids. Det var det eneste, 
jeg havde at gaa efter, og saaledes kom jeg næsten Halv- 
vejen tilbage til Athen, før min Vej krydsedes med den, 
som vi vare kørte ud ad. Nu gik jeg den lange Vej til- 
bage til Klosteret og var dødtræt. Vognene holdt der 
ganske rigtig, men det øvrige Selskab var borte. Jeg fik 
kaffe og Likør i Klosteret at styrke mig paa og krydsede 
saa omkring i Nærheden for at finde de andre. Jeg for- 
søgte at tale Fransk med en Præst, jeg mødte, som spa- 
serede med en Bonde (i glimrende Nationaldragt), men 
ingen af dem kunde det; siden fandt jeg ved Klosteret 
en Betjent, som kunde tale lidt Fransk, ellers havde jeg 
aldeles ikke kunnet meddele mig til nogen. Det begyndte 
åt blive nær ved Solnedgang og jeg tænkte allerede paa at 
skaffe Fakler for at lede efter de andre, da Fortroppen 
endelig viste sig i Skikkelse af den unge Arkitekt Kamp- 
mann. De vare endnu mere trætte end jeg. Saa fik de 
andre Kaffe og Likør, og vi kørte tilbage. Om Formid- 
dagen fandt vi paa Vejen en Skildpadde, der var større, 
end jeg havde tænkt det muligt, en halv Alen lang. Idag 
Skal vi paia fine Visitter, op til Premierministeren Trikupis 
og til Kultusministeren Moretas; den sidste har jeg før 
truffet hernede og vexlet Visitkort med. Saa skal de 
andre op til Kongen; dér kan jeg ikke være med, fordi 
jeg ikke har faael mine sorte Klæder og mit Kors med; 
men jeg bryder mig ikke videre derom. 

Farvel, kære Drenge — vær flittige og flinke! 

Eders 

Fader. 

TIL SAMME. 

[Athen] Mandag Aften. 

Kære Kaj! 28. Marts mi. 

Uagtet jeg skrev til dig og Frederik igaar Morges, 
skriver jeg igen i Aften, udtrykkelig for at takke dig for 
dit sidste Brev af 20. Marts, som er det fyldigste og 
bedste, jeg endnu har faaet fra jer. Jeg hentede det i 
Eftermiddags paa Posthuset, og det gjorde mig megen 
Glæde. 

Jeg har faaet endnu et Par Marmorstykker fra Akro- 
polis, men ikke saa gode som det første. Imorgen, naar 
vi begynde paa vor Tur til Peloponnes, skal jeg nok 
sarole videre ind til jer. Jeg har ogsaa købt et Par an- 
tike Sølvmønter hernede, en af den allerførste Mønttype 
i Verden (Skildpadden fra Ægina), en smuk fra Alexander 
den store, en meget gammel Athenienser og en køn Si- 
kyonier, som jeg vil forære jer, hvis I ere gode. 

I denne Eftermiddag var jeg oppe paa Akropolis. Der 
sværmer idelig Rovfugle omkring deroppe : engang imellem 
en Ørn højt i Luften, ellers mest Høge, som der bor 
mange af i Muren udenpaa Klippen; forresten mange 
sorte Ravne. Desuden sætte Drengene i Athen en Mængde 
Drager op. 

Igaar var jeg sammen med Dr. Sophus Muller paa et 

langt Besøg hos den berømte Udgraver Dr. Heinrich Schlie- 

mann, som er uhyre snurrig. 

Din 

Fader. 
TIL A. F. KRIEGER 

Kære Hr, Gehejmeraad ! '^'"^*'«- *-^*' '**7'- 

Vil De unde mig den Fornøjelse i Anledning af den 
4, Oktober at modtage de vedlagte 4 Blade Fotografier, 
som alle forestille den berømte Hermes-Statue af Praxi- 
teles i Olympia? Jeg er overbevist om, at Deres Syn, 
om det end ikke er saa godt, som det kunde være, vil 
være tilstrækkeligt til at skaffe Dem Fornøjelse af dem. 
Det fine ved Fotografierne bestaar ikke alene deri, at de 

* da Krieger fyldte 70 Aar. 

ikke ere i Handelen, men ogsaa deri, at de ubetinget ere 
de bedst lykkede Afbildninger af det udmærkede Kunst- 
værk, som overhovedet forefindes. De bleve tagne under 
vor lille »Expedition« til Grækenland i afvigte Foraar efter 
Originalværket i Olympia, hvor det dengang stod opstillet 
paa en provisorisk Plads og med Tov om Livet, men i 
et langt bedre Lys, end det vil faa paa den Plads, som 
er bestemt for det. Fotografen var vor Rejsefælle Arki- 
tekt H. Kampmann, som ved disse Fotografier har for- 
tjent Udødeligheden, selv om han ikke kommer til at gen- 
opføre Kristiansborg. 

Med Hi^agtelse 

Deres hengivne 

Jul. Lange. 



TIL MALEREN VIGGO JOHANSEN. 

Kære Johansen! Kbhvn., i. Marts ms. 

Tak for Underretningen^! Nu bliver Spørgsmaalet 
blot, hvor mange af dine Dollars der tilfalder mig. 
Det maa dog vel betragtes som givet, at Harrison har 
købt Billedet for at kunne hænge mit Portræt op -paa 
sin Væg — hvorfor ellers, maa jeg spørge? Har man Lov 
til saadan at sælge sine Venner i Partier paa ^/i Dusio 
(å 4500 fes.) til den anden Side af Atlanterhavet? Er en 
saadan Handel med »Sjæle« i Overensstemmelse med Nu- 
tidens Moral? Var det ikke Danmark, som først blandt 
alle Stater afskafiede Slavehandelen? Saaledes lærte jeg 
i min Barndom i Fædrelandshistorien — og nu skal jeg 
selv opleve at blive solgt!! — »Jeg er og bli'er Indig* 
nationens Mand!« (Drachmann). Gennemtrængt af slige 
Følelser forbliver jeg med min bedste Lykønskning 

din hengivne 

Jul Lange. 



^ at Billedet, der omtales S. 51 — 52, var solgt til Mr. Harrison i 
Philadelphia. 

TIL C. PLOUG. 

Kære Hr. Dr. C. Ploug! '^^^^"' ^^<"''' ^««« 

Tør jeg spørge Dem, om De skulde være i Stand til 
med Sikkerhed at opgive for mig, paa hvilken Dag i 
Aaret 1850 — jeg formoder, i Maj Maaned — det var, at 
Konkurrencen mellem Bissens Skizze af Landsoldaten og 
Jerichaus Skizze af Thor til Fredericia-Monumentet blev 
afgjort. Jeg har søgt Oplysning derom i flere af Aar- 
gangens Blade, ogsaa i »Fædrelandet«, og hos enkelte Per- 
soner, der ellers maa antages for velunderrettede, men 
forgæves. Jeg vilde ogsaa være Dem taknemlig for lidt 
nøjere Meddelelser om denne Konkurrence: hvorledes 
Juryen var sammensat, hvad der foregik i Forsamlingen 
osv., hvis De maatte huske det. Jeg forudsætter, at De 
selv har deltaget. 

Den eneste Mand, jeg erindrer at have hørt tale om 
denne Begivenhed, er min Morbroder F. Paludan-Muller, 
som deltog i Juryen. Men hvad jeg husker fra ham, er 
kun lidt. Og Sagen har saa megen Betydning for vor 
Kunsts Historie, at dens Spor ikke bør udslettes. 

Med Højagtelse 

Deres 

Jul. Lange. 

TIL SAMME. 

Kære Hr. Dr, C. Ploug ! ^^^^^' ^^- *'«'■'* '««« 

Idet jeg takker Dem meget for Deres Brev og Oplys- 
ning, beder jeg Dem om Undskyldning for at have voldt 
Dem en Ulejlighed, der jo kunde være undgaaet, hvis jeg 
havde havt Øjnene bedre med mig. Jeg har ikke havt 
Lykken med mig; thi jeg forsikrer Dem, at jeg har an- 
vendt mange Timer paa at lede efter den Datum. 

Med Højagtelse 

Deres 

Jul. Lange. 

TIL TVILLINGSØNNERNE. 

Kære Sønner! ^'^^.> ^^-^'"'^ ^««^- 

Tak for eders Breve, eller Sedler, hvad man skal kalde 
dem. Jeg vilde ønske, at I havde udtalt jer lidt fyldigere; 
men lidt er ogsaa godt. Til eders Examen kan jeg ikke 
andet end ønske god Lykke og raade jer til megen Paa- 
passelighed; ellers maa I jo selv klare de Ærter. For 
"mig gaa Dagene ret jævnt, Eftermiddagene i det hele ret 
kedelig. Igaar var jeg i en Olympia-Verein i et Selskabs- 
lokale ude i en Slags Tivoli; meget hyggeligt og venligt, 
men meget stille, det bestod i, at man sad og drak 01 
— hvilket jo ikke er ganske »olympisk«, og snakkede 
lærd med andre Doctores et Professores — hvilket man 
heller ikke gjorde i Olympia i gamle Dage. Der sad en 
lærd Mand, med et virkelig vidt bekendt Navn, i Løjtnants- 
Uniform; han var hidkaldt fra Grækenland, hvor jeg 
gjorde hans Bekendtskab for 2 Aar siden, for at gøre 
Militærtjeneste. Det gaar nok strix til i den tyske Armé ! 
Forleden Aften gik jeg hen og saa Goethes Faust, som jeg 
aldrig har set før paa et Théater; der morede jeg mig 
godt, skønt ikke alting svarede ganske til Forventningerne, 
laften er jeg bedt ud til Professor Gonze ; nu skal jeg se, 
hvordan jeg keder mig der. Forleden Dag saa jeg ogsaa 
das grosse Berliner Aquarium og alle mulige Krybdyr og 
Fiske, Polyper o. desl., item Aber og Fugle ; det var ganske 
morsomt; men I vilde have forstaaet jer bedre paa det, 
end jeg gjorde. Men om Formiddagene har jeg det flot 
og rigelig med det, hvoraf man kan lære noget. 

Farvel, mine kære Drenge, hils Moder og Søskende! 

Eders 

Fader. 

TIL CHR. RICHARDT (paa Vemmetofte). 

Kære Chr. Richardt! '^^'"'"' ^' <^^'' ^«»<^- 

Skulde det ikke være muligt, at du vilde sende os din 
Underskrift paa Adressen angaaende Georg Brandes (eller 
Tilføjelsen^ til samme)? Det forekommer mig, at Adressen 

^ en Tilslutning til Adressen med en noget ændret Motivering. 

er affattet med saa udtrykkelige og iøjnefaldende For- 
behold for Modstandere af Manden, at jeg næsten ikke 
kan tænke mig, at du i Realiteten skulde have noget 
væsentligt at indvende imod, hvad vi have skrevet. Og 
paa den anden Side tror jeg — efter Ytringer af dig selv — , 
at du ser tilbage paa dit Bekendtskab med ham med 
Følelsen af nogen Velvillie, og at du anerkender ham for 
en betydelig Mand. Og mere behøves der jo egentlig 
ikke for at være med til at erklære, at man ikke vil se 
denne Mand underkuet af Mangel paa Evne til at føre 
en til hans Evner og Betydning svarende Tilværelse. 

Du maa forresten ikke opfatte dette Brev som et Nød- 
raab fra Folk, der ere i Havsnød med et mislykket Fore- 
tagende. I det Øjeblik, da jeg skriver dette, have vi mindst 
43 Underskrifter paa Adressen eller Tilføjelsen og faa sikkert 
flere. Det er meget anstændigt Selskab, vi byde dig. For- 
uden de Navne, som staa at læse i vor Opfordring, skal 
jeg fremhæve: paa Hovedadressen: Niels Bache, 
Falbe-Hansen , Peter Hansen, Hostrup, Høffding, Birket 
Smith ; paa Til føj e 1 s e n : Dr. J. L. Heiberg, A. D. Jørgen- 
sen, Kammerherre Bille, Dr. Sophus Muller, Prof. Wimmer. 
Du ser altsaa, at vi have Repræsentanter for det litterære 
og videnskabelige Højre; men jeg behøver ikke nøjere at 
forklare, at vi alle ville sætte særlig Pris paa at faa din 
Underskrift med; og den vilde ganske sikkert ligeoverfor 
Rigsdag og Regering og den offentlige Mening i det hele 
have stor Betydning. 

Der kunde vistnok i det hele ved denne Lejlighed 
udrettes noget af reel Betydning til at læge vor Littera- 
turs Saar og Flænger. 

Dermed være Sagen dig endnu engang anbefalet. Ven- 
ligste Hilsener til Marie og dig 

fra din 

Jul. Lange. 

TIL SAMME. 

Kære Chr. Richardt! ^^'»''" ' ^^- ^^- ^^^ 

Tak for din Meddelelse og først og fremmest natur- 
ligvis for din Underskrift! At den, da jeg skrev til dig, 
allerede var indsendt, erfarede jeg i Søndags Morges, da 

den paa et Møde af Indbyderne blev fremlagt af Bissen 
og vakte stor Jubel. 

Igaar overbragte vi Adressen til Kultusministeren, som 
i Begyndelsen, da han troede, at vi vilde have ham til 
at tage Initiativet ligeoverfor Rigsdagen, rejste mange Be- 
tænkeligheder, men aabenbart blev blidere stemt for Sagen, 
da vi forklarede ham, at vi fra Regeringen ikke ønskede 
andet end en velvillig Neutralitet. Men jeg tror dog ikke, 
at han var glad ved Sagen; han saa' vistnok paa den 
som paa et uhyggeligt Tegn, der engang havde varslet 
Fischers^ Undergang. Nu indtraf Varslerne for ham, og 
Birnams Skov begyndte at gaa op mod Dunsinan.- Jeg 
haaber imidlertid ikke, at Scavenius skal falde over den 
Sag, da han har mange gode Egenskaber som Minister. 

Da det maaske kan more dig at se Underskrifterne, 
sender jeg dig det Expl. af Adressen, som ligger foran 
mig. Egentlig skulde min Broder Carls Navn med paa 
Hovedadressen, men han har indsendt det for sent. 

Venligste Hilsener fra 

din 

Jul. Lange. 

E, S. Med Hensyn til dine Indvendinger mod Adressens 
Motiver vil jeg blot bemærke, at det var min oprindelige 
Tanke at faa et Møde sammenkaldt for lige fra Begyn- 
delsen at tilvejebringe en bredere Basis af Stemning for 
Adressens Indhold. Andre fraraadede det imidlertid, fordi 
der paa den Maade aldrig vilde blive Ende paa Betænkelig- 
heder og Ændringer. Tilføjelsen har jeg naturligvis aldrig 
syntes om; men rent praktisk tror jeg, at den har gjort 
os god Tjeneste. Der er jo mange, som foretrække en 
saadan »Coupé fur Nicht-Raucher«. 

Hvis du har Redaktører eller Bladnegere i Nærheden, 
anmodes du om endnu nogle Dage at være forsigtig med 
Adressen. 

TIL TVILLINGSØNNERNE. 

Kære Sønner! Hønefos, 22.N0V mi. 

Nu har jeg efterlevet eders høje Ordre og begivet mig 
op til — i alt Fald i Nærheden af TyriQorden, nemlig 

^ den forrige Kultusministers^ 

til Hønefos. Jeg havde i Selskaberne i Kristiania gjort 
Bekendtskab med Norges Jernbanedirektør, en gammel 
Herre ved Navn Piehl, og spurgte ham engang, hvor- 
ledes jeg mest praktisk kunde gøre en Tur ud i Norges 
Natur, og han anbefalede ubetinget Hønefos. Jeg fortryder 
heller ikke dette Valg — undtagen forsaavidt man maa 
tilbringe en noget vel lang Tid paa Jernbanen. Igaar var 
det et yndigt Vejr med Solskin, idag er det Graavejr, men 
forresten yndigt alligevel : aldeles stille, ikke en Vind, som 
rører sig, og Sne paa alting, endog den mindste Kvist 
paa mindste Træ eller Busk. Fossen er ogsaa smuk og 
munter og malerisk, men slet ikke storartet. Jeg tror, 
at mine Kristiania venner ere lidt stødte over, at jeg for 
et Par Dage foretrækker Ensomhed for deres Selskab, men 
mig forekommer det ret naturligt, efter at jeg i 14 Dage 
har ført et Selskabsliv som i en Bikube. Kristiania er i 
visse Henseender altfor meget som den gode By Eaton- 
ville, hvorom der fortælles i Pickwick-Klubben. Her er 
det livligste politiske Liv med de brune og de blaa, og 
naar et fremmed Dyr som jeg kommer dertil, risikerer 
han at blive baade brun og blaa. Den anden Dag efter 
min Ankomst, da jeg havde været oppe paa Udstillingen, 
som holdes paa denne Aarstid, fik jeg Besøg af en »Neger« 
fra »Verdens Gang« (yderste Venstre): om jeg ikke vilde 
skrive en Artikel om Udstillingen til Bladet eller i Mangel 
deraf vilde lade mig interviewe for at betro mine Meninger 
til Negeren, som saa vilde sætte dem i Bladet. Jeg tak- 
kede for Artigheden, men indlod mig ikke paa nogen af 
Delene. Senere har jeg faaet Opfordring fra »Morgen- 
bladet« (yderste Højre) om en lignende Artikel, for hvilken 
jeg selv kunde bestemme Prisen (1000 Kr.??), men har 
ogsaa sagt Nej til Højre. Jeg befmder mig sa åledes omtrent 
som Sam Weller iraellem de 2 Redaktioner. 

Jeg haaber, at I have det godt. I kunde maaske over- 
komme den Ulejlighed at skrive et lille Brev til mig; jeg 
bliver her jo c. 14 Dage endnu. Naar jeg er færdig her, 
holder jeg maaske et Foredrag i Frederikshald, hvortil 
jeg er indbudt, men jeg har dog ikke givet noget bestemt 

Løfte derom. 

Eders 

Fader. 

TIL CHR. RICHARDT (paa Vemmetofte). 

Kære Chr. Richardt! ^^^^''^ ^'^»ff ^^-^ ^«»^' 

En glædelig Jul tilforn for dig og alle dine! — Du 
har gjort mig en stor Glæde ved at sende mig dine 
»Blandede Digte«, baade fordi de ere mig en Erindring 
om gammelt Venskab, og fordi de ere saa friske og fine 
og ejendommelige og mesterlige. Jeg er bleven saa gammel, 
at jeg ikke sætter mindst Pris paa den sidstnævnte af 
disse Egenskaber. Naar jeg læser de yngres Vers, løber 
jeg næsten altid vild i dem og bliver stikkende som i en 
Mose.. Men dine Vers føre mig — let, men sikkert — ved 
Haanden som ad en yndig Skovsti. Man mærker, at den, 
som fører, selv kender Vej, uden at Vejen dog er saa 
simpel som Køge Landevej eller Frederiksberg Allé. 

Jeg har været i Norge og Sverig og stiftet eller for- 
nyet Bekendtskab med mange gode og udmærkede Men- 
nesker. Blandt andre traf jeg og var Gæst hos en brav 
Mand ved Navn V. B. Nicolaysen (i Kristiania kaldet for 
Kortheds Skjdd >V. B.«); jeg kendte ham aldeles ikke før, 
men jeg fandt ham dog ganske hjemmevant paa Iselinge 
og Bakkegaarden og blandt jer allesammen. Item Skole- 
bestyrer Gertsen (Gjertsen?), som nok er din specielle 
Ven. Han er nok noget lignende, som Martin Hammerich 
var hos os. De venligste Hilsener til Marie og de bedste 
Ønsker for jer alle fra din gamle, hengivne 

Jul. Lange. 

TIL FRU KRISTOFFER NYROP. 

Kcere Frue! Kbhvn., i.nod. 1892, 

• De synes at mene om mig, at det er, hvad man kalder 
>falsk Beskedenhed« af mig, at jeg siger, jeg ingen For- 
stand har paa Grieg eller overhovedet paa Musik. Vidste 
De, hvor idiotisk jeg er i denne Henseende, vilde De 
ikke spørge efter min Mening; og hvis jeg ytrede nogen, 
vilde De kun have et medlidende Smil tilovers for den. 
Men et Menneske, der selv er musikalsk, har maaske 
virkelig ondt ved at vide, hvilket defekt Exemplar et 
meget umusikalsk Menneske er; — for ikke at gøre mig 

værre, end jeg er, vil jeg dog sige, at jeg har stor Glæde 
af den lille Del Musik, som jeg forstaar; men desværre 
hører jeg paa mange og vistnok udmærkede Ting med 
ligesaa megen Intelligens som en Eskimo. 

Derfor maa De ikke forlange af mig, at jeg skal kunne 
dømme i Steenstrups og Deres Disput; men jeg indrømmer, 
at Deres Skildring af Grieg (i Deres Brev) ser ud til 
at ligne, fordi der er indre Sammenhæng i den. 

Min bedste Tak til Dem og Deres Mand for den ud- 
mærkede Lørdag Aften! 

Med Højagtelse 

Deres 

JuL Lange. 
TIL SAMME. 

Kbhon., S. Nop. 1892. 

Nej, kære Frue, De maa gerne sige: »Gaa utenom, 
sagde Bøjgen«, om mit Svar til Dem; jeg maa tilstaa, at 
det træffer meget godt. Men jeg for min Del har altid 
fundet særlig Behag i miskendte Personer og har derfor 
ikke noget imod at gaa med Bøjgen under Armen, skønt 
Henrik Ibsen har været saa grov og uretfærdig mod ham. 
Han var jo en rigtig fornuftig Mand! Hvad skal Bøjgen 
eller jeg gøre ligeoverfor en Sag, som vi ikke have Evne 
til at trænge ind i? Slaa Gnister med vor Næse af Flinte- 
stenen? Det er Synd for Næsen. Nej, saa følger jeg 
Bøjgens Raad: Gaa utenom! 

Men om end begge Deres friske Breve røbe en gruelig 
Mangel paa Kendskab til mine Evners Rækkevidde, saa 
takker jeg oprigtig for dem. Man skal huske paa, at 
der i en selskabelig »Konversation« kan være Kærne, 
som er værd at tænke videre over. Hvis De finder mig 
for søvnig i denne Sag, saa husk blot paa, at De natur- 
ligvis har meget mere Livs-Interesse indestaaende i dette 
Æmne (Grieg), end jeg døve Menneske kan have. 

Venligst Hilsen til Dem og Nyrop. 

Deres ærbødigste 

JuL Lange. 

TIL DR. PHIL. OTTO JESPERSEN ^ 

Højstærede Hr, Doktor! ^''*^"' ^^-^<"'- '«»2- 

Maa jeg, skønt Lægmand i Deres Videnskab, have Lov 
til at takke Dem for Læsningen — en gentagen Læsning — 
af Deres aandfulde Artikel om Sprogets Oprindelse, der 
findes i »Tilskueren«. 

Og maa jeg som Deltager i Redaktionen af det Letter- 

stedtske Tidsskrift beklage, at De ikke sender et Bidrag 

af denne Art til os. Vel sandt, at vi ikke have nogen 

stor Fordel at byde til Gengæld; men noget have vi da, 

navnlig en større Udbredelse i de andre skandinaviske 

Lande. 

Deres ærbødigste 

JuL Lange. 
TIL SAMME. 

Kære Hr. Doktor! ^'*''*'"' ^•^'^*^- ^«^^- 

Naar De i Deres Brev forelægger mig det Spørgsmaal, 
»om der er Rimelighed for, at der med det allerførste 
kunde blive Plads for en Afhandling paa 3—4 Ark«, — 
saa er det min simple Pligt imod Dem strax at svare, ,at 
det er der ingen Rimelighed, vel ikke engang nogen Mu- 
lighed for. 

Jeg beklager meget at maatte svare saaledes, saa meget 
mere som jeg selv har indbudt Dem til at give Bidrag 
til Tidsskriftet. De maa dog ikke tro, at jeg er bleven 
lunken ligeoverfor Dem, eller at nogetsomhelst er forandret 
i den Stemning, hvori jeg skrev mit forrige Brev til Dem. 
Men for det første er det Redaktionens Regel ikke at 
optage Bidrag, som gaa synderlig ud over ét Ark. Denne 
Regel overholdes vel ikke strængt, og jeg for min Del 
skulde med Fornøjelse bidrage til, at der gjordes en Und- 
tagelse med Hensyn til Dem og Deres ejendommelige Situa- 
tion. Men den aldeles uregelmæssige Størrelse vilde nød- 
vendigvis i høj Grad forsinke Offentliggørelsen, og det er 
De jo ikke tjent med. Desuden vilde vi meget hellere 
høre Dem tale om Sprogets Oprindelse eller deslige store 

^ nu Professor i engelsk Sprog og Litteratur. 
Jul. Lange: Breve. 5 

Ting end om Chancer, qvem honoris causa nomino, men 
som ikke forud er synderlig anbefalet til Læseverdenens 
Opmærksomhed. En Afhandling om ham af extraordi- 
nært Omfang vilde jeg ikke kunne faa Hovedredaktøren 
til at modtage, og han vilde fra et redaktionelt Stand- 
punkt have Ret. 

Jeg havde dannet mig den Forestilling, at De var selv- 
skreven som Stephens's Eftermand (og at man endda 
gjorde et ganske fordelagtigt Bytte); men De har vistnok 
Ret i at drive Deres Sag med fuld Damp. Naar man 
kun har sine Adkomster i videnskabelig Dygtighed og 
ikke f. Ex. ved at have hjulpet Regeringen med Valgsjov^ 
saa er man vel ikke sikker. Men vi opgive ikke Haabet. 

Med Højagtelse 

Deres 

Jul, Lange. 
TIL SCENEINSTRUKTØR, PROF. W. BLOCH. 

Kbhvn., IS.Åpr. 1893, 

Kære Hr. Professor William Bloch ! 

For nogen Tid siden opfordrede Hr. Otto Benzon mig 
til at være med til at underskrive den Adresse fra dra- 
matiske Forfattere, som nu er tilstillet Dem og offentlig- 
gjort. At jeg erklærede mig uvillig dertil, behøver jeg 
næppe at forklare Dem; De maa jo selv have følt det 
som en af Skyggesiderne ved Deres Embede, at De har 
skullet være Jordemoder for dødfødte Fostre. Og for mig 
var der da heller ingen Fornøjelse ved at sætte mit Navn 
som Dramatiker imellem Henrik Ibsens og Hr. Edgar 
Høyers — det ene vilde være ligesaa knusende som det 
andet. 

Men ganske privat og beskedent vil jeg tillade mig at 
slutte mig til den i Adressen udtalte Tak. Saa meget 
gaar jeg dog i Theatret, at jeg har en meget levende 
Følelse af, at det i Dem mister en ægte Kunstner, som 
det vist meget daarlig kan undvsére. Og som Forfatter 
vil jeg med Taknemlighed mindes, hvor energisk og sam- 
vittighedsfuldt De tog Dem af et Stykke, hvortil De næppe 

har knyttet noget Haab, og haabe, at De vil tilgive mig, 
^t jeg — ligesom Hr. N. N. og Hr. N. N. — har spildt 
en Del af Deres Tid og Kraft. 

Deres ærbødigst hengivne 

Jul. Lange, 

TIL EN AF TVILLINGSØNNERNE (paa Iselinge). 

Kære Kaj ' BerUn, 29. juu 1893. 

Jeg haaber, at disse Linier, som jeg skriver i Halv- 
mørke, maa indtræffe i passende Tid til dig som Fødsels- 
dagshilsen. 

I Tirsdags Aftes Kl. 9 havde jeg da den Fornøjelse at 
modtage Frederik^ paa Stettiner-Bahnhof. Han var i 
meget godt Humør, og du og Iselinges øvrige Sommer- 
ferie-Ungdom havde gjort ham en Glæde ved at hilse 
paa ham i Masnedsund; han gik med de unge Damers 
Blomster i Knaphullet. Saa kørte vi ovenpaa en Omnibus 
den lange Vej til mit Hotel og fik et Blik af Berlins 
Hovedgader ved Aftenstid; derefter vare vi ude at foura- 
gere. Han boede naturligvis om Natten i mit Hotel, og 
næste Morgen vare vi oppe, før Lærker fik Sko paa, — 
altfor tidlig — og gik derefter sammen til Anhalter Bahnhof, 
hvor han kom rigtig ind i Kurértoget til Wien. Der tog 
vi da Afsked med hinanden, og senere har jeg ikke set 
til ham eller hørt fra ham, hvilket jeg heller ikke skulde, 
saa der er intet at klage over. Han har lovet at sende 
mig et Brevkort, saasnart han kom til Salonichi; men 
det kan jeg først have om et Par Dage. Han var ved 
frisk Mod, men naturligvis lidt genert ved Tanken om 
Vrøvlet paa de vildtfremmede Landegrænser — den serbiske 
og tyrkiske — , hvilket man ikke kan fortænke ham i. 

Selv er jeg i god Gang med mine Studeringer og ar- 
bejder hver Dag mine 6 Timer uden Afbrydelse i Mu- 
seet; det var jo ogsaa det, jeg kom for. I Begyndelsen 
var her rædsomt lummert, men nu, siden Regnen er 
kommet, er her godt. Forleden Dag stod Peter Købke 

^ Langes anden TviUingsøn, der som Tegner var med paa Dr. Kinchs 
arkæologiske Expedition til Macedonien. 

5* 

lige foran mig i Museet; men Glæden var kun kort, da 
han samme Formiddag skulde rejse hjem. 

Farvel, min Dreng, hils Fru Hammerich mange Gange 
og andre Venner, hvor du er! 

Din 

Fader, 

TIL MALERINDEN, FRØKEN LEIS SGHJELDERUP. 

Kære Frøken ! ^^^'"'■' ^ -^""^ ^*^*- 

Naar De faar disse Linier, haaber jeg, at Deres Humør 
er blevet lidt bedre, end da De skrev Deres. Hvorledes 
kan De, det norske UrQælds Datter, tage Dem »National- 
tidende« saa nær! Ikke alene efter min egen Dom, men 
ogsaa efter min Erfaring om andres, have Bladenes 
Kritik eller Ikke-Kritik yderst lidt at sige med Hensyn 
til Succes eller Ikke-Succes og er fuldstændig glemt inden 
8 Dage. Tilbring nu en god Sommer og lad Dem ikke 
i Qerneste Maade anfægte deraf! Venlige Hilsener. 

• 
Deres hengivne 

Jul Lange. 

TIL TVILLINGSØNNERNE. 

Kære Sønner! Lenttrup, j.Juu mé. 

. . . Det var et smukt Syn for mig at se Havet, da jeg 
kom hertil igaar Middags. Stille Vejr, stærk Varme, stærkt 
blaa Himmel, Havet skinnende som Sølv og Silke, over- 
maade fint og festligt. Alligevel lidt Taage, eller rettere 
sagt: nogle smaa Taager, som krøb hen over Havets og 
Strandens Overflader og frembragte hvidlige Afvexlinger 
i det stærke blaa. Naar man driver langs saadan en 
Strand, hvor Naturen ligger aldeles ubrudt, som den 
har ligget i Tusinder af Aar, svinde 2—3 Timer, uden at 
man mærker det. Badene ere dejlige, hvad Vandets Friskhed 
og Salthed angaar; men naar man er vant til at springe 
ud i dybt Vand, er det ikke saa morsomt at skulle vade 



69 



100 å 200 Alen, inden man kan tage sig en ordentlig 
Dukkert. 

Det allersmukkeste er at gaa paa Strandsandet en Time 
ei^er Solnedgang, naar der Qernt, Qernt ude over Havet 
ligger et Ferige af blege, rosenrøde Skyer — undskyld, 
jeg bliver nok sentimental, hvilket ikke passer sig for min 
Alder. Jeg mener blot, at Udsigten over det store Hav 
har en vis Skønhed, som Udsigten over Sundet ikke har, 
saa smuk som den forresten er. 

Hils Moder og Bibbe meget! Jeg vil være taknemlig 
for lidt Brev fra hvem der vil sende mig det; jeg tænker, 
at jeg bliver her for det første. 

Farvel saa længe! 

Fader. 



TIL SAMME. 

Kære Kai! Fiorents, a.dcc. nu. 

... I den sidste Tid kan Italien egentlig ikke kaldes 
behageligt; det er i Løbet af 14 Dage blevet koldere og 
koldere, og fra i Forgaars af, da jeg opholdt mig i Pe- 
rugia, er det begyndt at blæse med en isnende Vind, 
næsten Storm, der endnu varer ved; det er den Slags 
Vejr, som er mig det allerubehageligste. Jeg lider ogsaa 
lidt derunder. Men saasnart jeg saa slipper ind til de 
mange Herligheder, der næppe nogetsteds findes saa tæt 
som i Florents, glemmer jeg det igen. Jeg tog fra Neapel 
— ikke til Sicilien, men nordpaa, til Capua, et Par Dage 
i Rom, derpaa i Orvieto, Assisi og Perugia, en udmærket 
Rejse — til Trods for Vejret. Assisi især har jeg en 
speciel gammel Kærlighed til og er meget glad over at 
have genset det. 

For det meste er jeg naturligvis ganske ensom; men 
igaar, da jeg gik i Galleriet her, tørnede først F. Beckett 
op, og en halv Time senere, sammesteds, Professor Gertz 
og Frue; du véd nok, at jeg holder specielt meget af 
Gertz. Med de 3 var jeg saa sammen hele Dagen, og 
det var meget gemytligt og elskværdigt. Idag skal jeg 
atter være noget sammen med dem alle tre, og jeg finder, 
at Selskab smager godt ovenpaa den lange Ensomhed. 

Jeg skal se at købe dig en pæn Ting til Jul; men 
den købes bedre i Berlin (paa Tilbagerejsen) end her. 

Naa Farvel for denne Gang; jeg er ked af dette kolde 
og uhyggelige Skrivekontor, hvori jeg sidder. 

Hils ogsaa Frederik! 

Fader. 



Af en Erklæring til Kultiisministeriet om Opstillingen af 
Kristian d. Mes Broncestatue i Roskilde homkirke. 

(1895?) 

. . . Minoriteten vil ikke anerkende vor Opfattelse af 
det Motiv, at Kongen er fremstillet med blottet Hoved, hol- 
dende Hatten i Haanden. Men hvis Thorvaldsen havde 
fremstillet Kongen barhovedet, »fordi det, som interesserede 
ham ved Opgaven, var Kongens ædle Hoved«, hvorfor 
har han da i det hele taget Hatten med, hvorfor er den 
ikke helt udeladt? Har Kongen maaske taget Hatten af 
for at fremvise sit ædle Hoved? Det er kedeligt udtryk- 
kelig at skulle godtgøre noget saa soleklart, at, naar Kri- 
stian d. 4de stod med Hatten i Haanden, saa var det, 
fordi der var noget, han tog sin Hat af for; — og det 
gjorde han kun for Gud og for Kirken. 

Hvad Tanken om at anbringe Statuen i Kunstindustri- 
Museet angaar, beklage vi, at en saa aandløs Tanke over- 
hovedet har kunnet fremsættes: at give et Værk, som en 
stor Kunstner har udført til nationalhistorisk Monument 
i vort Kongehuses Gravkirke, til et Nummer i et Kunst- 
industri-Museum . . . 



TIL DOCENT, KONTORCHEF H. GRAM^ 

Hr. Docent Herman Gram ! ^'"»''" ' ^^ ^'^^ ^«»^ 

Jeg har nu talt med Karl Madsen, der væsentlig be- 
tragter Deres lille Maleri ligesom jeg, idet han ogsaa 
finder det sandsynligt, at det er det oprindelige Exemplar 

^ Anledningen var Adressatens Fund af det Portræt af Descartes, 
som nu er i Ny Carlsberg Glyptothekct. 

af Frans Hals's Portræt af René Descartes. Angaaende 
Restaurationsspørgsmaalet forklarede han mig ogsaa sin 
Mening. Jeg mener blot, at, hvis det er Deres Hensigt 
— hvad jeg bestemt mener at burde tilraade — at sende 
Billedet til en eller anden Specialkender i Udlandet, saa 
bør det sendes, ganske som det er. Karl Madsen 
og jeg vare ganske enige om, at den Mand, hvis Mening 
det vilde have mest Betydning at indhente, vilde være 
Dr. Abraham Bredius i Haag. 

Deres ærbødigste 

Jul. Lange. 

TIL samme: 

Hr. Docent Herman Gram ! ^^^'"'■' ^* ^'^'"•- ^«^^- 

Det forekommer mig, at De tager Deres Uheld — hvis 
man ellers kan kalde det saa — med Hensyn til Brevet 
til Bode^ altfor meget au tragique, og jeg forstaar ikke, 
hvorledes Bode skulde kunne anse Dem for »en snedig Be- 
drager«, naar De vedlægger en Fotografi, som jo upaatviv- 
lelig maa vække hans Interesse. Bodes og min Samtale i 
hans Kabinet i Museet for 8 Dage siden var kun temmelig 
kort og stærkt optaget af andre Æmner, saa at der intet 
paafaldende kan være i, at jeg ikke berørte denne Sag. 
Naturligvis er mit Vidnesbyrd til Tjeneste, hvis han op- 
kaster Tvivl om Deres Meddelelses Sandhed; men det gør 
han sikkert ikke. 

Jeg takker Dem meget for Meddelelsen af Bredius's 
ipsissima verba. 

Er der intet Haab om, at De vil afhænde Billedet til 
den kgl. Malerisamling? 

Deres ærbødigst hengivne 

Jul Lange. 
TIL SAMME. 

Hr. Docent H. Gram ! ^*'»^"' ^^- ^'^'- ^«»« 

Tak for Deres Meddelelse ! Da De — hvad jeg glæder 
mig over — »absolut sætter Pris paa«, at Maleriet bliver 

^ nemlig, at Bode kort efier dets Modtagelse ikke havde omtalt 
denne Sag for Lange. 

her i Landet, haaber jeg, at De vil give Afkald paa den 
højest mulige Pris. 

Jeg mener som De, at Bode angler efter Maleriet, 
hvad der fra hans Synspunkt er naturligt og fortjenst- 
ligt. Han kan vel byde raskere og byde højere, end vi 
her kan; men jeg haaber ikke, at han faar det. 

Der kunde vel være en Mulighed for, at Carl Jacobsen 
vilde købe Billedet til Glyptotheket; dog forekommer det 
mig, at det nærmest hørte hjemme i den kgl. Maleri- 
samling. 

Deres ærbødigst forbundne 

Jul. Lange, 



i. 

